
PROLOG 
America Centrală 


Lumea întreagă era cuprinsă de flăcări. Ecourile 
bubuiturilor provocate de explozii răsunau în toată 
incinta, iar combustibilul care se aprinsese ridica 
pretutindeni limbi letale de foc. Muniția păstrată în 
peşteri explodase, aruncând în aer moloz şi trupuri 
umane,  bombardând  coroanele copacilor din 
împrejurimi cu mingi de foc. Palmierii ardeau ca 
nişte torţe, asemenea unor semnale luminoase în 
întunericul nopţii. Maimuţele urlătoare țipau în 
vreme ce întregul grup încerca să se salveze din 
coronamente, flăcările trecând de la un copac la 
altul, formând un lanţ de foc. Noaptea care fusese 
liniştită până cu puţin timp în urmă vuia acum din 
cauza celor înfăptuite de un singur om, al cărui plan 
distrusese clădirile şi vehiculele din complex. Peste 
tot zăceau numai trupuri. 

Focurile de armă răzbăteau dintr-o parte într-alta 
în complexul aflat în inima junglei. Lovitura la cap 
administrată de atacator îl dezorientase preţ de 
câteva momente vitale, iar acum era târât într-o 
stare de semi-conştienţă prin acea harababură. 
Mirosul de combustibil şi moarte acapara totul în 
jur, fiind amestecat cu duhoarea respingătoare de 
carne arsă. Abia reuşise să scape cu viaţă din oraş, 
dar acum, aici în junglă, moartea părea o 
certitudine. 

Din nou răsună o explozie ca un tunet, aducând 
încă o ploaie de bucăţi contorsionate de metal 
asupra lor. Aplecat pe vine după un zid, cel care îl 
luase ostatic îl izbi puternic cu genunchiul în piept. 
Icni, totuşi acum era singura lui şansă. Se opinti cu 
toată forţa ca să-l dezechilibreze pe bărbat, însă nu 
izbuti îndeajuns; acesta îl lovi iarăşi cu putere. 

Pe când îşi pierdea din nou cunoştinţa, îl cuprinse 
un ultim gând, ca o şoaptă ce i se strecură în minte: 
în urma atacului, femeia rămăsese captivă în 


interiorul complexului. Trebuia să-l înfrunte pe 
ucigaşul acesta de una singură. 


1 
Marsilia, Franţa 


Raglan mergea pe strada îngustă care separa şirul 
de case — câte un perete comun şi un singur etaj — de 
gara principală din oraş. Bogaţii nu locuiau de 
partea aceasta a căii ferate. Străzile erau atât de 
înguste, încât abia dacă era suficient loc să 
manevrezi o maşină prin labirintul cu sens unic, 
astfel că Raglan alesese să se deplaseze pe jos. Rue 
du Petit Sol se întindea în spatele lui; o distanță 
suficientă ca să poată vedea dacă îl urmărea cineva. 
Apelul prin care i se cerea ajutor venise prin 
intermediul fostului său amic din Legiunea străină 
franceză, Serge „Pasărea” Sokol. Puteai da de 
Raglan doar dacă îl contactai mai întâi pe fostul 
legionar rus, asta mai ales dacă aveai nevoie de 
ajutor. Jacques Allard era cel care lansase apelul, 
aşa, ca de la un veteran la altul. Era posibil ca 
Raglan să se poată vedea cu el astăzi? 

Pe când trecea pe lângă singurul hotel micuţ 
pentru turişti de pe acea stradă, simţi mireasma 
îmbietoare care venea dinspre o mică patiserie din 
capătul străzii. Cu siguranţă că singurul magazin şi 
brutărie din zonă avea un flux comercial constant, 
astfel că cei de acolo ştiau destule despre localnici. 
Mai bine să afle dacă mai era altcineva în casă cu 
Jacques înainte de a intra pe ușă. 

Casa pe care o căuta se afla la mai puţin de 
cincizeci de paşi distanţă de punctul în care străduţa 
îngustă dădea într-o mică piaţetă. De fapt, nici nu o 
prea puteai numi piaţetă. Mai degrabă era un fel de 
refugiu auto care ducea spre un service de pe o 
stradă lăturalnică. Casa se afla chiar alături. Se 
prefăcu neinteresat de suprafaţa de metal lucioasă, 
vopsită în verde, care servea drept poartă pentru 
clădirea ponosită, trecând mai departe. Din câte ştia 
despre zonă, cel mai probabil avea trei camere şi o 
singură baie. Continuă să meargă spre patiserie, 


privind însă atent casa cu coada ochiului. Tufărişul 
neîngrijit îşi întindea crengile spre lumină, peste 
zidul casei. Un câine începu să latre. Aruncă o 
privire în spate: nu era nimeni. Avea senzaţia că pe 
orice străduţă din Franţa era câte un câine ţinut în 
lanţ care se punea pe lătrat. Dar nu era cazul şi la 
casa pe care o căuta: nicio mişcare, nu se auzea nici 
musca. Nici măcar vreo adiere care să ridice puţin 
perdeaua din dantelă ruptă ce se întrezărea din 
spatele unui panou crăpat de la fereastră. 

Cumpără un croasant proaspăt scos din cuptor. 
Femeia zâmbi, îi mulţumi şi îi ură o zi bună. 
Remarcabilă politeţea asta a francezilor! 

— Madame, îi zise, luând înapoi restul de la o 
bancnotă de zece, îl caut pe un vechi amic care stă 
pe-aici prin apropiere. 

— Ei bine, aţi venit unde trebuie. Eu şi soţul meu 
avem mica noastră afacere de peste treizeci de ani şi 
ne cunoaştem toţi clienții. 

Femeia ezită şi îl privi mai atent pe tipul înalt, 
nebărbierit, îmbrăcat cu blugi şi jachetă de bumbac 
din material rezistent la apă. 

— După accentul dumneavoastră, nu sunteţi de 
pe-aici. 

— Nu, răspunse Raglan. 

Nu era nevoie să-i mai dea detalii femeii. După 
15 ani petrecuţi ca luptător în unitatea specială de 
comandouri din cadrul Legiunii franceze, apoi în 
calitate de agent liber pentru Serviciile de 
Informaţii, avea abilitatea de a folosi diferite 
accente după cum dorea. 

— ÎI cheamă Jacques Allard. 

Orice urmă de politețe tipic franceză dispăru 
imediat. 

Buzele femeii indicau dispreţ. 

— Nu sunteţi bine-venit aici, nici dumneavoastră, 
nici cei de aceeaşi teapă. leşiţi mai repede până nu 
chem poliția. Ne-am săturat de traficanţi de 
droguri. Ne faceţi de ruşine. Hai, afară! 

— Madame, vă rog să mă scuzaţi, dar nu am 
nimic de-a face cu drogurile. Eu şi amicul meu am 


fost în armată împreună, îi spuse încercând s-o 
calmeze. 

Dacă femeia aceasta în vârstă avea dreptate, iar 
Jacques făcea trafic sau chiar consuma stupefiante, 
atunci probabil că îl considera implicat şi pe el. În 
cazul în care se iscau probleme, era martora 
perfectă în ochii poliției. 

Țipă în urma lui Raglan pe când ieşea din 
patiserie: 

— Halal soldaţi! Nu sunteţi buni de nimic! Mai 
bine muriţi voi decât să vă întoarceţi în ţară şi să le 
faceţi probleme oamenilor cumsecade! 

Raglan deja dispăruse din aria ei vizuală. 
Croasantul mâncat pe jumătate ajunse hrana 
păsărilor care ciuguleau pe caldarâm. Hotărât lucru, 
nu se mai găsea nicio firmitură de bunătate pe 
străzile astea lăturalnice. 

Poarta metalică era încuiată pe dinăuntru. Raglan 
se uită peste umăr; strada era pustie. Sări gardul. 
Copertina stricată aflată deasupra uşii de la intrare 
se mişca lent în bătaia vântului. Uşa veche nu mai 
văzuse vopsea de pe vremea când poposise 
Napoleon Bonaparte la patiseria din colţ ca să 
primească ocări. Raglan îndepărtă un strat de 
mizerie depusă pe geamul mat al uşii. Nu avea nici 
sonerie, nici inel de metal cu care să poată bate. 
Împinse lemnul cu palma şi, fără prea mare efort, 
simţi cum se deschide. Cineva forțase deja uşa şi 
doar o apropiase în urma sa, fără s-o mai închidă de 
tot. 

Dacă intrusul era încă înăuntru, iar toată treaba 
avea de-a face cu drogurile, erau şanse mari ca 
respectiva persoană să fie înarmată. Raglan băgă 
mâna în buzunar şi scoase cele patru monede de doi 
euro pe care i le dăduse ca rest femeia de la 
patiserie. Erau monede mari, cu gramaj decent. 
Deschise mai tare uşa şi păşi în întunecimea holului 
îngust de la intrare. Majoritatea caselor de genul 
acesta aveau câte o cameră de-o parte şi de alta a 
holului, apoi încă una în capătul culoarului, cu rol 
de bucătărie şi de spaţiu pentru luat masa. În prima 
încăpere se aflau un pat şi destule gunoaie, încât 
părea locuită de câţiva oameni ai străzii; cea de-a 
doua era într-o stare şi mai rea. Întreaga casă 
duhnea. 

Merse mai departe pe hol, păşind cu grijă pentru 
a nu călca pe vreo scândură din parchet care să facă 
zgomot. Se auzeau zgomotele cuiva aflat în camera 
din capăt, cu uşa întredeschisă. Răzbătu un icnet de 
efort, apoi se auzi cum se deschide cu forța un 
sertar. Tot în capătul holului, în partea stângă, mai 
era o uşă mică, dar se afla prea aproape de intrus ca 
s-o deschidă şi să verifice ce era înăuntru. Lipindu- 
se de peretele aflat lângă uşă, îndrăzni să arunce 
repede o privire spre interiorul camerei. Zări un 

bărbat aplecat, care cotrobăia într-o comodă cu 
sertare. Purta geacă de piele, blugi şi tenişi, avea 
părul închis la culoare şi era binefăcut. 

Pe o canapea jerpelită, ale cărei arcuri nu mai 
existau de mult, zăcea Jacques Allard, îmbrăcat doar 
cu un şort. Dar nu-l deranja oricum frigul, căci era 
mort. 

Raglan se pregătea să intre în încăpere, când se 
deschise deodată uşa din stânga. leşi un tip solid cu 
capul plecat, străduindu-se să îşi încheie prohabul în 
care i se prinsese partea inferioară a cămăşii. 

— Nu se trage apa... apucă să bombăne acesta, 
apoi ridică privirea. 

Raglan îl lovi în gât. Fu o lovitură rapidă şi 
violentă, care îi zdrobi laringele bărbatului. Acesta 
se prăbuşi pe spate înapoi în baie. Raglan intră rapid 
în camera din capăt tocmai când cel de-al doilea 
bărbat se întorcea, scoțând un briceag cu lama 
curbată în formă de semilună, special conceput 
astfel încât să facă o tăietură cât mai adâncă, iar 
victima să piardă mult sânge. Prin urmare, era 
profesionist. Raglan îi aruncă monedele în faţă. 
Acesta dădu din mâini, încercând să se ferească şi 
să nu fie nimerit în ochi. Din doi paşi, Raglan fu 
lângă el; îl lovi în picior şi auzi cum îi pocneşte 
rotula. Pe când bărbatul urla de durere, căci îi 
cedase piciorul, Raglan bloca lovitura de cuțit şi, de 
această dată, îl lovi în tâmplă. Se prăbuşi la pământ 
ca un taur ucis în abator. 

Raglan păşi peste el, verifică micuța chicinetă, 
văzu că avea o uşă care dădea în curtea din spate, 
apoi se îndreptă spre amicul său. Fie Jacques murise 
dinainte, de la seringa pe care o avea în braţ, fie 
încercaseră să pară că murise de la o supradoză. 
Ceea ce, totuşi, nu avea niciun sens dacă intenţia lor 
era să pună mâna pe ceva ascuns de Jacques. Poate 
că fostul legionar luase într-adevăr o supradoză, iar 
cei care veniseră să-l interogheze ajunseseră prea 
târziu. Îi verifică pe bărbaţii morţi. Nu aveau nici 
portofele, nici permise de conducere şi nici carduri 
bancare. Dacă ajungeau pe mâna autorităţilor, nu 

puteau să fie identificaţi imediat. Întoarse mâna 
celui de-al doilea bărbat: amprentele îi fuseseră 
îndepărtate cu acid, căci avea buricele degetelor 
arse. Asasini din cadrul unei grupări de crimă 
organizată? Se ocupau cu traficul de droguri? Ce 
dracu” se întâmplase încât Jacques să se sperie într- 
atât de tare ca să ceară ajutor? Ce putea fi atât de 
grav? Raglan îl verifică pe tipul din baie. Capul 
acestuia crăpase vasul de toaletă; avea gâtul 
fracturat. Mort şi el. 

Lui Raglan îi luă o fracțiune de secundă ca să 
ajungă la concluzia că orice informaţii ar fi deținut 
Jacques, fie le luase cu el în mormânt, fie le 
ascunsese în altă parte. Închise bine uşa de la 
intrare, pe unde pătrunseseră cei doi prin efracție, 
apoi se duse înapoi în chicinetă. Aşa cum se 
întâmplă adesea în cazul locuinţelor dependenţilor 
de droguri, nu prea era urmă de mâncare. Verifică 
dulapurile: doar o cutie cu biscuiţi râncezi şi o 
pungă de zahăr pe jumătate plină. Cică zahărul te 
poate ajuta să-ţi potoleşti impulsul de a consuma 
stupefiante. Poate că Jacques încerca să se lase. Mai 
erau şi unele cârpe înnegrite, zvârlite într-un 
castron. Raglan veni iar în cameră şi verifică 
mâinile lui Jacques. Fuseseră spălate, dar încă se 
vedeau urme de ulei de motor. Întoarse corpul şi 
pipăi spaţiul unde se îmbinau pernele canapelei; 
dădu de un telefon mobil dintr-acelea mici şi ieftine. 
Verifică apelurile şi mesajele. Erau doar câteva şi 
toate păreau a fi apeluri locale. Două nume de 
femei, trei sau patru nume de bărbaţi. Poate erau 
persoane care încercaseră să îl contacteze ca să facă 
rost de droguri? Băgă telefonul în buzunar. 

Ajuns în dormitor, Raglan văzu salopeta de 
mecanic auto pătată cu ulei de motor. Băgă mâna în 
buzunar şi scoase o cheiţă pe un breloc cu Legiunea 
străină. Mottoul era inscripţionat pe laterală: Legio 
Patria Nostra. „Să fiu al naibii dacă nu-i aşa!”, îşi 
zise în sinea lui. Legiunea era casa lor şi, pentru 
majoritatea veteranilor, mereu avea să fie aşa. Atât 
de mulţi se pierduseră în lume după ce-şi duseseră 

misiunile la bun sfârşit! Adesea acel simţ al 
camaraderiei lăsa loc indiferenţei, ba uneori chiar 
ostilității. Cădeau pradă şomajului şi singurătăţii. 
Cheia părea să descuie un lacăt mic. Nu văzu vreo 
astfel de încuietoare la niciunul dintre dulapuri ori 
bufete. 

Raglan împinse cu forță patul la o parte în cazul 
în care era cumva vreo scândură din pardoseală care 
ascundea dedesubt o casetă. Nimic. Nu avu noroc 
nici în cealaltă încăpere. Îi luă puţin să dea mizeriile 
din cale şi să mute patul, dar tot nici urmă de 
obiecte ascunse. Părea că mai rămăsese un singur 
loc în care ar fi putut să mai caute. 

Raglan se uită la ceas: aproape ora prânzului. 
Francezii fac pauză la amiază timp de două ore ca 
să ia masa. Foarte civilizat obiceiul, dar şi foarte 
convenabil pentru ei. Auzi cum se închide uşa 
garajului de la casa vecină. Porni motorul unei 
maşini, apoi se făcu linişte. Aşteptă zece minute, 
după care ieşi pe uşa din bucătărie. Zidurile 
exterioare ale micii curți interioare aveau perete 
comun cu garajul. Ce locuinţă ar fi mai potrivită 
pentru un mecanic decât cea amplasată chiar lângă 
atelierul de lucru al acestuia? 

Acoperiş din azbest cu tablă zincată, căpriori care 
susțineau peretele, toate acestea permiteau aerului 
răcoros să circule prin atelier. Raglan se urcă pe o 
maşină de spălat rufe scoasă din uz şi se chinui să 
încapă prin deschizătură, apoi sări în atelier. Un 
autoturism vechi marca Renault se afla deasupra 
unui şanţ din podea în care stă mecanicul atunci 
când lucrează sub maşină, iar pe un banc de lucru se 
vedea o trusă cu scule lăsată deschisă. Toate 
semnele indicau faptul că era vorba despre un 
service auto deţinut de proprietar, la care mai lucra 
încă un mecanic. Jacques Allard. Într-o cămăruță 
adiacentă biroului sărăcăcios se aflau două vestiare. 
Mai erau o masă şi un telefon acoperit de praf şi 
mizerie. Pe masă se vedeau hârtii şi facturi cu urme 
de degete pline de ulei pe ele. Raglan încercă 
ambele lacăte: era cel de-al doilea. În vestiar găsi o 

a doua salopetă, o pereche de încălțări industriale 
pline de ulei şi câteva fotografii de când Jacques 
activase în cadrul Regimentului 2 Paraşutişti al 
Legiunii străine. Tipul suplu, bronzat şi musculos, 
care îi rânjea din poze, nu era aceeaşi persoană al 
cărei trup zăcea acum fără viaţă în casa de alături. 
Metamorfoză inversă. Pupa omizii se autodigeră şi 
apoi renaşte ca o fiinţă încântătoare. Însă Jacques 
Allard fusese consumat din interior de disperarea 
care pusese stăpânire pe el, iar rezultatul era oribil. 

Pe raft erau teancuri cu tot felul de reviste cu 
maşini şi alte astfel de reviste pentru bărbaţi. Raglan 
răsfoi pozele cu aeronave şi elicoptere. Dintr-una 
căzu încă o fotografie din trecut: un mecanic soldat 
apărea în poză, cuprinzându-l pe Jacques de după 
gât. Erau vechi camarazi legionari. Acelaşi tip 
apărea şi într-un articol despre un muzeu aeronautic 
din Statele Unite, dintr-o revistă pentru amatorii de 
aeronave; cineva îndoise colțul paginii. Bărbatul 
părăsise regimentul şi se întorsese acasă. 

Raglan se concentră şi îşi aminti numele acestuia. 
Rudi Charron. Scoase din buzunar telefonul mobil 
pe care îl găsise între pernele canapelei şi parcurse 
lista de contacte. Niciun Charron. Apoi îşi dădu 
seama că nu apărea nici numele lui Serge Sokol. Ori 
ca să poată da cineva de el personal, era esenţial să 
îl contacteze mai întâi pe Sokol. Nu mai avea unde 
să caute. Îi veni însă un ultim gând şi pipăi salopeta, 
dar nu era nimic în buzunare. Se aplecă şi ridică 
bocancii greoi de mecanic, cu talpă şi vârf 
ranforsate cu oţel. Văzu ceva negru şi lucios care 
alunecă spre vârful încălțămintei. Raglan scoase un 
al doilea telefon mobil şi îl porni. Lista de contacte 
cuprindea peste 20 de nume şi de chipuri. Acesta era 
telefonul pe care îl folosea Jacques pentru 
chestiunile profesionale. Între apelurile recente se 
afla şi cel către Serge Sokol, prin care Allard 
încercase să dea de Raglan. Fiecare legionar avea 
dreptul să-şi ia o identitate nouă atunci când se 
înrola, iar în meniu găsi un SMS de la un fost 
legionar american, pe nume Robert de Vere, care 

fusese cunoscut sub numele de Rudi Charron. Era 
un mesaj simplu: Găseşte-l pe englez. 

Sediul Serviciilor Secrete de Informaţii britanice, 
cunoscute şi sub numele de MI6, se află la Vauxhall 
Cross, cu faţa înspre Tamisa. Cei care trec pragul 
clădirii proiectate de Norman Foster o mai numesc 
ŞI „Legoland”, iar legenda spune că, atunci când 
oamenii Serviciilor au fost invitaţi să urmărească 
pelicula Lumea nu e de ajuns din seria James Bond 
şi au văzut explozia de la sediul lor realizată cu 
ajutorul efectelor speciale, au aplaudat bucuroşi. lar 
atunci când l-au văzut distrus în întregime în filmul 
007: Coordonata Skyfall, probabil că au fost în 
delir. 

Într-unui dintre birourile cu vedere înspre pod şi 
râu, un bărbat la vreo 50 de ani citea. Nu avea 
nevoie de ochelari, căci vederea îi era la fel de clară 
ca mintea. Cândva comandant al Forţelor Speciale, 
acum păzea secrete de stat, iar discreția care se 
impunea când lucrai în cadrul MI6 era ca o a doua 
natură pentru el. Acelaşi lucru se putea spune şi 
despre capacitatea de a minţi. Un tip suplu şi în 
formă, cu părul grizonant, tuns scurt fără a-i trece 
de urechi, stătea acum la un birou masiv din lemn 
de mahon. Pe un umeraş era aşezat un sacou 
cenuşiu, alături de un palton de aceeaşi nuanță 
închisă la culoare. Aici, pe malul apei, aerul rece se 
simțea destul de tare. Cămaşa lui albă era călcată şi 
apretată. Cutele erau dispuse după modelul militar. 
Aspectul său îngrijit din prezent nu corespundea 
deloc felului în care arătase pe vremea când era 
soldat şi activa în teren. Pe-atunci, apărea la fel de 
nebărbierit şi de boţit ca orice alt luptător care îşi 
petrecea luni întregi într-un mediu ostil. Pe măsură 
ce succesele înregistrate i-au conferit un rang mai 
înalt, iar diplomaţia şi politica au ajuns să facă parte 
din arsenalul său, a înţeles că toţi cei cărora le 
furniza informaţii secrete doreau să interacţioneze 
cu cineva care avea o înfăţişare corespunzătoare. Şi 
s-a conformat. 

Acum citea un raport pus într-un dosar crem cu 
şină, în antetul şi subsolul fiecărei pagini figura cu 
litere mari menţiunea referitoare la securitate: 
„EXCLUSIV PENTRU SERVICIILE SECRETE 
DE INFORMAŢII BRITANICE”, clasificarea top- 
secret care viza informaţiile de maximă importanţă 
pentru Regat. Pe birou nu exista nimic altceva în 
afară de trei instrumente de scris, aşezate ordonat 
unul lângă altul. Primul era un stilou cu cerneală 
roşie pentru a face însemnări pe rapoartele primite 
de la agenţii din teren, iar celelalte două erau pixuri 
negre, unul cu vârful de 0,7 mm pentru a scrie 
observaţii pe margini în stilul său caracteristic — 
litere mici, lipite unele de altele —, iar celălalt un pix 
cu bilă care scria mai gros, de regulă cu vârful de 1 
mm, cu care nota câte un comentariu mai acid pe 
întreaga pagină, pentru a da indicaţii, pentru a lăuda 
pe cineva sau, din contră, pentru a critica persoana 
respectivă. 

Nu ridică deloc capul când cineva ciocăni de 
două ori la uşa biroului său; după ritm, se vedea că 
persoana respectivă avea neapărat nevoie să-i 
vorbească. 

— Da, spuse. 

Un membru de rang superior al echipei sale intră 
în încăpere, închise uşor uşa şi aşteptă. 

Termină de citit paragraful. Făcu o însemnare pe 
margine. Ridică privirea şi zâmbi: 

— Jenny, ai ceva interesant să-mi comunici? 

Ştia perfect că Jennifer Armstrong, coordonator 
de departament de rang superior pentru divizia de 
legătură între Serviciile Secrete britanice de 
Informaţii (SSI) şi CIA-ul american, aflată sub 
conducerea sa, nu l-ar fi deranjat decât dacă era 
imperios necesar. 

— Domnule Maguire, Lewis Culver de la 
Langley vă caută pe linia unu. 

— Dar presupun că ai ceva să îmi spui înainte să 
discut cu el. 

— Da, domnule. 

Se apropie de birou, deschise dosarul pe care îl 
avea în mână şi îi puse în faţă o singură coală de 
hârtie. 

— Am primit această înştiinţare de la americani. 
Cei de la controlul paşapoartelor de pe Aeroportul 
Internaţional din Orlando, statul Florida, ne-au 
semnalat că Dan Raglan a ajuns la ei. Era însoțit de 
doamna Reeve-Carter şi de copiii acesteia, fiul 
Steven şi fiica Melissa. Nu i-a fost interzis accesul 
în ţară, fiindcă avea viza la zi. A intrat cu paşaportul 
personal. 

Maguire citi paragraful. 

— Adică Raglan s-a dus la Disneyland? 

— Disney World, mai exact, domnule. 
Disneyland e cel din statul California. El se află în 
Florida. 

— Mulţumesc pentru lămurire, Jenny, deja mă 
simt mai câştigat acum că am aflat asta. Bănuiesc că 
cei de la CIA vor să ştie de ce un om de-al nostru e 
pe teritoriul lor? 

— Da, domnule. Mai mult, dat fiind istoricul lui, 
cu siguranță Raglan nu e genul care să se ducă la un 
parc de distracții Disney. 

Ezită. 

— Vreau să spun fără a avea un motiv bine 
întemeiat... 

— Şi crezi că vrea să-l asasineze pe Mickey 
Mouse? comentă Maguire cu umor forţat. 

Jenny Armstrong ridică o sprânceană. 

Gluma lui Maguire nu avusese efectul scontat. 

— Evident că Raglan s-a dus acolo ca să petreacă 
ceva timp cu cei trei, care îi sunt apropiaţi precum o 
familie, şi nu mă îndoiesc că încă sunt traumatizaţi 
în urma uciderii lui Jeremy Carter. Desigur, văduva 
şi copiii săi încă suferă din cauza pierderii. Nici nu 
s-au împlinit trei ani, Jenny. Nu poţi trece rapid 
peste aşa ceva. De fapt, nici nu sunt sigur că vor 
putea să depăşească vreodată tragedia prin care au 
trecut. Vrei să-mi spui că Lewis Culver are o 
problemă cu faptul că Raglan e pe pământ 
american? 

Armstrong nu spuse nimic. 

Maguire oftă. 

— Trebuie să-i dau o explicaţie, ceva. 

Jenny îi mai aşeză o hârtie în faţă. 

— Am verificat. Amanda Reeve-Carter are o 
prietenă, pe nume Lisa Mayfield. Locuieşte cu fiul 
ei într-o comunitate privată aflată la o oră depărtare 
de Orlando. Cele două sunt prietene bune şi se ştiu 
de ceva vreme, deci sunt şanse mari să se ducă 
acolo. 

Pe Jennifer Armstrong o caracteriza eficienţa. leşi 
din încăpere exact în momentul în care Maguire 
ridica receptorul şi apăsa un buton de pe centrala 
telefonică. Linia securizată dintre agenţii Serviciilor 
aflați de-o parte şi de alta a Oceanului Atlantic 
scoase un clic caracteristic, apoi se făcu linişte. 

— Maguire, zise Lewis Culver cu accentul său 
plăcut şi cuceritor din Carolina de Sud. 

Era farmecul în persoană. Cineva îi descrisese 
odată accentul ca pe un fel de melasă peste care ai 
turnat miere, însă ascuns în spatele farmecului tipic 
celor din sud se afla un bărbat capabil să ia decizii 
drastice, care nu se temea să spună lucrurilor pe 
nume când avea de-a face cu politicienii ezitanţi, iar 
atunci acele inflexiuni dulci deveneau la fel de dure 
precum un cui pe care ţi-l înfige cineva între coaste. 

— Lewis, mă bucur să te aud. Cu ce te pot ajuta? 

Maguire nu voia să se întindă prea mult cu 
plezanteriile. 

— Te-am prins cumva într-un moment nepotrivit? 

— Eram cu nasul într-un raport. Scuze, n-am prea 
mult timp la dispoziție. 

— Am înțeles, pe scurt atunci. Unul dintre 
oamenii tăi a aterizat în Orlando. Îl cheamă Raglan. 
Nu a folosit nicio deghizare şi a intrat cu paşaportul 
personal. Ar trebui să ştiu ceva? 

— Lewis, e un agent care lucrează în interesul 
ambelor părţi. Aţi mai apelat şi voi la el până acum. 
Nu aveţi niciun motiv să vă îngrijoraţi. A fost 
implicat în câteva afaceri ruseşti aici mai demult. 

— Te referi la Jeremy Carter? 

— Da. Uite, e cu văduva şi copiii lui Carter, se 
duc la nişte prieteni de familie. 

— Asta am vrut să verific, ca să văd dacă le-a 
spus adevărul celor de la punctul de frontieră. 

— la stai puţin, Lewis. Să verific ceva, poate vă e 
de ajutor. 

Maguire apăsă la nimereală câteva taste la 
calculator, ca să se asigure că interlocutorul auzea 
sunetele. Duse iar receptorul la ureche. 

— Am verificat în evidenţele noastre, la rubrica 
de cunoscuţi ai Amandei Reeve-Carter. Am în faţă 
şi o adresă. O cheamă Mayfield, iar adresa e 
Cypress Avenue nr. 2012, comunitatea „Sunrise 
Lakes”, oraşul Veto Beach. Îi duce pe văduva şi 
copiii lui Carter la Disney, nimic mai mult. 

Lewis Culver mormăi. 

— Da, corespunde cu ce avem noi. În regulă. Eşti 
sigur că nu mai e şi altceva? E doar o excursie de 
familie? 

— Absolut, minţi Maguire. 

Când venea vorba de Raglan, nimic nu mai era 
sigur. Cu excepţia bănuieli lui Jennifer Armstrong. 

Raglan nu era genul care să meargă în parcuri de 
distracţii. 

Raglan avea un rucsac mic, în care ţinea un tricou 
de schimb, lenjerie intimă şi şosete. Familia avea 
şase valize în total. Odată ce trecuseră prin vamă şi 
îşi ridicaseră bagajele în Orlando, aşeză trei valize 
într-un cărucior pentru bagaje şi trei într-altul. El şi 
fiul adolescent al Amandei, Steve, se ocupaseră cu 
recuperatul bagajelor şi împingeau cărucioarele prin 
terminal. Amanda ducea pe umăr o geantă 
voluminoasă şi o ţinea de mână pe Melissa, care era 
obosită după zbor. Sala principală a aeroportului 
reprezenta primul pas spre o cu totul altă lume, 
luminoasă, strălucitoare, unde soarele părea mereu 
că zăbovea pe cerul azuriu. Zonele de luat masa şi 
cele de aşteptare erau înfrumuseţate cu diverse 
ghivece cu palmieri, iar culoarele circulare ale 
Hotelului Hyatt Regency, care şerpuiau chiar în 
inima aeroportului, îi îmbiau pe pasageri asemenea 
unui port de escală ce-i primea cu braţele deschise. 
Raglan le-a condus pe Amanda şi pe copila 
somnoroasă spre o bancă, i-a zis lui Steve să stea 
lângă cărucioarele cu bagaje şi s-a îndreptat spre un 
chioşc unde se vindeau telefoane mobile şi cartele 
SIM. A revenit după zece minute şi a îndrumat 
familia spre ieşire. 

Amanda se văzuse cu prietena ei, Lisa, la o 
conferință cu ceva ani în urmă, deşi viața Lisei 
Mayfield nici c-ar fi putut fi mai diferită de a ei, 
căreia îi muriseră doi soți. Lisa era cercetător în 
domeniul biologiei şi se căsătorise cu un 
antreprenor de succes. Născuse un fiu, apoi se 
mutaseră de la New York în Florida. Cu trei ani în 
urmă, când soţul o părăsise pentru o tipă de vreo 30 
de ani, Lisa îl curăţase bine de tot. Îi luase casa 
luxoasă de pe o plajă privată, dotată cu un garaj în 
care încăpeau mai multe maşini, având şi încăperi 
pentru personalul de curăţenie. Amplasarea era 
perfectă, la o aruncătură de băț de coastă. 
Dobândise şi maşinile la care nemernicul ținea atât 

de mult, iar pensia alimentară considerabilă obținută 
în urma divorțului a fost doar cireaşa de pe tort. 
Aşadar, Lisa îşi creştea fiul fără nicio grijă de ordin 
financiar. Era liberă şi fericită. 

Raglan observă o femeie mică de statură, suplă, 
care aştepta chiar în primul rând, în mulţimea 
adunată la terminalul Sosiri. Era bronzată, cu părul 
grizonant, tuns scurt la baza gâtului. Purta o bluză 
albă, pantaloni tip țigaretă care îi ajungeau până la 
glezne şi o pereche de pantofi roşii, fără tocuri. 
Prieteni înstăriți. Sunt mereu un atu în viaţă. 

— E cea de acolo? întrebă Raglan. 

Amanda se uită în direcţia în care arăta. 

— Dumnezeule, oare de ce atâtea americance 
sunt mereu aşa de aranjate? se întrebă ea. Mă simt 
de parcă aş fi o broască bătrână, dar simandicoasă. 
Parcă şi văd că mă invită să merg cu ea la spa. 

Îi făcu semn cu mâna şi o strigă pe nume, apoi 
porni cu paşi repezi înspre Lisa Mayfield, care o 
strigă încântată. Se îmbrăţişară, se sărutară, apoi se 
mai îmbrăţişară o dată. Se vedea după zâmbetul 
luminos al Lisei că era extrem de fericită de 
revedere. Se repezi numaidecât şi la Steve. 

— La dracu”, mormăi puştiul. 

— "Ține-te bine, amice, e groasă treaba, îi şopti 
Raglan. 

Lisa avu prezența de spirit necesară să nu 
îmbrăţişeze un adolescent în public. Îi întinse mâna. 

— Ce preferi: Steven, Steve sau Stevie? 

— Steve, îi răspunse, dând mâna cu ea. 

— Atunci bine ai venit în Florida, Steve. Ai să te 
înţelegi de minune cu fiul meu. Sunt sigură de asta. 

Se întoarse spre Raglan. 

— lar tu trebuie să fii... Raglan. 

— Da. 

— Doar Raglan? 

— De regulă, lumea nu are nevoie de mai mult 
de-atât. 

Lisa îşi puse palma peste mâna lui Raglan, care 
ținea mânerul valizei. Exuberanţa cu care îi 
întâmpinase păli deodată şi îşi cobor? vocea. 

— Îţi mulţumesc că ai adus-o aici. Am să mă 
asigur că ea şi copiii se vor simţi minunat. 

I se distingea o notă de recunoştinţă în glas, 
pentru tot ceea ce făcuse Raglan faţă de prietena ei. 
Se întoarse brusc. 

— Bun, să mergem atunci. Hai acasă ca să vă 
instalaţi cu toţii. 

Lisa Mayfield o luă de braţ pe Amanda şi porniră 
amândouă spre parcare. 

Steve ridică privirea înspre Raglan. 

— Mama ta are nevoie de asta. 

Puştiul încuviinţă. 

— Ştiu. Doar că nu-s sigur că e ceea ce am eu 


nevoie. 


Autoturismul monovolum de un albastru intens 
marca Chrysler Pacifica rula lin pe autostradă. 
Amanda stătea pe locul pasagerului şi vorbea plină 
de înflăcărare cu prietena sa. După câte observase 
Raglan, probabil că analizaseră fiecare clipă care 
trecuse de când se văzuseră ultima oară, mai puțin 
despre răpirea şi uciderea lui Jeremy Carter, din 
2019. Raglan se aşezase într-un anume unghi, ca să 
poată vedea oglinzile laterale ale maşinii. Lisa abia 
dacă depăşea cu unul-doi kilometri la oră limita de 
viteză de pe autostrada 528 în direcția est. Au 
încetinit ca să achite taxa de trecere. Raglan se 
aşteptase să fie urmăriți la puțin timp după ce 
aterizaseră, însă deocamdată se părea că nu aveau 
pe nimeni pe urme. Fără îndoială că cei de la 
controlul paşapoartelor vor fi notificați de intrarea 
lui în ţară, informația ajungând direct la agenția 
desemnată în acest sens. În cazul său, era vorba 
despre CIA. Avusese misiuni comune cu agenții de 
teren ai Agenției şi figura pe lista lor de 
colaboratori. Probabil urmau să treacă mai multe 
ore, ori poate chiar o zi, până să le solicite celor de 
la FBI să desemneze o echipă de supraveghere care 
să pornească pe urmele sale. Asta şi voia. Ia lasă-i 
să-şi piardă timpul câteva zile ţinându-se după un 

tip aflat în vacanţă, care-şi duce familia să le arate 
împrejurimile! În momentul în care echipa de 
supraveghere întocmea un raport conform căruia nu 
avea un comportament suspect, atunci avea să 
dispară. Lisa Mayfield o luă spre sud, pe autostrada 
I-95, către oraşul Veto Beach. Aruncă o privire în 
oglinzile laterale, dar tot nimic pe urmele lor, nici 
măcar patrula de autostradă. La o oră şi jumătate 
după ce plecaseră de la aeroport, intrau pe poarta 
comunității private, cu paznici la intrare, o 
comunitate de lux numită „Sunrise Lakes”. A doua 
zi, agenţii federali aveau să-i ia urma, iar el 
intenționa să-i ducă pe o pistă falsă. 

Agentul special FBI Jenna Voss închise încă un 
dosar voluminos plin cu rapoarte, semnă lista de 
verificare şi îl puse deasupra teancului cu alte şase- 
şapte dosare de caz pe care le parcursese deja de 
când ajunsese la birourile din Miami. Structura 
vastă din sticlă a clădirii FBI o făcea să se simtă de 
parcă se afla într-un acvariu, iar lumea întreagă 
putea să o vadă cum dă greş în fiecare secundă. 
Desigur că nu era cazul, dar conştientizarea acestui 
fapt nu o ajuta deloc să scape de sentimentul de 
durere şi de vinovăţie. Şi mai era şi ruşinea. Ah, da, 
ruşinea care o acoperise cu o pătură umedă şi 
deprimantă, asemenea ceţii de pe Coasta de Est. Îi 
eliminase orice urmă de căldură dată de Florida, 
statul însorit. 

Cu douăsprezece luni mai devreme se afla pe val: 
în urma succeselor înregistrate în cadrul biroului din 
Washington, D.C., fusese promovată şi transferată 
la Miami, unde coordona Echipa de elită creată 
pentru Salvarea Ostaticilor™. În cei doisprezece ani 
de când făcea parte din Biroul Federal, niciodată nu 
se mai simţise atât de împlinită. Fusese lăudată 
pentru eforturile depuse şi pentru reuşitele 
înregistrate de echipa pe care o conducea. Părea că 
nimic nu avea să-i oprească ascensiunea. Apoi a 
venit momentul când l-a cunoscut pe Lennie Elliot, 
un informator. 

Motivul pentru care fusese cooptat era legat de 
dezmembrarea, piesă cu piesă, a unui cartel 
internaţional care se ocupa de spălarea de bani în 
Florida, suspectat că avea legături cu corupția de la 
cel mai înalt nivel din cadrul guvernului american. 
După un an de supraveghere şi de descinderi, aveau 
în faţă premiul cel mare. Tipul din spatele 
operațiunii se pregătea să dispară din ţară, iar 
Lennie Elliot îi spusese Jennei Voss unde şi când 
avea să se afle peştele cel mare. După operaţiune, 
Lennie urma să fie răsplătit şi inclus în programul 

de protecție a martorilor. Jenna verificase şi 
răsverificase fiecare amănunt. Rapoartele sale de 
supraveghere ajunseseră chiar şi pe masa 
directorului FBI. Apoi, venise momentul când 
primise undă verde. Planificase operaţiunea, îşi 
îndrumase echipa să acţioneze, însă doi membri ai 
HRT îşi pierduseră viaţa, trei fiind răniţi. 

Fusese o înscenare bine pusă la punct de la bun 
început: Lennie Elliot jucase pe degete o agentă 
federală ambițioasă. Adesea îşi spusese în sinea ei 
după misiunea eşuată că, cel mai probabil, fusese 
orbită de succesele anterioare. Nu o încurcase doar 
o informaţie greşită plasată strategic, ci mai degrabă 
existaseră o serie de inconsecvențe minore în 
poveştile spuse de Lennie, care îi scăpaseră cu totul 
din vedere. Cartelul care se ocupa cu spălarea de 
bani aranjase ca Lennie să pară informator, îşi 
sacrificase câteva operaţiuni puţin importante şi îi 
ademenise pe agenţi într-o capcană mortală. Dar ce 
să vezi? Lennie şi şefii lui dispăruseră, la fel şi banii 
spălați. Şi cine fusese tras la răspundere? Jenna 
Voss. 

Ancheta internă din cadrul Biroului i-ar fi putut 
încheia cariera pe loc, dar întreaga ierarhie de 
conducere care îl avea în vârf chiar pe director citise 
rapoartele, ascultase interceptările şi dăduse undă 
verde. Fusese mustrată, degradată din funcție şi 
pusă la munca de birou să facă hârțogăraie până 
când putea fi transferată din Miami. Aceasta era 
pedeapsa ei. Asta, plus sentimentul sfâşietor de 
vinovăţie resimţit din cauza morţii celor doi membri 
ai echipei sale. 

Deschise sertarul de la birou să caute un 
evidenţiator şi dădu peste vechea ei legitimaţie 
HRT, care parcă o privea sfidător. Servare Vitas, „Să 
salvăm vieți.” 

— Voss? 

Ridică privirea şi îl văzu în fața biroului ei pe 
agentul special care conducea biroul din Miami. 
Brad Shelton ținea două foi pe care era imprimată 
sigla oficială a Biroului Federal de Investigații. 

— Am primit data transferului tău: în următoarele 
72 de ore. Chiar şi mai curând dacă e posibil. 
Asigură-te că laşi ordine pe birou. 

— Unde mă trimit? 

— Înapoi în D.C. 

Văzu un licăr de speranţă în ochii ei şi îl stinse cu 
plăcere. 

— Nu e vorba de sediul central, ci de Divizia 
Serviciilor de Informaţii în materie de justiţie 
penală”. 

Îi dădu hârtia. 

Jenna parcurse informaţiile legate de transfer şi 
încuviinţă. N-avea rost să se plângă. O trimiteau 
departe, în Virginia de Vest, departe de sediul 
central din D.C. Divizia Serviciilor de Informaţii în 
materie de justiție penală era un centru electronic de 
schimb de informaţii, unde erau păstrate date care 
puteau fi accesate de orice autoritate de aplicare a 
legii. Asta însemna că nu presupunea muncă de 
teren, ci doar parcurgerea informaţiilor. În prezent, 
asta stă în mare parte la baza combaterii 
infracționalităţii. 

— Încă ceva, zise Sheldon, întinzându-i şi 
cealaltă hârtie. Nu pot aloca mai multe persoane 
pentru treaba asta, aşa că vă trimit pe tine şi pe 
Diaz. 

În sinea ei, Voss se lamentă. Ronaldo Diaz mai 
avea o lună până la pensie şi nu avea altceva 
programat pentru viitorul apropiat decât mersul la 
pescuit. În ultimii trei ani, acesta făcuse doar muncă 
de birou. Grija paternă pe care i-o purtase după 
misiunea eşuată fusese bine intenționată. Cu toate 
astea, în loc să o aline, o lezase. 

— Orice, numai să scap de toate astea, îi 
răspunse arătând spre teancul de dosare. 

— Nu te baza, e un filaj de rutină. Diaz deţine 
toate amănuntele. E muncă de jos pentru Agenţie, 
maximum trei zile. Staţi la un motel, apoi reveniţi 
aici. Ne anunţi când subiectul se porneşte. Cu cât 
am mai repede toate informaţiile necesare ca să 

închei treaba, cu atât mai repede te poţi întoarce la 
aceste rapoarte şi îți poţi elibera biroul. 

Se întoarse şi ieşi. Voss se uită la fotografia 
scanată de pe pagina cu descrierea şi numele 
bărbatului care figura ca suspect. 

Era un englez pe nume Raglan. 

Locuinţa  Lisei Mayfield era îndeajuns de 
spațioasă pentru ca toată lumea să aibă intimitatea 
de care avea nevoie. Piscina era încălzită, sala de 
jocuri avea atât jucării pentru cei mici, cât şi 
dispozitive pentru cei mai mari, iar dormitorul lui 
Raglan de deasupra garajului vast părea suficient de 
spaţios încât să găzduiască o întreagă convenţie. Era 
mult prea mare. În mijlocul încăperii se afla un pat 
imens, iar pe peretele din față un televizor cu 
diagonala de 165 de cm. Lisa îi pusese cheile în 
palmă şi îi spusese că pilotele — apoi se corectase 
repede în cazul în care englezul nu ştia că se referea 
la ceea ce europenii numesc plăpumi — erau noi, 
nimeni nu dormise pe ele, dar găsea pături subţiri în 
dulap dacă prefera altceva. Adevărul este că prefera 
păturile. Raglan testă patul; era mult prea moale. 
Dădu aşternuturile la o parte şi le aşeză pe podeaua 
din lemn de stejar, apoi împături plăpumile din puf 
de gâscă pentru a-i ţine loc de saltea. După ce făcu 
un duş se dezbrăcă, închise aerul condiționat, 
deschise ferestrele şi se înveli cu o pătură uşoară din 


bumbac. 


Răsăritul din Florida era prea frumos ca să-l 
rateze. Se duse apoi să vadă dacă Steve voia cumva 
să iasă la alergat, dar văzu că puştiul era întins pe 
pat şi încă dormea profund. leşi pe uşa din bucătărie 
şi alergă de-a lungul uneia dintre străduţele care 
şerpuiau prin jurul comunităţii. În decurs de 15 
minute, deja trecuse pe lângă două lacuri purpurii, 
unde egretele se uitau cu atenţie la luciul apei, 
aşteptându-şi micul-dejun să înoate spre suprafaţă, 
iar pelicanii care zburau alene se îndreptau fără 
grabă spre locul preferat unde îşi făceau veacul. Ce- 
i drept, „Sunrise Lakes” îşi merita numele. În mod 
clar, comunitatea privată avea propriile reguli: 
peluzele erau bine îngrijite, nu se zărea nicio rulotă 


29 


pe aleile din faţa caselor şi nici bărci cu motor 
ascunse sub vreo prelată. De fapt, nu se vedea 
nicăieri vreo barcă. Oamenii de aici aveau un stil de 
viaţă îngrijit şi minimalist, conceput pentru cei 
îndeajuns de înstăriți ca să-şi permită o viaţă 
cosmetizată, fără mărunţişurile inestetice ale vieţii 
moderne care să le perturbe câmpul vizual. Tocmai 
de aceea maşina parcată sub un palmier pe aleea din 
faţa unei case aflate pe o străduţă la mai puţin de un 
kilometru distanță nu se încadra deloc în peisaj. 
Silueta persoanei aflate la volan nu era a vreunui 
romantic incurabil, venit să admire răsăritul de 
soare. 
Agenţii federali se treziseră cu noaptea-n cap. 


Lisa Mayfield îi spusese lui Raglan că poate lua 
oricare maşină din garaj. Acum el şi Steve se aflau 
în fața autoturismelor care arătau ca scoase din 
cutie. Un Ferrari clasic era „coleg” cu alţi camarazi 
preferaţi de persoanele cu statut, în acest garaj al 
unui tip plin de bani. Lisa ştia cât valorau maşinile, 
însă dăduse totuşi întâietate bunelor maniere; doar 
menţionase în treacăt că decapotabila Bentley S3 
din 1966 se număra printre cele mai puţin 
costisitoare din garaj. Probabil asta însemna doar că 
preţul se încadra undeva în apropiere de sfertul de 
milion, pentru că celelalte maşini clasice erau dintre 
cele preferate de starurile rock. 

— Te pricepi la maşini? întrebase Raglan. 

— Tata conducea un Jaguar al companiei. 

Steve ridică din umeri când spuse asta. Nu prea îl 
interesau maşinile. 

— Sunt în asentimentul tău, zise Raglan la rândul 
său. Alege tu una. 

— Asta, spuse Steve, punând palma pe capota 
unui Land Rover Defender V8 cabriolet. 

— Bună alegere, îl lăudă Raglan. 


Ronaldo Diaz îşi mângâie obrazul nebărbierit. Nu 
reuşise mai deloc să se odihnească în noaptea aceea 

pe salteaua tare de la motel, iar când aţipise într-un 
final, se cufundase într-un somn atât de adânc, încât 
se trezise târziu, aproape de ora când trebuia să o 
preia pe Voss. Pe deasupra, ratase şi micul-dejun. 
Voss ştia că barosanul avea nevoie de „combustibil” 
ca să facă faţă zilei pline care-i aştepta. Îi întinse o 
cafea şi mai multe produse de patiserie. 

— Te-ai trezit de mult timp? o întrebă. 

Încuviinţă din cap, însă nu-şi luă ochii de pe 
autoturismul Defender negru, cu vopsea lucioasă. 
Avea să fie o zi lungă, care să le amorţească 
fundurile de atâta stat. 

— O ia spre sud, zise Diaz, urmărind maşina din 
faţă. 

— Serios, chiar eşti atât de sigur? îi răspunse 
Jenna. 

— Ştii, sarcasmul nu face decât să dea dovadă de 
lipsă de înţelepciune. 

— Ia zi, Ronnie, ai pus vreodată mâna pe vreo 
carte? 

— Odată, un răvaş dintr-un fursec chinezesc. Ce-i 
la sud de-aici? 

— Ce zici de Miami? 

— Nu se îndepărtează prea tare de casă. Ce locuri 
mai sunt prin apropiere care l-ar putea interesa pe 
un turist, mai ales unul care are şi un adolescent 
după el? Ce zici, oare pescuitul sportiv? Dacă 
închiriază o barcă, va trebui să ne postăm pe vreun 
doc în port. 

— Da, ştii tu, ca-n piesa aia de Otis Redding: /'m 
sittin’ on the dock of the bay“. 

— Watchin’ the tide roll away®. 

— O să-ți fie dor de mine. Hai, recunoaşte, o 
tachină Diaz. 

— Da, o să-mi lipsească firimiturile pe care le 
laşi peste tot. Uite-l, zise Jenna. 

Maşina Land Rover o luase spre ocean, de-a 
lungul digului Ford Pierce. 

Voss oftă când văzu semnul. 

— Ar fi trebuit să anticipez asta. 

Raglan îl adusese pe Steve la Muzeul Naţional 
dedicat Trupelor SEAL din cadrul Marinei 
americane; aici era plăcut şi răcoare. Deja erau vreo 
doisprezece turişti înăuntru. Avea să treacă greu o 
oră cu Raglan povestindu-i puştiului din experienţa 
sa cu armele folosite în operaţiuni speciale şi despre 
echipamentul expus în vitrine. În tot acest timp, 
canicula de afară urma să-i chinuie pe cei doi agenţi 
FBI. Voia să-i lase să fiarbă bine în suc propriu, 
apoi să-i ducă spre nord, pe un drum preferat de 
turişti. Până la lăsarea serii, Raglan hotărâse să-şi 
petreacă ziua făcând diverse activităţi preferate de 
orice vizitator încântat că se află în Florida, însă îşi 
propusese şi să ia legătura cu bărbatul care îi 
trimisese mesajul legionarului ucis în Franţa. 

În întunecimea din interior, câţiva turişti vorbeau 
în şoaptă pe tonuri serioase, de parcă ar fi fost într- 
un lăcaş de cult; adevărul e că, pentru multă lume, 
cam asta reprezenta muzeul. Când se deschise uşa 
de la intrare, lumina de afară se refractă prin 
geamurile exponatelor. Raglan îl conduse pe Steve 
în faţa unui dulap cu armament unde figurau 
specificaţiile unei puşti de asalt folosite de trupele 
speciale şi văzu reflexia femeii exact în momentul 
în care aceasta se întorcea repede într-o parte, ca şi 
cum ar fi interesat-o informaţiile din broşura pe care 
o ținea în mână. 

După ce admirară exponatele timp de vreo oră, 
Steve se opri în faţa unei vitrine şi privi în sus cu o 
expresie vinovată, în ochii bărbatului pe care îl 
idolatriza. 

— Nu prea-mi place să mă uit la toate chestiile 
astea, îl zise. 

— Ah, chiar? Nu ştiam, spuse Raglan oarecum 
surprins. 

Steve făcu o grimasă. 

— Chestia-i că-mi aminteşte de toată violenţa din 
jurul nostru. Mi-e greu să-mi închipui că tu faci 
parte din lumea asta şi mă duce cu gândul la 

moartea tatei. Pur şi simplu mă face să mă simt 
nelalocul meu. 

— Îmi pare rău, spuse Raglan, nu am fost inspirat 
să te aduc aici. 

— Pentru mine tu faci parte din ceva ce nu voi 
putea înţelege vreodată, zise puştiul, în timp ce 
privea vitrina cu armament. 

Vocea îi deveni o şoaptă. 

— Adică, mă refer la faptul că ucizi oameni. 

Raglan îi puse o mână pe umăr. 

— Să ştii că nu mă trezesc dimineaţa cu gândul 
ăsta în minte. 

Puştiul încuviinţă. 

— Scuze... 

— N-ai de ce, te înţeleg. Într-adevăr, odată ce ai 
luat viaţa cuiva, nu uiţi niciodată. Totuşi, uneori e 
necesar. 

— Aşa cum l-ai ucis pe cel care l-a omorât pe 
tata? 

— Da. În cazul ăsta a fost necesar. Trebuia să se 
facă dreptate. 

— Ai fi putut să-l aduci înapoi în ţară ca să fie 
pus sub acuzare? 

— Nu. Vine o vreme când trebuie aplicată o altfel 
de dreptate. Ce-ai zice să mergem mai departe? Mai 
încolo e un loc care cred că o să-ţi placă. 

— În regulă, zise Steve. 

— Vreau să verific mai întâi ceva, aşa că tu du-te 
între timp în colţul ăla al muzeului. 

— La ce să mă uit? 

— Mai ţu minte filmul Căpitanul Phillips! îl 
întrebă Raglan. 

— Nu era în trupele SEALS, zise Steve, mergând 
înspre locul indicat. 

— Nu, dar a fost salvat de ei, iar barca în care l- 
au transportat e acolo. Poţi să te urci în ea. 

Puştiul se întoarse să privească în direcția în care 
îi arăta Raglan, spre o barcă de salvare solidă, nu 
dintr-acelea pneumatice. Ghidându-l pe băiat, 
Raglan se poziționase intenţionat în spatele lui 
astfel încât să o poată urmări pe femeie folosindu-se 

de vederea periferică atunci când se uita în reflexia 
vitrinelor. Aceasta iar se prefăcea că citeşte broşura. 


Voss se lamentă în sinea ei. Ridică privirea şi se 
uită la propria reflexie. Dacă tipul ăsta care prezenta 
atâta interes pentru CIA avea legături cu lumea 
serviciilor de informaţii, e posibil să o fi reperat. 
Renunţă la paravan şi se duse înapoi la Diaz, care o 
aştepta mai încolo. Partenerul ei rămăsese la 
maşină, astfel că putuse să-şi dea jos sacoul fără ca 
cineva să-i vadă arma din dotare. Coborâse geamul, 
îşi slăbise cravata, iar lentilele ochelarilor de soare 
luceau pe când ea se întorcea spre maşină. 

— Ei bine? o întrebă luând o gură din doza rece. 

— Nimic. Doar se plimbă. 

— Nu se grăbeşte deloc, răspunse Diaz. Uite, 
abia asta se poate numi cu adevărat o barcă de 
pescuit, completă el. 

Ridică aparatul foto şi îi arătă o serie de poze ale 
ambarcaţiunii folosite de trupele speciale, care avea 
un aspect redutabil. 

Voss se sprijini de portiera cu geamul coborât şi 
duse o mână la ochi, ca să-şi ferească privirea de 
razele puternice ale soarelui. 

— Ştiai că are o lungime de 24 de metri şi 
aproape şase metri înălțime? Bărcile astea puteau 
transporta 16 agenți SEAL plus membrii 
echipajului. Erau înarmate până-n dinţi şi puteau 
atinge viteza de 50 de noduri. 

Diaz îşi împinse ochelarii de soare pe cap. 

— Hei, da” când ai devenit tu expertă în materie 
de operaţiuni speciale? 

— Acum vreo cinci minute. Îi aruncă broşura în 
poală şi îi luă doza din mână. 

Îl urmăriră pe Raglan pe autostrada I-95, spre 
nord. 

— Am filat casa la patru azi-dimineaţă, zise Voss. 

Diaz umblă iar în cutia cu produse de patiserie şi 
muşcă cu poftă. 

— Jenna, e un oarecare. Habar n-ai de câte ori dă 
rateuri Agenţia. E o sarcină cu prioritate scăzută. 

Lui Voss nici nu-i stătea în fire şi nici nu fusese 
instruită să trateze pe cineva catalogat drept 
persoană de interes de către CIA sau de FBI ca fiind 
cu prioritate scăzută. Ronnie Diaz se ocupase cu 
vârf şi îndesat de numeroase anchete şi arestări 
periculoase. Primise şi distincţii pentru curaj. 
Nimeni nu-i punea la îndoială anii petrecuţi în 
slujba securităţii ţării. Cu toate acestea, din punct de 
vedere mental, se afla la capătul undiţei. Poate că 
Voss o dăduse în bară cu operațiunea de spălare a 
banilor, dar încă avea instincte ascuţite. 

— E în formă. A alergat timp de o oră înainte de 
micul-dejun. Şi nu mă refer că a alergat aşa, Ronnie, 
doar ca să se mişte cât de cât. Nu, tipul a alergat ca 
la maraton. 

— Te-a văzut? întrebă Diaz printre îmbucăturile 
din ştrudelul cu cremă. 

Clătină din cap. 

— Parcasem pe aleea din faţa casei cuiva. 
Paznicii de la poartă mi-au zis că proprietarii nu 
erau acasă. N-ar fi avut motiv să mă bage în seamă. 
E în vizită aici, de ce i-ar trece prin cap că un 
autoturism parcat în faţa unei case ar însemna ceva? 

Diaz îşi şterse mustaţa cu şerveţelul. 

— În regulă. Ai instincte bune, ştiu asta. Ale mele 
s-au tocit aşa de tare, încât e nevoie să merg la 
reparaţii auto cu ele. Îl mai urmărim vreo două zile, 
apoi îi raportăm lui Sheldon, aşa cum ni s-a spus. 
Apoi gata treaba. De acord? 

— Da. 

Voss nu pierdu din ochi maşina în care se aflau 
Raglan şi băiatul. Fă cum zice Ronnie, spunea vocea 
din capul ei. E un filaj de rutină. Probabil era şi 
ultimul, având în vedere unde o trimiteau după 
aceea. Cu toate acestea, îl văzuse pe Raglan cum 
„rupsese” asfaltul prin cartier în acea dimineaţă. Era 
un tip care nu-şi pierdea obiectivul din ochi. Un tip 
care trecuse peste toate piedicile provocate de 
durere. Ştia ce însemna asta din propriul 

antrenament. Însă după ce-l urmărise pe bărbat 
alergând, constatase că nici măcar nu îşi atinsese 
pragul maxim de efort. O părticică din ea ar fi vrut 
să se dovedească a fi mai mult decât un tip aflat în 
concediu cu familia. 

Şi dacă era într-adevăr aşa? 

Ei bine, ar fi însemnat că mai avea o ultimă şansă 
să fie implicată în ceva care ar putea să o aducă iar 
în prima linie. 

O şansă ca să-şi răscumpere greşelile. 

Raglan şi Steve au trecut de turnichetele de la 
intrare şi au intrat în grădina unde erau expuse 
navetele Centrului Spaţial Kennedy din Cape 
Canaveral. Impresionaţi fiind de cele văzute, au 
vizitat apoi diversele expoziţii în care erau 
prezentate iscusința şi curajul celor care se 
avântaseră pe culmile călătoriilor în spaţiu, în nave 
care zburau cu viteze ameţitoare. Timpul a început 
să se scurgă mai lent pe măsură ce Steve se 
destindea, vorbind din ce în ce mai mult despre tatăl 
său vitreg decedat şi fiind mai receptiv la stilul de 
viață vioi, tipic american. 

— E incredibil! Tatei i-ar fi plăcut mult, zise el 
grăbind pasul. 

Entuziasmul  puştiului era o recompensă 
îndeajuns de mare pentru Raglan, care se asigură că 
au parcurs centrul dintr-un capăt în altul. Îi dădu 
mână liberă adolescentului să se caţere prin 
modulele spațiale, apoi să urce la bordul 
simulatorului de lansare; în tot acest timp, Raglan 
era cu ochii pe cei care îl urmăreau. O recunoscuse 
pe femeie de la muzeul dedicat trupelor speciale; se 
afla iar în spatele lui. În plus, era prea bine 
îmbrăcată pentru o turistă. Costumul ei cu sacou şi 
pantaloni şi cămaşă albă apretată nu se încadrau 
deloc în peisajul plin de turişti îmbrăcaţi relaxat. Se 
poziţionase foarte în spate şi, dacă nu s-ar fi uitat cu 
mare atenţie, ar fi ratat-o cu siguranţă. I-a mai luat 
încă o jumătate de oră ca să-l depisteze pe bărbatul 
care o însoțea. Ambii se amestecaseră în mulțime şi 
îi urmăriseră îndeaproape fiecare mişcare. Nu era 
oricum greu, dat fiind faptul că nici nu se străduia 
să scape de ei. Bărbatul supraponderal avea în mână 
o broşură cu Centrul Spaţial. Raglan îl luă pe Steve 
şi se îndreptară direct spre el. Tipul adoptă repede 
un aer pierdut, de parcă ar fi fost un turist oarecare, 
apoi ridică bărbia ca şi cum s-ar fi decis pe loc 
încotro voia să meargă şi se îndepărtă. Clar că altă 

opţiune nu avea. Până ce au ajuns la botul navei 
spaţiale Atlantis, aflată în hangarul imens din 
interiorul clădirii, Raglan o reperase iar pe femeie. 
Profita de umbre şi de iluminatul slab ca să treacă 
neobservată, dar când păşi printr-un prag luminat 
din spate, silueta i se potrivea perfect cu imaginea 
pe care o consemnase el în memorie. Deja se 
scursese ceva vreme, aşa că pe bărbatul mai în 
vârstă sigur îl dureau tălpile şi probabil îi mai era şi 
foame pe deasupra. Ba mai mult, trecuse suficient 
timp ca să se fi asigurat că Raglan nu era decât un 
simplu turist. Reuşise să facă rost de timpul necesar. 

Îl conduse pe Steve departe de minunile din 
Centrul Spaţial şi o porniră iar pe autostrada I-95. 
Puțin mai în spate, la câteva maşini distanţă, acelaşi 
autoturism sedan albastru-închis îşi iți nasul ca să 
verifice pe unde o lua. Raglan fu cuprins de tentaţia 
de a tura la maximum motorul V8, dar se abţinu. 
Adevăratul motiv din spatele acestei vizite era la 
doar un sfert de oră depărtare. 

Muzeul Valiant Air Command Warbird fusese 
înfiinţat cu cinci decenii în urmă de către voluntarii 
hotărâți să restaureze avioane militare utilizate în 
conflictele armate. Într-un hangar imens erau peste 
40 de avioane de luptă, care se întindeau inclusiv pe 
platforma de staționare din afara clădirii. Steve 
rămăsese cu gura căscată şi îl pusese pe Raglan să îi 
facă o poză în faţa steagului american imens care 
atârna lângă un avion supersonic Grumman Fil 
Tiger, cu botul său pe care erau pictate două rânduri 
de dinţi de rechin. Lui Raglan îi luă mai puţin de 
zece minute să dea de tipul pe care îl căuta. Nici nu 
fusese nevoie să-l convingă pe Steve, că puştiul şi 
dispăruse să exploreze şirurile de avioane de 
vânătoare lustruite, pe când Raglan se apropia de 
mecanicul care lucra la un avion de transport C-47. 
Se prefăcu interesat de plăcuța pe care figura 
istoricul avionului, folosit pentru transportarea 
paraşutiştilor dincolo de Canalul Mânecii în 1944. 
Capota metalică a motorului fusese îndepărtată, iar 

mecanicul stătea pe o platformă înălțată şi lucra la 
amalgamul de cabluri şi de distribuitoare multiple. 

— Trainic aparat, zise Raglan, admirând efortul 
depus de mecanic. 

— Cu siguranţă. E calul de bătaie al Corpului 
aerian al armatei şi al altor grupuri. Plus că încă e 
funcțional, răspunse mecanicul fără să-şi abată 
atenţia de la ceca ce făcea. 

Raglan aruncă o privire în jur; nu prea mai era 
lume în hangarul imens. Intenţionat venise aproape 
de ora închiderii. Femeia şi tipul mai în vârstă nu îl 
urmăriseră aici. Se uită în sus la desenul pictat pe 
carlingă: înfăţişa o femeie care stătea într-o poziţie 
seducătoare şi purta o rochie largă, albastră, ce lăsa 
la vedere picioarele frumoase şi coapsele 
atrăgătoare. Era emblema originală de pe avioanele 
din anii 1940: Tico Belle. 

— J'ai reçu ton message“, Rudi. 

Robert de Vere, fostul legionar cunoscut drept 
Rudi Charron, se întoarse brusc, scăpând cheia 
franceză din mână. Raglan o prinse înainte să atingă 
podeaua. 

Mecanicul se holbă preț de câteva secunde la el, 
cu gura întredeschisă, se şterse pe mâini cu o cârpă, 
apoi coborî neîndemânatic de pe platforma 
suspendată, uitându-se în jur la cei aflați în hangar. 
Lupul îşi schimbă părul... Nu încercă să-l 
îmbrățişeze pe vechiul său camarad, în cazul în care 
cineva într-adevăr îi urmărea; în schimb, trecu pe 
lângă Raglan şi urcă treptele joase, intrând în avion. 
Acesta îl urmă. Se aşezară ghemuiți pe băncile 
destinate militarilor, dispuse de-o parte şi de alta a 
fuzelajului canelat. 

— Dumnezeule, Raglan, nu-mi vine să cred că ai 
izbutit să ajungi aici. Nu credeam că Jacques a 
reuşit să dea de tine, îi spuse pe un ton scăzut. 

— De fapt, n-a reuşit, zise Raglan având 
întipărită în minte imaginea cu trupul slab şi 
neînsuflețit al fostului legionar, zăcând mort în casa 

părăginită de pe străzile lăturalnice din Marsilia. I- 
am găsit telefonul şi am văzut mesajul de la tine. 

— L-au ucis? întrebă americanul. 

— Sunt mai mulți? 

— Nu ştiu. Se petrece ceva de anvergură, de asta 
am primit apelul prin care îmi cerea să dau de tine. 

— Cine ţi-a cerut asta? 

— Îl mai ţii minte pe Casey Zeller? 

Raglan îşi aminti chipul asociat numelui. 
Niciodată nu erau mai mult de câţiva americani în 
Legiunea străină la un moment dat; îi puteai număra 
pe degetele de la o mână. 

— Da. Şi-a păstrat propriul nume, a dat probă ca 
să facă parte din unitatea mea, dar a fost rănit. M- 
am intersectat cu el în America Centrală cu câţiva 
ani în urmă, când era la Ambasada din Venezuela. 
Te-a contactat? 

— Nu el, nevastă-sa. 

— Nu ştiam că e însurat. 

— S-au căsătorit la ceva vreme după ce s-a întors 
în ţară. 

— De ce te-a sunat pe tine? 

Neliniştit, De Vere aruncă o privire înspre uşa 
aeronavei. 

— Era speriată. Pun pariu că încă îi e teamă. 
După cum mi-a zis, soțul ei îi spusese că, dacă 
dispare vreodată, să dea de tine, întrucât, de când ai 
părăsit Legiunea, te ocupi cu spionajul. Casey nu 
avea decât numele şi numărul meu de telefon, aşa că 
pe astea i le-a dat soţiei sale. La rândul meu, aveam 
doar datele de contact ale lui Jacques. 

— Crezi că e vreo legătură între dispariţia lui şi 
moartea lui Jacques? 

Mecanicul ridică din umeri. 

— Niciodată n-am crezut în coincidențe. 

Raglan îl analiză pe bărbatul din faţa sa preţ de 
câteva clipe. De când plecase din Legiune mai 
pusese ceva kilograme pe el, iar părul închis la 
culoare era brăzdat de fire albe. Totuşi, dincolo de 
toate acestea, încă mai avea forța de odinioară, 

necesară pentru a se apăra. Cu toate acestea, se 
vedea că e neliniștit. 

— Ce-i, Bob? Ceva te-a speriat, îmi dau seama. 

De Vere oftă şi şterse cheia franceză cu cârpa, 
doar aşa, ca să aibă ceva de făcut. 

— Pe mine m-a sunat pe telefonul fix, acasă. 
Apoi am încercat să dau de Jacques, dar nu mi-a 
răspuns. După asta, am fost al naibii de sigur că 
linia era compromisă. 

— Vrei să zici că cineva îţi asculta telefonul? 

— Habar n-am. Nu văd cine ar face asta. Însă din 
câte ştiu, Casey Zeller lucra la Pentagon: Agenţia de 
Informaţii pentru Apărare. Nu ți se pare că asta 
ridică unele semne de întrebare? Ai nevoie de un 
ordin judecătoresc ca să pui sub supraveghere 
telefonul cuiva. Chestia e că n-am duşmani, nu văd 
de ce ar face asta. Oricum, de aceea i-am dat mesaj 
lui Jacques de pe mobil. 

Adoptă o expresie uşor stânjenită. 

— Poate că fac eu din ţânţar armăsar, dar jur că, 
după ce am trimis mesajul, am avut senzaţia că sunt 
urmărit. 

Făcu o grimasă. 

— Acum vii şi-mi zici că e mort. 

— Avea probleme cu drogurile. 

— Atunci poate că-mi imaginez eu tot felul de 
scenarii exagerate. 

— Nu neapărat. Când am ajuns la el, erau doi 
bărbaţi în casă. Murise de supradoză, ori poate că 
aranjaseră ei să pară aşa. Căutau ceva, posibil 
telefonul lui mobil. 

— Dar nu era nimic pe telefon, în afară de mesaj. 

— N-au mai fost probleme de atunci? 

De Vere clătină din cap. 

— Atunci e moartă pista asta. Dacă se petrece 
într-adevăr ceva, trebuie urmărit mai departe firul. 
Dă-mi adresa lui Zeller. N-are rost să-l mai sun. 

— Pentru orice eventualitate? 


— Exact. 

Raglan se despărţi de fostul lui camarad. În fond, 
singurul motiv pentru care crease întreaga şaradă cu 
excursia fusese doar ca să discute cu el. Cei doi care 
îl urmăreau erau sigur agenţi FBI, fără doar şi poate. 
Probabil fuseseră trimişi după el de cineva de la 
CIA, îngrijorat de sosirea sa pe pământ american. 
Faptul că agenţiile guvernamentale oficiale erau 
neliniştite de prezenţa lui şi puseseră pe urmele sale 
o echipă de supraveghere era logic. Însă ceea ce nu 
avea noimă era faptul că un fost legionar dispăruse 
fără urmă, iar soţia lui speriată îi contactase fostul 
coleg ca să-i ceară ajutorul. De Vere era o persoană 
de contact solidă, capabilă, dar neliniştită, un om 
care fusese în suficiente situaţii periculoase la viaţa 
lui ca să nu se sperie cu una, cu două, însă ale cărui 
instincte îi spuneau că era urmărit şi că cineva îi 
asculta apelurile telefonice. Elementele acestea 
trebuiau puse cap la cap cu cei doi bărbaţi din 
Franţa, care e posibil să-l fi ucis pe Jacques Allard. 

Raglan nu mai văzu autoturismul sedan închis la 
culoare atunci când plecau de la Muzeul Warbird, 
dar îl reperă din nou la mai puţin de un kilometru, 
pe autostrada I-95; şoferul încerca să se amestece 
cât mai discret în trafic. Avea să le mai acorde o zi 
şi un ultim motiv ca să renunţe la supraveghere şi să 
le raporteze superiorilor că cel urmărit nu era decât 
un tip aflat în vacanţă, nimic mai mult. 

Venise vremea să dispară. 

A doua zi dimineaţă, Voss şi Diaz au repetat 
programul zilei anterioare şi au pornit devreme ca 
să aştepte vizavi de poarta de la intrarea în 
comunitatea privată „Sunrise Lakes”. Nu prea era 
trafic. Deocamdată, niciunul dintre locatarii şi 
oaspeţii reședinței Mayfield nu se ivise încă. Voss 
sărise peste cafea, în afară de cea băută la micul- 
dejun. Pentru că aşteptau pe marginea drumului, nu 
avea cum să-şi golească vezica la fel de uşor 
precum Diaz. Nu-i era ruşine să meargă câţiva metri 
în tufişuri şi să stea pe vine, dar gândul că Raglan s- 
ar putea furişa chiar pe sub nasul ei, în timp ce ea 
urina în boscheţi, ar fi reprezentat o ruşine mult prea 
mare şi cireaşa de pe tort în plan profesional. 

Era trecut de ora prânzului, ceea ce însemna că 
localnicii din Vero Beach stăteau pe la terase, bând 
cocteiluri Margarita, bucurându-se de temperaturile 
plăcute de final de iarnă, asta după ce se asiguraseră 
în prealabil că au un şofer desemnat care nu pusese 
gura pe alcool. Poliţia locală din Vero Beach şi 
patrulele şerifului din ţinutul Brevard aveau obiceiul 
de a aştepta în ascunzişuri precum cel în care 
parcaseră agenţii speciali. Oamenii legii obişnuiau 
să-i tragă la întâmplare pe dreapta pe şoferii care 
veneau din direcția barurilor şi restaurantelor aflate 
în zona plajelor. Controale ocazionale, nu foarte 
dese. Nu era o practică desfăşurată în mod regulat, 
deci nu aveau un tipar şi nici vreun program fix. 
Probabil că ultimul lucru care ţi-ar fi putut trece 
prin cap într-o astfel de zi când te simţeai bine era 
faptul că poliţiştii se ascundeau în tufişurile de pe 
marginea drumului, aşa cum o făceau cei doi agenţi. 

Ofiţerul de la Biroul şerifului ținutului Brevard, 
aflat în patrulă, primise un apel de la dispecer. Un 
cetăţean îngrijorat al comunităţii „Sunrise Lakes” le 
dăduse un telefon. Avea accent englezesc, spusese 
operatorul, şi era un turist preocupat de siguranţa 
familiei sale. Sunase pentru că văzuse o maşină în 

care se aflau doi necunoscuţi, parcată în apropierea 
porților de intrare în comunitatea privată. Tipul 
părea paranoic. Îi era teamă să conducă prin ţara 
asta necunoscută şi să-şi expună famila la pericole. 
Polițistul observase maşina parcată de când trecuse 
pe lângă intrarea în comunitate. Mai mersese 
aproape un kilometru, apoi trăsese de volanul 
autoturismului său Ford Crown Victoria şi călcase 
linia continuă, trecând pe sensul opus. Maşina de 
patrulă se strecură fără probleme în spatele 
autoturismului în care se aflau Voss şi Diaz, parcând 
la mai puţin de zece metri de ei ca să nu fie reperat. 
Îşi scoase pistolul din toc şi se apropie cu grijă de 
cei aflaţi în maşină. 

Cu arma aţintită spre cei doi agenţi, îi somă, 
moment în care îi zgudui din starea de apatie care 
vine la pachet cu filajul. Luaţi prin surprindere, 
Voss şi Diaz au scăpat câte o înjurătură. Cu toate 
acestea, i-au urmat instrucţiunile, rămânând cu 
mâinile la vedere şi au coborât din maşină. Apoi 1- 
au cerut permisiunea să-i arate legitimaţiile. Odată 
clarificată treaba, acesta şi-a pus la loc arma şi s-a 
uitat spre poarta comunităţii. 

— Urmăriţi pe cineva de acolo? îi întrebă ofiţerul 
de patrulă. 

— Nu te priveşte, răspunse Voss pe un ton iritat, 
intrând înapoi în maşină. 

— Mulţumim, dle ofiţer, spuse Diaz pe un ton 
mai împăciuitor, apoi 1 se alătură partenerei sale. 

Ofiţerul ridică din umeri. Doi agenţi federali care 
se credeau şmecheri, așteptând în maşina ascunsă pe 
jumătate în tufişuri, băteau atât de tare la ochi, încât 
trebuia să fii un robot chior să nu-i observi, aşa că 
nici nu se punea problema ca un turist preocupat de 
siguranţa sa şi a celor dragi să nu-i vadă. 

Ca să-i umilească puţin, hotărî să pornească 
sirena pe când pleca. 

Peste drum, Raglan ieşi dintre tufişurile de unde 
urmărise toată scena. I se confirmase că era vorba 
despre aceeaşi echipă de supraveghere care îl 
urmărise cu o zi înainte. Dacă ar mai fi fost încă o 

echipă pe lângă cei doi, atunci ar fi fost un semn că 
prezenţa lui reprezenta o prioritate mai mare pentru 
Agenţie, dar se părea că cei doi erau doar echipa de 


rutină. 


Acoperirea lui Voss şi Diaz se dusese naibii. În 
timpul confruntării ieşiseră mai multe maşini pe 
poartă şi multă lume se holbase la ei. Cu siguranţă 
ofițerul consemnase electronic numele celor pe care 
îi luase la întrebări. Desigur că informaţiile aveau 
să-i apară pe ecran operatoarei de la 911 care, la 
rândul ei, urma să-l înştiinţeze pe cetățeanul care 
sunase că era vorba despre chestiuni polițienești şi 
că nu avea de ce să-şi facă probleme. 

Acum, după mica mascaradă cu patrula de 
autostradă, agenţii federali ar fi putut la fel de bine 
să fi tocmit un avion care să tragă un banner imens 
cu un mesaj adresat direct lui Raglan: „Hei, suntem 
pe urmele tale!” Cei doi trebuiau să aleagă: fie le 
raportau celor de la sediu şi solicitau o echipă care 
să-i înlocuiască — desigur, urmând să se confrunte 
cu zeflemeaua şi insultele celorlalți colegi, chiar 
dacă nu erau rău-intenţionaţi, ci doar îi luau puţin 
peste picior —, fie se duceau în altă parte, ca să-şi 
petreacă după-amiaza şi seara într-un loc care să 
bată mai puţin la ochi, apoi să se întoarcă învinşi la 
hotel. 

Dilema s-a rezolvat de la sine odată cu 
Mercedesul Lisei Mayfield, care ieşi pe poartă. 
Femeia se asigură în ambele direcţii, apoi 
autoturismul elegant porni spre sud; nu părea să-i fi 
observat pe cei doi agenţi care o urmăreau. 

— Ronnie, asta e prietena femeii, zise Voss. 

— În cazul în care e implicată, Raglan s-ar putea 
ascunde în portbagaj, răspunse Diaz. 

— Ori poate că ea e momeala, sugeră Voss. 

Era o situaţie în care oricum o dădeau, nu ieşeau 
bine. Fie urmăreau Mercedesul, fie sperau că tipul 
pe care îl tot urmăriseră rămăsese în casa Lisei 
Mayfield. Oare cât de important era cu adevărat 

tipul ăsta, Raglan? Ezitară îndeajuns încât să vadă 
autoturismul albastru Chrysler Pacifica cum iese pe 
poartă şi porneşte în direcţia opusă. Conducea 
Amanda Reeve-Carter, pe bancheta din spate erau 
trei copii, iar englezul se afla pe scaunul 
pasagerului. 

— Au luat-o spre nord, către autostrada I-95. 

— Ar fi drăguţ dacă ar fi doar un tip aflat în 
vacanţă, care se duce cu familia în parcul de 
distracții Epcot, zise Diaz. 

Voss porni pe urmele lor, prin traficul destul de 
lejer. Dacă bărbatul pe care îl urmăreau era cu 
adevărat doar un simplu turist care îşi ducea familia 
la Disney World, atunci aveau să ştie sigur ce şi 
cum în decurs de o oră şi jumătate, când urma să o 
apuce spre autostradă. Asta însemna că puteau pleca 
acasă şi înainta un raport final conform căruia 
suspiciunile Agenţiei cu privire la sosirea lui Raglan 
erau doar o alarmă falsă. 


Nu prea era trafic pe I-95, aşa că Voss nu se 
apropie mult de maşina în care se afla Raglan, fără 
însă a pierde din vedere furgoneta albastră. În 
decursul ultimei ore, Amanda  Reeve-Carter 
respectase cu sfinţenie limita de viteză. Se pare că 
nu se grăbeau deloc. 

Diaz căscă. 

— Nu mai rezistăm mult, îi zise. Când erau mici 
copiii mei, petreceam o sâmbătă din patru 
împreună. Tipul ăsta face mai multe într-o singură 
zi decât făceam eu într-o lună, îmbătrânesc numai 
urmărindu-l pe englezul ăsta. 

Voss ridică din umeri şi se uită la el. 

— Ronnie, noi doi nu suntem relevanţi în toată 
treaba asta. De îndată ce ajung la Mickey Mouse, 
sunăm la sediu şi îi anunţăm. Deocamdată nu a 
făcut decât lucruri absolut normale pentru orice 
familie. Văd că ies de pe autostradă. 

Îi indică să fie atent la drum. 

Maşina în care se afla Raglan porni spre vest, pe 
drumul expres 528, aşa că cei doi agenţi federali se 
pregăteau de o călătorie lungă, în ritmul melcului. 
După o jumătate de oră, Voss văzu că o iau la 
dreapta, spre est, pe 1-4. 

— Văd că nu merg să-l vadă pe Mickey Mouse 
azi, zise Diaz. Sigur se duc la Sea World. 

Parcul acvatic Sea World se afla la nord de 
Disney World. 

— Nu mi-a plăcut niciodată, spuse Voss. 

— De ce? 

Ridică din umeri. 

— Locul fiinţelor sălbatice e în ocean. Au nevoie 
să înoate nestingherite. Delfinii nu ar trebui să se 
comporte ca nişte câini la dresaj şi să sară la 
comandă prin cercuri. 

Se uită la partenerul ei şi completă: 

— ...aşa cum facem noi acum la solicitarea 
superiorilor. 

Când ajunseră la parcul tematic, opriră la o 
distanță sigură de Chrysler şi aşteptară răbdători 
până ce Raglan şi Amanda îi conduseră pe puşti la 
intrare. 

— Gata, zise Voss. Ce să mai... o familie fericită. 
Hai să ne întoarcem. Ştiu deja c-o să am o grămadă 
de hârţogăraie de făcut. 

— Te pricepi la asta, îi spuse Diaz. 

Claxonul puternic al unei autoutilitare care trecea 
pe lângă maşină se suprapuse peste replica nu prea 
politicoasă a lui Voss. 


Amanda Reeve-Carter o ţinea pe Melissa de 
mână, în timp ce Steve mergea în faţa lor, alături de 
fiul Lisei. Ţinea telefonul la ureche şi aştepta 
semnalul de la Raglan, care se asigura că nu erau 
urmăriți la intrare. 

— Liber, spuse acesta şi încheie apelul, 
regăsindu-i. 

— Tu şi Lisa nu trebuie să daţi nimănui explicaţii 
referitoare la lipsa mea din următoarele zile. Cel 

mai probabil, deja au uitat de mine. Dacă vine 
vremea să plecaţi acasă, iar eu nu m-am întors, 
mergeţi fără mine. În regulă? 

Femeia încuviință, dar Raglan observă că era 
neliniştită. 

— Nu te îngrijora. Am venit să-l ajut pe un amic. 

— Când ne-ai ajutat pe noi la Londra, unii şi-au 
pierdut viaţa. Tu însuţi aproape c-ai murit. 

Aruncă o privire fugitivă înspre fiul ei, care 
admira atracțiile din parc. 

— Ştii că Steve ar fi distrus dacă păţeşti ceva. 
Moartea ta ar fi prea mult pentru el. 

— l-am zis că trebuie să plec pentru câteva zile. 
Repet, e în regulă; şi văd că se înţelege bine cu 
puştiul Lisei. Are suficiente lucruri care să-l 
distragă. 

O luă pe Melisa în braţe. 

— Voi avea grijă să nu intru în belele, dar să aveţi 
ŞI voi grijă, una dintre atracțiile de aici merge cu 
110 kilometri la oră. 

— Eu una nu intenţionez să ajung cu picioarele în 
aer, iar dacă el crede că are voie să se dea, atunci îl 
aşteaptă o mare surpriză. 

— Lasă-l pe băiat să se dea în montagne-russe. O 
să-i facă bine adrenalina. 

O sărută pe Melissa pe obraz. 

— Ce zici, mergi să vezi delfinii? o întrebă pe 
fetiţa încântată de tot ceea ce vedea în jur. 

Melissa încuviinţă. 

— Da, şi pinguinii! Vreau să văd şi cum îi dau de 
mâncare caracatiţei! 

— Atunci hai, repejor! 

O lăsă încet jos şi atinse obrazul femeii care îi era 
ca o soră, poate într-o mai mare măsură decât o rudă 
de sânge. Pe când era adolescent, rămas orfan, iar 
întreaga sa viață părea că se duce de râpă, părinţii 
Amandei îl luaseră la ei pe Raglan, având grijă de 
el. Legătura dintre ei doi era puternică. Raglan era 
cel care îl vânase pe asasinul soţului Amandei până 
în Rusia. Nu-l întrebase niciodată dacă îl ucisese pe 
bărbat. Nici nu era nevoie. Raglan o mângâie cu 

tandreţe pe fetiță pe creştet, în semn de rămas-bun, 
apoi porni cu paşi grăbiţi spre locul unde îl aştepta 
Mercedesul Lisei Mayfield. 

După treizeci şi trei de minute de condus, femeia 
parcă lângă un şir de palmieri aflat alături de sigla 
unei companii, ce înfățişa un ogar în mişcare. 
Pasagerii aflați în staţia de autobuz North John 
Young aşteptau sub copertina de fier ondulat care se 
întindea de la un capăt la celălalt al terminalului de 
la nivelul inferior. 

— E lung drumul. Sigur nu vrei să iei una dintre 
maşini? întrebă Lisa. 

— Dacă într-adevăr e cineva pe urmele mele, 
interesat să afle unde merg, atunci autocarul îmi va 
da un avans. Persoanele respective vor verifica mai 
întâi dacă lipseşte vreo maşină din garajul tău, apoi 
îşi vor îndrepta atenţia asupra aeroporturilor şi a 
companiilor de închirieri. Asta e cea mai bună 
opţiune. Îţi mulţumesc pentru ajutor şi pentru că nu 
pui întrebări. 

Lisa intuia ce făcuse Raglan pentru Amanda când 
Jeremy, soţul acesteia, fusese ucis la Londra. Ştia că 
Raglan fusese rănit, însă Amanda nu-i dăduse detalii 
suplimentare despre circumstanţe. Era cu adevărat 
văduva unui ofiţer de informaţii şi era obişnuită să 
nu dezvăluie mai multe decât trebuia. Lisa Mayfield 
aruncă o privire spre lumea care se aşezase la coadă 
să urce în autocar. Era o adunătură destul de 
pestriță, cu unele chipuri dubioase, amestecate cu 
inşi obişnuiţi. Îşi aminti de vremurile trecute, când 
absolvise şi se îndrăgostise. De câte ori nu luaseră 
ea şi fostul soț autocarul pentru că nu-şi permiteau 
alt mijloc de transport! 

Se întoarse spre Raglan. Exact în clipa în care 
voia să îl întrebe încotro se îndreaptă, portiera se 
închise. 

Englezul dispăruse. 


Raglan identifică punctul mort în care nu băteau 
camerele de supraveghere din clădire şi se aşeză să 

aştepte până ce noaptea luă încet locul zilei. Lumina 
slabă de afară avea să contribuie la camuflarea 
chipului său de camerele de supraveghere atunci 
când urma să urce în autocar. Autocarul avea 56 de 
locuri, iar politica era primul venit, primul servit. 
Nu era nevoie să îți rezervi locul în avans. 
Personalul militar avea prioritate la îmbarcare, însă 
nu erau decât două femei-soldat cu grad inferior, 
astfel că întregul proces s-a desfăşurat destul de 
rapid. Formă numărul privat al lui Maguire. Dacă se 
implica în treburile agenţiilor de informaţii 
americane din cauza unui prieten care dispăruse fără 
urmă, atunci probabil că va avea nevoie de întăriri. 
Apelul nu dură mult. Dispariţia unui ofițer de 
informaţii care lucra la Pentagon le suscitase 
interesul celor de la MI6. Cât despre Raglan, trebuia 
să acţioneze neoficial, aşa cum se întâmpla 
întotdeauna. 

— A sunat Lewis Culver de la Agenţie, îi spuse 
Maguire. 

— Mă aşteptam. Au pus doi agenţi FBI pe urmele 
mele. 

— Încă te supraveghează? 

— Nu, mă duc acum la Washington. 

— Culver era îngrijorat. Crezi că e o coincidenţă? 

— Aflăm noi, îi răspunse Raglan şi încheie 
convorbirea. 

Îi urmări pe pasageri cum urcă unul câte unul. 
Unii se înghionteau în timp ce se îndreptau spre 
autocar. Raglan se aşeză cam pe la jumătate. Îşi 
alesese un loc care să fie îndeajuns de în spate încât 
să poată vedea cine urca şi cobora în staţii. Prefera 
mereu locul de lângă culoar, de unde se putea 
deplasa cu uşurinţă. Drumul avea să dureze 
douăzeci şi trei de ore, ceea ce însemna că urmau să 
mai urce şi alți pasageri pe parcurs. Locul de la 
geam avea să fie neocupat până atunci. Oricum, 
Raglan nu avea chef de niciun partener de călătorie. 
Oamenii nu ştiu niciodată să se abţină. Telefoanele 
sau tabletele le zbârnâie întruna când dau mesaje 
sau navighează pe internet, capacitatea lor de atenţie 

nu rezistă mai mult de câteva secunde, iar sunetul 
scos la fiecare tastare anunţă sus şi tare că ori sunt 
prea proşti sau nepăsători ca să-şi dea dispozitivul 
pe silențios, ori pur şi simplu au nevoie să audă cum 
e înregistrată fiecare apăsare pe ecran. Confort 
tactil. Iritant. Călătoriile cu autocarul: ieftine, ideale 
pentru cei care şi-au stabilit un buget strict, necesare 
pentru persoanele cu venituri mici. În ceea ce-l 
privea pe Raglan, era un mod esențial de a câştiga 
timp. Avea nevoie de acele ore de drum pentru a 
dispărea din vizorul celor care erau pe urmele lui. 
Cei doi agenţi locali care se ţinuseră după el 
probabil că renunţaseră odată ce se convinseseră că 
nu făcea decât să viziteze diverse atracţii cu familia. 
Ori poate că nu. Oare cât de îngrijoraţi erau în ceea 
ce-l priveşte? Îndeajuns încât să-l fi urmărit până 
aici? E posibil să-i fi scăpat lui ceva? 

Diverse persoane urcaseră în autocar: persoane de 
culoare, hispanici, albi şi asiatici. Unii pasageri şi- 
au îndesat bagajele pline ochi în compartimentele 
de deasupra scaunelor, în vreme ce valizele mai 
voluminoase, care nu erau din pânză, fuseseră date 
la cală. După cum arătau, majoritatea erau 
adolescenţi, probabil studenţi care se întorceau 
acasă. Era şi un cuplu mai în vârstă, soţ şi soţie, iar 
bărbatul o ajuta să îşi strângă bastonul şi să-l 
sprijine de locul de la geam. În spatele lor urcă un 
bărbat afro-american îmbrăcat într-un costum 
cenuşiu spălăcit. Avea aproape 1,80 m, fiind destul 
de zvelt. Purta o cămaşă albastru-deschis, iar când i 
se mişcă sacoul, ieşi la iveală un cardigan împletit, 
fără mâneci, de culoare albastru marin. Trecuseră 
anii peste el. Raglan estimă că avea undeva pe la 
vreo 70 de ani. Părea să fie în formă. Doar burta 
care se întrezărea pe sub cămaşă îi trăda venerabila 
vârstă. Muşchii abdominali mereu se duceau primii 
pe apa sâmbetei la orice bărbat. Pe cap avea o şapcă 
cu însemne de veteran. Reglan se aplecă şi aruncă 
repede o privire pe culoar. Pantofii pe care îi purta 
bărbatul erau uzaţi după atâţia ani, însă erau 
lustruiţi, iar pantalonii călcaţi la dungă. Făcea parte 

din vechea gardă. lată un om mândrindu-se cu felul 
în care ieşea în lume şi cu ceea ce reprezenta. Se 
aşeză la geam, de partea opusă rândului pe care 
stătea Raglan, cam la şase locuri distanţă. 

Doi golani jerpeliţi cu blugi rupți şi adidaşi care 
trăiseră vremuri mai bune au intrat după el. Aveau 
vreo 25 de ani şi purtau jachete din nailon, dintr- 
acelea căptuşite cu vatelină. Aveau fermoarele trase 
şi glugile pe cap. E şi asta tot un fel de uniformă. 
Cozorocul şepcilor se ițea de sub glugi şi le 
acoperea privirea. S-au aşezat pe cele două locuri 
din spatele veteranului şi s-au împins cu toată 
greutatea în spătarul scaunului din faţă, astfel că l- 
au împins pe bătrân în faţă. Acesta i-a ignorat însă. 
Numaidecât şi-au pus căştile în urechi. Raglan i-a 
urmărit cum dădeau din cap în ritmul muzicii. 

Autocarul era doar pe jumătate plin când a venit 
vremea să pornească la drum. Odată cu sunetul 
acela pneumatic familiar, uşile se închiseră. Raglan 
aruncă o privire înspre cei doi pierde-vară: cel care 
stătea înspre culoar îşi desfăcu geaca, băgă mâna în 
buzunarul de la piept, apoi dădu capul pe spate şi 
luă o duşcă din sticla aflată în punga de hârtie maro. 
Numaidecât, o şi ascunse la loc. Tânăra negresă 
care stătea pe locul de vizavi, tot înspre culoar, îl 
privi dezaprobator, dar tipul îi răspunse cu o privire 
atât de amenințătoare, încât aceasta nu îndrăzni să 
deschidă gura. Autocarul porni. Femeia se ridică, se 
tinu de spătarul scaunului ca să nu se 
dezechilhbreze, îşi luă bagajul din compartimentul 
de deasupra, apoi se duse să se aşeze în altă parte, 
pe un loc aflat în faţa lui Raglan. Băutorul o urmări 
cu privirea. Brusc, căutătura lui se intersectă cu 
privirea lui Raglan. Preţ de o clipă, se părea că avea 
de gând să ridice din sprânceană ori poate să afişeze 
un rânjet plin de dispreţ. Asta în chip de provocare. 
Raglan îi întoarse privirea fără să clhpească, cu o 
lipsă de interes ce putea cu uşurinţă să fie luată 
drept dispreţ. Derbedeul cu şapcă întoarse privirea. 

Raglan se făcu comod atât cât se putea. 

Următoarea oprire era Jacksonville, spre nord. 
Mai erau patru ore până atunci. 


53 


9 


Soarele ce stătea să apună peste Miami îi 
încălzise lui Robert de Vere muşchii spatelui. Orele 
petrecute ocupându-se de aeronavele de la Muzeul 
Warbird îi aduceau satisfacţii, însă îl storceau de 
puteri. Pe deasupra, mai şi treceau anii peste el. Mai 
era o oră până când îşi începea programul de lucru 
la muzeu, aşa că se dusese pe coastă. Faptul că-l 
revăzuse pe Raglan după atâţia ani îi declanşase un 
sentiment de nostalgie şi îi părea rău acum că nu-l 
invitase măcar la o bere pe faleză, la o terasă din 
laguna Sebastian, ca să mai depene amintiri. Dar se 
vedea că Raglan era pe fugă. 

— Totu” bine, Bob? îl întrebă chelneriţa. Gata? 

De Vere ridică privirea. Tot se uitase la clienţii 
din restaurant cum aruncă pâine în lagună. La 
suprafață se zăreau înotătoarele delfinilor, însă 
resturile nu păreau să prezinte interes pentru ei. Cu 
toate acestea, somnii care apucau hulpavi bucăţile 
ce pluteau prin apă atrăgeau exclamaţii de încântare 
din partea privitorilor. 

— O, da. Mersi, îi spuse. 

Chelneriţele de aici nu erau fete dintr-acelea 
subțirele, cu un bronz perfect şi cu placa de surf în 
portbagaj, gata de acţiune de îndată ce ieșeau din 
tură. Femeile astea aduceau mai mult cu nişte 
doamne respectabile. Parcă le şi vedeai cum 
pregătesc masa de duminică pentru familie, copii, 
poate chiar şi nepoți. 

Chelneriţa zăbovi cu carafa de cafea în mână. 

— Mersi, nu mai vreau, îi spuse de Vere. 

— "Ţi-a plăcut sandviciul cu peşte din insula 
Maui? îl întrebă femeia. 

— Şi-ncă cum! Nu mă dezamăgeşte niciodată. 

Mai agită o dată carafa cu cafea. 

— Sigur nu-ţi mai umplu ceaşca? 

— Da. Sunt plin. 

Urmări cu privirea soarele ce stătea să apună. 
Avea o oră de lucru la muzeu până când se închidea, 

iar odată lumea plecată, urma să rămână doar el în 
clădire. Îi plăcea asta. Însemna că nu mai erau 
turişti care să-l bată la cap cu tot felul de întrebări în 
timp ce lucra la scumpele sale motoare. Cât timp 
activase în Africa, unde praful granular şi tare 
reprezenta mereu o mare problemă atât pentru 
oameni, cât şi pentru maşinării, se asigurase că 
elicopterele folosite de Legiune erau operaţionale. 
Aici, în hangarul răcoros şi imens, condiţiile nici nu 
se puteau compara, chiar dacă îl mai dureau 
muşchii. Se ridică de la masă şi ieşi pe docul de 15 
metri care se întindea între terasa „Buza 
calamarului” şi țărm. Era un local preferat al 
localnicilor, iar pe mulți îi ştia după nume, în vreme 
ce altora le ţinea minte doar chipul. Turiştii nu prea 
frecventau locul. Maşinile clienților obişnuiţi se 
găseau mai degrabă în parcare. Urcă şi el în 
camioneta sa. Aruncă o privire în lateral, îndeajuns 
încât să vadă un autoturism sedan care dădea încet 
cu spatele, gata să pornească în aceeaşi direcție. Nu 
dădu prea mare importanţă. Maşina avea plăcuţe de 
înmatriculare de Miami. Probabil era închiriată. Cei 
de prin părţile locului nu aveau plăcuțe 
înmatriculate în Miami, plus că nu multă lume era 
dispusă să conducă spre nord preţ de două ore doar 
ca să mănânce un sandvici cu peşte prins lângă 
insula Maui, indiferent cât de-al dracului de bun era. 
Deja uitase de maşina respectivă, căci intra de-acum 
pe autostradă. De regulă, mergea pe drumul de 
coastă înainte de a intra pe I-5, ca să aibă cât mai 
mult vedere la ocean, dar se făceau lucrări de 
construcții mai încolo, chiar lângă intersecția 
principală, aşa că se gândi că era mai bine să intre 
direct pe autostradă şi să ajungă la muzeu în mai 
puţin de o oră. 

Oceanul deja căpătase o nuanţă mov-închis. O 
înotătoare se iţi şi tăie apele lagunei. Delfinul sări, 
împroşcă apa în jur, apoi dispăru. Un rămas-bun. 

Ce final potrivit pentru această zi minunată! 

Două ore mai târziu, soarele apusese de mult. Cei 
câţiva turişti fuseseră deja îndrumați spre ieşire. De 
Vere le făcu semn cu mâna colegilor care tocmai 
plecau, apoi fu cuprins de acel sentiment de linişte 
şi de confortul palpabil pe care i-l confereau bestiile 
acelea de război. Se îndreptă spre panoul de control 
şi închise reflectoarele mari care iluminau fiecare 
aeronavă. Lăsă doar un fascicul de lumină să scalde 
avionul C-47, la care mai avea de lucru. Într-o lună, 
avea să fie gata să decoleze de pe pista din zonă. Se 
deplasă cu grijă de-a lungul platformei sale de 
lucru, înspre botul aeronavei Tico Belle. Nu se 
putea abţine să nu fie cuprins de un sentiment de 
mândrie şi realizare datorită eforturilor depuse 
pentru asigurarea mentenanței aeronavei. Era 
„amanta” lui. Bătu de câteva ori cu ciocanul ca să 
slăbească un cui ce se încăpăţâna să rămână blocat, 
iar ecourile metalice răsunară în hangarul vast. Era 
atât de concentrat, încât nu sesiză primele semne 
care indicau prezenţa unui intrus. Se auzi cum se 
deschide uşa care dădea înspre toalete. Era un sunet 
aproape imperceptibil, dar dacă n-ar fi fost atât de 
concentrat pe problema cu şurubul, sigur nu i-ar fi 
scăpat. Deodată, se auzi sunet de paşi: un târşâit, 
nimic mai mult, însă îndeajuns ca să-i atragă totuşi 
atenţia. Îşi lăsă uneltele jos şi aruncă o privire înspre 
avioanele de luptă. Colţii ascuţiţi de rechin al cărui 
rânjet brăzda partea din faţă a avionului Grumman 
păreau şi mai fioroşi în lumina difuză. 

— E cineva acolo? strigă el. 

Vocea reverberă din pereţii de metal. 

Tăcere. Se uită iar în jur. I se păru că vede o 
umbră aproape insesizabilă undeva pe lângă 
bombardierul Phantom, dar deodată observă reflexia 
unui trup în mişcare pe suprafaţa lustruită a 
avionului A-7A Corsair şi în partea ventrală a 
aeronavei. Inima îi bătea cu putere. 

— Hei, am închis, strigă către persoana care 
rămăsese în hangar. 

Deodată întrezări altceva. Steagul flutură, iar din 
instinct aruncă rapid o privire spre una dintre 

ferestrele în evantai. Pufni tare. „Mare idiot mai 
eşti”, îşi zise în sinea lui. „Probabil că nenorocita 
aia de briză a serii a mişcat steagul, atâta tot. 
Doamne, Bob, te sperie până şi o bătaie de vânt.” 
Dădu din cap de parcă nu-i venea a crede cât de tare 
se speriase pentru o nimica toată şi îşi îndreptă iar 
atenţia înspre aparatul la care lucra. Câteva secunde 
mai târziu, îl cuprinse o durere sfâşietoare în partea 
din spate a coapsei. Mintea lui nu putea înţelege ce 
se petrecea. Piciorul nu-i mai putea susține 
greutatea, aşa că se prinse cu putere de capota 
motorului, iar când îi alunecă din mână ciocanul, 
scăpă o înjurătură. Pe când ţopăia încercând să-şi 
recapete echilibrul, simţi cum i se prelinge o căldură 
puternică pe picior. Privi în jos la tăietura de pe 
partea posterioară a coapsei şi la sângele care şiroia. 
În spatele său, ghemuită, se afla o femeie. Primul 
gând care îi trecu prin minte fu că reprezenta exact 
genul atletic care alerga pe plajă: zveltă, cu 
îmbrăcăminte mulată şi neagră. Purta pantofi sport 
roşii. Pe cap avea o şapcă neagră al cărei cozoroc îi 
ascundea jumătate din chip, iar părul blond prins în 
coadă de cal era îndesat cu grijă în partea din spate 
a şepcii. Femeia îl privea cu atenție. Nimic din toate 
astea n-avea sens. Durerea se intensifică. Femeia 
ținea ceva în mână, iar dedesubt, pe podeaua 
lustruită de ciment, se vedea o pată mică de sânge 
care lucea. 

Propria-i greutate îl făcu să slăbească strânsoarea 
cu care se ţinea să nu cadă. Se chinui să apuce mai 
bine platforma de lucru, însă alunecă; piciorul 
celălalt nu putu să-i susțină greutatea, aşa că se 
prăbuşi complet, iar piciorul rănit preluă tot 
impactul. Înjură printre dinţi. Ochii i se dădură peste 
cap din cauza durerii, însă mintea sa tot nu putea 
înţelege exact ce se întâmpla. 

— Ajută-mă, îi zise, ridicând privirea înspre 
femeia suplă, care îl privea cu indiferenţă. 

Femeia se lăsă într-un genunchi. Ochii încă îi 
erau ascunşi de cozoroc. 

— Sfinte Hristoase, doamnă, ce naiba se petrece 
aici?! Sunaţi repede la Salvare! 

— Raglan nu-i aici să te ajute, doar ştii asta. 

— Raglan? 

De Vere tresări din cauza durerii, ținând apăsat cu 
o mână pe tendonul secționat. Mintea îi era complet 
înceţoşată. 

— Raglan? Nu cunosc pe nimeni cu numele ăsta. 

Femeia ezită o clipă, analizând chipul bărbatului 
suferind. 

— Nimeni n-ar trebui să moară când ultimul 
lucru care i-a ieşit pe gură a fost o minciună. Nu 
trebuie să-l protejezi. Ştiu unde se duce. 

Întinse brusc mâna şi făcu un gest de-a lungul 
gâtului său. De Vere simţi aceeaşi durere fierbinte 
când lama îi sfârtecă artera carotidă. Simţi că nu 
mai are aer şi duse imediat mâinile la tăietura 
imensă. Se îneca în propriul sânge. Femeia se 
îndepărtă. Ultimul lucru pe care-l văzu Robert De 
Vere fu silueta voluptuoasă pictată pe aeronava Tico 
Belle cu zâmbetul său seducător. 

Popasul de la Jacksonville le dădu pasagerilor 
ocazia să se dezmorțească puţin. O parte se dădură 
Jos, iar în locul lor urcară alţi doisprezece. Veteranul 
se duse la toaletă, în vreme ce Raglan îşi cumpără 
un suc. Cei doi adolescenţi de culoare care stăteau 
în spatele bătrânului ieşiseră la o țigară şi stăteau 
amândoi cu umerii aplecaţi şi capetele în jos, 
pierduţi în propria lor lume îngustă şi sprijinindu-se 
de panoul publicitar al popasului. Goliseră sticla şi 
o aruncaseră deja la gunoi. Raglan le observase 
ochii: erau sticloşi. De la alcool, într-adevăr, dar 
mai luaseră ceva. Când veni vremea să plece mai 
departe, cei doi urcară la bord şi se aşezară tot în 
spatele veteranului tăcut. Două ore mai târziu, când 
autocarul ajunsese la jumătatea drumului spre 
Savannah, începu şi bâlciul. 

Tinerii stăteau relaxaţi pe spate, cu glugile trase 
peste ochi. Îşi puseseră căştile în urechi ca să nu-i 
deranjeze sunetul scos de roţi pe şosea. Începuseră 
să vorbească tot mai tare, iar pe măsură ce trecea 
timpul, ridicau tonul şi mai mult. Onomatopeele pe 
care le scoteau ca să-şi arate aprecierea pentru 
fondul muzical erau marcate ocazional de injurii. 
Şoferul îi rugă respectuos prin microfonul de bord 
pe pasagerii recalcitranţi să se liniştească. Liniştea 
fu însă de scurtă durată, căci faptul că se împingeau 
cu genunchii în scaunul veteranului a fost picătura 
care a umplut paharul. Bătrânul se ridică pe 
jumătate de pe scaun, cât să se poată întoarce spre 
cei doi, şi îi rugă politicos să nu-i mai împingă 
spătarul. 

Fu întâmpinat de mormăielile tinerilor. Să fi fost 
un semn de acceptare sau pur şi simplu dădeau 
dovadă de lipsă de respect? Raglan observă 
emblema de pe şapca bărbatului. Era veteran al 
Diviziei Aeropurtate 101. Legendarii „Vulturi 
urlători”. Cel mai probabil luptase în Războiul din 
Vietnam, dacă se lua după vârsta sa. Acesta nu cedă. 

Îi fixă cu privirea pe derbedei până când cel care 
stătea la margine îşi ridică privirea şi rânji. 

— Du-te dracului, moşule! zise cel mai tânăr 
dintre ei. 

Veteranul nu păru afectat de insultă. Încuviinţă, 
se aplecă în faţă şi spuse pe un ton calm: 

— Ascultă, fiule, dacă veţi continua să mă 
deranjaţi aşa cum o tot faceţi de câteva ore bune, 
atunci sunt mai mult decât dispus să vă învăţ câteva 
bune maniere. 

Companionul şmecherului deja se ridicase şi 
urmărea scena. Cei doi se holbau la bătrân, care, la 
rându-i, îi privea calm. Cel care stătea la margine se 
ridică de pe scaun. Faţă de veteranul îmbrăcat la 
costum gri, tânărul era mai înalt cu câţiva centimetri 
şi mai solid, cu vreo douăzeci şi ceva de kilograme. 

— 'Tataie, dacă vrei să cobori din autocaru” ăsta 
pe propriile picioare, mai bine taci dracu” din gură. 
Ăştia ca tine de omoară copii nu scapă de bătaie 
prin părţile astea. 

— Fi bine, atunci poate că ar trebui să-l rog pe 
şofer să tragă pe dreapta şi să vă dea jos, răspunse 
veteranul, pe un ton încă rezonabil. 

Şi fără să zâmbească, adăugă: 

— Asta înainte să pățiți ceva. 

Acesta fu momentul în care golanul făcu prima 
greşeală. În tot acest timp cât dialogaseră, bătrânul 
ieşise pe culoar şi stătea cu faţa spre agresor, însă 
începuse să facă câţiva paşi înapoi. Poate că puştiul 
credea că se duce să îi spună şoferului ce se 
petrecea, însă Raglan îşi dădu seama ce voia de 
fapt. Veteranul îşi făcea loc suficient cât să se poată 
mişca. 

Atunci, puştiul comise şi a doua greşeală: îl 
împunse cu degetul în piept. O dată. De două ori. 
Ca şi cum îi spunea „Du-te la dracu””. Apoi încă o 
dată. Îl împunse a treia oară. Exact asta şi urmărea 
bătrânul. ÎI adusese exact unde voia. De ambele 
părți erau locuri libere. Brusc îl apucă de 
încheietură, i-o întoarse folosindu-se de propria 
inerție ca să compenseze avantajul de greutate, îl 

dezechilibră şi îl lovi zdravăn. Câte o lovitură 
aplicată expert cu pumnul stâng, în tâmplă şi gât. 
Şocat de impact şi lăsat fără suflu, derbedeul căzu 
pe spate pe scaunele libere. Veteranul era acum 
întors spre partea din faţă a autocarului şi îl prinsese 
de încheietură pe tânărul care dădea neputincios din 
braţe. Manevra „gâtul lebede”; o mişcare clasică de 
autoapărare. Poliţia o foloseşte foarte des. În acel 
moment, celălalt tânăr se ridică de la locul său, iar 
când scoase mâna din buzunar, avea un briceag. 
Acesta se îndrepta direct spre bătrânul întors cu 
spatele spre el, gata să înfigă lama, însă veteranul se 
pare că avea instinctele ascuţite ale unui cotoi de 
maidan, aşa că simţi noua amenințare ce venea din 
spate. Se întoarse brusc şi încercă să îl înfrunte pe 
atacator. Numai că lama cuţitului îi sfâşie mâneca 
lui Raglan care tocmai ieşise pe culoar pentru a-l 
salva pe veteran, exact în momentul când golanul 
voia să-l înjunghie în spate. 

Agresorul scoase un urlet de durere când simţi un 
junghi ce pornea din braţ şi trimitea săgeți în gât şi 
spate: Raglan îl apucase strâns de biceps, vârându-i 
degetele adânc pe sub fibrele musculare, pentru a-i 
atinge nervul ce trimitea impulsuri spre nervul 
spinal. Tânărul scăpă cuțitul din mână şi se prăbuşi 
în genunchi. Gura i se strâmbase într-o grimasă pe 
care n-o putea controla din cauza durerii sfâşietoare. 
Veteranul aruncă o privire peste umăr şi văzu ce se 
petrecuse. 

Încuviinţă, mulțumindu-i lui Raglan. 

— Nicio problemă, răspunse el. 

Şoferul trăsese deja pe dreapta. Se auziră frânele 
pneumatice. Când se apropie, Raglan observă că şi 
acesta era bine făcut. Văzuse toată scena. 

— Sun la Poliţie, zise. 

— Nu-i nevoie, îl linişti Raglan. 

Bătrânul veteran îl analiză atent pe Raglan. 
Reacţia normală ar fi fost să se asigure că cei doi 
erau arestaţi. Cu toate acestea, înțelese ce se 
petrecea. Poliţia nu avea decât să-i complice viaţa 
acestui bărbat care îl salvase. 

— Are dreptate, îi zise veteranul şoferului. Nu-i 
nevoie să implicăm şi autoritățile. Asta n-ar face 
decât să le dea peste cap planurile celorlalţi călători 
şi să vă strice dumneavoastră programul. 

Şoferul încuviinţă. Cu cât se complica mai puţin 
treaba, cu atât era mai bine. Se întoarse şi apăsă pe 
buton. Uşile se deschiseră scoțând sunetul lor 
pneumatic. Şoferul, veteranul şi Raglan îi împinseră 
pe scandalagii afară. 

Câteva clipe mai târziu, şoferul pornea motorul, 
iar autocarul îşi continuă drumul. Făcu un scurt 
anunţ despre pasagerii beţi şi violenţi, recită un 
fragment din politica companiei despre normele de 
conduită şi asigură toţi călătorii că întreaga tevatură 
fusese rezolvată în mod corespunzător, precum şi că 
vor ajunge în Savannah şi la toate celelalte opriri 
din nord conform orarului. 

Veteranul se aşeză pe locul de la margine, vizavi 
de Raglan, îndeajuns de aproape pentru ca totuşi 
niciunul dintre ei să nu simtă că îi este invadat 
spaţiul personal. Întinse mâna. Raglan făcu acelaşi 
gest. Bărbatul avea o strânsoare puternică. Nu era 
menită să impresioneze, ci să transmită o oarecare 
fermitate. 

— Îţi sunt dator. Urma să mă înjunghie. 

Raglan răspunse recunoştinţei exprimate de 
veteran printr-un compliment. 

— L-aţi fi reperat cu coada ochiului oricum, nu 
aveaţi nevoie de mine. În orice caz, întregul episod 
n-a făcut decât să condimenteze o călătorie anostă. 

— Îmi pare rău că v-a stricat geaca. 

— Nu-i nimic, şi-aşa a văzut multe la viaţa ei. 

— Sunteţi englez. 

— Aşa e. 

— TJ Jones, se prezentă veteranul, întinzându-i 
iar mâna. 

— Raglan. 

Veteranul trupelor aeropurtate dădu din cap. 

— Încă o dată vă mulţumesc, domnule Raglan. 

— Va rog, spuneți-mi Raglan, domnule Jones. 

— În regulă, dacă şi tu îmi spui atunci TJ. 


62 


— TJ, spuse Raglan, zâmbindu-i la rândul său. 

Pe când autocarul traversa oraşul Savannah, din 
statul Georgia, apoi trecea granița statului Carolina 
de Sud, îndreptându-se spre nord, către statul-soră 
Carolina de Nord, TJ şi Raglan s-au pus la vorbă. 
Inițial, conversaţia a decurs anevoios, întrucât 
niciunul dintre ei nu era genul care să schimbe 
plezanterii. Nu prea au abordat subiecte sportive, 
meteo nici atât, având în vedere faptul că vremea 
devenea din ce în ce mai umedă şi mai rece pe 
măsură ce se îndreptau spre nord, departe de Florida 
însorită. Odată ce au descoperit că împărtăşeau 
pasiunea pentru lectură, s-a creat numaidecât o 
legătură între cei doi, pe măsură ce trecea timpul. 
Asta le-a permis amândurora să treacă oarecum 
peste constrângerile date de nevoia de a menţine o 
atmosferă formală, fără însă a discuta despre 
aspecte prea personale. Treptat, fiecare a început să 
dezvăluie câte puţin din propria existenţă. Nu prea 
multe, însă îndeajuns cât să cultive o oarecare 
camaraderie pe parcursul călătoriei spre nord. 

Odată ce au trecut de Fayetteville, numărul 
pasagerilor a scăzut considerabil. Era şi logic: 
lăsaseră deja căldura în urmă, şi se simţea frigul 
acela care făcea să te înţepe pielea odată ce s-a 
trecut graniţa în statul Virginia. Deja se scurse 
suficient timp încât cei doi ajunseseră să se 
cunoască într-o anumită măsură. Raglan se îndrepta 
spre Washington ca să-l găsească pe un amic care, 
posibil, intrase în belea. 

TJ se întorcea acasă din Orlando, unde fusese la o 
reuniune a veteranilor. Mai mult decât atât, fostul 
sergent-major Titus Jackson Jones era destul de călit 
şi de înţelept încât să simtă că englezul care-i era 
tovarăş de drum nu reprezenta genul căruia să-i 
trebuiască sfaturi din exterior. Cu toate astea, 
veteranul intenționa oricum să-i spună ce gândea. 

Bătrânul tot aşteptase să treacă orele, încercând 
să găsească momentul propice când avea să-i 

adreseze întrebarea presantă. 

— Să ştii că nu intenţionez absolut deloc să-l 
jignesc pe cel care m-a salvat de la a mă alege cu un 
cuţit în spate, dar atunci când şoferul voia să cheme 
poliţia ca să se ocupe de cei doi cetăţeni nechibzuiţi, 
ai ţinut neapărat să n-o facă. Eşti cumva certat cu 
legea? 

— Înţeleg că te temi să nu fii considerat vinovat 
prin asociere. 

— De-a lungul anilor mi-am cultivat instinctul de 
autoconservare. 

— Nu, n-am probleme cu legea. Sunt doar turist, 
aşa că n-am vrut să fiu implicat în problemele 
altora. Chestiile astea au un fel al lor de a se 
strecura ulterior pe cererile de obținere a vizei. Cum 
spuneam, am venit doar ca să caut pe cineva. 

— Ştii să te orientezi prin D.C.? îl întrebă 
veteranul. 

— Nu. 

— EI bine, prietene, atunci când eşti străin într-un 
oraş precum Washington, D.C., înseamnă că n-ar 
trebui să frecventezi anumite zone. 

Ridică automat o mână, anticipând, parcă, 
răspunsul lui Raglan. 

— Ştiu. Te descurci singur, asta e clar. Însă încerc 
doar să spun că ar fi bine să te familiarizezi cu 
terenul. 

Raglan analiză cu atenție chipul vârstnicului. 
Acesta îi oferea prietenia sa, iar ea venea la pachet 
cu sfaturi care se puteau dovedi utile. Nu spuse 
nimic, semn că îl aştepta pe veteran să dezvolte 
ideea. 

— De pildă, ar trebui să ştii exact pe unde să 
mergi în patrulare dacă ai fost cumva în armată sau 
ceva de genul ăsta. 

— Într-adevăr, sau ceva de genul ăsta. 

— Bun. Asta înseamnă că e important să 
anticipezi pe unde ar putea fi inamicul. 

— Ar fi util, zise Raglan. 

Acum, bătrânul avea confirmarea că Raglan 
făcuse parte din forţele armate (care şi din ce ţară, 

asta era altă discuţie). 

— Cel mai bine ar fi să te poziţionezi undeva în 
centru sau în apropiere de acesta, pentru că oraşul e 
dispus în spirală şi se întinde spre suburbii, aşa că ai 
avea acces atât în zona rezidenţială, cât şi în cea 
urbană, însă îţi trebuie bani serioşi ca să te poţi caza 
în oraş. Prin urmare, în semn de apreciere pentru că 
m-ai apărat, aş vrea să-ţi marchez pe hartă zonele de 
evitat când ajungem în Washington. 

— Mi-ar fi de folos. 

— Asta aşa-i, zise TJ, şi-ţi spun şi de ce, fiule. 
Pari genul de persoană care vrea să meargă exact în 


direcţia pericolului. 


TJ îl împunse uşor cu cotul pe Raglan când 
autocarul ajunse în stația Dupont Circle, din 
Washington, D.C. Raglan îl urmă pe veteran, 
aruncând o privire împrejur, înspre ceea ce părea să 
fie centrul capitalei. Porniră amândoi la pas. 

— În zona asta sunt multe hoteluri, toate cu 
prețuri piperate pentru cei ca mine, comentă 
veteranul. 

Îi aruncă o privire întrebătoare bărbatului de 
statură atletică. 

— Nu caut nimic extravagant, doar o cameră 
obişnuită, să pot face şi un duş, plus un restaurant. 
Ți-aş fi recunoscător dacă m-ai putea îndruma în 
direcţia potrivită. 

— O, dar pot face mai mult de-atât. Se întâmplă 
să trec chiar pe lângă un loc ce ţi s-ar potrivi 
mănuşă. Avem de mers cam douăzeci de minute pe 
Jos, e în regulă? 

Raglan se uită la semnele rutiere: se îndreptau 
spre sud. 

TJ ocoli traficul aglomerat de pe Bulevardul New 
Hampshire, o arteră atât de aglomerată, încât lui 
Raglan îi părea că alimentează atât bulevardul cu 
direcția nord, cât şi pe cel care ducea spre sud. 
Tovarăşul său de drum îi tot indica diverse puncte 
de reper: un hotel aici, un magazin de cărnuri acolo, 

iată şi Bulevardul Pennsylvania, unde se găseşte 
Casa Albă. Metroul e în direcţia aceea, iar staţia de 
metrou Foggy Bottom e într-acolo. 

— Clădirea aceea care străpunge plafonul de nori 
este Spitalul universitar „George Washington”. Pot 
să-ţi zic din proprie experienţă că doctorii de acolo 
ştiu ce fac, adăugă veteranul, fără însă a detalia mai 
mult de-atât. 

Oricum, Raglan consideră că nu era treaba lui să- 
| întrebe ce vrea să spună cu asta. Doar ascultă şi 
privi înspre obiectivele indicate. TJ parcă era 
comandantul unei patrule aflate în misiune de 
recunoaştere, care îi prezenta învăţăcelului terenul. 
După ce parcurseră trei străzi lăturalnice şi mai 
cotiră de vreo două ori, ajunseră pe o stradă mai 
liniştită. Aici se găseau clădiri scunde, cu 
apartamente care se pare că scăpaseră de 
buldozerele dezvoltatorilor imobiliari. 

— Locul ăsta ţi s-ar potrivi, îl şi cunosc pe 
proprietar. Nu e mereu de acord să primească 
chiriaşi aflați în vizită, dar dacă te gândeai să 
închiriezi ceva prin Airbnb prin apropiere, crede- 
mă, ieşi oricum mai bine decât să plăteşti 150 de 
dolari ca să stai la hotel. Ai ales să vizitezi un oraş 
costisitor, amice. 

Raglan îl urmă spre o intrare îngustă ce dădea 
într-o curte modestă, cu mulţi arbuşti şi câteva 
rânduri de pământ cu răsaduri de flori aşteptând 
cuminţi să vină vremea călduroasă. La o primă 
vedere, clădirea cu trei etaje găzduia cam 24 de 
apartamente. Vestibulul de la intrare arăta ca scos 
din anii 1940. Rămăşiţele unei epoci de mult apuse. 
Pardoseala avea dale bine lustruite, iar pereţii erau 
vopsiți în nuanţe de crem şi maro. Nu se vedeau 
urme de graffiti, urme de uzură, şi nici nu era 
gălăgie. 

— Majoritatea locatarilor de pe-aici sunt 
pensionari, îi spuse veteranul. Noroc că locuinţele 
sunt în regim de închiriere pe viaţă, altfel niciunul 
dintre rezidenţi nu şi-ar putea permite să stea aici. 

Deschise prima uşă la stânga şi îl pofti pe 
tovarăşul de drum înăuntru. Parchetul din lemn 
lăcuit, cu model în spic, era cel original. La fel şi 
abajururile, după câte se părea. Singurul element 
care îți amintea de lumea modernă părea să fie 
televizorul cu ecran plat, cu diagonala modestă, 
aşezat în colţul camerei de zi aflată dincolo de holul 
de la intrare unde era cuierul. Nu era un apartament 
spaţios, însă i se potrivea proprietarului. Într-o 
bibliotecă se vedeau cărțile uzate. Erau separate pe 
categorii: ficţiune şi non-ficțiune, iar toate păreau să 
fi fost citite cel puţin o dată. Fereastra dădea înspre 
micuța curte interioară. 

— E casa ta, realiză Raglan. 

— Aşa-i, răspunse TJ în timp ce-şi dădea jos 
sacoul, pe care îl atârnă într-un cuier, alături de 
şapca de veteran. Eu sunt administratorul clădirii. În 
schimb, primesc o sumă modică şi pot locui în acest 
apartament. E un raport fericit în ceea ce mă 
priveşte şi pe care îl cultiv de douăzeci de ani 
încoace. 

Îi făcu semn înspre încăperea de lângă baie. 

— Am o cameră liberă în spate. Nu-i mare lucru, 
un pat şi câteva cuiere pe ușă, unde îți poţi atârna 
hainele. A fost camera fiului meu când venea acasă 
în permisie. M-am gândit că oricum nu ai costume 
de pus pe umeraş, iar mâncare am în congelator. Mă 
duc să încropesc ceva cât faci tu duş. 

Raglan îşi dădu seama că era o ofertă prea bună 
ca s-o refuze. 

Masa era îndeajuns de spațioasă ca să poată sta 
două persoane fără a da cap în cap când se apleca 
fiecare să ducă tacâmul la gură. 

— Sper că îți place fasolea iute, îi spuse gazda pe 
când aşeza cele două castroane aburinde pe masă. 

Bătrânul aşezase pâinea şi condimentele pe faţa 
de masă proaspăt aranjată. Probabil că bărbatul îşi 
petrecuse mare parte din viață în armată şi, 
asemenea celorlalți care se confruntaseră cu 
suferinţe şi lipsuri în timpul serviciului, ar fi mâncat 
şi din conservă, cu tot cu muște, fără să facă nazuri. 
Însă odată ajuns la tine acasă, după ce aşezi o față 
de masă apretată şi tacâmuri curate, te simţi şi tu 
om. 

Raglan nu văzuse decât două fotografii puse în 
ramă pe policioara din cameră. Una era cu un tânăr 
afro-american şi mireasa lui, care era mai scundă 
decât soţul său cu mai bine de 15 centimetri. Femeia 
avea ochi scânteietori, iar cu un braţ îl cuprindea pe 
bărbatul iubit, cel care se afla acum chiar în faţa lui, 
de cealaltă parte a mesei. Poza părea să fie de prin 
anii 1970. Cealaltă fotografie era de dimensiuni mai 
mici şi îl înfățişă pe un tânăr locotenent, care purta 
pe cap o beretă maro, tipică celor din trupele 
aeropurtate. „Aşa tată, aşa fiu”, gândi Raglan. 
Mâncară în tăcere preţ de câteva minute. Mâncarea 
de fasole era bună, iar căldura îți ungea parcă 
gâtlejul. Raglan luă o gură de bere din sticla scoasă 
de la frigider. 

— la zi, Raglan, eşti căsătorit? 

— Nu. 

— Nici n-ai fost pe-aproape să te însori? 

Raglan clătină din cap şi mai luă o îmbucătură. 

— Îţi recomand să încerci viaţa de cuplu, căci are 
avantajele sale. În primul rând, ar însemna că vei 
mânca mai bine de-atât. 

— E foarte bună mâncarea, zise Raglan, luând 
încă o gură de bere. 

— Ei bine, oricum nu am altceva, cel puţin până 
merg la magazin să fac cumpărăturile. Cu toate 
astea, partea bună a căsniciei este faptul că, dacă îţi 
alegi bine partenera, te va ţine ea din scurt. Ea e cea 
care te împiedică să o dai mereu în bară. 

Făcu o pauză şi îi aruncă lui Raglan o privire 
plină de subînţeles. 

— Pe mine clar m-a salvat nevastă-mea. Când m- 
am întors din Vietnam, mintea îmi era mai tulbure 
decât un ghem de şerpi care vor să se mănânce unii 
pe alţii. Eram gata să mă pun cu oricine. Să se fi 
uitat la mine doar ciudat, şi unul dintre noi clar nu 
mai vedea lumina zilei din nou. 

Arătă cu capul înspre policioara pe care se aflau 
cele două rame. 

— Ea e cea care m-a vegheat mereu. A fost 
alături de mine în nopțile când aveam coşmaruri. Ea 
mi-a dat un scop în viaţă. Se fac 14 ani de când s-a 
dus, adăugă pe un ton firesc. Nu trece o clipă din zi 
să nu mă gândesc la ea. Pe-atunci aveam asigurare 
medicală, iar doctorii de la spitalul pe care ţi l-am 
arătat mai devreme au făcut tot ce-au putut, însă 
inima ei n-a vrut pur şi simplu să mai bată. Mă 
întreb adesea dacă nu i-am frânt-o eu. 

— Îmi pare rău să aud asta, zise Raglan. 

TJ clătină din cap. Amintirile din război 
rămâneau adânc înrădăcinate în minţile celor 
precum veteranul şi Raglan. 

— O, n-am nevoie de milă, e vorba despre 
sentimentul că ai simţit şi tu pe pielea ta unele 
probleme cu care m-am confruntat şi eu pe-atunci. 

Observă cum mâna lui Raglan ezită cu lingura în 
aer. 

— Nu intenţionez să te supăr cumva, doar că te- 
am auzit cum mormăiai ceva în franceză când 
ațipiseşi în autocar. Părea că se dă o luptă în sinea 
ta. Având în vedere faptul că eşti englez, presupun 
că ai fost înrolat în Legiune la un moment dat. 
Acolo ţi-ai petrecut cariera de soldat, în Legiunea 
străină franceză? 

— Cincisprezece ani, recunoscu Raglan. 

TJ Jones tăcu preţ de câteva clipe. Doar simpla 
informaţie îi spunea mai multe despre Raglan decât 
orice altceva i-ar fi spus acesta. Îl privi pe oaspetele 
său. 

— Ai făcut parte din divizia de paraşutişti? 

Raglan încuviinţă. 

— Să fiu al naibii! Se pare că frăţia aeropurtată e 
încă activă. Şi Legiunea ta a avut de suferit în 
Indochina, cum îi ziceau prin anii 1950, cu mult 
înainte să te naşti tu. Pun pariu că ştii istoricul 
Legiunii şi cum tot trimitea forţele aeropurtate la 
Dien Bien Phu, fără să le pese că situaţia era 
devastatoare. Ei bine, prietene, istoria asta s-a 
repetat. 

Îşi puse deoparte tacâmurile şi îşi sprijini coatele 
pe masă, cu mâinile împreunate. 

— Acum vreo cincizeci de ani eram un puşti 
crescut în partea rău-famată a oraşului, care credea 
că le ştie pe toate, fiind cât se poate de supărat pe 
viaţă. Eram un „şobolan de tunel”. Sarcina mea era 
să pătrund în tuneluri şi subterane şi să forţez 
trupele Viet-Cong să iasă. Apoi, în martie 1970, mi- 
au trimis regimentul în Valea A Shau ca să refacem 
şi să păzim Baza Ripcord, care asigura 
aprovizionarea cu armament. Ştii despre ce 
vorbesc? 

Raglan clătină din cap. 

— Într-adevăr, nu ştie multă lume despre asta, şi 
pe bună dreptate. Era un punct important pentru 
armata Vietnamului de Nord. Obiectivul nostru era 
să le atacăm liniile de aprovizionare. Nişte luptători 
ai naibii de pricepuţi, vietnamezii ăştia! Şi atât de 
nebuni, încât nu se temeau de moarte. Aveau mai 
mult curaj decât un câine de curte scăpat din lanţ. 
Drept să-ţi zic, nici noi nu eram mai prejos. Baza 
Ripcord urma să fie punctul de plecare pentru un 
raid sub acoperire în Cambodgia. Crede-mă când îți 
zic că ne-au atacat cu toată forţa de care au fost ei în 
stare. Asta a ţinut luni de zile. Deodată, treaba a 
devenit şi mai serioasă. Ne-au lovit cu putere pe 
întâi iulie şi au ţinut-o aşa preţ de 22 de zile. 

Împinse uşor castronul cu mâncare din faţa sa. 
Vocea îi deveni mai blândă. 

— Am pierdut 248 de oameni în zona aceea 
deluroasă şi totul a fost măturat sub preş pentru că 
guvernul nu mai voia publicitate negativă despre 
război. 

Mai făcu o pauză şi duse sticla de bere la gură. 

— Până azi îmi răsună în minte exploziile şi 
urletele. 

Raglan simți cum îl străpunge privirea bătrânului. 
Clătină din cap. 

— N-am luptat niciodată într-un astfel de război. 

Veteranul din Vietnam ridică din umeri, însă 
gestul fu aproape imperceptibil. 

— Cu toate astea, cunoşti pe propria piele acea 
dogoare care te cuprinde în toiul luptei, când simţi 
că ţi se taie picioarele. Nu-i nevoie de mai mult 
pentru ca trecutul să te urmărească mereu, ca o 
umbră întunecată pe umăr. 

— Am părăsit Legiunea înainte ca treaba să se 
împută. 

— Ei bine, eu am rămas. Nimic n-a mai fost la fel 
după Ripcord, iar asta m-a înrăit şi m-a făcut cinic. 
Am avansat în timp şi am ajuns pe o treaptă 
ierarhică superioară. Apoi, a venit ziua când eram 
cât pe ce să îi trag un glonte în cap unui maior 
pentru că era un nenorocit care nu ştia să facă decât 
muncă de birou şi să alerge după medalii. Tânărul 
meu locotenent ne-a salvat atât pe el, cât şi pe mine. 
Am părăsit armata curând după aceea. Crede-mă, o 
s-o spun mereu: unele dintre cele mai bune decizii 
erau cele luate de subofiţeri şi de ofiţerii de rang 
inferior. Majoritatea au reuşit să se regăsească într- 
un fel sau altul în viaţa de civil. Acei oameni nu-şi 
făceau griji în privinţa avansării pe scara ierarhică. 
Nu s-au gândit la cariere. Mereu îşi puneau 
camarazii pe primul loc. 

Făcu o pauză, iar privirea îi alunecă rapid spre 
fotografie. 

— Aceeaşi credinţă i-am insuflat-o şi băiatului 
meu, şi ştiu că l-a influenţat puternic. 

— Unitatea mea de comandouri a lucrat cu 
forțele voastre speciale în Afganistan. Au fost 
vremuri grele. 

— Atunci mă înţelegi când spun că fiul meu şi-a 
scos cu mâinile goale oamenii dintr-o ambuscadă. 

Luă o gură de bere. 

— EI însă n-a reuşit să scape. Dar... uite, mi-a 
urmat sfaturile. 

Raglan recunoscu acea demnitate tăcută care îl 
caracteriza pe bărbatul aflat în fața sa. Povara 
războiului şi pierderile din plan personal nu îl 
slăbiseră. O părticică din Raglan spera ca şi el să 
dea dovadă de acelaşi echilibru când (sau dacă!) 
ajungea şi el la aceeaşi vârstă venerabilă. Asemenea 
lui TJ, şi lui îi răsunau adesea în minte urletele care 
îi cereau să-şi amintească. Reuşea să le reducă însă 
la tăcere şi să adoarmă noaptea. 

Cu toate astea, ochii morților îl bântuiau şi în 
somn. 

Raglan se trezi dis-de-dimineaţă. Merse în 
picioarele goale spre bucătărie, având grijă să nu-şi 
trezească gazda, dar nu era nevoie să-şi bată capul 
pentru asta. Îl zări pe TJ pe fereastră, în trening, 
cum îşi făcea exerciţiile fizice matinale. Pentru 
prima dată, Raglan se simţi neglijent şi neîngrijit. 
Veteranul sesiză mişcare la geamul de la bucătărie, 
îi făcu un semn de salut, apoi se lăsă la pământ 
pentru flotări. 

Până când Raglan termină de pregătit două 
ochiuri şi de prăjit pâinea, TJ reveni şi el în casă, 
gâfâind. 

— Mi-ai zis să mă servesc, aşa că ţi-am urmat 
sfatul, explică Raglan. 

— Mă bucur. Cum ai dormit? 

— Salteaua a fost tare şi m-am odihnit bine, 
mulţumesc. Să-ţi pregătesc şi ţie ceva de mâncare? 

— Nu, doar cafea. Pe la ora 11 fac o pauză şi 
merg să mănânc ceva la un restaurant din apropiere. 
Odată ce ajungi la vârsta mea şi încep să se pună 
kilogramele pe tine, articulațiile te supără şi mai 
tare, iar apoi te trezeşti că te hrăneşte vreo asistentă 
cu paiul. 

Se întinse şi luă de pe frigider harta oraşului şi a 
împrejurimilor. Dădu deoparte sosul tabasco de pe 
masă şi o desfăşură. Raglan înghiți şi ultima 
îmbucătură de ou şi pâine prăjită şi dădu la o parte 
farfuria pentru ca TJ să poată întinde complet harta. 

— Am făcut aseară însemnele astea pentru tine. 
Nu e mare lucru, dar măcar vei avea o idee. Îmi 
place să operez pe hârtie, şi nu digital, te 
deranjează? 

— E perfect pentru mine. 

Raglan analiză zonele marcate pe hartă. 
Asemenea multor oraşe americane, Washingtonul 
era dispus în cvartale. Era uşor de urmărit căci, cu 
excepția bulevardelor principale, care aveau 
denumiri specifice, străzile obişnuite figurau 

alfabetic, precum Strada K, Strada L şi aşa mai 
departe. 

TJ puse degetul pe un anumit punct. 

— Aici este Dupont Circle, aici spitalul, iar aici 
suntem noi. Metroul e acolo. Nu-i mult de mers pe 
Jos. Aici şi aici sunt poduri ca să poţi traversa râul 
Potomac. Uite şi Insula Roosevelt, un loc bun 
pentru alergat, în caz că vrei să eviți străzile 
principale. Ai mare grijă dacă vrei să-ţi începi ruta 
de aici şi să mergi pe pod, pentru că trotuarul e 
foarte îngust şi eşti aproape de traficul infernal. Însă 
dacă ieşi la alergat dimineaţa devreme, e în regulă. 

Mută degetul mai departe. 

— Aici sunt suburbiile unde trăiesc familii 
fericite şi lumea se simte în siguranță: West End, 
Capitol Hill, Georgetown şi Woodley Park. Nu vei 
găsi indezirabili prin acele părți, cu excepția 
bancherilor şi a politicienilor. 

Trase puţin de hartă ca s-o mute mai jos şi să se 
poată uita amândoi la partea superioară. 

— Uite, aici e zona în care s-ar putea să atragi 
fără să vrei atenţia, iar localnicii nu vor fi foarte 
prietenoși. Se numeşte Highlands Bellevue. Nu-ţi 
recomand să mergi în locul ăsta. La nord de 
Massachusetts Avenue se găsesc câteva restaurante 
bune, dar ai grijă să n-o iei în direcția greşită — 
Columbia Heights, apoi Brentwood. Aici sunt 
adesea schimburi de focuri. N-ai nevoie de mine ca 
să-ți fac turul oraşului. Dacă e marcat cu roşu, 
înseamnă că se află în zona periculoasă. 

— Îţi mulţumesc mult, TJ. 

— Eşti bine-venit să stai aici oricât vei avea 
nevoie, Raglan. Nu mă deranjează deloc să am 
companie. Pe cârligul de lângă uşă găseşti o cheie 
de rezervă. 

Făcu semn înspre camera fiului său. 

— O să-ţi trebuiască o haină mai groasă. Pe a ta 
i-am dat-o unei doamne care stă la etaj ca să ţi-o 
coase. 

— Mă pricep şi eu să cos, zise Raglan. 

— Ştiu. Cu toţii ştim să ne descurcăm cu acul şi 
aţa, însă aici suntem o comunitate şi avem grijă unii 
de ceilalți. Tu ajuţi pe cineva şi altul te ajută la 
rându-i şi pe tine. Aşa mai simt şi vârstnicii de pe- 
aici că sunt utili cuiva. E trist, dar adevărat. Băiatul 
meu era cam de aceeaşi statură cu tine. la o haină 
de-a lui. 

— Îţi mulţumesc pentru grijă. Dacă-mi spui şi 
unde e vreun magazin pe-aproape, cumpăr eu ce 
mai trebuie. 

— Încă nu-i nevoie, mai am provizii. În regulă, 
deci încotro porneşti? 

— Unde e Stafford? Acolo stă o doamnă cu care 
trebuie să mă văd. 

Veteranul oftă. 

— Păi, stai să mă gândesc... E destul de departe. 
Nu cred că ai autobuz direct, iar metroul te duce 
până la... Stai aşa. Eu nu prea mă deplasez în afara 
oraşului, dar cunosc pe cineva din bloc care 
obişnuia să iasă des din oraş. 

Ridică receptorul şi formă un număr. Raglan auzi 
cum sună, apoi o voce imperceptibilă. 

— Beth Ann, TJ la telefon... A, bine, bine, ce să 
spun, mersi de întrebare. Beth Ann, ştii cum se 
ajunge la Stafford? Nu, nu eu, un amic. E cel a cărui 
haină ţi-am dat-o la cusut. 

Ascultă. 

— Aha, în regulă, mersi. Da, adu-o aici când e 
gata, apoi vorbim mai pe îndelete la întrevederea 
noastră lunară. 

Puse receptorul jos şi zâmbi. 

— Ne întâlnim o dată pe lună la restaurantul de 
care îți ziceam mai devreme. Bem câte o cafea şi 
mâncăm vafe cu sirop. Aşa mai aflu şi eu ce 
probleme sunt fără să ne complicăm cu hârţogăraia. 
Beth Ann e cea la care apelează mai toţi locatarii 
pentru sfaturi. În regulă. Deci ziceam Stafford. 
Bun... iei metroul, linia marcată cu albastru, din 
stația din apropiere, până la Franconia-Springfield. 
Faci cam o jumătate de oră. De acolo, fie iei un taxi, 

fie faci autostopul. S-ar putea şi să găseşti o firmă 
de închirieri auto. 

Raglan împături harta. 

— Îţi mulţumesc mult, TJ. Nu intenţionez oricum 
să stau mai mult decât va fi nevoie. De îndată ce mă 
ocup de treburile pentru care am venit, te las în 
pace. 

— Crede-mă, mi-au ajuns liniştea şi pacea după 
atâta amar de ani. Cum spuneam, ai o cheie de 


rezervă lângă uşă. 

Raglan îşi petrecu dimineaţa şi jumătate din 
după-amiază plimbându-se pe străzile din 
vecinătate, familiarizându-se cu locurile. Nu era 
greu să te deplasezi pe străzile din Washington, iar 
punctele de reper principale erau uşor de identificat. 
Avea şi elementele de referință în caz că ajungea la 
ananghie şi avea nevoie. Cerul întunecat redusese 
considerabil lumina de afară şi anunţa ploaia. Se 
îndreptă spre metrou. În subteran, arhitectura nu era 
deloc estetică. Ba chiar grosolană, din cauza 
plăcilor de ciment de deasupra, care aminteau de un 
buncăr. Lui Raglan îi trecu prin minte că poate 
acesta era şi scopul pentru care fusese construit. 
Totul probabil că se trăgea de la Războiul Rece şi 
nevrozele induse guvernanţilor de la Capitol Hill. 
Comparativ cu sistemul de tranzit din subteran de la 
Moscova, de o mare frumuseţe arhitectonică, acest 
mediu dezagreabil nu le oferea niciun fel de stimul 
vizual  navetiştilor care coborau mereu în 
străfundurile sale, urmând să fie „regurgitaţi” în altă 
parte a oraşului. La fiecare oprire, mulţimea se tot 
împuţina. Numeroşi pasageri au coborât în staţia 
Pentagon, iar tot atâția în staţia Pentagon City. 
Presupuse că era pesemne vreun centru comercial 
pe acolo dacă te luai după schimbul de replici dintre 
două femei pe care îl auzise fără să vrea. 

Când metroul demară din stația Aeroportul 
Regan, era aproape complet gol, iar când opri în 
stația Franconia-Springfield, mai rămăseseră doar 

câţiva călători. Firma de taxi cerea 70 de dolari dus. 
Dacă închiria o maşină, îl costa o treime pentru 
întreaga zi. Nu mai stătu pe gânduri şi luă taxiul, 
căci încă nu era pregătit să lase urme în D.C. odată 
ce-şi folosea permisul de conducere. Curând, urma 
să vină şi vremea când chiar voia ca anumite 
persoane să afle pe unde umbla, iar dacă pe urmele 
lui erau persoane nepotrivite, atunci avea să le 
atragă spre el abia când considera că venise 
momentul. 

După o jumătate de oră, taxiul trecu de un centru 
sportiv, apoi porni pe drumul care ducea către un 
cartier modern. Peisajul golaş încă era în curs de 
construcție, lucrările fiind în toi. Se vedeau case cu 
două şi trei etaje, construite unele lângă altele, în 
spate având curţi cu gard şi alei asfaltate care 
duceau din stradă spre garaj. Raglan îi spuse 
taximetristului să ocolească străzile alambicate. 

Acesta îi aruncă o privire plină de subînţeles în 
oglinda retrovizoare. 

— Majoritatea celor care locuiesc aici au lucrat în 
armată. Tot felul de ofiţeri. O fi cartierul nou, dar n- 
o să le placă dacă văd un străin că se plimbă prin 
zonă. Nici nu mai spun că poliţia ajunge într-o 
clipă. Înţelegi ce zic... 

— Înţeleg. 

— Vrei să te duc la adresă? 

— Mai fă o tură. 

Ştia pe ce stradă voia să ajungă, iar dacă femeia 
care sunase după ajutor era acasă, voia să verifice 
mai întâi împrejurimile. Raglan îi spusese 
taximetristului să-l lase la o altă casă decât cea pe 
care o căuta, adică cinci case mai încolo. În afară de 
muncitorii care lucrau pe şantiere, nu sesiză niciun 
semn că cineva ar fi urmărit casa respectivă. 

—  Opreşte aici, îi indică şoferului. În spatele 
grederului. 

Taximetristul întoarse uşor, apoi trase lângă 
utilajul parcat. Din acel unghi, taxiul era obturat de 
utilaj. Raglan formă numărul pe care îl memorase. 
Sună. Se aştepta să intre mesageria vocală, însă 


78 


răspunse o voce de femeie. I se simţea neliniştea în 
glas. Raglan îi percepu nota de teamă că va primi 
veşti proaste. 

— Doamna Zeller? 

— Da. 

Nu întrebase cine e la telefon. 

— Sunt un prieten de-al soţului. Aţi lăsat un 
mesaj. 

O auzi cum trage aer în piept. 

— Ah, răspunse. Înţeleg. 

Era reţinută. Asta însemna că se temea să nu-i fie 
ascultat telefonul. 

— Ne-am putea vedea la o cafea undeva prin 
apropiere? 

Deodată se simţea uşurarea în vocea femeii. Îi 
spuse numele şi adresa unei cafenele care servea 
cafea şi clătite. 

— Ai auzit adresa? îl întrebă pe taximetrist. 

Văzu cum acesta îl priveşte precaut în oglinda 
retrovizoare. 

— Ascultaţi, domnule, nu vreau să mă implic în 
treburi ilegale. 

— Nu e cazul. Doamna crede că soțul are o 
amantă, aşa că m-a trimis să investighez. Nu sunt 
din oraş, prin urmare e mai simplu, minţi el pe un 
ton foarte convingător. 

— Aha. În regulă atunci. Nu arătaţi ca şi cum aţi 
fi detectiv particular. 

— Asta e şi ideea. 

Şoferul zâmbi sfios. 

— Presupun că aşa e. 

Porni motorul şi demară spre cafenea. 

Odată ieşiţi de pe autostradă, Raglan îi spuse să 
ocolească clădirea cu faţadă din cărămidă roşie. Nu 
era multă lume înăuntru. Plăti şi-i dădu şi un bacşiş 
frumuşel. 

— Sunt aici ca să ajut, nu să fac rău. Nu pot 
spune acelaşi lucru şi despre soţul ei. Dacă întreabă 
cineva, nu-i pune viaţa în pericol. 

Tonul solemn al lui Raglan nu suna deloc ca o 
simplă rugăminte. 

— Oricum nu sunt pe ruta mea obişnuită. Nici n- 
am fost aici. 

Raglan aşteptă de partea cealaltă a străzii. Deja 
observase camerele de supraveghere: nimic 
deosebit. Una era în capătul celălalt, în partea din 
față a clădirii, iar cea de-a doua era în interior, lângă 
uşa de la intrare. Din maşina mică ce tocmai parcase 
ieşi o femeie scundă, cu o expresie îngrijorată 
întipărită pe chip şi care îşi strângea poşeta aproape 
de şold. Încuie maşina, aruncă o privire în jur, apoi 
intră în local. O văzu uitându-se la persoanele 
dinăuntru în căutarea lui Raglan, însă, negăsindu-l, 
se aşeză într-un separeu. Raglan mai aşteptă trei 
minute până ce apăru o maşină din care se dădură 
Jos două femei şi se îndreptară spre intrare. Cu paşi 
mari, se îndreptă şi el spre cafenea, intră repede 
înaintea lor şi ținu capul aplecat în timp ce le 
deschidea uşa, poftindu-le să intre. Gestul îi ascunse 
chipul de camerele video. Se duse direct spre masa 
ei. 

Aceasta îi aruncă o privire alarmată străinului 
înalt, care părea dur, apoi se linişti la vederea 
zâmbetului său. Ochii lui transmiteau bunătate. 

— Sunt Raglan, îi zise. 

Anne Zeller emana acea maturitate şi tărie tipice 
unei femei căsătorite cu un ofiţer de Marină. Se 
vedea că e o femeie care rezistase diverselor situaţii 
dificile, însă puteai observa şi o oarecare teamă 
referitor la soarta soţului său. Acea teamă fusese 
îndeajuns de puternică încât s-o facă să apeleze la 
un necunoscut pentru a-i veni în ajutor. 

— N-am activat direct cu soţul dumneavoastră, 
doamnă Zeller... 

— Spuneţi-mi Anne, îl întrerupse ea. 

Duse cafeaua la buze, privindu-l pe bărbatul din 
faţa ei pe deasupra marginii cănii. Acum era sigură 
că făcuse alegerea potrivită. Raglan nu încercase s-o 
impresioneze şi nu adusese vorba despre niciun fel 
de realizare neoficială. În afară de faptul că se 
prezentase şi îi comunicase că-l îngrijora situaţia 
soţului ei, nu spusese prea mare lucru. Nu-i ceruse 
nici bani. Era tot ceea ce sperase ea că va fi. 

— Anne, de cât timp a dispărut Casey? 

— De nouă zile şi... 

Femeia aruncă o privire spre ceasul de pe peretele 
cafenelei. 

— 18 ore. 

Lui Raglan îi plăcu precizia ei. 

— Înainte de a mă întreba, domnule Raglan, am 
fost interogată de trei ori de poliție. Nu avea 
probleme financiare şi nu suferea de nicio tulburare 
psihică. Pur şi simplu a ieşit într-o seară să alerge şi 
nu s-a mai întors. 

Raglan observă că îi tremurau mâinile. Femeia 
scotoci prin poşetă şi scoase o fotografie cu un tip 
arătos, cu părul grizonant şi tuns scurt. Avea 
trăsăturile proeminente şi zâmbetul pe care şi le 
amintea Raglan, de când era soldat. 

Anne puse poza înapoi în geantă. 

— Casey a servit în Legiune, apoi s-a întors acasă 
şi a activat timp de zece ani în Divizia a S-a din 
cadrul Marinei, după care s-a transferat la Divizia 1. 

A ieşit la pensie cu gradul de maior. L-am cunoscut 
la puţin timp după ce a revenit în State, şi tot atunci 
ne-am şi căsătorit. Eu am crescut de mică pe la tot 
felul de baze militare. 

Zâmbi. 

— Deşi el era ofiţer de Marină, nu mi-a purtat 
pică pentru asta. 

Raglan stătea cu spatele la perete şi cu faţa spre 
Anne Zeller şi spre restul cafenelei; mai mult decât 
atât, vedea şi străzile de afară prin geamurile imense 
cu panouri de sticlă. 

— Niciodată nu lucrau cu noi mai mult de câţiva 
americani, îndeajuns să-i numeri pe degetele de la o 
mână. Știu că mereu există un grup care ţine 
legătura. Poţi să-mi spui cum de ai ajuns să mă 
contactezi tocmai pe mine? 

Ezită. Raglan văzu cum strânge din buze. Anne 
aruncă o privire fugitivă pe geam, apoi se uită iar la 
bărbatul care venise aici să o ajute. 

— Ştiam că avea prieteni din Corpul de Marină şi 
de când fusese în Legiune, dar nu ştiam cine erau 
aceştia. Nu s-a dus niciodată la vreo reuniune şi nici 
nu prea mi-a vorbit despre trecutul său. Într-o seară, 
cu o lună înainte să dispară, Casey mi-a povestit pe 
îndelete că lucra la o chestiune de anvergură 
națională. Chiar în clipa aceea am simţit cum îmi 
îngheaţă sângele în vine. Dumnezeu să mă ierte că 
ZIC, întrucât fiind nevastă de militar mai rămăsesem 
şi altă dată acasă în timp ce soţul meu s-a dus la 
război, dar de data asta era diferit, pentru că era pe 
timp de pace. 

Trase adânc aer în piept. 

— M-a liniştit şi mi-a zis că orice-ar fi, avea să se 
asigure că eu sunt în siguranţă, iar dacă trebuia 
cumva să plece fără să-mi spună, era pentru că avea 
nevoie de timp ca să analizeze informaţiile pe care 
le ancheta, dar că nu trebuie să spun nimănui asta. 
De ce? De ce nu puteam să-i explic cui întreba sau 
celor care voiau să dea de el? 

Clătină din cap, ca şi cum încerca să uite 
amintirea. 

— M-a pus să-i promit. 

Îşi presă uşor buzele cu şerveţelul. Un gest 
nesemnificativ, menit s-o ajute să câştige timp ca 
să-şi adune gândurile. 

— Cum să trăiesc cu aşa ceva pe conştiinţă? 
Adică pur şi simplu să nu ştiu nimic de el. Să stau în 
fiecare zi cu inima strânsă, neştiind dacă mai vine 
înapoi de la serviciu. 

Făcu o pauză. 

— L-am urât pentru că nu mi-a dezvăluit tot. 
Apoi, când n-a venit acasă, sentimentele astea mi-au 
indus o stare de vinovăţie. Am încredere în soțul 
meu şi trebuie să fiu puternică pentru el. Am 
aşteptat toată noaptea, apoi l-am sunat pe tipul din 
Florida. 

— Deci, Casey ţi-a dat numele lui Vere şi 
numărul lui de telefon? 

— Da. Mi-a spus că astfel vestea va ajunge la 
dumneavoastră şi veţi veni. Deduc că avea mare 
încredere în dumneavoastră. 

— Cât de rapid te-au contactat cei de la serviciul 
lui Casey? 

— A doua zi dimineaţa. De îndată ce am sunat la 
Departamentul şerifului şi l-am dat dispărut. Şeful 
lui Casey era îngrijorat şi m-a întrebat dacă ştiu 
ceva de el. M-am făcut că habar n-aveam. Ştiam că 
nu puteam zice nimic despre faptul că am luat 
legătura cu o cunoştinţă veche de-ale lui Casey, 
atâta tot. 

— Şi nu s-a mai întâmplat nimic altceva? 

— Cum ar fi? 

— Adică ceva în neregulă. 

— Nu. Ei bine, l-a sunat cineva într-o noapte, 
cam cu o săptămână înainte să dispară. Eram 
amândoi în pat, eu pe jumătate adormită. l-a zis 
persoanei care sunase că n-ar fi trebuit să folosească 
telefonul său de acasă şi a întrebat cum naiba de-l 
găsise. Era foarte nervos. N-a vrut să vorbească cu 
persoana respectivă, iar când l-am întrebat cine era, 
mi-a zis că un reporter băgăcios care căuta 
informaţii pentru un articol. 

— A spus cumva despre ce era vorba? 

— Nu. 

— Le-ai zis asta celor care te-au interogat? 

— Da... parcă da. 

Raglan se gândi s-o ia mai din urmă, ca să-şi dea 
seama despre cine şi ce informaţii avea şi când le 
aflase. 

— Deci ai vorbit cu Bob de Vere din Florida? 

Încuviinţă. 

— De vreo două ori. Nu se auzea bine, era 
semnal prost. Mi-a zis că ia el legătura cu Raglan şi 
că nu e uşor să dea de dumneavoastră. Ulterior, m-a 
sunat să mă anunţe că dăduse de dumneavoastră în 
Franţa, să stau liniştită şi să nu zic nimic nimănui 
despre asta. 

— Cine e superiorul lui Casey? 

— Jack Swain. 

Raglan cunoştea numele. Swain activase în 
cadrul Agenţiei de Informaţii pentru Apărare în 
calitate de ofițer de legătură atunci când Legiunea 
străină şi Forțele speciale americane îşi 
desfăşuraseră operațiunile în Afganistan. Se 
intersectaseră de câteva ori, pe când Raglan 
devenise agent pentru serviciile de informații 
britanice şi americane. 

— Aveau cumva vreo altă legătură în afară de 
faptul că Swain îi era şef? 

— Erau parteneri de alergare. Uneori, mai venea 
pe la noi să bea o bere. Se duceau amândoi în 
camera de zi şi urmăreau un meci, beau ceva, însă 
nimic mai mult de-atât. Eu n-am avut niciodată o 
legătură apropiată cu el. 

Comunitățile de informații se bazează pe 
conectivitate şi nu era niciun dubiu că legătura 
telefonică proastă dintre Anne Zeller şi Bob de Vere 
se datorase faptului că telefonul lui Zeller fusese 
pus sub ascultare din momentul dispariției acestuia. 
Asta dacă nu chiar mai devreme. Existau mereu căi 
de a sări peste obținerea unor ordine judecătoreşti, 
iar cineva ca Jack Swain avea oameni care să pună 
sub ascultare o linie telefonică fără a face neapărat 

cunoscut acest lucru. Agenţia de Informaţii pentru 
Apărare se afla la sud de Washington, D.C., şi avea 
un sediu separat, însă în cadrul Pentagonului era 
permanent o prezenţă a celei dintâi instituţii la 
numeroase niveluri: dacă Jack Swain încă mai lucra 
în cadrul ei, oare primise cumva o sarcină specifică? 
Raglan era de părere că cei doi erau implicaţi în 
ceva mai serios, despre care soția celui dispărut nu 
avea habar. Hotăriî să mai testeze apele ca să fie 
sigur. 

— Când Casey a ieşit la pensie din Marină, s-a 
angajat la Pentagon imediat? 

Anne Zeller clătină din cap. 

— Nu chiar imediat; mai întâi am locuit doi ani 
în Venezuela, unde a lucrat la ambasadă. Au fost 
vremuri grele. Preşedintele lor îl expulzase din ţară 
pe ambasadorul nostru, iar pretutindeni plana un 
sentiment general anti-american. Casey s-a ocupat 
de logistică pentru personal şi echipa de protecție 
din cadrul Marinei. Când ne-am întors în ţară, s-a 
angajat la Pentagon. 

Oftă şi luă o gură de cafea. 

— Slavă Domnului! Treburile deveniseră foarte 
periculoase acolo. 

— "Ţi-a vorbit despre activitatea sa profesională? 
Lucra în cadrul Agenţiei? Te-au informat cumva 
referitor la ceea ce făcea pentru ei? i-au spus ce se 
aşteaptă din partea soţiei unui agent? 

Era un test rapid ca să verifice dacă soția lui 
Zeller făcea parte din „frăţia” comunităţii de 
informaţii. Deşi lumea crede că majoritatea 
oficialilor din cadrul Ambasadei SUA proveneau de 
la Agenţia de Informaţii pentru Apărare, nu prea se 
ştie faptul că soțiile lor erau mereu informate cu 
privire la ce se aştepta din partea lor. 

Clătină din cap. 

— Duceam o viaţă foarte liniştită. El era la birou 
de la nouă la cinci după-amiaza. Mi-a zis că îi 
ajunsese până peste cap viaţa zbuciumată şi că voia 
linişte şi pace. 

Raglan era convins că femeia nu ştia nimic 
despre treburile în care era implicat soţul ei, în cazul 
la care lucra, într-adevăr, pentru Agenţie. 

— Anne, Casey şi cu mine am fost colegi în 
Legiune, după cum bine ştii, însă drumurile ni s-au 
intersectat acum câţiva ani, când era în Venezuela, 
iar eu mă ocupam de o misiune privată de salvare a 
unei americance care fusese răpită şi sechestrată în 
schimbul unei răscumpărări de către FARC”. 

Anne Zeller afişă o expresie panicată. 

— Revoluţionarii? Adică teroriștii? 

— Da. Abia am reuşit să scăpăm. Auzisem că la 
Ambasadă lucra un fost legionar, aşa că l-am 
contactat. E vorba despre Casey. Nu a fost un apel 
de curtoazie. Nici nu ştiam că se căsătorise între 
timp. A tras câteva sfori pentru mine. Presupun că 
avea nevoie de o oarecare autorizare şi că şi-a pus 
reputaţia la bătaie ca să-mi uşureze treaba cu cei de 
la Agenţia de Informaţii pentru Apărare sau de la 
CIA. Nu sunt sigur cine a fost implicat, dar ar avea 
sens să fi fost vorba despre Jack Swain, întrucât 
avusesem de-a face cu el cu câţiva ani în urmă. 

— Nu ştiam nimic despre toate astea. Casey nu 
mi-a povestit. 

Ezită. 

— Oricum, n-ar fi avut de ce să-mi zică, nu? 

— De la care agenţii au venit şi ţi-au pus 
întrebări? Spune-mi exact, pas cu pas, cine a venit 
la tine şi în ce ordine. 

Faptul că un angajat de la Pentagon dispăruse era 
îndeajuns ca să suscite interesul a numeroase 
organisme de aplicare a legii. 

Femeia oftă şi încuviinţă. 

— Am aşteptat până a doua zi, iar dimineaţa 
târziu l-am dat dispărut la Departamentul şerifului 
din comitatul Stafford. Odată ce au aflat unde lucra 
şi că putea fi implicat în chestiuni ce ţin de 
siguranța naţională, aceştia au chemat FBl-ul, 
întrucât Casey avea acces la informaţii cu caracter 
confidenţial şi... şi e posibil să-l fi răpit cineva. 

Vocea îi tremura, aşa că luă cu sete o gură de apă 
rece din paharul aflat pe masă. Îşi reveni repede. 

— Au făcut o primă percheziţie la noi acasă şi i- 
au înștiințat pe cei de la Serviciul de 
Contrainformaţii al Agenţiei de Informaţii pentru 
Apărare, care au întreprins căutări pe toate 
calculatoarele din casă. Criminaliştii i-au analizat 
seiful de la birou, în căutare de elemente ce păreau 
nelalocul lor. N-au identificat nimic suspect. 

— lar printre toate astea presupun că ţi-au adresat 
întrebarea evidentă, şi anume dacă ştii sau nu unde 
s-ar fi putut duce Casey? Un loc preferat unde să se 
ascundă, departe de privirile nedorite? 

— Da. Nu le-am zis ce-mi spusese Casey. 

— Clar a avut un motiv pentru care ţi-a mărturisit 
asta. Dacă s-a dus de bunăvoie, atunci era conştient 
de faptul că absenţa sa ar declanşa o anchetă şi că 
asta ar putea scoate la iveală unele informaţii pe 
care voia să le facă cunoscute. 

— Dar nu s-a întâmplat aşa. 

— Nu. Ei bine, nu încă, dar dacă există cumva 
ceva ce voia să iasă la iveală, atunci mai e timp, zise 
Raglan. E posibil să vrea să te protejeze pe tine. 

— Cum adică? 

— Dacă a descoperit ceva important, atunci n-ar 
risca să se lase răpit de cei care vor să afle despre ce 
e vorba, pentru că astfel respectivii s-ar putea folosi 
de tine ca să-l silească să se conformeze. 

Raglan mai ştia şi că dacă soţul ei nu dispăruse de 
bunăvoie şi nu exista nicio ameninţare la adresa 
Annei Zeller, atunci era posibil să fi luat cu el 
probele respective, poate chiar în mormânt. 

— Bun, deci nu aveţi nicio cabană la munte, 
nicio rulotă parcată pe undeva? întrebă. 

— Nu. 

Femeia nu-şi luase nicio clipă ochii de la el. Mai 
era încă o întrebare întipărită pe chipul lui Raglan. 

— Nu, nu avea nicio aventură, insistă ea. 

— Eşti sigură? Soţia e oricum ultima care află. 

Anne împinse ceaşca de cafea la o parte şi se 
sprijini pe banchetă, ca şi cum se pregătea să se 

ridice şi să plece. El întinse mâna şi o cuprinse pe a 
ei. 

— Anne, trebuie să iau în calcul absolut toate 
posibilitățile, indiferent cât de dureroase ar fi pentru 
tine. Pun pariu şi că toți agenţii care ți-au trecut 
pragul au întrebat acelaşi lucru, şi asta te-a rănit şi 
mai tare. 

Îi acordă o clipă, îndeajuns cât femeia să tragă aer 
în piept şi să se pregătească, acceptând posibilitatea 
că persoana iubită ar fi putut s-o trădeze. 

Femeia se calmă. 

— Da, m-au întrebat şi ei, şi le-am răspuns 
acelaşi lucru pe care îl repet şi acum: Casey era 
sprijinul meu. 

În acel moment, aproape că cedă. Lăsă capul în 
jos, însă curajul îi dădu putere. 

— Casey nu ar fi făcut niciodată ceva care să mă 
rănească, zise Anne Zeller. 

— Atunci voi face tot ceea ce îmi stă în putință ca 
să aflu adevărul. 

Anne încuviinţă cu un gest de recunoştinţă, apoi 
îşi încruntă sprâncenele, amintindu-și ceva. 

— Acum dacă stau să mă gândesc, în unele nopţi 
aveam senzaţia că e cineva în casă. După ce mă 
duceam la culcare, vreau să zic. 

— Crezi că a fost vorba de un intrus? 

Clătină din cap. 

— Nu, avem alarme în toată casa, presupun că a 
fost doar... o senzaţie. 

Afişă un zâmbet curajos. 

— Mă gândesc că o fi fost de la emoţii. Cine ştie, 
probabil că-mi doresc atât de tare să vină acasă, 
încât mi-am indus sentimentul. 

Întoarse capul, privind gânditor dincolo de maşini 
şi copaci, fără a se concentra pe ceea ce se afla chiar 
în faţa geamurilor cafenelei. 

— Ar mai fi ceva... spuse pe un ton jos. Tocmai 
mi-am dat seama. 

ÎI privi drept în ochi pe Raglan. 

— Nu mi s-a părut relevant, dar o dată sau de 
două ori pe lună, Casey îl vizita pe un sergent cu 

care lucrase în Marină. 

— ŞI nu ai spus nimănui despre asta? 

— Nu. Aşa cum am zis, n-am văzut legătura cu 
dispariția lui. Nu ştiu de ce mi-a venit acum în 
minte. 

— Ştii cum îl cheamă pe sergent? 

— Esposito. Izan Esposito. 

— Mai activează încă în Marină? 

Clătină din cap. 

— E civil. 

— Ai adresa lui? 

— Da, închisoarea din Districtul Columbia. 

Raglan îi sugeră să meargă împreună la ei acasă 
ca să poată arunca o privire prin biroul lui Casey. 
Nu credea să dea de ceva important, mai ales că atât 
cei de la FBI, cât şi cei de la Pentagon efectuaseră 
deja o serie de căutări, însă avea să-l ajute să-şi facă 
o idee de ansamblu cu privire la acest bărbat pe care 
nu-l mai văzuse de treisprezece ani. 

— Fă o tură de stradă şi ocoleşte casa, îi spuse. 

Anne îi aruncă o privire intrigată. 

— Vreau să verific dacă locuinţa voastră e sub 
supraveghere, o lămuri el. 

— Crezi că au pus o echipă de supraveghere să- 
mi urmărească mişcările? De ce-ar face asta? 

— E posibil să creadă că soţul tău a avut un 
motiv bine întemeiat să dispară şi că din cauza asta 
ar putea compromite siguranţa naţională. Mai mult 
decât atât, s-ar putea să aibă impresia că ai fost 
implicată în dispariţia sa. 

— Ce?! 

Pierdu o clipă controlul volanului, fără să vrea. 

Raglan întinse mâna şi trase de volan, cât să 
îndepărteze roţile maşinii de bordură. 

— Ştii şi tu cum funcționează treburile. Toată 
lumea e suspectă. Dacă într-adevăr cineva urmăreşte 
casa, va vrea să afle cine sunt eu. 

Privirea lui Raglan analiza îndeaproape străduţele 
întortocheate, care dădeau dintr-una într-alta. 
Observase deja câteva locuri unde ar putea parca 
cineva ca să supravegheze reşedinţa familiei Zeller. 

— Îţi cunoşti vecinii? 

— Ei bine, deocamdată îi avem doar pe soţii 
Campbell, de alături. El a fost pilot în cadrul 
Forţelor Navale, dar s-a pensionat. După câte se 
vede, celelalte locuinţe încă sunt în construcţie. 
Majoritatea vecinilor pe care îi cunoaştem stau pe 
alte străzi din apropiere. Câţiva dintre ei lucrează în 
cadrul birourilor administrative, aşa ca soţul meu. 

Prietenii noştri sunt cu toţii foşti oameni din armată, 
ieşiţi acum la pensie. 

— A venit vreunul dintre ei pe la tine de când a 
dispărut Casey? 

Păru nesigură. 

— Păi, nu... Adică, au sunat câţiva prieteni... 

— Nu vor să se implice. Cel puţin nu încă. 
Aşteaptă să se lămurească treburile. Odată ce Casey 
va fi achitat de orice eventuale fărădelegi şi va fi 
demontată prezumția conform căreia a compromis 
siguranţa naţională, îţi vor fi alături prietenii. 

Deodată păru şi ea că realizează despre ce vorbea 
Raglan. 

— Lumea mă consideră vinovată prin simplul 
fapt că-i sunt soție. 

— Da. 

Anne Zeller strânse atât de tare volanul, încât 
monturile pumnilor i se albiră de la tensiune. 

— Atunci n-am nevoie de aşa prieteni. 

Raglan încercă să mai îndulcească sentimentul de 
trădare pe care îl simțea femeia. Spuse: 

— Lumea se sperie uşor. Trebuie să accepți asta. 
Statul e un organism puternic şi care intimidează 
cetățeanul atunci când percepe ceva ca pe o 
ameninţare. 

— Soţul meu nu este o ameninţare. E un patriot 
care îşi serveşte ţara. 

— Şi Benedict Arnold era tot un patriot, asta până 
ce a schimbat macazul şi a luptat de partea 
Imperiului Britanic. 

Zâmbetul său mai atenuă din duritatea replicii 
usturătoare. 

Anne se relaxă. 

— Cum se face că ştii atâtea despre istoria 
noastră? 

— De când stăteam la băute cu de-alde soţul tău. 

Ajunseseră pe strada familiei Zeller. Uneori, cei 
de la FBI sau de la diverse agenţii de informaţii 
preferau să stea la vedere. Reprezenta un exerciţiu 
ce presupunea două aspecte. Primul era ca ţinta să 
fie conştientă că e supravegheată, iar dacă persoana 

era vinovată, atunci sigur avea să calce strâmb, 
întrucât ştia că e sub urmărire, iar asta îi forța mâna. 
Al doilea: dacă soţia bărbatului dat dispărut este 
cuprinsă de teamă pentru că nu ştie ce s-a întâmplat 
cu soţul ei, atunci simpla vedere a agenţilor 
guvernamentali staționaţi în faţa casei avea să-i 
aducă alinare. Raglan se convinsese că nu era nicio 
echipă de supraveghere în zonă. Asta însemna că fie 
nu îl considerau pe Casey Zeller o ameninţare la 
adresa siguranţei, fie nu le păsa câtuşi de puţin de 
nevastă-sa. Desigur, exista şi posibilitatea că-i 
scăpase lui ceva din vedere. 

— Dă cu spatele şi intră în garaj, îi spuse. 

Anne se conformă: apăsă pe butonul telecomenzii 
şi deschise uşa garajului, apoi dădu cu spatele. 
Raglan continua să analizeze atent strada. Garajul 
era suficient de încăpător pentru două maşini. Cel 
de-al doilea autoturism era un SUV negru, marca 
Honda. Raglan presupuse că era maşina lui Casey; 
prin urmare, acesta pur şi simplu ieşise pe uşă şi 
dispăruse în tenebre. Poate avusese o întrevedere 
undeva pe aproape, îndeajuns încât să se deplaseze 
pe Jos, apoi au luat o maşină pentru a ajunge în altă 
parte. Ar fi o posibilitate. 

Odată închisă uşa acționată electronic, Anne intră 
în casă pe uşa din garaj şi tastă codul ca să 
dezarmeze alarma. Raglan aruncă o privire prin 
garaj. Lângă uşa şoferului Hondei se vedea o urmă 
vagă de bocanc. Singurul motiv pentru care fusese 
sesizabilă era că persoana respectivă călcase într-o 
pată de ulei de motor. Se întrezăreau şi urme de 
argilă. Se putea ca urma să fi fost lăsată după ce 
agenţii FBI anchetaseră şi percheziționaseră casa. 
Dacă ar fi fost acolo atunci când intraseră aceştia, 
clar ar fi fotografiat-o şi, cel mai probabil, ar fi 
încercat să facă un mulaj. Dacă senzaţia resimțită de 
Anne Zeller, că cineva ar fi pătruns în locuinţă, era 
corectă, atunci persoana respectivă intrase pe uşa 
din spate în încăperea în care soții Zeller depozitau 
uneltele şi alte obiecte casnice şi dezactivase 
alarma. 

Se duse după ea în casă. Era o locuinţă cu două 
etaje, mobilată astfel încât să asigure confortul 
necesar, luminoasă şi spațioasă. Nu părea mai veche 
de doi ani. Pardoselile din lemn închis la culoare 
scoteau în evidenţă covoarele tesute menite, cel mai 
probabil, să evoce perioada petrecută de Zeller în 
Africa şi în Orientul Mijlociu. O serie de poze: pe 
mici nave, în vacanțe, la ski, la plajă. Mai erau şi 
unele rame cu diverse printuri. Nu se vedeau copii 
în nicio fotografie, şi nici nu era vreun element care 
să sugereze că Zeller ar fi făcut parte din armată. 

— Dacă îmi permiţi, ai cumva rude la care ai 
putea apela pentru sprijin? o întrebă Raglan. 

Anne Zeller îşi lăsă haina şi geanta la intrare. 

— Nu. Casey şi cu mine nu am putut avea copil. 

O urmă în camera de zi. 

— Atunci cu ce te ocupi? Faci muncă de caritate? 
Ai propria ta carieră? întrebă el. 

Lui Anne Zeller îi ajunsese până peste cap cu 
toate întrebările venite din partea necunoscuţilor 
care îi invadaseră viaţa liniştită, însă îi zâmbi 
bărbatului înalt şi dur care stătea în camera de zi, 
chiar în faţa ei. 

— Domnule Raglan, eşti foarte direct. 

— Îmi poţi spune Raglan. 

— Am fost asistentă medicală, însă am ieşit la 
pensie, iar în prezent fac muncă de voluntariat la un 
centru de îngrijire paliativă. 

Raglan privi peste umărul ei, la încăperea din 
spate. 

— Îmi permiti? 

Femeia încuviinţă, făcându-i semn să poftească. 

— Biroul lui Casey e chiar pe hol, iar camera în 
care ne relaxăm şi ne uităm la televizor e jos, la 
subsol. 

— Casey ţinea arme pe undeva prin casă? 

— Avem un dulap cu arme. 

— Puşti, arme semiautomate sau pistoale? 

— Puşti de vânătoare. Cei de la FBI au adus un 
specialist, care a deschis seiful. Nu lipsea nimic. Le- 
au luat cu ei. 

— N-aveţi nici câine, după câte văd. 

— Nu. 

Îl urmă în bucătărie. Curtea din spate era 
împrejmuită cu gard. În spate, se zărea scheletul 
unei alte clădiri. Dezvoltarea urbană era o afacere 
profitabilă, mai ales în ceea ce priveşte vânzarea lor 
către angajaţii de la Guvern, atât actuali, cât şi 
pensionaţi. Raglan se uită la ceas. Muncitorii 
plecaseră acasă. 

Biroul era o încăpere nu foarte mare, cu o masă 
de lucru, rafturi cu cărţi, telefon fix şi modem de 
internet. Pe întreaga suprafață a biroului erau 
înşirate o multitudine de cabluri şi fire, dar nu se 
zărea niciun monitor sau laptop. Raglan întreprinse 
o căutare rapidă: seiful cu arme era deschis şi gol. 
Pe rafturi, cineva scosese cărțile la nimereală, 
verificase între volume şi în spate, apoi le îndesase 
la loc. N-avea niciun sens să mai scotocească şi el, 
dat fiind că alții făcuseră deja asta înaintea lui. Ce 
căutau oare? Dacă Zeller era un simplu funcționar 
administrativ, atunci nu avea nicio legătură cu 
documente secrete clasate. 

Încăperea de la subsol care dădea înspre curtea 
din spate parcă spunea şi mai multe despre bărbatul 
dispărut. Sub o fotografie a lui Casey Zeller se aflau 
o bâtă şi o mănușă de baseball. Raglan luă bâta şi-i 
testă greutatea şi balansul. Pe poza cu chipul 
zâmbitor al bărbatului îmbrăcat în tricou de baseball 
şi pantofi sport cu crampoane era scris „Tura spre 
victorie”. Pe perete erau atârnate o serie de 
fotografii din vremea când activase în cadrul 
Legiunii. Raglan nu apărea în niciuna dintre pozele 
de grup, căci Zeller făcuse parte dintr-o altă unitate. 
Mai erau fotografii cu echipa sa din Marină, tot 
felul de diplome înrămate şi un rând de medalii. 
Zeller nu era genul care să fugă cu coada între 
picioare. Ținuse piept unor situaţii periculoase de 
nenumărate ori. Oare îl afectaseră prea tare toate 
luptele în care fusese implicat? Să îi fi luat minţile 
stresul posttraumatic? Greu de crezut. Omul lucra la 
Pentagon. Fusese supus unor teste psihiatrice. Dacă 

ar fi fost descoperit că suferă de sindrom 
posttraumatic, ar fi beneficiat de consiliere 
psihologică. 

Raglan se gândi puţin la dispariţia lui Zeller. În 
mintea lui, existau doar două posibilități plauzibile: 
moartea sau ruşinea. Dar dacă exista cumva şi o a 
treia posibilitate, şi anume disperarea? Dacă dăduse 
de ceva într-atât de incendiar şi de toxic, încât era 
posibil să le distrugă vieţile altora, şi socotise că e 
mai bine să dispară total? Asta însemna însă că 
alesese un loc unde să nu fie găsit, asigurându-se 
totodată că nimeni nu se putea folosi de soția lui 
pentru a-l şantaja. Era şi asta o opţiune. Şi încă una 
viabilă. Auzi că sună telefonul fix. Anne Zeller 
ridică receptorul. 

— Alo...? Alo...? Spuneţi, vă rog. Alo! 

Raglan urcă scările câte trei trepte deodată. 
Ajunse la Anne exact în momentul în care aceasta 
punea receptorul la loc în furcă. 

— Probabil a greşit cineva numărul, îi spuse ea. 

— Ce ai auzit? 

— Păi... nimic. S-au auzit câteva sunete ca nişte 
clicuri, apoi nimic. 

Raglan îşi aminti ce îi spusese Bob de Vere, care 
suspecta că cineva i-ar fi pus telefonul sub 
ascultare. Acum că dispăruse un angajat al 
Pentagonului, ipoteza nu mai părea neverosimilă. Se 
dădu un pas în spate de la fereastră, ca să poată avea 
o vedere de ansamblu asupra străzii şi casei în 
construcție de peste drum. Casa respectivă, dar şi 
cea din spatele reşedinţei Zeller erau locul perfect 
pentru oricine voia să intre prin efracţie şi să-i facă 
rău Annei. Nu avea niciun sens: de ce o luaseră pe 
soţia lui Zeller în vizor? E drept, pe de altă parte, că 
majoritatea situaţiilor tind să nu aibă noimă până nu 
sunt scoase la iveală motivele. 

Observă o umbră. Mişcarea fu aproape 
imperceptibilă, doar o mişcare în cotloanele 
întunecate ale casei neterminate de vizavi, cu bârne 
de lemn. 

— Du-te şi pregăteşte-ţi câteva lucruri într-o 
geantă mică, îi spuse pe un ton scăzut. Grăbeşte-te. 
Cât de repede poţi. Când termini, du-te în camera 
cea mai îndepărtată din casă, bagă-te în dulap şi 
aşteaptă-mă să te chem. M-ai înţeles? 

Panica se instală pe chipul Annei Zeller. Se adună 
repede, încuviință şi se năpusti pe scări, la etaj. 
Casey Zeller ar fi fost mândru de hotărârea de care 
dăduse dovadă soţia sa. 

Asta dacă mai era în viaţă. 

Oricine ar fi fost, urma să intre atât pe uşa din 
faţă, cât şi pe cea din spate. Raglan avea o filosofie 
simplă în viaţă: „Controlează tu lupta, atacă printr-o 
ambuscadă, înconjoară şi ia-ţi inamicul prin 
surprindere.” Acum trebuia să dezbine şi să 
cucerească. Intră în debara şi apăsă pe butonul care 
deschidea uşa de la garaj. Voia să-i îndemne să 
intre. Dacă ştiau că femeia e singură în casă, s-ar 
putea să creadă că se pregăteşte să plece. Asta avea 
să-i facă să profite de ocazie şi să intre în casă. 
„Identifică-ţi prada.” 

Observă un bărbat care traversa nonşalant strada 
cufundată în întuneric. Era profesionist. Atâta timp 
cât aveai o abordare degajată, nu atrăgeai atenţia 
asupra ta. Tipul purta blugi, pantofi sport şi o 
jachetă descheiată, suficient de largă încât să poată 
permite portul unei arme. Avea undeva pe la 35 de 
ani, era zvelt şi în formă. Cămaşa descheiată lăsa la 
vedere un tricou negru. Raglan îl observă că duce 
mâna la spate. Purta mănuşi. Nu după multă vreme, 
intră deja în garaj. Intrusul nu avea de ales: trebuia 
să treacă prin debaraua cu rol de cameră 
intermediară ca să ajungă în casă. Avea să umble cu 
băgare de seamă. Pe el îl avantaja oricum ritmul 
lent. 

Uşa care dădea spre hol se deschise încet. Mai 
întâi apăru în prag amortizorul negru, apoi 
antebraţul bărbatului care ţinea strâns pistolul 
Glock. Într-o secundă, avea să apară şi trunchiul 
ucigașului. Pentru Raglan era suficient spaţiu ca să 
manevreze bâta de baseball cu lungimea de aproape 
80 de centimetri. Potrivi momentul la perfecţie: bâta 
intră în contact cu faţa bărbatului. Se auzi cum 
plesneşte osul, de altfel singurul sunet în afară de 
cel produs când bărbatul inconştient şi arma se 
prăbuşiră cu toată greutatea la pământ. Raglan 
ridică pistolul de 9 mm, apoi verifică dacă 
atacatorul îşi pierduse complet cunoştinţa, ca să nu 


97 


aibă parte de vreo surpriză. La cum arăta craniul 
turtit al acestuia, nu părea probabil să se mai ridice 
vreodată. Raglan îl verifică prin buzunare: niciun 
act de identitate, niciun portofel şi nici cheie de la 
maşină. Dacă timpul ar fi ţinut cu el, ar fi verificat 
şi etichetele de la hainele cu care era îmbrăcat 
bărbatul. Putea paria că fuseseră îndepărtate. 

Făcu câţiva paşi în spate de lângă trupul 
bărbatului şi ciuli urechile după vreun scârţâit de 
podele sau cum deschide cineva uşile glisante din 
camera de la subsol. Timp de vreo treizeci de 
secunde nu se auzi nici musca. Jumătate de minut în 
care nu răzbătea decât briza care sufla peste ramele 
de la ferestre. Apoi, deodată, auzi sunetul 
inconfundabil care îi spunea că uşa glisantă e 
deschisă cu grijă, fiind ridicată în sus de pe ramă 
pentru a reduce cât mai mult zgomotul. Raglan se 
poziţionă în capul scărilor dinspre subsol, ştiind că 
cel de-al doilea intrus avea să fie într-o postură 
vulnerabilă când urca treptele. Nicio mişcare. Un 
sunet aproape imperceptibil îl alertă pe Raglan. Se 
uită la bărbatul de pe podea. Prea târziu: observă 
transmiţătorul micuţ din urechea acestuia. Se aplecă 
repede şi trase de tricoul său, îndeajuns încât să 
vadă cablul care îi cobora pe piept. Brusc se 
deschise uşa de la parter. Cel de-al doilea intrus nu 
primise răspuns de la partenerul său, aşa că fugise. 
Raglan porni în goană pe scări. Silueta îmbrăcată în 
negru din cap până-n picioare, care ajunsese deja pe 
la jumătatea curții din spate, se întoarse spre casă şi 
trase două focuri. Arma cu amortizor scoase un 
sunet ca şi cum ar fi scuipat gloanţele. Țintise foarte 
bine, prin uşa deschisă de la camera aflată la parter. 
Când atacatorul se întorsese pentru a trage, Raglan 
observase traiectoria şi se aruncase într-o parte. 
Exact în locul în care stătuse cu o fracțiune de 
secundă în urmă erau acum două găuri de diametru 
mic în perete. 

Se ridică repede. Trăgătorul dispăruse deja. 
Raglan fugi până la gard, o luă prin cealaltă parte şi 
îl sări. Nu se vedea nicio mişcare. Acum, prioritatea 

sa era s-o ducă pe Anne Zeller într-un loc sigur. Se 
întoarse în casă. 

— Anne? strigă. 

Niciun răspuns. Gândurile i-o luau razna pe când 
urca scările într-un suflet. Îi mai veni în minte un 
scenariu: venise aici ca să afle mai multe despre 
Casey Zeller. Până acum câteva minute, nu existase 
nimic care să-i dea de înţeles că soţia lui Zeller ar fi 
fost într-un asemenea pericol. Ştia cum ar fi 
procedat el dacă ar fi fost cel însărcinat să se ocupe 
de asasinat: ar fi trimis doi tipi care să pătrundă în 
casă pe la parter, însă ar fi staționat pe cineva în 
casă de la bun început. La etaj. 

— Anne! 

Verifică repede dormitorul principal. Văzu, apoi, 
o uşă la capătul holului. O scară abruptă pliabilă 
ducea în sus, în pod. Trapa era închisă. Când 
observă uşiţa de sub scările coborâte, bătu uşor. 

— Anne, sunt Raglan. Eşti în siguranţă. 

Uşa se deschise. Raglan îi întinse mâna femeii 
care ieşi din spaţiul de depozitare. Tremura toată. 

— E în regulă, o linişti el. 

Femeia încuviinţă. 

— Trebuie să plecăm de-aici, îi zise. 

— Unde? 

— Ai pe cineva care locuieşte în alt stat şi la care 
ai putea să stai? 

Se încruntă, gândindu-se. 

— Da, cred că da. Una dintre asistentele cu care 
am fost colegă. I-a murit soţul acum câţiva ani. Am 
tot ţinut legătura prin telefon de-a lungul timpului. 

— Nu-i bine. Dacă te caută cine nu trebuie, 
atunci ştiu cu cine ai vorbit. 

— Nu cred că mai am pe nimeni altcineva. 

Ezită. 

— Ei bine, ar mai fi o persoană. Ne trimitem 
felicitări de Crăciun anual. 

— Unde stă? 

— Stroudsburg, statul Pennsylvania. 

— Ai încredere în această persoană? 

— Da. N-am motiv să nu am încredere. O ştiu 
dinainte să mă mărit cu Casey. Locuieşte singură. 
Da, am încredere în ea. 

— Bun, atunci ne urcăm în maşină şi mergem la 
cel mai apropiat mall, de unde cumperi un telefon 
cu cartelă reîncărcabilă. Îmi dai doar mie numărul 
ei. Nu îl comunici nimănui altcuiva. Fără excepție. 

Teama e ca o lipitoare care îţi suge seva din trup, 
iar Anne Zeller arăta de parcă ar fi îmbătrânit cu 
vreo doisprezece ani. 

— Ce s-a întâmplat jos? 

— Termină de făcut bagajul şi apoi coboară. 

— A plecat? 

— N-o să ne mai facă probleme. 

Femeia îi aruncă o privire nesigură. 

Raglan zâmbi. 

— L-am speriat. Stai liniştită. Păstrează o 
atitudine optimistă. Dacă cele petrecute aici ajung 
cumva la ştiri, ignoră-le. Nu te lăsa ademenită 
înapoi, să nu crezi că ar trebui să iei cumva legătura 
cu poliţia sau cu Agenţia. Nu te încrede în nimeni. 
Fii tare, Anne. Sunt de partea ta şi te protejez eu. Nu 
fă nicio mişcare până ce nu primeşti un semn de la 
mine. 

— În regulă. Asta pot să fac. Îţi mulţumesc. 

Raglan se duse unde-l lăsase pe omul înarmat. 
Puţinul sânge deja se coagulase în nările şi gura 
acestuia. Nu se vedeau urme de sânge pe podea. 
Oricum, chiar dacă ar fi fost, până venea poliţia să 
verifice, el şi Anne Zeller aveau să se fi făcut 
nevăzuţi deja. Îl târî spre scările care duceau către 
subsol, aruncă Glock-ul, apoi îl împinse şi pe el 
după armă, cu capul înainte. Nu scoase nici pâs. 
Morţii n-au de ce se plânge. 

Anne Zeller trebui să se ţină tare şi să se adune 
după ce Raglan insistă să se urce în maşină şi s-o 
pornească spre mall pe şoseaua aglomerată. Femeia 
avea de condus timp de cinci ore până la 
Stroudsburg, aşa că Raglan voia să se convingă că 
traumele trăite la ca în casă n-o afectaseră într-atât 
de tare, încât să nu se mai poată concentra pe 
autostradă. Asta îi mai lipsea, ca Anne să aibă un 
accident sau să fie trasă pe dreapta de un poliţist. 
Erau şanse mari să răbufnească şi să spună tot 
autorităților. Dacă se întâmpla aşa ceva, atunci 
prezenţa şi implicarea lui Raglan aveau să genereze 
interes, şi nu voia asta încă. 

Se asigură că avea suficient combustibil, că era 
îndeajuns de calmă şi că avea şi o sacoşă cu diverse 
alimente, pe care s-o ia cu ea la prietena ei acasă. 
Aşteptă cu ea cât activă telefonul cu cartelă 
preplătită, sunând-o apoi pe amica sa, care îi spuse 
că era bine-venită. Raglan îi memoră noul număr de 
telefon. Ştia că nu avea cum s-o convingă să-i dea 
vechiul ei telefon, căci era ultima rămăşiţă care o 
lega de soţul dispărut, însă insistă să-i promită că nu 
avea să răspundă la niciun apel primit, decât dacă 
era Casey. 

Când ajunseră la stația de metrou ca să-l lase pe 
Raglan, acesta era sigur că nu-i urmărise nimeni. 
Trenul opri în staţia de la Pentagon, însă încă nu era 
pregătit să discute cu Directorul Agenţiei de 
Informaţii pentru Apărare, Jack Swain. Asta avea să 
o facă după ce lua legătura cu omul lui Casey 
Zeller, care se afla la închisoare. 


— Măiculiţă, habar n-am, îi spuse TJ a doua zi 
dimineaţă, în timp ce transfera ouăle din tigaie pe 
farfuria lui Raglan. Programul de vizită e controlat 
destul de strict la Penitenciarul din D.C. Va trebui 
să-ți dai datele personale la intrare, şi nici nu eşti 

rudă cu persoana respectivă. De regulă, te pun să 
intri într-un apel video; au şi un loc special pentru 
asta. 

Raglan era conştient că venise vremea să-i 
dezvăluie mai multe lui TJ. Îi spuse veteranului 
imperturbabil că femeia pe care o vizitase încerca 
să-i dea de urmă soţului său dispărut, iar bărbatul 
încarcerat s-ar putea să aibă informaţii vitale. 

— Acolo m-am dus ieri la Stafford. Prin urmare, 
orice mic indiciu o va ajuta. Am nevoie să discut 
faţă în faţă cu tipul ăsta, îi mai spuse. 

TJ turnă gânditor puţin sos de roşii peste ouă. 

— Zaci că a făcut parte din Marină? 

— Acum lucra în sectorul privat, însă, da, a 
activat câţiva ani buni. 

— Bun, atunci s-ar putea să existe o cale. Se uită 
la ceas. Termină de mâncat şi te conduc eu în 
cealaltă parte a oraşului. Ştiu pe cineva care s-ar 


putea să ne ajute. 


O oră mai târziu, TJ Jones suna la interfonul unui 
mic bloc de apartamente. 

— Ce-i? se auzi o voce ţâfnoasă. 

— Frank, sunt TJ. Trage nişte chiloţi pe tine; sunt 
cu un amic care are nevoie de ajutor. 

Uşa se deschise cu un bâzâit tipic. TJ îl conduse 
pe Raglan la etajul al doilea. Uşa de la apartamentul 
2C era deja întredeschisă. TJ bătu oricum, apoi 
intrară amândoi într-un apartament micuţ, unde 
dădură peste un tip scund, îndesat, tuns scurt, cu 
față de pugilist, care tocmai îşi trăgea pe el o 
pereche de pantaloni gri, călcaţi la dungă; deja avea 
pe el o cămaşă la fel de îngrijită. Era cam de-o 
vârstă cu TJ; tot veteran. Raglan scană rapid 
încăperea: nu era mare lucru în afară de diverse 
obiecte adunate într-o viață petrecută în slujba ţării 
sale. Sacoul plin de medalii atârnat pe un umerașş 
spunea aceeaşi poveste. Raglan simţi privirea 
apăsătoare a sergentului-major de artilerie aţintită 

asupra lui. În comparaţie cu puşcaşul marin, Raglan 
părea un bătăuş cules de prin baruri. 

— Aha, zise bărbatul pe când îşi făcea nod la 
cravată. Te-ai trezit odată cu găinile, TJ. Premieră 
pentru cei din Divizia Aeropurtată. 

— Frank, noi eram deja în spatele liniilor inamice 
înainte ca voi să vă udaţi măcar la glezne pe plajă. 

— Aha, zise iar. Şi amicul tău? L-ai scos pe 
cauţiune? Ştii că nu fac acte de caritate, TJ. 

TJ se întoarse spre Raglan şi-i zâmbi. 

— Raglan, permite-mi să ţi-l prezint pe cel mai 
îndârjit artilerist care a activat vreodată în cadrul 
Diviziei a 3-a Puşcaşi Marini. Broscarul ăsta 
înotător de soi a văzut mai multă acţiune decât 
musca ce dă târcoale balegii de cal. Ca să nu mai zic 
că Frank O’Hara face mai multe acte de caritate 
decât Maica Tereza. 

— A murit, TJ. Ţine şi tu pasul cu lumea. Ai 
ajuns atât de senil, că nici nu mai ştii ce zi e. Din 
cauza ta, mai şi întârzii la serviciu. 

TJ îi explică treaba lui Raglan, în timp ce O”'Hara 
îşi punea un sacou albastru. 

— Eu şi Frank suntem voluntari la Cimitirul 
Arlington atunci când el nu e la slujba sa de uşier la 
Muzeul Infanteriştilor Marini. L-au pus chiar la 
intrare ca să-i sperie pe vizitatori şi să nu se încurce 
prin care parte s-o ia. 

Frank O”Hara se uită ţintă la Raglan. 

— Fiule, dacă ai ajuns să umbli cu moşul ăsta, 
atunci ţine minte că din cer cad doar două lucruri: 
găinaţ şi paraşutişti. 

— lar găinaţul rămâne pe jos, completă TJ. 

O’Hara îi întinse lui Raglan o mână butucănoasă 
şi cioturoasă. 

— Dacă eşti un prieten de-ai lui, eşti bine-venit! 
Raglan ziceai că te numeşti? Irlandez de origine 
cumva? 

— Din partea străbunicului meu, răspunse 
Raglan, simțind totodată forța strânsorii bărbatului 
mai în vârstă. 

— Bun. 

Îşi îndreptă cravata şi dădu cu mâna peste sacou, 
ca şi cum îndepărta nişte scame imaginare. 

— Cum te pot ajuta? 

— Ai cumva cunoştinţe care lucrează la 
penitenciar? întrebă TJ. 

— Da, ştiu vreo doi tipi care au activat în armată. 

— În regulă, Raglan e... 

Se întoarse spre el. 

— Povesteşte-i tu, mai bine. 

— Am venit să-l caut pe un amic care a dispărut. 
Soţia lui e în pericol. Încă nu ştiu cine e pe urmele 
ei, dar în penitenciarul din DC e încarcerat un tip 
care s-ar putea să aibă unele informaţii despre asta. 
A activat în cadrul Diviziei 1 Puşcaşi Marini. 

— Dumnezeule.  Puşcaşii marini de la 
Hollywood. Singurul motiv pentru care se adună 
ăştia laolaltă e ca să aibă suficienţi neuroni cât să 
iasă de-un creier. 

— Puşcaşii marini de la Hollywood? 

Aluzia asta nu-i spunea nimic lui Raglan. 

TJ oftă şi-l lămuri. 

— Fi, e vorba despre rivalitatea dintre divizii şi 
chiar aş spune despre dispreţ. Divizia 1 Puşcaşi 
Marini are baza la Pendleton, în California. La nord 
e Los Angelesul, iar în sud e San Diego. Ce să 
mai... numai plaje şi soare. Alţii, precum sergentul- 
major artilerist O'Hara aici de faţă, au fost staționaţi 
la Lejeune, o bază pentru șobolani, aflată în 
Carolina de Nord. Dac-a existat vreodată o bază de 
rahat în istoria omenirii, ala e. 

— Cum îl cheamă? 

— Esposito. A fost sergent. 

— Esposito zici? 

Felul în care O’Hara pronunțase numele nu părea 
deloc măgulitor. 

— Ce-i, vreun nenorocit de contrabandist? 

TJ ridică mâna în aer ca să-l calmeze. 

— Frank, hai să nu-l judecăm pripit. Nu ştim 
nimic despre el sau de ce e încarcerat. Raglan are 
nevoie să-i vorbească între patru ochi. 

— Aha. 

O'Hara ridică un receptor din furcă. Formă 
numărul şi aşteptă, sprijinind receptorul între umăr 
şi obraz, în timp ce îşi aranja nasturii de la mâneci. 

— Ai activat şi tu, fiule? 

— Da. 

— Vreo divizie de care să fi auzit şi eu? 

— Nu ştiu, artileristule. 

TJ rânji şi întinse arătătorul înspre Raglan. 

— Legiunea străină franceză. Paraşutist, apoi 
Trupele Speciale. 

— Trebuia să fi ştiut, mormăi O'Hara. Cine se 
aseamănă se adună. 

TJ zâmbea în continuare. 

Într-un final, cineva răspunse la apel. 

— Da, cu ofiţerul Tommy Parker, vă rog... Frank 
O”Hara. 

Îi aruncă o privire lui Raglan cât aştepta să i se 
facă legătura mai departe. 

— Eşti implicat cumva în treburi ilegale? 

— Din contră. 

Raglan nici nu apucă să afle dacă răspunsul său îi 
era pe plac lui O'Hara, că acesta începu să 
vorbească deja cu persoana căutată. 

— Tommy. Vreau şi eu să-ţi cer o favoare. Am pe 
cineva care are nevoie să discute faţă în faţă cu unul 
dintre deţinuţii voştri, Esposito îl cheamă. 

Îi aruncă o privire lui Raglan. 

— Care e prenumele lui? 

— Izan. 

— Izan. Dracu” ştie ce nume o mai fi şi ăsta, dar i 
l-a dat maică-sa, asta dacă o fi avut una. Tommy, a 
activat în Marină. ÎI ştii? Aha. În regulă. Bun atunci. 

Se uită iar la Raglan. 

— Într-o oră? 

Raglan încuviință. 

— Raglan îl cheamă. Garantez eu pentru el, 
Tommy, în regulă. Bun. Asemenea şi ţie. Mersi! 

O’Hara puse receptorul la loc în furcă şi se 
întoarse spre Raglan. 

— Îţi zice TJ cum să ajungi acolo. Băiatul tău e 
prizonier-model. Deocamdată n-a avut probleme. 

Am aflat că e încarcerat pentru port de armă de foc. 
Nu deţinea permis. Avea antecedente, aşa că s-a 
considerat infracţiune. ÎI transferă de acolo într-o zi- 
două. 

TJ întinse mâna. 

— Mersi, Frank. Îţi rămân dator. 

— Fii sigur de asta! 

Raglan dădu şi el mâna cu O'Hara. 

— Tipul care a dispărut şi care cred că e în 
pericol a activat zece ani în Divizia 1 Puşcaşi 
Marini. Era maior. 

O” Hara îşi încheie toţi nasturii la sacou. 

— Cum spuneam mai înainte. Idioți cu un 
neuron. 

Apartamentul închiriat era mobilat cu minimul 
necesar unei şederi temporare. Jenna Voss nu 
plănuia să rămână prea mult în avanpostul FBI din 
Virginia de Vest. Erau patru ore de mers cu maşina 
până la sediul din D.C., iar ea intenţiona să prezinte 
o serie de argumente în favoarea reîntoarcerii sale la 
munca de teren, în loc să stea toată ziua cu ochii în 
calculator. Memoria musculară stimulată de 
adrenalină, asemenea combustibilului de rachetă, se 
instalase cu mulți ani înainte să fi încheiat 
programul intens de pregătire pentru Echipa de 
Salvare a Ostaticilor. Munca de birou nu făcea decât 
să işte un conflict între trupul şi mintea ei. 

Făcuse cunoştinţă cu membrii echipei şi le 
memorase deja numele. Majoritatea erau tipul 
tocilar: specialişti în tehnologie, fermecaţi de 
algoritmi şi de conceptul de  blockehain, 
hiperinformaţii şi de calculatoarele cuantice. 
Jargonul lor era caracterizat de acea fervoare 
religioasă a misticilor medievali: conversații intense 
şi pline de încântare când se reuneau la cantină în 
timpul pauzelor. Pe Jenna nu o interesau câtuşi de 
puţin toate astea. Îi înțelegea cu adevărat pe 
infractori, pe aceia care se infiltrau în sânul 
societăţii şi o corupeau. Ea salva vieţi, nu aduna 
informaţii şi statistici privind infracţionalitatea 
pentru diverse agenţii de aplicare a legii. Făcuse 
asta mereu, cu o singură excepţie, iar acum plătea 
scump. Setea de dreptate pentru prietenii pe care îi 
pierduse la datorie era ceea ce o făcea să vrea să 
revină pe teren. 

Se întoarse cu spatele la clădirea joasă, zugrăvită 
în culoarea mierii, încadrată de-o parte şi de alta de 
dealurile vălurite. Preţ de un moment, fu fermecată 
de peisajul extraordinar din Virginia de Vest, care 
era acum scăldat de razele soarelui iernatic. Peste 
tot se vedeau forsiții galbene aşternute la marginea 
şirurilor de mesteceni şi stejari care îşi întindeau 

timid frunzele. Sălciile deja erau brăzdate cu 
primele reflexii de un portocaliu întunecat. 
Brânduşele se ițeau din pământ, încercând să 
absoarbă cât mai multă căldură şi lumină. Păsările 
umpleau pădurea cu trilurile lor, dând de ştire că 
sosise un nou anotimp, proaspăt şi vesel, care se 
apropia de vegetaţia întinsă pe 400 de hectare din 
oraşul Clarksburg, ce înconjura pretutindeni centrul 
de ultimă generaţie folosit de organele de aplicare a 
legii pentru a obţine informaţii. Dialogul dintre 
păsări, precum şi mirosul dulce al ierbii din poiană 
şi al eflorescenţelor umpleau aerul ce începuse să se 
încălzească. 

Toate acestea o făceau să tânjească după străzile 
Jegoase ale oraşului şi tenebrele criminalităţii 


organizate. 


— Jenna? Ia zi, cum îţi merge cu lumea minunată 
a păsărilor şi cu natura mirifică de tip Audubon? o 
întrebă Diaz de la celălalt capăt al firului. 

— Toată explozia asta de culori şi triluri de păsări 
mi-a ajuns pentru o viaţă întreagă. Dorm mai bine în 
sunet de sirene, în loc de corul naturii care mă 
trezeşte cu noaptea-n cap. Ăsta e-un apel de 
curtoazie? 

— Aproape am terminat de strâns lucrurile de pe 
birou. 

— Aha, deci e un rămas-bun? 

— Curând. Dar voiam să-ţi spun că tipul nostru a 
dispărut. 

— Englezul? 

— Da. După ce am sistat urmărirea şi tu ţi-ai 
făcut bagajele, se pare că treburile au evoluat acolo. 

Voss se împinse puţin în spate cu scaunul de 
birou şi aruncă o privire în jur, să se asigure că 
niciunul dintre colegii concentrați asupra ecranelor 
calculatoarelor nu era interesat de convorbirea ei. 
Totuşi, era vorba despre divizia reţelelor de sisteme 
a FBl-ului: curiozitatea făcea parte din fişa postului. 

Avea în mână un creion pe care tot îl învârtea 
absent, ținând un ritm nervos pe genunchi. 

— Aha? 

— Presupun că deja faci şi tu parte din turmă, 
nu? Deci nu prea poţi vorbi în momentul ăsta, aşa-i? 

— Ascult. 

— Bun. Acuma fii atentă: mai ţii minte când l-am 
urmărit pe englez la Muzeul Warbird? 

— Ce-a făcut? Nu-mi zi că a furat vreun avion. 

— Un mecanic de-acolo a fost ucis. 

Ronaldo Diaz îi captivase interesul şi era 
conştient de asta, de parcă ea era tonul care muşcase 
momeala şi acum o trăgea cu mulineta la suprafaţă. 
Lăsă creionul pe birou şi se îndreptă de spate. 

— Dumnezeule, Ronnie, s-a întâmplat în timp ce 
noi eram în parcare? 

— Nu, în noaptea în care ne-am întors la Miami, 
după ce l-am lăsat la parcul de distracţii. A fost ucis 
de un profesionist care s-a folosit de punctele 
moarte. A ştiut exact unde erau camerele de 
supraveghere. Am reuşit să obţinem o imagine 
neclară cu cineva care iese pe o uşă de serviciu. 
Detectivii din Veto Beach ne-au solicitat s-o mărim, 
dar nu se vede nimic relevant oricum. 

— Nu aveau alarmă? 

— Nu fusese activată. Mecanicul lucra până 
noaptea târziu. Se pare că era un obicei de-al său. 

— Motivul crimei? 

— Nu pare să existe vreunul, cel puţin după câte 
a conchis poliţia. Nici cu n-am dat de nimic. Nu s-a 
furat nimic, a dispărut însă telefonul său mobil. S-ar 
părea că doar asta a luat ucigaşul, dacă nu cumva 
mecanicul l-o fi lăsat pe undeva. 

— Poate că avea ceva care îl interesa pe criminal. 
Poate că cel care l-a ucis figura în agenda 
telefonului. 

— Cine ştie? Lucra pe o platformă. Ucigaşul i-a 
secționat tendonul de la genunchi ca să-l 
imobilizeze şi apoi i-a tăiat gâtul. Trupul a fost găsit 
a doua zi dimineaţă. 

— Şi englezul nostru? 

— Sheldon a ţinut să facem totul ca la carte. Am 
fost şi am discutat din nou cu familia. Se pare că s-a 
dus să-şi viziteze câțiva prieteni. 

— Era acolo în noaptea în care a avut loc crima? 

— Nu ştim sigur. Nu avem probe în acest sens. 
Şeful s-a spălat oricum pe mâini de toată treaba. A 
zis că e un caz de crimă ce ţine de poliţie şi că nu 
vrea să ne implicăm. A fost doar o favoare pentru 
cei de la CIA, nimic mai mult. Am verificat la 
firmele de închirieri auto şi la aeroport. N-am găsit 
nimic, aşa că cel mai probabil a făcut autostopul. 

— Ori poate a luat autocarul sau trenul. 

Ronnie Diaz tăcea mâlc. 

— Ronnie, n-ai verificat pistele astea? 

— Jenna, nu e treaba noastră. E o crimă. Lasă-i 
pe poliţişti să-şi facă datoria. 

— Sigur. 

Diaz îi ştia deja inflexiunile din voce. 

— Nu e cazul nostru. 

— Aşa-i, însă îl supravegheam, îi spuse ea. 

— Mi-am cumpărat o undiţă nouă din carbon azi. 
Nici nu-ţi zic cât a costat, însă apele albastre mă 
cheamă la ele. Ce zici, mi te alături? 

Jenna zâmbi. Nu era deloc o navigatoare 
pricepută. Ori de câte ori încercase să urce la bordul 
vreunei ambarcaţiuni, vomita de nu mai putea. 

— Am şi eu ceva de pescuit. 

— Da, aşa mă gândeam şi eu. 

TJ Jones îi spuse lui Raglan pe unde s-o ia ca să 
ajungă la stația de metrou, apoi se întoarse la 
îndatoririle sale de administrator. După o jumătate 
de oră, Raglan ieşea înapoi la suprafaţă şi, cinci 
minute mai târziu, ajunsese în faţa centrului 
impunător de detenţie aflat în zona de sud-est a 
străzii D, la nr. 1901. Cunoştinţa lui O'Hara, ofiţerul 
de corecție Parker, îl conduse spre centrul pentru 
vizitatori. Încăperea avea o serie de rânduri de 
scaune metalice, între care se afla un ecran metalic, 
tip plasă. Un singur scaun era ocupat. Bărbatul purta 
salopeta portocalie standard a deţinuţilor. Întoarse 
capul când gardianul îl aduse înăuntru pe Raglan. 

— Aveţi zece minute. E o favoare pentru O"Hara, 
îi reaminti acesta lui Raglan. Sunt chiar în faţa uşii. 

Raglan fusese deja instruit de paznic cu privire la 
protocolul de vizitare a unui prizonier. 

— Îţi mulţumesc. 

Se duse spre Esposito şi se aşeză în faţa lui. Orice 
imagine ar fi avut în minte sergentul-maior de 
artilerie despre prizonier, Raglan punea pariu că nu 
se pupa cu realitatea. Izan Esposito avea o 
constituţie zveltă. Trăsăturile sale puteau fi descrise 
drept delicate. Era cu câţiva centimetri buni mai 
scund decât Raglan. Poate că O'Hara vorbise 
batjocoritor despre cei din Divizia 1, numindu-i 
„Puşcaşii marini de la Hollywood”, însă în cazul de 
faţă nu se înşelase deloc. Fostul sergent-puşcașş 
Esposito arăta ca o vedetă din filme. 

Când 1 se adresă necunoscutului care se aşezase 
în faţa lui, nu se simţea nicio notă de animozitate în 
tonul său. 

— Nu ştiu cine sunteţi, domnule. 

— Numele meu e Raglan. Un prieten de-al meu 
cu care am activat în armată te-a tot vizitat. ÎI 
cheamă Casey Zeller. 

— Sunteţi britanic. 

— Da. Nu am fost colegi în Marină, ci în altă 
parte. 

Esposito încuviinţă. 

— Știu istoricul comandantului. Se pare că aţi 
bătut cale lungă. 

— Cu asta mă ocup. 

— Într-adevăr, maiorul a tot venit să mă vadă 
cam de două ori pe lună. 

Nu părea să fie deloc suspicios în privinţa vizitei 
lui Raglan. Mai degrabă, tonul său era cooperant. 
Juca jocul respectând regulile. Comportamentul 
exemplar atrage după sine o serie de privilegii în 
detenţie. 

— De ce aţi venit? Nici măcar nu e program 
oficial de vizită. 

— Am nevoie de ajutorul tău. A dispărut, spuse 
Raglan. 

Esposito se lăsă pe spate în scaun. Vestea îl 
redusese la tăcere. Raglan îi urmări cu atenție 
reacția. Esposito clipea rapid. Sinapsele lucrau la 
foc continuu, iar gândurile i-o luaseră razna în 
încercarea de a-şi da seama ce să spună mai departe 
sau chiar dacă să răspundă ceva. 

Raglan hotărî să-l ajute. 

— Câţiva intruşi au pătruns aseară la el în casă. 
Erau înarmaţi. l-am oprit eu, iar acum soţia lui a 
plecat de acasă, pentru siguranţa ei. 

Făcu o pauză. La auzul acestor noi informaţii, 
Esposito încuviinţă. Era de aşteptat. Cu toate 
acestea, se încăpăţâna să tacă. 

— Uite, nu am venit aici trimis de nimeni, 
adăugă Raglan. Nu sunt aici ca să judec pe nimeni 
şi nici ca să-i fac cuiva viaţa mai grea decât e deja. 
Am nevoie doar de informaţii. 

Esposito îşi împreună strâns mâinile. Deja era pe 
cale să se închidă în sine, aşa că Raglan se văzu 
nevoit să-l facă să-i dezvăluie mai multe. 

— Un maior ieşit la pensie din Corpul de Marină 
al Statelor Unite nu se deplasează pentru o oră şi 
ceva doar dus în ziua sa liberă numai ca să meargă 
să-l țină de mână pe un fost sergent. De ce-ar face 

asta? lar dacă mai şi pui la socoteală faptul că 
sergentul în cauză a intrat în sectorul privat cu trei 
ani în urmă... 

Raglan analiză cu atenţie chipul bărbatului. 

— Cred că tu l-ai contactat. De ce? 

Puşcaşul marin „de Hollywood” ridică din umeri. 
Privirea pe care o aruncă în direcția gardianului care 
stătea la perete ceva mai încolo fu îndeajuns de 
discretă încât să treacă neobservată. Vocea îi rămase 
calmă, însă Raglan simţi o notă de nervozitate în 
spatele spuselor sale. 

— Aveam nevoie de ajutor. Nu-i greu să dai de 
belele în vechiul meu cartier. M-am dus să văd nişte 
vechi prieteni alături de care am crescut. Mai am şi 
membri ai familiei care încă locuiesc în partea rău- 
famată a oraşului. Ai auzit de Brentwood? Nu, 
presupun că n-ai fi avut de unde. Nu-i ca şi cum 
figurează pe vreun itinerariu pentru turişti. Un 
prieten al meu intrase în bucluc cu bandele, iar eu 
am încercat să-l ajut. Am făcut rost de un pistol; era 
strict pentru protecţie. Am vrut să-l ajut. Treburile 
au degenerat şi toate au luat-o razna. Poliţaii mă 
înconjuraseră. Nu m-am împotrivit. Sunt mândru de 
cariera mea de puşcaş marin. N-am vrut ca situația 
să evolueze în aşa fel încât să mă prezinte ca pe un 
puşcaş dezaxat, gata să apese pe trăgaci. Marina m- 
a salvat de pe străzile alea şi mi-a schimbat viaţa. 

Ridică privirea şi se uită la Raglan. Cobori 
imediat ochii în pământ. Povestea se potrivea cu 
informaţiile pe care le primise O'Hara la telefon. 
Însă tipul nu se pricepea deloc să mintă când venea 
vorba despre dezvăluirea adevăratului motiv pentru 
care Casey Zeller petrecuse atât de mult timp cu el. 

— E posibil să primesc cinci ani fără drept de 
eliberare condiționată. Comandantul s-a oferit să mă 
ajute înainte să primesc sentinţa. 

— Te mai întreb o dată: de ce? Nu sunt puţini 
foştii sergenţi care au activat în Corpul de Marină şi 
care au intrat în tot felul de belele. De ce tu? I-ai 
salvat cumva viaţa în timpul luptei? 

— Nu. El m-a salvat pe mine, iar eu încercam să- 
l salvez pe el. 

Iar se retrăsese în sine. 

Raglan aruncă o privire spre gardian. 

— Cum adică să-l salvezi? 

Esposito oftă. Indiferent ce informaţii deţinea, 
încă nu era gata să le împărtășească. 

— Ascultă, sergent, nu mai avem mult timp şi nu 
voi putea să te vizitez atunci când te transportă la 
vreun penitenciar aflat la zeci de kilometri distanţă. 
A dispărut. Soţia lui îşi iese din minţi de grijă. Mai 
mult, cineva a încercat să-i facă rău. 

Făcu o pauză, apoi aruncă şi asul din mânecă. 

— Undeva în toată povestea asta sunt implicaţi şi 
cei de la Agenţia de Informaţii pentru Apărare. Dacă 
îți pasă câtuşi de puţin de omul ăsta, spune-mi acum 
ce ştii. 

Esposito făcu o grimasă. 

— Nu vreau să repetaţi nimănui ceea ce sunt pe 
cale să vă zic. Nimănui. Nu vreau să dezvăluiţi că 
cu am fost sursa. N-am mare lucru pe lumea asta, 
dar familia mea e şi mai nevoiaşă. Dacă vă zic 
restul poveștii, am nevoie de unele garanţii. 

— Nu te cunosc şi nici n-am fost vreodată pe- 
aici. 

Ezită preț de câteva clipe la final, dar Raglan deja 
intuise că Esposito se hotărâse să-i zică tot ce ştia. 

— Am fost contractant în sectorul privat timp de 
trei ani, aşa că am avut câteva proiecte pe ici, pe 
colo. Majoritatea în Orientul Mijlociu şi America 
Centrală. Acum şase luni mi-am luat liber şi m-am 
întors în fostul cartier, ca să-i mai supraveghez pe 
puştii de prin zonă. Voiam să mă asigur că nu sunt 
atraşi de bande şi droguri. M-am implicat şi în unele 
activități de voluntariat. Cu cât petreceam mai mult 
timp pe străzi, cu atât aflam tot felul de zvonuri. Mi- 
am creat propriile legături. Am reuşit să-l ajut pe 
amicul meu s-o ia pe alte căi şi am primit informaţii 
în schimb. 

Îşi umezi buzele. 

— Pur şi simplu era o violență extremă pe 
străzile alea, însă deodată se schimbase ceva. 
Apăruseră noi actori în scenă şi era o cu totul altă 
dinamică. Ştiam că maiorul Zeller lucra la 
Pentagon. Ce naiba, doar acolo este sediul central al 
întregii forțe de apărare a ţării, e miezul acţiunii. 
Sigur el avea să fie informat, m-am gândit eu. Când 
m-au arestat, m-am gândit că aş putea să-i ofer 
informaţii ca să mă ajute să scap din impas. 

Raglan simţea că se apropia în sfârşit de adevăr. 

— De fapt, ce vrei? 

— Am bani dintr-un contract. A fost o lucrare 
privată. Vreau protecție pentru familia mea. Am 
nevoie de un curier. 

— Vrei să le duc eu banii? 

— Nu. Trebuie să ajungă la altcineva, la un tip. 
Are legături. Vă spun unde am ascuns banii, îi luaţi 
şi îi predaţi lui. Sunt închis, iar cei de aici s-ar putea 
să se asigure că nu mai ies niciodată. Ocupaţi-vă de 
asta pentru mine. Dacă îl plătiți, astfel încât familia 
mea să fie în siguranţă, vă spun tot ce ştiu. 

— Am înţeles. 

Esposito îi spuse în şoaptă adresa unde ascunsese 
pachetul. 

— Cum de nu te temi c-o să iau banii şi-o să 
dispar? Familia ta nu înseamnă nimic pentru mine. 

— V-aţi asumat vreodată un risc punându-vă 
încrederea într-un necunoscut? Nu mai am altă 
opţiune decât pe dumneavoastră. Aţi bătut atâta 
drum ca să-l ajutaţi pe un vechi prieten, iar asta îmi 
spune ceva. 

— În regulă. Voi găsi o cale. 

— Atunci eu îmi voi contacta familia, ca să ştie 
că veniţi. Pe cei din familie îi cheamă Mendoza. 

— O să iau banii. Ai cuvântul meu de onoare. 
Acum spune-mi ce ştii despre Casey Zeller. 

Esposito se aplecă în faţă. 

— Am văzut tot felul de persoane pe care le 
cunoscusem pe când lucram pentru diverse 
companii, în calitate de contractant, care se 
întâlneau cu cei care transportă aici droguri din 


115 


America Centrală şi înapoi. Îi cunosc pe unii tipi 
care erau băgaţi în treaba asta; ei au fost cei care 
mi-au dat pontul şi au zis că aş putea face iar bani 
frumoşi. Apoi a venit să mă vadă cumnatul, soţul 
surorii mele. Zicea că auzise unele zvonuri, ceea ce 
m-a făcut să-l sun pe comandant şi să-i spun să 
verifice dacă era adevărat ce aflasem. Asta a şi 
făcut. A dat de nişte chestii. 

— Cum ar fi? întrebă Raglan. 

— Echipamente militare sustrase prin intermediul 
cărăuşilor de droguri. Ei sunt cei care dispun de 
mijloacele necesare. Se strecoară chiar pe sub nasul 
celor de la Patrula de Frontieră, de la Securitatea 
Naţională; nicio agenţie nu le-a dat de urmă. Aveţi 
idee câte astfel de agenţii avem în ţară? Oare există 
vreun dialog între ele? Dacă vreţi să vedeţi un 
exemplu de război pentru acapararea teritoriilor, 
uitați-vă numai la măreaţa comunitate a serviciilor 
de informaţii americane. Mi-am pus întrebarea: bun, 
atunci cine face rost de echipamentele respective şi 
cum? N-am găsit răspuns. Cartelurile n-au nevoie 
de ele, că doar membrii sunt înarmaţi până-n dinţi. 

— De ce şi-ar asuma ei riscurile astea în plus? 

— De unde să ştiu eu? Însă vorbim aici de sume 
mari de bani care trec de la unii la alții şi e o stradă 
cu sens unic. Ştiţi ce cred eu? Este vorba despre 
spălarea banilor traficanţilor de droguri, ca apoi 
aceştia să facă ce vor respectivii. 

Raglan luptase să combată traficul de droguri din 
Africa pe vremea când activase în Legiune. 
Corupţia funcționarilor nu era un fenomen răspândit 
doar în ţările din Lumea a Treia. 

— Deci Casey Zeller lansase o anchetă cu privire 
la toată treaba asta? 

Esposito ridică din umeri. 

— Eu n-am făcut decât să-i transmit informațiile 
pe care le aveam, adică ce auzisem şi văzusem pe 
străzi. A zgâriat gheaţa din vârful unui aisberg. 
Cumnatul meu a fost ucis. 

Esposito clătină din cap. 

— Dacă a dispărut comandantul, cel mai probabil 
e deja mort. 

Avea o expresie învinsă pe chip când spusese 
asta. 

— Ne-aţi nimerit deloc bine aici, domnule Raglan. 
Nu cunoaşteţi terenul pe care trebuie să luptaţi. 
Bandele astea urmează un plan simplu: ucideri, 
violuri şi control. Dacă nu vă coborâţi la acelaşi 
nivel, nu le puteţi face faţă. 

— Pot realiza două dintre cele trei enumerate. 

Gardianul bătu în uşa de metal. Le expirase 
timpul. Esposito se ridică în zornăitul lanțurilor cu 
care era legat la picioare. 

— Vă spun şi numele pe care i l-am dat 
maiorului. E un peşte mare cu legături la 
Washington. Locuieşte în Georgetown. Acum este 
în picaj pentru că a dat-o tare în bară. Nu ştiu de ce 
şi cum, însă este important pentru oamenii ăştia. ÎI 
cheamă Luis Reyes. E periculos tipul. El e cel pe 
care trebuie să-l plătiți ca să-mi apere famila. Dacă 
nu consumă propria marfă, atunci e o persoană 
relativ rezonabilă. Dacă e drogat, atunci e la fel de 
imprevizibil ca un câine turbat. Aţi venit aici ca să 
daţi de urma maiorului Zeller. Sper să-l găsiţi. E un 
om bun şi îi sunt dator. Însă tocmai aţi intrat într-o 
zonă fierbinte şi aţi călcat pe o mină antipersonal. 
Dacă mai faceți un singur pas, vă va ucide. 
Adevărul este că probabil deja sunteți ca şi mort. 
Mult noroc! 

Atât avertismentul lui Esposito, cât şi harta lui TJ 
îi indicau acelaşi lucru: familia fostului puşcaş 
locuia într-una dintre zonele periculoase, însă dacă 
era să ia legătura cu liderul unei grupări de 
infractori implicat în treaba anchetată de Casey 
Zeller, atunci trebuia să ducă banii gheaţă unde i se 
spusese. Avea să mai vadă ce şi cum ulterior. 

Staţia de metrou de la Pentagon, ultima oprire pe 
acea linie, de altfel, avea numeroase scări rulante 
care duceau spre suprateran. Când întoarse privirea 
spre razele soarelui, observă un grup de militari 
îmbrăcaţi în uniforme de un maro monoton, care 
stăteau laolaltă în capul scărilor. Uşile din sticlă ale 
intrării laterale în clădirea Pentagonului erau 
închise. 

— Asta e intrarea? îl întrebă pe un colonel 
american care stătea laolaltă cu alte persoane de 
diferite grade militare şi ținea în mână o servietă 
uzată din piele. 

Acesta încuviinţă. 

— Are loc o verificare în vederea securizării 
perimetrului. E o operaţiune de rutină. Câinii 
adulmecă o dată zona, ca să se asigure că nimeni nu 
introduce material explozibil. 

Raglan îi mulţumi pentru informaţii. Dat fund 
faptul că un avion preluat de terorişti se prăbuşise în 
zidul Pentagonului pe 11 septembrie, era o minune 
că nu-i verificau până la chiloţi pe toţi cei care 
intrau. Aşteptă şi el la fel de răbdător precum 
ceilalți. Cu excepția sa, toată lumea purta uniformă. 
Majoritatea erau din armată, fiind gata să treacă la 
munca de zi cu zi odată ce intrau în clădire. Spectrul 
birocraţiei plana deasupra Ministerului de Apărare, 
care îşi desfăşura activitatea în clădirea cu cinci 
laturi, cinci etaje şi cinci coridoare de legătură pe 
fiecare palier. Uşile se deschiseră şi angajaţii 
guvernamentali se risipiră rapid în toate direcţiile. 
Raglan trecu de barierele din metal, aşteptă să fie 

chemat de unul dintre funcţionarii de la ghişee şi se 
apropie apoi de geamul de sticlă. 

— Un act? 

Raglan împinse paşaportul prin fanta de sub 
panou. 

— Motivul vizitei dumneavoastră? 

— Am programare la Jack Swain. 

Funcţionarul îşi luă privirea de la ecranul 
monitorului, se uită la fotografia din paşaport, apoi 
la chipul deţinătorului. Privi iar în ecran. 

— Nu figuraţi aici. 

— Mi-a trimis un e-mail în care îmi spunea să vin 
la această oră, minţi Raglan. Ar trebui să vă apară. 

Funcţionarul mai verifică o dată. 

— Nu. Nu apăreţi aici. 

— ÎI puteţi suna, atunci, să-l anunţaţi că am 
ajuns? 

Cacealmaua asta ar trebui să fie îndeajuns cât să-l 
treacă de primul hop. 

Funcţionarul îi înapoie paşaportul şi-i făcu semn. 

— Treceţi de Securitate, apoi mergeţi la Recepție. 
Îl sună ei. 

Raglan îi mulţumi, după care se îndreptă spre 
verificările de securitate. Ofițerii în uniformă aveau 
însemne cu Agenţia însărcinată cu Protecţia 


Pentagonului: pe mâneci. Îşi scoase cureaua de la 
pantaloni, bocancii şi ceasul, le aşeză în tăviţă, apoi 
trecu pe poarta de scanare. Odată ce se încălță, 
paznicul îi dădu o hârtie cum că fusese verificat şi îi 
făcu semn să treacă mai departe, în zona unde era 
Recepţia. Cam 20 de scaune erau îndreptate spre 
ghişeul lung. Deasupra era un ecran pe care figura o 
listă de nume. Vreo şase oameni aşteptau deja şi 
ridicară privirea când intră Raglan în sală, apoi 
continuară să se uite absent la împrejurimile 
reprezentate de principala instituţie militară a ţării. 
Raglan se duse spre ghişeu, întinse hârtia primită, 
reiteră minciuna, prezentă iar pașaportul şi i se 
spuse să ia loc. 

Peste umăr era scara rulantă dublă care transporta 
un flux continuu de angajaţi. Intrarea principală 
dădea afară, spre parcare. Numele lui Raglan apăru 
pe ecran. Aşteptă. După cinci minute, un caporal 
îmbrăcat în uniforma Marinei ieşi de pe o uşă 
laterală; în mână avea câteva hârtii şi îi chemă pe 
ceilalți vizitatori, care aşteptau să facă turul ghidat 
al Pentagonului. Aceştia urmau să vadă punctele 
principale de atracţie ale clădirii. În niciun caz 
publicul nu avea acces la camera de comandă sau la 
zonele subterane, inima Pentagonului, unde se aflau 
serverele cu informaţii. Mai trecură cinci minute. 
Raglan se întreba de-acum dacă Jack Swain era în 
clădire. 

Odată ce tipul înalt în costum gri se apropie de 
Recepție, îi dispăru numele de pe ecran. Acesta luă 
un ecuson pentru vizitatori, se întoarse şi zâmbi. 

— Raglan. Ai ajuns. Mă gândeam eu că vii. 

Întinse mâna. Raglan i-o strânse, apoi luă 
ecusonul de vizitator şi şi-l prinse de haină. Îl urmă 
pe Swain spre scările rulante; un alt ofiţer de la 
Pentagon îi verifică ecusonul. Nimeni nu intra în 
inima complexului militar al Statelor Unite fără să 
fie verificat, răsverificat, apoi identificat de cei de la 
Securitate. La Pentagon lucrau 27.000 de angajaţi, 
atât din serviciul militar, cât şi civili, iar vizitatorii 
„hoinari”, asemenea câinilor fără stăpân, nu erau 
bine-veniţi. În capul scărilor ajunseră într-o zonă 
deschisă, asemănătoare cu un mic centru comercial. 
Restaurantele şi zona de food court erau pline de 
angajaţi, iar magazinele forfoteau de clienţi. Era un 
amestec straniu, în care viaţa civililor se îmbina cu 
viaţa celor îmbrăcaţi în uniforme, aceştia grăbindu- 
se încoace si-ncolo, cu dosare şi hârtii în mână. 

Raglan presupuse că Jack Swain avea undeva la 
55 de ani. Aducea cu tipul care făcea reclamă 
cândva la ţigările Marlboro; desigur că, în prezent, 
astfel de reclame erau interzise. Discutară tot felul 
de plezanterii în timp ce înaintau pe holurile 
spaţioase. 

— Ai mai fost pe-aici? 

— Nu, răspunse Raglan, deşi cunoştea destul de 
multe informaţii despre clădirea asemenea unui 
labirint de la angajaţii din domeniul Apărării şi de la 
CIA, alături de care lucrase în trecut. 

— Îţi pot face turul pe scurt, dacă vrei. 

— Cu altă ocazie. 

Raglan pornise de la zero cu ancheta, discutase 
cu soţia lui Zeller şi cu informatorul acestuia, însă 
acum trebuia să audă ce avea de zis tipul de la 
Agenţia de Informaţii pentru Apărare. 

După colţ, holul traversa acum un culoar de 
serviciu din exterior. 

— Doar ca să ştii, te afli chiar în locul în care s-a 
izbit de clădire coada avionului 77 al American 
Airlines. A distrus zidul chiar pe-acolo. 

Îi aruncă lui Raglan o privire din mers. 

— Ştii cât de norocoşi suntem? Avionul a lovit 
zidul din partea vestică a clădirii, care tocmai ce 
fusese renovat, aşa că mulți dintre noi nu ne 
întorseserăm încă la birou. Dacă n-ar fi efectuat 
lucrările alea de construcţii, ar fi murit mii de 
oameni. Bilanţul ar fi fost acelaşi şi dacă ar fi izbit 
oricare alt zid. 

Deschise o uşă. 

— A dracului situaţie. Nu-i prea departe de cea în 
care ne aflăm acum. Pe-aici. 

Raglan observă că biroul lui Swain era la câteva 
uşi distanţă de cel al Comitetului Şefilor de Stat- 
Major. O astfel de proximitate părea să indice faptul 
că acesta se bucura de încrederea unor oficiali de 
nivel înalt din cadrul armatei. Aşteptă. Swain îi făcu 
semn să ia loc pe scaunul din faţa biroului. Pe 
peretele din spatele scaunului lui Swain era atârnată 
o fotografie înrămată a preşedintelui. De jur- 
împrejurul încăperii erau dulapuri cu lacăt. În colţul 
biroului spaţios din lemn de mahon se aflau un 
monitor şi tastatura. Totul era caracterizat de ordine. 
Swain introduse două capsule în aparatul de cafea, 
pregăti două căni; într-una puse şi zahăr. Mică şi 
îndulcită, exact aşa cum îi plăcea lui Raglan. 
Amintiri din souk, plin de arome şi mirosuri. Însă 

nu îşi bea cafeaua în bazarul dintr-un oraş-fortăreaţă 
din nordul Africii, ci într-o fortăreață americană. 
Raglan bău cafeaua, întrebându-se în tot acest timp 
cum de ştia Swain că-i plăcea îndulcită astfel. 

— Ce se întâmplă aici e complet neoficial, îi 
spuse acesta. 

— Vrei să spui că această cafea a fost obținută pe 
căi nelegale? întrebă Raglan. Ce, furi din dulapul cu 
mărfuri, Jack? 

Swain nu schiţă niciun zâmbet. 

— Eu nu, dar cineva clar o face. 

Din interiorul fortăreței, Raglan privea 
împrejurimile, întrebarea era următoarea: câte dintre 
secretele ținute aici puteau fi păzite cu adevărat? 
Securitatea se afla în mâinile celor aproape 30.000 
de persoane care lucrau aici. 

— Cineva din „tribul” ăsta? Mă mir că nu aveţi 
propriile paşapoarte: „Tărâmul Pentagonezilor”. 
Deci, când i-ai pus telefonul lui Zeller sub 
ascultare? Bănuiai că băgase mâna în cutia cu 
„fursecuri”? 

— Noi îi zicem „borcanul cu biscuiţi”. 

— Știu cum îi spuneţi voi. Deci i-ai pus telefonul 
sub ascultare, pentru că doar aşa ai fi putut şti că am 
fost contactat, şi tocmai de asta ai ştiut că vin. 

— Când Agenţia de Informaţii pentru Apărare a 
înfiinţat Serviciul Clandestin de Apărare, s-a decis 
că nu era o idee prea bună să pună pur şi simplu 
mâna pe receptor şi să sune. Evident că Zeller luase 
legătura cu tine prin intermediul soției, iar eu am 
lăsat lucrurile să evolueze. Era logic să am pe 
cineva din afară, o persoană de încredere, cineva cu 
care mai colaborasem în trecut şi care dăduse de 
urmă unui ucigaş rus. Cineva în care ştiam că mă 
pot încrede. Trump a numit Washingtonul o 
mlaștină. Ei bine, nu se înşela prea tare. Sunt tot 
felul de creaturi care se târăsc prin mâl pe aici, ba 
chiar unii localnici au o mușcătură al dracului de 
urâtă. Prin urmare, pot spune că, într-adevăr, este o 
atmosferă toxică. 

— Jack, faci parte dintr-o reţea de agenţii de 
informaţii. Nici n-am suficiente degete la ambele 
mâini ca să le enumăr pe toate, iar dacă omul tău a 
dispărut cu o servietă plină cu secrete ale spionilor, 
atunci i-ai fi trimis deja pe cei de la FBI să cutreiere 
străzile în căutarea lui. 

Chipul lui Swain afişă o expresie dezgustată. 

— Agenţii federali? Idioţii ăia? Dacă îi pun pe ei 
să se ocupe de treaba asta, o să mă copleşească cu 

hârţogăraia. Au capetele atât de îndesate în propriile 
dosuri, încât ar fi nevoie de o sută de agenţi doar ca 
să-i verifice istoricul lui Zeller. În plus, nu convoacă 
echipa specială decât atunci când au terminat de 
verificat ce a făcut persoana respectivă cu ocazia 
împlinirii vârstei de 10 ani. Ultimul lucru pe care îl 
vrem este să se implice FBI-ul. Dacă întreg cazul nu 
e anchetat de la bun început de ei, când le solicită 
ajutorul o altă agenţie, fie înăbuşă totul din faşă, fie 
îl transformă într-un adevărat circ. Urmează atâtea 
proceduri, încât mai degrabă are loc a doua venire a 
lui Hristos până fac ei ceva. 

Îşi aruncă pixul pe birou în semn de frustrare şi 
ridică mâna ca şi cum se lăsase păgubaş. 

— Nu mai pot permite altor părţi să se implice în 
momentul ăsta, nu până când nu aflu unde e Casey 
şi ce a descoperit. Nici măcar nu ştiu dacă mai e în 
viaţă. lar dacă e mort, atunci apare întrebarea: 
Cumva vreo altă parte interesată din cadrul unui alt 
departament guvernamental deţine informaţiile pe 
care le avea acesta? 

— Zeller lucra pe contracte guvernamentale şi pe 
achiziţii. Se ocupa de verificarea companiilor care 
licitau pentru a obţine diverse contracte 
guvernamentale. Ce alte îndatoriri mai avea? întrebă 
Raglan. 

— Eu l-am pus în funcția asta acum doi ani. A 
acționat clandestin încă de la bun început. Casey 
identifica nenumărate informații într-o singură lună 
prin simplul fapt că făcea parte din echipa de 
achiziție, după care mergea direct la sursă. A 
observat că diverse arme şi echipamente dispar 
constant prin intermediul unor companii-fantomă. A 
identificat firmele respective, după care le-am 
închis, însă dacă vrei o teorie a conspirației, află că 
există un lanţ de aprovizionare cu arme scoase 
fraudulos din țară. Credem că sunt implicate alte 
agenții, ba poate chiar şi unele persoane de la noi. 
N-am încredere în nimeni. Şi nici Casey nu avea. 

Swain făcu o pauză. 

— Odată ce se află că-i bănuim, pierdem orice 
avantaj, oricât de mic, pe care am reuşit să-l 
obținem cu greu. 

Deschise un sertar şi îi împinse un dosar subțire, 
plin cu documente. Raglan îl deschise: conţinea cam 
o duzină de hârtii, fiecare având înscris numele unei 
companii. Ridică privirea. 

— Asta a reuşit Casey să depisteze după ce a 
verificat sute de licitaţii pentru contracte de 
achiziţii. Aici sunt 12 companii-paravan în cadrul 
unor companii-fantomă, iar aceste documente 
demonstrează faptul că şi-au împrăștiat activitatea 
în întreaga lume. Toate par să fie legitime, ceea ce 
înseamnă că pot licita pentru obținerea de contracte 
guvernamentale în vederea distribuirii 
componentelor de armament militar. Casey le luase 
urma; i-a luat luni bune s-o facă. În spatele fiecăreia 
dintre companiile astea se află foşti ofițeri de 
informaţii. Aici sunt cei 12 discipoli: directori ale 
unor echipe speciale secrete. Sunt ieşiţi cu toţii la 
pensie, dar direct interesaţi de influenţa ţării în 
străinătate. l-am denumit „Consiliul”. Singura 
companie care bate la ochi este EDM. Executive 
Decision Management, mai exact. Nu-i o denumire 
care să atragă atenția. Sună mai degrabă ca o firmă 
care face lobby la Washington. La conducere se află 
un fost şef de secţie din cadrul CIA pe Orientul 
Mijlociu, care are în subordine mai mult de zece 
foşti agenți operativi din Brigada Operaţiuni 
Speciale. Zic cel puţin zece, dar pe majoritatea nici 
nu-i putem depista. 

Raglan îşi aminti că avusese de-a face cu tipii 
care activau în cadrul diviziei CIA de Operaţiuni 
Speciale pe vremea când luptase în Afganistan. 
Aceştia le furnizau arme şi luptau alături de talibani. 

— Jack, CIA nu are nevoie de nicio companie- 
paravan ca să vândă arme sau să-i înarmeze pe 
disidenţi. Fac asta de ani de zile, de regulă cu 
binecuvântarea guvernului. Vrei să spui că firma 
EDM şi alte astfel de companii sunt de fapt un 

Jack Swain se lăsă pe spate pe scaun şi ridică 
mâinile. 

— N-aş putea spune cu certitudine. N-o pot 
demonstra, cel puţin nu încă. Stau ca pe ace. 

— Poate că vreţi să căutaţi nereguli acolo unde 
nu există. Nu-i neobişnuit ca membrii personalului 
militar şi guvernamental ieşiţi la pensie să-şi 
îndrepte atenţia asupra mediului de afaceri odată ce 
se retrag. E posibil ca toate astea să fie legitime. 

Swain clătină din cap. 

— Căutăm diverse ameninţări de ordin militar în 
străinătate, în încercarea de a afla unde va surveni 
următorul conflict. CIA caută următorul atac 
terorist. Ce-i drept, nu ne plăcem şi nici nu avem 
încredere unii în alţii. Când Agenţia de Informaţii 
pentru Apărare a propus înfiinţarea unui serviciu 
clandestin propriu, a încercat să ne pună bețe în 
roate, mergând până la cel mai înalt nivel al 
conducerii. Oficial, directorul nostru de Operaţiuni 
lucrează împreună cu omologul său de la CIA, dar 
ştim cu toţii că astea sunt prostii, pentru că dacă 
încep iar să le furnizeze echipamente unor armate 
clandestine — avem cu toţii memorii de elefant şi 
ştim exact istoria de până acum —, atunci s-ar putea 
să sfârşim din nou într-un conflict militar. 

— Jack, sunt în inima târfei, cum s-ar spune. 
Până şi Comitetul pentru Servicii Armate din Senat 
s-a opus planului vostru inițial prin care Agenţia de 
Informaţii pentru Apărare să devină serviciu 
clandestin. Încă vă lăcrimează ochii de la bătaia 
primită. E clar că n-au mai vrut să aibă de-a face cu 
spionii. Atât Agenţia, cât şi CIA se află într-o luptă 
încrâncenată, şi nu vreau să fiu prins la mijloc. 
Deocamdată nu lucrez oficial pentru nimeni, însă 
atât Serviciile de Informaţii americane, cât şi cele 
britanice mă cunosc, iar dacă se află că lucrez 
pentru tine, atunci se duce naibii tot protocolul 
dintre Regatul Unit şi Statele Unite. Vreau să zic că 
se duce dracului de tot. Guvernele noastre au un 
acord secret, care prevede că nu ne furăm oamenii 
reciproc. 

Raglan ştia ce răspuns avea să primească, dar 
trebuia spus neapărat. 

Swain cobori tonul. Era relaxat. 

— Tocmai de asta mă bucur că te-a contactat 
Casey. Eşti un agent de teren valoros, Raglan. 
Soldaţii-fantomă ca tine intră şi ies din viețile 
noastre la fel ca nişte umbre care dispar odată cu 
soarele. Bineînţeles că nu le-am putut spune despre 
asta celor de la MI6. Sunt recunoscător că Zeller 
mi-a dat mijloacele necesare pentru a te pune la 
curent. 

Apăsă cu palmele pe biroul lucios. 

— Oricum, n-am nevoie de un hoţ, ci de un 
vânător. 

Raglan aşteptă. Deocamdată, Swain nu spusese 
nimic despre Esposito. Se părea că Swain nu ştia de 
legătura lui Zeller cu fostul soldat din Marină, iar 
dacă nevasta lui Casey nu-i spusese, aşa cum îl 
asigurase, atunci doar Raglan ştia de această verigă 
din lanţ. 

— Cine-i implicat? întrebă Raglan. 

Oare Jack Swain avea să-i spună despre Luis 
Reyes? Ştia că s-ar putea să existe o legătură între 
acest baştan sus-pus şi persoanele care achiziţionau 
şi vindeau armele? 

— N-avem pe nimeni. Tocmai de aceea aş vrea să 
te implici tu. Nici măcar nu pot avea încredere în 
cei din jurul meu. Odată ce ieşi din această 
încăpere, nici măcar în şoaptă să nu menţionezi 
numele meu sau această agenţie. 

Raglan testă iar terenul. 

— Sigur ştii dacă Zeller luase legătura şi cu 
altcineva. 

— N-am nicio dovadă care să îmi indice asta. 
Urmărea documentele şi, aşa cum am spus, 
identifica diverse companii dubioase şi false care 
licitau pentru obținerea de contracte 
guvernamentale de achiziții de armament, precum şi 
pe cei care trăgeau sforile. 

„Aşa deci”, îşi zise Raglan în sinea lui, „Casey 
Zeller a dispărut înainte de a transmite mai departe 

informaţiile primite de la Esposito. Sau poate că se 
hotărâse să nu spună nimănui nimic. Dacă da, de ce 
oare?” Lui Raglan îi veni în minte vechea zicală din 
cadrul Serviciilor britanice de informaţii: Doi 
oameni pot păstra un secret doar dacă unul dintre 
ei este mort. 

— Trebuie să ştiu dacă Zeller mai trăieşte, 
continuă Jack Swain. lar dacă într-adevăr e încă în 
viaţă, atunci unde-o fi? Deocamdată nu am primit 
nicio cerere de răscumpărare, aşadar presupun că 
dacă l-a răpit cineva, s-ar putea să ştie deja ce 
descoperise Casey, iar asta înseamnă că persoanele 
respective au deja mai multe informaţii decât mine. 
Nu mai zic şi că trebuie să aflu dacă nu cumva a 
ascuns dovezi pe undeva. 

Swain întinse mâna să ia dosarul, îl trase înspre 
el, apoi îl puse la loc în sertar, pe care îl încuie. 

— Acţionez orbeşte, Raglan. Ştiu un singur lucru: 
Zeller urmărea o pistă — e vorba despre un senator 
hotărât să oprească toată tărăşenia înainte să ia o 
amploare şi mai mare. 

— Cine? 

Jack Swain făcu o grimasă. 

— Fi bine, asta nu ştiu. Mi-a spus că discutase cu 
un senator care se afla în postura propice de a 
deschide uşile necesare. Respectivul e singurul care 
ştie că Zeller scosese la iveală mizerii despre aşa- 
numitul „Consiliu”. Scormonesc şi eu să aflu ce pot, 
folosindu-mă de cunoştinţele pe care le am în 
Congres. Oricine-ar fi, s-a dat complet la fund. 
Poate-o fi din cauză că Zeller a dispărut şi se teme 
că deja a ajuns să facă parte din ceea ce s-ar putea 
dovedi a fi o conspirație colosală. 

Raglan împinse scaunul mai în spate, 
îndepărtându-se de birou. 

— Dacă anumite persoane află cumva că sunt 
implicat, vor încerca să mă oprească. Dacă sunt 
deconspirat, va trebui să tragi tu câteva sfori. Nu mă 
refer în mod public, căci ştiu că nu poți face asta, 
însă trebuie să mă acoperi. 

Ştia că e o solicitare imposibilă, dar răspunsul lui 
Swain avea să-i spună tot ceea ce avea nevoie să 
afle. Dacă îi promitea că îl va apăra fie ce-o fi, 
atunci minţea de îngheaţă apele, iar Raglan ar putea 
la fel de bine să plece de la acest parc de distracţii şi 
să se întoarcă la adevăratul Disney World. 

Chipul lui Jack Swain nu trădă niciun fel de 
emoție. 

— Eşti un om de sacrificiu. Dacă ar fi să îmi 
implic propriii oameni şi l-aş pierde pe vreunul 
dintre ei, atunci ar trebui să le justific moartea. 
Apoi, cumva, mă trezesc înaintea unui Comitet 
selectat al Senatului care mă obligă să le spun totul. 
Raglan, eşti pe cont propriu. 


Bun răspuns. 


La Londra, cu cinci ore înainte față de ora din 
D.C., Maguire coborî la parter cu liftul, trecu de 
paznicii înarmați şi ieşi din sediul MI6, aflat în 
intersecția Vauxhall Cross, printr-una dintre uşile cu 
închidere pneumatică aflate la intrare. Străzile 
aglomerate vuiau din cauza traficului şi a 
zgomotului asurzitor, parcă amintind de faptul că, 
dincolo de acel mediu steril plin de secrete, exista o 
lume aruncată în haos. Însă tocmai lumea asta voia 
el s-o protejeze; de regulă, şi recunoștea asta în 
sinea lui, datorită celor care îşi puneau viețile în 
pericol pentru a îndeplini obiectivul. Se îndrepta 
spre un local preferat, unde avea să se „adape”. 
Urma, apoi, să mănânce ceva, după care să revină la 
birou şi să lucreze până seara târziu. 

Îi sună telefonul. Persoana de la celălalt capăt al 
firului nu se prezentă. Vocea bărbatului îi era 
cunoscută. 

— Mă bag, zise Raglan. 

— Cine ştia că te contactase Zeller? Cei de la 
Langley sau Pentagonul? 

— Pentagonul. 

— Bun. Să vedem, atunci, cine face prima 
mutare. Păzeşte-ți spatele, pentru că urmează să 

calci multă lume pe coadă. Acum chiar c-or să vină 
după tine. 

Apelul se încheie. Maguire fu cuprins de un 
sentiment de speranță. Când Raglan îi spusese 
despre dispariţia lui Zeller, un ofiţer de la Pentagon, 
Maguire îi dăduse undă liberă ca să-şi urmeze 
instinctele, să vadă încotro aveau să-i poarte paşii. 
Desigur, toate astea pe neve, cum s-ar spune. Acum, 
omul lui începuse să se infiltreze. Venise momentul 
când Maguire avea şi el o miză. 

Raglan se întoarse la apartamentul lui TJ. Timpul 
pe care îl avea la dispoziţie Casey Zeller se scurgea 
cu repeziciune. Nu apăruseră niciun fel de doleanţe 
din partea răpitorilor, aşa că nu fuseseră chemaţi cei 
de la FBI. Atunci când dispare un cetăţean de rând, 
e treaba poliției, dar în cazul lui Zeller era caz 
federal. Să fi fost, oare, posibil ca Zeller să fi 
dezvăluit tot felul de acte de corupţie în care erau 
implicaţi foşti membri ai CIA având încă legături cu 
mediul politic? Oare era posibil să fi fost implicate 
persoane sus-puse din guvern? Trebuie să fi existat 
dovezi în acest sens. Aşadar, se impunea ca Raglan 
să-i dea de urmă acestui Luis Reyes. Dacă Zeller 
înregistrase progrese în demersurile sale prin 
urmărirea firului care îl lega pe Reyes de 
contrabanda cu armament, atunci acesta era 
următoarea verigă din lanţ. 

Nori grei de ploaie treceau cu furie deasupra 
fluviului Potomac, cuprinzând, parcă, apele tulburi 
şi îndreptându-se spre Virginia. Capitala urma să fie 
lovită de torent: cel mai probabil, drumurile aveau 
să fie închise pe o perioadă scurtă de timp, iar dacă 
era să se aventureze în ceea ce promitea să fie 
teritoriu inamic, atunci o furtună violentă s-ar putea 
dovedi o acoperire eficientă. 

TJ Jones intră în camera de zi; tocmai se spălase 
după o zi de muncă. Deschise uşa vechiului frigider 
şi desfăcu două sticle de bere, îi întinse una lui 
Raglan, care dădu din cap în semn de mulţumire, 
după care se trânti pe canapea şi îşi ridică picioarele 
pe măsuţa de cafea. 

— N-are sens să lucrezi pe vremea asta. Ei bine, 
în afară de furtună, cum a fost ziua? 

Raglan îi aruncă o privire cu subînţeles la auzul 
referinţei cinematografice, aluzie la un film vechi pe 
care nu-l ştie multă lume, Cum a fost ziua. 

— Te referi la povestire sau la film? 

TJ zâmbi. 

— Am citit nuvela pe care e bazată pelicula pe 
când zăceam într-un pat de spital din Saigon, 
aşteptând să mă cârpească un chirurg de armată mai 
mult beat decât treaz, amator de trabucuri. Nu prea 
aveai ce citi, în afară de câteva reviste pentru femei 
pe care le primeau asistentele, câteva romane de 
groază, care nu erau pe placul meu, iar dacă te 
puteai scula din pat ca să cotrobăi prin coşul cu 
Cărți, aveai şanse să dai de câte un roman semnat 
Leon Uris ori Harold Robbins. Cu toate astea, mă 
cususeră atât de tare, că nici nu puteam trage un 
vânt fără să-mi plesnească suturile, aşa că medicul 
bețiv mi-a dat să citesc rebuturile altora. După 
aceea, am citit doar cele mai bune romane pe care 
le-am putut găsi. 

— Bună alegere, îl lăudă Raglan. Eu am tot 
cutreierat prin peşteri şi am escaladat munţi ani la 
rând, nici nu mai ţin minte exact câţi. La început, 
am luat cea mai voluminoasă carte pe care am găsit- 
o: Război şi pace. 

— Și-a mai adăugat vreun kilogram la tot ce 
aveai deja de cărat. 

— N-am mai reuşit niciodată s-o citesc până la 
capăt. Mereu intenționam s-o fac. 

— Prea greoaie? 

— Am pierdut-o într-o mlaştină. S-a dus la fund 
ca un bolovan. 

— [a zi, stăm aici şi sorbim berile la clubul de 
carte sau ai de gând să-mi povesteşti ce te supără? 
Ai aflat ce voiai la penitenciar? 

— Oarecum. l-am promis că-l ajut pe tip: familia 
lui are nevoie de o favoare. 

— Câte familii ai tu de gând să ajuţi în concediul 
ăsta al tău? 

Raglan se jucă cu sticla, rotind-o ca să se 
izbească lichidul de pereţi. 

— Am făcut o înţelegere. El mi-a dat informaţiile 
pe care le voiam, iar eu am să dau de un tip care s-ar 
putea să fie implicat în dispariția prietenului meu. 

TJ aşteptă. 

— Am terminat treaba pe azi, amice. Mai aduc o 
sticlă? 

— Cartierul Brentwood. Trebuie să ajung la o 
casă de-acolo. TJ aproape că se înecă cu berea: 
spuma albă i se prelinse pe bărbie. 

— Te-ai uitat sau nu pe harta pe care ţi-am dat-o? 

— Da. 

— Şi cu ce culoare am marcat Brentwood? 

Nici nu mai aşteptă răspunsul lui Raglan. 

— Cu roşu. Nu cu portocaliu, nu cu verde, şi nici 
cu alb, culoarea stafiei. Roşu-aprins. La naiba, fiule, 
să faci ceea ce făceai tu cândva e în regulă într-o 
oarecare măsură, dar oamenii ăştia nu poartă doar 
cuțite şi pistoale; se folosesc de macete ca să se facă 
înţeleşi. Am încercuit zona şi i-am zis „NOMA”, 
Adică la „NOrd de Massachussetts Avenue”, dar 
puteam la fel de bine să-i fi spus „Nu Orbecăi pe 
Meleaguri Antipatice”. 

— Pot fugi; sunt rapid la nevoie. 

TJ oftă şi clătină din cap. 

— Raglan, uneori înţelegerea nu mai e înţelegere; 
o cauţi cu lumânarea. Ce informaţii importante avea 
tipul ăla din puşcărie de merită să te duci într-un 
cartier condus de bandele sud-americane? 

— l-am promis că-l plătesc pe un traficant de 
droguri sau mafiot, ce-o fi el. Nu îmi e clar. Are 
legături la Capitoliu, ceea ce înseamnă că îşi 
desfăşoară afacerile ilegale în materie de protecție 
dintr-o casă aflată la câteva străzi depărtare. Se pare 
c-ar fi un om de afaceri cu acte în regulă. Dacă-i să 
te iei după contabili şi avocaţii isteţi, tocmai asta e 
strategia folosită de tipii ăştia ca să scape de 
puşcărie. Am făcut un troc: familia lui Esposito în 
schimbul informaţiilor pe care mi le-a furnizat el. 
Tipul căruia îi voi face plata deţine informaţii sau 
are oricum legătură cu toată treaba. Încă nu m-am 


prins exact. 


Ploaia bătea cu furie în geamuri. 

— Vin cu tine. Nu te las să cutreieri singur 
tărâmul indienilor: o să-l scalpeze pe unul ca tine. 
Cât despre mine, sunt un bătrân soldat Buffalo. N- 
au ei treabă cu moţul unei fosile afro-americane. 

— În niciun caz. Nu te priveşte pe tine chestiunea 
asta, TJ. 

— Vei avea şanse sporite să duci la bun sfârşit ce 
ţi-ai propus dacă un senior ca mine distrage 
adversarii cât tu preiei mingea şi înscrii. Să fiu al 
naibii dacă mai pot rezista îndeajuns într-o luptă 
crâncenă, dar pot da din gură suficient încât s-o bag 
şi pe bunica în mormânt. 

Cobort picioarele de pe măsuţă şi se îndreptă spre 
dormitorul lui. 

— Brentwood, oftă el. Furtuna trece curând, dar 
mai bine îți iei şi o haină cu tine. 

— TJ, spuse Raglan. Nu. 

Veteranul se opri. 

— Îmi zici cumva ce să fac în propria mea casă? 
Crezi că am de gând să îmi las musafirul să fie făcut 
ferfeniţă? 

— Gândeşte-te bine la ce propui. Eu sunt doar un 
tip alb în cartierul nepotrivit. 

— Păi tocmai asta îţi tot spun şi eu! 

Raglan înţelesese că acțiunile sale îl afectau pe 
bătrân, părându-i şi nechibzuite. 

— Încearcă să priveşti situaţia cât mai obiectiv. 
Dacă mergem împreună, o să bată la ochi. Aşa, 
singur, sunt doar o albitură care caută marfă: 
droguri sau femei. Nu reprezint nicio ameninţare 
pentru nimeni, şi nici nu sunt de prin partea locului. 
O să audă ce accent am. Pur şi simplu sunt un străin 
care a venit să cumpere ce au ei de vânzare. 

TJ sesizase deja că argumentele lui Raglan nu 
erau prea solide. Tocmai se pregătea să-i demonteze 
spusele, însă privirea lui Raglan îi dădu de înţeles că 
nu avea rost să se mai obosească. Decizia fusese 
luată deja. TJ se lăsă păgubaş. 

— În regulă. Atunci te ajut altfel, căci nu vreau să 
te văd rănit sau chiar mai rău de-atât. Dacă te prind 
la înghesuială, nu mai ajungi până la metrou, şi 

chiar dacă ai reuşi, ai fi la mila lor. Până ajungi în 
următoarea staţie, deja vor urca şi mai mulţi ucigaşi 
la bord. Dacă intri pe terenul lor, te înconjoară ca o 
haită de lupi. Nu-mi pasă cât de dur eşti, Raglan. 
Dacă te atacă câţiva nenorociţi din ăştia, te distrug. 
Îşi luă haina de ploaie din cuier. 
— [a-ți haina şi hai cu mine. 


Mergeau amândoi, încercând să se ferească de 
ploaia care cădea necruțătoare. Cerul începuse să se 
curețe spre sud, dar aerul încă era tăios şi rece. Se 
pitiră sub o arcadă, la nici 50 de metri depărtare de 
apartament. 

— Stai puţin. Valul ăsta o să măture străduţa spre 
care ne îndreptăm ca o viitură. 

Stăteau aplecaţi ca să nu-i ude leoarcă. Urmăreau 
amândoi norul pizmaş. Niciunul nu scoase o vorbă. 
Câteva minute mai târziu, odată ce vântul suflase 
norul ca pe un ghem, rostogolindu-l de cealaltă 
parte a râului, TJ porni iar, parcurse cam 18 metri, o 
luă pe o alee şi descuie lacătul unui garaj. Spaţiul 
era îngust, aşa că îți dădea impresia că era cu totul 
altceva. Apăsă un întrerupător: 

— Aici ţin tot ceea ce am nevoie pentru 
apartamente. 

Garajul era îndeajuns de încăpător încât să îşi 
poată depozita materialele de curăţenie şi tot ceea 
ce-i mai folosea la slujbă: scări pliabile, sticle de 
detergent, vopsea, pensule, bidinele. Un întreg 
perete era plin de rafturi, iar în celălalt capăt se 
aflau cutii cu tot felul de provizii. Pardoseala de 
ciment era acoperită cu diverse carpete vechi 
provenite, bănuia Raglan, de la toate apartamentele 
care fuseseră renovate de-a lungul anilor. În mijloc 
era o prelată care acoperea ceva. TJ o ridică, o 
strânse ghem şi o puse deoparte. 

— A fost a fiului meu. Vin uneori şi mai pornesc 
motorul, ba chiar vara mai dau şi câte o tură. Ei, n- 
aş spune oricum că sunt amator de viteză. Cu toate 

astea, prinde aripi dacă-i dai pedală, adăugă cu o 
urmă de nostalgie. 

Raglan se apropie de motocicletă. Rezervorul 
eliptic polizat era de un verde-smarald, iar finisajele 
cromate şi portbagajul aflat în spatele şeii negre, 
curbate, luceau. Anvelopele negre, groase, cu 
flancuri albe, fuseseră curățate şi erau lună. 

TJ atinse duios ghidonul. 

— O curăţ cam în fiecare săptămână. Mă ajută să 
mă apropii cumva de el. 

Îşi linse un deget şi şterse o pată de pe parbrizul 
aflat deasupra manşoanelor. 

— E un Harley Road King 2000, clasică, verde 
cu negru. Ai aici 345 de kilograme de forță pură. 
Are capacitatea de 1,5 litri, motor cu injecție, 
condensator. Poţi face orice vrei cu motorul ăsta. De 
fapt, e destul de greu s-o încadrezi într-o categorie 
anume. E o motocicletă sport amatoare de curbe 
strânse, dar potrivită şi pentru turiştii cărora le plac 
călătoriile lungi. 

Îi aruncă o privire lui Raglan. 

— la-o. O să-ţi fie de folos să scapi repede la 
ananghie. 

— TJ, n-aş putea. 

— Eu şi fiu-meu împărtăşeam acelaşi spirit 
iubitor de aventură. Asta ne-a îndrumat paşii toată 
viaţa şi pun pariu că ţi se aplică şi ție. La momentul 
actual, se potriveşte perfect nevoilor tale. Şi el ar fi 
fost de aceeaşi părere. Crede-mă, îmi cunosc bine 
băiatul. 

Vocea îi devenise mai blândă în acel moment, 
când probabil îl năpădiseră amintirile. Se redresă 
brusc şi îi întinse cheia prinsă de un breloc cu 
însemnele Diviziei Aeropurtate. 

— Un singur lucru: când o aduci înapoi, tot tu o 
ŞI cureți. 

Jenna Voss ignoră ploaia care se izbea violent de 
ferestrele mari. Priveliştea era tot la fel de 
dramatică, însă geamul pe care şiroia apa 
distorsiona, acum, peisajul. Acelaşi lucru se putea 
spune şi despre ea, căci se tot holba la cele trei 
monitoare pe care le avea în față, în încercarea de a 
pătrunde dincolo de „pelicula” de informaţii care 
ascundea răspunsurile mult căutate. Urmărea mai 
multe piste concomitent, căci voia atât să-i dea de 
urmă lui Raglan, să fie la zi cu rapoartele referitoare 
la infracționalitate care treceau de la o agenţie de 
aplicare a legii la alta, precum şi să urmărească 
imaginile surprinse de camerele de supraveghere de 
la staţia de autocare din Orlando. Cu cât căuta mai 
mult, cu atât era mai convinsă că englezul urcase în 
autocar într-o altă stație ori poate că evitase în mod 
voit camerele. Unde era şi de ce dispăruse? lar dacă 
se făcea vinovat de uciderea mecanicului, atunci 
asta însemna încă o pată de noroi pe cariera ei. 
Problema era că nu dispunea de niciun fel de 
autoritate ca să-l caute chiar ea. 

În curând, alţi agenţi urmau să preia tura şi nu 
voia să piardă progresele înregistrate. Cu o oră în 
urmă dăduse peste ceva important. Era doar o 
posibilitate, dar instinctul îi spunea că putea fi ceva 
important. Nu trebuia decât să-i dea de urmă pas cu 
pas şi se pricepea la asta. Urmărise toate rutele 
autocarelor care plecaseră din Orlando, verificase 
bazele de date cu biletele cumpărate şi nu găsise 
nimic. Dacă bănuiala ei se dovedea corectă, omul se 
urcase într-un autocar şi plătise biletul cu banii jos. 
Dacă nu ieşise din statul Florida, atunci irosise ore 
bune degeaba. Însă îşi pusese eterna întrebare: ce-ar 
fi făcut ea dacă ar fi vrut să se asigure că n-o 
recunoaşte nimeni, chiar dacă numai pentru câteva 
ore? Răspunsul era următorul: s-ar fi pierdut în 
mulțime, undeva într-o staţie de autocare cu tranzit 
intens. 

Rapoartele privind infracţionalitatea care figurau 
pe serverele Diviziei Serviciilor de Informaţii în 
materie de justiţie penală şi în cadrul Poliției din 
Jacksonville semnalau arestarea a doi bărbaţi pe 
autostradă, cu menţiunea că făceau autostopul. 
Instinctele agentului de patrulă îi indicară că era 
vorba despre altceva. După câteva verificări, a 
descoperit că cei doi erau daţi în urmărire în două 
state pentru fraudă cu cecuri. În urma 
interogatoriilor, aflase că fuseseră daţi jos dintr-un 
autocar. Totuşi, şoferii de autocar consemnau orice 
probleme cauzate de conduita necorespunzătoare în 
timpul călătoriei, fie că era vorba despre pasageri 
turmentaţi, comportament violent ori abuz pe 
motive rasiale. Orice-ar fi fost, era trecut la dosar. 
Majoritatea pasagerilor erau cetăţeni liniştiţi care se 
deplasau din punctul A în punctul B. Cei de la 
poliția din Jacksonville nu-şi concentraseră atenţia 
pe oamenii obişnuiţi din autocar. Voss intrase în 
sistemul celor de la firma de transport, scanase 
rapoartele şi identificase  autocarele care se 
deplasaseră pe acea rută în ziua respectivă. Odată ce 
reuşise să izoleze intervalul orar în care fuseseră 
arestaţi cei doi, găsise imaginile video de calitate 
destul de slabă, înregistrate de camera de 
supraveghere a autocarului, care surprinseseră exact 
momentul când aceştia fuseseră  imobilizaţi. 
Unghiul înalt al camerei şi mişcările rapide ale 
bărbaţilor făceau ca imaginea să fie şi mai neclară. 
Observă însă că unul dintre ei era afro-american. 
Chipul îi era obturat în mare parte, însă se vedea că 
era mai în vârstă; în imagini se putea distinge că era 
implicat într-un conflict cu un tip tânăr şi agresiv, 
tot afro-american, cu părul împletit în codițe, a cărui 
descriere se potrivea cu fotografiile din raportul 
întocmit de poliție. Imaginile înceţoşate îl înfăţişau 
şi pe un al doilea bărbat, cu chipul îndreptat spre 
cameră: era speriat, după cum indicau ochii mari şi 
gura deschisă de parcă ar fi ţipat. Voss apăsă 
butonul de pauză. În spatele lui era un tip alb şi 
părea că acesta era cel care-i provocase necazurile. 

Nu putea totuşi să-i distingă trăsăturile. Mări 
imaginea cât de mult îi permitea cadrul, însă 
mişcările erau mult prea rapide. Dar dacă tipul în 
vârstă se lupta cu primul agresor, atunci poate că cel 
care se ocupa de al doilea era tovarăşul său de 
drum. Alese o altă captură de ecran şi mări chipul 
bărbatului în vârstă. Pe cap avea o şapcă cu însemne 
de veteran, ceea ce însemna că, cel mai probabil, 
beneficiase de reducere la transport, fie de cea 
pentru seniori, fie de cea pentru veterani, sau poate 
chiar de ambele. Nu ştia exact cum funcţiona treaba, 
căci în cei 33 de ani de când se născuse nu luase 
niciodată autocarul. Dacă beneficiase, într-adevăr, 
de reducere, atunci trebuie să fi prezentat şi un act 
de identitate. Aici se lovi de un zid: informaţiile din 
sistem nu includeau nici biletele reduse, nici pe cei 
care beneficiaseră de ele. Trebuia să sune la firma 
de transport. 

Formă numărul. 

Robotul îi mulţumi cu amabilitate pentru că 
sunase la firmă, însă din cauza volumului mare de 
clienţi, va trebui să aştepte până ce va fi preluată de 
un operator. 

Aşteptă. 


După exact şapte minute şi 48 de secunde, 
potrivit ceasului de pe monitor, cineva îi prelua 
apelul. Ceru să discute cu directorul general în 
materie de operaţiuni pentru zona Florida sau D.C. 

— Care este natura solicitării dumneavoastră? 
întrebă reprezentantul pentru Relaţii cu clienţii. 

— Vizează ceva ce trebuie să discut direct cu 
persoana aflată la conducere. Îmi puteţi face 
legătura? Sunt agentul special Voss, din cadrul FBI. 

— Mai aveţi şi un alt mod de a vă identifica, 
doamnă? La noi sună foarte multe persoane care se 
dau drept organe polițienești, însă nu vor decât să 
depună plângere şi cred că, dacă mint, vor putea 
discuta cu cineva care are autoritate. De exemplu, o 

persoană tot suna într-o vreme în legătură cu o 
toaletă înfundată dintr-un... 

Voss interveni repede. 

— Chiar nu mă interesează deloc procedurile 
privind plângerile sau toaletele înfundate. Este o 
chestiune anchetată de FBI cu privire la un incident 
ce a avut loc la bordul unuia dintre autocarele 
voastre. 

— Îmi pare rău, însă nu avem în sistem nimic 
legat de vreun astfel de incident. În plus, nu dispun 
de autoritatea necesară pentru a... 

— Făceţi-mi imediat legătura sau vă voi acuza de 
obstrucționarea justiţiei. 

— Stimată doamnă, suntem instruiți ca, în caz de 
comportament agresiv, să încheiem apelul. 

Voss trase adânc aer în piept şi răsuflă uşor, 
simțind cum o cuprinde frustrarea. 

— Nu am cum să mă identific. Pot doar să vă 
spun că am urmărit nişte imagini video cu un atac 
ce a avut loc acum câteva zile, într-un autocar de pe 
ruta Orlando-D.C. Vă apare măcar raportul referitor 
la incident? 

— Orice astfel de informaţii înregistrate la bordul 
autocarelor noastre sunt proprietatea companiei 
noastre comerciale. Dacă îmi permiteţi, cum le-aţi 
obținut? 

Pentru că sunt agent FBI, ce rahatul mă-sii?! 
Aşa îi venea să urle. Totuşi, se abţinu şi încercă să- 
şi păstreze calmul. 

— FBl-ul anchetează arestarea de către poliția 
din Jacksonville a doi pasageri pentru fraudă cu 
cecuri. Am nevoie de informaţii suplimentare 
despre alți pasageri implicaţi într-un incident violent 
la bordul autocarului respectiv. Vi se pare că asta ar 
spune vreun dubios care încearcă să vă pătrundă 
ilegal în sistem din confortul propriului beci? Vă 
rog frumos să îmi faceţi legătura cu un superior. 

Pauză. 

— Doamnă, am depistat o urmă de anxietate în 
tonul dumneavoastră. Vă rog, aşteptaţi un moment. 

— Futu-i mama mă-sii! spuse Voss cu ciudă. 


140 


Ceilalți agenți din apropiere îşi îndreptară 
privirile spre ea. Ştiau că Voss avusese belele mari 
cu Echipa de Salvare a Ostaticilor. La cum se 
holbau cu toţii la ea, ai fi zis că-şi aruncase scaunul 
pe fereastra imensă, spărgând geamurile. Dacă o 
chema cumva şeful de tură la el în birou, risca să-i 
treacă la dosar şi ieşirea aia de temperament. Le 
întoarse şi ea privirea tuturor acelor gură-cască. 

— Terminalul ăsta a făcut scurt. Aproape m-am 
curentat. 

Agentul care stătea cel mai aproape de ea întinse 
mâna spre telefonul de pe birou. 

— Jenna, sun eu la Mentenanţă. 

Voss afişă cel mai mieros zâmbet de care era în 
stare. 

— Mersi, Ted, apreciez mult! 

Se vedea că Ted se simţea flatat. 

Vocea de la celălalt capăt al firului se prezentă 
drept directorul regional de Operaţiuni pentru zona 
Florida. Voss era toată numai lapte şi miere. Reluă 
textul spus anterior şi îi explică respectivului că cei 
doi şarlatani s-ar putea să fi încercat să-l înşele pe 
veteranul afro-american. Dacă era drăguţ să-i 
comunice numele şi adresa de pe biletul cu 
reducere, avea să se asigure că domnul urma să fie 
interogat de un ofiţer sau un agent federal. Doar se 
ştie că vârstnicii sunt ţinte sigure pentru astfel de 
escroci. Da, absolut, îi dădu acesta dreptate. Ba 
chiar adăugă şi că părinţii lui primeau de asemenea 
apeluri de la şarlatani care încercau să-i ducă de nas. 

— Să ştiţi că vă putem ajuta în acest caz, îi spuse 
ea. Dacă părinţii dumneavoastră sunt hărțuiți de 
astfel de apeluri, anunţaţi-mă şi discut eu cu cineva 
să-i depisteze pe făptaşi. 

Bărbatul nu mai contenea cu mulţumirile. Acesta 
avea o slujbă unde nu primea niciodată aprecieri, se 
ocupa de gestionarea în bune condiţii a unei flote 
masive de autocare, probabil de prin vreun birou 
care nu avea nici măcar ferestre, aflat într-o clădire 
ternă, şi se simţea că era sincer recunoscător. Se 
oferi să facă tot posibilul ca să-i fie de folos cu 

informaţiile de care avea nevoie. Voss îi dădu 
numărul general care îi apărea ei în sistem şi a cărui 
autenticitate o putea verifica chiar el, apoi îi spuse 
să întrebe de ea odată ce avea informaţiile necesare. 
Încheie apelul. 

— Jenna, îi zise Ted stânţenit, ştii că nu ne 
ocupăm cu treburi dintr-astea... 

— Da, eu ştiu, Ted, dar el nu ştie. 

Raglan tură acceleraţia motocicletei Harley. 
Simţea vibraţiile de la motorul puternic cu două axe 
cu came în tot corpul pe când se deplasa fără 
probleme pe direcția nord-est, de-a lungul New 
York Avenue. Era un motor bine echilibrat, care lua 
foarte lin curbele strânse. Ploaia se oprise, iar stropii 
care săreau de pe şosea se prelingeau pe parbriz. 
După douăzeci de minute coti spre nord, trecând de 
depoul feroviar Amtrak, şi parcurse zona 
industrială. Adresa îi era întipărită în minte 
asemenea unui reper cardinal după ce o introdusese 
în telefon şi verificase cea mai bună rută de intrare- 
ieşire. Avea nevoie de un plan rapid de plecare 
înainte ca localnicii să-şi concentreze atenţia asupra 
lui. Dacă se prefăcea că e în căutare de droguri, 
ajungea doar până într-un anumit punct până ce 
„fauna” locală îl prindea la înghesuială. O fi fost 
Brentwood o zonă rău-famată, dar locuiau şi oameni 
buni pe acolo, iar familia lui Esposito se număra 
printre multe alte familii care n-aveau de ales decât 
să stea într-un astfel de loc controlat de bandele 
mafiote. Nu era mare diferență față de zonele 
periculoase din Marsilia. Şi acolo indivizii înarmaţi 
cu arme de foc, cuțite ori macete îi terorizau pe 
localnici. Pentru Raglan nu era nimic nou. 

Conduse de-a lungul depoului, unde bestiile 
puternice cu motoare diesel adunau laolaltă 
vagoanele de marfă. Se hotărî să evite străzile 
principale şi, cu puţin noroc, toţi traficanții de la 
colţ de stradă şi pe cei care trăgeau sforile. Viră uşor 
pe o alee îngustă, destul de lată cât să încapă o 
maşină, care se afla în partea din spate a rândului de 
case cu zid comun. Unele case aveau maşini de 
model vechi parcate în curtea din spate, între alee şi 
uşa din spate a locuinţei. Proprietăţile erau 
despărțite prin garduri, atât una de cealaltă, cât şi 
faţă de stradă. În partea din spate a clădirilor nu 
erau plăcuţe cu numerele caselor, însă numărase 

casele atunci când studiase harta virtuală pe GPS. 
Avea de trecut de nouă case până să ajungă la cea 
din care trebuia să recupereze banii pentru plată. 

Casa familiei lui Esposito semăna cu cele ale 
vecinilor, în sensul că era construită tot dintr-o 
cărămidă ce dovedea trecerea anilor — cine-o mai fi 
ştiind câţi? — de când fusese ridicată. Poate că zona 
asta fusese cândva dedicată muncitorilor de la 
depouri ori celor care activau în industria locală. 
Ulterior, cel mai probabil, imigranții căutaseră 
locuinţe ieftine. Oare aici trăiau acum muncitorii 
necalificaţi, printre traficanţi de droguri şi bande 
violente? Oare asta erau nevoiţi să îndure oamenii 
care făceau zilnic naveta în oraş, fie ocupându-se de 
curăţenie în vilele din cartierul Georgetown, fie 
măturând coridoarele marilor instituţii unde au loc 
jocurile politice? În spatele unui gard de sârmă pe 
jumătate rupt şi care abia se mai ţinea se vedea 
partea din spate a casei. Într-un colţ se zărea şi o 
maşină de spălat ruginită, rostogolită parțial. Dădu 
cu piciorul ca să deschidă poarta — dacă se putea 
numi aşa — şi poziţionă motocicleta mai aproape de 
veranda din spate, care era sub forma unei terase. 
După ce întoarse motorul cu faţa spre alee, trase 
prelata de pe o canapea veche şi o aşeză peste 
motocicletă. Din câte se vedea, nu era nimeni nici în 
laterala casei, nici peste drum, în pofida lătratului 
câinelui în lanţ aflat în curtea vecină. Urcă treptele 
care duceau spre uşa din spate, câte trei odată, şi 
bătu rapid de câteva ori, apoi se trase într-o parte. 
Dacă înăuntru era cumva cine nu trebuia, iar 
persoanele respective se simțeau amenințate, era 
posibil să răspundă printr-un foc de armă care ar fi 
trecut cu uşurinţă prin lemnul uşii deloc trainice. 

Se auzi o voce timidă de femeie. 

— SI? 

— Doamna Mendoza? 

— Da? 

— Izan m-a trimis, spuse Raglan, rămânând 
departe de lemnul uşii. 

Nu primi niciun răspuns, însă auzi nişte şoapte 
spuse în grabă, apoi sunetul lanţului şi cel al yalei. 
Uşa se întredeschise, lăsând la vedere o femeie 
undeva pe la vreo 30 de ani. 

Aceasta se uită împrejur cu teamă. 

— Ne-a spus că veniţi. 

— Cu cât stau mai mult aici la vedere, cu atât 
cresc şansele să bage de seamă careva. 

Femeia se dădu deoparte şi îl lăsă pe Raglan să 
intre. Era o casă modestă. Singura canapea era 
acoperită cu o folie de plastic — clar înlocuia acea 
canapea jerpelită din curte. Cele două fotolii trăiseră 
vremuri mai bune. Duşumelele acoperite cu 
linoleum erau curate, iar aerul era îmbâcsit de acel 
miros specific de mâncare gătită. Pe podea, printre 
mobile, se jucau trei copii. Televizorul vechi era dat 
pe un post ce difuza un serial poliţist de pe vremuri, 
dublat în spaniolă. 

— Cine mai e în casă? întrebă Raglan. 

— Mama şi vărul meu. 

— Aş dori să-i cunosc şi eu. 

Femeia îl conduse în camera de zi, apoi pe un hol 
îngust. Bătu la o uşă şi aşteptă până ce îi răspunse o 
voce fragilă. Când intră, dădu peste o femeie în 
vârstă, întinsă pe pat. La vederea tipului alb şi înalt 
care părea imens prin comparaţie cu statura fiicei 
sale, ea păru să se sperie. 

— Spuneţi-i să mă scuze, însă am venit s-o ajut şi 
pe ea, şi pe familia ei. 

Raglan ştia suficientă spaniolă încât să se fi 
exprimat cu propriile cuvinte, însă uneori era mai de 
folos să pari ignorant. Doar aşa puteai afla 
informaţii în anumite circumstanţe. 

Odată ce fiica ei începu s-o lămurească în limba 
lor, chipul ridat al femeii fu brăzdat de un zâmbet. 
Încuviinţă. Doamna Mendoza nu spusese decât ce o 
rugase Raglan să-i transmită. Închise uşa, după care 
arătă spre o altă încăpere. 

— Vărul meu e acolo, dar nu vreau să-l trezesc. 

— E cam târziu pentru un pui de somn, comentă 
Raglan, cu băgare de seamă din cauza reticenţei 

femeii. 

— E bolnav. 

— Nu faceți zgomot, însă vreau totuşi să 
deschideţi uşa să verific. 

Aceasta se conformă şi deschise uşor uşa. Pe pat 
se vedea un tânăr în vârstă de vreo 20 şi ceva de ani: 
respiraţia îngreunată confirma faptul că era grav 
bolnav. Raglan băgă uşor capul înăuntru şi aruncă o 
privire şi după uşă. Camera era goală, cu excepţia 
câtorva afişe lipite pe perete şi a hainelor 
împrăştiate pe podea. Închise uşa. 

— Nu avem asigurare medicală. În curând o să 
moară, îi spuse doamna Mendoza. 

— Izan are bani, de asta am şi venit. De ce să nu 
vă folosiţi de ei? 

— Pentru el nu se mai poate face nimic, însă eu, 
mama şi copiii mai avem o şansă. Ne-a zis că pentru 
asta sunt banii, aşa că trebuie să-l plătim pe Reyes. 
E singura şansă pe care o avem la un trai decent. 
Izan a spus că va găsi o cale să-i transmită banii. 

— Casa e a dumneavoastră? 

— Stăm cu chirie. 

— Şi nu aveţi unde merge în altă parte ca să 
scăpaţi din cartierul ăsta, departe de ameninţarea la 
adresa întregii familii? 

— Unde să merg dacă n-avem bani? Nu, ăştia 
care controlează străzile ne ţin şi pe noi ca-ntr-o 
capcană. 

— Vorbim despre aceleaşi persoane care v-au 
ucis soțul? 

Încuviinţă. Raglan atinsese acel punct sensibil de 
unde izvorăşte durerea resimțită în urma pierderii 
unei persoane dragi. 

— lar Luis Reyes e cel care controlează acest 
cartier? 

Femeia îşi şterse lacrimile. 

— Noi nu-l vedem niciodată, însă are peste tot 
oameni plătiți care-i urmează ordinele. 

leşi cu doamna Mendoza pe hol, însă continuă să 
vorbească pe un ton scăzut, ca să nu-i audă copiii. 

Aceştia aveau să fie primii luaţi la întrebări dacă 
membrii bandelor aflau cumva că fusese prin zonă. 

— Izan mi-a zis că Reyes e un tip important în 
oraş. 

— Controlează multe districte, însă a început să 
devină din ce în ce mai periculos. Izan mi-a zis că 
Giza 

Mormăi ceva în sinea ei în spaniolă, până reuşi să 
găsească echivalentul în limba engleză. 

— Are tot felul de relaţii. 

Se uită la Raglan, căutând confirmarea că folosise 
expresia potrivită. 

— În plus, e şi protejat. 

— Izan ştie cumva cine îl protejează mai exact? 

Femeia clătină din cap. 

— Dar dacă îi dau banii pe care i-a ascuns Izan, 
veţi fi în siguranță? 

— Da. 

Raglan aruncă o privire prin casă, ascultând 
vocile copiilor şi spaniola neinteligibilă care venea 
dinspre televizorul învechit. 

— De ce sunteţi în pericol? 

— Cineva a crezut că soţul meu le spunea 
poliţiştilor ce ştia. 

— ŞI e adevărat? 

Femeia îşi muşcă buza, iar ochii i se umplură de 
lacrimi. 

— Raul era un om cu frică de Dumnezeu. 
Discutase cu preotul nostru, care îl sfătuise să-şi 
ţină gura de dragul familiei. Îi spusese să se 
gândească la noi. 

— Deci era, într-adevăr, informator al poliţiei? 

Aceasta încuviinţă imediat şi se şterse la ochi. 

— "Țara asta ne-a oferit o viaţă nouă. Credeam că 
scăpaserăm de pericolul de acasă. Nu mai suntem 
imigranţi ilegali, acum avem actele necesare. În 
fiecare noapte îi mulțumeam lui Dumnezeu pentru 
că ne pusese mâncare pe masă, iar soţul meu 
mulțumea acestei ţări pentru că ne-a salvat pe toţi. 
lubea America. Apoi, i-a zis lui Izan ce ştia pentru 
că îl crede pe frate-miu un tip curajos, care avea să 

ia legătura cu autorităţile; însă i-a spus şi el ce îi 
spusese preotul, adică să nu se bage, să-şi ţină gura. 
Nimeni n-a avut curajul necesar, aşa că bărbată-miu 
a spus că e de datoria lui s-o facă şi că poliția o să 
ne ofere protecție. Mi-a zis că aici nu e ca la noi 
acasă. 

Deja dura prea mult. Dacă îl văzuse cineva când 
ajunsese pe aleea din spate, atunci se dusese vorba 
de-acum. Nu avusese în plan să zăbovească atât de 
mult aici. 

— Ce le-a spus? 

— Nu ştiu prea multe. Raul era grădinar în oraş. 
Mi-a zis că văzuse tot felul de tipi importanţi pe 
care îi auzise spunând că ei şi şeful lui cumpărau 
arme, dar că şeful pierdea din controlul deţinut 
pentru că era consumator de droguri. 

Nu era mare lucru, dar se pare că fusese 
îndeajuns ca soţul femeii să fie ucis pentru ce ştia. 

— Aveţi idee unde lucra? 

Încuviinţă şi îi spuse în şoaptă adresa. 

— Ştiţi şi numele bărbatului care îi era şef? 

— E vorba chiar despre Luis Reyes. 

Luis Reyes ajunsese departe de la copilăria 
mizeră din cartierul rău-famat aflat în zona de sud- 
est a oraşului, rezultat al unuia dintre acele proiecte 
urbane de locuinţe finanţate de Congres. Acel copil 
agramat se autoeducase urmărind filme vechi, cu 
actori a căror dicţie era clară şi concisă, spre 
deosebire de actoraşii din prezent care mormăie 
mereu, fapt ce îl făcea permanent pe Reyes să zbiere 
nervos la ecranul din cinematograful său privat. Ştia 
instinctiv că, pentru a avansa în lumea asta, îţi 
trebuia ceva mai mult decât munca grea. Hainele 
stilate, femeile frumoase şi puterea de a-i influenţa 
pe alții — cu forţa, dacă se dovedea a fi necesar — 
reprezentau cheia succesului, mai ales într-un oraş 
dominat de politică, aşa cum era Washington, D.C. 
Acum, la trei decenii după ce scăpase din cartier, 
deţinea controlul aproape absolut asupra 
principalelor districte conduse de bandele din 
America Centrală. Nu-i fusese greu să asmută bande 
precum Barrio 18 împotriva celor din banda Mara 
Salvatrucha (sau MS-13 cum li se spunea), graţie 
conflictelor dintre acestea, centrate pe teritorii şi pe 
ura ce şi-o nutreau reciproc. Mexicanii contra 
salvadorienilor. Dezbină şi condu. Asta tot de prin 
filme o deprinsese. Afişul original al filmului 
Carlito, cu Al Pacino în rolul principal, stătea la loc 
de cinste în vila sa cu nu mai puţin de 12 
dormitoare, de pe strada 30, în zona de nord-vest, 
chiar în inima districtului cosmopolit Georgetown. 
Grădinile atent îngrijite, ce se întindeau pe o 
suprafață generoasă, dincolo de porțile din fier 
forjat şi de zidurile înalte, le ofereau locatarilor 
intimitate şi spaţiu, mult mai mult decât ar fi 
beneficiat în inima oraşului. În plus, valoarea 
actuală a casei ajungea la suma de 17 milioane de 
dolari, ceea ce însemna că era nu doar o investiţie 
rentabilă, ci îi aducea şi un plus de prestigiu unui 
mafiot de ultima teapă care, în cele din urmă, se 

zbătuse să se tragă de şireturi cu înalta societate din 
Washington, D.C. Pe lângă toate acestea, învățase 
de la alţi afacerişti de succes şi personalități din 
lumea mondenă că, dacă sprijinea financiar şi 
înfiinţa fundații de caritate, va ajunge să fie 
considerat unul dintre cei virtuoşi înaintea lui 
Dumnezeu. 

Banii începuseră să curgă rapid la început, 
datorită legăturilor pe care le avea în Honduras şi 
rutelor secrete pe care le înființase pentru 
transportul de droguri, însă acel stil specific şi 
acceptarea la care râvnea au devenit realitate mai 
greu. Înainte să ajungă să dea nouă mii de dolari pe 
o măsuţă de cafea din sticlă fumurie şi lemn de nuc, 
Charlene Ortiz fusese cea care îl făcuse să realizeze 
că era capabil de fapte mai măreţe decât doar 
traficul de droguri. Charlene era un ideal imposibil 
de atins. Asemenea oricărei alte viitoare prințese, nu 
se lăsa uşor. Stăruia. Venea şi pleca după placul 
inimii. Locuia de cealaltă parte a râului, însă nu 
pentru mult timp, căci Charlene, la fel ca Luis, era 
ambițioasă şi sesizase talentul tipului vânjos încă de 
la început. Nimeni nu ştia mare lucru despre ea, dar 
se spunea că le frângea bărbaţilor atât inimile, cât şi 
egourile. Tati fusese condamnat pe viaţă şi îşi 
ispăşea sentinţa în Florida, iar Charlene crescuse pe- 
atât de dură şi de meschină pe cât era de frumoasă. 
Reyes o iubea şi o trata exact aşa cum îi plăcea ei, 
adică cu respect. Charlene era cea cu relaţiile sus- 
puse. Nu-i mărturisise niciodată ce şi cum, dar îi 
făcuse cunoştinţă cu cele mai importante persoane 
din lumea afacerilor, care ştiau exact „scurtăturile” 
ca să-şi crească profitul, precum şi cine erau cei din 
Guvern cu adevărat influenţi. La un moment dat, 
văzând că nu mai avea nevoie de ea, l-a părăsit. Îi 
spusese că o urmărea unul dintre foştii soți. Şi îl mai 
sfătuise că venise vremea ca Reyes să-şi găsească o 
gagică albă, cuminte. Acum avea nevoie de 
extravaganţă şi de o tipă bună la braţ. Reyes 
încercase să o implore să rămână, însă până şi el îşi 

dădea seama că totul era o minciună. El se afla în 
plină ascensiune la vremea aceea. 

Ceea ce însă nu ştia Reyes era că femeia 
irezistibilă, perspicace, inteligentă şi îndeajuns de 
dură încât să-şi poată purta singură de grijă pe 
străzile periculoase lucra pentru anumite persoane 
care aveau legături strânse cu o agenţie 
guvernamentală. Aceştia îl pregăteau treptat din 
umbră pe Reyes pentru clipa când urmau să aibă 
nevoie de el şi de reţeaua lui de distribuție din 
America Centrală. Motivul pentru care nu ieşiseră la 
iveală se datora faptului că, dacă erau dezvăluite 
legăturile cu lumea interlopă, consecinţele ar fi atras 
după sine deconspirarea celor de la FBI, iar viețile 
oamenilor implicaţi ar fi fost distruse în urma 
anchetei. De-acum, Luis Reyes deja îşi crease o 
imagine de afacerist de succes, datorându-și 
izbânzile mai ales inspiraţiei de a dezvolta zonele 
părăginite pe care le controla; iar acest statut îl 
proteja acolo de orice eventuale consecințe în 
confruntarea cu legea. Scenariul era relativ simplu. 
Atunci când politicienii care sperau să ajungă nume 
consacrate apelau la ajutor din partea sa în 
districtele lor, Reyes se asigura că violenţa cauzată 
de bande înregistra o creştere, ceea ce conferea 
politicilor care, vizau asigurarea aplicării legii un 
plus de atenţie şi avânt. Ceea ce însă, de fapt, nu 
prea se reflecta în creşterea reală a demersurilor 
autorităților; pur şi simplu, atunci când crimele 
aferente consumului şi traficului de droguri erau 
anchetate în cadrul unei anumite secţii de poliţie, 
făptaşii se mutau într-o altă zonă şi le solicitau 
protecţie membrilor bandei locale. Între cei care 
apelau la Reyes pentru diverse favoruri exista o 
înțelegere tacită, şi anume ca acesta să nu fie 
niciodată implicat personal în vreo fărădelege. 
Desigur că lumea respecta regula. Cum altfel să-şi fi 
putut permite să rămână în continuare în sfera lui de 
influenţă? 

Locuinţa sa de pe strada 30 avea un garaj 
subteran imens, în care ţinea 23 de maşini. 

Autoturismele sale de zi cu zi, bolidul SUV marca 
Chevrolet Suburban şi Mercedes-ul S500, ambele 
albe, se potriveau perfect cu tenul femeilor care 
veneau şi plecau din viaţa lui. Era un tip cool. Se 
îmbrăca la modă, putea să poarte o discuţie pe 
diverse subiecte şi să pară convingător plus că era 
îndeajuns de bogat încât să-şi cumpere orice-şi 
dorea. Altfel spus: trăia pe picior mare. 

Luis Reyes păstra încă acel aer de tip dur care îi 
crea un plus de farmec periculos, îndeajuns încât să 
suscite interesul celor născuţi şi educați într-un 
mediu privilegiat. Primea adesea invitaţii la diverse 
petreceri organizate de lumea bună. Nimeni nu îl 
comenta defavorabil pe tipul latino-american care se 
afişa mereu cu o altă tânără albă atrăgătoare, care 
arăta ca şi cum ieşise din paginile vreunei reviste de 
modă; cel puţin nu în acest oraş, în care rasa nu 
însemna nimic, însă succesul, influenţa şi puterea 
reprezentau tot ceea ce era necesar pentru a ajunge 
sus. Oricum, chiar dacă cineva ajungea cumva să 
nutrească astfel de gânduri supărătoare, avea măcar 
chibzuinţă să le ţină pentru sine. lar cei care aveau 
de-a face cu el deprinseseră şi ei modalităţile de a 
supravieţui în condiţii potrivnice. Puteau şi ei să 
recunoască un tip periculos când îl întâlneau. Până 
ce a ajuns să achiziţioneze diversele întreprinderi pe 
care le deţinea, banii lui Reyes deja fuseseră spălaţi 
lună. Echipa de contabili se asigurase că băncile nu 
puneau întrebări cu privire la sumele mari care îi 
intrau în conturile legitime, în vreme ce restul 
ajungeau la băncile din străinătate. Aranjamentul îi 
avantaja pe toți cei implicaţi. Permisese utilizarea 
rutelor sale de distribuţie, astfel că banii îi erau 
spălaţi de persoane care dispuneau de influenţa şi de 
experienţa necesare pentru a face acest lucru. 

La un moment dat însă, Luis Reyes a călcat 
strâmb. Ademenit de aroma îmbietoare a produselor 
de patiserie proaspete după o noapte de chefuit şi 
băut, se luase la ceartă cu un puşti oarecare în faţa 
unei patiserii la ora patru dimineaţa. După ce se 
insultaseră unul pe celălalt de mama focului, Reyes, 

sub influenţa aburilor alcoolului, considerase că 
lipsa de respect cu care îl tratase acel golan merita 
un singur răspuns: îl împuşcase pe puşti de două ori 
în cap. 

De-atunci, viaţa sa luase o turnură sumbră. În 
primul rând, începuse să consume propriile droguri. 
Apoi, o ameninţase pe iubita lui. Speriată de 
moarte, aceasta îşi ţinuse gura, însă făcuse tot ce-i 
stătuse în putinţă ca să plece de lângă el. Nimeni n-a 
putut dovedi că el era vinovatul, dar se dusese vorba 
în târg că Luis Reyes nu era genul de persoană pe 
care voial s-o inviţi în salonul tău de oaspeţi din vila 
din Georgetown şi să-l serveşti cu un pahar de 
whisky vechi de 25 de ani. Deodată, invitaţiile la 
petrecerile cu fast au încetat să mai vină. În vila de 
pe strada 30 s-a lăsat liniştea. Apoi, la urechile 
oamenilor legii a ajuns un zvon de la cineva care 
lucra pentru el, unul dintre grădinari mai exact, cum 
că îşi folosea rețeaua de distribuţie pentru a 
transporta şi alte mărfuri, nu numai droguri. Se pare 
că spre sud ajungeau loturi întregi de armament. Un 
om de-al său din cadrul departamentului de poliție îi 
vânduse un pont referitor la asta înainte ca vestea să 
ajungă la FBI. Atunci, Luis Reyes îl măcelărise pe 
Raul Mendoza. 

Raglan îi spuse văduvei lui Mendoza să se ducă 
înapoi la copii şi să-şi vadă de mâncarea de pe foc. 
Între timp, el merse în baie, verifică plăcile din 
tavan şi se urcă pe vasul de toaletă. Nu-i fu deloc 
greu să ridice placa şi, pipăind, dădu de pachet 
exact acolo unde îi spusese Esposito că îl ascunsese. 
După ce puse panoul la loc, suflă praful de pe plicul 
gros, de mărimea unei cărămizi. Când îl desfăcu şi-l 
înclină, ieşiră două teancuri de bancnote de 100 de 
dolari, bine strânse. Chipul blând al lui Benjamin 
Franklin îl privea de la locul său de cinste, de pe 
bancnote. Pe fruntea bătrânului preşedinte era scrisă 
o adresă din Georgetown. Raglan numără 
aproximativ banii: estimativ, erau cam 50.000 de 
dolari în plic. Fiecare teanc avea cam 25.000. 
Instinctul său fu să ia zece mii şi să-i dea imediat 
familiei Mendoza. Însă care ar fi fost, oare, 
consecinţele acestui gest? Dacă Reyes ceruse 
50.000, iar el îi dădea cu zece mii mai puţin, ar fi 
putut pune întreaga familie în pericol. Aşeză banii la 
loc în plic. 

Doamna Mendoza făcuse un pas în spate şi îl 
primise în casă pe tipul înalt care îi apăruse în prag. 
Nu ştia cine era, şi nici nu-i păsa; pur şi simplu era 
recunoscătoare ştiind că fusese trimis de fratele ei. 
Iată doi bărbaţi curajoşi, care îşi puseseră în pericol 
propriile vieţi pentru ea şi familia ei. 

Raglan îi întinse telefonul său. 

— Vă rog să treceţi numărul dumneavoastră de 
telefon. 

Femeia ezită. Părea speriată. 

— De ce vreţi numărul meu? 

— Vreau doar să vă anunţ odată ce am transmis 
banii mai departe, ca să ştiţi că sunteţi în siguranţă. 

Aceasta încuviință cu o expresie spăşită. Era 
conştientă de faptul că Raglan sesizase tranziţia de 
la recunoştinţă la teamă şi neîncredere. Îşi introduse 
numărul în agendă. 

— Vă rog să mă iertați, sunt speriată mai tot 
timpul. 
— Voi face tot ce pot ca să vă mai iau din această 


povară, o linişti el. 


Odată ajuns la motocicletă, Raglan puse plicul în 
portbagajul din piele. Apoi, dădu cu spatele şi ieşi 
pe mica alee. Dacă s-ar fi întors pe unde venise, 
ajungea pe o stradă cu sens unic, făcea la dreapta şi 
urma să meargă pe nişte străduţe destul de înguste, 
însă dacă dădea de probleme, atunci motocicleta 
avea să se strecoare rapid pe lângă bandele sau 
traficanţii care stăteau la colţ de stradă. Trebuia să 
părăsească repede zona, înainte ca cineva să-l 
observe pe acele străzi lăturalnice. Tură acceleraţia 
şi o luă la dreapta; deja se zărea bulevardul 
principal la capătul străduţei. Încă vreo 500 de metri 
şi ar fi scăpat. Ajunsese la jumătatea distanţei, când 
1 se termină brusc norocul: dintr-o curte ieşiseră trei 
tipi. Îşi aruncaseră chiştoacele de la ţigări şi se 
poziționaseră astfel încât să blocheze calea şi-aşa 
îngustă. Raglan opri cam la trei metri de ei. Tipu, 
destul de pirpirii, mergeau legănat, ca să pară duri; 
era o strategie. Toţi şmecheraşii din cartier aveau 
nevoie de un mers care să anunţe că erau duri şi nu 
trebuia să te pui cu ei. A, şi să nu uităm de dantura 
proastă care venea la pachet. Dacă nu le convenea 
ce-aveai de zis, tăbărau repede pe tine, iar în 24 de 
ore îți găsea careva cadavrul pe marginea 
autostrăzii, înjunghiat. 

— Mişto motor, zise liderul grupului. 

Muşchii lui bine definiţi arătau ca nişte parâme 
din oţel. Tipul ăsta avea să fie primul, dar şi cel mai 
greu de pus la pământ. Trebuia să se mişte repede. 
Ceilalţi nu prezentau o ameninţare la fel de mare. 
Aveau prea multă bere la bord. Peste talia blugilor 
găuriți şi dedesubtul jachetelor căptuşite se ițeau 
burţile umflate de la prea multă iarbă. Toţi trei 
aveau tatuaje. 

Din cauza modului în care e proiectată 
motocicleta Harley, şoferul poate părea scund când 
te uiţi la el în ansamblu. Exact asta le indusese 
golanilor un sentiment de falsă superioritate. Raglan 
opri motorul şi lăsă motocicleta să se sprijine în 
piedică. Se îndepărtă câţiva paşi; nu voia să rişte s-o 
împroaşte cu sângele lor. Deodată, cei trei erau 
nevoiţi să ridice uşor capetele doar ca să se uite în 
sus la necunoscut. Raglan stătea ca o stană de 
piatră. Aştepta. Avea tălpile bine ancorate pe asfalt, 
ca să aibă stabilitate. Era pregătit. 

— E un motor şmecher, răspunse Raglan. 

— Hei, nu eşti de prin zonă, remarcă al doilea 
bărbat, afişând un rânjet care nu-i făcea danturii 
nicio favoare. 

Aveau accente de undeva de prin America 
Centrală, cel mai probabil din El Salvador sau din 
Guatemala. Deducţia nu se datora recunoaşterii 
dialectelor, ci faptului că ştia de unde proveneau 
bandele care se stabileau în astfel de cartiere. 

— Sunt englez, răspunse Raglan. 

— la zi, ai venit în calitate de turist? Ce, vrei s-o 
vinzi? întrebă cel de-al treilea sfrijit. 

— Nu e de vânzare şi oricum n-are rost să-ți 
curgă balele după ea, pentru că e prea grea ca s-o 
stăpâneşti. Te-ai răsturna cu tot cu motocicletă, iar 
apoi ar trebui să vină maică-ta ca s-o ridice de pe 
tine. 

Bărbatul afişă o grimasă furioasă şi făcu 
ameninţător un pas în faţă. 

— Te corto los cojones, zise cu ciudă, şi deja 
dusese o mână la spate, probabil după cuțitul pe 
care sigur îl avea băgat la curea. 

Însă liderul lor întinse braţul şi-l opri, apoi 
izbucni în râs. 

— Nu tai la nimeni coaiele azi, frate. Tipu’ vrea 
ceva. 

Raglan nu se mişcase de unde stătea. Avea 
picioarele depărtate egal, uşor flexate, gata să se 
miște fie la stânga, fie la dreapta, în cazul în care 

tăbărau pe el. Şi era sigur că, mai devreme sau mai 
târziu, aveau s-o facă. 

— Ia zi, ce-nvârţi pe-aici? întrebă liderul. 

— Am auzit că aici vine lumea după marfă de 
calitate. Din-aia adevărată, adică. 

Se apropiară mai tare de el, dar tot nu erau siguri 
cum avea să reacționeze tipul care purta cască de 
poliţist şi care se uita la ei cu o expresie hotărâtă. 

— Vii din oraş? Căcaturi din-astea cumperi de pe 
strada H sau strada 7. Unu” ca tine n-are ce căuta 
aici, mai degrabă în Dupont Circle. 

— Nu vreau să fiu prins. Poliţia din D.C. de-abia 
aşteaptă să-i înhaţe pe cei care cumpără droguri. Am 
venit cu viză. Dacă mă arestează, pierd orice şansă 
de a mai intra în ţară, şi am o iubită aici. 

Cei trei tipi nu mai dăduseră niciodată de un 
străin care să pătrundă pe teritoriul lor cu atâta 
tupeu. Era o experienţă unică în vieţile lor limitate. 
Fiecare cvartal îşi avea propriii traficanţi. Oare era 
ziua lor norocoasă sau malacul ăsta avea să le facă 
probleme? Erau trei la număr şi puteau oricând să 
cheme întăriri. Liderul aruncă o privire peste umăr 
în ambele direcţii. Oare verifica dacă îi privea 
cineva pe la ferestre? Ar fi contat dacă erau martori? 
Clar intenţia lor era să acţioneze cu violenţă oricum, 
aşa că martorii nu aveau cu siguranţă de gând să se 
implice şi să dea vreo declaraţie la poliţie. Raglan 
ştia că liderul căuta sprijin de fapt. Ceilalţi erau 
intimidaţi de el, iar acesta era un lucru bun. Deja 
sorții erau de partea sa. Încă de la bun început 
fuseseră, pentru că nu era la vreun colţ de stradă: nu 
aveau să fie martori, orice s-ar fi întâmplat, şi nici 
nu era cavaleria prin apropiere. 

— Pot să merg la rivalii voştri de la următorul 
colţ de stradă, adăugă el. 

Se apropiară şi mai mult de el. 

— Nu, nu, zise liderul. Avem noi orice-ţi trebuie 
la un preţ bun. Ai banii la tine? 

Rânji. 

— Nu acceptăm plata cu cardul. 

— Nu mai spune? N-aţi ţinut pasul cu vremurile, 
văd. Folosesc mereu cardul în multe alte locuri. 

— Au terminale? întrebă cel de-al doilea tip. 

Îi luase pe nepregătite. 

— Da. Aveţi metamfetamină cristal? 

Rânjiră toți trei. 

— Vrei topo? Avem de-asta. Avem de toate. Ştii 
de speed- balls"? 

— lau şi de-astea. 

— Da, dar mai întâi trebuie să vedem dacă poţi 
plăti, zise tipul slab şi musculos. 

Arăta ca o pasăre de pradă care se pregătea să-şi 
înhaţe victima. 

Raglan scoase din buzunarul gecii un teanc de 
bancnote. Era gros şi legat cu un elastic de cauciuc. 
Cei trei se apropiară mai tare, atraşi fiind de sulul de 
bani tentant. Aproape că erau la o lungime de braţ 
de el. În privirile acelea de golănaşi crescuţi pe 
străzi se vedea că deja îl catalogaseră drept un fraier 
de la oraş, idiot pentru că le arătase miile de dolari 
pe care le avea la el. 

— Luăm noi ăştia, îi zise liderul pe când atât el, 
cât şi ceilalți doi îşi scoteau cuţitele. 

Tipul din stânga lui încercă să tragă afară o 
macetă pe care o avea ascunsă sub haină. Proastă 
mişcare. Era dreptaci, iar tipul cu muşchi îi stătea în 
cale. 

Atacul fu brusc, dar nu neaşteptat. Atunci când te 
confrunţi îndeaproape cu violenţa extremă, în lobii 
limbic şi temporal din creier se declanşează un 
semnal puternic. Creierul apasă la maximum pedala 
de acceleraţie a medulosuprarenalei, ceea ce îţi 
acutizează forța şi percepția. Raglan era mereu 
cuprins de aceeaşi senzaţie de calm şi de o stare 
intensificată de alertă atunci când se confrunta cu o 
situație foarte periculoasă. Timpul parcă se dilata. 
Totul devenea mai clar. Pe un acoperiş de tablă 
ondulată aterizase o pasăre, iar ghearele sale zgâriau 
suprafața, în încercarea de a-şi găsi echilibrul. 
Sunetul părea să înece totul în jur. Cicatricile de la 

acnee pe care le avea pe faţă bărbatul deveniră nişte 
cratere selenare, asemenea unor gropi cu formă 
neregulată care înghiţeau lacome bucăţi din tatuajul 
care îi şerpuia dinspre gât către mandibulă. La 
colţurile gurii avea bobiţe albe de salivă, care arătau 
ca spuma lăsată de o omidă pe frunză. Raglan nu 
avea niciun fel de emoție cu privire la rezultatul 
confruntării. Psihologii explică faptul că acel 
sentiment de detaşare se numeşte depersonalizare, 
iar aceasta este, de regulă, o tulburare gravă de 
personalitate. Totuşi, într-o situație pe viaţă şi pe 
moarte, face diferența dintre victimă şi 
supraviețuitor. 

Raglan aruncă nonşalant sulul de bani spre tipul 
aflat cel mai în față, iar acesta fu distras, încercând 
să-l prindă. Raglan făcu un pas înainte şi îl izbi 
puternic cu podul palmei, chiar sub bărbie. Gâtul îi 
trosni preţ de o clipă pe când îşi muşcă propria 
limbă cu dinții sparți în urma impactului. Tipul din 
dreapta lui Raglan nu avea loc să se mişte şi nu putu 
decât să încerce să-l atingă cu maceta, însă Raglan 
se dăduse deja trei paşi înapoi, mişcare care îl 
adusese mai aproape de cel aflat la stânga, care 
ținea cuțitul jos, lângă şold. Se întâlniră la jumătatea 
distanței, lama acestuia din urmă urcând rapid, într- 
o mişcare menită să-l eviscereze pe inamic. Mare 
greşeală. Raglan făcu repede un pas în lateral, lăsă 
lama cuţitului să coboare, apoi îl împunse cu 
degetele în ochi. Acesta urlă şi ridică braţele în aer, 
aruncând cuțitul din mână. Tertipul fusese doar 
temporar. Raglan trebuia să se ocupe de cel de-al 
treilea, care avea loc acum să se desfăşoare cu 
maceta. Se apropie de el, îi blocă braţul şi îi aplică 
slăbăturii un pumn cu vreo doi centimetri şi 
jumătate mai jos de stern. Era o lovitură fatală, 
îndeajuns de puternică încât să-i producă hernii la 
nivelul organelor interne şi să-i rupă aorta 
abdominală, cel mai mare vas sangvin din corp. 
Tipul se prăbuşi. Cel care îl atacase cu cuțitul era 
acum orbit şi se zvârcolea pe jos de la durerea 
sfâşietoare provocată de distrugerea nervilor optici. 

Raglan se aplecă şi-i trase un pumn în frunte. Nu se 
mai zvârcoli şi scoase doar o răsuflare fetidă 
aproape imperceptibilă. Ultima lui suflare, de altfel. 
Raglan ridică sulul de bani şi scoase o bancnotă de 
100 de dolari, pe care o aruncă peste trupurile de pe 
Jos. La una dintre ferestre, o mişcare la perdea; se 
ivi chipul unei femei. Aceasta încuviinţă şi zâmbi, 
apoi dispăru la fel de repede. Raglan se aşeză înapoi 
pe şa şi demară în trombă cu cele aproape 400 de 
kilograme câte cântărea bestia de oţel, fără a încerca 
să evite trupul liderului bandei. 

Avea să considere această scurtă întâlnire ca fiind 
muncă în folosul comunităţii. 

Raglan porni înapoi spre oraş. Odată ajuns în 
Georgetown, buricul târgului, cum ar fi, viră pe o 
străduță mărginită de copaci de-o parte şi de alta. Pe 
ambele părți ale străzii erau case din cărămidă roşie, 
cu câte trei etaje. În întregul oraş era limită de două 
ore dacă parcai pe stradă. O luă spre vest, urmând 
indicaţiile de pe GPS, asigurându-se că nu era 
urmărit. Să fii precaut nu este niciodată un obicei 
prost pe care să ţi-l formezi. După ce parcursese 
câteva străzi, observă că acele vile scumpe 
continuau să-şi arate valoarea prin aspectul 
grandios. Era lesne de văzut că fiecare costa câteva 
milioane bune de dolari şi contrastau puternic cu 
locuinţele de pe acele străzi lăturalnice din cartierul 
Brentwood. Într-adevăr, aşa se vede peste tot prin 
lume prăpastia dintre cei avuţi şi cei mai puţin 
norocoşi. Raglan trecu pe lângă casa lui Reyes, 
aflată pe strada 30, în nord-vest, ca să-i verifice 
disponibilitățile de securitate. Acum că trecuse 
furtuna, printre barele gardului impunător din fier 
forjat, se vedeau doi grădinari aplecaţi, care 
trebăluiau la gardul viu. Nici urmă de paznici sau de 
câini, dar inevitabil erau instalate camere de 
supraveghere. 

Parcă motorul mai încolo pe stradă, la câteva zeci 
de metri de casă, apoi veni la poartă. Apăsă pe 
butonul interfonului, dar nu primi niciun răspuns. 
Fluieră înspre cei doi grădinari. Unul dintre ei ridică 
privirea, se uită oarecum agitat înspre casă, apoi iar 
la necunoscutul care îi făcea semn de la poartă. 
Raglan ridică plicul astfel încât acesta să-l vadă. 
Bărbatul în vârstă ținea furtunul de-a curmezişul 
trunchiului său, de parcă era un băț. 

Se îndreptă spre poartă şi îl analiză atent pe 
Raglan. 

— Da, domnule? 

Arăta şi vorbea exact ca locuitorii din Brentwood. 

— Livrare pentru señor Reyes. 


161 


Întoarse plicul gros în mână, asigurându-se că îl 
vede. 

— Trebuie să sunati la interfon, domnule. 

— Am încercat. Nu merge, spuse Raglan. E un 
pachet important. E acasă? 

— Da, e aici. Nu ştiu dacă primeşte oaspeţi. 

Făcu o pauză, apoi spuse pe un ton scăzut: 

— Nu prea se simte bine acum... 

— Dacă aş reuşi să-i dau plicul, atunci asta ar 
contribui mult la siguranţa familiei Mendoza. 

Bătrânul căscă ochii mari. Îşi făcu o cruce, apoi îl 
strigă şi pe celălalt grădinar. Frau de vârste 
apropiate; chipurile amândurora erau brăzdate de 
trecerea anilor şi marcate de greutăţile vieţii. lată 
doi oameni în vârstă recunoscători că aveau de 
lucru. Primul îi traduse celuilalt în spaniolă ce-i 
spusese Raglan. La auzul numelui Mendoza şi 
acesta îşi făcu cruce. Se părea că frica era literă de 
lege. Încă nu îşi curăţaseră sufletul de păcate. 

— Aveţi vreo armă la dumneavoastră, señor? 

— Nu. 

Raglan îşi deschise jacheta şi se întoarse să le 
arate că nu purta armă în talie. 

Cei doi s-au consultat iar. Ambii au clătinat din 
cap. S-au întors cu faţa spre Raglan. 

— Nu îndrăznim să vă primim înăuntru fără să 
discutăm mai întâi cu el. Înţelegeţi? 

— Bineînţeles. Mergeţi înăuntru să-i spuneţi că 
am venit? Ştiţi ce a pățit Raul Mendoza. Sunt un 
prieten de familie. 

— Domnule, ştiu totul, însă mi-aş dori să nu fi 
aflat nimic despre asta. Merg s-o întreb pe menajeră 
dacă vă primeşte. 

Grădinarul se îndreptă spre casă; celălalt se 
întoarse la ale sale. Raglan avea acum ocazia să 
analizeze perimetrul casei şi împrejurimile. Pe 
ambele părți ale casei, dar şi de-a lungul zidului 
care ducea înspre partea din spate a proprietăţii, 
erau amplasate camere video. Oricine venea sau 
pleca era înregistrat. Raglan acoperise cu palma 
lentila camerei micuţe de la interfon. Reyes sigur nu 

angajase o firmă de securitate să-i urmărească 
imaginile surprinse de camerele de luat vederi, 
pentru că n-ar fi fost prielnic pentru afacerile sale. 
Cu toate acestea, undeva în vila aia erau păstrate 
filmările cu cei care veneau. 

Câteva minute mai târziu, bătrânul grădinar 
cobori treptele şi apăsă pe butonul care deschidea 
poarta. 

— Poftiţi, vă rog. Vă primeşte. Urmaţi-mă. 

— Nu-i necesar, îi spuse bătrânului care respira 
greu de la drumul făcut înăuntru şi înapoi. Mă 
descurc singur. 

— Vă mulţumesc. Uşa este la capătul scărilor. 
Sunaţi şi vine cineva să vă deschidă. 

Tuşi, expectoră şi scuipă pe jos. Respirația i se 
calmă. Scoase o cârpă din buzunar şi se prefăcu că 
se şterge la nas. 

— Aveţi grijă, îi şopti. Nu-i e prea bine azi. 

— Are oameni în casă? 

Grădinarul clătină din cap. 

— Nu mai are pe nimeni. Cândva, da, señor 
Reyes îi avea mereu aproape pe cei ca el. Acum, l- 
au părăsit. 

Făcu iar o pauză. 

— Au mai fost şi alţii. Tipi albi, adică. 

Cobori vocea. 

— Îi auzeam când ţipau unii la alţii. Nu le 
convenea că el consumă atâtea droguri. Acum are 
doar o menajeră şi o bucătăreasă. 

Raglan îi mulţumi, după care urcă lent treptele 
curbate ce duceau spre uşa de la intrare. Cu cât urca 
mai sus, cu atât vedea mai bine terenul şi 
dimensiunea clădirii; de acolo se zărea şi uşa de la 
garajul subteran. Pe măsură ce se apropia de casă şi 
de uşa de la intrare, merse mai pe stânga, în laterala 
clădirii, spre grădina din spate. Deschise o portiţă 
din fier forjat, frumos decorată. Domeniul era destul 
de întins şi cuprindea o piscină mare şi o zonă de 
relaxare, iar peluzele ample şi peticele cu flori şi 
arbuşti erau împrejmuite de un zid mare din 
cărămidă, de-a lungul căruia se aflau copaci înalți. 

Se părea că Reyes ţinea la intimitatea lui. Raglan se 
întoarse, aruncă o privire pe fereastră, dar nu văzu 
nimic demn de atenţie. Dincolo de ferestre se 
vedeau încăperile decorate cu mobilă aleasă. Atinse 
ramele geamurilor; în golul dintre geam şi ramă se 
simțeau nişte fire. Sistemul de alarmă probabil 
acoperea întreaga reşedinţă. Ajunse la ușă, sună, şi 
după câteva clipe menajera îi deschise. Nu spuse 
nimic, făcu un pas în spate şi îl pofti să intre. 

Chiar şi dacă erai explorator în Antarctica, tot te- 
ar fi orbit întinderea de marmură albă odată ce era 
scăldată de razele soarelui. Scara imensă ar fi arătat 
complet normală în decorul ecranizării Pe aripile 
vântului. O urmă pe menajeră spre camera de zi ce 
avea un aspect la fel de impresionant, cu pardoseală 
din marmură acoperită cu piei de animale. Raglan 
deja realizase că afişele cu filme de pe pereţi nu 
erau copii, ci chiar originalele. Tipul era clar cinefil. 
Se întrebă dacă nu cumva avea pe sub pat pantofii 
roşii ai lui Dorothy din Vrăjitorul din Oz. Se părea 
că Reyes deja parcursese pe jumătate drumul din 
cărămidă galbenă. 

Menajera îl conduse pe Raglan la câţiva metri de 
însuşi Luis Reyes. Acesta purta un trening alb cu 
auriu şi pantofi sport aurii decoraţi pe lateral cu 
pietre strălucitoare turcoaz. N-avea niciun rost să 
încerce să estimeze valoarea ceasului bătut cu pietre 
preţioase pe care îl etala la încheietură. Pe un panou 
aflat de cealaltă parte a încăperii se aflau patru 
televizoare cu diagonala de un metru. Cu siguranţă, 
mult prea mici ca să vizioneze filme pentru un tip 
cu gusturile lui Reyes. Raglan observă numeroase 
fotografii în ramă în care apărea un bărbat îmbrăcat 
la patru ace, cu aspect elegant, un tip pe care l-ai 
putea confunda cu o vedetă de film. Dantură 
frumoasă, corp zvelt, zâmbet sincer, cu câte o altă 
femeie atrăgătoare la braţ în fiecare fotografie. Un 
aspect cu totul diferit față de tipul care stătea în faţa 
lui. Şi care părea să fie la pământ. 

Reyes se aşeză pe marginea unei canapele albe, 
destul de spațioasă încât să poată sta întreaga echipă 

de fotbal american din Washington, atât cei din 
apărare, cât şi cei din atac, şi să se relaxeze 
urmărind un meci. Împrejurul unei farfurii aşezate 
pe măsuţă erau împrăştiate firimituri de la ceea ce 
păreau a fi brioşe cu cremă, din acelea decorate cu 
bombonele multicolore. Se părea că lui Luis Reyes, 
traficant de droguri, mafiot şi ucigaş, îi plăceau cele 
roz. Pe cutia deschisă de produse de patiserie figura 
numele unui magazin alimentar şi cafenea de pe 
strada M. Deci tipului îi plăcea să consume zahăr şi 
carbohidrați. Alături de dulciuri mai era şi o sticlă 
de whisky, cu un pahar pe jumătate plin alături. Pe 
măsuţa de cafea din sticlă, lângă liniuţele de 
cocaină, stătea de „pază” şi un pistol semi-automat 
placat cu nichel, amplasat astfel încât să-i fie la 
îndemână. Băutură şi cocaină. Dacă tipul nu lua o 
supradoză sau nu făcea atac de cord, mare minune. 
Reyes putea la fel de bine să se înscrie de pe acum 
pe lista celor care aşteaptă un transplant de ficat. 

Jumătate din cantitatea de cocaină părea deja să-i 
fi pătruns pe nări lui Reyes. Era agitat, cu mâna 
întinsă astfel încât să stea cu palma pe pistol. Apoi 
iar ducea mâna la coapsă şi se scărpina. Raglan 
menţinu contactul vizual cât consideră că ar fi 
suficient. Dacă te uiţi prea mult în ochii unui câine, 
o ia ca pe o provocare, iar Luis Reyes părea genul 
care muşcă. 

— Cine dracu” eşti şi de ce ai venit la mine? îl 
întrebă, apoi plecă capul şi mai trase o linie, urmată 
imediat de o duşcă zdravănă de whisky. 

Raglan se gândi că probabil Reyes o ţinea aşa de 
o vreme. Cocaina îţi dă o stare euforică timp de 
vreo jumătate de oră, iar ca s-o menţii trebuie să 
consumi în continuare. Evident că el luase o 
cantitate mult mai mare. Odată ce începea să se 
ducă efectul, probabil urma să ia altceva din cauza 
stării depresive puternice. Riscul în ceea ce îl privea 
pe Raglan creştea dacă se instala cumva starea de 
paranoia. Aruncă o privire înspre şemineu: mai 
multă marmură. Deasupra, atârna un afiş imens cu 
Al Pacino într-unul dintre filmele în care apărea în 

ipostaza de mafiot drogat. Asta ca să vadă lumea că 
îşi idolatriza eroul. 

— Izan Esposito m-a rugat să fac o livrare pentru 
el. 

— Cine? întrebă iar Reyes, încercând să caute 
numele prin memoria sa puternic deteriorată. 

— Esposito. În numele familiei Mendoza. 

Reyes îi aruncă o privire aspră, apoi încuviinţă. 

— A, da. Turnătorul. Da, ştiu despre cine e vorba. 
Îi ai la tine? 

Raglan se apropie de el. Reyes duse instantaneu 
mâna la armă. 

— Suficient de aproape. Pe masă. 

Raglan se aplecă şi aşeză pachetul pe masa de 
sticlă, după care îl împinse spre el. Reyes rupse 
plicul şi vărsă conţinutul pe masă. Analiză cele două 
teancuri de bancnote. Se uită apoi la Raglan şi duse 
mănunchiurile la ureche; le foiletă. Rânji. 

— Da, sunt toţi aici. 

Fusese doar un gest teatral ca de lumea 
showbizului. Probabil văzuse asta în vreun film. 

— În regulă. Poţi pleca. 

— Aş vrea o garanţie cum că familia Mendoza e 
în siguranţă acum. 

Reyes mai luă o gură de whisky. Făcu o grimasă, 
de parcă înghiţise acid de baterie. Încleştă pumnul 
preţ de o clipă. 

— Ce-ţi pasă ție? 

— Aţi încheiat o înţelegere cu familia. 

Reyes ridică din umeri. 

— Da, 50 de miare. Ar fi trebuit să cer mai mult. 
Ăsta-i mărunţiş pentru mine. 

— Pentru ei, sunt mai mulți bani decât vor vedea 
vreodată în viaţa lor. Ar fi bine să aibă certitudinea 
că vor putea trăi liniștiți. 

Reyes arăta ca şi cum mai avea puţin şi ceda. 
Buza îi trăda furia. Raglan era deja pregătit. Un şut 
în masă, care se răsturna, şi el rămânea prins pe 
canapea, încă trei paşi şi arma placată cu nichel 
avea să-i brăzdeze părul ţeapăn dat cu gel. 

Reyes ridică iar din umeri şi puse pistolul la loc. 
Băgă un deget în cocaină şi îşi masă gingiile. 

— Da, nu-mi pasă de ei. Turnătorul e mort. 

Se holbă iar la Raglan. 

— Cine-ai zis că eşti? 

— Un prieten de-ai lui Casey Zeller, îi răspunse, 
aruncând intenționat numele în discuţie, ca să-i vadă 
reacţia. 

Rotiţele din mintea lui Reyes se învârteau cu 
încetinitorul. Clătină din cap şi se holbă în gol la 
peretele din celălalt capăt al încăperii, cu pupilele 
dilatate, de parcă Dumnezeu urma să apară şi să-i 
dea tablele inscripţionate cu informaţiile dorite. Îl 
străbătu un spasm. Se prinse cu mâinile de stomac. 
Părea că îi venea să vomite. Îşi duse antebraţul la 
gură şi se ridică greoi, nesigur pe propriile picioare. 
Se uită iar la Raglan. 

— Serveşte-te, îi zise, arătând înspre liniile de 
cocaină. 

Înşfacă pistolul şi ieşi clătinându-se din încăpere. 
Raglan aşteptă câteva secunde. Auzi o uşă cum se 
deschide şi se izbeşte, apoi sunetul cuiva care 
vomită. Se duse spre ecranele TV, umblă puţin cu 
telecomanda până ce dădu de imaginile surprinse de 
cele patru camere de supraveghere amplasate în faţa 
casei. Găsi un buton de „redare” şi derulă, trecu de 
sosirea poştaşului, de tipul care livrase mâncarea, de 
grădinari şi de imaginile care păreau să-l înfățişeze 
zilnic pe Reyes întorcându-se pe jos acasă cu una, 
alteori două cutii pline cu produse de patiserie. Ce-i 
drept, nu era un obicei la fel de nociv precum 
cocaina şi alcoolul, însă asta îi indica lui Raglan 
faptul că se ducea frecvent la cafeneaua de pe strada 
M, care era doar la câteva minute de mers pe jos de 
casa lui. Pe măsură ce derula, începură să apară şi 
chipuri noi. Văzu cum se deschisese poarta şi 
intrase o maşină din care coborâseră nişte tipi. 
Urcaseră treptele spre intrare. Raglan puse pauză, 
scoase telefonul şi făcu o poză la ecran. Sunetul de 
vărsătură continua, însoţit de tot felul de icnete. 

Auzi paşi, se întoarse brusc şi o văzu pe menajeră 
cum se uită la el din cadrul uşii. Aceasta privea când 
la el, când la ecrane şi iar la Raglan: avea o expresie 
facială complet neutră. Deodată, femeia se întoarse 
cu spatele şi plecă. Dacă ar fi vrut să alerteze pe 
cineva, ar fi făcut-o chiar atunci. Poate, îşi zise el, 
moartea lui Raul Mendoza îi pusese pe toți pe 
gânduri. Derulă mai departe, şi iar apărură aceiaşi 
bărbaţi, uneori doar doi dintre ei, însoţiţi de mahări 
musculoşi, cu barbă, care puteau la fel de bine să fi 
avut „Brigada Operaţiuni Speciale” tatuat pe frunte, 
aşa de evident era de unde proveneau. 

Se auzi cum trage apa. Raglan derulă înainte până 
ce se văzu pe sine, pe când se apropia de treptele de 
la intrare. Avea capul plecat şi nu i se puteau 
identifica trăsăturile, închise ecranele şi se întoarse 
la locul unde stătea când părăsise Reyes încăperea. 
Când reveni, acesta din urmă părea că se simţea 
puţin mai bine. Flutură arma când vorbi. 

— Nu ştiu niciun Zeller. Asta m-ai întrebat? 

— Casey Zeller, da. 

Reyes se trânti la loc pe canapea şi îşi rezemă 
capul pe spate. 

— De unde să-l ştiu? 

— Urmărea să le furnizeze produse unor prieteni, 
zise Raglan, mizând pe faptul că Reyes, aşa 
îmbuibat de cocaină cum era, nu avea să-l împuşte 
pe loc. 

Tipul avea legături cu poliția din D.C. Dacă îl 
împuşca pe Raglan şi apoi susținea că pătrunsese 
prin efracție în locuinţa sa, cine l-ar fi contrazis? Cu 
siguranţă nu cei care lucrau pentru el. 

Reyes ridică capul şi îl fixă cu privirea. 

— Să le furnizeze ce? întrebă. 

Probabil că acum sunau toate alarmele pe 
coridoarele goale din capul lui. 

— Arme, îi răspunse Raglan pe un ton sec. 

Reyes evită să-l privească în ochi; îşi umplu 
paharul cu whisky. 

Raglan îl văzu cum apasă pe siguranţa pistolului. 

— Nu activez în acest domeniu, preciză Reyes 
calm. 

— Ah, trebuie să fi înţeles eu greşit. Vă rog să mă 
scuzati. 

Reyes se uită la el. Dădu din cap ca şi cum îi 
accepta scuzele. Luă o gură de whisky. 

— Atunci am reglat conturile în ceea ce priveşte 
plata făcută de familia Mendoza? întrebă Raglan. 

— În regulă. S-a făcut ceea ce trebuia. Socotelile 
sunt încheiate. 

— Mulţumesc, spuse Raglan. 

Reyes se ridică şi se apropie de el. Pistolul se afla 
în dreptul șoldului său, îndreptat spre stomacul lui 
Raglan. 

— Nu eşti poliţist, nu? Unul dintre ăia pe care 
nu-i ştiu eu, adică. Nu pari să fii. 

— Nu sunt poliţist, zise Raglan, dar nu se grăbi 
să se depărteze de el. 

Ar fi putut să-l dezarmeze pe Reyes cât ai clipi. 

Reyes întinse mâna şi-i pipăi pieptul lui Raglan. 

— Şi nu, nu port niciun microfon. 

Reyes făcu un pas înapoi. 

— Niciodată nu poţi fi prea sigur. 

— Asta aşa e. Vă mulţumesc pentru timpul 
acordat, domnule Reyes. 

Era vremea să plece. Aproape ajunsese la ușă. 

— Eşti englez? întrebă Reyes. 

Raglan se întoarse spre el. 

— Da. 

— Ce cauţi aici? 

— Am venit în concediu cu familia. Mergem la 
Disney World. 

Se întoarse şi plecă fără a-i mai da şansa 
traficantului să mai zică ceva. Oricum, puţin 
probabil să se mai fi întâmplat. Creierul lui Reyes 
încă încerca să descifreze ce-i spusese. Nu puteai 
inventa aşa ceva. Poate că halucina şi mai tare decât 
crezuse. 

Raglan trecu pe lângă grădinarul care îi 
deschisese poarta. Urma să-i fie de folos dacă 
identifica exact care era rutina cotidiană a lui Reyes. 
În cazul în care se ivea şansa, avea să încerce să 
pătrundă din nou în casa acestuia, iar dacă Reyes se 
ducea să se vadă cu persoanele cu care avea 
legături, atunci îşi propusese să-l urmărească. 

— Şeful doarme până târziu? 

Bărbatul ridică din umeri. 

— N-aş putea spune sigur. Eu şi prietenul meu 
venim când ne începem programul de lucru. Nu-l 
vedem tot timpul, iar femeile din casă, ei bine, cred 
Că... ştiţi... adică nu le place, dar nu-l pot refuza 
când le cere ceva. 

— Nu are vreo iubită? 

— Nu, nu mai are. A avut cândva. Acum lumea 
se fereşte de el. 

— Prostituate? 

— Da. Uneori. În ultima vreme, nu prea des. 

Bărbatul aruncă o privire temătoare înspre casă, 
de parcă se temea să nu-l audă cineva. 

— Ştiţi, cred că băutura şi drogurile i-au ştirbit 
bărbăția. Deci cred că, dacă le cheamă pe menajeră 
şi pe bucătăreasă la el în dormitor, le cheamă ca să-l 
hrănească cu burrito. 

Rânji. 

— E prizonier în casă, nu iese nicăieri. Se duce o 
dată pe zi la patiserie ca să ia prăjiturele dintr-alea 
şmechere, dar apoi... nada. 

— La ce oră iese din casă? întrebă Raglan. 

— Dimineaţa. Se duce să ia şi cafeaua. 

— Mersi, spuse Raglan. 

— Domnule, le-aţi făcut un mare bine celor din 
familia Mendoza. Nu vom uita asta. 

— Am fost doar mesagerul. Trebuie să-i 
mulţumiţi lui Izan Esposito. 

— Chiar şi-aşa, mesagerul îşi pune propria viață 
în mâinile altora. 

Îl mai analiză pe Raglan o clipă. 

— Totuşi, cred că lui i-a fost mai frică de 
dumneavoastră decât invers. 

Raglan aşteptă peste drum, ferit de privirile 
bărbaţilor care trebăluiau în grădină, dar şi de 
camerele de supraveghere. Îşi făcu de lucru la motor 
în cazul în care vreun vecin suna îngrijorat la poliție 
să anunţe că un tip dubios umblă prin cartierul 
locuit preponderent de oameni înstăriți. După vreo 
oră, tot nu văzuse niciun fel de mişcare prin casă, nu 
ieşise şi nu intrase nimeni, iar Raglan ştia că nu-i va 
mai ţine mult şarada. Le trimise fotografia făcută 
bărbaţilor surprinşi de camerele video ale lui Reyes 
atât lui Maguire, la Londra, cât şi lui Sokol, zis şi 
„Pasărea”, în Franţa. Dacă persoanele respective 
erau din armată sau agenţi utilizaţi de cei implicaţi 
în traficul cu arme de foc, atunci s-ar fi putut ca ei 

TJ Jones se afla în garaj, îmbrăcat cu hainele de 
lucru, şi turna dezinfectant în găleata cu apă cu care 
urma să spele. Când auzi motorul cum toarce, 
sunetul fu la fel de liniştitor precum al unei pisici 
care i s-ar fi frecat de picior, ca să-i transmită cât de 
mult se bucură să fie acasă. 

— E totul în regulă? îl întrebă pe când Raglan 
oprea motorul şi  împingea motocicleta pe 
platformă. 

— Perfect, spuse Raglan. 

TJ se şterse pe mâini cu o cârpă. 

— Exact ce-i trebuia, să iasă puţin pe şosea. Ai 
turat bine motorul? 

— Puțin. 

— Pun pariu, zise TJ rânjind. Ce naiba, până şi 
eu i-am dat blană. Termin treaba în vreo oră. A, să 
nu uit: Beth Ann ţi-a făcut geaca. Mi-ar plăcea să 
zic că arată ca nouă, dar la cum e, probabil n-a fost 
niciodată nouă. O găseşti în cuier. 

— Mersi, e printre preferatele mele. 

— Vrei să zici de fapt că e singura pe care o ai, 
completă TJ. 

Raglan zâmbi şi scoase câteva cutii din 
portbagajul motocicletei. 

— Am adus mâncare la pachet şi câteva beri. 

— Perfect. 

Raglan ieşi şi merse pe alee până la clădirea 
principală. O femeie în vârstă care purta o pereche 
de ochelari cu lentile groase mijea ochii, încercând 
să citească ce scria pe hârtiile pe care le scosese din 
cutia poştală. Majoritatea erau fluturaşi publicitari şi 
cupoane de reducere. Probabil nu primea altfel de 
corespondenţă. 

— Scuzaţi-mă, vă pot ajuta cu ceva? îl întrebă ea, 
aruncându-i străinului o privire deloc prietenoasă. E 
o reşedinţă privată. 

Deşi era mică de statură şi în ciuda faptului că nu 
vedea prea bine, femeia compensa prin încrederea 
în sine. 

— Sunt un prieten de-ai lui TJ Jones. Stau la el o 
vreme. 

— Aha. 

Se uită peste umărul lui, spre uşa de la intrare. 

— Nu sunteţi de pe-aici. 

— Nu, spuse Raglan zâmbind şi trecu pe lângă 
ea. 

— Tinere, nu ne place deloc când intră 
necunoscuţi în blocul nostru. 

Raglan fu salvat de la alte explicaţii de sosirea lui 
TJ, care intră cu mopul şi găleata în mână. 

— Beth Ann, e unul dintre prietenii mei, nu-ţi fă 
probleme. 

Bătrâna afişă un zâmbet luminos. 

— A, TJ, în regulă atunci. Ştii doar că ne dau 
emoţii ăştia care sună la uşă şi încearcă apoi să ne 
vândă tot felul de lucruri. 

Zâmbetul lui TJ păru să-i înlăture temerile femeii. 
Îi făcu un scurt semn lui Raglan, care se îndepărtă 
fără să mai spună nimic. TJ era îndeajuns de isteţ 
încât să ştie că n-avea niciunul dintre ei nevoie ca 
vecinii curioşi să îşi bage nasul acolo unde nu 

trebuia. ÎI auzi cum îi reaminteşte femeii că geaca 
pe care o cususe îi aparținea lui Raglan. Raglan 
intră în apartament, puse mâncarea pe masă şi berea 
în frigider. Se spălă, apoi observă că tricoul avea o 
gaură, probabil de când îl lovise pe unul dintre 
traficanţii de droguri. 

Îşi scoase tricoul de rezervă şi îl aruncă pe 
celălalt la gunoi. Avea să cumpere altul când se 
ducea înapoi în cartierul Georgetown ca să-l 
urmărească pe Reyes. Odată ce se spălă, scoase 
telefonul şi se uită la pozele pe care le făcuse 
bărbaţilor surprinşi pe camerele de supraveghere ale 
lui Reyes. I le trimise şi lui Jack Swain, însoțite de 
un scurt mesaj în care îl ruga să vadă dacă îi poate 
identifica. Frânturile de informaţii pe care le avea la 
acel moment erau ca un puzzle, iar imaginea de 
ansamblu încă nu apărea pentru că lipseau piese. 
Casey Zeller îl vizitase pe Esposito la închisoare şi 
probabil că urma această pistă în propria-i anchetă 
cu privire la dispariția armamentului militar prin 
intermediul unor companii de achiziţii false. Oare 
Esposito avusese dreptate? Oare acei bani obţinuţi 
din traficul de droguri erau spălați astfel încât ruta 
de aprovizionare a lui Reyes să poată fi folosită 
pentru a scoate armele din Statele Unite? Câţiva tipi 
albi şi însoțitorii lor de categorie grea îl vizitaseră 
pe Reyes, iar grădinarul spusese că îl ameninţaseră 
pe acesta din cauza faptului că propriile droguri îi 
luaseră minţile. Oare tipii respectivi erau chiar 
aceiaşi care apăreau şi în imaginile pozate de el? 

Raglan deschise televizorul şi schimbă posturile 
până dădu de ştirile locale. Vremea urma să fie 
schimbătoare. Din cauza ploilor fuseseră închise 
unele străzi. Pe burtiera din partea de jos a ecranului 
figurau un furt, un accident rutier şi moartea a trei 
bărbaţi despre care se presupunea că fuseseră ucişi 
în urma unei răfuieli între bande, în cartierul 
Brentwood. Dădu sonorul pe mut şi formă numărul 
familiei Mendoza. După câteva clipe, răspunse 
femeia. 


173 


— Doamna Mendoza, am venit la dumneavoastră 
azi-dimineaţă. Vă amintiţi? 

Simţi emoția din tonul ei. 

— A avut loc o crimă aici astăzi. Aproape de casa 
noastră. E vorba de trei traficanţi de droguri. 

— Da, am văzut la ştiri, îi răspunse pe un ton sec. 

Femeia tăcu. Raglan văzu cu ochii minţii casa şi 
interiorul. Fiul şi fiica femeii, care stăteau pe jos şi 
se uitau la televizor, îl priviră în ochi. Nu prea le 
dăduse atenţie atunci, dar îşi amintea acum expresia 
din ochii căprui ai băieţelului cu pielea măslinie. Nu 
era sigur dacă bărbatul acela nu le va face rău. Nu 
vă fac nimic, spuse o voce. A sa. Prea târziu pentru 
unii, continuă. Cu ceva ani în urmă, într-o peşteră, 
pe când vâna terorişti în vestul Africii, ucisese un 
copil cam de vârsta celor din casa familiei 
Mendoza. Băiatul respectiv încercase să-l omoare în 
tenebre şi plătise pentru asta cu viaţa. Privirea lui 
uimită pe când îşi dădea ultima suflare încă îl 
bântuia pe Raglan după toţi aceşti ani. 

— Alo? Da, sunt aici, spuse doamna Mendoza. 

Raglan alungă rapid imaginea din gând. 

— Voiam să vă asigur că datoria a fost achitată. 
Dumneavoastră şi familia sunteţi în siguranță. 

Aceasta nu răspunse imediat. O auzi cum oftează. 
Apoi: 

— Vă mulţumesc, domnule. Vă mulţumesc! 

Vocea începu să-i tremure. Făcu o pauză şi se 
adună. 

— Ciudată treabă, nu-i aşa? Adică tot noi trebuie 
să-l plătim pe bărbatul care mi-a ucis soţul. 


TJ se spălă şi se schimbă, în timp ce Raglan puse 
masa. Desfăcu două beri, în vreme ce TJ aşeză un 
radio mic de buzunar pe comodă, deschise un sertar, 
scoase câteva baterii AAA şi le înlocui pe celelalte, 
care erau aproape pe terminate. 

— Radioul meu vechi ţine mult mai mult faţă de 
astea moderne, digitale. Îmi place să-l am cu mine 
când fac treabă, când spăl podelele, de exemplu. 

Uneori mă întreb dacă am făcut ceva cu viaţa mea. 
Ani de zile am măturat duşumelele de la magazinul 
din colţ ca să fac bani de buzunar pe când eram 
puştan, iar mai apoi, în armată, nici nu mai ţin minte 
câte latrine şi barăci am spălat. Mamă, ce m-am mai 
bucurat când am plecat la război! 

Raglan îi întinse o bere. 

— Jur, violenţa acaparează oraşul ăsta din ce în 
ce mai mult în fiecare zi. Ştii ce-am auzit azi la 
ştiri? 

— Că au fost ucişi trei bărbaţi în Brentwood? 
întrebă Raglan, cu o expresie complet neutră pe 
chip. 

TJ se aşeză la masă, gata să se înfrupte din festin. 
Ridică o cutie. 

— O, supermarketul „Whole Foods”. Ce răsfăţ! 
Da, trei traficanţi. Mai bine să se omoare între ei 
decât să ucidă oameni nevinovaţi, zic cu. 

— Da, aşa mă gândeam şi eu, comentă Raglan, 
părând neinteresat. 

TJ îşi puse mâncare pe farfurie şi luă o gură de 
bere. 

— Pe doamna din hol o cheamă Beth Ann. Nu-ţi 
face probleme, am discutat eu cu ea. E doar o 
bătrână care locuieşte singură. Odată cu bătrâneţea 
vin şi tot felul de temeri. Asta e valabil pentru 
majoritatea vârstnicilor. E şi normal să fie aşa, mai 
ales dacă te uiţi la ce se petrece pe străzi. E şi mai 
rău dacă locuieşti într-un cartier rău-famat, cum e 
Brentwood, iar persoanele vulnerabile care stau 
acolo, ei bine, presupun că trăiesc zilnic cu frica-n 
sân. Pur şi simplu asta e realitatea lor. Uneori mi-aş 
dori să fi fost cu douăzeci, treizeci de ani mai tânăr 
şi să fiu al naibii dacă nu m-aş apuca să patrulez 
chiar eu străzile. 

Luă o gură de mâncare. 

— Nu consider că e greşit să ucizi nemernici. 

Cei doi au continuat să mănânce în linişte. 
Amândoi ştiau că, adunat, puteau umple un cimitir 
cu toți cei cărora le luaseră viaţa. 

Ce mai contau încă trei? 

A doua zi dimineaţă, Raglan luă motocicleta şi 
porni pe strada M, găsi un magazin şi îşi luă un 
tricou albastru-închis, simplu, ca să-l înlocuiască pe 
cel pe care-l aruncase. Nu purta decât această 
culoare. Aveau şi ofertă: cumperi unul, îl iei pe al 
doilea la jumătate de preţ. Un tânăr exuberant pe al 
cărui ecuson scria „Russell” îi explică faptul că 
tricoul pe care îl voia Raglan nu putea fi cumpărat 
separat de „partenerul” său, de culoare roşu-aprins 
şi care mai avea şi un logo imens pe piept, cu un 
scris în stil graffiti. Timpul se scurgea cu 
repeziciune, iar Raglan nu voia să rişte să-l rateze 
pe Reyes dacă acesta pleca de acasă. Îi explică din 
nou tânărului că avea nevoie doar de un singur 
tricou, însă află că nu se putea renunţa la această 
condiție de orice logică, deoarece casa de marcat 
era programată să încaseze doar pachetul cu două 
tricouri. Raglan cumpără cele două articole, puse 
unul în pungă şi i-l dărui pe celălalt lui Russell. Nu 
putu să-şi dea seama dacă acesta din urmă fu 
încântat sau contrariat de cadou. 

Odată ce porni iar cu motocicleta pe strada M, se 
îndreptă spre patiseria de unde îşi cumpăra Reyes 
prăjituri. Era o ocazie bună să-l prindă departe de 
camerele de supraveghere şi să încerce să afle mai 
multe despre legăturile cu Zeller. Cu puţin noroc, 
creierul acestuia avea să fie mai limpede acum. 
Dacă informaţiile relatate de grădinar erau demne 
de încredere, atunci însemna că, aproximativ pe la 
ora asta, mânat fiind de pofta de dulce, Reyes urma 
să vină pe jos la cafenea de acasă. Raglan aşeză 
motocicleta în mica parcare rezervată clienților şi se 
duse spre intrare. 

Produsele erau aranjate astfel încât să-i atragă pe 
clienţi, iar Raglan trecu pe lângă un veritabil corn al 
abundenței multicolor, plin cu diverse produse 
alimentare, la preţuri care mai de care mai atractive, 
şi găsi o masă înaltă în capăt. Trebuia neapărat să se 

aşeze undeva cu vedere la intrare. Se duse apoi să se 
uite la vitrină. Avea de ales între 40 de sortimente 
de băuturi. Comandă o cafea mică şi pain au 
chocolat. Tipul de la casă se holbă la el. Raglan se 
corectă repede şi îi ceru un croissant cu ciocolată. 

Alături de zona în care se serveau îngheţată şi 
iaurt era o uşă ce dădea într-un culoar lateral cu 
geamuri, amplasat în exterior, menit să-i ferească de 
intemperii pe cei care îşi beau cafeaua şi savurau 
câte o prăjitură. Raglan aşteptă. Clienţii, în mod 
evident obişnuiţi ai locului, veneau şi plecau odată 
ce îşi ridicau comenzile standard de mâncare sau 
băuturi la pachet. După o oră de aşteptat şi trei 
cafele de câte 300 de mililitri, Raglan se pregătea să 
plece, când intră un tip care mergea cam clătinat. 

Reyes. Din câte vedea Raglan, gangsterul 
comanda un platou asortat cu dulciuri, însă se tot 
răzgândea pe măsură ce observa ceva şi mai 
apetisant în vitrină. Era precum un copilaş la 
magazinul cu dulciuri. Tot arunca priviri împrejur, 
însă nu şi în direcția în care era Raglan. Puțin 
probabil să se concentreze îndeajuns încât să-l 
observe. 

Reyes tot îi spunea femeii care îl servea să mai 
adauge tot felul de prăjituri pe platou. Probabil că 
aceasta spusese ceva care îi aprinse fitilul, căci 
vocea 1 se auzi numaidecât peste larma din magazin. 
Unii se întoarseră să-l vadă pe scandalagiu, apoi 
însă întoarseră rapid privirile. Reyes nu era genul de 
persoană la care să te duci să-i faci observaţie. 

Raglan tocmai se pregătea să se ducă la el, când 
intră un polițist pe uşa din lateral, îi făcu vesel din 
mână unuia dintre chelneri şi comandă cafea la 
pachet. Două de 600 de mililitri. Reyes era la vitrina 
de lângă intrarea principală, cam la nouă metri 
depărtare, şi nu îl văzuse. Raglan urmărea întreaga 
scenă. Două cafele. Asta însemna că mai era un 
polițist prin apropiere. Cel aflat în cafenea purta 
verighetă. Pe mânecă avea două galoane, semn că 
era ofițer de patrulă de rang superior. Om cu 
experiență. La brâu avea insigna argintie a poliţiei 

locale. Următoarea treaptă când avansa avea să fie 
cea de sergent. La curea purta un Glock 19 în tocul 
de piele, iar ochelarii de soare îi pusese în buzunarul 
de la piept. Comandă o plăcintă împletită cu sirop 
de arțar, apoi preferata tuturor poliţiştilor: o gogoaşă 
cu ciocolată. Toate bune, nicio problemă. Ulterior 
însă, situaţia luă o turnură proastă; cu adevărat 
nefericită. Polițistul nu plecă cu dulciurile şi cafeaua 
tot pe uşa pe care intrase. Pe când partenerul său 
tocmai trăgea maşina în faţa uşii de la intrare, acesta 
porni cu mâncarea într-o mână şi cutia de carton în 
care avea cafelele în cealaltă. 

Ajuns în dreptul lui Reyes, se opri şi-i spuse să 
coboare tonul. Oare Reyes era atât de ameţit de la 
droguri şi băutură încât chiar nu-l văzuse când se 
apropiase de el? Vocea poliţistului nu era deloc 
amenințătoare, ci împăciuitoare. Intenţionase doar 
să liniştească un client agitat, aflat într-un loc 
aglomerat. Reyes, cu ochii bulbucaţi şi cu gura 
căscată, se întoarse brusc, îl văzu pe omul legii 
lângă el, iar în mintea lui înceţoşată probabil crezu 
că veniseră să-l aresteze. Trase trei focuri unul după 
altul cu arma semiautomată placată cu nichel, pe 
care o avea ascunsă la brâu. Cafeaua se împrăştie 
peste tot, amestecându-se cu petele de sânge de pe 
uniforma albastru-închis a politistului. Dalele albe 
de gresie de pe jos şi geamurile vitrinei erau stropite 
de sânge. Bărbatul murise înainte să cadă la podea. 
Reyes se întoarse şi îşi făcu loc printre clienţii 
panicaţi. Şoferul maşinii de poliţie coborâse pe 
jumătate afară cu arma din dotare scoasă. Reyes 
continuă să tragă şi spre el. Raglan era la vreo şase 
metri în spatele ucigaşului. Ofiţerul de patrulă de 
afară se prăbuşi. Reyes o luă la fugă, ieşind din 
magazin. Raglan ignoră panica şi țipetele celor din 
jur şi alergă spre stradă, îl verifică pe ofiţerul de 
patrulă; un glonte ricoşase de pe capotă şi îi atinsese 
gâtul. Bărbatul se zvârcolea de durere. Raglan strigă 
la un trecător care asista şocat la întreaga scenă să 
sune la poliție şi să le spună că au un om rănit. Cei 
din cafenea erau copleșiți de panică. Cu puţin noroc, 

poate cineva sunase deja la 911. Mai bine însă să se 
asigure. 

Îi luă acestuia mâna şi o apăsă pe rană. Polițistul 
încercă să-i spună ceva. Raglan desluşi cuvântul 
„soţia”. Ignoră ceea ce era, probabil, un mesaj pe 
care rănitul voia să i-l transmită persoanei iubite, şi 
împături tricoul nou, folosindu-l drept bandaj cu 
care să aplice presiune pe rană. Dădu la o parte 
mâna plină de sânge a bărbatului, puse tricoul pe 
rană, apoi luă mâna poliţistului şi o puse la loc, ca 
să menţină presiune. Îl ridică astfel încât să stea în 
fund, poziționându-i umerii bărbatului ca să se 
sprijine de portieră. 

— Stai aşa, nu te mişca. Sângerarea va încetini 
dacă stai în poziţie dreaptă. În regulă? 

Bărbatul îl privi pe Raglan în ochi. Începea să se 
instaleze starea de şoc. 

Murmură doar: 

— Am înţeles. 

Chenţii încă stăteau ghemuiţi pe trotuar; nimeni 
nu ştia ce să facă sau unde dispăruse bărbatul 
înarmat. Traficul din zonă încetinise. Şoferii care nu 
ştiau ce se petrecuse claxonau. Raglan observă o 
siluetă familiară care se apropia dinspre cealaltă 
parte a străzii, îndreptându-se spre centru. I-o arătă 
insistent unui tânăr vânjos. Care ori era în permisie, 
ori era amator de sală. 

— Hei! Opreşte ambulanţa aia! 

Nedumerit, tipul se uită la polițistul de pe jos, 
apoi realiză ce se petrecuse. Fugi pe stradă, ferindu- 
se de maşinile care circulau, dând din braţe ca să 
oprească ambulanţa. Spitalul „George Washington” 
era la cinci minute depărtare. 

Raglan luă arma de pe jos. I-o arătă poliţistului 
rănit. 

— Am nevoie de asta, îi spuse. 

Polițistul încercă totuşi s-o apuce cu cealaltă 
mână, dar nu reuşi. Raglan îi împinse uşor 
încheietura în jos, apoi îşi băgă arma la spate. 
Magazia cu 15 cartuşe avea să fie suficientă pentru 
o rundă scurtă. Ulterior, va avea nevoie de arme mai 

serioase, dar nu intenţiona oricum să se răfuiască cu 
banda lui Reyes, în cazul în care acesta chemase 
deja întăriri. Fugi în direcția spre care o apucase 
ucigașul. Se auzeau sirenele. Doi poliţişti răpuşi la 
datorie: unul mort, celălalt mai norocos. O văduvă 
şi o soţie fericită. Bilanţul unei zile fatidice. 

Panica lui Reyes transformase alcoolul şi 
drogurile în combustibil de rachetă. Fugi ca un 
câine cu artificii legate de coadă, dar în direcția 
greşită. În loc s-o ia înspre casă, se dusese la stânga, 
apoi iar la stânga şi acum mergea spre sud, pe o alee 
îngustă pavată cu piatră cubică, printre casele din 
cărămidă în stil vechi şi zona de reconstrucţie a 
canalului. Alerga dând din mâini de parcă era moară 
de vânt, iar când ajunse la drumul care mergea 
paralel cu canalul, se izbi de un biciclist, se 
împiedică şi căzu. Treningul din mătase albă şi 
pantofii sport bătuţi cu pietre preţioase nu fuseseră 
meniţi pentru efort şi transpirație. Materialul de pe 
unul dintre craci se sfâşiase la cusătura mai slabă, 
iar el era foarte zgâriat pe mâini şi în genunchi. Cu 
toate acestea, în ciuda durerii, încleştase pumnii din 
pur instinct primar, astfel că nu scăpase nici arma, 
nici telefonul. Vânătorul devenise acum vânat, iar 
aceste arme de secol XXI erau singurele care îl 
protejau de lupul înfometat care, în mintea sa 
bolnavă, îi era pe urme. 

Tânărul în formă se dădu jos de pe mountain 
bike-ul de trei mii de dolari, fără nicio zgârietură, şi 
comise marea greşeală — la care contribuise probabil 
şi adrenalina — de a veni ameninţător spre Reyes, 
înjurându-l, la care acesta trase două focuri. Primul 
îşi rată ţinta, însă celălalt îi trecu prin coapsă 
biciclistului care purta costum special, mulat pe 
corp. Norocul fu că traficantul nu-l ucise pe loc, iar 
instinctul de supravieţuire al lui Reyes îl făcu s-o ia 
la goană spre străduța îngustă adiacentă, 
îndreptându-se în sfârşit spre casă. 

În depărtare răsunau sirenele, în timp ce Raglan 
alerga într-un ritm constant şi rapid; muncitorii se 
dădeau deoparte când îl vedeau cum vine în viteză. 
Se părea că tipul care-l urmărea pe trăgătorul 
dement, şi care tocmai trecuse pe lângă ei, era 
poliţist sub acoperire. 

Pe măsură ce fugea, peisajul urban din jur se 
estompa. Pe pervazuri se vedeau ghivece cu flori 
colorate; un căţel mic lătra de la geam. Raglan 
ajunse pe pista paralelă cu canalul şi îl văzu pe 
biciclistul aplecat cum apăsa cu palmele pe rană. 
Acesta era într-atât de furios, încât reuşi să strige 
înspre Raglan, cu dinţii încleştaţi din cauza durerii: 

— Pe acolo, în sus! îi spuse, făcând semn cu 
capul înspre o zonă întinsă, în şantier. 

Raglan nu se opri, se întoarse în direcția indicată 
şi fugi şi mai repede. Zona deschisă se afla în 
spatele clădirilor, dacă mergeai drept înainte, 
ajungeai pe strada 30. Reyes reuşise să se 
reorienteze. Nici urmă de el. Raglan încetini. Dacă 
Reyes se ascundea cumva după vreuna dintre 
maşinile parcate, atunci Raglan era o ţintă sigură. 
Continuă să meargă, iar o dată la câțiva metri se 
mişca rapid în lateral şi apoi brusc în faţă, cu arma 
pregătită să tragă. Dinspre stradă apăru o siluetă 
vânjoasă. Tipul părea îndeajuns de binefăcut ca să 
fie muncitor pe şantier. Se opri când îl văzu pe 
Raglan cu arma, apoi ridică mâinile în aer aşa cum 
ar proceda orice cetățean obişnuit cu frică de 
Dumnezeu. Era cam la 30 de metri depărtare. 

Raglan cobori pistolul. 

— E în regulă. Un tip care a împușcat doi poliţişti 
a trecut pe aici. L-aţi văzut? 

Bărbatul cu barbă cobori brațele, se întoarse 
parțial şi arătă înspre strada principală, însă 
continuă să se uite la Raglan. Era un gest 
neobişnuit, iar în acea clipă Raglan îşi dădu seama 
că-l mai văzuse undeva, iar faptul că nu se întorsese 
cu tot corpul înspre direcția pe care 1-0 indicase era 
un semn că-i profesionist. Distrage, scoate arma şi 
trage. Raglan se întoarse în lateral, devenind o ţintă 
mai îngustă pentru tipul al cărui pistol părea acum 
minuscul în mâna sa lată şi puternică. Acesta trase 
instantaneu. Raglan simţi un glonte cum îi atinge 
haina, iar cel de-al doilea vâjâi prin aer şi trecu 
razant pe lângă urechea lui. Dacă ar fi rămas în 
poziţia inițială, l-ar fi ucis sigur. Tipul cu pieptul lat 

căzu pe spate, cu braţele în lateral, când cele două 
focuri trase de Raglan îl nimeriră fix în inimă. Se 
prăbuşi la pământ ca un trunchi greu de copac. 
Raglan se duse spre el şi împinse cu piciorul arma 
bărbatului. Doi ochi întredeschişi îl priviră dincolo 
de pleoapele grele. Moartea sosise prea repede ca 
să-l mai ia prin surprindere. Sângele îi şiroia prin 
barbă. Era unul dintre malacii pe care îi văzuse pe 
camerele de supraveghere ale lui Reyes. Tipii cu 
care făcea acesta afaceri probabil că fuseseră 
suficient de îngrijoraţi cu privire la comportamentul 
lui, încât puseseră să fie urmărit. Asta ori Reyes 
apăsase un buton de apelare rapidă şi ceruse întăriri. 
Dacă tipul mort făcea parte dintr-o echipă de 
securitate, atunci Raglan intuia că, cel mai probabil, 
veniseră cu maşina, îl preluaseră pe Reyes şi îl 
duseseră deja într-un loc sigur, în vreme ce acesta 
fusese trimis ca să-l oprească. 

Se aplecă şi analiză tatuajul de pe antebraţul care 
se vedea pe sub mâneca pe jumătate suflecată. Mai 
văzuse undeva modelul, cu ani în urmă, pe când 
luptase cot la cot cu forțele speciale americane. Îi 
scotoci buzunarele, însă nu găsi niciun portofel cu 
permis de conducere. Bărbatul nu avea niciun 
element de identificare asupra lui. Raglan îşi scoase 
telefonul şi-l fotografie. Ridică arma şi i-o băgă la 
spate, apoi îi mișcă braţul încât să pară că aşa 
căzuse de la bun început. Măcar aşa, dacă trecea 
cineva pe acolo, nu avea să fure arma până la 
sosirea poliţiştilor. Raglan îşi ascunse Glock-ul la 
centură, apoi fugi mai departe pe stradă. Nici urmă 
de Reyes sau de poliţie. La vreo 300 de metri văzu o 
femeie în pauza de ţigară, sprijinită de zidul unei 
clădiri, vorbind la telefon. O întrerupse. 

— Sunaţi la poliție. A avut loc un schimb de 
focuri acolo, în zona din spatele meu. 

Aceasta se uită la el şocată. 

— Repede! îi spuse. 

Femeia bâigui o scuză persoanei de la celălalt 
capăt al firului. Până parcurse el vreo sută de metri, 
ajungând pe strada M, sunase deja la 911. După nici 

zece minute, Raglan ajunse la casa lui Reyes. Nici 
urmă de grădinari. Sări poarta şi urcă treptele câte 
trei deodată. Uşa de la intrare era descuiată. Raglan 
intră cu grijă, cu pistolul pregătit. Nici urmă de 
personalul din casă. Verifică repede bucătăria şi 
celelalte încăperi care dădeau în holul de la intrare. 

Strigă: 

— Alo? E cineva? 

Tăcere. 

— Poliţia! strigă iar, în speranţa că, în cazul în 
care se ascundea careva, va ieşi la auzul prezenţei 
oamenilor legii. 

Casa era însă goală, asta dacă nu cumva Reyes se 
ascundea în vreunul dintre cele douăsprezece 
dormitoare. Se deschise o uşă de pe hol. Raglan 
ridică arma, gata să tragă. Era grădinarul, cu mâinile 
în aer. Raglan îi făcu semn să iasă, îl urmară cel de- 
al doilea grădinar, împreună cu bucătăreasa şi 
menajera. 

— Unde e Reyes? 

Femeile speriate dădură din cap, iar când Raglan 
cobori pistolul şi le făcu semn că pot lăsa mâinile pe 
lângă corp, cei patru se îmbrățişară. Bătrânul care 
vorbise cu Raglan cu o zi în urmă făcu un pas spre 
el. 

— A plecat, domnule. Era agitat. A venit cu o 
maşină. Apoi, a fugit sus, însoţit de bărbaţii care 
veniseră cu el. A ieşit îmbrăcat cu alte haine. L-au 
băgat în maşină şi au plecat. Totul s-a petrecut 
foarte repede. Ce s-a întâmplat? 

— Şeful vostru a împuşcat şi ucis un poliţist şi a 
rănit alte două persoane. Poliţia va ajunge în curând. 
Povestiţi totul. 

Toţi patru încuviinţară. 

— Ar trebui să vă duceţi la bucătărie şi să 
mâncaţi ceva, beţi puţină cafea. Poliţia vă va pune 
multe întrebări. 

Grădinarul le spuse ceva în spaniolă celorlalți, 
făcându-le semn spre bucătărie. Se uită la el. 

— Domnule, sper să-l prindă. E un criminal. N- 
am dovezi, dar cred că l-a ucis pe Raul Mendoza. 

Am scăpat acum de el. N-am putut pleca până 
acum, pentru că ne temeam de ce ne-ar putea face 
ca să se răzbune. Sper să moară. 

Raglan se duse în camera de zi. Măsuţa de cafea 
era la fel de dezordonată ca ultima dată când fusese 
aici. Încă mai erau două linii de cocaină care mai 
aveau puţin şi se amestecau cu firmiturile de la 
prăjituri. O a doua sticlă goală de whisky se 
răsturnase şi rămăsese aşa. Era evident că Reyes le 
interzisese femeilor să facă ordine după el. Era 
precum un porc în cocina la care ţinea. Cele patru 
ecrane pe care apăreau imaginile surprinse de 
camerele de luat vederi erau pornite. Derulă iar 
imaginile şi îi văzu pe aceiaşi bărbaţi cum 
parchează în faţa casei, apoi pe Reyes cum coboară 
prăfuit şi zdrelt din maşină şi aleargă repede 
înăuntru, urmat de aceştia. Au plecat cu toţii după 
11 minute. Raglan nu putu să distingă numărul de 
înmatriculare. Părea evident faptul că, oricine-ar fi 
fost oamenii ăia, protejau pe cineva important. 
Nimeni nu scapă de un colaborator care îi face 
probleme înainte ca acest lucru să fie necesar. Reyes 
avea să sfârşească mort în clipa în care aceştia 
obțineau tot ceea ce aveau nevoie de la el, şi când 
reuşea altcineva să îi controleze linia de 
aprovizionare. Raglan repetă aceeaşi operaţiune şi 
şterse imaginile cu el intrând în casă, apoi opri 
camerele. 

Când dădea să iasă din cameră, observă plicul pe 
care i-l adusese lui Reyes, băgat în laterala 
canapelei. ÎI scoase şi verifică cele două teancuri de 
bancnote; păreau neatinse. Probabil că Reyes era 
atât de ameţit, încât uitase să-l pună în seif, oriunde 
îl avea prin casă. Se duse în bucătărie, unde stăteau 
la masă cei doi grădinari şi femeile, cu farfuriile de 
mâncare în față. Se ridicară numaidecât. Raglan le 
făcu semn să ia loc. 

— Unde e biroul lui? 

Bătrânul se întoarse spre una dintre femei. 

— Carla, arată-i tu. 

Femeia se şterse pe mâini. Raglan o urmă. 
Deschise o uşă şi se dădu înapoi. Înăuntru era un 
birou cu aspect învechit, din lemn de nuc, rafturi, 
dar şi un dulap cu geamuri de sticlă. Nu părea deloc 
folosit. 

— Nu venea niciodată aici, señor. Toate afacerile 
le făcea la telefon. Nu ţinea nimic aici. 

— Sigur are un seif, spuse Raglan. 

— Nu, señor, nu are. Se temea că or să vină 
autoritățile să-i percheziţioneze casa. Biroul lui era 
telefonul. 

— Bun, este vreo carte de telefoane prin casă? 

Privirea pe care i-o aruncă femeia parcă spunea 
Cine mai foloseşte cartea de telefoane?, dar după ce 
se gândi câteva clipe, încuviinţă, se duse la unul 
dintre dulapuri şi scoase Pagini Aurii pentru zona 
D.C. Raglan îi mulţumi. Sirenele se auzeau mai 
aproape de casă. Apăru grădinarul în prag. 

— Vine poliția, dar puteţi ieşi prin altă parte, da? 

— În regulă, spuse Raglan. Vă mulţumesc. 

Găsi pagina căutată, o rupse şi îl urmă pe 
grădinar, care îl conduse prin bucătărie spre un lift 
micuţ ce cobori în garajul subteran. De aici se putea 
ajunge la o intrare laterală printr-o portiță, care se 
putea descuia doar cu cheia pe care o ţinea în mână 
grădinarul. Pe când portia se închidea în urma sa, 
Raglan merse paralel cu intrarea în parcare, fiind 
ferit privirii de ziduri şi de gardul viu. Auzi cum se 
închid portierele şi vocile poliţiştilor care strigau 
instrucțiuni unii la alţii. Ajunse în stradă, se asigură 
că nu era nimeni şi aşteptă puţin. Se părea că poliţia 
era concentrată să blocheze strada şi să deschidă 
forțat poarta de la intrare. Întreaga busculadă îi 
permise lui Raglan să iasă lejer din ascunzătoare şi 
să se alăture mulţimii de gură-cască. Odată ajuns de 
cealaltă parte a străzii, scoase pistolul Glock, îl 
şterse de amprente şi se îndreptă uşor spre una 
dintre maşinile de patrulă. Geamul era coborât, iar 
şoferul se afla pe cealaltă parte, pe stradă, fiind 
ocupat să oprească traficul şi să-l redirecţioneze. 
Raglan lăsă arma să alunece pe covoraşul de la 

scaunul din față; mai bine să ajungă înapoi la 
proprietar. Nu există nimic mai dezonorant conform 
manualului polițistului decât să ţi se fure arma din 
dotare. 

Îi ură mult noroc în gând ofițerului rănit la 


datorie. 


Recupera motocicleta de unde o parcase în 
spatele cafenelei, în timp ce deasupra, în văzduh, se 
auzea sunetul puternic şi monoton produs de elicele 
elicopterelor trimise de posturile de ştiri. O bandă 
de circulație era încă închisă şi blocată cu 
ambulante, chiar în fața cafenelei. Scena crimei 
fusese marcată cu bandă galbenă de delimitare, iar 
trupul ofițerului ucis fusese acoperit cu un cearşaf 
alb. Într-o parte aştepta dubiţa medicului legist, cu 
uşile din spate deschise, gata să ducă trupul la 
morgă odată ce criminaliştii terminau de prelevat 
probele. Ofițeri în uniformă luau declarații 
martorilor. Raglan tastă în telefon numărul de pe 
pagina ruptă din cartea de telefoane, apoi, mulţumit 
de planul pe care şi-l făcuse în minte, întoarse 
motocicleta şi porni prin spatele clădirii, unde se 
făcea aprovizionarea, ieşind pe un drum de acces. 

Traficul era congestionat ca de obicei, însă 
motorul Harley se strecură cu uşurinţă printre 
maşinile care avansau cu dificultate aşa că, în 
decurs de o jumătate de oră, Raglan ajunsese în 
curtea casei familiei Mendoza. Se asigură că nu 
erau persoane prin jur, apoi bătu la uşă. Doamna 
Mendoza crăpă uşa să vadă cine era. Raglan se uită 
la ceas şi, chiar în acel moment, intră o ambulanţă 
privată pe aleea îngustă din spatele casei. Raglan le 
făcu semn şi împinse mai mult poarta din plasă ca 
să le facă loc celor doi paramedici cu targa mobilă, 
poftindu-i înăuntru. Odată ce consemnară toate 
informaţiile legate de bărbatul bolnav şi datele de 
contact ale doamnei Mendoza, îl transportară pe 
vărul ei în ambulanţă. Pe când maşina se îndepărta, 

Raglan intră, o luă de braţ pe femeia evident 
îngrijorată şi se îndreptă spre hol. 

— Se ocupă cei de la ospiciu de acum de el, 
doamnă Mendoza. Am discutat cu ei şi le-am spus 
că vă duceţi acolo să stabiliți detaliile privind plata. 
Poate mama dumneavoastră să rămână puţin singură 
acasă? 

— Da. După ce m-aţi sunat, am şi vorbit cu 
cineva să vină să aibă grijă de copii. 

Raglan scoase plicul din buzunarul hainei. 

— Reyes a fugit. Nu vă mai face nimic, nici 
dumneavoastră, nici familiei. Ăştia sunt banii lui 
Izan, iar acum sunt ai familiei. Împărţiţi-i în sume 
mai mici şi ascundeţi-i. Nu atrageţi atenţia asupra 
lor. Știu sigur că sunteţi deja conştientă de faptul că 
vărul dumneavoastră e foarte bolnav. 

Femeia încuviinţă; 1 se citea suferinţa pe chip. 

— Şi ştiţi că e pe moarte. Înţeleg. 

Raglan cobori tonul, în semn de respect. 

— Când va muri, plecaţi de aici. Luaţi-vă mama 
şi copiii şi mutaţi-vă în alt stat. Banii ăştia vă vor 
ajuta să vă puneţi pe picioare. 

Aceasta strânse banii în mână şi sărută plicul. 

— Aşa voi face. 

Avea ochii în lacrimi. 

— Fiţi puternică pentru familia dumneavoastră, 
doamnă. Spuneţi-i lui Izan unde mergeţi. E un om 
bun. Vă va proteja când iese din închisoare. Până 
atunci, alegeţi-vă destinaţia şi începeţi o viaţă nouă. 

— Nici nu ştiu cum să vă mulţumesc, îi spuse ca. 

Raglan privi peste umărul femeii, la fiul ei, care îi 
urmărea. Băiatul îi zâmbi. 

— Nu e nevoie, doamnă, îi răspunse. 

În cele din urmă, Jenna Voss reuşi să obțină 
adresa veteranului de război care luptase în Vietnam 
şi care călătorise cu autocarul din Orlando în 
Washington, D.C. În aceeaşi zi fusese înregistrat un 
număr mare de reduceri pentru seniori şi personalul 
militar pensionat, aşa că durase până fusese 
identificată persoana căutată. Ceea ce îi atrăsese de 
fapt atenția pe când stătea în faţa monitorului fusese 
un raport întocmit de Poliţia Metropolitană. Îşi puse 
căştile în urechi şi ascultă reporterul care prezenta 
un incident petrecut într-o cafenea din cartierul 
Georgetown, urmărind totodată scena de pe fundal. 
Imaginile de la locul faptei erau prezentate din 
diverse unghiuri, preluate atât de echipele de ştiri de 
la sol, cât şi din aer. Aşa cum se întâmpla mereu în 
astfel de cazuri, trecătorii făcuseră poze cu 
telefoanele personale, prin urmare imaginile filmate 
de postul de ştiri erau intercalate cu cele făcute de 
amatori. O astfel de imagine îi atrase atenţia: un 
bărbat îl ajutase pe un poliţist rănit. În poză se 
vedea că făcea semn undeva în spatele celui care 
fotografia. Reporterul relata faptul că acel bun 
samaritean preluase controlul asupra situației 
haotice şi îl ajutase pe ofițerul rănit, punându-i 
bandaj şi presiune pe rană. Exact în momentul în 
care se făcea poza, acesta tocmai îi ceruse unui 
trecător să o ia la goană printre maşini şi să 
oprească o salvare. Nu se ştia identitatea bărbatului, 
însă îi luase polițistului arma din dotare şi se dusese 
după atacator, care se presupunea a fi un fost 
afacerist cu ştaif din D.C., pe nume Luis Reyes. 

Văzu şi alte cadre, de data aceasta cu trupul 
neînsuflețit al unui alt bărbat care zăcea pe caldarâm 
şi, conform relatărilor reporterului, fusese ucis la 
doar câteva minute depărtare de locul faptei. Se 
vedeau pe fundal poliţia şi paramedicii. Echipa de la 
ştiri fu avertizată să se îndepărteze, întrucât poliţiştii 
tocmai marcau zona cu bandă galbenă. Unghiul 

camerelor video nu reuşise să surprindă exact chipul 
bărbatului decedat; Jenna nu văzu decât că avea 
barbă. lar pe ecran apăru imaginea cu bărbatul care 
îl ajutase pe polițistul împuşcat. Din păcate, chipul 
bărbatului nu se vedea absolut deloc din cauza 
maşinii de poliție care îi obtura complet chipul, 
lumina soarelui reflectându-se în lentila camerei. 
Voss mări imaginea ca să se uite la jacheta 
bărbatului, care părea asemănătoare cu cea purtată 
de tipul din autocar. 

Dacă ăsta era într-adevăr Raglan şi îl salvase pe 
acel ofițer, apoi pornise înarmat pe urmele 
trăgătorului, atunci era o coincidenţă a naibii de 
mare că fusese găsit bărbatul ucis la doar câteva 
sute de metri distanţă. Raglan mersese cu autocarul 
în D.C., îl ajutase pe un bătrân când acesta fusese 
atacat de doi golani, iar acum iată o imagine cu un 
bărbat cu geacă impermeabilă asemănătoare care 
strigă instrucţiuni la un civil în timp ce îi oferă 
asistenţă unui poliţist rănit. Oare era vorba despre 
acelaşi bun samaritean din autocar? Dacă tipul era 
unul şi acelaşi, oare de ce îi pusese pe jar pe cei de 
la Serviciile Secrete? De ce solicitase CIA biroului 
său de la Miami să pună oameni pe urmele lui? 
Dacă era acelaşi tip, ce naiba căuta în D.C.? Venise 
în inima guvernului. Adică... sediul CIA de la 
Langley era chiar de cealaltă parte a râului la vreo 
10-15 minute de mers cu maşina. 

Întoarse monitorul spre colegul ei. 

— Ted, ai văzut şi tu asta? 

— Am auzit. Doi poliţişti răpuşi la datorie. Acum 
poliția îl caută pe un tip pe nume Reyes, cândva 
mare mahăr în D.C. 

Jenna făcu semn cu pixul pe ecran. 

— Crezi că informaticienii noştri reuşesc să 
elimine reflexia asta din lentila camerei şi să obţină 
o imagine în care să 1 se vadă chipul? 

— Ce, te interesează? 

— Am o bănuială cu privire la nişte chestii. 

— Dacă lucrezi la un caz cât timp eşti aici, să ştii 
că ai nevoie de undă verde de la şef. 

— Știu şi eu asta, Ted, dar crezi că reuşesc 
tehnicienii să curețe imaginea? 

Ted analiză ecranul înceţoşat. 

— Lentila e obturată. N-ai ce claritate să obţii. 

— Îi cunoşti pe cei de la divizia informatică, n-ar 
putea măcar să încerce pentru mine? 

— Jenna, dacă ai nevoie de ajutorul lor, atunci 
depune cerere la el, îi spuse făcând semn înspre 
biroul cu geamuri de sticlă al agentului 
supraveghetor. Aşa, nu intră nimeni în belele. 

Jenna îşi împinse scaunul în spate şi se duse spre 
biroul şefului. Nu avea să fie prima oară când 
minţea ca să poată să-şi urmeze instinctul. Îşi 
propusese să spună că avea nevoie de ceva timp 
liber pentru a se duce până în D.C., să îşi ia câteva 
lucruri lăsate într-un depozit, de când lucrase în 
cadrul diviziei de teren de acolo. Asta avea să-i zică; 
ceva simplu şi rezonabil. Desigur că nu avea nimic 
în depozit, ăsta era doar pretextul. Apoi, cu puţin 
noroc, putea pleca dis-de-dimineaţă. Aşa, locul 
faptei s-ar putea să fie încă intact, iar rapoartele 
poliţiei încă în curs de întocmire. 

Agentul special ridică privirea de unde era aşezat 
la birou când auzi bătaia în tocul uşii deschise. A-l 
minţi sau a nu-l minţi pe superiorul său, aceasta era 
întrebarea. Nu te băga unde nu-ţi fierbe oala, Jenna, 
spuse vocea critică din gând. Prea târziu. Dacă 
Raglan era cumva implicat în schimbul de focuri, 
atunci avea să se implice şi ea. În primul rând, 
trebuia să-şi ia liber, apoi să conducă patru ore, de 
la Clarksburg la Washington. Mai era cineva care s- 
ar putea să aibă informaţii suplimentare: Titus 
Jackson Jones. 

Raglan parcă motocicleta greoaie în garajul lui 
TJ, în timp ce bătrânul închise uşile în urma sa. 

— Ai venit la ţanc. Berile s-au răcit, iar eu am 
terminat treaba pe azi, îi spuse dându-și jos salopeta 
de lucru. 

Îi aruncă o privire lui Raglan, care puse palma pe 
rezervorul verde metalic al motorului Harley, parcă 
arătându-şi aprecierea. 

— Arăţi ca şi cum ai trecut prin multe azi. A mers 
bine motocicleta? 

— Şi încă cum, răspunse Raglan. 

— Atunci zic să ne retragem în confortul 
salonului de lux, să ne dăm jos bocancii, să ne 
relaxăm şi să găsim un meci la care să ne uităm. 

Îl conduse pe Raglan afară din garajul care 
funcționa totodată drept încăpere de depozitare şi 
porniră pe strada din laterala clădirii, spre 
apartament. 

— Mai întâi trebuie să verific ceva şi să mă 
consult cu tine, zise Raglan când TJ închise uşa. 

— Poate aştepta măcar până ce mă aşez jos cu o 
bere rece în mână? 

Raglan încuviinţă. 

— Să fiu al naibii dacă viaţa mea nu a devenit 
mai interesantă de când te-am cunoscut în autocar, 
exclamă TJ. Cu toate astea, vine o vreme când 
trebuie să-ţi tragi sufletul şi să te relaxezi în fotoliul 
tău preferat. 

Îi întinse lui Raglan o bere. 

— În regulă, meciul poate să aştepte. Ce s-a 
întâmplat? 

Raglan îi arătă poza pe care o făcuse tatuajului 
mortului. Nu avea niciun dubiu cu privire la divizia 
militară care avea drept simbol scutul stilizat cu 
verde şi albastru, cu un fulger între simbolul 
soarelui şi o stea. TJ se uită la fotografie, apoi la 
Raglan şi, în cele din urmă, la poza fiului său 
decedat aşezată pe raft. 

— Divizia de elită Army Rangers. 

Se lăsă pe spătar. 

— Dacă tu ai făcut poza, înseamnă că tipul cu 
tatuajul e mort, îi spuse pe un ton reţinut. Genul ăsta 
de oameni nu lasă pe nimeni să se apropie cu 
obiectivele de ei. 

Raglan încuviinţă. Divizia de elită era forța de 
operaţiuni speciale la scară largă a armatei. 

— A avut loc un schimb de focuri în oraş. Tipul a 
fost ucis. 

TJ ezită să ia o gură de bere. 

— Nu cred că am să-ţi pun multe întrebări. Când 
eşti prin zonă, tot apar morţi în apropiere. 

Lichidul rece i se prelinse pe gât. Observă că 
Raglan se gândea la altceva. 

— O să dea la ştiri? 

— Probabil frânturi, zise Raglan. 

— Are cumva de-a face cu acei trei traficanţi de 
droguri ucişi? 

— Nu sunt sigur. 

TJ terminase deja sticla fără să-şi dea seama. Se 
uită cu jind la sticla goală. 

— Ştii, cred că am s-o iau drept „încălzire”. 

Se ridică şi se duse la frigider. 

— Vrei şi tu? 

— Nu, e în regulă deocamdată. 

TJ îşi mai luă o bere. 

— Baza lor de operaţiuni e la Fort Benning, în 
Georgia. M-am antrenat acolo, la fel şi băiatul meu. 
Divizia Aeropurtată e plină de tipi duri, dar zic că 
tipul cu tatuajul nu activa în armată în prezent. Cei 
ca el sunt atraşi de sectorul privat. Acolo îşi pot 
valorifica competențele. De fapt, sunt sigur că avem 
mai mulți astfel de mercenari privaţi — şi le zic aşa 
pentru că asta sunt, în esenţă — decât au asemenea 
luptători majoritatea ţărilor în propria lor armată. 
Subcontractarea războiului este o practică preferată 
de guvernul nostru. Aşa economiseşte bani şi scapă 
şi basma curată când totul se duce naibii. 

Luă o gură. Raglan încă nu se atinsese de sticla 
sa. 

— Te duci în sud? În Georgia, vreau să zic. 

— Nu-i nevoie. Nu e suficient de important, însă 
am să încerc să aflu tot ce pot despre el. 

— Fiule, nimeni din armată n-o să discute cu un 
civil despre unul de-ai lor. 

— Ştiu eu pe cineva care s-ar putea s-o facă. 


Raglan îşi termină berea, apoi făcu un duş. Avea 
nevoie de un alt tricou curat, însă ultima lui 
achiziție îndeplinise un scop nobil. Odată ce 
terminaseră masa, T] găsi un meci la TV, în vreme 
ce Raglan se duse în camera lui, pentru a da 
telefonul cu potențial de a mai scoate la lumină o 
piesă din puzzle. Sună la baza Diviziei Aeropurtate 
şi a celei de elită. Intenţionat așteptase să dea 
telefonul. Programul de lucru se încheiase, aşa că 
birourile administrative aveau să fie închise, iar 
persoana cu care voia să discute se retrăsese în 
camera sa şi putea discuta mai în voie. Răspunse 
operatorul de la bază. Raglan vorbi în franceză. Era 
o solicitare simplă, dar spera că, dacă vorbea rapid, 
soldatul de la centrală nu avea să-l înţeleagă. 

— Bonjour, je voudrais parler à l'agent de 
liaison. C'est important. Le colonel, est-il dans son 
bureau? 

Rostise totul atât de repede, încât operatorul 
începu să se bâlbâie. 

— Domnule, vă rog să mă scuzaţi, însă nu 
vorbesc franceză. Puteţi repeta în engleză? 

Raglan vorbi mai rar de această dată, îndeajuns 
încât să se asigure că bărbatul reţine cuvântul 
colonel. 

— Si je savais parler anglais, je le ferais, mais ce 
n est pas nécessaire. Le colonel, s’il vous plaît. 
Puis-je parler au colonel? 

— Ăă, în regulă, domnule. Doriţi să vorbiţi cu 
domnul colonel, înţeleg? Vă referiţi la colonelul 
francez? Ofiţerul nostru de legătură? 

— Oui, le colonel de liaison. 

Detectă uşurarea din vocea bărbatului, încântat că 
se prinsese de faptul că singurul ofițer de rang 
superior de la bază care vorbea franceza era tocmai 
ofițerul de legătură. Raglan aşteptă până ce auzi 
două sunete de clic, apoi tonul de apel. Ştia un lucru 
sigur, şi anume că un colonel din cadrul Legiunii 
străine era mereu în rotație din partea 2* Regiment 
étranger de parachutistes, prima unitate din care 
făcuse el parte când intrase în legiune. Unitatea 
aeropurtată şi cea specială de la Fortul Benning 
avuseseră mereu legături strânse cu Legiunea, aşa 
cum ŞI ofiţerii americani petreceau un timp la baza 
de paraşutişti din Corsica. Auzi o voce marcată de 
un accent puternic. 

— Colonelul Paviot. 

— Domnule colonel, cu respect, aici centrala. Am 
pe linie un domn care vorbeşte franceza şi, din câte 
am desluşit, vrea să discute cu dumneavoastră. Să-i 
fac legătura? 

— În regulă. 

— Alo, domnule, vă fac legătura acum. 

Raglan aşteptă până ce auzi sunetul care indica 
deconectarea centralistului. Se prezentă rapid în 
franceză, furniză detalii privind activitatea sa din 
cadrul legiunii, rangul, numele superiorilor săi şi îl 
rugă pe colonelul Paviot să dea telefoanele necesare 
pentru a-i verifica identitatea. Apoi, dacă era 
mulţumit de informaţiile primite, îl ruga să revină 
cu un apel la numărul pe care i-l dăduse. Încheie 
convorbirea cu un comentariu succint: 

— Domnule colonel, a dispărut unul de-ai noştri 
şi sunt aici ca să-l găsesc. Am nevoie de ajutorul 
dumneavoastră. 

Colonelul Paviot era obişnuit să ia decizii sub 
presiune. Activase pe teren în unele dintre cele mai 
periculoase zone din lume, în momente în care 
succesul sau eşecul misiunii depindeau de astfel de 
decizii, iar vieţile oamenilor pe care îi avea în 
subordine atârnau în balanţă. Închise fără niciun 
cuvânt. Raglan ştia că avea să verifice ce îi spusese. 

Erau persoane în comunitatea de informaţii şi 
contrainformaţii care aveau să garanteze pentru el, 
însă Paviot avea să vorbească cu ofiţerii ale căror 
nume le furnizase Raglan. Legiunea nu se deosebea 
cu nimic de orice alte cluburi private: lumea ştia în 
cine să se încreadă şi cui să-i adreseze întrebări 
stânjenitoare. După o oră sună telefonul. 

— Raglan? întrebă colonelul Paviot. 

— Da. 

Conversaţia trecu imediat pe franceză. 

— Am trezit pe mulţi, şi ei i-au trezit la rândul lor 
pe alții. Cum te pot ajuta? 

— E sigură linia? 

— Da. E telefonul meu personal. 

— Un fost legionar a fost ucis la Marsilia şi, din 
această cauză, am venit aici să-i dau de urmă altuia, 
care a dispărut. Agenţia de Informaţii pentru 
Apărare e implicată în toată treaba. Deja am avut o 
întrevedere cu directorul. Astăzi am fost implicat 
într-un schimb de focuri, iar bărbatul pe care l-am 
ucis avea un tatuaj al Diviziei de elită. Vreau să 
încerc să-i aflu identitatea şi speram că arhivele de 
la Fort Benning conţin informaţii care mi-ar putea fi 
de folos. Mă gândeam că aveţi acces la dosarul lui. 

Paviot nu ezită deloc. 

— Toată chestiunea asta poate provoca tensiuni 
diplomatice între Franţa şi Statele Unite? 

— De nicio natură, domnule colonel. Sunt pe 
urmele celor care l-au răpit pe un agent american, 
care a activat cândva în cadrul fostei mele unităţi. 
Cred că descoperise un fel de conspirație în cadrul 
comunităţii serviciilor de informaţii de aici. Vreau 
să vă trimit fotografia bărbatului ucis, precum şi o 
imagine cu tatuajul pe care îl avea pe braţ, în 
speranţa că veţi putea afla cine este şi ce figurează 
în dosarul său. 

Făcu o pauză. 

— Desigur, toate astea neoficial. 

Tăcere la capătul firului pentru câteva clipe. ÎI 
punea pe colonel într-o situație dificilă. Dacă 

trebuia să caute date cu caracter personal în mod 
clandestin, se expunea unor riscuri. 

— Pot găsi o cale, răspunse Paviot. Trimite-mi 
fotografia şi te sun mâine. 

Apelul se încheie. 

Legiunea era ca o a doua familie. 

La 3:47 dimineaţa, Raglan mai mult simţi decât 
auzi cum vibra telefonul dat pe silențios. Se trezi 
numaidecât şi răspunse. 

— Raglan? 

Era Paviot. 

— Da. 

— Am pătruns în Arhive. Armata de aici nu 
diferă cu mult de a noastră, în sensul că dosarele 
sunt păstrate tot pe suport de hârtie. Numele 
bărbatului e Josh Hamner, în vârstă de 38 de ani. 
Staţionat aici, la Benning. A activat timp de 12 ani 
în armată, fiind decorat. M-a ajutat poza cu tatuajul, 
căci membrii personalului nu mai au voie să se 
tatueze de câţiva ani, aşa că mi-am dat seama că 
avea vechime. A făcut trei ronduri de serviciu în 
Afganistan, iar acum patru ani a părăsit armata. A 
beneficiat de ajutor în cadrul Programului de 
asistenţă la tranziţie, care i-a întocmit un CV. Şi-a 
depus apoi candidatura la trei firme de management, 
pe un post de interpret şi analist în materie de 
evaluarea riscurilor în Orientul Mijlociu. Armata i-a 
şi emis recomandări pentru două bănci pe această 
funcție. Se pare însă că nu i s-a potrivit slujba de 
birou: s-a angajat la firma Executive Decision 
Management. 

Raglan se aşteptase oarecum la această legătură, 
pentru că era aceeaşi companie menţionată de Jack 
Swain cu privire la ancheta lui Casey Zeller. Era 
vorba despre o companie care angaja foşti membri 
ai trupelor speciale şi fost personal militar înalt 
calificat, precum Hamner, fiind condusă de un fost 
şef de divizie din cadrul CIA. 

Paviot continuă. 

— Nu mai e nimic altceva la dosar, în afară de 
calificările sale, şi nu mai trebuie să spun că sunt 
multe. Era un tip competent şi inteligent, Raglan. 
Păcat că l-ai ucis, poate ţi-ar fi oferit informaţiile de 
care ai nevoie. 

— N-a fost deloc vreme de discuţii, domnule 
colonel. Vă mulţumesc pentru ajutor. 

— Înţeleg. Misiunea e sfântă. Îţi urez mult noroc! 

Convorbirea se încheie la fel de brusc cum 
începuse. Părea acum mai clar faptul că traficantul 
Luis Reyes lucra cu această companie, care licita 
pentru contracte de achiziţii de echipament militar 
de la Pentagon. Raglan se gândi la bărbatul pe care 
îl omorâse. Josh Hamner cunoştea bine Orientul 
Mijlociu, aşa că de ce oare devenise câine de pază 
pentru un traficant de droguri a cărui linie de 
aprovizionare provenea din America Centrală? Dacă 
acesta îndeplinea un rol mai important decât acela 
de bodyguard, înseamnă că era nevoie de priceperea 
lui în alte privinţe. Instinctul îi spunea că sigur ar fi 
fost nepreţuit în calitatea sa de instructor de luptă 
pentru oricare dintre facțiunile din Irak sau 
Afganistan. Însă traficul de droguri pe filiera 
America Centrală nu i se potrivea şi nici nu era clar 
de ce fusese angajat de firma EDM. Raglan apăsă o 
tastă de apelare rapidă. Sună de mai multe ori, până 
ce persoana căutată răspunse în sfârşit. 

— Swain, se auzi o voce răguşită. 

— Raglan sunt. 

— E patru dimineaţa. 

Jack Swain părea iritat. 

— Am trimis o fotografie cu bărbatul ucis, l-ai 
identificat? 

Raglan avea nevoie să afle dacă directorul 
adjunct al Serviciului Clandestin de Apărare căutase 
chipul celui decedat în baza lor de date. 

— M-ai sunat pentru asta?! 

— E important. 

— Nu, nu, n-am găsit încă nimic. 

— Niciun nume? Nicio referință? Nimic? 

— Nimic. [isuse Hristoase, Raglan, verific când 
ajung la birou. 

— Dar l-ai căutat în baza de date? 

— Da! Dacă aflu ceva, te anunt. 

Exasperarea lui Swain începu să se diminueze. 

— În regulă, Raglan, care e treaba, de fapt? 

Raglan parcă îl şi vedea pe Swain. Sigur stătea 
într-un cot, uitându-se la lumina ceasului de pe 
noptieră, complet treaz şi realiza în acel moment că 
trebuie să fi fost urgent, de vreme ce-l sunase la ora 
asta. Dar era necesar ca Raglan să afle de ce nu 
reuşise sistemul de informaţii pentru apărare al 
Pentagonului să îl identifice în decurs de câteva 
minute, când un colonel de la Fortul Benning, din 
Georgia, putuse să acceseze dosarul lui Hamner atât 
de repede. Ar fi trebuit să fie o chestiune de câteva 
clipe. Încăperile subterane de la Pentagon erau pline 
ochi cu tot felul de tehnologii sofisticate, încât 
puteau da de urma unei pisici negre care se 
ascundea într-un canal de scurgere într-o noapte 
furtunoasă, aşa de exacte erau. Nu le scăpa mare 
lucru tipilor ăstora. Asta dacă făceau într-adevăr 
săpături. Atunci care era problema? Oare Casey 
Zeller dăduse de ceva atât de important, încât îi 
speriase pe şefii săi şi-i făcuse să-şi bage capetele în 
nisip? Oare Jack Swain încerca cu adevărat să 
scoată adevărul la iveală? În caz contrar, de ce să-l 
fi implicat pe el? Raglan era complet năpădit de tot 
felul de ipoteze şi întrebări. În cazul în care 
căutările lui Swain nu relevaseră nimic, puţin 
probabil să fi avut de-a face cu Pentagonul, mai 
degrabă asta se datora faptului că nu avea ce scoate 
la iveală. Identitatea lui Josh Hamner fusese ştearsă 
din toate sistemele instituţiilor de apărare. Undeva, 
cineva dispusese de mijloacele necesare pentru a 
şterge digital orice urmă a acestui bărbat. Însă 
persoanele respective nu putuseră să pătrundă în 
baza militară, în sala în care erau dulapurile cu 
dosare, şi să distrugă dosarul-tip de culoare maro în 
care figura întregul istoric militar al celui decedat, 
tehnoredactat la un rând, cu font standard de 
mărimea 10. 

— ÎI cheamă Josh Hamner, spuse Raglan. Lucra 
pentru firma EDM. 

— Cum mama dracului ai aflat asta? 

— Continuă să faci săpături, te rog eu. Ignoră 
ceea ce pare evident. Nu apare sigur în nicio bază 

de date, iar dacă n-aţi căutat decât prin mijloace 
electronice, atunci cineva v-a blocat accesul. În 
plus, tipul era doar un găinar în toată treaba asta. 
Oricine dispune de mijloacele de a-i şterge complet 
identitatea sigur îi protejează bine pe cei importanți, 
şi nu numai, cu un simplu paravan de protecţie 
electronic. 

— În regulă. Am să mă ocup personal de asta. 
Unde eşti? 

— În oraş. 

— Rămâi prin zonă. S-ar putea să am ceva 
informaţii curând despre senatorul despre care îţi 
spusesem. 

Raglan încheie apelul. 

Se întinse la loc în pat, încercând să găsească 
orice i-ar fi putut scăpa şi care l-ar putea conduce 
spre Casey Zeller. Dacă era ţinut prizonier, era 
îndeajuns de dur încât să reziste câteva zile, asta 
dacă persoanele care îl răpiseră nu-l torturau prea 
tare. Dacă fusese ucis în prima noapte când 
dispăruse, atunci cel mai probabil nu avea să-i mai 
găsească trupul. Simţi cum îl cuprinde frustrarea. 
Tot revenise de atâtea ori asupra celui mai mic 
detaliu de când ajunsese pe străduţele lăturalnice 
din Marsilia. Piesele pur şi simplu nu se potriveau. 
Sigur îi scăpase ceva la reşedinţa Zeller. Se uită la 
ceas. Era trecut de cinci. Prea devreme ca s-o sune 
pe nevasta lui Zeller. Scoase din geantă o pereche 
de pantaloni scurţi sport şi îşi puse tricoul. O să 
alerge în bocanci. 

leşi cu grijă din apartament şi se îndreptă spre râu 
şi spre parcul-insulă „Theodore Roosevelt”. Burniţa 
în reprize, briza îi bătea în faţă şi felinarele de pe 
stradă erau învăluite în ceaţă; parcă era un oraş- 
fantomă. Alergă rapid pe pod, traversă, apoi o luă la 
dreapta, făcând o buclă în jurul râului, spre insulă. 
Pistele şi aleile cu scânduri de lemn erau des 
frecventate de alergătorii care locuiau şi lucrau în 
oraş. Abia se crăpase de ziuă, dar deja ieşiseră 
câțiva împătimiţi ai sportului şi diverşi navetişti 
care făceau mişcare până să trebuiască să plece spre 

oraş şi să înceapă lucrul; unii aveau şi câinii cu ei. 
Cei câţiva alergători se pierdeau uşor în peisajul 
plin de copaci. Reflexia de la suprafaţa întinderii de 
apă anunţa sosirea zorilor. Până ce bătuse cei câţiva 
kilometri, oraşul deja începea să fie trezit de traficul 
care se intensifica. Se uită la peisaj. Trecuseră doar 
câteva zile de când îşi lăsase „familia” în Vero 
Beach, dar parcă trecuseră câteva săptămâni. 

O femeie la vreo 40 şi ceva de ani trecu în fugă 
pe lângă el, însoţită de fiul ei adolescent. Tocmai îi 
făcea observaţie că aleargă prea încet. Mama- 
ursoaică parcă era ofiţer de instrucție. Era mult prea 
dimineaţă ca să-ţi bată mama obrazul aşa. Puştiul îi 
aruncă o privire lui Raglan exact când treceau pe 
lângă el şi rânji. Alerga special mai încet ca s-o 
enerveze pe maică-sa, care ţinea la atingerea 
obiectivelor dis-de-dimineaţă. Tânărul îi aminti de 
Steve, iar în acel moment pe Raglan îl săgeată brusc 
un gând. Formă numărul Amandei. După o vreme, 
răspunse o voce somnoroasă. 

— M-am gândit că poate ai ieşit să alergi cu 
băieţii, îi spuse el. 

Oftă. Îi era imposibil să-şi ascundă iritarea din 
glas. 

— Crezi că e momentul potrivit pentru un apel de 
curtoazie? 

— Scuze, am fost tare aglomerat. Voiam doar să 
mă asigur că tu şi copiii sunteţi bine. 

O auzi cum se aşază pe un fotoliu sau pe pat; 
oricum, părea că stă confortabil. Vocea îi deveni 
mai liniştită. 

— Suntem în regulă. N-am crezut niciodată că 
mă va extenua în aşa hal concediul. 

— N-aţi avut probleme? o întrebă, conştient fiind 
de faptul că scăpase de autorităţi cu ajutorul 
prietenei Amandei. 

— Probleme? Cu tine în viața noastră? Iisuse, 
Dan, bineînţeles că avem probleme! Cei de la FBI 
au venit la uşă a doua zi după ce te-ai eschivat. 

Raglan ştia că nu aveau niciun motiv concret să 
se ducă la reşedinţa femeii, doar îl urmăriseră. 

— Ce-au zis? 

— Nimic. Voiau numai să ştie dacă eşti pe aici. 
Le-am zis că ai mulți prieteni în State şi că ai plecat 
să-i vizitezi. N-au insistat. Sinceră să fiu, nu păreau 
să fie foarte interesaţi. Tot zic la plural, dar a venit 
un singur agent, un tip. M-am gândit că ar putea 
avea de-a face cu uciderea, însă n-a spus nimic 
despre asta. 

— Cine a fost ucis? întrebă Raglan. 

— Steve mi-a spus că l-ai dus la un muzeu cu 
avioane după ce aţi fost la Centrul Spaţial. 

Raglan deja anticipa ce avea să-i zică şi simţi acel 
nod în stomac pe care îl ai mereu când afli veşti la 
care nu te aşteptai deloc. 

— Ce s-a întâmplat? 

— A, păi un intrus a pătruns şi l-a omorât pe un 
mecanic. Cei de la ştiri au zis că nu s-a furat nimic. 
E posibil să fi fost vreun drogat, iar mecanicul a 
provocat cu ceva persoana respectivă. Cine ştie? 
Oricum, a murit săracul de el. De atunci au închis 
muzeul. 

Căscă. 

— ŞI, când te vedem? 

— În câteva zile. Cel puţin, adăugă, ştiind că îl va 
înţelege. 

— Aşa mă gândeam şi eu. 

Ezită, parcă temându-se să-l întrebe ceea ce ştia 
că o să-i provoace şi mai multă suferinţă, asta după 
ce fusese torturat şi ucis soţul ei. 

— Eşti în siguranţă? Nu eşti rănit? 

— Nu, nu, sunt complet în regulă. Ba chiar sunt 
şi eu într-o mică vacanţă. Stau cu un tip pe care l- 
am cunoscut pe drum. Om bun. Ne înţelegem de 
minune. 

— Cine spunea că nu există miracole? 

— Uite, am ieşit să alerg puţin şi... ei bine, cum 
spuneam, am fost cam prins. Mai bine te las. Steve 
e bine? 

— Se distrează, tot zice că şi-ar dori să mai fi 
venit aici şi în anii trecuţi. A fost bună ideea. 

— Salută-l din partea mea. 

— Am să-l salut. 

Raglan încheie convorbirea şi încercă să caute pe 
internet ce se spusese în ziarele din Miami sau pe 
posturile de ştiri despre uciderea lui Bob de Vere. 
Semnalul fusese îndeajuns de bun pentru apel, însă 
nu reuşi să se conecteze pe site-ul ziarului ca să 
citească articolul. Deşi acolo era aproape miezul 
nopţii, formă numărul din Castelnaudary, un orăşel 
din sudul Franţei, unde se afla baza de înrolare şi de 
antrenament a Legiunii. Asemenea multor foşti 
membri ai personalului din multe armate ale lumii, 
cei care s-au retras din Legiune aleg adesea să 
locuiască în apropiere de locul pe care îl consideră, 
în adâncul inimii, drept căminul lor. Serge Sokol era 
prietenul lui Raglan şi cel alături de care activase 
cel mai mult în Legiune. Rusnacul cu nas de vultur 
era singura persoană cu care puteai lua legătura 
dacă voiai să dai de Raglan. Sokol locuia în centrul 
vechi al oraşului, deasupra unei tutungerii pe o 
străduță îngustă, pavată cu piatră cubică. Raglan 
parcă îl şi vedea pe tipul înalt şi zvelt, cu părul tuns 
scurt şi acea privire fixă de pasăre răpitoare care le 
îngheţa sângele în vine duşmanilor. Dacă cineva 
putea să afle cine erau bărbaţii pe care îi văzuse pe 
camerele de supraveghere ale lui Luis Reyes, Sokol 
era omul lui. Anexă pozele şi adăugă un scurt mesaj 
privindu-l pe mecanicul ucis din Florida, folosindu-i 
numele de luptător. Rudi Charron ucis. Odată 
trimise fotografiile, se îndreptă înapoi spre imobil. 

Grăbi pasul. Parcursese patru kilometri pe drumul 
de întoarcere, iar în tot acest timp îşi formulase 
ipoteza conform căreia avea de-a face cu o echipă 
de asasini. Franţa, Florida şi reşedinţa lui Zeller din 
Stafford. Veniseră cu un singur obiectiv, acela de a 
ucide. Oare el fusese ţinta sau îl urmăreau ca să-i 
conducă direct la Casey Zeller? Nu vedea cum l-ar 
fi putut urmări cineva până la Washington sau cum 
ar fi putut descoperi unde stătea acum, însă era o 
singură cale de a afla: trebuia să facă pe momeala. 

Raglan făcu duş şi se îmbrăcă, în vreme ce TJ îşi 
puse haina şi luă şapca cu însemne de veteran din 
cuier. 

— Ai dat o tură bună? 

— Da. Plec cu treabă azi, s-ar putea chiar să nu 
mă întorc nici la noapte. Mă duc în Stafford. Te 
superi dacă iau motocicleta? 

— Sigur că nu. Mă bucur că o mai scoate cineva 
din garaj. Uite, eu trebuie să merg cu Beth Ann să 
luăm micul-dejun. E tradiția noastră săptămânală, 
ştii că ţi-am zis eu. Mai discutăm şi noi una, alta. 
Restaurantul e la câteva străzi distantă şi serveşte 
ochiuri cu şuncă foarte bune. Nu vrei să vii şi tu cu 
noi? 

— Trebuie neapărat să ajung la un calculator. Ştii 
cumva dacă e vreo bibliotecă sau vreun internet cafe 
prin apropiere? 

— Nu ştiu să-ţi zic nimic despre internet cafe, dar 
biblioteca e aproape dacă o iei spre est pe strada K 
şi se deschide după ora nouă. 

TJ observase că prietenul său se grăbea şi 
preciză: 

— Până ajungi la Stafford, sigur se deschide 
biblioteca de acolo. 

— Mersi! Dau atunci un telefon acolo, apoi 
pornesc. 

TJ îşi puse şapca. 

— Dacă te răzgândeşti cumva în ceea ce priveşte 
micul-dejun, eu şi Beth Ann suntem la un cvartal 
distanţă spre nord, apoi faci dreapta. Îţi miroase a 
şuncă şi ouă pe măsură ce te apropii, n-ai cum să ne 
ratezi. Se cheamă Restaurantul „Separeul de pe 
colț”, având în vedere faptul că e la colţ de stradă şi 
au separeuri. E un loc foarte prietenos. 

După ce plecă TJ, Raglan făcu cafea şi sună la 
numărul cartelei preplătite pe care o cumpărase 
Anne Zeller după ce o bătuse el la cap. 

Aceasta răspunse rapid. 

— Raglan? Ai aflat ceva? 

— Anne, îmi pare rău, încă încerc să dau de 
persoanele de legătură ale lui Casey. Tipul pe care l- 
a vizitat în închisoare mi-a dat unele informaţii, dar 
deocamdată n-am idee unde e Casey. M-am văzut şi 
cu Jack Swain. Casey descoperise ceva important. 

Simţi tensiunea în vocea femeii. 

— Ceva periculos? 

— Investiga unele contracte guvernamentale de 
achiziţii. N-avem cum să aflăm cât de multe 
descoperise. 

— E mort, nu-i aşa? 

Spusese asta pe un ton detaşat cumva. 

— Anne, nu renunța. Dacă e într-o situaţie 
periculoasă, dintre toţi, doar Casey ştie cum să se 
descurce. 

— Atunci de ce nu m-a contactat? 

Vocea începea să-i trădeze acum disperarea. Era o 
femeie puternică, însă astfel de situaţii în care nu 
ştii ce s-a petrecut cu cei dragi te macină chiar şi 
dacă eşti făcut din oţel. 

— Mă gândesc că fie nu poate, fie încearcă să te 
protejeze. Crede-mă, în clipa în care aflu unde s-a 
dus, te sun. 

Pauză. Trase aer în piept ca să-şi facă curaj. 

— Ştiu. Îţi mulţumesc. 

— Cum e la prietena ta, totul în regulă? 

— Da. Suntem bine. 

— Bun. Vreau să mă duc înapoi la voi acasă. Aş 
sta toată ziua, poate chiar şi peste noapte. Eşti de- 
acord? 

— Te gândeşti că ţi-a scăpat ceva? 

— Da. 

— Lângă uşa din spate e o cheie de rezervă. Am 
aranjat în curte o mică grădină cu tot felul de pietre 
decorative; cheia e într-o cochilie mare pe care am 
adus-o noi din Hawaii acum ceva vreme. Ai văzut 
deja unde e camera de oaspeţi. Partea din spate a 
casei are alarmă. Codul e 09-07-03; l-am ales 
aleatoriu, nu are nicio însemnătate. Casey îl 
schimba lunar. 

— N-am nevoie de pat. Sunt camere de 
supraveghere prin casă? 

— Nu, doar alarma. 

— Ce-mi poţi spune despre vecini? 

— Bob şi Claire Campbell se duc în Florida de 
obicei în perioada aceasta. Până se termină de 
construit casele din apropiere, nu mai e nimeni. Am 
vorbit deja cu cele câteva persoane care ar fi putut 
trece pe la mine şi le-am zis că plec în concediu şi, 
înainte să întrebi, nu, nu le-am zis unde mă duc. 

— Bun, atunci merg să văd dacă mi-a scăpat 
ceva. 

Ar fi vrut să-i dea mai multe informaţii decât 
avea în acel moment. Speranţa e acea flacără care 
pâlpâie şi luminează puţin negura. E precum 
cimentul pe care îl pui deasupra hăului imens ca să 
nu-ți fugă pământul de sub picioare. 

— Anne, Casey e un tip dur, care ştie cum să se 
folosească de ceea ce are la îndemână. 
Supravieţuirea e ceva înrădăcinat în ADN-ul său. Îl 
voi găsi orice-ar fi. Promit. 


Raglan parcă lângă biblioteca din Stafford. Era 
prea devreme să fie aglomerat cu acele persoane 
singuratice care veneau să stea toată ziua în faţa 
ecranului de calculator, doar ca să se înconjoare de 
alți oameni. astă numele cotidianului Miami 
Herald şi data de după plecarea sa. Nimic despre 
moartea lui Bob de Vere. Faptul că era la două ore 
distanță însemna că Vero Beach nu se încadra la 
ştirile aferente zonei Miami. Orlando era cu o oră 
mai aproape, iar ziarul Sentinel avea o poză cu de 
Vere la pagina patru, însoţită de o scurtă descriere 
cu privire la uciderea sa, conform căreia mecanicul 
fusese înjunghiat. Crima apărea pe prima pagină a 
ziarului local din Vero Beach. Pe jumătate de pagină 
era o trecere succintă în revistă a vieţii victimei, 
câteva vorbe despre dragostea lui pentru aeronave şi 
unele interviuri cu ceilalţi colegi de la muzeu, care 
îl lăudau. Articole de umplutură, fără dovezi 

concrete: dacă jurnaliştii nu obţinuseră informaţii de 
un real interes de la surse din interiorul 
departamentului de poliție, atunci nu aveau ce să le 
transmită cititorilor. 

Raglan închise monitorul. Bob de Vere fusese 
ucis pentru un motiv anume, care avea de-a face cu 
Casey Zeller. Moartea lui de Vere însemna că 
numărul morților legate de Zeller ajunsese la cinci 
de când Raglan se oprise pentru prima dată la 
micuța patiserie aflată pe o străduţă lăturalnică în 
Franţa. Dacă îl puneai la socoteală şi pe Raul 
Mendoza drept victimă colaterală pentru că 
încercase să-l demaşte pe Luis Reyes, şase, iar 
numărul continua să crească, probabil urma să mai 
moară câţiva. 

Verifică dacă apărea pe undeva intrarea prin 
efracție de la reşedinţa Zeller. Nu figura nicăieri 
vreo ucidere în acea casă nici pe site-urile de ştiri, şi 
nici măcar pe posturile locale. Dacă nu descoperise 
nimeni cadavrul, însemna că mirosul puternic de 
putrefacție urma să se răspândească în jurul 
locuinţei; nimic nu avea să-l mascheze. Acea 
duhoare fetidă ce anunţă moartea parcă te sufocă. 

Făcu o tură prin cartierul rezidenţial din Stafford. 
Muncitorii aveau de lucru în zona de sud a 
şantierului de construcţii. Faptul că nu instalaseră 
încă felinare pe stradă avea să fie un element în 
favoarea lui dacă hotăra să rămână peste noapte. 
Prognoza anunţa reprize de ploaie, iar plafonul de 
nori se întunecase deja. Privi cerul ameninţător şi se 
gândi că se apropia curând un front rece, care avea 
să aducă şi ninsori. Se simţea mirosul în aer. 

Raglan o luă spre aleea asfaltată din faţa 
garajului, apoi parcă motocicleta în lateral, ascunsă 
vederii. Cheia era exact unde spusese Anne Zeller 
că avea să o găsească. Intră pe uşa din spate şi 
introduse codul în consola de alarmă care începuse 
deja să scoată sunetele de avertizare. 

Aerul era cam închis, însă nimic neobişnuit 
pentru o casă nelocuită de câteva zile. 

Raglan verifică scările care duceau spre pivniţă. 
Nici urmă de cadavru. Chiar dacă ratase cumva vreo 
pată de sânge, fusese curățată. Era evident că 
trecuse o echipă care scurteircuitase alarma, 
curăţase locul faptei şi luase corpul bărbatului. Nu 
era greu să faci rost de un dispozitiv electronic de 
bruiaj cu care puteai intra în casă fără să declanşezi 
alarma, însă fusese nevoie de o dubiţă şi de o echipă 
formată din câțiva oameni ca să îţi iasă totul bine. 
Profesionişti. Ori agenţi, ori persoane din cadrul 
vreunei organizaţii, cu experienţă în astfel de cazuri. 
Probabil acționaseră pe timp de noapte, iar dacă 
ştiuseră că nu e nimeni acasă, atunci clar urmăreau 
de undeva. Sau chiar din interior. Deschise uşa 
electrică de la garaj şi trase motorul lângă SUV-ul 
marca Honda. Luă o trusă cu scule de pe masa de 
lucru şi, odată închisă uşa, intră în casă pe uşa din 
garaj, aşa cum făcuse şi când venise prima dată cu 
Anne Zeller. 

Majoritatea oamenilor îşi lasă router-ul Wi-Fi 
pornit non-stop. Dacă fuseseră ascunse cumva 
dispozitive de supraveghere prin casă, atunci cel 
mai probabil funcționau prin reţeaua de fibră optică. 
Puteai descărca nenumărate aplicaţii mobile care 
identifică orice cameră ascunsă sau dispozitiv de 
ascultare, însă nimic nu e perfect. Raglan voia să 
procedeze pe calea clasică, lentă şi sigură. Opri 
router-ul. Dacă îl urmăreau pe camere, acum nu mai 
vedeau nimic. 

Îşi dădu jos haina şi începu să caute treptat prin 
casă, pornind din subsol, unde îl împinsese pe cel 
decedat pe scări. Desfăcu becurile, dar nu găsi 
nimic. Pe măsură ce trecea mai departe, punea totul 
la loc aşa cum fusese. Anne Zeller nu avea să vadă 
mare lucru schimbat când revenea acasă. 

Deşurubă toate panourile electrice de pe perete, 
dar nu găsi cabluri ce nu-şi aveau locul. Urcă la etaj. 
Cobori jaluzelele şi trase perdelele, scoase o 
lanternă din trusa cu scule şi începu să verifice cu 
grijă pereţii şi toate elementele electrice şi de 
iluminat. Ca să introduci undeva o cameră de 

supraveghere nu-ţi trebuie decât o gaură mică, însă 
dacă instalaseră cumva microfoane şi camere în 
casă, atunci probabil erau fie într-un detector de fum 
sau aparat de iluminat, undeva unde puteau fi 
ascunse rapid şi cu uşurinţă, fără a produce vreo 
stricăciune din punct de vedere structural. O echipă 
cu experiență putea intra şi ieşi în doar câteva 
minute. 

Se duse în toate camerele şi repetă operaţiunea cu 
migală, urmărind cu fasciculul peretele de la un 
capăt la altul: de la dreapta la stânga şi invers, în caz 
că reuşiseră să instaleze camere în miniatură. Nicio 
reflexie de la lentile. Parcurse treptat tot parterul şi 
descoperi primele dispozitive pe hol. Lumina 
lanternei scoase la iveală primul şi ultimul din cele 
patru camere cu LED. Le scoase afară: fiecare avea 
câte o lentilă minusculă, de mărimea unei unghii. 
Câmpul lor acoperea bucătăria, uşa de serviciu care 
dădea în garaj şi camera de zi. Le puse la loc aşa 
cum le găsise. Mai era una în detectorul de fum, alta 
în alarma de CO, Verificase toate încăperile, mai 


puţin biroul lui Casey Zeller. 

Arăta exact aşa cum şi-l amintea. Calculatorul 
fusese luat, rafturile golite şi cărţile puse înapoi la 
nimereală. Sertarele biroului erau descuiate. Verifică 
lustra, lampa de birou şi lumina în infraroşu de la 
televizorul de pe peretele opus. Nici urmă de 
camere. Se întrebă dacă nu cumva persoanele care 
instalaseră echipamentul fuseseră interesate doar de 
cine era acasă şi când. Cu toate acestea, nu avea 
niciun sens să pună camere cu vedere spre 
încăperile principale şi să ignore biroul. Se ridică şi 
privi de la un perete la celălalt, uitându-se fix la 
obiectele rămase în încăpere. Birou, scaun, veioză, 
bibliotecă. 

Se aşeză pe scaunul lui Zeller ca să vadă camera 
din punctul său de vedere. Toate arătau aşa cum 
trebuia, în afară de tabloul mare înrămat de pe 
perete, care înfățișa o cabană din lemn amplasată 
într-o pădure, pe malul unui lac. Rama frumos 

decorată avea o pată în colțul din stânga jos, 
aproape obturată de faldurile cioplite în lemn. 
Raglan se apropie şi o analiză îndeaproape. Cineva 
pusese material de umplere de o culoare foarte 
asemănătoare cu a ramei. Dădu materialul deoparte 
cu unghia, lăsând la iveală gaura micuță făcută cu 
bormaşina. Mica reflexie când o lumină cu lanterna 
îi spuse că acolo se ascundea lentila căutată. Oare 
Casey Zeller îşi dăduse seama că era urmărit şi 
crezuse că obturase lentila, ori poate cei care o 
instalaseră nu reuşiseră să îşi ascundă cum trebuie 
urmele după ce găuriseră vechea ramă de lemn? 

Raglan ridică biroul cu picioarele în sus şi 
verifică dedesubt, în caz că era ceva lipit cu bandă 
adezivă. Nimic. La fel şi cu sertarele. Le scoase pe 
rând, verifică dedesubt, apoi în interior. Zeller sigur 
era conştient de faptul că acestea erau locurile 
evidente care urmau să fie percheziționate în cazul 
în care păţea ceva. 

Nimeni nu încercase să scoată din perete rafturile, 
probabil gândindu-se că era îndeajuns să 
scotocească printre cărți. Raglan le dădu deoparte 
de pe rafturi, apoi desfăcu rafturile unul câte unul de 
pe suporturi. Lumină iar peretele. Ajunsese la cel 
de-al treilea rând, cam la nivelul şoldurilor, când 
dădu în sfârşit de ceea ce căuta. În partea din spate a 
raftului fusese prins un şurub micuţ din alamă, 
ascuns în spatele părții mai late. Verifică şi cealaltă 
latură: încă un şurub. La fel şi la raftul de jos. 
Bormaşina lui Zeller avea cap plat, aşa că Raglan 
folosi o şurubelniţă în stea şi slăbi toate cele patru 
şuruburi. Desfăcu placa de lemn din spate. În 
peretele de rigips era o scobitură căptuşită cu 
material anti-umezeală. 

Raglan îndreptă lumina înăuntru şi văzu un teanc 
de dosare maro, dintr-acelea folosite la Guvern. Îl 
luă pe primul şi-l deschise. O fotografie cu un 
bărbat care parcă îl privea la rândul său. Părea 
făcută de la distanţă, cu lentilă tele-foto. O foaie cu 
istoricul tipului era prinsă de poză. Raglan scoase 
teancul din ascunzătoare, îl aşeză pe biroul lui 

Zeller şi le consultă. Fiecare dosar conţinea o 
fotografie şi istoricul persoanei respective. 
Majoritatea bărbaților — pentru că toți erau bărbați — 
erau albi, cu excepția a doi tipi afro-americani şi a 
unui hispanic, şi activau fie în calitate de ofițeri ai 
agențiilor de informații, inclusiv Agenția de 
Informaţii pentru Apărare, fie ieşiseră la pensie. Se 
pare că Jack Swain avea motive întemeiate să nu 
aibă încredere nici măcar în cei alături de care lucra 
cot la cot. Orice-ar fi descoperit Casey Zeller, 
conspirația se întindea la scară largă. 

Ultimul dosar nu conţinea nicio fotografie, doar o 
listă de nume, aproximativ 30; majoritatea nu-i erau 
cunoscute. Câteva erau nume de senatori. 12 erau 
însoţite de câte o însemnare şi semnul întrebării. 
„Executive Decision Management?” „Consiliu?” 

Cui i-ar fi încredinţat Zeller aceste informaţii? 
Imposibil de spus. În lumea lui Zeller, personalul de 
nivel superior, atât oamenii aflaţi în activitate, cât şi 
cei pensionaţi, reprezenta puterea care stătea la baza 
bunei funcționări a aparatului de informaţii. Jack 
Swain îi spusese lui Raglan că era implicat un grup 
poreclit „Consiliul”. Oare membrii acestui Consiliu 
şi cei din dosarele lui Zeller să fi fost şefii 
pensionaţi ai CIA? 

Raglan începu să citească mai îndeaproape, 
memorând numele şi domeniile în care activau 
persoanele respective, conform celor consemnate de 
Zeller. Majoritatea erau experți în Orientul Mijlociu 
sau America de Sud. Fiecare avea câte un anturaj şi 
persoane de contact a căror contribuţie era 
indispensabilă pentru desfăşurarea sau pentru 
sprijinul activităţilor ilegale. Probabil că Zeller 
petrecuse luni întregi, dacă nu mai mult, ca să 
obțină aceste informaţii din diverse surse. Oare cât 
de multe îi spusese lui Swain? Îndeajuns ca 
directorul clandestin să simtă în ceafă fiorul rece al 
trădării. Ceea ce îi ascunsese însă şefului său era 
anvergura suspiciunilor sale şi locul unde ascunsese 
informaţiile suplimentare despre cei pe care îi 
bănuia că ar fi fost implicaţi. În plus, Swain nu ştia 

nimic despre Izan Esposito sau despre informaţiile 
acestuia cu privire la Luis Reyes. Zeller nu 
dezvăluise acest aspect. De ce oare? Raglan puse 
dosarele la loc în nişa din perete şi pipăi să vadă 
dacă mai era ceva. Simţi plastic. Scoase o pungă cu 
fermoar în care era un stick de memorie. Înşurubă 
placa, reasamblă rafturile şi puse cărțile la loc, 
păstrând însă punga. 

Salută în sinea lui hotărârea de care dăduse 
dovadă Casey Zeller. Totodată, simţea nesiguranța 
bărbatului, dar şi teama acestuia. În cine să se fi 
încrezut? Se pare că nici măcar în propriul său şef. 


213 


35 


Trecuseră 15 minute, iar Raglan se afla acum la 
biblioteca din Stafford, unde citea aceleaşi 
documente, însă pe calculator de această dată. 
Casey Zeller făcuse tot ceea ce-i stătuse în putință 
pentru a păzi aceste probe. Raglan puse stickul de 
memorie înapoi în pungă. Mai era un singur loc în 
afară de nişa din peretele biroului lui Zeller unde 
ştia că avea să fie în siguranță. Deocamdată puse 
punga în buzunarul interior al hainei. 

Lângă cafeneaua unde se întâlnise prima dată cu 
Anne Zeller se afla un restaurant. Avea o atmosferă 
primitoare, vinilul cutat care învelea banchetele din 
separeuri arăta că localul este frecventat des, iar pe 
chipurile chelneriţelor ale căror trupuri obosite se 
mişcau neîncetat încolo şi încoace se citeau grijile 
din cauza vieților grele şi a salariilor mici. Cu toate 
acestea, privirile lor emanau bună dispoziţie şi 
generozitate. 

— Dragule, ia loc unde vrei. Deocamdată nu dăm 
pe-afară de prea mulți clienți, aşa cum dau pe-afară 
colăceii mei în uniforma asta, aşa-i? îi zise 
chelneriţa. 

Zâmbetul ei şi carafa de la filtrul de cafea pe care 
o ținea în mână gata să le umple cănile clienţilor l-ar 
fi îmbărbătat chiar şi pe cel mai mâhnit călător care 
le trecea pragul. 

— Mai serviţi micul-dejun? întrebă Raglan, 
aruncând o privire la ecusonul ei. 

— Sigur, toată ziua şi mai toată noaptea, răspunse 
femeia, întorcând cana albă de pe masă cu gura în 
sus, pe care o umplu cu cafea fierbinte. Specialitatea 
casei. 

— Am să servesc asta atunci. Multumesc, Roz. 

— Ah, un bărbat care se mulţumeşte cu ceva 
simplu. Eşti pâinea lui Dumnezeu, dragule! 

Se întoarse şi îi strigă bucătarului comanda lui 
Raglan. 

De la masa la care se aşezase avea vedere clară 
spre traficul de pe strada principală şi spre 
intersecţia de pe colţ, pe unde venea oricine ar fi 
vrut să intre în restaurant. Nu era multă lume în 
local, majoritatea persoane în vârstă care fie citeau 
ziarul, fie beau cafea sau mâncau, cel mai probabil 
clienţi de-ai casei şi localnici. Majoritatea maşinilor 
din parcare nu erau mai noi de vreo zece ani sau 
chiar mai vechi de-atât. Generaţiile mai tinere, cei 
care locuiau în cartier, probabil îşi făceau veacul 
prin centru sau pe la Pentagon, la serviciu, ori 
făceau cumpărături la centrul comercial din 
apropierea Pentagonului. 

Prin urmare, în acest context, cei doi bărbaţi 
tineri care tocmai veniseră într-o furgonetă parcată 
la aproximativ 200 de metri de restaurant păreau că 
nu îşi au locul. Ambii erau îmbrăcaţi în stil relaxat, 
cu blugi şi tricouri albe, iar pe deasupra purtau 
cămăşi cadrilate descheiate. Bocancii din piele maro 
aveau aspectul uzat tipic celor purtaţi de lucrătorii 
în construcţii. De regulă, nimeni nu s-ar fi uitat de 
două ori la ei, însă Raglan îi observase. Stăteau 
sprijiniți de maşină, scoseseră câte o doză dintr-o 
ladă frgorifică pe care o aveau în portbagaj, iar 
acum îşi beau berea. Doi bărbaţi care nu păreau să 
aibă un scop precis. De ce-ai opri pe o stradă 
brăzdată cu arbori de ambele părți? Mai mult, de ce 
ai opri la 200 de metri depărtare? De ce să nu 
parchezi mai aproape, unde sunt marcate locurile? 
Ambii erau binefăcuţi. Raglan observă şi că nu 
purtau centuri la brâu, asta deşi în general 
muncitorii tind să le poarte cu mândrie, asemenea 
unor pistolari din vremurile noastre. 

Chelneriţa îi aduse mâncarea. 

— Uite, scumpule. Poftă bună! 

Raglan îi mulțumi. 

— Cu plăcere. 

Se întoarse, căci un alt client îi făcea semn. Voia 
să-l umple cana cu cafea. 

Raglan devoră mâncarea; avea multă în farfurie. 
Şterse bine sosul cu ultima bucată de pâine, apoi 


215 


bău şi ultima picătură de cafea. Maşina dispăruse. 
Chelneriţa deja observase că Raglan lăsase farfuria 
lună. 

— Foarte bun, mersi! 

Îi umplu cana. 

— Ai grijă, e fierbinte tare. 

— Aşa îmi place, îi zise el. 

— Pun pariu, mai ales că eşti englez. 

Raglan încuviinţă. 

— Mă gândeam eu. Am o anumită afinitate 
pentru britanici. 

— Bine de ştiut. 

— Bărbată-miu era britanic. 

Femeia stărui la masa lui. 

— Ştii ce? Era imigrant ilegal, îi depăşise viza. 
Asta a fost acum ceva vreme. Mulţi ani. Lucra şi el 
pe ici, pe colo. Unde se putea, încasa cecuri 
bancare, în rest primea banii în mână. Ştii ce a 
făcut? 

Nu aşteptă ca Raglan să-şi dea cu părerea. 

— S-a înrolat în poliţia din L.A. Da, şi eu am fost 
surprinsă când mi-a zis. Atunci l-am şi cunoscut, era 
ofiţer de patrulă. Bărbat bun. Mă făcea să râd tot 
timpul, indiferent ce dispoziție aveam. 

Puse o mână pe spătarul banchetei şi-i umplu 
cana lui Raglan. 

— Mi-e dor de glumele lui. Ştii ce-a păţit? 

— Ce? 

— A fost împuşcat. Da, l-a omorât un puşti 
drogat cu Dumnezeu ştie ce. Credea că puştiul avea 
nevoie de ajutor, apoi pac! L-a rezolvat. Adică l-a 
împuşcat, mă rog, cum vrei să-i zici. 

Ridică din umeri, apoi aruncă o privire spre 
bucătar. Dădu din cap. Mai era gata o comandă. 

— Cei de la poliţie l-au numit erou. Mai nou, toţi 
sunt eroi, ce să mai... Pui uniforma pe tine, pac, eşti 
erou. S-a dus să-l salveze pe un puşti de o bandă. 
Colegii lui au zis că cică reuşise să-i sperie pe 
golani. S-a luptat cu vreo 12 şi l-a ucis exact cel pe 
care se dusese să-l ajute. Prin urmare, se califica la 
categoria erou ucis la datorie. 

Lui Raglan i se părea că i-ar fi făcut mare plăcere 
femeii să se aşeze în separeul său şi să îşi spună 
ofurile. Oare câte slujbe trebuiau să aibă oamenii ca 
ea încât să poată trăi sau măcar să se descurce de pe 
o zi pe alta? 

— Ştii ce-au făcut? continuă pe un ton amar. Mă 
refer la poliţie. I-au revocat pensia. Au zis că cică 
aflaseră că, în urmă cu 18 ani, avusese statut de 
imigrant ilegal. Omul era poliţist decorat. Ce zici de 
asta? Consiliului local i-a păsat doar să mai 
economisească câţiva bani. 

Ridică din umeri. 

— Am plecat din Los Angeles şi m-am reîntors 
aici. N-aveam copii, slavă Domnului. O aveam doar 
pe mama, dar s-a dus şi ea. lar acum mai am doar 
slujba. Atât mi-a rămas după ce m-am iubit cu un 
britanic, un tip care a fost în stare să intre în poliție 
pe baza şarmului şi tot la fel mi-a furat şi mie inima. 

— Îmi pare rău... 

— N-ai de ce, mie nu. 

Se aplecă peste masă ca s-o şteargă. Era atât de 
aproape de el, încât îi simţi mirosul puternic de 
peroxid din păr. 

— Tocmai ce-au intrat doi tipi. Se uită la tine. Ai 
grijă. Se ridică. 

— Îmi plac englezii. 

Raglan aşteptă până ce chelneriţa se îndepărtase, 
apoi strigă după ea, suficient de tare încât să-l audă 
ŞI cei doi care intraseră în restaurant. 

— Nu vă supăraţi, unde e toaleta? 

Femeia îi făcu semn înspre uşa de la capătul 
localului. 

— Toaletele sunt afară, după colţ. 

Raglan ieşi din separeu şi se îndreptă spre uşă. ÎI 
văzu pe unul dintre tipi cum se ridică să-l urmeze în 
reflexia geamului din sticlă. leşi pe uşă şi o luă spre 
colţ, urmând semnele care indicau toaletele. Una 
dintre uşi avea simbolul „Bărbaţi”, cealaltă 
„Femei”. Raglan intră în toaleta femeilor şi aşteptă. 
După 20 de secunde, îl auzi cum deschide uşa de la 
bărbaţi. Cu o mână împingea uşa, iar dreapta era la 

spate, la centură. În acel moment, Raglan îi trase un 
pumn în ceafă. Bărbatul se prăbuşi ca un sac de 
cartofi. Era îndeajuns de mare încât să ocupe toată 
podeaua băii micuţe. Se izbise cu faţa de gresie în 
momentul căzăturii, însă era suficient de dur încât 
să se poată ridica. Raglan îl împinse cu talpa în 
spate, imobilizându-l între vasul de toaletă şi perete. 
Malacul era neajutorat acum. Scuipă sânge în 
încercarea de a trage aer în piept. 

Raglan îi aruncă arma în vasul de toaletă. 

— Cine sunteţi? 

Bărbatul se sufoca şi ridică mâinile sus, semn că 
se preda. 

— Swain ne-a trimis să-ţi apărăm spatele, îi 
spuse cu respirația îngreunată. Am actele în 
buzunarul de la spate. 

Raglan mai slăbi presiunea şi îi scoase portofelul. 
Îl deschise şi observă cartea de identitate de angajat 
guvernamental; era de la Agenţia de Informaţii 
pentru Apărare. Pentagon. Bărbatul se răsuci, dar 
rămase jos, ştergându-şi cu mâneca gura plină de 
sânge. Raglan îi aruncă portofelul înapoi. 

— Swain v-a trimis să-mi apăraţi mie spatele? Îţi 
baţi joc de mine? Cum m-aţi găsit? 

Tipul bătut scuipă flegmă amestecată cu sânge. 
Nu încercă să se ridice; probabil intuise că, dacă 
Raglan îl vedea că încearcă, ar fi interpretat-o drept 
o tentativă agresivă. 

— Nu ştiam unde eşti. M-am gândit că, mai 
devreme sau mai târziu, ai să vii iar pe la Zeller. Am 
avut noroc, atâta tot. 

— Bine zis, puteam să te omor. 

Raglan aruncă o privire după uşă ca să vadă dacă 
venise şi partenerul bărbatului. 

— Spuneţi-i lui Jack Swain că n-am nevoie de 
ajutorul lui. Numără încet până la 60. Poţi? Te 
descurci măcar să treci de 50? 

— Du-te dracului, Raglan. N-ai nicio şansă pe 
cont propriu. 

— Şansele mele sunt mai mult decât egale fără 
ajutorul vostru. Acum, numără încet până la şaizeci, 

apoi du-te la amicul tău. 

Raglan aşteptă. Bărbatul se simţea mai mult 
umilit decât rănit în urma bătăii primite. 

Începu să mârâie: 

— Unu, doi, trei, patru... Eşti băgat în rahat până 
peste cap, idiotul dracului. 

— Urmează cinci, completă Raglan calm. 

Intră înapoi în restaurant. Celălalt om al lui Jack 
Swain rămăsese la locul său şi urmărea motocicleta 
în caz că Raglan ar fi încercat să fugă ieşind prin 
spate. Raglan îl privi în ochi în timp ce punea pe 
masă banii pentru consumaţie, plus un bacşiş 
generos. 

— Prietenul tău avea probleme cu prohabul. Cred 
că s-a pişat pe el. 

Pe când se îndrepta spre uşă, îl văzu pe agent 
cum fuge repede spre uşa din capătul localului. 
Raglan le tăie unul dintre cauciucuri cu un cuţit pe 
care îl luase de pe masă. Îl aruncă într-un coş de 
gunoi şi porni motorul. Pe când demara şi se 
îndrepta înapoi spre oraş, parcă nu-i dădeau pace 
două întrebări. De ce pusese Jack Swain doi agenţi 
pe urmele sale? Mai mult, de ce nu-i spusese nimic 
despre asta? 

TJ Jones era la chiuvetă, cu mâinile în apa 
fierbinte cu clăbuci de la detergentul de vase. 
Spălatul vaselor era un ritual, asemenea celui de a te 
îmbrăca sau de a-ţi lustrui pantofii. În accepțiunea 
lui, două farfurii, o tigaie şi o cană de cafea lăsate în 
chiuvetă denotă o minte neglijentă, la fel şi patul 
rămas nefăcut dimineaţa. Cum naiba putea lumea 
să-şi lase patul în dezordine toată ziua, apoi să 
ajungă seara acasă şi să se culce aşa? Nu putea 
înţelege. Armata te învaţă un lucru clar, şi anume 
respectul de sine. Dacă ţi-ai făcut patul, aceasta e 
prima ta reuşită pe ziua respectivă. Ritualurile erau 
importante, mai ales pe măsură ce înaintai în vârstă. 

Clăti şi puse vasele curate pe suportul de lângă 
chiuvetă, apoi dădu să ia cârpa de şters care era 
atârnată într-un cârlig. O umbră trecu deodată pe la 
geamul de la bucătărie. Ezită. Nimeni din imobil nu 
trecea niciodată pe lângă apartamentul său: lumea 
mergea mereu pe culoarul aflat de cealaltă parte a 
micuţei grădini. Era prea devreme să se fi întors 
Raglan. N-avea cum să-şi fi terminat deja treaba. 
Ascultă. Nu era niciun pericol evident, însă vechile 
obiceiuri erau adânc înrădăcinate, iar instinctele 
pregătite pentru astfel de situaţii. În timpul 
războiului, în calitate de „şobolan de tunel”, se 
ascunsese în subteran într-un întuneric total, 
bazându-se doar pe auz şi pe propriile-i simţuri ca 
să îşi dea seama dacă erau duşmani prin apropiere. 
Uneori, se aflau atât de aproape, încât îi putea 
atinge. 

Se şterse pe mâini şi se duse în camera de zi. Încă 
o umbră. Cineva se îndreptase spre uşa de la intrare, 
iar mişcarea de la fereastra din capăt se reflectase în 
ecranul întunecat al televizorului. Închise ochii şi 
dădu frâu liber concentrării, ca să poată identifica ce 
era în neregulă. Tot felul de găinari mai încercaseră 
şi altă dată să-l jefuiască, însă erau puşti, de regulă, 

prea neîndemânatici ca să nu-i prindă. Acum era 
vorba de altceva. 

Îl alertă un scârţâit aproape imperceptibil. Cineva 
pusese presiune pe uşa de la intrare. Testa terenul. 
Clanţa nu se mişcase, iar lanţul şi yala aveau să ţină, 
asta dacă nu cumva izbea cu putere, de exemplu cu 
un berbec dintr-acelea folosite de poliţişti ca să 
spargă uşi. Oare era poliția? Raglan nu prea era 
prieten cu legea. 

Se furişă încet la o fereastră şi, fără a se da de 
gol, îşi poziţionă capul în aşa fel încât să poată trage 
cu ochiul pe aleea dintre case. Era linişte. Nu trecea 
niciun locatar. De după colţul aflat în apropierea 
uşii lui se vedea o umbră gri, pe care abia o puteai 
distinge. Era cineva acolo şi stătea neclintit. Se duse 
încet la cuier, unde îşi ţinea haina de lucru, şi scoase 
un cuţit de buzunar. ÎI ţinea mereu la îndemână ca 
să desfacă tot felul de produse ambalate în țiplă care 
îi erau livrate în calitatea sa de administrator. Nu 
apăsă pe butonul care elibera lama, căci sunetul l-ar 
fi alertat pe potenţialul inamic. Inamic? Se adună. 
Poate era cineva care se pierduse. Ori poate căuta 
cazare. Chiar şi aşa, de ce nu sunase la uşă? 

Apăsă pe buton şi eliberă uşor lama, ţinând palma 
ca să amortizeze sunetul, apoi strânse pumnul în 
care avea cuțitul ca să nu se vadă lama. Se duse la 
uşă şi privi pe vizor, la fel cum făcea şi tânăra care 
tocmai bătea la uşă. O bătaie scurtă, care exprima 
graba. Îl luă prin surprindere, într-atât încât dădu 
capul automat în spate. 

— Alo? strigă fata. Scuze, am încercat soneria, 
dar cred că nu vă merge. 

ÎI cuprinse un val de incertitudine; nu se aşteptase 
la o femeie. Cu toate acestea, rămase alert. Din câte 
ştia, soneria nu avea nimic. 

— Vă pot ajuta, domnişoară? 

— Raglan mi-a zis să ne întâlnim aici. Scuze 
dacă n-am nimerit bine adresa. Îl cunoaşteţi? 

TJ rămase nemişcat. Tânăra ştia că Raglan stătea 
aici. De unde ar fi putut şti dacă nu-i spusese chiar 

el? Se dusese în Stafford ca să discute cu o femeie, 
oare ea era? 

— Mi-aţi putea spune despre ce e vorba? o 
întrebă, cu faţa aproape de uşă. 

— Îmi pare rău, domnule, însă Raglan mi-a zis să 
nu vorbesc cu nimeni. A venit aici să mă ajute. Cred 
că mi-a spus să vin pentru că... 

Ezită. 

— „pentru că e un loc sigur. 

Părea convingătoare, însă el tot era reticent. O 
femeie la ananghie, care avea nevoie de ajutor, dar 
să fie al naibii dacă putea trece peste sentimentul 
care îi rodea stomacul. 

— Puteţi să mi-l descrieţi, ca să mă asigur că 
vorbim despre acelaşi tip? 

S-ar putea să-i ştie numele, dar asta nu însemna 
mare lucru dacă nu era cine pretindea a fi. 

Aceasta îl descrise pe Raglan atât de precis, încât 
nimeri chiar şi tipul de geacă pe care o purta. 

— Tot ce ştiu despre el este că a fost soldat 
comando în trupele speciale în cadrul Legiunii 
străine, Regimentul de paraşutişti. Acolo a activat şi 
soţul meu alături de el. De asta a venit aici, să mă 
ajute să-l găsesc. 

TJ oftă. Ştia. Ce spusese se potrivea cu ce ştia şi 
el. Închise lama şi băgă cuțitul în buzunar. 

— Un moment, domnişoară, îi spuse pe când 
desfăcea lanţul şi descuia yala. 

Deschise uşa. Tânăra era mult mai atrăgătoare 
decât o văzuse prin vizorul care distorsionează 
silueta persoanei din faţa uşii. Avea pantaloni negri 
mulaţi şi un maiou, peste care purta o jachetă largă, 
iar pe umăr avea o geantă. Purta şapcă, iar părul era 
prins la spate în coadă de cal. Fata stătea respectuos 
la un pas în spate de rama cu plasă din faţa uşii 
principale. 

— Mai bine poftiţi înăuntru, domnişoară. 

Aceasta aruncă rapid o privire în ambele direcţii, 
ca Şi cum se asigura că n-o văzuse nimeni. 

— E în regulă, o linişti el. Nu-i nimeni prin 
preajmă. Veţi fi în siguranţă aici. Estimez că ajunge 

şi Raglan în vreo două ore. 

Fata trecu pragul. TJ aruncă şi el o privire afară, 
doar ca să fie sigur. Mereu există loc de 
incertitudine. Asta te ţine în viaţă. Încuie uşa şi se 
întoarse cu faţa spre ea. Părea să nu se simtă în 
largul ei şi era cam nesigură, aşa cum sunt musafirii 
de obicei într-o casă străină. 

— Poftiţi şi luaţi loc, iar cu pun de o cafea. 
Serviţi? 

— Sunteţi foarte amabil, domnule Jones, vă 
mulțumesc mult! 

Deci îi ştia numele. Încă un element din povestea 
ei care se potrivea, deşi desigur că inițialele sale şi 
numele de familie figurau la intrarea în imobil. Fata 
se aşeză pe fotoliu şi lăsă poşeta lângă ea, însă nu-şi 
dădu jos şapca. 

În accepțiunea lui TJ Jones cu privire la cei şapte 
ani de-acasă era politicos să-ţi dai jos şapca sau 
pălăria de pe cap dacă intrai în casa omului, însă 
hotărî în sinea sa că, dat fiind faptul că fata era 
tânără, probabil îi lipseau unele principii de bază în 
ceea ce priveşte buna creştere, aşa cum se întâmplă 
cu mulți alții din generaţia ei. Hai, las-o baltă, îşi 
spuse în gând. Nu mai fi aşa bătut în cap. Se 
întoarse cu spatele ca să umple ibricul, îl puse pe 
foc, apoi întinse mâna pe raft, după borcanul cu 
cafea. 

— Fac cafea instant, îi zise fără să se întoarcă 
spre ea, în timp ce aşeza două căni pe blatul de 
bucătărie. 

— E în regulă pentru mine, vă mulţumesc. 

— V-a povestit Raglan cum ne-am cunoscut? 

— Nu, doar mi-a zis să vin aici să ne vedem. A 
spus că Tommy Jones va înţelege. 

Îngheţă. Îşi încercase norocul spunându-i pe 
nume. Probabil se gândise că şansele sunt mari ca T- 
ul să vină de la Thomas. O făcuse din neatenţie. De 
ce oare? Nu era nevoie să-şi încerce norocul, prin 
urmare o făcuse intenționat. Tactică menită să-l 
şocheze şi să-l ia pe nepregătite. Gândurile 
începuseră să i-o ia razna. 

Se întoarse brusc, dar fata deja se apropiase la 
doar câţiva paşi de el. Avea privirea fixă şi pregătită 
şi era înarmată cu un cuţit. Se mişcase aproape fără 
să scoată un sunet. Vârsta îi mai ştirbise din viteză, 
însă reflexele lui erau îndeajuns de ascuţite ca să-i 
arunce repede cana în faţă. O blocă, schimbându-și 
rapid greutatea de pe un picior pe altul, gata de atac. 
În loc să se dea înapoi, Jones se aruncă înspre ea, 
încercând să-i blocheze lovitura de cuţit. Simţi lama 
cum îl taie în şold, însă nu-i nimeri niciun organ 
vital. Rana îl ustura, iar asta eliberă şi mai multă 
adrenalină, aşa că dădu s-o lovească cu pumnul. 
Fata se feri, iar lovitura o nimeri în umăr. Se vedea 
că o doare, însă ignoră durerea. Se întinsese prea 
tare, aşa că îl înjunghie în partea din spate a 
umărului, aducând lama cu putere în sus pe sub 
braţul lui. Odinioară avea numai muşchi acolo, dar 
acum țesutul era flasc, aşa că simţi cum lama taie în 
carne vie. Țipă de durere şi se împiedică în spate. 
Băgă repede mâna în buzunar şi scoase briceagul, 
eliberând lama ascuţită cu o apăsare de buton. 
Tânăra era sprintenă; ca o felină. Nu-şi lua ochii de 
la el nici măcar atunci când se ferea sau îl ataca. Cu 
toate astea, TJ se ţinu tare pe picioare. Era nevoie 
doar de o lovitură bine gândită şi o dădea gata pe 
nenorocită. Venise să-l ucidă pe Raglan şi, oricine- 
ar fi fost, era clar profesionistă. 

Cei care luptă cu armele albe ştiu un singur lucru 
cu certitudine: dacă e nevoie, opreşte atacul astfel 
încât lama cuțitului să-ți străpungă palma, iar cu 
mâna liberă ucide-ţi oponentul. TJ făcu un pas mic 
în faţă, apoi lovi cu mâna liberă în pofida durerii 
resimţite de la rana din umăr. Fata lovi în sus, în 
timp ce el se pregătea să lase lama să i se înfigă în 
palmă. Îşi ţinu cuțitul în zona bazinului, ca să poată 
s-o înjunghie în stomac, apoi să aducă lama cu forță 
înspre coaste. Deodată mintea îi fu inundată de tot 
felul de gânduri aleatorii. Observă că femeia purta 
mănuşi negre mulate. Cum de nu-i observase 
mâinile până acum? Lovitura ei nu-i penetră palma. 
Se prinsese de planul lui, aşa că întorsese mâna şi îi 

înfipsese lama în încheietură. Făcu o grimasă din 
cauza durerii. Îl prinsese într-o poziţie proastă, aşa 
că se aşteptase ca el să lovească în sus şi pară. Nu 
avea suficient echilibru şi aproape căzu peste ea. 
Tocmai ce se aruncase înspre el, când se şi dădu cu 
un pas înapoi. După o secundă simţi o durere 
puternică în zona inghinală şi lichid prelingându-1- 
se pe coapsă. Preţ de o clipă fu nedumerit. Avea 
senzaţia că se scăpase pe el. Simţi cum i se duce 
forţa din picior. Muşchii îl lăsară şi se lăsă pe spate, 
sprijinindu-se de perete. Îşi dădu seama ce făcuse: îi 
secționase artera femurală. O rană fatală. Chiar el 
aplicase tactica asta în tinereţe. Odată secţionată, 
artera se retrage în peretele pelvin. E nevoie de o 
intervenţie medicală rapidă şi pricepută ca s-o prinzi 
cu forcepsul şi să opreşti sângerarea. TJ ştia că avea 
la dispoziţie doar câteva minute până ce murea din 
cauza pierderii masive de sânge. Nu mai era de- 
ajuns adrenalina acum. Violenţa care îi urmăreşte 
toată viaţa pe cei ca TJ pune stăpânire pe tine la 
nevoie. Acel instinct de ucigaş îți devine iar ca o a 
doua natură. 

Credea că-l dăduse gata. Se aruncă înspre ea 
asemenea unui taur, o cuprinse cu braţul care 
începea să-l lase complet, gata să apeleze la ultimul 
strop de putere pe care îl mai avea ca s-o prindă de 
coadă pe la spate, s-o tragă de cap şi să-i înfigă 
cuțitul în gât. Ştia că avea să-l înjunghie în repetate 
rânduri, dar nu mai conta. Oricum ar fi, urma s-o 
tragă după el. 

Aproape îi reuşise planul, dar alunecă în propriul 
sânge şi îi cedă piciorul. Simţi apoi o durere 
sfâşietoare, mai puternică decât orice altceva ce 
simţise vreodată, care îl străfulgera din piept până în 
cap. Inima îi fusese sfâşiată. Se prăbuşi în genunchi, 
cu un braţ în jurul taliei tinerei. În acel ultim 
moment, îi simți parfumul. Femeia scoase lama 
cuțitului pe care i-l împlântase în piept. Nici nu 
simţi impactul când craniul i se izbi de podea. 

Veteranul din Divizia Aeropurtată luptase până la 
capăt. 

Raglan şterse motocicleta Harley cu o cârpă, apoi 
încuie magazia. Începuse iar să plouă şi nu voia ca 
TJ să-şi facă griji că rămân urmele de la stropi de 
ploaie odată ce se usca apa. Până terminase şi 
agăţase cârpele din microfibră la uscat, deja trecuse 
jumătate de oră. Picura uşor, şi se îndreptă spre 
imobil, cu gulerul ridicat, fără să-l deranjeze stropii 
de ploaie care i se prelingeau pe faţă şi pe gât. Avea 
să se simtă mai bine după un duş şi o cafea 
fierbinte. 

Băgă cheia în broască şi, în clipa în care deschise 
uşa, realiză că se întâmplase ce era mai rău. 
Bătrânul se afla întins pe spate, iar în jurul trupului 
său era o baltă de sânge. Raglan scăpă o înjurătură 
fără să-şi dea seama, apoi se lăsă numaidecât la 
pământ, uitându-se împrejur cu urechile ciulite în 
caz că se afla vreun intrus. Se mişcă rapid, păşi pe 
lângă TJ şi peste balta de sânge care începuse să se 
coaguleze, şi verifică cele două dormitoare şi baia. 
Nu era nimeni în apartament. Se uită pe geam şi 
trase storurile. 

Aproape din reflex, puse degetele la gâtul lui TJ 
ca să-i verifice pulsul. Doar ştia că e mort. Era dat 
drumul la căldură în cameră, iar trupul nu prezenta 
neapărat semne de rigor mortis. Mereu se întăreau 
mai întâi grupele musculare mici de la mâini şi faţă. 
De regulă, era nevoie să treacă între trei şi patru ore 
pentru ca trupul neînsuflețit să devină rigid. Raglan 
îşi dădu seama că probabil fusese ucis pe când el era 
pe drum încoace dinspre Stafford. Se înjură pe sine, 
de data aceasta în gând, dar tot cu atâta ciudă. Dacă 
nu s-ar fi oprit să mănânce şi să-i aranjeze pe băieții 
lui Swain, poate că ar fi fost aici să prevină crima. 
Regretele nu ajutau la nimic, însă dorinţa de a-l 
răzbuna pe acest om bun la suflet care zăcea 
măcelărit pe podeaua propriei locuinţe era un bun 
motiv. 

Prezenţa lui aici dusese la moartea acestui bărbat 
curajos şi demn. Puse o mână peste mâna lui TJ. 
Simţi un fir subțire în palma sa, asemenea atingerii 
unor gene. Orice-ar fi fost, era prins în pumnul 
strâns al lui TJ. 

Raglan îi ridică mâna şi se uită îndeaproape. 
Reuşise să-i smulgă câteva fire de păr blond 
atacatorului. Oare era bărbat sau femeie? Dacă 
poliția îşi făcea treaba cum trebuie, aveau să 
observe firele şi să le preleveze în vederea testelor 
ADN. Cei care înțelegeau industria asasinatelor 
ştiau că peste jumătate dintre cei a căror identitate e 
cunoscută erau femei. Raglan analiză încăperea 
atent. Nu mai exista niciun alt element de probă 
care să indice cine ar fi putut să fie. 

Se ridică şi privi în jos la trupul neînsufleţit. Se 
vedea că încercase să se apere. Cuţitul de lângă el şi 
urmele de alunecare din balta de sânge spuneau şi 
ele povestea lor. Bătrânul luptător îşi confruntase 
duşmanul. Raglan se duse în camera lui, aruncă 
repede periuţa de dinţi şi lama de ras, perechea de 
şosete şi lenjeria intimă de rezervă în rucsac, apoi 
şterse majoritatea suprafeţelor; luă sticlele de bere 
din coşul de gunoi şi le şterse de asemenea. Oricum, 
era imposibil să îşi şteargă complet urmele: poliţia 
avea să colecteze suficiente probe care să 
demonstreze că fusese acolo. Curând urma să se 
întunece complet afară şi erau şanse mici ca ceilalți 
locatari în vârstă să iasă din case şi să observe că 
luminile lui TJ nu fuseseră aprinse. Abia a doua zi 
dimineaţă probabil va observa lumea că TJ nu îşi 
reia rutina cotidiană. Astfel de obiceiuri 
înrădăcinate nu se dau bătute cu una, cu două, la fel 
ca şi omul în sine, care luptase până în ultima clipă. 

Ploaia bătea în ramele ferestrelor. Raglan luă o 
şapcă din cuierul lui TJ, nu neapărat să-l ferească de 
ploaie, ci mai degrabă ca să treacă neobservat. 
Aruncă o ultimă privire spre veteranul ucis, apoi 
închise uşa în urma sa. Viaţa e simplă sau 
complicată: depinde de tine cum îți duci traiul. 
„Ucide sau vei fi ucis” este conceptul care stă la 

baza existenţei într-o lume plină de violenţă. Nu 
conta dacă ucigaşul lui TJ era bărbat sau femeie. 
Când avea să dea de persoana respectivă, Raglan 
avea s-o ucidă. Simplu. 


Acum, ploua mărunt, însă se răcea din ce în ce 
mai mult, iar prognoza anunţase o scădere a 
temperaturilor, însoţită de posibile ninsori. Până 
scosese motocicleta din garaj şi parcurse benzile 
aglomerate din cauza navetiştilor, îndreptându-se 
spre casa lui Zeller, era deja ud leoarcă. 

Verifică atât partea din spate, cât şi pe cea din 
față a casei. Nici urmă de persoane nedorite prin 
zonă, iar pe vântoasa care arunca stropii de ploaie în 
toate părțile observă şi că numărul muncitorilor de 
pe şantier se împuţinase. Era frig înăuntru. Dădu 
drumul la căldură, trase perdelele şi storurile, 
aprinse câteva lumini şi luă o pilotă şi câteva perne 
din camera de oaspeţi, pe care le puse pe canapea. 
Avea să-şi petreacă noaptea aici. Oamenii lui Jack 
Swain  urmăriseră îndeajuns casa, aşa că-l 
surprinseseră deja revenind; puţin probabil s-o mai 
facă iar, dat fiind că le mai şi stricase acoperirea. În 
plus, nici nu-l sunase pe Swain să-i mai pună sare 
pe rană. Acesta ştia de-acum exact ce părere avea 
Raglan despre tentativa sa de a-i urmări fiecare 
mișcare. Tăcerea avea să-i sporească disconfortul, 
pentru că indica disprețul lui Raglan. 

Timp de o oră curăţă şi lustrui mândria lui TJ, iar 
acest răgaz îi permise să încerce să-şi dea seama 
cine trimisese asasinii pe urmele sale şi de ce. 
Desigur, era o ţintă legitimă pentru orice persoană 
care îl considera o ameninţare, dar de ce îl uciseseră 
pe Bob de Vere, apoi pe TJ, un oarecare, cineva fără 
nicio legătură cu motivul vizitei lui Raglan în 
Statele Unite? Oare ucigașii „curăţau” totul în urma 
lui? Oare sperau că cei pe care îi amenințau şi apoi 
ucideau aveau să le dezvăluie informaţii despre el? 
Ce le-ar fi putut spune TJ înainte să moară? Bănuia 

că nimic. Dar nu avea niciun răspuns la întrebări, 
cel puţin nu încă. 

Motocicleta Harley arăta exact ca prima oară 
când o văzuse şi avea să rămână încuiată în garajul 
lui Zeller. Nu mai avea nevoie de ea, mai ales că se 
strica de acum vremea, iar dacă observa cineva că 
lipseşte motocicleta din garajul lui TJ, atunci clar o 
va căuta poliția. Găsi cheile de la Honda lui Casey 
Zeller ascunse în parasolarul maşinii, porni motorul 
şi văzu pe bord că avea rezervorul plin. Simţea 
nevoia să continue să se mişte, dar ştia din 
experiență că trebuie să aibă răbdare. Câte ore 
petrecuse oare camuflat, ascuns, urmărindu-i 
inamicului fiecare mişcare? Atâtea zile în care 
stătuse izolat de lume, nu se mişcase aproape deloc, 
până în clipa în care trebuia să acţioneze. Casa avea 
să-i mai fie de folos câteva ore. Anne Zeller era 
suficient de departe, iar casa alăturată era liberă. 

Se dezbrăcă şi făcu un duş în baia din camera de 
oaspeţi, apoi încercă câteva posturi TV locale, până 
ce dădu de un buletin de ştiri pentru oraşul 
Washington. Nimic despre uciderea lui TJ. Lăsă 
televizorul pornit în camera de zi şi îl deschise şi pe 
cel din bucătărie, în timp ce scotocea prin cămara şi 
dulapurile Annei Zeller. Erau suficiente conserve, 
pungi cu tot felul de alimente congelate, dar şi 
proaspete, care îşi depăşiseră doar cu puţin termenul 
de expirare, aşa că avea cu ce îşi pregăti o masă 
bună. Nu se complică: năut şi legume la tigaie, 
servite cu orez. Avea nevoie doar de o singură 
tigaie. Îi amintea de vremea când mânca raţii pe 
teren. 

Cât lăsă tocana să scadă, deschise iar 
ascunzătoarea lui Casey Zeller şi scoase dosarele, 
apoi se aşeză la insula din bucătărie, iar cât studie 
hârtiile, bău o bere din rezerva gazdei sale absente. 
Cu cât citea mai mult, cu atât era mai convins că 
Zeller se implicase într-o conspirație mult prea 
mare. Adică, tipii ăştia pe care îi investiga erau 
persoane cu influenţă. Ridică privirea. Tocmai se 

încheia buletinul de ştiri şi tot nu spuseseră nimic 
despre moartea prietenului său. 

Trecuse o oră, iar Raglan turna acum tocana cu 
un polonic într-un bol adânc. Cel puţin o vreme se 
mai putea bucura de astfel de plăceri domestice. 
După masă parcurse iar dosarele, în speranţa că va 
da peste ceva ce i-ar fi putut scăpa iniţial. Zeller 
fusese concis, iar Raglan nu trecuse nimic cu 
privirea. 

Continuă să urmărească absent ştirile, apoi se 
culcă pe canapea, însă dormi iepureşte, în reprize, 
toată noaptea, semi-conştient de toate sunetele de 
prin casă. Îl adormiseră rafalele de vânt şi ploaia, ca 
şi cum ar fi fost pe un vas din lemn care scârțâia de 


la mişcarea valurilor. 


Dimineaţă se duse şi privi pe fereastră la 
muncitorii care veneau la lucru, mai preocupaţi de 
frigul înţepător decât de faptul că locuia cineva în 
reşedinţa Zeller. Era deja un aer geros, iar dacă 
începea cumva să ningă sau dacă ploaia se 
transforma în burniţă, probabil aveau să coboare cu 
toții de pe platformele pe care lucrau din raţiuni 
care ţineau de protecția muncii, apoi urma să se lase 
liniştea peste întreaga zonă. 

Se duse să verifice GPS-ul maşinii. Nu erau 
salvate trasee înspre oraş, căci probabil Zeller ştia 
drumul pe de rost. Dintre traseele din istoric, una 
ducea spre sud, la un service specializat pe 
autoturisme marca Honda, altele două duceau la 
nişte restaurante, tot în afara oraşului. Se gândi că 
cineva cu abilităţile lui Zeller nu avea nevoie de 
indicaţii ca să se deplaseze la nici patru kilometri de 
casă, însă istoricul arăta totuşi peste 12 drumuri. 
Mai era încă o rută care figura doar cu un cod 
poştal, cu o destinaţie fără denumire, undeva la nord 
de oraş, pe partea cealaltă a fluviului Potomac, în 
statul Virginia. 

Auzi la ştiri ceva despre moartea lui TJ la 
televizorul din bucătărie. Intră şi urmări imaginile 

video de calitate destul de slabă, camera fiind în 
mişcare, înfățişându-i pe poliţiştii sosiți la locul 
faptei cum puneau banda galbenă împrejur. 
Reporterul spunea că deocamdată nu se ştiu multe 
despre cele petrecute. Era vorba despre un veteran 
în vârstă, care fusese înjunghiat mortal în urma unei 
intrări prin efracție. Suspectul principal era un 
bărbat despre care se credea că stătea în gazdă la 
veteranul Diviziei Aeropurtate. Poliţia întocmise 
deja portretul-robot neconcludent al lui Raglan; 
descrierea 1 s-ar fi potrivit aproape oricărui bărbat 
alb de vârsta sa. Autorităţile precizaseră însă mai 
multe detalii referitoare la motocicleta furată. 

Raglan îşi luă rucsacul în spate. Mai bine să se 
amestece prin mulţimea aflată la locul crimei şi să 
vadă dacă nu cumva recunoaşte vreun tip din 
imaginile surprinse pe camerele de supraveghere ale 
lui Luis Reyes. Îl ucisese pe unul dintre ei, dar dacă 
îi dăduseră de urmă ceilalți şi veniseră să-l caute? 
Îşi trase cozorocul şepcii lui TJ mai bine pe frunte, 
se urcă la volanul SUV-ului şi ieşi din Stafford, 
îndreptându-se înapoi spre oraş. 


231 


38 


Jenna Voss îşi parcă autoturismul vechi, roşu- 
închis marca Acura în faţa adresei pe care o 
obținuse de pe lista pasagerilor autocarului. Fusese 
nevoită să parcheze la vreo 90 şi ceva de metri de 
locuință pentru că accesul în imobil era blocat de 
maşini de poliție. Mai mulţi agenţi în uniforme 
albastru-închis făceau semn mulțimii să stea cât mai 
în spate şi să nu zăbovească. Navetiştii care se 
îndreptau spre serviciu treceau de pe o parte a 
trotuarului pe cealaltă, iar maşinile erau întoarse din 
drum, căci strada era închisă. Deja erau vreo trei- 
patru persoane care filmau totul cu telefoanele sau 
cu camere video de înaltă rezoluţie. Pe vremuri, 
când reporterii purtau pălării din fetru în laterala 
cărora aveau legitimaţia pe care scria că sunt 
„Presa” şi cărau după ei aparatele acelea foto de 
modă veche Graflex Speed Graphic, li se spunea 
„şacali avizi după ştiri”. Pe-atunci se auzeau 
becurile de la aparatele foto cum pocneau şi 
sfârâiau, apoi dădeau cu toţii fuga la cel mai 
apropiat telefon public ca să le spună şefilor ştirea. 
Acum, orice dubios care are un telefon sau o cameră 
video poate face bani dacă le vinde posturilor de 
ştiri imaginile obţinute. Se îndoia că cei prezenţi 
acolo puseseră măcar mâna pe ziar vreodată, cel 
puţin nu în zilele noastre. 

— Hei, îi zise poliţistului care o văzu cum îşi dă 
haina deoparte ca să-i arate insigna de la curea. Ce 
se petrece aici? 

Acesta nu-i ceru nicio lămurire, căci prezenţa ei 
nu era de bun augur pentru detectivi dinăuntru. 

— Apartamentul de la parter. Proprietarul e 
administratorul imobilului şi a fost ucis. 


Raglan analiză mulțimea când ajunsese acolo, dar 
nici urmă de oamenii lui Reyes. Se mişcă într-o 
parte şi într-alta, ţinându-se la distanţă de toţi gură- 

cască, pentru a putea să-i observe pe cei care 
veniseră să se uite. Apoi, o văzu pe Voss. Ce făcea 
un agent FBI din Miami la Washington? Clar avea 
ceva de-a face cu el. Urmări direcţia din care venise 
şi unde parcase, apoi îşi croi drum prin mulţime 
spre autoturismul lui marca Honda. Dacă îl urmărea 
pe el într-adevăr, atunci trebuia să afle mai multe 


despre ea. 


Jenna Voss se aplecă pe sub banda galbenă, trecu 
de un alt polițist postat la intrare, care îi făcu semn 
că poate merge mai departe, apoi o luă pe cărarea 
dintre grădini şi clădire. Văzu un grup de poliţişti 
care le luau declaraţii unor locatari. Trecu pe lângă 
ei şi intră în apartamentul lui TJ. O tânără polițistă 
de patrulă îi întinse o pereche de papucei din plastic 
pe care să şi-i pună pentru a nu contamina locul 
crimei. Voss şi-i trase peste încălțăminte. Doi 
detectivi, un tip afro-american şi o femeie latino, 
verificau apartamentul, în vreme ce personalul 
criminalist analiza şi fotografia trupul victimei. 
Unul dintre aceştia din urmă se folosea de o pensetă 
pentru a scoate ceva dintre degetele bărbatului, 
introducând proba într-o pungă pentru dovezi. Voss 
se opri în prag, iar detectivii se întoarseră spre ea. 

— Vă pot ajuta cu ceva? întrebă femeia. 

Voss îi privi pe rând. Oare ea era cea care 
conducea ancheta sau partenerul ei, tipul înalt? O 
ignoră pe femeia latino atrăgătoare, care părea 
îndeajuns de dură încât să se poată pune cu o 
întreagă grupare de traficanţi de droguri. Da, era 
dură tipa, nici nu se punea problema. În plus, era şi 
agresivă. Voia răspunsuri deja, chiar înainte să-i fi 
adresat măcar întrebările. Voss o ignoră şi îl privi 
direct pe bărbatul înalt de lângă ea. Îi arătă 
legitimaţia. 

— Agent special Voss, spuse ea. 

— Aţi venit în calitate oficială, agent Voss? o 
întrebă detectivul. 

Clar el era cel cu vechime. 

— Nu. 

— Atunci, dacă nu a fost săvârşită nicio 
infracțiune de ordin federal, vă invit să părăsiţi locul 
crimei. 

— Nu am venit să mă bag peste dumneavoastră, 
domnule detectiv...? 

ÎI aşteptă să îşi spună numele. 

Acesta îi răspunse pe un ton politicos. 

— Delaney. Dumneaei este detectivul Medina. 

Medina avea întipărită pe chip aceeaşi expresie 
pe care Voss o mai văzuse de un milion de ori atunci 
când agenții federali se implicau în anchetele 
polițienești. Era ca atunci când mergi pe plajă cu 
tălpile goale şi calci deodată în rahat de câine. 

— Îmi puteți spune, vă rog, dacă numele victimei 
este cumva Jones? Titus Jackson Jones? 

Se vedea că obținuse o reacție. Ambii păreau mai 
alerți şi mai puțin agresivi. 

— Deci să înţeleg că vă interesează victima? 

— Nu neapărat. Urmez o altă pistă, însă în timpul 
căutărilor mele am dat peste numele său. 

Cei doi detectivi erau foarte reținuți. Dacă agenții 
federali se implicau câtuşi de puţin, ştiau amândoi 
că urmau să fie dați deoparte. Voss le anticipă 
temerile, aşa că le veni în întâmpinare. 

— Nu sunt aici ca să mă implic în anchetă. ÎI caut 
pe un alt bărbat. Dacă mă puteţi ajuta, atunci vă las 
şi nu vă mai necăjesc. 

Cei doi schimbară priviri cu subînţeles. 

— Pe cine căutaţi, mai exact? vru Medina să ştie. 

— Un tip alb, pe la 30 şi ceva, 40 de ani. 

Se uitară unul la altul. Deci intuise bine, dacă era 
să judece după privirea pe care şi-o aruncaseră. 

— Ce ştiţi despre acest bărbat? întrebă Delaney. 

— Nu mare lucru. E posibil să fie trasă de păr 
ipoteza mea, spuse Voss, încercând să nu dea de 
înţeles că spera din tot sufletul să fie vorba despre 
Raglan. 

Dacă era el, atunci asta era cea de-a doua crimă — 
după câte ştia ea — legată de englez. 

Detectivul Delaney fu mai deschis cu 
informațiile. 

— Una dintre vecine a văzut ieri în hol un tip 
înalt, care părea dur. A spus şi că avea un accent 
ciudat. Domnul Jones, zise arătând cu bărbia înspre 
trupul neînsuflețit de pe podea, i-a spus că e un 
prieten care stă la el. N-ar fi prima dată când un bun 
samaritean cu suflet mare primeşte vreun milog în 
casă, apoi plăteşte scump pentru asta. 

— Credeţi că tipul ăsta e vinovat? 

— A dispărut o motocicletă marca Harley 
Davidson, care i-a aparţinut fiului decedat al 
domnului Jones, lămuri Medina. Valora câteva mii. 
E un caz clar, ce să mai... Crimă şi furt. 

— Aveţi cumva o descriere mai bună a 
suspectului? 

— Păi, nu ne e de mare ajutor ce ne-a spus 
bătrâna care nu vede prea bine. 

O priviră cu atenţie pe Voss. 

— Dar dumneavoastră ştiţi cumva cine e 
suspectul sau cum arată? 

Clătină din cap. 

— Nu. Oricum, mulțumesc pentru informaţii. 

Delaney făcu un pas în faţă şi îi întinse cartea sa 
de vizită. Arăta ca unul dintre acei poliţişti care ştiu 
când îi duci cu preşul. 

— Dacă vă trece prin minte ceva ce credeţi că ne- 
ar fi de folos, vă rog să mă contactaţi. 

— Aşa voi face, vă mulţumesc. 

Voss se întoarse şi se îndreptă spre uşă. Simţea în 
ceafă cum cei doi o străpungeau cu privirea. O 
cuprinsese şi acel val de adrenalină care îi semnala 
că e doar cu un pas în urma englezului misterios. 


Voss se urcă în maşină şi merse spre sud câteva 
cvartale, fără a sesiza autoturismul negru Honda 
care o urmărea cu patru maşini mai în spate. Intră 
pe strada H cu sens unic, îndreptându-se spre nord- 
vest. Pe strada F, la un sfert de oră depărtare, era 
biroul local al FBl-ului, filiala Washington. Până a 

se transfera la Miami, aici se simţise ca acasă. 
Mereu parcă treceai prin furcile caudine când 
trebuia să găseşti un loc de parcare în apropierea 
National Museum, şi mai trecură vreo zece minute 
până găsi un loc la două cvartale distanță. Raglan se 
confrunta cu aceeaşi problemă şi se gândi cu jind la 
motocicleta Harley cu care se putea strecura cu 
uşurinţă. Nu avu de ales şi conduse încet, urmărind- 
o pe Voss care mergea pe jos acum. Mai parcurse 
aşa încă vreo 45 de metri, până ce un „înger” al 
locurilor de parcare îi făcu semn tocmai când pleca 
un SUV imens marca Chevrolet Suburban. Raglan 
parcă în locul liber de lângă trotuar, apoi îi dădu 
femeii care îi semnalase locul un bacşiş generos de 
zece dolari şi o urmă pe Voss. 

Aceasta apăsă un buton de apelare rapidă. 

— Jenna? se auzi o voce după doar trei tonuri de 
sonerie. 

Voss zâmbi: vechea ei prietenă şi fostă colegă era 
la fel de promptă ca întotdeauna. Agentul special 
responsabil de contrainformaţii în cadrul filialei 
D.C. Urma să ajungă curând director adjunct al 
Sucursalei de Operaţiuni de Spionaj la Directoratul 
Serviciilor de Informații al FBl-ului, cu sediul la 
mică distanță de mers pe jos de biroul ei. Era o 
promovare importantă, iar dacă exista cineva 
capabil să obţină informaţiile la care nu avea acces 
Voss, acea persoană era Kim Burton. Era mai în 
vârstă, avea o vechime cu zece ani mai mare în 
serviciu faţă de ea şi le demonstrase superiorilor 
ierarhici ce valoare reprezenta pe vremea când 
fusese agent de legătură la CIA. 

— Kim, bine de ştiut că încă ai salvat numărul 
meu în agendă. 

— Ce surpriză! A trecut ceva vreme. Ce mai faci? 

— Bine, sunt prin zonă. 

— Aici? 

— Da. Trebuie să vorbesc cu tine. 

— Vrei să vii la mine la birou? 

— Nu. 

Kim Burton ezită puţin, până ce înţelese că fie 
Voss nu voia să pună piciorul în sediul din D.C., ca 
să nu dea ochii cu foştii colegi, fie era vorba despre 
ceva ce nu putea fi discutat în biroul ei. Ceva 
personal. 

— Unde? 

— La muzeu? 

— Bun, lasă-mă zece minute să închei aici. Ne 
vedem la fântână. 

Voss se afla deja la jumătatea drumului. Mergea 
aplecată şi tremura din cauza frigului care îi biciuia 
fața; vântul din nord îşi arăta colții. Însă era vorba 
totuşi despre mai mult de atât. Parcă o luau 
palpitaţiile la gândul că se întâlnea cu Burton. Toată 
lumea de la biroul din D.C. Şi de la sediul FBl-ului 
aflat la câteva cvartale distanţă ştia despre raidul 
dezastruos al echipei sale din Miami şi despre 
moartea celor doi agenţi, iar faptul că Voss 
îndrăznea să se afişeze în oraş era o dovadă de 
tupeu pentru mulți foşti colegi. 

Odată intrată în clădirea muzeului, construită din 
cărămidă roşie, Voss aşteptă lângă unul dintre stâlpii 
corintici imenşi din marmură care încadrau fântâna 
din Sala Mare. După câteva minute o zări pe Burton 
cum intră cu paşi siguri în clădire. Până şi mersul ei 
semnala că se îndreaptă undeva cu un scop precis. 
Era înaltă ca un fotomodel, iar costumul gri cambrat 
din două piese pe care îl purta pe sub paltonul din 
lână era dovada că femeia afro-americană deţinea o 
funcție importantă. Voss se jenă în sinea ei de 
hainele simple pe care le purta. Se simţea mereu 
mai confortabil în bocancii de piele stil milităresc, 
îmbrăcată cu uniforma de camuflaj şi vesta din 
kevlar şi înarmată cu puşca de asalt. Cu tocuri de 12 
centimetri, părul grizonant, pomeţi bine definiții şi 
eleganța de care deborda, Kim Burton era visul 
oricărei echipe de relații cu publicul din 
Washington. Voss o văzu cum se opreşte, se uită 
împrejur, îşi verifică ceasul de la mână, apoi 
aşteaptă. Trecu pe lângă fântână pe diagonală şi se 
poziţionă într-o arcadă laterală, astfel încât s-o vadă 

Burton. Când aceasta o reperă, Voss se întoarse şi 
merse de-a lungul arcadei, găsi o bancă şi rămase în 
picioare, gata să o îmbrăţişeze pe vechea ei prietenă, 
care îi fusese şi mentor. Kim Burton îi întinse însă 
mâna. Deodată era foarte formală, ba chiar glacială. 

— Ei, şi cum e la Divizia Serviciilor de 
Informaţii în materie de justiţie penală? Pun pariu 
că în vreo lună arborii dau în floare. Primăvara 
ajunge mereu în Virginia înainte să vină la noi. De 
cât timp eşti acolo? 

Probabil Kim ştia că trecuseră doar câteva zile de 
când ajunsese în Virginia, se gândi ea, simțind cum i 
se duce sângele în obraji de ruşine, sperând să nu se 
vadă. 

— De puţin timp, e în regulă. E foarte frumoasă 
zona. Se aud numai triluri de păsări, iar peisajul 
rural, ei bine... e mirific. Nu-mi vine alt cuvânt în 
minte, minţi Voss. 

De fapt, îi veneau ei câteva epitete, dar nu le 
putea rosti cu voce tare. 

Se aşezară pe o bancă. Kim Burton zâmbi. Părea 
sinceră, însă Voss detectă şi o uşoară stânjeneală. 

— Mă bucur pentru tine. E un loc bun, unde poţi 
aştepta până când lucrurile intră pe un făgaş normal. 

— Kim, să ne-nţelegem: operaţiunea pe care am 
condus-o primise undă verde de la cel mai înalt 
nivel al sediului din Miami. Ni s-a întins o capcană, 
una plănuită în cele mai mici detalii, elaborată şi 
bine pusă la punct. Ştiau că eram pe cale să punem 
capăt unei operaţiuni majore de spălare de bani 
obţinuţi în urma traficului de droguri. Dacă ne ieşea, 
dacă n-ar fi fost o înscenare, am fi reuşit să stopăm 
o rută de aprovizionare importantă atât înspre, cât şi 
din afara ţării. 

Făcu o grimasă. Toată turuiala sunase exact a 
ceea ce era, adică o justificare. 

Burton se uită în jos la mâinile sale, se jucă 
absentă cu verigheta, apoi o privi pe Voss. 

— Ştiu, Jenna. Ți-am citit rapoartele şi audierea 
pe motiv disciplinar. Ştii şi tu cum funcționează 

treburile. Au murit doi oameni, iar alții au fost 
răniţi. Mai durează până ce se duce pata. 

Îi spusese asta pe un ton empatic. 

Voss clătină din cap. 

— Îmi pare rău. Mă va bântui mereu. N-am vrut 
să... 
Ezită. 

Kim Burton îşi puse palma peste mâna lui Voss. 
— Ştiu, o întrerupse ea. Bun, deci ai venit aici. E 
drum lung de la Clarksburg. Ce te aduce prin D.C.? 

— Ah, am câteva treburi de rezolvat. Încă mai am 
lucruri lăsate într-un depozit de dinainte să mă mut 
la Miami. 

lar minţea, însă de data aceasta nu era sigură de 
ce. I se declanşase al şaselea simţ. Kim Burton se 
afla în plină ascensiune pe plan profesional, iar 
orice asociere cu Voss, liderul de echipă care dăduse 
în bară o întreagă operaţiune, nu era deloc 
recomandată. Ar fi însemnat o decizie greşită în 
ceea ce o privea pe Kim. Voss continuă însă, deși 
persista senzaţia de nesiguranţă. 

— Înainte să iau postul la Divizia Serviciilor de 
Informaţii în materie de justiție penală, primiserăm 
o solicitare de la biroul CIA din Miami să îl 
supraveghem pe un englez care ajunsese cu familia 
în Orlando. Eu şi partenerul meu l-am urmărit vreo 
două zile. Totul părea în regulă. Aparent, era un 
simplu turist. Am renunţat, apoi am plecat spre 
Clarksburg. După aceea, tipul a dispărut, iar în 
aceeaşi noapte un mecanic de la unul dintre 
punctele de atracţie pe care le vizitase omul nostru a 
fost ucis. Partenerul meu a urmărit cazul în 
eventualitatea în care... 

Ezită, ştiind că ceea ce urma să zică avea să 
amintească de eşecul anterior. 

— „0 dăduserăm noi în bară. Familia englezului 
a spus că se dusese să îşi vadă nişte amici, dar nu 
ştia unde. L-am urmărit şi am aflat că a luat un 
autocar din Orlando până aici. A avut loc o 
altercaţie la bord, iar omul nostru l-a ajutat pe un alt 
călător să îi potolească pe doi golani. Apoi iar a 


239 


dispărut. Am reuşit să îi iau urma bătrânului pe care 
l-a ajutat; locuia aici în oraş. Era îngrijitor la un 
bloc de apartamente, dar când am ajuns acolo azi- 
dimineaţă am dat peste Poliţia Metropolitană. Se 
pare că a fost ucis. 

Kim Burton nu trădase niciun fel de emoție în 
timp ce Voss îi spunea toată povestea. 

— De ce îmi zici mie toate astea? 

— Kim, dacă englezul ăsta are vreo treabă cu 
CIA, atunci avem deja două crime... 

Burton o întrerupse. 

— Crezi că el e responsabil? 

— Nu sunt sigură în ceea ce priveşte primul 
omor, însă cred că este posibil să fi stat în gazdă la 
bătrânul ucis. Poliţia consideră că e un caz de 
vinovăţie clară. 

— Dacă asta cred autorităţile şi dovezile susțin 
ipoteza, atunci e la latitudinea poliției. 

— Mie mi se pare totuşi că ceva nu se leagă în 
toată povestea. Instinctul îmi spune că lipseşte ceva. 

— ŞI atunci iar te întreb: de ce îmi spui mie toate 
astea? 

— Pentru că ai relaţii cu cei de la Agenţie. Poţi 
afla ceva? ÎI cheamă Raglan. 

Burton se încruntă. 

— Ai mai vorbit despre asta cu altcineva? 

— Nu. 

— Deci n-ai discutat cu nimeni de la FBI? 

— Nu. 

— Atunci de ce anchetezi tu cazul ăsta? 

— Pentru că nu-mi dă pace instinctul. 

— Instinctul? N-ai nicio probă doveditoare! Dar 
îi zice ţie instinctul?! 

În câteva secunde, Kim Burton trecuse de la 
prietena plină de empatie la Regina gheţurilor. 

— Vii aici şi-mi ceri să mă folosesc de legăturile 
mele de la Agenţie, legături pe care le-am cultivat în 
timp, cu eforturi şi respect, cu persoane care au 
încredere în mine. Să nu mai zic că Dumnezeu ştie 
că a durat multă vreme până să putem consolida 
orice fel de credibilitate între ei şi FBI după 

atacurile din 11 septembrie; iar toate astea s-au 
clădit pe anumite sacrificii personale şi pe baza unor 
angajamente luate la toate nivelurile, aşa că nu sunt 
dispusă să pun totul în pericol acum. Cu siguranţă 
nu pe baza unei bănuieli nefondate. 

Se ridică mai băţoasă parcă decât la început. 

— Jenna, du-te înapoi la Clarksburg şi uită de 
prostiile astea. Ai primit o a doua şansă. Acesta este 
cel mai bun sfat pe care ţi-l pot da în calitate de 
prietenă. Uite unde te-au adus instinctele în Miami. 

Se îndepărtă de vechea ei prietenă, însă se 
întoarse şi îi mai aruncă o ultimă privire lui Voss, 
care rămăsese şocată în urma schimbării bruşte de 
atitudine a lui Burton. 

— Ai stat prea mult în Florida, Jenna. Vremea e 
mai rece aici. Fă-ţi rost de o haină mai călduroasă. 

Raglan se învârti în linişte în apropierea fântânii 
din muzeu, făcându-le poze celor două femei de la o 
distanță discretă. Când cea mai în vârstă se 
îndepărtă, o privi pe cealaltă cum rămase neclintită 
preţ de câteva minute. Arăta ca şi cum ar fi primit o 
veste proastă; stătea aplecată în faţă, cu coatele pe 
genunchi. Raglan rămase unde era şi îi trimise lui 
Maguire, la Londra, fotografia cu femeia cealaltă, 
însoţită de o scurtă solicitare: Cine e? Apoi o urmă 
pe Voss, când aceasta se îndreptă spre ieşire. Odată 
ajunşi pe strada aglomerată, îşi tot ajusta poziţia o 
dată la fiecare patruzeci de metri, ca să nu fie 
reperat. Femeia nu avea oricum niciun motiv să 
bănuiască faptul că ar fi urmărită. Cum îşi folosea 
propria maşină şi nu un autoturism înregistrat al 
FBl-ului, înţelese că urmărea pista pe cont propriu. 
Raglan îşi trase în jos cozorocul şepcii, făcu semn 
unui taxi, apoi îi spuse şoferului să urmărească 
autoturismul Acura. Îl văzu pe taximetrist cum se 
uită la el în oglinda retrovizoare. Era cât pe ce să îl 
întrebe de ce, dar după ce observă expresia serioasă 
a clientului care tocmai îi urcase în maşină, păru să 
decidă că mai bine se concentrează pe condus. Au 
mers în direcția nord-vest timp de 20 de minute, 
până ce maşina lui Voss intră în parcarea unui mic 
motel. Părea unul dintr-acelea la preţ redus după 
standardele oraşului: modest, dar curat. Nu era 
mizerie, nu se vedeau gunoaie aruncate prin jur, şi 
nici prostituate sau golani la colț de stradă nu se 
zăreau. Era un motel simplu, ideal pentru turiştii 
care vizitau oraşul şi voiau să stea în apropierea 
punctelor de atracție. Raglan plăti cursa şi îi spuse 
taximetristului să îl aştepte puţin, apoi va dori să îl 
ducă înapoi în oraş. Nu avea niciun motiv să nu-l 
aştepte, dat fiind că îi dăduse deja banii. O cursă 
dus-întors însemna o sumă frumuşică, iar aparatul 
de taxat era pornit şi banii se adunau. 

O luă prin lateral, trecu pe lângă grădina 
motelului, având grijă să nu fie reperat de Voss, cât 
aceasta se caza. Avea doar un rucsac mic la ea, 
primi câteva indicaţii de la recepţioneră, cheia de la 
cameră, apoi porni pe un coridor spre camera aflată 
la parter. Raglan o urmări şi reținu numărul camerei. 
Se duse apoi spre recepţie, unde pe peretele din 
exterior era expus planul de evacuare a oaspeţilor în 
caz de incendiu. Clădirea în formă de L avea 
camere numerotate de la 1 la 10 pe o parte, apoi 
Recepţia în mijloc, după care numerotarea continua 
de la 11 la 20. Etajul superior funcţiona pe acelaşi 
principiu: 21-30, apoi 31-40. Voss era cazată în 
partea cealaltă, parter, zona de mijloc, nr. 14. 
Raglan intră în biroul de Recepție. O femeie cu 
privirea veselă, undeva pe la vreo 55 de ani, 
îmbrăcată cu un cardigan roz şi bluză de un roz mai 
pal, zâmbi numaidecât când îl văzu şi lăsă din mână 
revista pe care se uita. Observă panoul pe care erau 
atârnate cheile de la camere în spatele ei. Judecând 
după cârligele libere, majoritatea oaspeţilor erau 
cazaţi la etaj. Printre altele, camerele 5, 6 şi 7 erau 
libere. 

— Bună ziua, începu Raglan. Aş dori o cameră, 
vă rog. Am mai stat la dumneavoastră anul trecut şi 
mi-a plăcut camera 5. Avea vedere spre grădină şi 
parcare. Tura aceasta am venit cu maşina fratelui 
meu, aşa că aş vrea să o pot vedea de la geam. 

— Ah, desigur, nu am dat încă startul sezonului 
oricum. Mă scuzați, nu v-am recunoscut, 
domnule... 

— Harrison. Nicio problemă. Nu-mi amintesc 
nici eu să vă fi văzut data trecută. 

Femeia tastă ceva la calculator, fiind concentrată 
să îi facă toate formele necesare cazării. Nici nu 
prea se uitase la el. Pentru ea era doar un turist 
oarecare, încă un şofer de pe autostradă care 
poposea la motel, ori poate un alt om aflat în 
căutarea unui loc de muncă şi care avea nevoie să 
stea la motel. 

— Poate eram în concediu şi de asta nu m-aţi 
prins aici. Pesemne că îmi ţinea locul Steve. E tipul 
înalt, cu părul prins în coadă de cal. 

— Nu-i reţinusem numele. S-ar putea să 
trebuiască să stau mai mult de o noapte, căci îmi 
cam face probleme maşina. Plătesc pentru două 
nopți. 

Recepţionera zâmbi iar. Într-o astfel de perioadă 
deloc aglomerată, femeia era recunoscătoare că 
motelul era ocupat la o treime din capacitate. Chiar 
dacă existau suficiente locuri de parcare libere, îi 
luă tariful normal pentru rezervarea unui loc. Se 
întoarse cu scaunul ca să ia documentele în curs de 
tipărire din imprimanta aflată pe măsuţa din spatele 
ei. Raglan întinse repede mâna spre tejghea şi luă 
două agrafe de birou de pe o grămadă de facturi. 
Femeia se întoarse cu fața spre el. Raglan plăti în 
numerar şi luă cheia. Brelocul era o bucată mică din 
lemn cu aspect învechit, pe care era gravat numărul 
camerei şi numărul de telefon de la motel, plus o 
adresă însoțită de rugămintea de a returna cheia în 
cazul în care se rătăcea. De la camera 5 se vedea 
perfect dincolo de latura clădirii înspre camera lui 
Voss. Patul era tare, iar camera curată. Mirosea a 
proaspăt. În baie avea săpun şi o sticluță cu gel de 
duş ieftin, plus un set de prosoape, unul de față şi 
unul de corp. La tariful de 85 de dolari pe noapte, 
arăta decent. Încuie uşa şi se întoarse la taxi. 

— Opriţi, vă rog, pe la un bancomat înainte să 
ajungem înapoi în oraş, îi spuse taximetristului. 

După cinci minute, acesta trase la trotuar, lângă o 
bancă. Raglan folosi o carte de credit care nu putea 
fi urmărită, emisă pe un nume fals, şi mai scoase 
numerar, căci aproape rămăsese fără bani. Până ce 
ajunseră înapoi unde parcase Honda, Raglan îi mai 
spusese să mai facă o oprire şi cumpărase ceva de 
mâncare de la un restaurant, plus o sticlă de apă. Îi 
dădu un bacşiş modest, căci nu voia ca omul să-l 
țină minte drept cine ştie ce cheltuitor. 

Parcă Honda pe locul aflat cel mai departe de 
maşina lui Voss. Astfel, între cele două maşini mai 

erau parcate alte câteva autoturisme. Era mai 
important să îi poată vedea el maşina, decât să o 
aibă în vizor pe a sa. Cotrobăi prin trusa pe care o 
ținea Casey Zeller în portbagajul maşinii şi dădu 
peste unealta căutată. Întors în camera de hotel, se 
aşeză pe un scaun la fereastră şi urmări printre 
fantele jaluzelelor. Încă nu era întuneric, dar se 
aprinseseră luminile stradale. Cerul era înnorat şi 
prevestea sosirea ninsorii. Desfăcu una dintre agrafe 
şi îndoi capătul curbat, prinzând-o între degetul 
mare şi cel arătător; apoi, cu un cleşte, o tăie, 
eliminând cam o treime din lungimea sa. Repetă 
procedeul cu cea de-a doua agrafă, însă nu o mai 
tăie, ci îi îndoi capătul ca să arate precum un gât de 
lebădă. Acum trebuia să ajusteze grosimea 
metalului. Puse capătul îndoit pe mocheta ieftină 
prinsă de podeaua din ciment, apoi îl bătu cu 
ciocanul până ce îl îndreptă. 

Voss ieşi din cameră îmbrăcată în ţinută sport, 
gata de alergare, cu telefonul prins într-o banderolă 
pe braţ, o bluză mulată, căştile în urechi şi o şapcă 
neagră. Părul blond îl avea prins într-o coadă la 
spate, pe care o trecuse prin gaura de la spatele 
şepcii. Îşi verifică ceasul, apăsă pe un buton, apoi o 
luă la fugă pe străzile oraşului. Raglan aşteptă zece 
minute ca să se îndepărteze, apoi ieşi din cameră pe 
întuneric şi o luă pe coridorul anost din laterala 
clădirii, ale cărei lumini scăldau aleea cu fascicule 
difuze. După ce treceai de Recepție, nu mai erau 
camere de supraveghere nicăieri. Se uită în jur: 
luminile de la farurile maşinilor din parcare nu 
băteau până în faţa camerei lui Voss, iar dacă se 
deschidea vreo uşă, avea timp să se prefacă repede 
că era doar în trecere. Era linişte, în afară de un 
televizor pornit câteva uşi mai încolo. Printre 
fantele jaluzelelor se vedea lumina de la o veioză de 
pe nopticră. 

Raglan introduse uşor prima agrafă în yală, o 
tensionă în interiorul mecanismului, apoi băgă acel 
gât de lebădă aplatizat între came. Dură fix 23 de 
secunde, descuie uşa. O încuie în urma sa şi îl izbi 

numaidecât parfumul femeii. Era tipul dezordonat. 
Conţinutul valizei sale fusese înşirat pe pat, ca şi 
cum şi-ar fi scos pur şi simplu hainele şi le-ar fi 
aruncat la nimereală. Costumul şi cămaşa stil office 
le avea puse pe umeraş. Restul hainelor erau 
nepretenţioase. Arma sa se afla în seif, cel mai 
probabil, dar portofelul şi legitimaţia erau pe 
comodă. Îl deschise: îi văzu numele, verifică 
permisul de conducere în care încă figura cu adresa 
de Miami. Avea patru cărți de credit şi aproximativ 
50 de dolari în diverse bancnote. Scoase o carte de 
vizită, dintr-acelea pe care le dădea probabil 
martorilor. Avea numele şi numărul ei de telefon. 
Mai avea şi o carte de vizită a unui detectiv pe 
nume Delaney. Băgă în buzunar cartea de vizită a 
ei. În baie nu găsi nimic care să îl intereseze. Pe 
raft, lângă pasta de dinţi, era o sticluţă cu vitamine. 
Ca să nu lase amprente, se folosi de pixul 
promoţional al motelului pe care îl găsi în cameră 
ca să vadă ce avea prin trusa cosmetică. O sticluță 
maro din plastic ce conţinea pastile tip tabletă, 
eliberate pe reţetă. Verifică eticheta: dr. A.J. Myers 
îi prescrisese antidepresive Duloxetine cu câteva 
luni în urmă. Capacul sigilat era intact; nu se 
atinsese de pastile. Peria de păr scumpă, cu peri 
naturali, avea câteva fire de păr blond şi lung. Îşi 
trecu palma peste şomoiogul de păr şi îşi aminti de 
eforturile curajoase ale lui TJ de a lăsa în urmă un 
indiciu cu privire la ucigaşul său. Să fi fost Voss? 
Parcursese cale lungă de când o zărise pentru prima 
oară în Veto Beach, unde fusese ucis Bob de Vere, 
apoi apăruse şi în apartamentul lui TJ. Dacă ea era 
criminala, atunci plănuise totul cu grijă. Dacă erau 
cumva urme de ADN sau amprente în apartament, 
însemna că fusese la locul faptei. Raglan se îndreptă 
spre uşă. Nu mai avea ce să afle de aici. 

Tot felul de urme difuze luminate de lămpile 
stradale se perindau la fereastră. 

Ningea acum. 

Aşteptă până ce Voss reveni o oră mai târziu. 
Avea spatele brăzdat de un strat de fulgi de nea. Nu 
păru să bănuiască nimic cum că i-ar fi forţat cineva 
uşa. Raglan îşi termină cina pe care o adusese la 
pachet. Încă mai avea timp să se ducă să vadă cine 
locuia la adresa aflată pe malul fluviului Potomac, 
înregistrată pe sistemul de navigaţie al maşinii lui 
Zeller. 

Îi sună telefonul. Recunoscu  numaidecât 
numărul. 

— E sigură linia? întrebă. 

— Nu, mi-am zis că mai bine folosesc telefonul 
de la azilul de bătrâni unde e internată maică-mea. 

— N-ai mamă, Maguire, te-a părăsit la naştere. 
Ce informaţii ai pentru mine? 

— Pe femeia mai în vârstă din fotografie o 
cheamă Kim Burton, spuse Maguire. Am verificat-o 
la noi în sistem. Tocmai o promovează. Înainte se 
ocupa de contraspionaj la sediul din D.C. al FBI- 
ului, însă nu o va mai face pentru mult timp. 
Urmează s-o transfere de cealaltă parte a oraşului, la 
Directoratul Serviciilor de Informaţii, chiar în sediul 
principal al FBI-ului. 

— În ce calitate? întrebă Raglan, care deja bănuia 
legătura dintre Voss, femeia cu care aceasta se 
întâlnise şi CIA. 

— Director adjunct al Sucursalei de Operaţiuni 
de Spionaj. 

— Deci înţeleg că are legături strânse cu Langley, 
comentă Raglan. 

— Clar şi-a menţinut relaţiile acolo. Cealaltă 
femeie din fotografie e agentul special Jenna Voss, 
completă Maguire, confirmându-i lui Raglan cele 
deja descoperite pe cont propriu. Până acum câteva 
luni, a activat în cadrul unei echipe tactice de 
salvare din Miami. Un raid le-a fost dat peste cap şi 
a pierdut doi colegi. 

Asta explica antidepresivele, realiză el, dar nu şi 
de ce îl urmărea. 

— A mai avut loc o crimă. Nu ştiu dacă nu cumva 
e şi ea implicată, însă această Kim Burton are 
legături cu Langley. Dacă CIA desfăşoară o 
operaţiune secretă, s-ar putea să folosească FBl-ul 
drept paravan; îi lasă pe ei să facă munca de jos. Mă 
apropii din ce în ce mai mult de miezul conspirației. 
Am găsit 12 dosare pe numele mai multor persoane 
de interes: senatori şi înalți funcţionari din cadrul 
guvernului. Încă n-am reuşit să identific firul care îi 
leagă de cei şase foşti membri de rang înalt ai CIA 
care au înființat companii-fantomă. 

— Cu ce altceva te mai pot ajuta? 

— Ai găsit ceva despre bărbaţii ale căror poze ţi 
le-am trimis? Mă refer la cele de pe camerele de 
supraveghere de la Luis Reyes. 

— Scuze că a durat atât, însă nu figurează la noi 
în sistem. Păzeşte-ţi spatele! 

Raglan încheie apelul. O parte din el ar fi vrut să 
se ducă să discute cu Voss, ca să afle ce căuta acolo, 
însă va trebui să aştepte. Îşi puse şapca lui TJ şi 
jacheta, îşi ridică gulerul ca să îi acopere gâtul, apoi 
ieşi să dea piept cu întinderea albă. 


Acum că era noapte, iar navetiştii se retrăseseră 
în locuinţele lor, întregul oraş era cufundat într-o 
linişte stranie. Fulgii groşi cădeau rapid, iar 
ştergătoarele autoturismului Honda lucrau la foc 
continuu ca să menţină parbrizul curat. Raglan urmă 
indicaţiile de la bord spre direcția nord-vest, lăsând 
suburbiile în urmă. Zonele împădurite cufundate în 
întuneric ce se întindeau de-a lungul râului erau un 
semn că şi acolo se afla o comunitate bogată şi 
exclusivistă plină de proprietăți individuale, cu 
terenuri care ajungeau până pe malurile fluviului 
Potomac. Îi luă 45 de minute din cauza vremii care 
îngreuna vizibilitatea pe şosea, după care ieşi de pe 
autostradă, îndreptându-se spre apă, pe un drum 
îngust. Deja se aşternuse un strat de zăpadă de 

câţiva centimetri, iar Raglan conduse lejer cam 800 
de metri, fără să se grăbească, pe drumul care 
şerpuia în jos. Se părea că ar fi cel puţin o casă mai 
în faţă, însă nu aveai cum să îţi dai seama cât de 
aproape sau de departe era. Dat fund caracterul 
exclusivist al zonei, estimă că mai avea de parcurs 
în jur de doi kilometri. Drumeagul dădea într-un 
rond micuţ. Vocea plăcută a femeii care îi dădea 
indicaţiile prin GPS îl anunţă că ajunsese la 
destinaţie. 

Raglan stinse farurile. În faţă se afla un zid din 
piatră, flancat de două coloane, iar la mijloc o 
poartă din fier forjat. Pe fiecare coloană era montat 
câte un felinar care emana o lumină difuză. Dincolo 
de poartă, aleea asfaltată ducea spre o casă cu două 
etaje, cu grădini îngrijite şi bogat ornamentate, iar 
de o parte şi de alta se înălţau falnici mai mulţi 
arbori. Luminile erau aprinse în casă. Geamurile 
ferestrelor imense din faţa casei erau acoperite cu 
obloane opace. Deodată o siluetă se văzu cum trece 
prin dreptul unui geam, apoi se deschiseră porțile 
acționate electric. Cineva îi dăduse drumul. Nu se 
vedeau urme în zăpadă de la alte vehicule, aşa că 
oricine ar fi fost, se afla acasă când se pornise 
furtuna. Pe când se apropia de clădire, îi analiză 
arhitectura: un obicei care îi intrase în reflex când 
venea vorba despre ţinte dacă aveai de condus un 
atac într-un refugiu al inamicului. 

Cel mai probabil, în timpul zilei aveai o vedere 
panoramică asupra fluviului Potomac de pe una 
dintre terasele casei, care avea şi mai multe ferestre 
decât avea Raglan degete să le numere la o primă 
vedere. În partea cea mai îndepărtată a locuinţei se 
vedea un garaj în care intrau vreo cinci maşini, plus 
o terasă spațioasă, pe care se afla o piscină de 
aproximativ 15 metri. Clădirea principală avea 
numeroase extinderi, în diverse unghiuri. Se simţea 
ca un cerşetor care vine la palatul regelui. Parcă 
lângă treptele late care duceau înspre uşa de la 
intrare. Nicio urmă de paşi în stratul de zăpadă 
aşternut. Uşa se deschise. Apăru un tip pe la vreo 60 

şi ceva, 70 de ani, cu părul cărunt, pieptănat pe 
spate şi îngrijit. Purta pantaloni evazaţi, cămaşă şi 
un cardigan împletit, gros. Raglan aruncă o privire 
în jur. Nici urmă de altcineva, însă umbra care 
trecuse prin dreptul ferestrei era mai înaltă decât 
bărbatul care stătea în prag. Prin urmare, înăuntru se 
mai afla măcar un tip mai tânăr, care nu era la fel de 
aplecat de spate din cauza vârstei. Deschise portiera 
şi porni spre uşă, cu zăpada scârțâindu-i sub 
bocanci. 

— Poftiţi, spuse bărbatul, dându-se într-o parte 
pentru a-i face loc lui Raglan să îşi scuture 
picioarele şi să îşi scoată şapca, dând zăpada pe 
preşul mare de la uşă. 

— Vă rog, adăugă acesta întinzând braţul, 
făcându-i semn lui Raglan să se îndrepte spre o 
încăpere spațioasă, cu un şemineu impunător din 
piatră. 

Acest rege avea şi un şemineu la care râvneau 
mulți ţărani. Flăcările pe bază de gaz care ardeau 
sub lemnele de decor emanau o căldură ce învăluia 
camera. Peste tot, pereţii imenşi ca de galerie erau 
decoraţi cu tot felul de obiecte de artă. Într-un colţ 
al încăperii se afla un pian imens de concert, al 
cărui capac lustruit era acoperit cu fel de fel de 
fotografu de familie. Dincolo de camera tip spaţiu 
deschis se vedea o seră mobilată în stil colonial, cu 
ferestre mari pe cele trei laturi care, în lumina zilei, 
ofereau o privelişte înspre peluzele întinse şi pâlcul 
de copaci ce încadra grădinile. Acum, însă, 
geamurile nu făceau decât să-i reflecte imaginea. O 
altă uşă dădea înspre o bucătărie la care ar visa şi 
cele mai moderne restaurante. 

— Sunteţi înarmat? întrebă gazda jovial, în timp 
ce turna whisky într-un pahar dintr-un recipient din 
sticlă de Boemia. 

— Nu, răspunse Raglan, acceptând băutura 
oferită. 

Bărbatul nu părea deloc preocupat cu privire la 
siguranţa sa, dat fiind faptul că îl primise cu braţele 
deschise în casă pe acest străin, ceea ce însemna 

totodată că Raglan era supravegheat de persoane 
care în mod cert aveau să fie înarmate. Căldura 
emanată dinspre şemineu îl făcu să se dea un pas în 
spate. 

Gazda sesiză, puse mâna numaidecât pe o 
telecomandă şi, apăsând pe un buton, diminuă 
flăcările. 

— Casa e prea mare pentru mine acum, însă îmi 
place să fie cald. 

Închină paharul. 

— Noroc! 

Băură amândoi. 

— Mă întreb, pe bună dreptate, de ce ar veni la 
uşa mea un tip care conduce maşina lui Casey 
Zeller? Mai ales noaptea şi pe un asemenea viscol. 
Cred că sesizați şi dumneavoastră că nu mă pot 
abţine să nu văd asta ca pe un semn de rău augur. 

— Încerc să dau de Zeller. 

— Înţeleg. Şi cum m-aţi găsit pe mine? 

— Avea înregistrată această adresă pe GPS-ul 
maşinii. 

— Ştiţi cine sunt? 

— Nu. Dar dumneavoastră ştiţi cine sunt eu? 

Bărbatul îi zâmbi. 

— Bine punctat. Sunt senatorul Mike Thomas. 
Dumneavoastră? 

— Raglan. 

— Scurt şi la obiect. Observ că nu puneţi accent 
pe familiaritate. Englez get-beget. Bun, domnule 
Raglan, s-ar putea să nu ştiţi că noi, senatorii, nu 
beneficiem de serviciu de pază şi protecție decât 
dacă decidem să candidăm la preşedinţie, ceea ce nu 
e în cazul de față, aşa că depinde de mine să îmi 
asigur propria siguranță şi securitate, de aceea... 

Aruncă o privire peste umărul lui Raglan, 
moment în care intră în încăpere un bărbat îmbrăcat 
într-un costum închis la culoare. Asemenea tuturor 
gărzilor de corp, purta cască în ureche. Adoptase o 
postură deloc amenințătoare, încrezătoare chiar. 
Totuşi, în mâna dreaptă avea un pistol semiautomat, 
de 9 milimetri. 


251 


— ...îÎl am pe Wallace, aici de faţă, care îmi 
asigură protecţia, împreună cu... 

Ridică degetul într-o parte, arătând înspre un al 
doilea bărbat care intră în cameră. Şi acesta avea o 
ținută asemănătoare, cu o statură la fel de 
impunătoare, menită să transmită acelaşi mesaj. 

— ...Roberts. Vă deranjează? întrebă. 

Raglan cunoştea procedura. Puse paharul jos şi se 
ridică în picioare, cu mâinile împreunate la ceafă. 
Roberts îl urmărea cu arma pregătită, în vreme ce 
Williams îl percheziţionă într-un mod profesionist. 
Wallace făcu semn că Raglan nu era înarmat, şi 
ambii se întoarseră la locurile lor. 

— Acum că am dat deoparte acest ritual deloc 
plăcut, dar necesar, cred că îmi sunteţi dator cu o 
explicaţie. Oaspeţii nepoftiţi pot avea amici care se 
ascund prin apropiere, persoane care nu sunt la fel 
de bine intenţionate precum cel poftit în casă. 

Îi făcu semn înspre unul dintre fotoliile de lângă 
şemincu. 

— Luaţi loc, vă rog. 

— Sunt singur, domnule senator, şi am venit în 
Statele Unite ca să încerc să-l găsesc pe Casey 
Zeller. 

— Atunci înseamnă că aveţi o legătură. 

— Am activat împreună în Legiunea străină 
franceză. 

— În cadrul cărei unităţi? 

Acestea nu erau întrebări aleatorii, ci un test. 
Probabil ştia că Zeller activase în Legiune şi în ce 
unitate. Dacă ştia, atunci puţin probabil ca un 
impostor să-i spună denumirea regimentului în 
franceză. 

— Eu şi Casey am activat în „Deuxieme 
Regiment étranger de parachutistes”, după care eu 
am trecut la unitatea comando a regimentului, şi 
anume „Groupement des comandos parachutistes”. 

— Am auzit de aceste unități, comentă senatorul. 

Luă o gură din pahar, fixându-l pe Raglan cu 
privirea. 

— Chiar Casey mi-a spus despre asta, preciză, 
confirmându-i astfel bănuielile lui Raglan. 

— Ştiţi unde este? întrebă Raglan. 

— Nu. 

Raglan aruncă o privire spre tipii înarmaţi, care 
stăteau în aşteptare. 

— Sunteţi implicat în dispariția sa? 

— Dimpotrivă, domnule Raglan. 

— Casa aceasta imensă e mare chiar şi pentru un 
senator, adăugă Raglan. E tipul de reşedinţă 
cumpărată cu banii obţinuţi din traficul de droguri. 

— Fi, sper că locuinţa mea e totuşi decorată cu 
mai mult gust, spuse senatorul zâmbind. După ce 
am absolvit la Harvard, următorii douăzeci de ani 1- 
am petrecut înfiinţându-mi propriul cabinet de 
avocatură, apoi am intrat în politică. Într-adevăr, 
casa e mare doar ca s-o bântui eu, însă îi plăcea la 
nebunie soţiei mele, Dumnezeu s-o odihnească. Ne- 
am construit căminul împreună, iar când vin copiii 
şi nepoţii mei în vizită de Ziua Recunoștinței şi de 
Crăciun, vă asigur că nu mai pare aşa de mare. 
Casey Zeller îmi aducea informaţii, iar cu am 
demarat o anchetă pe cont propriu. Am activat în 
Comitetul pentru Servicii Armate din cadrul 
Senatului şi în Comitetul de Anchetă în materie de 
Informaţii tot din cadrul Senatului. Ştiţi cumva ce 
investiga Casey? 

— Da. Cât de multe ştiţi dumneavoastră? 

— Nu îndeajuns de multe. 

Raglan îi întinse senatorului cartea de vizită a lui 
Voss. 

— O ştiţi pe această agentă FBI? Aţi avut cumva 
vreun contact cu ea? 

Mike Thomas dădu din cap. 

— Nu-mi sună cunoscut numele. 

Puse cartea pe măsuţa de lângă fotoliu. 

— Am să mă interesez să văd ce aflu despre ea. 

— Are relaţii la CIA. Nu sunt încă sigur care e 
anvergura. E pe urmele mele de când am ajuns în 
Florida, dar nu ştiu de ce. Dar ştiţi cumva ceva 
despre un anume Luis Reyes? 

Senatorul încuviinţă. 

— Traficantul de droguri. Cândva un membru de 
vază al comunităţii, acum căutat de autorităţi pentru 
că a ucis un poliţist. 

— Eram de faţă, am văzut totul. Cineva l-a luat 
imediat pe Reyes şi a dispărut cu el. 

— Prin urmare, să înţeleg că ştiţi că avem o venă 
coruptă atât de adânc înrădăcinată în sistem, încât e 
greu să îți dai seama în cine să te încrezi; deci 
presupun că s-ar putea să bănuiţi că şi eu sunt o 
celulă a acestui cancer, spuse senatorul. 

— Zeller a venit să vă vadă în repetate rânduri, 
nu-i aşa? 

— Adevărat. Era... secretul nostru. Ştiţi cât de 
departe ajunsese cu ancheta? 

Raglan nu voia să dezvăluie mai multe până ce 
nu era sigur că acesta era omul în care avea 
încredere Zeller. 

— Descoperise câteva companii-mamă fantomă 
care achiziţionau arme. 

— Aşa este. lar acele companii erau îngropate în 
spatele altor companii ale căror acționariate sunt 
alcătuite din foşti agenţi de informaţii de rang înalt. 

Se uită la Raglan ca şi cum căuta confirmare, 
aplecându-se totodată în faţă pentru a-i comunica 
informaţia esențială. 

— Persoanele respective au murit cu ceva ani în 
urmă. Nu există. Li s-au folosit numele pentru a 
stimula încrederea în procesul de achiziţie. Casey 
Zeller era de părere că această corupţie izvora chiar 
din sânul comunităţii de informaţii, fiind sprijinită 
de un grup de oameni puternici şi influenţi. 

— Consiliul. 

Senatorul Thomas se lăsă pe spătarul fotoliului. 

— Deci ştiţi despre ce vorbesc, să înţeleg. Atunci, 
dacă aţi ajuns atât de departe, probabil sunteţi 
conştient de faptul că am mâinile legate până ce nu 
aflu identitatea acestor persoane. Asta urma să îmi 
comunice Zeller înainte să dispară. 

Raglan hotărî totuşi să nu divulge totul 
deocamdată. Un senator cu formarea lui Thomas era 

într-o funcție care i-ar fi permis să afle identitatea 
membrilor Consiliului; iar dacă îi cunoştea, de ce 1- 
ar comunica aceste informaţii unui necunoscut care 
venise la el acasă pe viscol? 

— Oricine-ar fi persoanele care trag sforile din 
umbră, au nevoie de Luis Reyes ca să transporte 
armele în America Centrală, însă nu ştiu exact unde, 
completă Raglan. 

— Nici eu. Nu am reuşit să aflăm mai multe 
deocamdată. Cred că Zeller e mort, spuse senatorul. 

— Şi eu. Nu e genul de om care să se dea la fund 
fără a o înştiinţa şi pe soția lui. 

— E în siguranţă? 

— M-am ocupat eu şi e într-un loc sigur. 

— Vă mulţumesc. Nu mă puteam da de gol ca s-o 
ajut eu însumi. Zeller a insistat să nu figureze 
nicăieri numele meu. 

— Dacă CIA desfăşoară cumva o operaţiune 
secretă, aveţi puterea de a le solicita printr-o citaţie 
să vă pună la dispoziţie dosarele? 

Senatorul Thomas se jucă cu paharul pe care îl 
ținea. 

— Domnule Raglan, CIA este precum Vaticanul: 
ceea ce se petrece în spatele uşilor închise rămâne 
acolo. 

— Nu-i puteţi obliga să se prezinte înaintea unui 
comitet din Senat? 

— Ah, desigur, ar fi posibil. Asta am şi făcut când 
am aflat despre actele de tortură care aveau loc după 
invazia din Irak. S-au prefăcut cu toții că 
intenționează să coopereze. Securitatea naţională 
interzicea examinarea documentelor pe suport de 
hârtie, aşa că au aranjat ca acest comitet din care 
făceam şi eu parte să vină în vizită la sediul CIA de 
la Langley şi să parcurgă fişierele lor digitale, 
păstrate la loc sigur. Ceea ce nu ştiam noi la acea 
vreme era că puteau vedea toate paragrafele pe care 
le marcaserăm noi în vederea clarificării, aşa că 
atunci când s-au înfăţişat înaintea comitetului la 
audiere avuseseră deja suficient timp să îşi 
pregătească răspunsurile. 

Zâmbi. 

— Repet: e ca un fel de Vatican îndopat cu 
steroizi. 

— Luis Reyes a fost preluat în secret de o 
întreagă echipă. L-am ucis pe unul dintre ei în 
legitimă apărare. Era fost membru al unei trupe de 
elită din armată. Mi-am folosit şi eu legăturile ca să 
aflu identitatea lor, însă nu au mai apărut până acum 
în vizorul nimănui. 

Îl privi atent pe bărbatul în vârstă care se afla în 
faţa lui. 

— Au cumva cei de la CIA o echipă de asasini 
gata să acționeze oricând sunt chemaţi? 

Îl văzu că ezită. Dacă ar fi recunoscut aşa ceva, 
risca să compromită întregul Congres al Statelor 
Unite. 

— Pe vremuri, se numea „ZR/Rifle”, adăugă. 

— Văd că sunteţi la curent. Da, este vorba despre 
un program de acţiune executivă, un concept de prin 
anii 1960, reinventat. Mă gândesc că aţi dat peste 
astfel de unităţi şi pe când activaţi în Legiune, la 
începutul carierei. 

— ŞI ulterior. 

Senatorul realiză atunci că cineva care dispunea 
de abilitățile lui Raglan se nimerea mereu chiar în 
inima oricărui conflict şi pesemne că agenţiile de 
informaţii se folosiseră de el în calitate de spion. 
Ştia prea multe ca să fi fost altceva. 

— O unitate de comandouri era mereu pregătită 
să acţioneze în cadrul operaţiunilor secrete şi al 
asasinatelor desfăşurate de CIA, însă această 
situaţie i-a fost adusă la cunoştinţă Congresului abia 
acum zece ani, de către directorul CIA de la acea 
vreme. Unitatea a fost desfiinţată numaidecât. 

— Ori poate că a fost transferată în mâinile unor 
contractanți din mediul privat, spuse Raglan. Astfel, 
oficial nu figurează nicăieri, nimic nu este 
consemnat; deci, clar, nu trebuie ca oficialitățile să 
ştie de existenţa unei asemenea unităţi. Ca atare, îmi 
pun următoarea întrebare: cât de mult să mă încred 

în dumneavoastră, domnule senator, întrucât sigur 
ştiţi mai multe decât mine? 

— Încerc să adun cât de multe dovezi pot. l-am 
jurat lui Zeller că voi pune capăt acestei conspirații. 
l-am dat cuvântul meu de onoare. Cred că m-a 
crezut când l-am ajutat să închidă acele companii- 
fantomă, însă mai sunt şi altele pe care nu le-am 
descoperit încă. Țara mea a pierdut aproape un 
miliard de dolari din cauza traficului ilegal de arme, 
şi asta numai într-un an. De-a lungul timpului, 
membri ai armatei care ocupau poziţii de încredere 
în cadrul Pentagonului au ajuns la închisoare pentru 
că falsificaseră tot felul de contracte de achiziţii. 

Vocea senatorului reflecta emoția unui bărbat a 
cărui ţară fusese trădată de către cei aflați în funcţii 
de autoritate, oameni în care cetăţenii îşi puseseră 
toată încrederea. 

— Mi-am petrecut întregul parcurs politic 
încercând să pun capăt abuzurilor ce au loc la cele 
mai înalte niveluri din cadrul agenţiilor de securitate 
şi de guvernare ale ţării mele. Voi neutraliza această 
ameninţare, domnule Raglan, de asta vă asigur, şi 
nu voi lăsa pe nimeni să îmi stea în cale. Moștenirea 
pe care o las este menită copiilor şi nepoților mei, 
precum şi tuturor cetăţenilor decenţi din ţara asta. 

Sinceritatea de pe chipul bărbatului îl convinse pe 
Raglan. Îi spuse numele de pe lista lui Zeller. 

Se vedea că îl şocase pur şi simplu pe Thomas. 

— Dumnezeule, îi cunosc pe majoritatea. Acum o 
săptămână am şi luat cina cu unul dintre ei, iar patru 
sunt în acelaşi comitet cu mine. De unde ştiţi toate 
astea? Aveţi dovezi în acest sens? 

— Am dosarele care îi vizează pe membrii 
Consiliului. 

— [isuse Hristoase! Unde? 

— Casey le ascunsese la el acasă, iar eu le-am 
găsit. 

Mike Thomas puse jos paharul. 

— l-aţi spus lui Jack Swain? 

— Nu. 

Raglan simţi că ceva era în neregulă. 

— Bun, atunci nu-i spuneţi. Mai aşteptaţi puţin. 
Zeller nu era sigur în privinţa lui. 

— ÎL bănuia pe propriul său şef? Vorbim aici 
despre cel care l-a ajutat să demareze ancheta. 

— Da, ştiu. Pe măsură ce Zeller tot făcea 
săpături, pe atât de neclare deveneau legăturile 
dintre cei implicaţi. Ştiaţi că Jack Swain a activat 
mai întâi la CIA şi abia apoi s-a mutat la Pentagon 
când a fost înființat Serviciul Clandestin de 
Informaţii pentru Apărare? 

— Nu ştiam. Swain s-a oferit să mă ajute. Voia să 
îi dau de urmă lui Zeller. 

— Înţeleg. 

Senatorul privi preţ de o clipă la flăcările din 
şemineu care pâlpâiau. 

— l-aţi spus cumva lui Swain că veniţi aici în 
această seară? 

— Nu. Mi-a spus că ştia că Zeller luase legătura 
cu un senator, însă nu ştia exact cu cine. Da, cu 
siguranţă, în ce priveşte cele descoperite, nu ştia că 
sunteţi implicat personal 

— Îmi puteţi aduce acele documente? Am nevoie 
de ele în seara aceasta, zise senatorul. 

Cât timp avea oare să-i ia pentru a se duce până 
în Stafford şi înapoi pe viscol? Privi înspre sera 
cufundată în întuneric. De la ferestrele imense 
observă că trecuse viscolul; contururile norilor care 
se perindau pe cer lăsau să se întrevadă lumina 
lunii, făcând loc cerului înstelat, ca de cristal. 
Lumina selenară cuprinsese peluzele aflate între 
casă şi copaci şi scălda cu razele sale cele opt 
siluete îmbrăcate în negru care se conturau pe albul 
zăpezii. 

Un glonte tras dintr-o armă cu amortizor penetră 
sticla şi apoi îi crăpă ţeasta lui Wallace. 


258 


41 


Raglan îl ridică în picioare pe senatorul în stare 
de şoc, smulse repede pistolul din mâna răposatului 
Wallace, apoi îl împinse în faţa sa pe politicianul 
care abia se putea ţine în poziţie verticală, în timp 
ce Roberts se piti ca un expert de o parte a 
şemineului din piatră, trăgând înspre siluetele care 
luaseră casa cu asalt. Raglan trecu palma peste 
întrerupător şi cufundă încăperea în beznă. Siluetele 
amenințătoare erau scoase şi mai în evidență în 
contrast cu cerul nopţii şi cu întinderea de zăpadă 
din spatele casei. Roberts ucise doi atacatori. Sunet 
de sticlă spartă. Explodă o grenadă asurzitoare. 
Senatorul Thomas era dezorientat din cauza 
sunetului puternic, în vreme ce Raglan clătină din 
cap pentru a-şi reveni. Roberts îi strigă să-l ducă pe 
senator în camera de refugiu. Trăgea în reprize 
rapide, pentru a le da lui Raglan şi senatorului 
răgazul necesar să ajungă pe un coridor spaţios. În 
tot acest timp se mişca în spate, acoperindu-şi raza 
de tragere. 

— Camera de refugiu! urlă Raglan la senatorul 
confuz, căruia 1 se împleticiseră picioarele şi era cât 
pe ce să cadă, însă îl prinse repede de braţ. 

Bărbatul încuviinţă, înțelegând că acest coşmar 
care fusese doar un concept abstract până atunci 
devenise dureros de real în acele clipe. Moartea 
urma să vină. Îi arătă cu degetul. Forţa lui Raglan îi 
dădu puterea să alerge prin casă; palatul ăsta 
nenorocit era mult prea mare ca să poţi trăi în 
siguranță. Ajunseră în altă cameră de zi. Ferestre 
sparte, şi deodată un asasin cu cagulă pe faţă era 
deja intrat pe jumătate în cameră, cu arma de asalt 
pe umăr. Raglan trase două focuri. Chipul şi gâtul 
bărbatului erau acum pline de sânge. Nu aveai cum 
să îți dai seama câte persoane erau în componenţa 
echipei de asalt. 

Roberts era bun însă. Mersese pe urmele lui 
Raglan, trăgând constant, ţinându-i pe atacatori la 

distanță, însă nici arma sa, nici pistolul lui Raglan 
nu se comparau cu puştile de asalt. Raglan îl piti pe 
senator după un colţ, apoi îl văzu pe Roberts că 
acoperă holul şi schimbă repede încărcătorul. Apoi 
se întoarse şi verifică dacă bărbatul care îl plătea 
pentru a-l apăra era în siguranţă. Raglan strigă: 

— Acoperă-mă! 

Se năpusti spre mortul întins pe jos pentru a-i lua 
arma de asalt. Auzi rafale de gloanțe în spate, 
înşfăcă repede puşca şi o grenadă din vesta de luptă 
a bărbatului. Dimensiunea casei era în avantajul 
atacatorilor. Astfel, aveau căi de acces multiple. 
Gloanţele îi trecură pe deasupra capului, oprindu-se 
în perete, în timp ce el fugi înapoi pe hol spre 
senatorul aplecat pe vine unde îl lăsase. Veneau de 
la un trăgător ascuns aproape. 

— Uşa biroului! urlă Roberts, arătând înspre o 
uşă încastrată în perete, ferită privirii, aflată în 
apropierea încăperii în care erau ei. 

Raglan însă avea un unghi de tragere potrivit, aşa 
că nu-l putea nimeri. Unghiul nu era drept, iar 
trăgătorul era protejat de muchia firidei în care se 
afla încastrată uşa. Focurile începuseră să se 
rărească. Ucigaşii care pătrunseseră prin seră şi 
camera de zi înaintau acum înspre ei cu precauţie 
deoarece erau stinse luminile, iar camerele scăldate 
de razele lunii erau pline de tot felul de umbre 
ciudate ce înşelau privirea. Roberts îi făcu semn lui 
Raglan să îl acopere, moment în care se strecură în 
spatele unei mese imense din lemn de nuc pentru a 
putea trage în ucigaşul ascuns în firidă. 

Raglan îl urmări, fiind însă atent şi la umbrele 
care se apropiau ameninţător dinspre camera de zi. 
Curând, aveau să fie prinşi în bătaia focului venit 
dinspre trăgătorii care se apropiau, iar bărbatul 
ascuns în cadrul uşii de la birou le putea bloca 
trecerea cu uşurinţă. Dar pentru uciderea lui 
trebuiau doi oameni. Raglan puse arma în mâna 
senatorului. 

— Dacă încearcă să treacă cineva pe hol încoace, 
trageţi. 

Se duse apoi repede pe partea stângă a camerei, 
în vreme ce Roberts rămase la peretele opus, în 
spatele mesei. Acesta din urmă observase planul lui 
Raglan şi intuise următoarea mişcare. Se pregăti să 
tragă. Raglan avea să fie momeala. Urmări unghiul 
şi păşi în cameră. Trăgătorul era dreptaci, avea arma 
poziționată cu patul în umăr, iar mâna stângă întinsă 
susținea puşca, ceea ce însemna că, pentru a trage în 
țintă, trebuia să îşi lase expus cel puţin jumătate de 
torace. Roberts trase două focuri. Ambele îl izbiră în 
piept, iar bărbatul se dezechilibră căzând pe spate. 
Raglan observă că nu-i fuseseră fatale. Vesta 
antiglont îl protejase, iar faptul că era dur şi avea 
experienţă însemna că deja începea să îşi revină în 
urma impactului resimţit. Încă una-două clipe şi 
Raglan şi Roberts aveau să se confrunte din nou cu 
o rafală de armă automată. Raglan făcu doi paşi la 
dreapta şi trase înspre el. Văzu cum i se cutremură 
corpul şi se prăbuşeşte. Nu fu nevoie să se asigure 
că l-a ucis, aşa că se năpusti înapoi spre senator, 
care deja trăsese de patru ori înspre hol. Roberts 
ajunse primul la Thomas, pe care îl împinse înainte, 
protejându-i spatele cu propriul corp. Nu gândise 
însă bine acest gest curajos, iar spatele îi fu lovit de 
o rafală de gloanţe, făcându-l să se prăbușească în 
faţă. Doi atacatori pătrunseseră tactic, fără a face 
zgomot, în capătul îndepărtat al holului, însă nu 
ştiau că Raglan era în încăperea alăturată. Îi ucise pe 
amândoi. 

Senatorul Thomas arăta ca şi cum mai avea puţin 
şi vomita. Gloanţele şi stropii de sânge de pe pereţii 
mult iubitei sale locuințe întinau tot ceea ce 
preţuiseră atât el, cât şi soţia sa. Simţi cum îi urcă 
fierea în gât. Raglan, străinul care venise la el 
pentru ajutor, îl proteja cu propriul trup. Buzele lui 
Raglan se mişcau. Îi spunea ceva, însă urechile 
senatorului ţiuiau de la focurile de armă trase în 
spaţiul închis. 

— Roberts e mort, zise senatorul pe un ton parcă 
amorţit, ca şi cum Raglan nu observase. 

Raglan văzu că începea să intre în stare de şoc: 
teamă, confuzie, negare. Aceste stări aveau să se 
îmbine, iar combinaţia toxică de emoţii urma să-i 
otrăvească atât corpul, cât şi gândirea. Îi dădu o 
palmă. Lui Mike Thomas 1 se tăie respiraţia. 

— Stăpâniţi-vă! Câştigăm lupta asta. N-au mai 
rămas mulți în viaţă, înţelegeţi ce vă zic? Trebuie să 
ajungem la camera de refugiu şi să apăsăm pe 
butonul de panică. După asta, poliţia va veni 
numaidecât. Pe unde o luăm? 

Mike Thomas se şterse pe faţă cu antebraţul. Îşi 
limpezi mintea. 

— Trecem de acele două încăperi, intrăm în 
anticameră, apoi intrăm în camera de refugiu. 

Raglan îl împinse pe hol. Şase membri ai echipei 
de asalt sosite prin zăpadă muriseră, mai rămăseseră 
doar doi. Dacă ar fi fost în locul lor şi trebuia să 
pună la cale un asalt asupra unei clădiri de mari 
dimensiuni precum aceasta, ar fi pregătit o altă 
echipă care să flancheze casa. Întăririle ar fi pătruns 
prin alt punct sau ar fi împiedicat ţintele să 
părăsească locuinţa. Aceşti trăgători erau într-adevăr 
profesionişti, dar dacă cel care îi trimisese crezuse 
că nu erau acasă decât un bătrân şi două gărzi de 
corp, atunci poate că Raglan avea noroc. Poate nici 
nu erau mai mulți de unde să alcătuiască încă o 
echipă; poate doar aceştia opt erau singurii 
componenți. 

Raglan îl acoperi din spate, până ce ajunseră la 
uşa camerei de refugiu. Senatorul Thomas bâjbâi 
până introduse codul de acces. Uşa se deschise; în 
tot acest timp, Raglan urmărea holul. Nu se auzea 
nimic. Nici urmă de cei doi bărbaţi rămaşi în viaţă. 
Calea era liberă. Îi luă senatorului pistolul din mână 
şi scoase încărcătorul. Mai rămăseseră câteva 
gloanţe în încărcător şi unul pe ţeavă. Băgă Glock- 
ul la curea şi îi puse în mână senatorului arma de 
asalt. 

— Vedeţi mânerul ăsta? L-am dat pe foc automat. 
Dacă următoarea persoană care intră aici nu e 

poliţist, apăsaţi pe trăgaci. Nu va avea nicio şansă să 
scape. M-aţi înţeles? 

— Nu rămâneţi cu mine? 

Se simţea o notă de panică, dar şi de uimire că 
cineva ar alege să plece dintr-un loc sigur. 

— Mă duc după ei, domnule senator. Singura cale 
pe care puteau să fi ajuns aici e din amonte. Am 
nevoie să prind unul în viaţă. Trebuie neapărat să 
aflăm cine se află în spatele întregii chestiuni. 

Mike Thomas încuviinţă. 

— E o alee care duce în jos la râu, spre 
debarcader şi şopronul unde îmi ţin barca. 

— Intraţi. Veţi fi în siguranţă aici. Mă întorc. 

— Domnule Raglan... eu... Cum să vă 
mulţumesc pentru tot ce aţi făcut? 

— Țineţi-vă promisiunea făcută lui Casey Zeller 
şi puneţi capăt acestei conspirații, oricare-ar fi ea. 

Senatorul încuviinţă şi intră în camera de refugiu. 
Raglan închise uşa şi văzu cum se activează yala 
electronică. Se uită în lentila camerei de 
supraveghere montate în cadrul uşii şi îl salută pe 
cel care îl privea din siguranţa camerei. Apoi, se 
întoarse şi plecă în căutarea celor doi ucigaşi rămaşi 
în viaţă. Mai luă un încărcător de la Roberts, care 
fusese răpus la datorie, apoi trecu mai departe prin 
măcel. Ocoli trupurile de pe Jos şi ajunse la sera ale 
cărei ferestre fuseseră sparte, când îi zări pe cei doi 
trăgători fugind înspre pâlcul de copaci. Deci nu 
aveau niciun fel de echipă de întăriri. Ucigaşii 
fuseseră învinşi. 

Păşi cu grijă peste ramele geamurilor sparte. 
Temperatura scăzuse drastic, aerul era îngheţat, iar 
pământul scârțâia acum când păşeai. Fugi într-un 
ritm constant pe peluză, luându-se după urmele de 
paşi lăsate de cei doi, scăldat de lumina lunii din 
miez de noapte. 

Până la pădure şi apoi în jos, spre debarcader şi 
şopronul pentru bărci, aveai de mers aproape un 
kilometru. Raglan coti în lateral, evitând aleea şi, 
astfel, orice eventuală ambuscadă. Se piti, ciuli 
urechile şi îi auzi gâfâind pe cei doi bărbaţi din faţa 
sa. Le luase mai mult să dea de aleea care ducea 
spre râu decât le luase drumul spre casă înaintea 
atacului. Retragerea în urma unui atac mereu e 
diferită față de momentele de dinainte. Faptul că nu 
cunoşteau zona îndeajuns de bine pe cât ar fi trebuit 
îi sugera că nu erau de-ai locului. Oare cât timp 
avuseseră la dispoziţie ca să pună la cale atacul? De 
cât timp ştiau că senatorul Thomas era misteriosul 
om de contact al lui Casey Zeller? Toate elementele 
îi indicau faptul că fusese un atac neplanificat. Oare, 
totuşi, el îi condusese aici fără să vrea? Îi urmări. 
Odată ajuns în păduricea de arbori cu trunchiuri 
groase, observă că nu mai era la fel de multă zăpadă 
pe jos. Îi auzi pe cei doi, dar erau mult prea în față 
ca să-i poată vedea. Grăbi pasul şi se bază mai mult 
pe instinct în timp ce alerga pe lângă aleea care 
şerpuia la fiecare cotitură. În lumina difuză a lunii 
observă că urma un luminiş în mica pădurice lipsită 
de vegetaţie. În depărtare se vedea cum luceşte 
suprafaţa râului, iar în faţă, la vreo 300 de metri, se 
zărea o formă întunecată. Șopronul. Se auzi un 
trosnet, apoi cineva înjură în momentul când căzu 
într-un tufiş. Raglan se opri, îşi ţinu respiraţia şi, 
ignorând propriile bătăi ale inimii, ascultă. Ucigaşii 
tăceau mâlc. În afară de înjurătura scăpată din 
greşeală, nu mai spuseră nimic. Erau ca nişte câini 
de atac bine antrenați şi silenţioşi. Îşi aminti de 
soldatul din trupele speciale pe care îl ucisese şi 
care apăruse pe camerele de securitate ale lui Luis 
Reyes. Persoana sau persoanele care îl protejau pe 
traficant îl voiau pe senator mort, ceea ce însemna 
că erau la curent cu implicarea lui. Deocamdată nu 

ştia cum se aflase despre asta, cel puţin nu încă. Dar 
avea să o facă. 

Continuă să alerge, însă i se strecură o mică 
îndoială în suflet. Faptul că tocmai el era cu 
senatorul în momentul atacului nu se putea să fie o 
simplă coincidenţă. Şirul gândurilor îi fu întrerupt 
când se apropie mai mult de şopronul pentru bărci. 
Cam la 50 de metri în fața clădirii, marginile 
neregulate şi ascuţite ale bolovanilor ofereau oarece 
acoperire acolo unde şerpuia cărarea. Raglan se 
opri, aruncă o privire în jur şi îl văzu pe unul dintre 
ei cum aleargă în faţă. Nu îl vedea pe celălalt. Dacă 
ar fi continuat să coboare pe alee pe lângă stânci, 
după nici câţiva paşi trăgătorul l-ar fi ucis din 
ascunziş. 

Se căţără pe bolovani, apoi continuă să meargă pe 
lângă creasta dealului, uitându-se în jos, spre râu. 
Zări silueta neagră ascunsă între copaci, la nici 30 
de metri depărtare. Era mai întunecată decât 
trunchiurile copacilor şi nu se potrivea deloc cu 
peisajul. Îl aştepta pe partenerul său care fugea pe 
cărare, în ideea de a-l atrage după el pe urmăritor. 
Raglan nu vedea nicio modalitate prin care ar fi 
putut să îl atace din spate. Oricum ar fi încărcat, era 
expus: nu se putea năpusti spre el şi nici nu se putea 
furişa să îl ia prin surprindere. Îşi pregăti arma, se 
ascunse şi strigă. 

— Aici! 

Umbra se împletici, se întoarse şi privi în sus. 
Raglan trase rapid trei focuri. Bărbatul se prăbuşi în 
față, în vreme ce partenerul său, aflat la vreo 15 
metri depărtare de cel doborât, se întoarse instinctiv. 
Raglan auzi vâjâitul gloanțelor care ricoşau, apoi 
simți © durere sfâşietoare într-o parte a 
abdomenului. O ignoră. Deja sărise din zona de 
unde avea o vedere de ansamblu şi începuse să 
alerge în jos, spre tufele unde se afla trăgătorul. 
Acesta îl auzi şi trase câteva focuri spre el. Inițial, 
nu găsi bine unghiul, însă apoi nimeri arbuştii din 
jurul lui Raglan, care fu salvat pentru că se 
împiedicase de o rădăcină şi căzuse la pământ. Îi 

sărise însă şi pistolul din mână. S-ar fi rostogolit 
mai violent dacă nu i s-ar fi atins braţul şi umărul de 
un copac, ceea ce i-a mai amortizat căzătura. Ignoră 
şi această durere nouă, se rostogoli într-o parte şi se 
ridică. Era la doar câțiva metri de trăgător, care se 
pregătea să îl doboare. Raglan se năpusti spre el, dar 
ştia că nu avea cum să-l rateze de la o asemenea 
distanță mică. Se auzi un clic sec; bărbatul cobori 
capul şi scoase rapid încărcătorul cu o mână, iar cu 
cealaltă pregăti un altul ce îl avea la centură. În 
timpul în care acesta reîncărca pușca, Raglan profită 
de pantă pentru a câştiga un plus de inerție. Se izbi 
puternic de bărbatul voinic. Era mai greu decât 
Raglan cu vreo 13-14 kilograme, însă forţa cu care 
se izbise de el îl proiectă pe spate şi-i tăie 
răsuflarea, moment în care îi sări şi puşca din mână. 
Raglan îl lovi cu pumnul, însă acesta reuşi să-l 
blocheze parţial şi avu puterea să se rostogolească 
pentru a se feri. În pofida faptului că era un tip 
binefăcut, se mişca rapid. Duse mâna la pistolul de 
la curea. Raglan era acum la un braţ distanţă de el. 
Simţi puşca de asalt lângă picior, se aplecă şi o 
aruncă spre bărbat. Îl izbi în braţ şi îl făcu să scape 
pistolul semiautomat în tufişuri. Nu renunţă însă şi 
scoase rapid un cuțit de luptă din buzunarul de la 
umăr. Lama mată lucea în lumina lunii; era un cuţit 
special pentru un profesionist. Cu mâna strângea 
mânerul, însă inelarul sprijinea lama din lateral, iar 
asta conferea o priză mai bună când se foloseau 
astfel de arme albe anume realizate pentru lupta 
corp la corp. Ignorând rana supurândă de la şold, 
Raglan îşi privea adversarul şi se mişca la fel de 
rapid precum acesta, care ţinea cuțitul, gata să atace. 
Lama avea forma unui vârf de săgeată, iar 
caracterul său letal era şi mai mult evidenţiat de 
muchia zimţată de la capătul său, chiar deasupra 
fantei pentru scurgerea sângelui. Bărbatul îşi dădu 
deoparte cagula care îl strângea pe faţă şi trase 
adânc aerul rece al nopţii în piept. Urma să fie o 
luptă pe viaţă şi pe moarte. 

Făcu un pas în faţă, însă îşi menţinu echilibrul; 
Raglan nu avea nicio armă cu care să blocheze 
atacul. Se răsuci, îşi aruncă înainte antebraţul 
îndeajuns încât să-i pareze încheietura bărbatului, 
înaintând ca un pugilist care face joc de glezne 
înainte de a lovi. Bărbatul continua să-l fixeze cu 
privirea. Nu scoase niciun sunet când Raglan îi 
dădu un pumn în biceps, se întoarse şi îi aplică 
acestuia o lovitură joasă spre stomac. Nu avusese 
totuşi suficient echilibru, iar lama doar îi agăţă 
geaca lui Raglan, care păşi cât mai aproape de 
adversar, se întoarse pe jumătate şi îl izbi în faţă cu 
o lovitură de cot. Îl podidi sângele pe nas. Lovitura 
îl mai dezechilibrase puţin, însă, în pofida durerii, 
tinu cuțitul nemișcat. Raglan îl prinse de încheietură 
cu o mână, gata să îi dea un pumn cu cealaltă, însă 
ucigașul fu mai rapid şi îşi răsuci cu măiestrie mâna 
eliberând-o cumva, astfel că lama îi tăie coapsa lui 
Raglan. Rana nu era profundă, căci mai mult 
sfâşiase țesutul şi nu muşchii. Bărbatul se lăsase în 
față cu toată greutatea, aşa că Raglan îl lovi puternic 
în rotulă şi auzi cum îi pocneşte. I se tăie răsuflarea, 
însă nu îşi manifestă durerea; nu scoase niciun urlet 
sau înjurătură, deşi era un traumatism grav. Îi cedă 
piciorul, dar nu încercă să se opună, ci se folosi de 
momentul de slăbiciune pentru a se lăsa la pământ 
şi se rostogoli în jos pe povârniş. Raglan făcu rapid 
patru paşi înspre el. În urma căzăturii, asasinul 
ajunsese acum la doar câţiva paşi de şopronul 
pentru bărci. Se rezemă gâfâind de peretele din 
lemn, aruncându-i o privire furioasă lui Raglan, care 
se pregătea de atac. 

În ce priveşte atacurile lui, Raglan nu încerca 
niciodată să fie subtil. Abordarea sa era 
asemănătoare cu cea a luptătorilor de stradă: 
bocanci şi pumni. Intenţia era să acţioneze cu 
violență maximă. Raglan se năpusti în forță asupra 
trăgătorului şi îi aplică pumni şi picioare, însă 
acesta tot nu se prăbuşi. Se izbiră unul de celălalt, 
iar Raglan îl împunse în față cu degetul mare, pe 
care 1-l îndesă în gură exact în momentul în care 

adversarul încerca să inspire, rănindu-i obrazul în 
timp ce-l lovea repetat şi cu genunchiul între 
picioare. La a patra lovitură, adversarului deja îi era 
greață; plecă repede capul şi vomită, după care 
încercă cu ultimele puteri să-l înjunghie pe Raglan 
în unghi drept. Acesta pară lovitura, îl prinse de 
încheietură şi i-o întoarse cu forța. Piciorul rănitului 
cedă iar, aşa că se prăbuşi peste Raglan cu toată 
greutatea, moment în care căzură amândoi. Cotul 
ucigașului intră în contact cu solul, ratând faţa lui 
Raglan, însă orificiul special pentru deget de pe 
mânerul cuţitului îi permise să ţină încă arma strâns 
în mână; la rându-i, Raglan îl prinsese bine de 
încheietură. Îşi răsuci pumnul drept şi cuprinse 
mâna bărbatului, întorcând astfel lama înspre gâtul 
lui. După care Raglan îşi izbi violent mâna dreaptă, 
folosind-o pe cea stângă ca pe un ciocan, 
împlântându-i lama direct în gât. Bărbatul începu să 
se zvârcolească înecându-se cu propriul sânge, în 
timp ce Raglan îl dădu la o parte de pe el. 

Privi în jos la muribund. Îi vedea ochii cum se 
holbează la stelele care luceau pe cer. Agonia dură 
un minut. Raglan îşi şterse transpiraţia de pe faţă, 
după care scoase telefonul din buzunar. Trebuia 
neapărat să afle identitatea tuturor acestor ucigași. 
Scoase cuțitul din gâtul bărbatului şi poziţionă 
camera spre faţa sa. Închise ochii atunci când se 
declanşă bliţul care lumină trăsăturile mortului, ca 
să nu-i fie afectată vederea nocturnă. Apoi, puse 
cuțitul pe vesta acestuia şi mai făcu o poză. Nu mai 
văzuse niciodată un asemenea cuțit, şi asta spunea 
multe, dat fiind faptul că activase alături de tot felul 
de membri din trupele speciale. Dacă reuşea să 
identifice arma, poate afla şi cine erau aceşti 
criminali. Păşi peste trupul neînsuflețit şi se îndreptă 
spre ponton şi spre ambarcaţiunea neagră, o barcă 
pneumatică rigidă legată de debarcader. Era aproape 
de uşă, când o rafală de gloanţe ciurui pereţii 
clădirii şi făcu să sară aşchii din ponton. Se aruncă 
rapid în uşă, care cedă şi apoi intră înăuntru, 
grăbindu-se să se adăpostească, în timp ce focurile 

de armă continuau să zdruncine clădirea. Se târî ca 
o felină sub o barcă pusă pe un suport şi se întoarse 
cu faţa spre uşă pentru a-l înfrunta pe trăgătorul care 
putea apărea oricând. Nu auzi însă decât huruitul 
motoarelor externe ale bărcii pneumatice. Fugi spre 
uşa deschisă şi văzu ambarcaţiunea dispărând după 
cotul râului. Se pare că nu-l înşelase instinctul nici 
de astă dată. Mai era un ucigaş care stătuse ascuns 
în casă, în timp ce el se dusese după ceilalți doi. 
Raglan luă repede una dintre puştile de asalt de pe 


Jos şi fugi spre casă. 


Dincolo de întinderea strălucitoare de zăpadă, 
casa era la fel cum o lăsase. Se aştepta la luminile 
maşinilor de poliție şi la banda galbenă care 
semnala că avusese loc o crimă acolo. Nimic însă. 
Linişte deplină. Îl găsi pe senatorul Mike Thomas 
tot în camera de refugiu. Uşa era larg deschisă. 
Bărbatul avea puşca de asalt în braţe. Nu trăsese 
însă niciun foc. Ucigaşul îi tăiase gâtul, ca un 
profesionist. Raglan analiză îndeaproape uşa. Astfel 
de camere erau special concepute pentru a face față 
explozibililor şi era evident că intrusul nu încercase 
să forţeze intrarea. Îşi aminti de echipa care făcuse 
„curăţenie” acasă la Casey Zeller, după ce folosiseră 
cel mai probabil un dispozitiv electronic de 
deblocare a uşilor. Toate semnele indicau implicarea 
Serviciilor de Informaţii. Asta, ori senatorul 
deschisese de bunăvoie uşa dintr-un anume motiv. 

Raglan urmări ceea ce bănuia că ar fi cablul de la 
alarmă până afară, unde descoperi o cutie din metal, 
ascunsă vederii. De acolo fusese detonată mica 
încărcătură explozivă. Firele înnegrite erau mărturia 
metodei folosite. Fără să ştie, senatorul apăsase pe 
un buton care dezactivase alarma. Asasinul stătuse 
ascuns şi probabil nu luase deloc parte la schimbul 
de focuri. Asta îi spunea lui Raglan că motivul 
pentru care cei doi bărbaţi o luaseră la fugă, în loc 
să continue atacul, era pentru a atrage garda de 
corp, sau chiar pe Raglan, afară din casă. În acel 

moment, persoana de afară provocase mica 
explozie, apoi intrase şi îl ucisese pe senator. 

Sângele care cursese de la rana de pe coapsă îi 
îmbibase blugii, iar materialul se întărise de la frig. 
Tocmai se pregătea să intre în casă şi să caute un 
dulăpior cu medicamente, când auzi sirenele 
maşinilor de poliţie în depărtare. Ignoră piciorul şi, 
presându-şi rana de la şold, fugi şchiopătând până la 
Honda, aruncă puşca pe scaunul din dreapta, porni 
motorul şi demară în trombă spre curbă, înainte să 
apară maşinile de poliţie pe drumeagul îngust şi să-i 
blocheze calea. Aleea care ducea înapoi spre 
autostradă nu era îndeajuns de spațioasă ca să-ţi 
permită să tragi pe dreapta. Cerul înstelat reflecta 
luminile roşii şi albastre ale girofarurilor din 
depărtare. Se vedea curba în faţă. Luminile erau 
acum şi mai puternice, iar sunetul sirenelor se auzea 
din ce în ce mai aproape. Raglan apăsă până la 
podea pedala de acceleraţie, iar roțile vehiculului 
4x4 se opintiră pe zăpada compactă. Era la nici 20 
de metri depărtare de curbă, când maşina începu să 
patineze pe gheaţa de sub zăpadă şi alunecă într-o 
parte. 

Luă piciorul de pe acceleraţie şi mâinile de pe 
volan, încercând să îşi înfrâneze orice instinct de a 
controla traiectoria laterală a maşinii înspre pâlcul 
de copaci. Izbitura mai mult ca sigur avea să 
alerteze maşinile de poliţie care se apropiau. Bestia 
neagră de metal rula cu 80 de kilometri la oră, când 
una din roţile din spate nimeri o zonă cu zăpadă 
afânată şi săltă, iar Honda alunecă înainte vreo 10 
metri şi nimeri într-un mic câmp aflat la marginea 
pădurii. Odată ce ajunse la stratul mai gros de 
zăpadă, maşina se opri. 

Raglan stinse farurile şi luă piciorul de pe frână, 
ca stopurile să nu lumineze. Oricum, deja ieşise de 
pe drum, iar poliţiştii aflaţi la volan probabil aveau 
să se concentreze pe curba din faţă odată ce le 
alunecau şi lor rotile. Îi văzu cum traversează cu 
succes zona periculoasă, apoi se îndreptară în viteză 
spre casă. Luminile şi sunetele se estompară în 

depărtare. Raglan dădu cu spatele, întoarse maşina 
şi porni lejer spre oraş. 


După douăzeci de minute ajunsese deja la 
jumătatea drumului spre motel, când văzu semnul 
luminos al unor becuri cu neon anunțând o 
farmacie. Era pe o stradă lăturalnică, clădirea fiind 
cufundată în întuneric. Raglan stinse iar farurile şi 
viră pe aleea îngustă, chiar în penumbra clădirii. 

Deschise haionul maşinii şi luă ranga din 
compartimentul pentru roata de rezervă. Intrarea de 
serviciu era la zece paşi. Aprinse lanterna de la 
telefon şi verifică uşa, dar nu văzu niciun cablu de 
alarmă, ceea ce însemna că era silențioasă. Oare cât 
timp ar fi avut din momentul în care o declanşa 
până la sosirea poliției? Cinci minute? Mai puţin? 
Băgă muchia răngii în uşorul uşii şi forță până simţi 
că cedează. Intrarea din spate dădea într-un spaţiu 
de depozitare, de unde ajungeai la tejghea şi la zona 
în care se ţineau medicamentele. Lumină dulapul în 
care erau medicamentele cu substanţe controlate, 
forță lacătul şi scotoci până găsi o fiolă de 
lignocaină şi două pachete de Tramadol. Timpul se 
scurgea. Era posibil ca o maşină de patrulă să fie 
prin zonă şi să primească înştiinţarea de pătrundere 
prin efracție. Numărase minutele. Deja trecuseră 
trei. Avea nevoie de un antibiotic. Găsi o cutie cu 
flucloxacilină, apoi luă un coşuleţ de cumpărături şi 
se duse să verifice rafturile din farmacie. Găsi ce 
căuta: un tub cu cremă antiseptică, iod lichid, o 
sticlă cu alcool sanitar, scalpel, o seringă, câteva 
ace, pansamente sterile din tifon, bandaje, un pachet 
cu fire resorbabile de 3/0 şi unul cu fire din nailon 
tot de 3/0, care erau deja băgate în ac. Odată ce se 
ocupa de tăieturi şi de zgârieturi, va trebui să îşi 
scoată glontele din şold, iar instrumentul pe care 
urma să îl folosească trebuia sterilizat cumva. Puse 
mâna pe un pachet de mănuși chirurgicale din latex. 
Acest tip de operație chirurgicală efectuată pe 
„câmpul de luptă” presupunea să improvizezi. Mai 

luă şi o sticlă cu apă oxigenată. Patru minute. Avea 
tot ce îi trebuia în coş. Gata, trebuia să plece de 
acolo. Luă repede şi două doze de băutură izotonică 
cu glucoză, căci avea să aibă nevoie de electroliți. 
Începea să se instaleze starea de şoc. 


Ajunse în parcarea motelului cu toate proviziile 
medicale şi cu o sticlă de whisky pe care plătise 
dublul preţului de la magazin. O luase de la un bar 
de pe marginea drumului care tocmai se închidea 
când intrase el, însă stăruise pe lângă barmanul 
reticent până ce acesta cedase şi i-o vânduse. Nici 
urmă de alți oaspeţi în parcare. Nu era lumină la 
niciuna dintre ferestrele camerelor. 

Acoperi pușca cu un covoraş din maşină şi, 
rămânând la adăpostul întunericului, departe de 
lumina lămpilor stradale, se îndreptă spre spaţiul 
dintre cele două aripi ale clădirii, unde se afla 
dozatorul de gheaţă, chiar în fața biroului de 
Recepție. Umplu o găletuşă cu gheaţă şi se duse în 
camera sa, proptind un scaun cu spătarul chiar sub 
mânerul uşii, ca să se asigure că nu avea cum să 
intre cineva. Nu era vreme de pierdut dacă voia să 
aibă vreo şansă să împiedice producerea unei 
infecţii. Deja 1 se formaseră broboane de sudoare pe 
frunte. ÎL treceau toate transpiraţiile, dar îi era şi frig 
totodată. N-avea cum să fie şoc hipovolemic, nu 
pierduse totuşi atât de mult sânge; poate era şoc 
neurogenic, de la durere. Dădu pe gât băutura 
izotonică, se dezbrăcă şi, după ce se spălă şi se 
şterse bine pe mâini, îşi puse mănuşile chirurgicale. 
Curăţă cu apă rece şi săpun tăietura de pe coapsă şi 
rana de pe o parte a abdomenului, apoi turnă iod pe 
picior ca să sterilizeze leziunea. Simţi cum îl arde. 
După ce se unse cu crema cu antibiotic, închise rana 
cu plasturi ca nişte copci, apoi puse tifon antiseptic 
deasupra şi legă bine bandajul. 

Rana de glonte urma să necesite mai mult timp. 
Palpă rana dintr-o parte şi simţi bucata mică de 
metal în carne. Îi trebuia mai multă lumină. Trase 

noptiera mai aproape de pat şi mişcă lampa de pe ea 
în unghiul potrivit, apoi pregăti tot ceea ce luase de 
la farmacie pe un prosop curat. Pe o policioară 
aflată de o parte a oglinzii din baie era montată o 
oglindă micuță pentru bărbierit. O forță până ce o 
scoase din suport, apoi o întoarse cu partea care 
mărea reflexia astfel încât să vină sub lampă. 

Umplu seringa cu o unitate de lignocaină, o lovi 
uşor ca să scoată aerul, apoi îşi injectă anestezicul în 
jurul rănii. Era imposibil să facă anestezie în 
profunzime în țesutul muscular în care trebuia să 
scormonească după glonte. Asta e tot ce putea face 
ca să poată suporta durerea pe care urma să o simtă. 
Repetă tot ce făcuse cu tăietura de la picior şi turnă 
iod pe rană, tamponând lichidul cu un pansament 
steril astfel încât să pătrundă cât mai adânc, 
asigurându-se că saturase leziunea şi pielea 
dimprejur. Se strâmbă din cauza durerii. Tot ceea ce 
făcea el acum nu era cu nimic diferit faţă de ceea ce 
ar fi făcut orice chirurg înainte de operaţie. Odată ce 
pătrunse iodul în rană, turnă alcoolul sanitar şi 
încercă să-şi suprime greaţa care ameninţa să pună 
stăpânire pe el. Desprinse folia de aluminiu de pe 
acul drept steril, apoi desfăcu şi pachetul în care era 
penseta chirurgicală. Se ajută de oglindă şi de 
buricele degetelor pentru a vedea unde să caute 
glontele. Marginile zimţate ale pensetei îi zgâriau 
țesutul muscular. Înjură ca să suporte mai bine 
durerea. Trase aer în piept şi continuă ca un sado- 
masochist. Simţi cum atinge glontele cu vârful 
pensetei şi, ignorând durerea puternică, îl apucă şi-l 
trase afară. 

Transpiraţia îi şiroia pe spate. Acum trebuia să 
coasă rana. Dacă nu făcea asta imediat, se forma 
cheag, iar apoi nu mai avea cum să împiedice 
infecția. Turnă iar iod peste rană. Cu o mână 
apropia marginile rănii, în vreme ce cu cealaltă 
trecea acul cu fir resorbabil prin ţesut, ca să coasă 
laolaltă peretele muscular. Mulţumit de rezultat, tăie 
restul de fir care rămăsese în afară. Simţea cum îl 
ustură ochii de la transpiraţie. Făcu o mică pauză ca 

să-şi revină, se şterse pe față cu un prosop şi ciuli 
urechile să audă dacă se petrecea ceva afară. 
Nivelul de concentrare necesar pentru toată 
procedura fusese atât de intens, încât exista riscul să 
nu fi auzit nimic în cazul în care se apropia vreun 
pericol. Acest lucru era valabil atât în ceea ce 
priveşte autoritățile, cât şi ucigaşii de pe urmele 
sale. Dacă oricare dintre ei aflau unde era, aveau să 
vină după el. Trebuia să termine repede. 

Apucă acul cu degetele pline de sânge; sutura din 
fir de nailon avea să ţină rana strânsă mai bine decât 
copcile, şi nu se îndoia că alte acte de violenţă erau 
iminente. Trebuia neapărat să se asigure că rana nu 
se va deschide. 

Verifică sutura: arăta îngrijit. Îi trecu fulgerător 
prin minte o imagine de la începuturile carierei sale 
în Legiunea străină, pe când era un puştan fără 
experienţă şi îşi cosea şosetele ca să exerseze. Făcu 
o grimasă. Se pricepea mai bine acum. Puse un 
pansament steril deasupra. Bandajă bine tăietura, se 
ridică şi îşi testă puţin flexibilitatea. Deocamdată 
tinea bine. Îl durea leziunea, însă Tramadolul avea 
să-i mai amorțească durerea. Luă două pastile de 
flucloxacilină şi le dădu pe gât cu o duşcă zdravănă 
de whisky. Leziunile din gură de la pumnii aplicaţi 
de adversarul tenace îl înţepau, dar se ocupase de 
rănile serioase. Se peticise, iar acum era vremea să 
plece de acolo. Puse gheaţa în punga alimentară de 
plastic şi apăsă tare pe coaste. Urmele de pe torace 
rămase în urma loviturilor primite aveau să se 
transforme curând în vânătăi, iar gheaţa îl va ajuta 
să se refacă mai repede. Zgârieturile de pe 
monturile pumnilor, ca şi tăieturile şi contuziile 
suferite în urma luptei corp la corp aveau să 
pălească în câteva zile. Mai turnă jumătate de pahar 
de whisky şi îl dădu direct pe gât. 

Alcoolul nu îl ajuta deloc să se împace cu 
regretul că fusese nevoit să ucidă un adversar atât 
de hotărât şi de curajos. Bărbatul cu care se luptase 
fusese unul dintre cei mai buni pe care-i întâlnise 
până atunci, iar în alte circumstanţe poate că ar fi 

fost genul de om alături de care ar fi luptat cot la 

cot. Era un om pe care te puteai baza, curajos, 

tenace, care murise cu demnitate. Îi trimise 

„Păsării” Sokol pozele cu mortul, apoi se întinse în 

pat, trase plapuma peste el şi adormi instantaneu. 
Fusese o zi lungă, în care luptase din greu. 

Jenna Voss stăpâni cei 200 de cai-putere ai 
autoturismului Accura pe când circula cu grijă pe 
drumul alunecos, plin de grămezi de zăpadă întărită 
de la ger, ce ducea spre casa senatorului. Telefonul 
primit o trezise brusc din somn, iar vocea deloc 
prietenoasă a lui Kim Burton îi indicase să se ducă 
la o adresă aflată la nord de oraş. Numaidecât. 

O maşină de poliție bloca drumeagul îngust din 
faţa porţii reşedinţei, care ducea spre aleea din faţa 
casei. La intrare erau ofiţeri înarmaţi, iar în faţa 
casei fuseseră parcate SUV-uri negre, dar şi alte 
autoturisme fără însemnele autorităților. Luminile 
erau aprinse şi se vedeau tot felul de siluete 
îmbrăcate în salopete albe cu glugi ale 
criminaliştilor care se deplasau prin casă. Unii 
stăteau aplecaţi, se mai vedeau licăriri, iar apărea o 
altă siluetă, apoi câte un bliţ de la aparatele foto. O 
echipă de căutare formată din poliţişti parcurgea 
atent un câmp acoperit de zăpadă, iar dinspre 
pâlcurile de copaci aflate în depărtare se vedeau 
luminile lanternelor. Orice se petrecuse aici, locul 
crimei se întindea până dincolo de casa propriu-zisă. 
Erau prezenţi atât agenţi FBI, cât şi poliţişti, precum 
şi dube ale medicilor legişti. Deci fuseseră ucise 
mai multe persoane. 

Îi spuse cum se numea ofițerului care nota 
numele tuturor celor care intrau şi ieşeau din casă, 
apoi se îndreptă spre treptele de la intrare şi primi 
papucei de plastic de la agentul de acolo. Scoase din 
buzunar propria pereche de mănuși din latex. 
Înăuntru părea un abator. Peste tot fuseseră 
amplasate cartonaşe care marcau probele, iar 
trupurile neînsufleţite zăceau unde căzuseră. Mai 
încolo pe hol se aflau patru persoane îmbrăcate la 
costum. Una dintre ele se întoarse spre ea: 
detectivul Delaney. Vorbea cu o femeie care stătea 
cu spatele la Voss. Kim Burton se întoarse şi o privi 
pe Jenna din cap până în picioare: costumul sport cu 

hanorac şi tenişii roz nu reprezentau ţinuta standard 
a celor de la FBI. Voss habar n-avea de ce părea să 
se ocupe de această anchetă cineva de nivelul lui 
Burton. 

Burton îi făcu semn să se apropie. Jenna păşi cu 
grijă peste probe şi cadavrele de pe hol. Pereţii erau 
brăzdaţi de găurile de la gloanţe, tablourile atârnau 
strâmb datorită bucăţilor de ramă cărora le săriseră 
aşchii în toate părțile, iar pânzele sfâşiate fluturau 
uşor de la briza care intra prin ferestrele sparte ale 
serei. 

— A fost un schimb de focuri legat de traficul de 
droguri? îi întrebă pe anchetatori. 

Kim Burton îi aruncă o privire iritată. 

— Pe-aici. 

Detectivii se dădură deoparte şi apoi o urmară pe 
agenta cu experienţă. Kim Burton îi conduse în 
camera de refugiu. Se dădu într-o parte şi îi făcu loc 
lui Voss să-l vadă pe bărbatul mort dinăuntru. Ştia 
că-l mai văzuse undeva, dar nu ţinea minte unde. Cu 
toate acestea, recunoscu numaidecât modul în care 
fusese ucis. 

— Cine e? întrebă. 

— Este locuinţa senatorului Mike Thomas. El şi 
cele două gărzi de corp au fost ucişi astă-seară, 
împreună cu alţi şase atacatori. 

— Avem vreo idee cu privire la motiv? întrebă 
Voss. 

— Speram să ne lămureşti tu, spuse Burton. 

— Eu?! ÎL recunosc acum că mi-ai spus cum îl 
cheamă, dar de unde să ştiu cu? 

Burton îi făcu semn lui Delaney. 

— Arătaţi-l. 

Delaney ridică o pungă de plastic specială pentru 
colectarea probelor. Înăuntru se afla o carte de 
vizită. 

— Am găsit cartea ta de vizită aici, spuse Burton. 
Vrei să ne explici de ce? 

— Habar nu am. Nu l-am cunoscut personal pe 
senator. 

— Şi nici n-aţi fost în această casă? întrebă 
Medina, partenera lui Delaney. 

— Nu. 

Se uită la cei trei inchizitori care o priveau fix. 

— De ce oare am senzaţia că sunt târâtă dinadins 
în chestia asta? 

Medina voia s-o intimideze. Făcu câţiva paşi în 
față, cu gura schimonosită de parcă ar fi fost un 
animal fioros. 

— Deoarece cred că eşti implicată atât în acest 
caz, cât şi în celălalt omor pe care îl anchetăm. 

Voss o împinse pe femeia agresivă în piept cu 
podul palmei. 

— Du-te dracului! 

Delaney se poziţionă între ele pentru a-şi calma 
partenera, în vreme ce Kim Burton o apucă de braţ 
pe Voss. 

— Ce mama naibii e cu tine? se răsti ea. 

Voss se smunci şi arătă înspre Medina. 

— Ţine-ţi căţeaua strâns în lesă, Delaney, sau vei 
avea mult de plătit la veterinar ca să ţi-o facă bine 
după ce termin cu ea. 

Detectivul cu experienţă făcu pe împăciuitorul. 

— Situaţia e tensionată pentru că una dintre 
victime a fost poliţist şi ne-a fost coleg. 

Arătă înspre trupul lui Roberts aflat pe hol, 
acoperit cu un cearşaf. 

— Oricum, mai avem şi alte probe care te leagă 
de acest caz. 

Voss se încruntă. 

— Ce vreţi să spuneți cu asta? 

— Ai venit la locul crimei şi ai spus că eşti pe 
urmele cuiva. 

Delaney făcu semn înspre unul dintre tehnicienii 
criminalişti. 

— Punga de probă de pe masă, te rog. 

Acesta, care arăta ca un om de zăpadă din cauza 
salopetei albe de plastic şi a glugii, îi întinse punga 
lui Delaney. Înăuntru era o şapcă. 

— Are o etichetă în interior pe care scrie „TJ 
Jones”. I-am verificat şi celelalte şepci. Ţinea la 

toate şi a pus etichete cu numele pe încă patru. Cine 
l-a ucis pe Jones i-a ucis şi pe senator şi pe ceilalţi 
de aici. Dar ăsta a fost un atac coordonat în stil 
militar. Tipii care zac morţi pe aici şi pe afară arată 
de parcă erau gata să ia cu asalt Fallujah din nou. 

Voss luă punga şi se uită la şapcă. Apăsă pe 
plastic ca să poată citi şi ea numele lui TJ. Dacă 
Raglan îl ucisese pe veteranul din Vietnam şi venise 
apoi aici, care era legătura? Oare avea ceva de-a 
face cu CIA? Nu spuse ce gândea cu voce tare. Kim 
Burton era în cârdăşie cu CIA, iar cei doi detectivi 
nu ştiau ce se petrecea. 

— Probele astea nu au de-a face cu tipul pe care 
îl caut eu. Nu există nicio legătură. 

— În afară de cartea ta de vizită, vrei să zici, 
adăugă Medina. Eşti implicată în toată treaba asta, 
îmi spune instinctul. 

Kim Burton o prinse de umăr şi o trase de lângă 
cei doi detectivi, mergând spre holul de la intrare. 

— Vă mulţumesc, domnule şi doamnă detectiv, 
agenţii mei vor colabora cu voi în vederea 
soluționării cazului. 

— Colabora? întrebă Medina. Voi, agenţii 
federali, vă puteţi ocupa de uciderea senatorului, dar 
noi preluăm restul. 

— Uciderile sunt strâns legate între ele, doamnă 
detectiv, spuse Burton, al cărei ton nu lăsa loc de 
îndoială cu privire la persoana care decidea ce şi 
cum. Vom colabora cu toţii. 

O auzi pe Medina cum mormăie o înjurătură. 

— Crezi că l-ai recunoaşte? o întrebă Burton pe 
Voss. Ziceai că l-ai urmărit în Florida. 

— Vrei să anchetez şi cu cazul? zise Voss. 

— De unde şi până unde ai ajuns la concluzia 
asta? Eşti aşteptată înapoi la Clarksburg. 

— L-am tot urmărit pe Raglan. 

— Încerci în zadar să prinzi o fantomă. Din câte 
ştiu, ar putea la fel de bine nici să nu existe. Poate 
se relaxează la piscină undeva prin Florida, acasă la 
vreun amic, şi bea Piña Colada. Încercarea de a 
căuta probe care să-l lege de apartamentul acelui 

bărbat s-ar baza doar pe dovezi circumstanţiale, iar 
asta în cel mai fericit caz. Dar e adevărat că cineva a 
fost la Jones acasă, şi tot acea persoană a venit şi 
aici azi-noapte. Mai mult, senatorul mort avea 
cartea ta de vizită, iar tu văd că nu-mi poţi spune 
cum € posibil aşa ceva. Sau mă minţi. Uită-te la 
trăgătorii morţi de aici şi spune-mi tu dacă seamănă 
vreunul cu bărbatul pe care tot spui că îl urmăreşti. 
Dacă nu e aici, atunci la cât sânge e împroşcat peste 
tot, concluzia mea e că fie zace prin vreo morgă, fie 
e la Camera de urgenţe. Află ce şi cum. Apoi, te urci 
în maşină şi te duci înapoi la tocilarii din Virginia. 
Dacă încerci să te eschivezi şi nu eşti în Clarksburg 
în două zile, te suspend şi solicit să fii supusă unei 
alte evaluări psihologice. Verifică toate cadavrele şi 
apoi dispari de aici. 

Kim Burton îi întoarse spatele şi se duse înapoi la 
Delaney şi Medina, care o aşteptau unde îi lăsase. 
Voss încercă să ignore ameninţarea şi îşi suprimă 
valul de furie pe cale să o cuprindă. 

— Îmi puteţi împrumuta o lanternă, vă rog? îl 
întrebă pe un tehnician. 

Acesta scoase una din trusă. 

— Mersi! 

Se duse la primul mort, îi analiză chipul, apoi 
procedă la fel şi cu ceilalți. Niciunul nu semăna cu 
Raglan. Se orientă după luminile de afară şi o luă pe 
urmele de pe câmpul care lucea de la zăpadă. 
Lumina lunii făcea ca umbrele din pădure să pară şi 
mai întunecate, iar aerul nopţii îi tăia respiraţia. 
Odată ajunsă în pădure, calea era brăzdată de 
umbrele de la lămpile mari cu arc special amplasate, 
care luminau atât şopronul pentru bărci, cât şi 
debarcaderul. Scrută cu privirea zona întinsă şi văzu 
un trup întins pe spate. Unul dintre tehnicienii 
criminalişti încă făcea fotografii, aşa că luminile de 
la bliţ se reflectau pe suprafaţa stâncilor dimprejur. 
Ridică privirea. 

— Căutaţi victimele? 

— Mai degrabă făptaşii, aş zice. 

— EFi bine, i-aţi găsit. Unul aici, celălalt lângă 
ponton, unde sunt şi restul agenţilor federali şi 
poliţişti. 

— Ce îmi puteţi spune despre acesta? zise Voss. 

— Trei gloanțe în piept. Grupate frumuşel 
laolaltă. S-ar părea că au fost trase de sus, unde se 
văd acei bolovani. Deocamdată, însă, e doar o 
supoziţie. 

— În regulă. 

Se aplecă şi lumină chipul mortului. 

— Mersi, îi zise şi merse mai departe, spre 
următorul grup de poliţişti şi agenţi care analizau 
locul crimei. 

— Jenna, nu te-am mai văzut de multă vreme, 
spuse unul dintre tipii care analizau terenul la 
lumina unor lămpi imense. 

— Ricky, răspunse ea întorcându-se spre agentul 
special cu care se cunoscuse pe când lucra la filiala 
din D.C. 

— Lucrezi şi tu la caz? o întrebă agentul mai 
tânăr. 

— Nu, are doar o mică tangenţă cu ancheta mea. 

— Păi, tipul ăsta a luptat până în ultima secundă, 
după câte se pare. E rezolvat bine. Oricine i-a făcut 
asta trebuie să fi fost un foarte bun meseriaş. 

Voss se aplecă pe vine şi se uită la bărbatul mort, 
al cărui pumn era strâns aproape de gât. 

— Burton vrea să mă uit la chipul lui. 

— Burton e cu capsa pusă, Jenna. Senatorii morţi 
nu ne fac reclamă prea bună. Se vor pune presiuni 
mari să rezolvăm cazul ăsta. 

— Și cuțitul? zise Voss, arătând înspre lama 
aşezată pe pieptul victimei. 

— Ciudată treabă, răspunse Ricky. Cu el a fost 
ucis. Se şi vede tăietura cu margini inegale dacă te 
uiţi atent la gâtul lui. Aşa l-am găsit. Poate că o fi 
vreun fel de mesaj sau l-a aranjat aşa ca pe un 
trofeu. Şi senatorul avea gâtul tăiat. 

— La fel s-a întâmplat şi cu gâtul altei victime, 
într-o altă anchetă. 

— Are legătură cu asta? 

— Habar n-am. 

Se ridică, aruncă o privire în jur la locul crimei, 
apoi se uită în jos, spre mal. 

— Mai e vreo victimă acolo? 

— Nu. Doar ăştia doi şi cei din casă. Plus cele 
două gărzi de corp şi senatorul. 

Voss dădu din cap în semn de mulţumire. 

— Mi-a făcut plăcere să te văd din nou, Ricky. 

Se întoarse şi porni înapoi pe drumul marcat de 
tehnicienii criminalişti. 

Tânărul agent strigă după ea: 

— Mai eşti în Echipa de Salvare a Ostaticilor? 

Se întoarse să se uite la el, în caz că spusese asta 
intenționat, ca s-o ironizeze. Ricky se uită la ca cu o 
privire nevinovată. 

—  Întrebam doar, am lucrat la sediul din 
Manassas timp de un an şi m-am întors în D.C. de o 
săptămână, o lămuri el. 

Îl crezu pe cuvânt. 

— Deocamdată nu, îi răspunse, apoi se întoarse şi 
porni spre casa în care avusese loc măcelul. 

Drumul înapoi era mai anevoios decât la dus, 
când coborai spre râu, însă pe măsură ce păşea cu 
grijă fu cuprinsă de convingerea absolută că Raglan 
era implicat în treaba asta. Poate că fusese o scăpare 
din partea lui Burton să-l numească „fantomă”. 
Poate exact asta şi era: un asasin-fantomă în slujba 
CIA. 

Mai mult, numărul victimelor sale era în continuă 
creştere. 

Raglan se trezi brusc în momentul în care îi vibră 
telefonul şi începu să mormăie când simţi senzaţia 
neplăcută cauzată de cusătura răni. 

Serge Sokol. Era încă întuneric afară şi, deşi 
trecuseră doar două ore de când închisese ochii, 
parcă trecuseră douăsprezece. 

— Poţi vorbi? 

— Dă-i drumul, Păsăroiule, ce-ai aflat? 

— Nu foarte multe, dar îndeajuns încât să te facă 
să fii mereu cu ochii în patru. Inițial, n-am găsit 
NIMIC, dar mi-am adus apoi aminte de fratele lui 
Tomasz care te-a rezolvat cu tatuajele alea false 
când ai mers în Rusia. Am vorbit cu el şi a dat de 
Tomasz. 

Raglan îşi aminti că fostul său camarad legionar 
lucra în domeniul protecției şi pazei pentru 
israelieni. 

— Încă e în acelaşi domeniu ca pe-atunci? 

— De asta m-am gândit la el. Pentru că nu 
găsisem nimic, am zis că el e ultima mea şansă. S-a 
dat la fund, lucrează naiba ştie pe unde. I-am trimis 
pozele de pe camera de supraveghere şi pe cele cu 
mortul şi cuțitul său. Mon ami, ai câţiva tipi foarte 
periculoşi pe urme. 

— Ai făcut rost şi de nume? 

— Deocamdată de unul singur. Dar mai întâi, cei 
de pe cameră: Tomasz nu-l ştia pe cel cu barbă. 

— Era fost membru al unei trupe de elită din 
armată. El e tipul pe care l-am împuşcat. 

— Fi bine, atunci e cea mai mică grijă a ta. Pe 
celălalt nu l-am putut identifica, dar cel din prim- 
plan e din Mosad. Sau, mă rog, a fost. Nu e nimic 
oficial. Îl cheamă Asher Elias. 

— Mosad? Eşti sigur? l-am întrebat şi pe 
Maguire şi nu-l avea în sistem. 

— Ştii şi tu cum funcționează treburile. Au 
unități de care n-are nimeni habar, dar Tomasz l-a 
recunoscut. A zis că se afla pe acolo acum trei-patru 

ani, când agenţii lor i-au asasinat pe acei doi oameni 
de ştiinţă iranieni în Maroc. 

— Ce naiba face Mosadul în Statele Unite în 
cârdăşie cu un traficant de droguri? 

— Asta e legătura pe care n-a putut Tomasz s-o 
identifice. Prin funcție, el nu face parte din cercul 
de apropiaţi ai problemei, însă omul are legături şi, 
din câte a aflat, este o chestiune care i-a determinat 
pe tipii ăştia să se izoleze în spatele uşilor închise 
unde stau şi fumează în timp ce discută tot felul de 
treburi. S-ar putea deci să aibă ceva de-a face cu 
acel cuţit pe care i l-am arătat. E un model folosit de 
trupele speciale, fabricat anume pentru „Ya'ma'm”. 

Deci de asta fusese atât de greu să-l dovedească 
pe tipul cu care se bătuse lângă şopronul pentru 
bărci. „Ya'ma'm” e unitatea foarte selectivă şi 
secretă a Israelului, specializată în contraterorism şi 
salvare de ostatici. Tipii ăştia concurează pentru 
titlul de „Cei mai buni dintre cei buni”. Unul din o 
mie reuşeşte să promoveze procesul de selecţie, iar 
majoritatea celor care candidează sunt deja antrenați 
la standarde de trupe speciale. 

— Operaţional? 

— Nu ştiu. Dacă mă întrebi pe mine, aş zice că 
nu. Mă gândesc că, mai degrabă, tipii ăştia sunt foşti 
membri Mosad. Adică, cine ar trimite o echipă 
legitimă să acţioneze oficial într-o ţară străină? 
Danny, adevărul e că nu ştii niciodată cu israelienii 
ăştia, sunt al dracului de vicleni. Dacă sunt 
implicaţi, atunci e dintr-un motiv mai complex 
decât îl vezi tu din postura în care te afli. 

— Mai ai altceva pentru mine, Păsăroiule? 

— Da. E şi un asasin implicat în ecuaţie. O 
femeie. 

— Al un nume? 

— Aram-banou. 

— Iraniancă? 

— Get-beget. Antrenată de Pasdaran şi, în pofida 
a ceea ce crezi tu despre Garda lor revoluţionară, 
sunt destul de buni. Ții minte acele mii de femei pe 
care le-au recrutat, toate antrenate foarte bine în stil 

ninja? Ei bine, se număra şi ea printre acestea. A 
fost instruită să semene moarte şi distrugere în Vest 
şi să apere Iranul de duşmani. Fetele astea îi 
dovedesc pe mulţi din trupele speciale pe care i-am 
văzut noi, ascultă ce-ţi zic. 

— Dar n-are niciun sens, Păsăroiule. lranienii nu 
dezertează. 

— Acum doi ani, Pasdaranul l-a arestat pe tatăl 
ei. L-au torturat şi apoi l-au spânzurat în piaţa mare. 
Toate acuzaţiile fuseseră false, omul era nevinovat. 
Asta a fost picătura care a umplut paharul în cazul 
ei. l-a ucis pe judecător şi pe cele două gărzi de 
corp, apoi a fugit în Occident chiar în braţele 
deschise ale americanilor. Păzeşte-ţi spatele şi 
pleacă de acolo cât de repede poţi! 


Raglan lăsă luminile stinse şi îl sună pe Jack 
Swain. 

— Da? se auzi vocea acestuia. 

Părea că apelul lui Raglan îl trezise din somn şi, 
precaut fiind, optase pentru un răspuns neutru. 
Nicio menţiune cu privire la statut sau la rangul său 
când răspunsese la telefon. Putea foarte bine să fi 
fost cineva care greşise numărul. 

— Raglan sunt. 

Tăcere. Oare îl luase prin surprindere să-i audă 
vocea? Se redresă însă rapid. 

— Ai probleme? îl întrebă Swain. 

— Acum nu mai am. Am dat de senatorul vostru. 

Din nou, detectă o oarecare ezitare. 

— Dumnezeule mare! Minunat! Acum avem o 
şansă să-l găsim pe Zeller. 

Ezitarea aceea putea fi explicată de Raglan prin 
două moduri. Dacă Swain juca de partea greşită şi 
ştia de tentativa de asasinare, clar l-ar fi surprins să- 
i audă vocea lui Raglan. Dacă era „curat”, atunci 
descoperirea omului de legătură al lui Zeller era un 
pas important înainte, iar ezitarea semnala fie 
uşurare, fie uimire. 

„Ce să fie?” se întrebă Raglan în sinea lui. 

— Cine era? 

— Michael Thomas. Eram acolo când a pătruns 
în casă un grup de asasini. Senatorul Thomas avea 
două gărzi de corp. Iniţial, reuşisem să-l salvez, dar 
sunt isteți tipii. L-au găsit. 

— [isuse Cristoase... L-au răpit? 

— L-au ucis. 

Iarăşi linişte la celălalt capăt al firului. Raglan 
aşteptă. 

— Eşti rănit? 

— Câteva zgârieturi. Poliţia şi, cel mai probabil, 
agenţii federali sunt acolo deja. 

— Ai reuşit să afli ceva? 

— Cred că da, suficient încât să mai rămân prin 
zonă. Am o idee unde sunt ascunse documentele, 
spuse Raglan, evitând intenționat să-i dezvăluie 
adevărul. 

— Al şi nume? 

— Destule. 

— Unde? 

— Încă nu sunt complet sigur, acum verific. De 
îndată ce fac rost de documentele ascunse de Zeller, 
vom avea identitățile tuturor celor implicaţi. 

— Îţi trimit câţiva oameni. 

— Nu. Trebuie să mă odihnesc, apoi mă duc 
mâine la locul unde cred că sunt dosarele. Deja a 
fost o noapte încărcată. 

— Sigur. Ţine-mă la curent, te rog. 

Pauză. Încă o pauză. 

— Cum ai zis şi tu, obține documentele şi vom 
putea pune capăt tărăşeniei. 

Raglan era pe cale să închidă, când Swain spuse 
brusc pe un ton ridicat. 

— Raglan? Senatorul avea şi alte exemplare? 
Apucase să transmită altcuiva informaţiile? Nu 
vrem să ajungă în mâinile cui nu trebuie. 

— Nu avea nimic. Casey Zeller i le arătase, apoi 
ascunsese documentele. Senatorul fusese de părere 
că mai bine să se ocupe Zeller de toate. Se 
îngrijorase pentru că nu mai primise veşti de la 


286 


Zeller şi l-am asigurat că nu avea de ce să-şi facă 
griji. 

— Ai menţionat cumva că lucrezi pentru mine? 

Îndoială. Avea o nuanţă anume în glas. 
Îngrijorare. 

— N-am suflat o vorbă, Jack. l-am zis că Zeller 
mă chemase înainte să dispară. Cum ai spus şi tu: 
sunt pe cont propriu de data asta. 

Închise. 

Raglan se uită pe fereastră. Cerul era senin, iar 
zăpada părea la fel de tare ca asfaltul. Avea în 
continuare îndoieli cu privire la Swain. De ce nu-l 
întrebase unde era? Unul dintre oamenii tăi e pe 
teren şi lucrează neoficial. E rănit. De ce n-ai 
întreba unde s-a retras în caz că are nevoie de 
ajutor? Nu avea răspuns, în afara ipotezei că Swain 
ştia deja unde se afla. „Nu-ţi pierde concentrarea”, îi 
spuse o voce, „şi să nu ai încredere în nimeni”. 

Dar Voss? Cum rămâne cu ea? Parcarea era 
scăldată într-o lumină slabă de la lămpile stradale. 
Maşina lui Voss se afla acum parcată pe alt loc. 
leşise. Oare fusese la senator acasă? Era implicată 
în anchetă? TJ, firele blonde pe care le avea strânse 
în pumn. Oare era şi ea implicată în uciderea 
prietenului său? 

Întinse braţul şi testă rana de deasupra şoldului. ÎI 
strângea, iar pielea îl înțepa, dar nu suficient încât 
să-l afecteze semnificativ. Nu vedea altă cale decât 
să revină la Jack Swain. Dar Mike Thomas pusese 
sub semnul îndoielii caracterul lui Swain. 
Evenimentele petrecute de la dispariţia lui Casey 
Zeller încoace 1 se perindau prin minte. Robert de 
Vere fusese ucis imediat după ce plecase el din 
Orlando, astfel încât să le fie uşor anchetatorilor să-l 
lege de crimă odată ce analizau toate dovezile. 
Exact asta încerca şi el acum să facă. Oare agenta 
Voss de la FBI îl urmărise aici din Orlando şi tot ea 
îl ucisese pe TJ Jones? Dacă da, de ce oare? Să fie 
din cauza faptului că avea legături cu Kim Burton 
care, la rându-i, avea legături cu CIA? Şi care era 

legătura cu ceea ce s-ar putea să fi fost o echipă de 
asasini din cadrul Mosadului? 

Dar de ce să-l fi omorât pe TJ? Cel mai evident 
răspuns era ca să dea vina pe el. De ce? Ca să-l 
silească să fugă? Apoi dăduse de senator, datorită 
lui Zeller şi sistemului său GPS din maşină. Însă 
asasinii îşi făcuseră apariţia în aceeaşi noapte. Era 
prea de tot să fie o coincidenţă. Ştia că Voss nu-l 
urmărise acolo şi n-ar fi putut să le dea ea de veste. 
Mai mult, de unde să fi ştiut Voss că stătea la TJ? 
Raglan făcu un pas înapoi ca să vadă lucrurile mai 
clar. Când le urmărise la muzeu, Voss şi Burton nu 
păreau să fi fost mari prietene. Poate că o judecase 
greşit. 

Poate venise vremea să discute cu ea faţă în faţă. 
Dar mai întâi avea nevoie de cafea. 

Se îmbrăcă şi trase pe el puloverul închis la 
culoare, cu guler rotund. Blugi erau sfâşiaţi unde îl 
tăiase cuțitul pe coapsă. N-avea vreme să-i 
cârpească acum. leşi tiptil din cameră şi porni prin 
zăpada care-i scârţâia sub tălpile bocancilor, până ce 
ajunse la intrarea acoperită, aflată chiar înainte de a 
ajunge la Recepţia încuiată. Intra suficientă lumină 
de afară ca să se vadă automatele de mâncare şi 
băutură, cu tot felul de dulciuri şi chipsuri cu multe 
calorii şi pline de zaharuri. Tocmai ce băgase 
suficiente monede pentru o cafea dulce, când auzi 
sunet de cauciucuri care rulează încet pe zăpada 
întărită, aşa că făcu un pas în spatele automatului. 
Maşina care tocmai parcase avea farurile stinse. Un 
bărbat îmbrăcat în negru se dădu jos de pe locul din 
dreapta, însă şoferul rămase la volan. Raglan merse 
cu spatele lipit de perete şi îl urmări cum merge 
aplecat, traversează parcarea şi trece prin mica 
grădină din faţa motelului. În mână i se vedea forma 
întunecată a unui pistol. Acesta se duse direct la 
camera lui Raglan, ascultă la uşă câteva clipe, apoi 
lovi puternic, cu piciorul, uşa descuiată. Urmă 
sunetul inconfundabil de focuri de armă trase cu un 
pistol cu amortizor. Raglan aruncă repede cafeaua şi 
goni spre camera sa. Şoferul observă umbra care se 

mişca cu viteză şi, panicându-se, apăsă de câteva ori 
pe claxon. 

Ajunse la uşă exact când ieşea trăgătorul. ÎL văzu 
pe Raglan, iar în acea fracțiune de secundă în care îl 
recunoscu pe cel pe care venise să-l ucidă ridică 
arma, se întoarse pe jumătate, se dezechilibră pe 
zăpada întărită, se agăţă de tocul uşii ca să nu cadă, 
însă nu apucă să-şi revină, căci Raglan se izbi în el 
cu umărul. Pistolul îi sări din mână, Raglan se 
rostogoli şi se ridică, iar în răgazul în care bărbatul 
încerca să îşi revină şi să se ridice în genunchi, îi 
aplică un pumn cu toată forţa. Claxoanele îi 
treziseră pe câțiva oaspeţi, care aprinseseră 
luminile. Raglan îl ridică pe bărbat în picioare, 
lovindu-l cu pumnul în stomac, iar când îi simţi 
muşchii abdominali bine lucraţi prin țesătura 
hainelor, fu sigur că făcea parte din grupul de 
asasini. Bărbatul căzu pe spate; Raglan făcu un pas 
în faţă, însă alunecă pe gheaţă şi se dezechilibră. Se 
rostogoli, se feri de bocancul bărbatului care încercă 
să-l lovească, îl prinse de picior şi 1-l suci. Odată 
căzuți amândoi la pământ, atacatorul reuşi totuşi să 
se ridice, apucă arma de pe jos, trase câteva focuri 
la nimereală ca să-l silească pe Raglan să stea 
aplecat, şi fugi spre maşină. Motorul porni. 

De la vreo 30 de metri se auzi o voce. 

— FBI! Opreşte sau trag! 

Raglan o văzu pe Voss, în picioarele goale, în 
pantaloni de trening şi vestă, ignorând gerul, cu 
legitimaţia la vedere şi cu Glock-ul îndreptat spre 
trăgătorul care întindea mâna spre uşa pasagerului. 
Şoferul se aplecă afară din maşină şi trase rapid 
câteva focuri. Voss se feri, iar gloanţele ciuruită 
peretele din spatele ei. Reacţionă rapid şi fugi 
îndoită din talie, în vreme ce maşina se pornise. Nu 
observase însă umbra armei cu ţeavă lungă 
îndreptată spre ca de la geamul din dreapta. Raglan 
venea deja în viteză, însă îşi dădu seama că nu va 
putea ajunge la timp la maşină şi la trăgătorul care o 
luase în vizor pe Voss cu pistolul-mitralieră, când 

aceasta se ridică şi trase două focuri. Urlă: „La 
pământ!” 

Luată pe nepregătite, se întoarse, gata să tragă în 
bărbatul care venea în goană spre ea. Ezită prea 
mult, căci farurile maşinii căzură pe chipul celui pe 
care îl văzuse ultima oară în Florida. Raglan o trânti 
la pământ pe când rafalele trase de mitralieră 
ciuruiră tufişurile, apoi pereţii clădirii şi ricoşară în 
toate părţile. Undeva, într-una dintre camere, cineva 
ţipă. Se auzi sunet de anvelope, maşina demară, iar 
ucigaşii dispărură. 

Acum că se stinsese lumina puternică a farurilor, 
Voss încercă să-l dea la o parte pe Raglan, acest 
bărbat pe care-l bănuia a fi ucigaş. O ţinu însă lipită 
de pământ, cu faţa lui aproape de a ei. Îi luase 
pistolul, a cărui ţeavă i-o apăsă sub maxilar. 

— Trăieşti sau mori. Tu decizi. 

Dacă îndrăznea careva să arunce rapid o privire 
spre aleea prost luminată, ar fi crezut că Raglan o 
ajută pe femeie să ajungă în camera ei; mişcările 
sale însă erau menite să ascundă arma îndreptată 
spre spatele acesteia şi faptul că o ţinea strâns de 
braţ. Închise uşa în urma lor şi o împinse în cameră. 
Părea încolțită, gata să lupte pentru viaţa ei, însă 
pistolul cu care o ameninţa Raglan o făcea să ezite. 
Oricât de bine antrenat ai fi fost, nu aveai cum să îţi 
ataci oponentul de la o asemenea distanță şi să 
supraviețuieşti. 

— Ai două minute la dispoziţie până la venirea 
poliției ca să hotărăşti cum procedezi. De ce mă 
urmăreşti? 

Nu voia să-i divulge informaţii, iar faptul că o 
luase prin surprindere însemna că era nevoită să îşi 
calce pe mândrie. 

— Nu te urmăream. 

— Minţi. 

— În regulă. Da, la început te-am urmărit. Aşa ni 
s-a spus, supraveghere ca la carte. Nu mai mult de 
două zile. 

— ŞI totuşi iată-te aici. 

— M-au transferat în nordul Virginiei. Am auzit 
că a fost ucis un bărbat în noaptea în care ai plecat 
tu din Veto Beach. Tu eşti suspectul şi acolo, şi în 
ceea ce priveşte crima de aici, din Washington. 

— Bărbatul ucis era prietenul meu. M-a primit să 
stau cu el, spuse Raglan, cu pistolul îndreptat în 
continuare spre ea. 

— lar acum există dovezi că ai fost acasă la un 
senator ucis. 

Raglan o ignoră. 

— Înainte să moară, prietenul meu a reuşit să-i 
smulgă câteva fire de păr blond criminalului. Cred 
că tu ai fost. Tu l-ai ucis. 

Se holbă la el cu gura căscată. 

— Eu?! Sunt agent FBI. 

— Acoperirea perfectă. Te-ai şi întors în 
apartamentul victimei. Isteaţă mişcarea. Astfel, ai 
avut ocazia să contaminezi locul crimei. 

— Frai şi tu acolo? 

— Afară. 

— N-am fost eu. l-am găsit adresa pe baza 
imaginilor surprinse în autocar. Am dat de el pentru 
că te căutam pe tine. 

— Te-am urmărit. 

— Aici? 

— După ce te-ai văzut cu Kim Burton. Păreați 
mari prietene. 

— Dumnezeule, de unde ştii tu de Kim Burton? 

— Are relaţii la CIA. 

— Deci e adevărat că eşti omul lor. De asta ştii 
cine e? 

— Nu sunt omul lor şi nici n-o cunosc. la 
gândeşte-te. Cine v-a pus să mă urmăriţi în Florida? 
Cei de la CIA, nu? 

— Şi ce-i cu asta? Burton m-a chemat acasă la 
senatorul Thomas acum vreo două ore. Eşti 
implicat. Au găsit o şapcă ce i-a aparţinut bărbatului 
la care ai stat. Două crime, Raglan. Poate trei, chiar. 

Lui Raglan nu-i păsa că uitase şapca. Nu era 
importantă. Dacă ar fi ştiut că avea etichetă cu 
numele înăuntru, probabil că ar fi fost mai atent, 
însă date fiind circumstanţele din acel moment, o 
şapcă uitată nu era pe lista priorităţilor sale. 

— L-am salvat pe senator. Îl dusesem în camera 
de refugiu. M-am dus apoi după doi dintre atacatori. 
Mai aveau însă pe cineva. Nu ştiu dacă bărbat sau 
femeie. L-a executat în acelaşi stil ca şi pe celelalte 
victime. Ei m-au atras afară, în vreme ce a treia 
persoană s-a dus şi l-a ucis. Poliţiştii vor găsi un 
pistol cu amprentele mele în şopronul pentru bărci. 
Era arma uneia dintre gărzile de corp, dar agenţii o 
vor lua ca pe un element de probă suplimentar 
împotriva mea. A fost un atac coordonat. Eu şi 
senatorul urma să colaborăm. 

— În ce scop? 

— Dacă îţi zic, îi transmiţi lui Burton, iar ea le 
spune mai departe celor de la CIA. 

— Te înşeli. M-a ameninţat. Crede că lucrez pe 
cont propriu. Aveam o bănuială cu privire la tine şi 
mi-a demontat-o numaidecât. La naiba, ar trebui să 
fiu la birou în câteva ore, dar am riscat ca să dau de 
tine şi, dacă nu mă întorc, voi fi suspendată şi 
supusă unei expertize psihiatrice. 

Raglan o studie cu atenție. Observă. Evaluează. 
Acţionează. Nici nu tresărise. În ochi i se citea un 
licăr ce-i trăda inteligenţa şi, deocamdată, pe baza 
curajului şi a aptitudinilor sale, era plauzibil 
scenariul conform căruia făcuse parte dintr-o echipă 
FBI de salvare a ostaticilor. În plus, dacă îi îndruga 
minciuni, atunci se pricepea al naibii de bine să 
mintă. Se auzeau sirenele în depărtare. 

— Hai să vedem ce se întâmplă când ajunge 
poliția aici. Zi că ai încercat să opreşti câţiva puşti 
care furau o maşină. Spune ce vrei tu. Nu contează. 
Poţi să scorneşti orice. 

Voss se uită la Glock. 

— De parcă aş avea de ales. 

După sunet, maşinile de poliţie erau acum la mai 
puţin de un cvartal distantă. 

Raglan continuă să ţină arma îndreptată către ea. 
Fără a-şi lua ochii de la Voss, eliberă încărcătorul 
golindu-l de cartuşe pe podea. Apoi, scoase şi 
glontele de pe ţeavă, demontă rapid culata şi azvârli 
părțile componente ale armei pe patul ei. 

— Pun pariu că îl poţi asambla mai repede decât 
mi-a luat mie să-l demontez. E alegerea ta. Mă 
găseşti în camera 5. 

leşi pe uşă în momentul în care ea se năpustise 
spre pat. 

Ajunsese la câţiva paşi de Recepție, când observă 
luminile albastre şi albe reflectate pe crengile pline 
cu zăpadă ale copacilor. Luminile puternice ale 
farurilor scăldau întreaga clădire. Erau trei maşini 
de patrulă din care se năpustiră şase agenţi înarmaţi, 
aplecaţi în spatele portierelor, gata să tragă. 

Raglan îi ignoră. Prea târziu, băieți. Tipu răi 
plecaseră deja. 

O auzi din spate cum strigă „FBI!” Se întoarse şi 
o văzu că ţine iar legitimaţia ridicată. Nu strigase la 
el să se oprească şi nici nu avea arma îndreptată în 
direcția sa, ci o ţinea de o parte a corpului. Cu 
cealaltă mână ţinea sus legitimaţia s-o vadă 
poliţişti. 

Era tot în picioarele goale; lui Raglan îi plăcea 
asta. 

Se îndreptă iar spre automatul de cafea. 

Când trăgătorul dăduse cu piciorul în uşa camerei 
lui Raglan, nu era încuiată, aşa că nu erau mari 
pagube. 

Poliția îi interogă pe toţi cei dispuşi să nu se 
întoarcă înapoi la somn, însă faptul că un agent FBI 
le dăduse o declaraţie amănunţită era suficient 
pentru autorităţi. După toate aparențele, se aflase în 
locul potrivit la momentul potrivit şi reuşise să-i 
oprească pe hoţii de maşini. 

Raglan aşeză scaunul cu spătarul sub clanţă, ca s- 
o blocheze. Dacă Voss se răzgândea şi voia să-l 
rețină pentru a-l interoga, atunci atât ea, cât şi 
poliţia aveau să intre în forţă. N-avea niciun sens să- 
şi bată capul cu asta. Nu ajuta la nimic dacă îşi 
făcea griji. Până nu veneau să-l ia cu japca, nu voia 
să fie interogat. Puteau să bată la toate uşile, dar 
punea pariu 10:1 că nu le vor deschide decât unul- 
doi oaspeţi. Cine voia să aibă de-a face cu poliția 
dacă nu îl viza în mod personal? Oricum, nu e ca şi 
cum văzuse cineva ceva, majoritatea dormeau. 

Ceea ce-l interesa acum era modul în care 
dăduseră asasinii de el. Îşi scoase papucii şi se uită 
la tălpi. Luă apoi geaca şi o pipăi cu grijă. Singura 
dată când nu o avusese pe el fusese la controlul de 
securitate pe aeroportul din Londra, apoi în Florida, 
când îl scosese prin oraş pe Steve şi luase legătura 
cu Robert de Vere. Simţi conturul metalic al 
dispozitivului micuţ de urmărire, la fel de mic 
precum toate cusăturile din spatele gulerului, unde 
fusese introdus cu grijă la margine. Acum că se 
gândea, Raglan realiză că, dacă îl urmăreau, atunci 
existase un moment când nu ştiuse nimeni mişcările 
sale, mai exact când fusese la Beth Ann, la reparat. 
Atunci împrumutase o haină de la TJ. La fel 
procedase şi când fusese la închisoare. Prin urmare, 
ucigaşii nu aveau de unde să ştie că descoperise 
legătura între Zeller şi Esposito, care îl condusese 
direct la Reyes. 

Haina lui fusese la TJ acasă, dar Raglan nu. De ce 
îi puseseră dispozitiv de urmărire? Ca să-l găsească 
şi să-l omoare, ori pentru ca adversarii să ştie unde 
era şi cu cine vorbea? Încă nu avea un răspuns clar. 
Probabil cineva reuşise să pătrundă în casa Lisei 
Mayfield din Vero Beach şi îi introdusese 
dispozitivul în geacă cât timp ieşise el cu Steve. Nu 
ar fi fost deloc greu. Deci îl urmăreau încă de când 
aterizase în State. Bun, dacă nu erau cei de la FBI, 
atunci cine? Nu conta. Oricine-ar fi fost, îi văzuseră 
cum pleacă toţi de acasă şi, cel mai probabil, 
veniseră într-o maşină cu însemne de reparaţii 
drumuri sau ceva de acest gen, astfel că reuşiseră să 
obțină acces în comunitatea privată. Ţac-pac. 
Instalaseră dispozitivul. Gata treaba. De atunci îl 
urmăriseră peste tot şi uciseseră oameni nevinovaţi. 

Bătaie uşoară în uşă. Nu imperativă. Deloc 
amenințătoare. Mai mult ca atunci când îți bate uşor 
iubita la uşă. Raglan văzu luminile farurilor 
maşinilor ce se îndreptau spre ieşirea din parcare. 
Ridică scaunul şi descuie uşa, apoi se dădu în spate 
pentru a-i face loc musafirei să intre fără niciun 
cuvânt. Uşa se deschise uşor. 

— Eu sunt, zise Voss. Sunt singură. A plecat 
poliţia. 

Rămăsese în prag, reticentă să nu fie atacată. 

Raglan îi salută profesionalismul în gând. Veni 
înapoi în faţa ei şi observă că îşi pusese o bluză 
sport cu mânecă lungă şi tenişi. Ținu uşa deschisă şi 
îi făcu semn să intre, apoi verifică dacă mai era 
cineva afară şi o închise. Voss ţinea încă arma în 
mână, într-o parte, reticentă cu privire la englez, 
nefiind sigură dacă era sau nu un ucigaş care 
acționa la ordinele unei agenţii sau pe cont propriu. 

— Te-au crezut? o întrebă. 

Încuviinţă. 

— Le-am explicat de ce mă aflu aici. Dacă află 
cumva  detectivii care anchetează moartea 
senatorului sau Kim Burton despre asta, vor apărea 
semne de întrebare. O să vrea să afle dacă schimbul 
de focuri are vreo legătură cu celelalte crime. 

Întrebai dacă am eu vreo treabă cu toate astea? Ei 
bine, acum am. 

Aruncă o privire prin cameră. Nici urmă de 
bagaje. Uşa de la baie era închisă. Raglan se uită la 
ea cum o deschide uşor şi vede tifoanele cu sânge în 
coş. Se întoarse şi îl întrebă: 

— Eşti rănit grav? 

— Nu, ricoşase un glonte şi m-a nimerit. M-am 
cusut şi văd că ţine. 

Nu-şi luă ochii de la el. Dacă îşi scosese singur 
glontele şi se cususe, ştia ce face. Asta îi spunea 
multe despre el şi despre aptitudinile sale. 

Îi făcu semn spre scaun să ia loc, iar el se aşeză 
pe marginea patului. Ridică în sus paharul pentru 
periuţa de dinți pe care îl luase din baie şi îl clătină 
încât să se audă zornăitul fragmentelor de glonte. 

— Am scos astea din saltea. N-are sens să ţi le 
mai dau spre a fi analizate de criminalişti. Cel mai 
probabil sunt de 9 mm şi nu se poate identifica 
sursa. 

Puse paharul la loc pe noptieră. 

— Mai spune-mi o dată cum m-ai găsit în 
Washington. 

Voss îi făcu pe plac şi îi repetă toată povestea de 
mai devreme, însă nu lăsă arma din mână, ci o ţinu 
pe coapsă. 

— Unul dintre colegii tăi a interogat-o pe 
prietena mea acasă la Lisa Mayfield şi voia să ştie 
unde sunt. 

Încuviinţă. 

— Partenerul meu. Plecaseşi deja. Şi eu. După ce 
ni s-a spus să nu te mai urmărim, nu ne mai păsa de 
tine. Era doar o favoare pentru Agenţie. 

Ridică din umeri. 

— Nu e ceva neobişnuit aici să colaboreze 
agenţiile între ele. 

— Şi înainte de asta nu a intrat nimeni în casă? 

— Nu aveam de ce. Stai, vrei să spui dacă a 
pătruns cineva în calitate neoficială? 

— Poate ca să instalaţi un dispozitiv de urmărire? 

— Ei bine, poate îţi vine greu să crezi, dar ne 
trebuie ordine judecătoreşti ca să ascultăm telefoane 
sau să urmărim pe cineva. Tu nu figurai pe niciun 
fel de listă de persoane periculoase. 

Se redresă. Raglan încerca s-o descoasă cu un 
obiectiv precis. 

— Ţi-a pus cineva vreun dispozitiv? 

— De urmărire. Nu şi audio. 

Întoarse gulerul gecii. 

— Unde e? îl întrebă. 

— Pipăie cusăturile. 

Ridică din sprâncene când îl simţi cu buricele 
degetelor. 

— Dispozitivele noastre nu sunt aşa de mici. 
Suntem destul de sofisticaţi când vine vorba de 
ascultatul liniilor telefonice, dar nu avem aşa ceva. 

Se aşteptă ca Raglan să insiste, însă nu spuse 
nimic. Aştepta să vină de la ea următorul pas. 

— Bun, atunci ce facem? îl întrebă. 

— Noi? Tu te întorci la treaba ta. Nu suntem o 
echipă. 

— Raglan, eşti dat în urmărire. Nici colegii mei 
şi nici autorităţile nu vor lăsa să le scape printre 
degete ucigaşul unui senator. 

— Nici vorbă de aşa ceva. Poţi să mă crezi. Sunt 
implicat însă în ceva cu adevărat serios. 

— Oricum, eşti implicat în treburi care au de-a 
face cu moartea şi distrugerile. Vreau să ştiu în ce 
mă bag. 

— Agent Voss, nu te bagi în nimic. 

— Am minţit poliţia şi te-am acoperit. 

— Iar eu ţi-am salvat viaţa. Îmi erai oricum 
datoare. 

— Nu şi dacă sunt de părere că deţii informaţii 
care m-ar putea ajuta să ajung înapoi să lucrez pe 
teren. Dacă mă întorc, revin la o slujbă de rahat la 
birou. Ajută-mă şi pe mine cu ceva. 

— Lucrez pe cont propriu, iar ce ştiu ţin pentru 
mine. 

— Pot să te ajut şi eu timp de încă 24 de ore. 
Apoi, voi fi chemată să mă înfățişez înaintea unei 

comisii disciplinare, şi gata cariera mea. 

Raglan simţea hotărârea din vocea ei. Probabil că 
asta o şi alimenta. 

— Ai pierdut oameni în urma unui raid şi vrei 
şansa să-ţi speli imaginea. Eu nu sunt preot, nu-ţi 
pot ierta păcatele. Ai dat-o în bară, iar acum trebuie 
să te împaci cu gândul. 

Văzu cum i se duce sângele în obraji şi cum i se 
albesc monturile degetelor când strânse şi mai tare 
patul armei. Atinsese un punct sensibil. O făcuse în 
mod voit. Acum îl interesa reacția ei. Se putea 
controla îndeajuns încât să treacă peste acea 
acuzaţie dureroasă? 

— Nu ştiu de unde ai aflat informaţiile astea, îi 
răspunse pe un ton aparent calm, încercând să-şi 
controleze cât mai bine vocea. Da, eu conduceam 
echipa, iar răufăcătorii mi-au ucis doi oameni. A 
fost o ambuscadă. 

Văzu cum i se umezesc ochii. Să fie furie sau 
regrete? 

— N-am să încetez să te urmăresc, Raglan. Mai 
ales acum. Dacă eram o problemă pentru tine 
înainte, nu mi-ai fi salvat viaţa. 

— Am făcut-o pentru că voiam să aflu dacă erai 
responsabilă de uciderea prietenilor mei. Dacă ai fi 
fost vinovată, te-aş fi ucis. 

În acel moment nu avea niciun dubiu că 
răspunsul lui direct fusese sincer. 

— Am relaţii. Vei avea nevoie de tot ajutorul pe 
care îl poţi obţine. 

— Sunt suspect într-un caz de dublă crimă, poate 
trei morţi, chiar. Vrei să spui că eşti dispusă să ajuţi 
un fugar? Nu are sens ce îmi zici. 

— Adică tu nu-ţi asculți niciodată instinctele? Da, 
ale mele m-au băgat în mari necazuri în timpul 
raidului ăluia, dar aşa au căzut zarurile atunci. 
Creezi numai probleme, Raglan, asta e clar, dar o 
părticică din mine crede că ai dat de ceva mai 
important decât îmi spui, iar dacă FBl-ul nu mă vrea 
implicată în acest caz, atunci mă ofer eu. 

Raglan azvârli fragmentele de glonte din pahar, 
suflă ca să se ducă particulele de praf, apoi turnă o 
cantitate generoasă de whisky. După ce luă o gură 
zdravănă, i-l oferi ei. Voss luă paharul şi aşteptă. 
Raglan lăsă băutura să-i calmeze rănile din gură. O 
mai analiză câteva momente. Puse apoi mâna pe 
telefon şi rulă până ce ajunse la pozele cu bărbaţii 
de la Luis Reyes. 

— Tipul ăştia îl protejează pe un mare traficant de 
droguri. L-am împuşcat pe unul dintre ei, care a 
încercat să mă omoare. 

Îi întinse telefonul. 

Voss se uită la fotografie. 

— Am văzut reportajul la ştiri în ziua când l-ai 
ucis. Deci tu erai. 

Ridică privirea şi se uită la el. 

— Doi poliţişti fuseseră împuşcaţi în cartierul 
Georgetown. Unul a murit, iar tu l-ai ajutat pe 
celălalt. 

— M-am dus apoi după cel care îi împuşcase. Îl 
cheamă... 

— Luis Reyes, completă ea. Ţin minte numele. 

— S-a făcut de mult nevăzut. Cei care se ocupă 
de el au avut grijă să-l ascundă. Mai am şi alte poze. 

Voss parcurse şi celelalte fotografii. Deodată 
înlemni şi dădu brusc capul pe spate. Scăpă paharul 
şi apucă telefonul cu ambele mâini. Se uită la 
Raglan; arăta de parcă ar fi văzut o fantomă. 
Întoarse ecranul spre el şi arătă înspre unul dintre 
bărbaţii din fotografie. 

— Ăsta e Lennie Elliot. 

— Bun, şi ce-i cu asta? întrebă Raglan. 

— A fost informatorul meu. El mi-a vândut 
pontul legat de operaţiunea majoră de spălare de 
bani obţinuţi în urma traficului de droguri. Eu şi 
echipa mea am descins, însă, repet, am nimerit într- 
o ambuscadă. Asta mi-a stopat orice posibilitate de 
avansare. M-au pus să fac muncă de birou, în timp 
ce tipul responsabil uite-l cât de aproape e! Sunt 
legate între ele, Raglan. Vorbesc aici de droguri, 
spălarea de bani şi crime. Eram atât de aproape să 

pun capăt unei operaţiuni majore, mi-e clar acum. 
De asta era absolut necesar să mă oprească. 

Raglan se întinse şi îi luă telefonul din mână, apoi 
ridică paharul de pe jos şi îl umplu iar. 

— Poate, spuse el. 

Gândurile i-o luaseră razna. Luis Reyes se ocupa 
de traficul de droguri. Drept urmare, spălau bani şi 
plăteau pentru armament. 

— Poate, spuse Raglan iarăşi. Bun, poate acum 
se leagă treburile. Am venit aici să-l caut pe un tip 
care a dispărut. Bob de Vere, mecanicul de aeronave 
din Florida, a fost primul meu om de legătură: a fost 
ucis chiar în noaptea în care am plecat. Apoi, fac 
cunoştinţă cu un necunoscut care mă ajută şi este și 
el omorât. Chiar în miezul întregii chestiuni se află 
bărbatul dispărut, care lucrează pentru o agenţie 
guvernamentală. A lăsat în urmă câteva documente 
care arată implicarea altor funcționari de la nivel 
înalt din guvern, însă lucra în secret cu senatorul. 
Crezi că e pură coincidenţă că l-au atacat în noaptea 
în care m-am dus la el? 

Voss se uită câteva clipe atent la lichidul din 
pahar. Era complet absorbită de situație acum: 
Lennie Elliott reprezenta legătura dintre ea şi 
Raglan. 

— Dacă ar fi vrut să te omoare, ar fi putut s-o 
facă oricând. 

Raglan rememoră evenimentele ultimelor zile. 
Era evident că reprezenta o țintă, însă deservea un 
scop. Nu voia să-i spună mai mult lui Voss despre 
Casey Zeller, cel puțin nu încă. Îi era limpede acum 
că, atunci când cei doi bărbați atacaseră reşedinţa 
Zeller înainte ca el să reuşească s-o ascundă pe 
Anne Zeller, veniseră acolo s-o omoare. Nu el 
fusese ținta. Urmăreau să-i însceneze lui crimele, iar 
moartea femeii, coroborată cu uciderea lui Bob de 
Vere şi a lui TJ, ar fi reprezentat încă un element de 
probă împotriva lui. 

— Până în seara asta au avut nevoie de mine. 
Voiau să îmi pună în cârcă cele trei ucideri deoarece 
există dovezi cum că vizitasem victimele. Dacă ar fi 

reuşit să mă omoare şi pe mine în timpul raidului 
din seara asta, autorităţile ar fi crezut că eram unul 
dintre atacatori. Caz rezolvat. Nimeni n-ar mai fi 
pus întrebări. Oricine ar fi, intenția lor era să afle 
cine fusese senatorul cu care lucra bărbatul dispărut, 
iar eu i-am condus direct la uşa lui. Voiau să-l ucidă 
pentru că era singura persoană care avea autoritatea 
necesară să-i demaşte şi oprească. Mi-au urmărit 
fiecare mişcare: eu sunt ţapul lor ispăşitor. Problema 
e că n-am murit încă. 

Voss dădu băutura pe gât şi întinse paharul spre 
Raglan, semn să 1-l umple. Pe când îi turna, Voss 
spuse: 

— Când te-am urmărit noi în Florida, te-ai dus cu 
băiatul la Centrul Spaţial, apoi la Muzeul Warbird. 

— Aşa-l. 

— Ştiai că eram pe urmele tale. 

— Asta era şi ideea. Dacă vezi că cel pe care-l 
supraveghezi e un simplu turist, renunţi. 

Voss roti paharul în palmă. 

— Nu purtai haina atunci, deci nu aveau cum să 
te fi urmărit. Ucigaşul ştia unde urma să te duci, aşa 
că probabil erau la curent deja că mecanicul fusese 
omul tău de legătură. 

— Da, iar în seara asta au venit aici ca să mă 
rezolve, în caz că aflasem ceva. 

— Şi ai descoperit, într-adevăr, ceva până la 
urmă? 

— Destule încât să încerce în continuare să mă 
ucidă. De data asta, însă, eu aleg terenul şi răstorn 
situația. 

— Cum adică? 

— Am să-l atrag în capcană şi-i omor înainte să 
apuce să mă omoare ei pe mine. 

Voss se pregăti pentru a pune planul în aplicare. 
Oricât de mare ar fi fost şocul resimţit când văzuse 
că informatorul ei era încă în viaţă, rămăsese cu 
acea îndoială supărătoare cum că era pe cale să 
trădeze organizaţia pentru care fusese gata să-şi dea 
viaţa. Faptul că minţise poliția şi îl ajutase pe 
suspectul principal de crimă în cadrul unei anchete 
de anvergură încălca toate principiile în care credea 
ea. 

Mereu avusese senzaţia că purta un duh pe umăr, 
care o ocrotise în toate schimburile de focuri şi 
descinderile la care luase parte. Prin cele ce-i 
şoptise la ureche, o salvase în repetate rânduri: se 
bazase pe instinctele sale, acţionase şi supravieţuise. 
Însă atunci când toate o luaseră razna, când pierduse 
oameni, nu fusese în stare să înțeleagă de ce o 
părăsise acea entitate. Pur şi simplu ştia că e pe cont 
propriu acum, iar alegerea pe care o avea de făcut o 
măcina. Raglan sau FBl-ul? Miza era tot ceea ce 
credea despre ea însăşi, aşa că se hotărâse să aibă 
încredere în propriile instincte, chiar dacă nimeni 
altcineva nu o făcuse. 

De fapt, nu era chiar adevărat. Raglan o credea şi 
riscase prin faptul că se aliase cu ea. Îi mai şi 
salvase viaţa pe deasupra. 

Făcu duş şi se îmbrăcă să plece la serviciu. Îşi 
prinse tocul, verifică dacă pistolul era pregătit şi îşi 
trecu palma peste insigna aurie prinsă la curea. Era 
prea târziu acum să se mai răzeândească. Închise 
uşa în urma sa şi nu se putu abţine să nu zâmbească. 
O năpădise iar acel fior pe care ţi-l dă urmărirea 
răufăcătorilor. 

Fiind conştientă de existenţa camerelor de 
supraveghere menite să surprindă numerele de 
înmatriculare ale maşinilor, închiriase un autoturism 
în loc să meargă cu maşina personală. Ajunse în 
parcarea de la Pentagon şi lăsă maşina acolo. Nu 
fusese nevoită să treacă prin aceleaşi proceduri 

precum Raglan, când vizitase şi el clădirea. Jack 
Swain se afla la birou de regulă la orele prânzului, 
însă azi întârziase. Secretara lui îi spuse că avea o 
întrevedere în oraş. Voss aşteptă la Recepție. Era 
prea târziu pentru vizitele organizate pentru publicul 
larg, aşa că în sala de aşteptare erau doar doi ofiţeri 
cu vechime. Ridică privirea spre ecranul mare pe 
care figurau numele vizitatorilor care aşteptau şi ale 
celor pe care se duceau să-i întâlnească. Unul dintre 
cei doi era un maior din cadrul Marinei care se 
întâlnea cu cineva de la Logistică, iar celălalt era un 
colonel din armată care aştepta să ajungă la 
Departamentul pentru Activităţi Educaţionale în 
materie de Apărare. O părticică din ea spera că 
acesta se afla acolo pentru a le da câteva sfaturi 
educative celor care luaseră unele dintre cele mai 
tâmpite decizii din ultimii ani. Din cauza lor 
muriseră prea mulți soldaţi. Figura şi ea pe ecran: 
„Jenna Voss pentru J. Swain”. Nicio funcţie, nimic. 
Nicio menţiune cu privire la agenţia pentru care 
lucrau. Așteptă timp de o oră, apoi încă pe atât, până 
ce fu chemată în biroul lui. 


— De obicei sunt anunţat de la sediul FBI din 
Washington că voi primi vizite oficiale, agent 
special Voss, spuse Swain după ce secretara o 
însoţise la etaj şi o adusese în biroul său. 

Îi făcu semn să ia loc. 

— Timpul nu este de partea noastră, domnule 
director adjunct Swain. Vă sunt recunoscătoare că 
aţi fost de acord să mă strecuraţi în programul 
dumneavoastră încărcat. 

— Cu ce te pot ajuta? 

— Am venit să discut cu dumneavoastră despre 
domnul senator Thomas. 

— Da, desigur. Am primit un telefon chiar azi- 
dimineaţă devreme şi am fost înștiințat. 

Jack Swain aproape că îşi înghiți limba. Ce naiba 
îl apucase de recunoştea asta? Agenta din faţa lui, 

care părea o tipă perspicace, profită numaidecât de 
ceea ce spusese. Aceasta se redresă imediat. 

— Prin urmare, aţi primit un apel oficial? întrebă 
Voss. 

Ezită. 

— De la cineva care lucrează pentru noi. 

— Mi-aţi putea spune despre cine este vorba? 

— Din păcate, nu. 

Îi zâmbi şi afişă o expresie ca şi cum se scuza. 

— E o chestiune de siguranţă naţională. 

— Încercăm să-i dăm de urmă bărbatului despre 
care credem că ar fi implicat în aceste omoruri. 

— Îi ştiţi cumva numele? 

Voss ignoră întrebarea. 

— De ce v-ar contacta cineva cu privire la 
senator? Eraţi implicat în vreo anchetă care l-ar fi 
interesat pe acesta? Dacă există vreo persoană 
despre care nu-mi puteţi divulga nimic, atunci am 
dori să ştim în ce măsură a fost implicată respectiva 
persoană într-un raport cu senatorul înainte de 
uciderea lui? 

— Îmi pare rău, agent special Voss, însă chiar nu 
mai pot discuta despre acest aspect. Pot doar să 
spun că îl urmăream pe senator întrucât luase 
măsura fără precedent de a-şi angaja gărzi de corp. 

— Să înţeleg atunci că eraţi de părere că ar fi în 
pericol? 

— Nu raportase nimic legat de asta autorităţilor 
relevante. 

— Atunci de ce v-aţi implicat? 

— Deoarece eram îngrijoraţi cu privire la faptul 
că avea legături cu unul dintre angajaţii noştri, care 
a şi dispărut. Nu ştiam dacă dispariţia sa avea de-a 
face cu senatorul. 

— Şi are până la urmă? 

— Nu credem asta. 

Swain putea scorni o poveste numaidecât. 

— Cel pe care îl căutăm noi este dat în urmărire 
pentru că ar fi implicat în două crime şi într-un 
schimb de focuri soldat cu o victimă, ce a avut loc 

în centrul oraşului. Îl cheamă Raglan. Este cetăţean 
străin, englez. 

ÎI privi cum depărtează mâinile printr-un mic gest 
de neputinţă, ca şi cum nu ar fi ştiut despre cine 
vorbea. Nu 1 se citi niciun semn pe chip cum că ar fi 
recunoscut numele lui Raglan. 

— Credem, de asemenea, şi că a furat documente 
din seiful senatorului, documente care le vizează pe 
unele oficialități de la nivel înalt din cadrul 
guvernului. Prin urmare, vedeţi şi dumneavoastră că 
ar putea să fie compromisă siguranţa naţională. E 
posibil să avem interese comune. 

Mintea lui Jack Swain o luase razna. Raglan îi 
spusese că ştia unde erau documentele, iar Voss îi 
spunea acum că cei de la FBI credeau că le-ar avea 
deja. Raglan n-ar fi avut niciun motiv să-l mintă, 
însă un agent FBI avea motive întemeiate să îl 
momească pe Swain şi să semene confuzie. Cum de 
făcuseră legătura între el şi senator? Îşi păstră 
calmul şi se arătă dezinteresat. 

— Cum aţi ajuns de la senator la mine şi de ce 
sunteți de părere că ar fi vorba despre unele 
documente cu caracter sensibil? o întrebă. 

Voss nu se grăbi deloc să răspundă. Continuă să-l 
privească direct în ochi pe Swain. Voia ca el să 
creadă că ştia mai multe decât ştia de fapt. Ridică 
din umeri. 

— M-am gândit că poate colaboraţi în cadrul 
vreunei anchete cu privire la documentele 
respective. Senatorul le comunicase numele 
dumneavoastră celor de la poliție înainte să moară şi 
spusese că seiful îi fusese spart, precum şi că 
fuseseră sustrase mai multe dosare secrete. 

Se ridică în picioare. 

— Dar cum spuneţi şi dumneavoastră: 
informaţiile pe care le aveţi vizează o chestiune de 
siguranţă naţională, aşa că presupun că ne vom axa 
pe alte linii de anchetă. 

Îi întinse mâna. 

— Vă mulţumesc pentru timpul acordat, domnule 
director Swain. 

Swain zăbovi cu strânsoarea câteva secunde în 
plus decât ar fi fost necesar. 

— Vă asigur că omul nostru care îl urmărea pe 
senator nu a fost implicat în niciun fel în 
evenimentele de astă-noapte. 

— Mă bucur că ne-aţi asigurat de acest lucru. 
Mulţumesc. Avem câteva piste cu privire la suspect 
şi cred că îl vom prinde în curând. Cei ca el lasă 
mereu urme, spuse zâmbind. Preponderent, e vorba 
despre cadavre. 

Secretara lui Swain o însoţi pe Voss afară, în 
vreme ce Swain rămase în birou şi se uită pe geamul 
care dădea în curtea principală. Raglan îi spusese că 
senatorul nu avea documentele, însă acum cei de la 
FBI veneau cu o altă poveste. Oare agenta crezuse 
minciuna cum că ar fi pus pe cineva să-l urmărească 
pe senator din cauza dispariției lui Casey? Era şi 
ăsta un mijloc de a ascunde implicarea lui Raglan în 
cazul în care descoperea cineva că era amestecat în 
toată treaba. Trebuia neapărat să vadă de ce se 
interesase FBI-ul de caz şi, mai mult de-atât, trebuia 
să dea de Raglan. 

Cât timp mai avea la dispoziţie? Întârziase atât 
din cauza unei programări la medicul oncolog. 
Cunoscuse mulţi ucigaşi eficienţi la vremea lui, dar 
cancerul de pancreas se dovedise a fi cel mai letal 
dintre toți. Mai letal chiar decât Raglan. Acum, 
englezul era cel vânat. Care dintre ei avea, oare, să 
moară primul? 

Raglan plecă la puţin timp după Voss. Lăsă geaca 
cu dispozitivul de urmărire în cameră. Puțin 
probabil să mai încerce să-l ucidă la puţin timp după 
tentativa eşuată, mai ales în timpul zilei. Aveau să-l 
urmărească odată ajuns pe stradă şi mai apoi să 
încerce din nou să-l omoare. Din câte ştiau cei care 
stăteau la monitoare şi îl supravegheau, Raglan încă 
se afla în camera de motel şi se recupera după atac. 
Găsise un hanorac vechi în portbagajul motocicletei 
pentru drumul spre Stafford. 

El şi Voss conveniseră asupra unui plan pentru 
după-amiază şi seară. Raglan voia să se întoarcă în 
Stafford, acasă la Zeller, la puţin timp după ce 
plecau muncitorii de pe şantier. Treaba lui Voss era 
să-l interogheze pe Jack Swain, prefăcându-se că ar 
fi implicată în ancheta uciderii senatorului. Nu 
exista niciun motiv pentru care adevărații 
anchetatori să ia legătura cu Swain, căci nu aveau 
de unde să ştie de legăturile sale cu Raglan sau 
Zeller. Pentru oricine lucra la FBI sau la poliție, 
Jack Swain era un oarecare. Depindea de Voss să-l 
convingă de contrariu. Raglan trebuia să scuture 
bine copacul şi să vadă dacă Swain dezvăluia ceva 
despre Zeller sau despre investigația acestuia cu 
privire la achizițiile ilegale de armament, ori dacă se 
dădea cumva de gol că ştia cine e Raglan. Mai 
presus de toate, însă, voia să vadă dacă Swain se 
panica de la întrebările lui Voss şi dacă ceda. 

„Panica” era însă termenul greşit în cazul lui 
Swain. Ar fi fost mai potrivit „acțiune rapidă”. 
Raglan fusese chemat să dea de urma lui Zeller şi să 
îl aducă înapoi, iar teama care stătea la baza acestui 
scenariu era reprezentată de dovezile găsite de 
Zeller şi persoanele cu care le-ar fi putut împărtăşi. 
Raglan reluă mental fiecare etapă a propriei sale 
implicări. Îi puseseră dispozitivul de urmărire în 
Florida; aşa reuşise echipa de ucigaşi să-l 
urmărească până în Washington. Totuşi, înainte de 

asta, doar Jack Swain şi, poate, Zeller ştiuseră că 
Raglan luase legătura cu Bob de Vere. 

Verifică dacă acea cheie de la uşa din spate 
rămăsese unde o lăsase, şi anume într-o scoică sub 
care pusese o bucăţică de frunză. Frunzuliţa 
dispăruse. Aşa cum bănuise, cineva tot pătrunsese în 
locuință. La fel ca Raglan, şi intrusul respectiv 
ştiuse cum să nu declanșeze alarma. Dădu cu 
spatele şi intră cu Honda în garaj, închise uşile şi 
luă puşca de asalt cu el. Tastă codul în cutia de 
alarmă, încuie uşa în urma sa şi se duse să verifice 
încăperile din casă. Nu umblase nimeni la 
bibliotecă. Cărţile pe care le aşezase drept semne 
erau exact acolo unde le lăsase. Se aplecă şi mai 
verifică o dată. Şuruburile ascunse pentru panoul 
din spate erau încă dosite în spatele rafturilor. Merse 
şi prin celelalte camere, apoi ieşi în curtea din spate, 
puse cheia la loc în scoică, intră pe uşa dinspre 
curte, o încuie, după care activă din nou alarma. 
Odată revenit în biroul lui Zeller, scoase cărțile pe 
care le pusese una peste alta şi se asigură cu grijă că 
le va putea aranja la fel în aceeaşi ordine. În cazul în 
care intrusul fusese în casă de când plecase el şi 
verificase rafturile, ar fi observat că fuseseră 
mutate. Raglan deşurubă panoul, scoase dosarele şi 
aranjă totul exact cum era. 

Acum nu mai rămăsese decât să aştepte. 

Observă că începuseră să plece primii muncitori 
de pe şantierul de alături. Iniţial, răzbăteau vocile 
vesele ale bărbaţilor care încheiau ziua de lucru. 
Apoi, nu s-au mai auzit nici uneltele şi nici sunetele 
de ciocan; străduţa se cufundă în linişte. Bănui că 
intrusul avea să vină pe la gardul din spate, apoi pe 
o parte a casei şi să intre pe uşa din spate. Se întinse 
pe canapea, ca să-şi odihnească rana pe cât posibil. 
Citi iar unul dintre dosare. Datorită discuţiei purtate 
cu senatorul Thomas, ştia acum că acele companii- 
paravan erau conduse de nişte fantome. În spate se 
aflau adevărații făptaşi responsabili de traficul ilegal 
cu arme. Era sigur că cei implicaţi aveau şi un alt 
motiv pe lângă acela că „ciuguleau” bani de la 

guvernul american. Tipii ăştia se credeau patrioţi, 
ceea ce însemna că armamentul ajungea undeva 
unde credeau ei că va deservi cumva interesele 
Americii. Acum că 1 se conturase o imagine mai 
clară cu privire la cei care îşi spuneau „Consiliul”, 
avea nevoie să obţină dovezi care să demonstreze că 
aceştia conspirau. Zeller adunase probe care arătau 
legătura dintre ei şi achiziţiile ilegale de armament, 
însă nu avea nimic concret în acea privinţă. Raglan 
trebuia neapărat să găsească locul unde ţineau 
armamentul. Dacă reuşea să facă asta, putea să dea 
şi de urma asasinului care îi ucisese doi prieteni. 

Lăsă dosarul din mână şi ciuli urechile. Se auzi 
un scârţâit de la portiţa din lemn şi o bufnitură 
înfundată, semn că cineva sărise gardul. Verifică 
geamurile din faţă şi din spate. Văzu un bărbat care 
tocmai sărise gardul de la curtea din spatele casei. 
Era îmbrăcat cu o geacă groasă din pânză, dedesubt 
purta o cămaşă cadrilată, hanorac cu glugă şi pe cap 
o căciulă din lână. Nu 1 se vedea chipul. Raglan auzi 
yala, apoi bip-ul de la alarmă, după care linişte. 
Bărbatul icnea de la efort. Se auzi sunet de bocanci, 
iar apoi tălpile cu şosete pe parchetul din lemn de pe 
hol. Se duse direct în biroul lui Zeller. Raglan se 
mişcă fără să scoată un sunet, ciulind urechile la 
ceea ce făcea intrusul care habar n-avea de prezenţa 
lui acolo. Acesta mută scaunul de la birou, apoi se 
auzi cum aşază cărţile pe masă. Raglan înaintă cu 
grijă spre uşa biroului, apoi privi la silueta aplecată 
care dăduse raftul deoparte ca să ajungă la 
şuruburile compartimentului ascuns. 

— Salutare, Casey, îi zise. 

Casey Zeller se întoarse şocat. Atât fusese de 
surprins, încât se izbise cu spatele de bibliotecă, 
făcând să cadă câteva cărţi de pe rafturi. Fu însă agil 
ŞI rapid, iar expresia şocată se transformă în uşurare. 

— Raglan! Credeam că te-au omorât! Sunt al 
dracului de bucuros să te văd! 

Zeller se redresă. Îi povesti cum hotărâse să iasă 
de la loc sigur, crezând că Raglan murise în 
schimbul de focuri de la senator. 

— Am fost pe-aproape, spuse Raglan. 

— Când ţi-ai dat seama că eu eram cel care tot 
intra în casă? întrebă Zeller. 

— Mi-a luat ceva timp. Iniţial, am crezut că 
grupul de ucigaşi mai avea o echipă care se ocupa 
de curăţenie şi că ştiau cum să treacă de alarmă. 
Apoi, mi-am dat seama că urma de gheată din garaj 
fusese lăsată după ce trecuseră pe aici agenţii FBI şi 
poliţiştii care veniseră să ancheteze dispariția ta, 
precum şi că fusese lăsată intenţionat. Speram că 
eşti tu şi că ai vrut s-o observ. Tot atunci ai şi 
introdus adresa senatorului în GPS-ul maşinii. Dacă 
ar fi fost acolo în prealabil, sigur agenţii FBI ar fi 
verificat şi l-ar fi interogat. Informaţiile alea erau 
pentru mine. 

Zeller zâmbi. 

— Speram că ai să te prinzi, dar când am văzut 
ştirile, m-am gândit că ţi-am semnat condamnarea la 
moarte. 

— Nu ai fost urmărit până aici? întrebă Raglan. 

— Nu, sunt „curat”. 

Raglan îl conduse spre camera de zi, ca să poată 
vedea atât partea din faţă, cât şi pe cea din spate a 
casei. Prima întrebare a lui Zeller fu legată de soția 
sa. 

— E departe de-aici, în Pennsylvania. 

— Dar nu cunosc pe nimeni acolo. 

— Asta era şi ideea. E vorba despre o veche 
prietenă a ei. Nu mai ştie nimeni de ea. E vremea să 

pleci, Casey. Trebuie să dispari până se liniştesc 
apele. Din oraşul în care se află Anne face 14 ore cu 
trenul până la Toronto, dar dacă nu se înrăutățește 
vremea, poate ajunge acolo în şase ore cu maşina. 
Încă nu i-am zis, dar am găsit deja un hotel mic în 
oraş la care să se cazeze. Asta era cea de-a doua 
parte a planului meu de a o scoate din State dacă era 
necesar. Gata, pentru tine drumul se opreşte aici. Eu 
am câteva conturi de reglat. În afara atacului asupra 
senatorului Thomas, oricine-ar fi persoana care îmi 
suflă în ceafă i-a ucis pe Bob de Vere şi pe un bărbat 
nevinovat care m-a ajutat. 

— Îmi pare rău. La dracu”, mizeria asta a dus la 
moartea multor oameni buni. 

Raglan formă numărul lui Anne Zeller şi îi întinse 
telefonul lui Zeller. 

— Vorbeşte cu soţia, trebuie să afle că eşti bine. 
Zi-i să se cazeze la Hotelul Orchard din Toronto. 

Se ridică. 

— Fac eu cafea. 

Raglan rămase la bucătărie suficient încât să audă 
cum vocea bărbatului deveni mai calmă şi mai 
joasă. Când reveni, observă că expresia tensionată 
de pe chipul lui Zeller dispăruse. Avea ochii umezi, 
iar mâna îi tremură uşor când luă cana cu cafea de 
la Raglan. 

— Nu ştiu cum să-ţi mulţumesc îndeajuns. 

— Te duci la ea? 

— Aş prefera să rămân şi să duc treaba asta până 
la capăt. 

— Nu se poate. În clipa în care te văd, totul se va 
sfârşi. Fie te împuşcă pe loc, fie se panichează şi se 
dau la fund timp de câteva luni. Poate ambele. 
Pierdem progresele înregistrate. 

Zeller încuviinţă; aveau multe de discutat până ce 
pleca să fie alături de soţia lui. 

— În regulă. Trebuie măcar să punem cap la cap 
unele informaţii acum, cât încă mai eşti bine 
sănătos. S-ar putea să mai avem totuşi o şansă să 
scoatem la iveală ceea ce am descoperit eu. 

Raglan îl ascultă cu atenţie în timp ce îi explică 
de ce şi cum dispăruse. 

În acea seară, ieşise să alerge aşa cum făcea 
întotdeauna, pe un traseu de opt kilometri. Timp de 
mai multe zile observase că era urmărit şi ştia şi 
motivul: era aproape să demaşte un cartel puternic 
de traficanţi care operau atât pe plan intern, cât şi 
internaţional, şi care strângeau un întreg arsenal 
menit să pornească un război în străinătate şi să 
arunce America în miezul întregii conspirații. Îşi 
făcuse planul cât de bine putuse: avea un set de 
haine ascuns la vreo trei kilometri de casă. Dacă 
mai aştepta mult să se facă nevăzut, ar fi venit după 
el, iar asta ar fi însemnat că o răpeau pe Anne ca să- 
| determine să coopereze. Venise vremea să se dea 
la fund. Pornise pe traseul din pădure pe care îl 
cunoştea perfect, ştiind că nu aveau să-l urmărească 
pe acolo, şi îşi luă pachetul pregătit. După trei ore se 
întorsese la camera mobilată cu ce avea nevoie, pe 
care o închiriase cu o lună în urmă, şi unde ţinea şi 
o autofurgonetă stil „papuc”. Cumpărase şi plătise 
totul folosind un nume fals, cu acte pregătite în 
prealabil. 

În acea primă noapte petrecută departe de soţia şi 
de casă fusese măcinat pur şi simplu de sentimentul 
de vinovăţie pentru că o părăsise. Singura alinare 
fusese convingerea că o proteja prin singura cale 
posibilă. Stătuse ascuns timp de două zile, ştiind că 
vor veni membri ai mai multor agenţii şi că o vor 
interoga. Însă Anne era puternică şi avea să se ţină 
tare, căci odată ce o interogau agenţii federali şi 
poliția de la Pentagon, urma să fie istovită, dar în 
siguranţă. Faptul că ştia că soţia lui nu mai era în 
pericol îi mai uşurase acea senzaţie cumplită pe care 
o resimțea ştiind că ea suferea. Când realiză că se 
mai  liniştiseră apele, se  amestecase printre 
muncitorii de pe şantierul de lângă casa lui, dându- 
se cu mare ușurință drept unul de-ai lor. Astfel, 
trecuse din casă în casă deghizat în uniformă de 
muncitor, cu centură şi cască specială pe cap. 

Nu fusese greu să îşi supravegheze propria 
locuință. Îi privise pe anchetatori cum se tot 
perindaseră pe la el şi îi puseseră nenumărate 
întrebări soției. Se pregătise oricum în prealabil 
pentru acest scenariu. Toată treaba fusese o 
adevărată operațiune clandestină; singura diferență 
era faptul că nu avea o denumire oficială. Totul 
depindea de implicarea unui om din exterior chemat 
de Serviciile de Informaţii, cineva în care avea 
încredere fără reţineri şi care, odată sosit la faţa 
locului, avea s-o ducă la loc sigur pe soția sa. 
Aşteptase cu mare răbdare preţ de mai multe nopți 
în pădure, până ce îşi făcuse Raglan apariția la el 
acasă. Zeller asistase neputincios la sosirea unui 
bărbat pe care îl recunoştea din investigația sa şi 
care pătrunsese apoi în casă. Acesta făcea parte 
dintr-un grup de asasini, însă nu a mai ieşit din 
locuinţă. La puţin timp după aceea, soţia lui ieşise 
cu o valiză, fiind însoțită de Raglan. La lăsarea 
întunericului, Zeller intrase şi ridicase trupul 
neînsuflețit. Acesta era acum îngropat sub fundaţia 
uneia dintre casele din apropiere. 

— Ştiai că aveai instalate camere de 
supraveghere aici? îl întrebă Raglan. 

Zeller încuviinţă. 

— Eu le pusesem ca s-o pot urmări pe Anne de 
pe telefon. 

— lar eu le-am deconectat. Scuze, credeam că 
tipii ăia le puseseră. 

— Apucase senatorul să îţi zică ceva înainte să-l 
omoare? întrebă Zeller. 

— Era de partea noastră şi a fost şocat când i-am 
spus numele celor din dosare. Eram pe cale să vin 
înapoi aici ca să le iau şi să i le duc, când s-a 
întâmplat totul. Te-am dezamăgit, Casey. Habar n- 
aveam că îmi puseseră un dispozitiv de urmărire. 
Deja aveau o echipă pregătită să descindă. Nici nu 
era nevoie să fie mari genii odată ce au verificat 
rapid adresa şi mi-au dat de urmă. Senatorul 
Thomas mi-a zis că aveai îndoieli cu privire la Jack 
Swain. 

Zeller se aşeză pe un fotoliu şi îşi scoase ghetele. 

— Nu ştiu. 

— EI a fost cel care te-a implicat în operaţiunea 
clandestină ca să investighezi afacerile ilegale cu 
armament. 

— Da, şi poate că a făcut-o întocmai ca să vadă 
dacă putea cineva să dea în vileag conspirația şi 
dacă putea demonstra că e şi el implicat. 

— ŞI este? 

Zeller clătină din cap. 

— Nuss sigur. Am ascuns şi un stick de memorie. 
Informaţiile din dosarele pe suport de hârtie ar putea 
oricând să cadă în mâinile cui nu trebuie şi să fie 
distruse. Acesta era planul meu de rezervă. L-ai 
găsit? 

— E în siguranţă. Am observat că nu l-ai criptat. 

— Nu puteam, asta în cazul în care mi se 
întâmpla ceva. Trebuia ca fişierele să poată fi 
accesate şi citite. 

— Fi bine, i-am pus eu o parolă: 26-9-7-26-1-7. 
Și un copil de şase ani o poate sparge într-o oră, dar 
pentru un timp le poate pune bețe în roate 
persoanelor nedorite în cazul în care ajunge la cine 
nu trebuie. 

Casey memoră secvenţa de numere. 

— Şi stickul? 

— L-am ascuns, spuse Raglan. 

Pe chipul nebărbierit al lui Zeller se citea 
uşurarea. Zâmbi. 

— Ştiam eu c-ai să-l găseşti. Rahatul ăsta e mare 
de tot, îi mai spuse. Nu ştiu exact cine e implicat. 
Îmi pusesem toate speranțele în senatorul Thomas 
în ideea că mă va ajuta să scot totul la iveală. 

Raglan se aplecă în față. 

— Îi voi acorda lui Swain şansa de a demonstra 
că nu e implicat. Îi spun că știu că documentele sunt 
aici. 

— ŞI intenționezi să i le dai? 

— Da. 

— Raglan, dar atunci se duce totul naibii. Dacă e 
implicat, va distruge dovezile. Dacă nu, atunci 

trebuie să fim siguri că va continua cu ancheta 
înainte ca toată treaba să ne explodeze în nas. 

— Cred că merită să ne asumăm riscul. Tu ai 
făcut asta când i-ai împărtăşit senatorului îndoielile 
tale cu privire la Swain. Dacă se dovedeşte că e 
implicat, putem folosi memoria USB. Odată ce-i 
scoatem la iveală pe tipii ăştia, informaţiile vor 
ajunge direct la FBI şi la Departamentul de Stat. 
Dar nu e încă momentul, cel puţin până aflăm în 
cine ne putem încrede. 

— Swain nu va muşca momeala. 

— Dar cineva sigur o va face. Poţi să-mi explici 
mai pe larg ancheta? 

Zeller se întinse să ia sticla de whisky de pe 
măsuţa de cafea. Gesticulă cu sticla în mână. 

— Mă bucur să văd că te-ai simţit ca acasă aici. 

Raglan ridică din umeri. 

— Păi, am locuit aici vreo două nopţi. Vă trebuie 
o canapea mai mare. 

Aşteptă cât Zeller „îmbunătăţi” cafeaua. 

— Aş zice că totul a început acum vreo doi ani, în 
Venezuela, spuse el. 

— Când am avut şi eu misiunea aia acum câţiva 
ani? întrebă Raglan. 

— Nu, mai târziu. Eu lucram la Agenţia de 
Informaţii pentru Apărare, iar Swain la CIA şi era în 
plin proces de ascensiune în ierarhie. La vremea aia 
mi-a ajuns la urechi un zvon cum că Agenţia voia 
să-l înlăture de la putere pe preşedintele Venezuelei. 
Ştii şi tu cum funcţionează treburile. Agenţia de 
Informaţii se ocupă de ameninţarea militară, iar CIA 
de dimensiunea politică. 

— Preşedintele Maduro era căpetenia unui cartel 
de droguri. 

Zeller aruncă o privire pe fereastră, ca să se 
asigure că nu se petrecea nimic suspect afară. Liber. 
Încuviinţă. 

— „Cartel de los Soles”. Îşi desfăşura activitatea 
în Honduras şi Belize, apoi în Mexic şi ajungeau în 
final în Statele Unite. Cu banii pe care îi învârteau, 
angajaseră mână de lucru înarmată până în dinţi. 


316 


Foarte mulţi au pierit în chinuri groaznice. Unii au 
fost jupuiţi de vii, alții decapitaţi ori spânzurați de 
poduri, cu maţele scoase ca la peşti. Deci, după cum 
vezi, nu ucideau pur şi simplu oameni, ci mergeau 
chiar mai departe. 

— Luis Reyes, zise Raglan. 

Acum începea să înţeleagă cum se potrivea o 
piesă micuță în puzzle-ul mare. 

— L-ai găsit? 

— Datorită soţiei tale, care a ţinut minte unde te 
duceai când aveai liber. 

Zeller se  aşeză la loc, nerăbdător să-i 
împărtășească şi altcuiva gândurile sale cu privire la 
anchetă. 

— Reyes avea cea mai bună rută de traficare, iar 
Maduro le furniza armament greu celor de la FARC, 
aşa-zisele forţe armate revoluţionare de peste 
graniță, din Columbia. Mai degrabă ai putea spune 
că erau garda lui personală de la frontieră, gata să 
facă ce le cerea şi să acţioneze în calitate de escorte 
pentru transporturile sale de droguri. Guvernul 
columbian era furios, la fel şi cel american, dar 
omul reuşise să transforme frontiera în Vestul 
Sălbatic. Dacă tu eşti cel care seamănă haos, tot tu 
controlezi situaţia. Însă ăsta a fost doar începutul. 
Iniţial, credeam că urmăresc o singură pistă, însă 
treburile s-au complicat. 

Raglan ascultă fără să-l întrerupă, iar Casey 
Zeller îi relată începuturile anchetei sale pe când era 
staționat în Venezuela. Țara se afla în genunchi, 
America făcea tot ceea ce-i stătea în putinţă pentru 
a-l înlătura pe Maduro de la guvernare. Rezervele 
de petrol ale ţării erau secate. Maduro scotea mii de 
tone de aur prin minerit şi se folosea de 
revoluționari pentru a-i escorta prada spre Iran, care 
primea aur în schimbul petrolului. 

Raglan ridică dosarul. 

— Deci toate astea au de-a face cu faptul că SUA 
îi înarma în secret pe insurgenții din Venezuela 
împotriva FARC pentru a-i ajuta pe columbieni să 

consolideze partea lor de frontieră cu Venezuela? 
Dar n-are niciun sens. 

— Nu. Nici măcar nu e ăsta planul. E ceva la 
scară mai largă de-atât. Înainte să dispar, mă 
apropiam din ce în ce mai tare de Luis Reyes şi de 
cei care îl ajutau. Le-am zis „Consiliul”. 

— A fost extras tocmai de persoanele care îl 
plătesc. Nu mai e aici, sunt sigur de asta. Cum sunt 
la fel de sigur că acum e în junglă şi beneficiază de 
protecţie. 

Zeller continuă să-i relateze ce ştia. 

— Reţeaua lui este utilizată pentru a duce armele 
achiziționate ilegal de aici în America Centrală. 
Bănuiesc că destinaţia e Honduras, pentru că acolo 
e „terenul” său, ori poate într-o ţară care are graniță 
comună cu Guatemala. Îmi tot puneam aceeaşi 
întrebare: de ce avem nevoie să ducem armament 
ilegal acolo? Cred că Jack Swain ştie răspunsul. 
Când au înfiinţat Serviciul Clandestin, el a fost adus 
din partea CIA: un tip care fusese la Agenţie 
conducea acum operaţiuni clandestine cu obiectiv 
militar. Acum, fie se apropie prea tare de foc şi nu 
vrea să se ardă, fie ştie cât de aproape ajunsesem şi 
a vrut să mă înlăture. Indiferent ce agenţie credeam 
că mă poate ajuta, n-aveam nicio idee cine era 
implicat. Tu erai speranţa mea. 

Raglan încercă să asimileze toate aceste frânturi 
de informaţie. 

— Am câţiva tipi crânceni tare pe urme. Unii au 
fost în Mosad şi în forţele speciale israeliene. Cei 
mai buni dintre cei buni. L-am ucis pe un fost 
soldat, specialist în Orientul Mijlociu. Pe undeva e o 
legătură cu Iranul. 

Zeller nu spuse nimic, dar Raglan observă că 
informaţia pe care i-o dăduse avea însemnătate. 
Făcuse ochii mari. 

— Pe când eram staționat în Venezuela, 
vicepreşedintele lor, un tip violent şi dur pe nume 
Tareck El Aissami, stabilise legături cu Garda 
Revoluționară Islamică. Venezuelenii făceau afaceri 
cu Hezbollah-ul. Ba chiar aveau şi companii de câte 


318 


50 de oameni din partea acestei grupări, staționate 
în portul unde era transportat aurul. Peste o sută de 
tancuri petroliere au navigat din Iran spre Venezuela 
în decurs de un an. Al naibii de mult aur pentru Iran 
şi Garda sa Revoluționară. 

Raglan clătină din cap. 

— Treaba asta e mai presus de traficul de droguri. 
Hai să punem totul cap la cap: avem Mosadul, 
forţele speciale israeliene şi traficul de droguri. Să 
gândim în perspectivă. Dacă cei peste care ai dat tu 
făcuseră o înţelegere cu unităţile Mosad? Guvernul 
lor abia aşteaptă să-i elimine pe iranieni — mă rog, 
neoficial vorbind. Agenţia de Informaţii pentru 
Apărare monitorizează amenințările de natură 
militară. Dacă cineva din cadrul Agenţiei a pus 
umărul la crearea unei astfel de ameninţări? Ar fi 
vorba despre cineva care fusese deja implicat în 
demersurile de înlăturare a lui Maduro şi care ştia 
rutele de traficare atât spre State, cât şi despre 
transporturile şi zborurile cu destinaţia Iran. 

— Te referi la Swain? 

— Ar fi un candidat. Cel puţin. A condus 
operaţiuni speciale pentru două agenţii. 

Casey arătă înspre unul dintre dosare. 

— În cine să avem încredere să folosească în 
scop nobil informaţiile de aici? Dacă Swain se află 
în spatele chestiei ăsteia, atunci nu ştim care dintre 
vechii lui amici de la CIA îl sprijină. Senatorul 
Thomas era singura mea speranţă. Înainte să plec, 
am încercat să scot totul la iveală. Am reuşit să-i 
trimit o copie a dosarelor unei reporterițe de la 
cotidianul The Washington Post. Au ucis-o şi pe ea. 
Nu am auzit să se spună nimic despre asta ori 
despre descoperirea unei conspirații, şi nimeni de la 
ziar nu aflase nimic. Era reporter de investigaţii şi îi 
plăcea să nu-şi dezvăluie intențiile. Abia ce îi 
dădusem documentele, că a şi murit. Putem să mai 
încercăm, mai sunt şi alți jurnalişti, dar dacă 
nenorociţii ăştia află ceva, iar vor muri nevinovaţi. 
Nu ştiu cum au aflat de ea; singura presupunere ar fi 
că îmi ascultau telefonul de la bun început. M-a 

sunat aici într-o seară. Să fiu al dracului dacă ştiu 
cum făcuse rost de numărul meu, însă m-a sunat şi a 
murit din cauza asta. 

— Trebuie să înfruntăm situaţia. Am un om de 
legătură la MI6, dar s-ar putea să nu aibă de ales şi 
să dea informaţiile mai departe, spuse Raglan. Ar 
putea ajunge pe birourile celor de la CIA în decurs 
de câteva ore. N-o să rămână nicio agenţie să nu ştie 
despre asta. Trebuie mai întâi să-l facem pe Jack 
Swain să-şi dezvăluie intenţiile, orice-ar fi. 

— Cum? 

— Am pe cineva care s-a dus deja la el şi l-a 
„scuturat”. Dădu băutura pe gât. 

— Tipa e de la FBI, dacă-ţi vine să crezi. 


320 


50 


Jenna Voss plecă de la întrevederea cu Jack 
Swain, asta după ce se asigurase că n-o urmărea 
cineva de la Pentagon. Odată ajunsă la firma de la 
care închiriase maşina, o luă pe a ei, se duse înapoi 
la motel şi predă cheia. Voia să se menţină cu un pas 
înaintea celor care încercau s-o lege de schimbul de 
focuri de acolo. Sigur ajunsese informaţia la biroul 
din D.C. şi era posibil ca cineva să fi făcut deja 
conexiunea. Nici nu era nevoie să se chinuie. Voss 
ştia că vizita ei la Jack Swain era asemenea 
zgândăririi unui cuib de viespi cu un băț. Îi sună 
telefonul. Kim Burton era deja la curent. Voss 
răspunse. 

— Da, Kim, spuse. 

Vocea lui Burton era calculată. Un ton răbdător, 
pe care îl adoptă părinții sau profesorii care îi 
explică ceva unui copil obraznic. 

— Jenna, îţi fac o favoare. Nu sunt superiorul tău 
ierarhic direct, însă îţi zic că-ţi sapi groapa, 
profesional vorbind. 

Voss simţi cum o năpădeşte un val de satisfacție. 
Dacă Burton încerca s-o convingă încă o dată să se 
ducă înapoi la Clarksburg, atunci însemna că Jack 
Swain contactase echipa FBI care ancheta uciderea 
senatorului şi le adresase tot felul de întrebări de 
îndată ce plecase ea. Pesemne că apelul respectiv o 
pusese pe jar pe Kim Burton. 

— Sunt destul de ocupată acum, Kim, spuse 
Voss, pe un ton politicos, dar sfidător. 

Oare cât avea să-i ia s-o enerveze pe agenta cu 
experienţă, îndeajuns încât să-i sară ţandăra femeii 
calme şi rezervate? Nu prea mult. Vreo şapte 
secunde. 

— Du-te dracului, Jenna. 

— Ce-i, Kim, ai o zi proastă? 

— Ascultă-mă, naibii! Dracu” ştie ce pui la cale, 
dar nu ai absolut niciun fel de autoritate ca să 

discuţi cu Jack Swain de la Pentagon. Din acest 
moment, eşti suspendată din funcţie în mod oficial. 

— Nu ai autoritatea necesară ca să faci asta, Kim. 
Nici măcar nu folosim aceeaşi baie la serviciu. 
Divizia ta e aici, în buricul capitalei, iar a mea e la 
patru ore distanţă. 

— Atunci de ce, mama naibii, nu eşti acolo? 

— Pentru că sunt de părere că am dat de o pistă 
bună în ceea ce priveşte uciderea senatorului şi 
vreau să ştiu ce are a face directorul adjunct al 
Serviciului Clandestin de Apărare cu toată tărăşenia. 
Poate că nu am probe concrete şi s-ar putea să crezi 
că instinctul mi-a luat-o razna, dar am un sentiment 
puternic în legătură cu asta. 

Kim Burton trase adânc aer în piept. Trebuia să se 
calmeze puţin. Voss o auzi cum respiră. Era 
distractiv să calci lumea pe bătături. 

— Instinctele tale s-au dovedit a fi letale în 
trecut, Jenna. Îmi fac griji pentru tine şi pentru 
sănătatea ta mentală. Eşti înarmată şi, posibil, 
periculoasă. Îţi zic să te prezinţi de urgenţă la sediul 
din Washington şi să predai insigna şi arma din 
dotare. 

— Chestia cu sănătatea mentală ţine de FBI. Eşti 
pregătită să asculţi ce am de zis? Dar ceilalți? Crezi 
că e posibil ca sediul din D.C. să fi făcut verificări 
şi să observe că unul dintre ofiţerii Serviciului 
Clandestin de la Pentagon dispăruse? Nu crezi că e 
posibil să-i fi verificat computerele din casă acum 
câteva săptămâni? Au mai încercat colegii de la 
FBI, poliția de la Pentagon şi Departamentul de 
Poliţie din Comitatul Stafford să-l interogheze pe 
Jack Swain? Bărbatul dispărut era unul de-ai lui. 
Ancheta lor a fost una superficială. Ar fi putut la fel 
de bine să-l întrebe ce a servit la cină cu o noapte 
înainte de dispariţia subalternului său. Tot ceea ce 
va spune Swain e că orice informaţii ar deţine intră 
sub egida siguranţei naţionale. Trebuie să puneţi 
presiune pe el. 

— Dacă ai ceva informaţii, comunică-mi-le 
acum. 

Vocea lui Burton era calmă, dar dură. 

— Ce alt motiv ar fi avut Swain să te sune, dacă 
nu l-ar fi zdruncinat faptul că m-am dus la el la 
birou să-i pun întrebări? Doar nu l-am acuzat de 
NIMIC. 

— Jenna, spui prostii. Hai, las-o moartă... 

Tonul lui Kim era împăciuitor acum. Mieros. 
Calm. 

— Lasă-mă să te ajut. Comunică-mi informațiile 
pe care le ai, iar eu le voi transmite mai departe 
celor de la Brigada Omucideri şi anchetatorilor mei. 
N-am ignorat niciodată probe concrete, dacă ele 
există. 

— Le-am mai dat celor de la FBI dovezi şi în 
trecut, iar ele au fost ignorate. L-am identificat pe 
cel care ne-a trădat pe mine şi pe echipa mea în 
Miami şi am fost ignorată. Nu mai accept asta, Kim. 
L-am văzut din nou. E implicat şi el în toată treaba. 

— Despre cine vorbeşti? 

— Lennie Elliot. 

— Cine mai e şi ăla? 

— Informatorul meu din Miami. El e cel care ne- 
a vândut pontul despre cea mai mare operațiune de 
spălare de bani peste care dădusem de ani buni. 
Lennie Elliot, Kim. Nenorocitul e bine mersi şi e 
implicat în nebunia care se petrece aici. 

Încheie apelul. O lăsase pe Burton ca pe ace. S-ar 
putea s-o fi enervat într-atât încât să redeschidă 
dosarul operațiunii eşuate din Miami ca să vadă 
dacă existau legături între spălarea banilor obținuți 
în urma traficului de droguri, un ofițer de informații 
dat dispărut şi uciderea unui senator. Erau şanse 
slabe, dar la fel s-ar putea spune şi despre şansele ca 
ea să mai trăiască destul încât să mai petreacă un 
timp cu englezul. Apăsă pe butonul de apelare 
rapidă şi duse telefonul la ureche. 

— Ce s-a întâmplat? întrebă Raglan. 

— Swain a negat totul. Mi-a zis că nu ştie nimic. 
Cică siguranța națională e motivul pentru care nu- 
mi poate spune mai multe. Am fost destul de neutră, 
dar i-am dat de înțeles că apăruse şi numele lui în 

decursul anchetei. Tocmai am primit un apel de la 
Kim Burton, care mi-a zis s-o las baltă. Probabil că 
Swain a sunat-o în secunda în care am ieşit din 
biroul lui. 

— E posibil să fie şi ea implicată? întrebă el. 

Întrebarea parcă o şocă pe Voss. Kim Burton era 
o femeie abilă şi ambițioasă. Deja se acumulase 
suficientă animozitate între ele încât să nu-şi mai 
vorbească niciodată. 

— Nu, nu e. Îmi pun capul, spuse Voss fără a 
ezita. 

— Ai grijă. S-ar putea chiar să se ajungă la asta, 
zise Raglan. În regulă, trecem la pasul următor. 
Sună la poliţie. Spune-le că ai primit un pont cum 
că motocicleta dispărută, furată de la apartamentul 
lui TJ Jones, se află la o adresă din Stafford. Zi-le să 
vină prin învăluire, fără tam-tam, căci ar putea fi 
persoane înarmate înăuntru. 

Voss reținu numărul casei şi strada comunicate de 
Raglan. Nu-şi dădea seama exact care era planul lui. 
Oricum, nu era vreme de explicaţii. 

— Când? 

— Într-o oră, îi spuse. Du-te în Stafford. Lângă 
centrul comercial e o cafenea cu program prelungit. 
Aşteaptă acolo. 

Apelul se încheie. 

Voss estimă cam cât urma să-i ia să ajungă în 
Stafford. Dacă Raglan voia să vină şi ea acolo, 
înseamnă că planul era să plece din oraş. Formă 
numărul. Treburile deja se mişcau mai repede, iar 
capcana era pe cale să fie întinsă. Trei bătăi sacadate 
ale inimii, şi cineva răspunse. 

— Domnule detectiv Delaney, aici agent special 
Jenna Voss. Am o pistă pentru voi. 

— Vă ascult. 

Voss îi dădu adresa lui Zeller. 

— Sunt dovezi acolo legate de uciderea lui TJ 
Jones şi, foarte posibil, de moartea senatorului 
Thomas. Vă dau pontul vouă ca să acţionaţi până se 
pregătesc şi colegii mei. Intraţi în linişte şi abordaţi 


324 


situaţia cu precauţie, domnule detectiv, căci bărbaţii 
din casă sunt înarmați. 

Delaney nu era genul care să întrerupă sau să 
pună la îndoială modul în care intrase Voss în 
posesia informaţiilor respective. Treburile astea 
puteau fi lămurite şi ulterior. Delaney închise. 

— N-ai pentru ce, spuse ea în gol. 


Raglan se întoarse spre Casey Zeller. 

— Poliţia ajunge în mai puţin de o oră. 

Deja se întuneca. Raglan aruncă o privire pe 
geam. Strada era pustie. Umbrele întunecate de la 
casa pe jumătate construită de vizavi aveau să fie 
ascunzătoarea perfectă pentru când soseau poliţiştii. 
Raglan apăsă o tastă de apelare rapidă. 

— Avem însă nevoie de ajutor suplimentar dacă e 
să-i dăm înainte cu planul. 

Nu dură mult până ce persoana de la celălalt 
capăt al firului răspunse. 

— Maguire, cât timp poți păstra pentru tine ceea 
ce urmează să-ţi zic, fără să devină oficial? 

— Oricât de mult e nevoie, spuse Maguire. Sau 
până când nu voi mai avea de ales. 

Raglan stătu pe gânduri vreo 30 de secunde. 

— Există o legătură între anumite unități Mosad 
care acţionează pe cont propriu şi transporturile de 
aur către Iran. Ce se petrece prin lume? 

Raglan îl auzi pe Maguire cum oftează cu 
exasperare. 

— [isuse Hristoase, Raglan, eşti aproape de ceva 
baban. Tot circulă zvonuri de vreo doi ani. Cum 
naiba de-ai dat tocmai tu peste asta, nu ştiu. 

— Mai mult pentru că încearcă să mă ucidă. 

— Mă bucur să aud că nu le-a mers. lranienii 
folosesc aurul din Venezuela ca să cumpere 
armament din China, care reuşeşte astfel să se 
eschiveze de sancţiunile impuse de americani sau de 
acordurile comerciale restrictive, prin prisma 
faptului că intervine petrolul iranian în ecuaţie. 
China are nevoie de petrol, iar Iranul şi-a vândut şi 

ultima bucăţică de suflet Chinei în urma unui acord 
comercial de anvergură. Acum, chinezii au o 
influență mai fermă în regiune, iar iranienii şi-au 
făcut câţiva prieteni noi. 

Raglan văzu cum se potrivesc piesele. 

— Maguire, află tot ce poţi despre America 
Centrală, mai ales despre Honduras. De fapt, despre 
oricare dintre ţările de pe-acolo. Vezi în care dintre 
ele ajung transporturi mari fie pe cale rutieră, fie pe 
cale aeriană. Verifică aeroporturile mici, orice se 
vede prin satelit. 

— Aeronavele noastre nu au autorizaţie să zboare 
pe acolo, dar îi putem ruga pe cei de la CIA să ne 
ajute. 

— Nu încă. Trebuie să ne dăm seama exact cu ce 
ne confruntăm aici. Încă nu ştim cine sunt jucătorii. 

— Dar ce joc or fi jucând? 

— Dacă are loc o schimbare de regim, vor viza 
înlăturarea Chinei de pe teritoriul lor. Cei de aici 
înarmează şi echipează opoziția şi insurgenții 
iranieni. Ştim mai exact despre cine e vorba? 

Maguire tăcea. 

— Ştii mai multe decât zici, Maguire. 

— Nu ai autoritatea necesară ca să-ţi spun ce ştiu. 

— Dar am nevoie să ştiu exact cu ce am de-a face 
aici. 

Pauză. Raglan îl văzu cu ochii minţii pe Maguire 
cum stă la biroul lui minimalist şi ordonat, cu pixul 
în mână cu care tot bătea sacadat în lemn, încercând 
să se hotărască ce informaţii să-i dea. 

— Bun, deci pe scurt treaba stă cam aşa, spuse 
Maguire. Statele Unite s-au îndepărtat de grupurile 
iraniene din opoziţie. Americanii vizează în 
continuare o soluție pe cale diplomatică. 

Raglan fusese sigur că nu-l înşelaseră instinctele. 

— Traficanţii nu vor tolera asta. Cine ar avea de 
câştigat dacă primeşte arme de la americani? 

— Gruparea Mojahedin-e-Khalg. Ei sunt cei care 
au sprijinit Irakul în războiul dintre Iran şi Irak, din 
anii 1980. Departamentul de Stat al SUA o 
catalogase drept o organizaţie care sprijinea 

teroriştii; asta până în 2012. Mai nou, au luat 
legătura cu ei aşa, pe neve. 

— Oficial? întrebă Raglan. 

— Nu, dar Gruparea Mojahedin-e-Khalg are 
legături cu persoane influente din State. Nu există 
niciun fel de dovezi care să implice pe cineva de la 
nivel înalt. 

— Maguire, mai sunt şi alții ascunşi bine în 
spatele cortinei. Asta a descoperit Casey Zeller. 
Urmează să înceapă. Cineva va porni un război, 
unul mare de tot. 

Raglan îi spuse lui Zeller să pună dosarul înapoi 
în spatele bibliotecii. 

— Trebuie să le acordăm suficient timp 
poliţiştilor să ajungă aici şi vizitatorilor noştri să-l 
găsească, îi zise el. Poți da drumul din nou la router 
ca să pornească toate camerele de supraveghere din 
casă? 

Zeller încuviinţă şi se duse în birou, în vreme ce 
Raglan şterse de amprente puşca de asalt folosită la 
senator acasă, după care îi goli magazia. ÎI urmă pe 
Zeller în birou. 

— Să n-o atingi. E important ca, atunci când vin 
„vânătorii de scalpuri”, s-o găsească. 

ÎI lăsă pe Zeller acolo să pună documentele la loc, 
iar el se duse înapoi în camera de zi şi verifică iar 
strada. Era linişte. Formă numărul lui Jack Swain. 
Răspunse: 

— Raglan, am sunat de două ori. 

— Am avut telefonul închis. Mi se deschisese 
rana şi a trebuit să mă ocup de asta. 

Simţi cum Swain ezită. 

— Mi-ai spus că nu erai rănit grav. 

— Nu sunt, dar începuse să-mi sângereze tăietura 
nenorocită. Trebuie să mă asigur că nu se 
infectează. Chestia asta m-a cam încetinit. Ce 
informaţii ai pentru mine? 

— A venit la mine un agent de la FBI. Au găsit o 
legătură între tine, senator şi dosarul lipsă. 

— N-are cum, minţi Raglan. Nu există nicio 
legătură. 

— Era o femeie. Mi-a spus că eşti suspectul 
principal în uciderea lui Thomas şi în alte cazuri 
soldate cu morţi. Zicea că senatorul era încă în viaţă 
când au ajuns ei la faţa locului şi că le-a spus că i-ai 
spart seiful şi i-ai luat dosarul. 

— Minte. Fă verificări şi află câte ceva despre ea, 
îi spuse Raglan, conştient de faptul că exact asta şi 
făcuse Swain. 

Ideea era să pară de partea lui. 

— Asta am şi făcut. Nimeni nu ştie nimic despre 
ea, cu excepţia faptului că e implicată în ancheta cu 
privire la uciderea senatorului. 

— Atunci cineva te joacă pe degete, zise Raglan, 
semănând şi mai multe dubii în mintea lui Swain. 
Uite care-i treaba, Jack, am aflat unde sunt 
documentele. 

Înainte ca Swain să apuce să reacționeze, Raglan 
lansă momeala. 

— Ştiu unde e Casey Zeller. 

ÎI auzi cum i se taie respiraţia. 

— lisuse, Raglan. Vorbeşti serios?! 

— Pe scurt: cadavrul lui Casey Zeller e îngropat 
sub fundaţia unei case aflată în construcţie, chiar 
lângă locuinţa lui. 

— De unde naiba ştii asta? 

— Am reuşit să scot informaţia de la unul dintre 
trăgători înainte să-l omor, acasă la senator. 

Sesiză acea fracțiune de secundă în care vocea lui 
Swain îi trădă îndoiala. Raglan la asta se şi 
aşteptase. 

— Dar nu mi-ai zis asta când am vorbit. 

— A trebuit să verific mai întâi cu ochii mei, să 
văd dacă era sau nu adevărat. Totul este exact aşa 
cum a spus tipul. De ce-ar minţi? 

— ŞI atunci, cine are dosarul? întrebă Swain. 

— Încă e acasă la Zeller, ascuns. Atât FBI-ul, cât 
şi poliția au făcut o treabă de mântuială în ceea ce 
priveşte percheziţia. E în biroul său, ascuns după un 
panou fals din spatele bibliotecii. 

— Dacă ştii unde e, du-te să-l iei. 

— N-am cum. Nu ştiu cine e implicat în toată 
treaba, Jack, iar starea nu-mi permite să fac faţă iar 
unei lupte corp la corp. Trebuie să plec de aici. Dacă 
ajung la Urgenţe din cauza rănii de glonte care mi 
se infectează, medicii vor chema poliția, iar dacă 
atât poliţiştii, cât şi FBl-ul ştiu cine sunt şi că m-am 
implicat, atunci trebuie neapărat să dispar. 

— Raglan, ceva nu se pupă aici. Cum ai aflat de 
dosar? 

— Mi-am amintit ceva ce mi-a zis nevastă-sa 
când am vorbit prima dată cu ea. Iniţial, n-am dat 
atenţie, nu mi s-a părut important. Se plânsese de 
faptul că Zeller petrecea mult timp la el în birou şi 
că făcuse dezordine când montase ramele de lemn 
pe perete. Cred că acolo le-a şi ascuns, în spatele 
unui perete fals. 

Raglan oftă, ca şi cum regreta că fusese atât de 
idiot. 

— Ar fi trebuit să verific. Îmi pare rău, Jack. Te- 
am dezamăgit de data asta, dar ce să fac dacă îmi 
sângerează rana? Trebuie să mă ocup de ea, nu pot 
face mai multe deocamdată. Soţia lui Zeller nu a 
mai activat alarma când a plecat de acasă, în caz că 
se declanşa şi-i deranja pe vecini. Poţi să te ocupi tu 
de asta? 

Raglan aşteptă. Minciuna trebuia acceptată. Dură 
o clipă doar. 

— Mă ocup eu, sigur că da. 

Aproape putea auzi cum îi mergeau rotițele lui 
Swain în cap. 

Vocea lui Raglan era frântă, o voce de bărbat 
vânat, rănit, căruia 1 se scurgea timpul. 

— Dacă agenţii federali mă au cumva în vizor, va 
trebui să mă ascund la noapte. Să mă amestec prin 
mulțime într-un bar sau ceva. Nu vreau să umblu pe 
străzi. 

Vocea lui Swain se înmuiase. Nu mai avea garda 
sus. Mai mult, încă nu-şi exprimase deloc regretele 
cu privire la presupusa moarte a lui Zeller. 

— Raglan, trebuie neapărat să mă bazez pe o 
discreție absolută din partea ta. Dacă te 
interoghează agenții FBI... 

Lăsă propoziţia în aer. 

— Ce, crezi că aş încheia o înţelegere cu ei? Nu-i 
stilul meu, Jack. Cum ai zis şi tu încă de la început, 
sunt pe cont propriu, nu mă aştept la niciun fel de 
ajutor. Auzi, cred că cel mai bine ar fi să trimiţi 
numaidecât pe cineva la Zeller acasă. 

— Bineînţeles. Şi, Raglan? 

— Da. 

— Mulţumesc. 


Casey Zeller porni primul afară din casă. 
Panourile din tablă puse pentru a delimita casele 
neterminate erau perfecte pentru a-i feri de priviri. 
Raglan îl urmă, memorând drumul în caz că 
treburile o luau pe arătură pe strada prost luminată 
şi trebuia să scape rapid de acolo. Zeller încetini 
pasul, îi făcu semn înspre zona în care lumina abia 
ajungea la zidurile clădirii în construcție şi îi 
semnală obstacolele ce trebuiau evitate. Ajunse în 
centrul casei şi urcă pe schele. Raglan făcu şi el 
acelaşi lucru. Zeller alesese bine terenul. Schelele 
erau locul perfect de unde puteau supraveghea casa. 
S-au aplecat să stea sub bârnele ce aveau să fie 
acoperişul odată terminată construcția. Deja fusese 
pregătit spaţiul necesar în cadrul din lemn, unde 
urma să fie fereastra. Erau suficient de departe de 
stradă ca să vadă atât casa, cât şi drumul care ducea 
spre locuinţă. Zeller deschise telefonul. 

— Cei pe care-i va trimite Swain vor avea sigur o 
lanternă sau ceva asemănător, aşa că-i vedem de 
aici. 

— Dacă sunt aceiaşi pe care i-a pus pe urmele 
mele, atunci sunt îndeajuns de tâmpiţi încât să 
aprindă toate luminile din casă şi să mai dea şi o 
petrecere. Văd că ăştia din Serviciul Clandestin stau 
cam prost cu recrutarea. 

Zeller oftă. 

— Nu-i nevoie să te înrolezi la Academia 
Militară „West Point” ca să ajungi agent de teren 
însărcinat cu supravegherea. 

— Ar fi un început dacă ar fi absolvit opt clase. 

Dinţii lui Zeller se vedeau pe întuneric. 

— Ai auzit asta? 

Raglan încuviinţă. Se apropia huruitul puternic al 
unei autofurgonete cu motor mare. Raglan aruncă o 
privire şi recunoscu maşina. 

— Sunt gemenii Lolek şi Bolek, aceiaşi care m- 
au urmărit şi pe mine zilele trecute. 

— Să sperăm că au adus cu ei şi o şurubelniţă, 
zise Casey în timp ce Raglan îi urmărea pe cei doi 
subalterni ai lui Swain cum parchează pe aleea din 
faţa casei şi o iau pe lângă clădire. 

După un minut, Zeller îi arătă pe ecranul 
telefonului cum cei doi intră în casă cu lanternele 
aprinse şi se duc spre biroul său. 

— Trebuia să fi instalat şi camere care redau 
sunetul. 

— Filmele mute sunt adesea mult mai distractive, 
îi zise Raglan. 

Se uită iar la ceas. 

— Poliţia din D.C. va trebui să înştiinţeze şi 
Departamentul Șerifului din Stafford. Sigur se vor 
contra în ceea ce priveşte jurisdicţia, căci astfel de 
chestiuni pot depinde de cine are mai multă 
influenţă, iar regulile pot fi ignorate. 

Zeller îi arătă lui Raglan imaginile cu cei doi 
bărbaţi. 

— Deocamdată stăm bine. Văd că desfac panoul. 

— Perfect, zise Raglan şi îi făcu semn lui Zeller 
să se apropie de gaura din perete, pe unde se vedea 
mai bine strada. 

Două maşini de la Departamentul Șerifului se 
apropiaseră în tăcere din capătul celălalt al străzii, 
cu farurile stinse. Un alt convoi ce avea în frunte un 
sedan fără însemne veni din cealaltă parte. Se pare 
că detectivii ăştia din capitală se pricepeau la 
abordarea „prin învăluire”. Singurul sunet care se 
auzea era cel înăbuşit, al cauciucurilor. Doi 
detectivi, un bărbat şi o femeie, s-au dat jos din 
maşină, după care fiecare a luat-o pe câte o parte a 
casei, făcându-le semn câtorva ofiţeri să-i urmeze. 
Echipa condusă de bărbat o luă prin lateral. Dacă 
intenția poliţiştilor era să pătrundă în casă fără a-şi 
face anunţată prezenţa, oamenii lui Swain ar fi fost 
bine să n-o facă pe masculii alfa. Poliţia nu e 
obligată să-şi semnaleze prezenţa dacă are motive 
să creadă că suspecţii ar putea reacționa distrugând 
probe preţioase. Zeller apropie ecranul telefonului 
de faţă, ca să vadă amândoi mai bine. De peste 

stradă răzbăteau tot felul de voci, în vreme ce 
întregul scenariu mut se desfăşura sub ochii lor. 
Camera era scăldată de fasciculele lanternelor, care 
arătau ca săbiile luminoase din Războiul Stelelor. 

— Mâinile sus! 

Imaginile înceţoşate cu unul dintre oamenii lui 
Swain care ducea mâna spre pistol devenită clare ca 
lumina zilei datorită focurilor de armă. 

Sunetele puternice au răzbătut peste drum, până 
la ei. 

În luminile lanternelor l-au observat pe cel de-al 
doilea bărbat în genunchi, în spatele biroului, cu 
mâinile în aer. Se auzi cum ofiţerii strigau „Liber!”, 
în vreme ce verificau fiecare încăpere. 

— Dumnezeule, Raglan, ăştia-s mai proşti decât 
câinele meu, care a murit acum Cinci ani. 

Se aprinseră luminile prin casă şi se deschise uşa 
de la intrare. Un agent de poliție de la 
Departamentul Şerifului ieşi şi spuse ceva în radioul 
din dotare. 

Raglan şi Zeller distinseră doar cuvântul 
„ambulanţă”. Polițistul luă o trusă de prim-ajutor 
din maşină şi fugi înapoi înăuntru. Cei doi au 
continuat să urmărească imaginile surprinse de 
camerele de supraveghere din casă. L-au văzut pe 
unul din oamenii lui Swain încătuşat şi dezarmat; 
detectiva care îşi pusese mănuşi din latex introducea 
dosarele într-o pungă de plastic, specială pentru 
dovezi, pe care o sigilă şi se semnă. Doi poliţişti se 
ocupau de cel de-al doilea, care zăcea întins pe 
podea. 

Deodată s-au deschis uşile de la garaj. Cum 
fuseseră aprinse luminile, l-au văzut pe detectiv 
dând târcoale motocicletei Harley. 

— E a ta? întrebă Zeller. 

— A unui prieten. 

Zeller se încruntă. 

— Poliția pare interesată de ea. 

— E parte dintr-o anchetă legată de o crimă. 
Acum dovezile de rezervă se află în mâinile poliției 
şi vor fi duse la secție, în parcarea rezervată 

autovehiculelor, întrucât motocicleta i-a aparținut 
unui bărbat ucis. 

Zeller părea şi mai încurcat. Raglan arătă înspre 
garaj. 

— Aveai o lanternă Maglite cu mâner scurt în 
garaj. 

— Da, o folosesc pentru scufundări. Se potriveşte 
cu echipamentul meu special. 

— l-am scos bateriile, am ascuns stickul de 
memorie înăuntru şi am pus-o în cutia de motor. 
Acum, Chiar dacă aceşti mahări care trag sforile 
reuşesc să pună capăt anchetei şi restricționează 
complet accesul la tine în casă, cardul de memorie e 
la loc sigur în incinta poliției. 

Pe stradă viră o ambulanţă ale cărei lumini care 
clipeau se perindau pe toate casele pe lângă care 
trecea. Oamenii din casele vecine pândeau pe la 
ferestre, în vreme ce ofițerii de la Departamentul 
Șerifului începuseră să restricționeze cu bandă 
galbenă accesul pe stradă. Raglan zăbovi îndeajuns 
încât să-l vadă pe unul din bărbaţi scos cu targa 
afară din casă, iar pe celălalt încătuşat şi pus în 
maşina detectivilor. 

— Gata, e timpul să plecăm, zise Zeller. 

Raglan continua să urmărească scena. 

— Nu încă. Hai să mai stăm câteva minute. 

— Nu mai avem ce face aici, mon ami. 

— Dacă eram în locul lui Jack Swain şi 
trimisesem două capete de cauciuc să recupereze 
anumite probe, 1-aş sacrifica pe ei primii în cazul în 
care se dovedea a fi o capcană. Însă dacă reuşesc să 
pătrundă în casă şi să obţină ceea ce căutau, atunci 
aş avea un plan de rezervă în cazul în care i-ar fi 
urmărit cineva. Astfel, aş fi avut o echipă pe undeva 
prin zonă, gata să acţioneze. Raglan aruncă o privire 
spre pădure şi spre celelalte case pe jumătate 
construite. 

— Mai mult decât atât, i-aş fi folosit drept 
acoperire, obiectivul lor fiind acela de a contracara 
eventualele obstacole după ce echipa iniţială punea 
mâna pe ceea ce trebuia. 

— Atunci de ce nu am făcut aşa fel încât să-i 
prindă şi pe ei autorităţile? Tot ceea ce-am reuşit să 
facem este să eliminăm doar doi membri ai echipei. 

— E bun, căci acum avem cu două persoane în 
minus de care să ne facem griji, plus că am făcut în 
aşa fel încât dovezile strânse de tine să ajungă în 
mâinile poliției, îl lămuri Raglan. Poliţia va fi 
îndeajuns de invidioasă pe autorităţile federale încât 
va dori să le păstreze, însă dacă Swain e cu adevărat 
implicat, atunci va pune curând laba pe ele. Poliţiştii 
ăştia nu caută să demaşte o conspirație, ci pur şi 
simplu mă vânează pe mine şi pe oricine altcineva 
cred ei că mă ajută. 

Făcu semn înspre tevatura din stradă. 

— Acum, noi suntem în avantaj. Atât 
documentele, cât şi cardul de memorie de rezervă 
sunt în siguranţă. 

Raglan aşteptă preţ de alte câteva minute, după 
care îl bătu pe Zeller pe umăr. 

— Hai să mergem. 

Raglan îl urmă pe Zeller prin şantierul întunecat, 
ocolind tot felul de autovehicule de pe stradă şi 
utilaje de construcţii parcate prin zonă, mişcându-se 
cât mai întortocheat pentru a scoate la iveală 
eventualii urmăritori. O dată la vreo 50 de metri se 
opreau, găseau un petic întunecat şi aşteptau, apoi 
mergeau mai departe. După ce trecuseră de zona 
împădurită, Zeller arătă înspre o maşină veche tip 
„papuc”,  parcată într-un canal de scurgere 
neterminată. 

Raglan şi Zeller se îndreptară spre oraş, însă 
acesta din urmă era tăcut. Raglan simţi că ceva nu 
era în regulă. 

— Lasă-mă la câteva străzi distanţă de motel, 
acolo mă aşteaptă omul meu de legătură. Voi folosi 
dispozitivul pe care mi l-au pus în geacă pentru a-i 
atrage pe urmele mele pe următorii „vânători”. Eşti 
în regulă dacă te las? 

Zeller ridică din umeri, însă strângea cu putere 
volanul. 

— Pur şi simplu nu mi se pare corect. Adică, eu 
să merg spre nord, tu să rămâi aici. De la bun 
început asta a fost lupta mea. 

— l-am promis soţiei tale că te voi găsi şi te voi 
aduce înapoi la ea. Cel mai bun lucru pe care îl poţi 
face acum este să treci graniţa în Canada şi să stai 
acolo până se liniştesc apele aici. 

— Şi cum o să se sfârşească toată treaba? N-ai să 
poţi ajunge până la cei care sunt cu adevărat în 
spatele cortinei şi trag sforile. Ai văzut şi tu câte 
straturi de camuflaj au. Zic c-ar fi trebuit să predăm 
oficial dosarul cu informaţiile adunate. Ai fi putut să 
te reabilitezi. 

— N-ar fi fost deloc uşor. Sunt un agent 
independent, care acționează în numele diverselor 
agenţii de informaţii, în mod neoficial. Nu se vor 
băga să mă scoată pe mine din treaba asta; eu 
trebuie să mă apăr singur. Aşa stă situaţia. 

— Dar şi-aşa e suficient de riscant să laşi totul pe 
seama detectivilor de la Omucideri, zise Zeller. În 
nici o zi, deja vor ajunge dosarele în mâinile celor 
care trag sforile. La dracu’, Raglan, chiar nu văd 
cum ai putea să le faci faţă pe cont propriu. 

— Poliţia le va înregistra drept dovezi. Oricine va 
vrea să pună mâna pe ele va trebui să pună presiune. 
Dacă e Jack Swain, va fi astfel nevoit să-şi joace 
cartea. Da, într-adevăr, va pune laba pe dosare, dar 
dacă se apucă să trâmbiţeze că e o chestiune de 
siguranță naţională chiar în mijlocul unei anchete 
referitoare la o crimă, atunci riscă să fie şi el 
implicat în ancheta respectivă. Asta o să-l facă să 
intre în horă. Dacă e cu adevărat îngrijorat de 
conţinutul dosarelor, va colabora cu poliţiştii şi cu 
agenţii FBI. Atât dosarul, cât şi ancheta cu privire la 
crimă sunt legate una de cealaltă. 

Zeller păru să accepte logica sa, însă nu era deloc 
mulțumit. 

— Du-te şi fii alături de Anne. Îi datorezi asta. Ai 
dat cu şutul într-un cuib de şerpi, Casey. Toată 
treaba asta nu va mai putea rămâne ascunsă mult 
timp. 

— Da, dar te pui în pericol cu dispozitivul ăla ca 
să-i faci să iasă la iveală. 

— Cu cât vin mai mulţi dintre ei după mine, cu 
atât mă apropii mai tare de persoana care a pornit 
totul, punctă Raglan. 

Oraşul era destul de aglomerat, deşi era târziu. 
Sigur era vreun concert pe undeva. Traficul ducea 
înspre centru, acolo unde erau toate restaurantele şi 
cluburile de noapte. 

Perioada asta a anului nu era propice pentru 
turişti, ci pentru localnicii obişnuiţi. Mulţi din 
suburbiile bogate veneau în centru pentru viaţa de 
noapte. Raglan revăzu în minte curba care ducea 
spre apartamentul lui TJ Jones. Acea hartă cu zone 
roşii pe care i-o desenase TJ musafirului său îl 
avertiza care zone erau periculoase, dar tocmai 
prezenţa lui Raglan adusese crima aici, într-un loc 
relativ sigur. Amintirea declanşă un răspuns izvorât 

din adâncul fiinţei sale: de asta se folosea chiar pe el 
drept momeală. Îi voia pe ucigaşi. De data asta, el 
era „vânătorul de scalpuri”. 

— Fă dreapta la semafor şi lasă-mă acolo, îi zise. 
Trebuie să-mi iau haina. 

Zeller luă curba şi trase pe dreapta, apoi parcă 
într-o zonă rezervată maşinilor. Îşi verifică oglinzile 
laterale; nu văzuse vreun semn cum că i-ar fi 
urmărit careva. Opri motorul. 

— Casey, te aşteaptă. Eu n-am pe nimeni care să 
plângă după mine. Îi datorezi asta. Mergi pe 
autostrada 1-70, apoi ia-o pe 1-80, plăteşte toate 
taxele de autostradă. Ai de mers şapte ore dacă nu 
faci opriri. Spune-mi că ai decis s-o iei spre nord şi 
să nu priveşti înapoi. În comparaţie cu mine, tu mai 
ai o familie pe lângă cea care ne-a adoptat pe 
amândoi. 

Zeller îi aruncă o privire. Înăuntrul lui se dădea o 
luptă între datoria firească de soţ şi adevărata sa 
natură. 

— Misiunea e sfântă, Raglan, îi spuse el, 
repetând acel motto care ilustra hotărârea Legiunii 
de a nu se opri până ce nu-şi atingea țelul. 

— Ai o misiune nouă acum. Asigură-te că o duci 
la bun sfârşit. 

Zeller încuviinţă cu o expresie solemnă. Au dat 
mâna. Raglan închise portiera, se întoarse cu spatele 
şi, până ce Zeller îşi verifică oglinzile, deja 
dispăruse. Intră uşor pe bandă din parcarea laterală 
şi se alătură fluxului de maşini. 

O oră mai târziu Zeller ieşise din oraş şi ajunsese 
înapoi acasă. Îl măcina vinovăția că nu-i urmase 
sfatul lui Raglan, însă de data aceasta, Raglan se 
înşela. Faptul că lăsase probele să ajungă pe mâna 
poliției însemna că întreaga investigaţie putea fi 
controlată exact de cei care figurau în dosare. În 
plus, dacă tehnicienii  criminalişti  analizau 
motocicleta prea îndeaproape? Casey Zeller era 
convins că luase decizia corectă. Aici era vorba 
despre anumite jocuri de putere, iar Raglan era un 
străin din afară, care nu înţelegea cât de împuţită era 

mlaştina. De asta procedase aşa. Ștergătoarele 
lucrau din greu să îndepărteze stropii de ploaie. Se 
arătase reticent să-l lase pe Raglan să se descurce 
singur cu ceea ce urma să se abată asupra sa. 
Vechile aptitudini de luptă se mai duc odată cu 
trecerea timpului, dar spiritul de luptător era 
înrădăcinat în străfundurile ființei sale. Rostise cu 
toată convingerea mottoul Legiunii străine, conform 
căruia misiunea e mai presus de toate. Ar fi putut la 
fel de bine să aibă acest angajament tatuat pe suflet. 

Pe când era la el acasă cu Raglan, iar englezul 
ieşise din cameră ca să-i ofere intimitate pentru 
discuţia cu soţia sa, Anne începuse să plângă 
auzindu-i vocea. Îi promisese că nu va mai trece 
mult timp şi vor fi din nou împreună. Ignorase 
planul lui Raglan pentru Toronto; revederea mai 
putea aştepta. Îi spusese soţiei să rămână în 
Stroudsburg, căci va veni la ea, însă nu încă. Nu 
putea acum, căci trebuia să-l ajute pe Raglan. Nu 
terminaseră ce aveau de făcut. Îi spusese că nu mai 
e în pericol. Altă minciună. Când îi spusese însă c-o 
iubea nespus, fusese complet sincer. Trebuia să 
rămână puternică, iar el avea să fie cu ea. În curând. 
Cât de repede va putea. 

Stătuse ascuns în tenebre timp de vreo două 
săptămâni; putea să mai facă asta din nou. lar de 
această dată îl va sprijini pe Raglan. Când acesta 
revenise în încăpere cu cafeaua, se prefăcuse că s-ar 
fi resemnat cu gândul că trebuia să se ducă la soția 
sa. Desigur că Raglan avea dreptate. Dacă inamicul, 
oricine-ar fi fost, îl identifica, atunci întreaga 
operaţiune se putea duce dracului. Dar n-aveau s-o 
facă. Acum avea o identitate nouă. Cum să mai dea 
de el? 

Clubul de jazz de pe Bulevardul Wisconsin era 
plin ochi. Raglan scană sala din priviri. Probabil 
erau vreo sută de oameni acolo şi ar mai fi încăput, 
estima el, încă treizeci. Saxofonistul cânta cu 
pasiune piesa clasică semnată Billie Holiday, „Good 
Morning Heartache””*:. Era o piesă menită să dea 
tonul atmosferei, iar cum acesta era un club unde 
lumea venea să se lase purtată de muzică, toţi cei de 
acolo ascultau cu atenţie. Cuplurile stăteau apropiat 
şi vorbeau în şoaptă. Era şi ăsta un efect al muzicii 
de acest gen. Saxofonistul era îndeajuns de bun 
încât să-l ducă pe Raglan cu gândul la Scott 
Hamilton, însă nu era chiar ca el; tipul era bun, 
totuşi. Sunt atât de mulți muzicieni talentaţi care 
cântă prin tot felul de baruri şi cluburi, dar care nu 
reuşesc niciodată să se bucure de acel succes 
internaţional răsunător. 

Voss rezervase locuri. Raglan plăti biletele în 
valoare de 30 de dolari. După ce-şi comandară 
mâncarea, se duseră să stea într-un colţ. Cu un sfert 
de oră înainte de zece începuse cel de-al doilea 
concert, aşa că atmosfera era deja înfierbântată. 
Raglan stătea cu spatele la perete ca să poată vedea 
bine intrarea. Accesul nu mai era permis odată ce 
artistul începea să cânte, aşa că aveau un răgaz ca să 
mănânce. Orice soldat ştie că trebuie să mănânci 
când şi pe unde apuci, pentru că odată ce începe 
măcelul, nu mai ştie nimeni când mai ai ocazia să 
îmbuci ceva. 

— Oricine-o fi tipul ăsta, Stanley Turrentine, au 
numit un fel delicios de mâncare în cinstea lui, zise 
Voss luând o cantitate generoasă de chiftea din crab, 
cu garnitură de fasole roşie cu sos cajun şi orez. 
Sigur au aflat deja despre atacul armat eşuat de la 
motel — chiar crezi că te vor urmări aici? 

Raglan comandase friptură de vită şi o bere rece, 
ca să fie sigur că se va sătura. 

— Swain ştie că m-am dat la fund. Indiferent 
dacă e implicat sau nu, cineva tot mi-a pus un 
dispozitiv de urmărire. 

Nu încetă deloc să privească mulțimea cu mare 
atenţie. Se încheie piesa lui Billie Holliday. Publicul 
începuse să aplaude. Era finalul primului segment 
muzical. Intraseră vreo şase persoane, care îşi 
croiseră drum prin mulțime spre masa rezervată. 
Două dintre acestea nu erau însoţite de vreun 
partener şi nici nu formau un cuplu. Păreau că ar 
lucra împreună. Se aşezară pe scaunele de la bar, 
care se eliberaseră după ce se încheiase prima 
reprezentație. Una dintre ele scrută rapid sala din 
priviri, în vreme ce cealaltă comandă băuturi. 
Raglan cobori capul. 

— Turrentine cânta la saxofonul tenor. Toate 
felurile de mâncare de aici sunt numite după 
cântăreţi de Jazz. 

— Nu ştiu nimic despre jazz. Încă îmi place 
ABBA; mă face mereu să vreau să dansez. 

Totuşi, nu era vremea acum să discute despre 
preferinţele muzicale. 

— Sunt aici, îi zise. Ăia doi de la bar. 

Voss înghiţi, se prefăcu apoi că scapă şerveţelul, 
se aplecă să-l ridice şi-i văzu pe cei doi bărbați prin 
marea de oameni. 

— Îi recunoşti? 

— Nu, dar dacă treaba asta e atât de importantă 
pe cât cred eu, atunci sigur au cel puţin o echipă 
aici, gata să acţioneze. Par a fi foşti soldați. 

Scoase câteva bancnote pentru a plăti masa plus 
bacşişul, apoi îşi dădu uşor scaunul în spate. 

— O facem acum, înainte să înceapă următoarea 
reprezentaţie, îi spuse lui Voss, apoi se ridică de la 
masă. 

ÎL urmări cum îşi croieşte drum prin mulţime, 
apoi o ia pe scările ce duceau către toaletele de la 
etajul al doilea. Unul dintre bărbaţii de la bar se uită 
la telefonul său, apoi îi făcu semn celuilalt, care 
verifică şi el ecranul; era clar că urmăreau semnalul 
de la dispozitivul băgat în haina lui Raglan. Îi văzu 

cum scrutează sala şi îl observă pe acesta, care 
tocmai urca scările. Şi-au lăsat numaidecât băuturile 
la bar şi au pornit după el. Voss aşteptă până când 
dispăruseră, după care merse uşor aplecată spre 
partea din faţă a scenei. Hotărâse să aştepte afară. 
Dacă erau o echipă de profesionişti, atunci îşi 
dădeau seama că Raglan era greu de ucis. Sigur mai 
aveau oameni în aşteptare, iar ea avea să se asigure 
că Raglan scăpa de acolo cu viaţă. 

Se duse spre intrarea principală şi o luă prin faţa 
clădirii. Raglan urma să coboare pe scara de 
incendiu. Ajunse la aleea de lângă bar. Lumina era 
atât de slabă, încât abia de puteai distinge formele 
din faţă, aşa că se deplasă în zigzag pe aleea 
îngustă, îndreptându-se din instinct spre zona din 
capăt, pe unde se prelua marfa livrată. Ținea Glock- 
ul îndreptat înainte, se lăsă pe vine când auzi ceva 
mişcare, dar constată că venea din spatele unei alte 
clădiri, aflate mai încolo pe stradă. O luă tiptil pe 
după colţ şi ajunse la o cotitură care dădea în spatele 
clubului de jazz. Odată ajunsă la următorul colţ, 
urma să aibă vedere clară înspre zona unde se afla 
scara de incendiu. Deocamdată toate bune, se pare 
că nu exista şi un al doilea grup de întăriri. Dacă 
totuşi aveau oameni pe aici, probabil se aflau într-o 
maşină parcată prin apropiere, ori aşteptau în 
parcarea prost iluminată. Trase aer în piept, ţinu 
câteva secunde, apoi expiră încet. Niciun sunet, 
nicio mişcare. Drumul era liber. Deodată o 
străfulgeră o durere profundă. În acelaşi timp, văzu 
o lumină orbitoare care făcu să 1 se taie genunchii. 
Simţi cum îi curge ceva cald dinspre creştet spre 
față. Încercă să se opună întunericului care o 
cuprindea, dar se prăbuşi cu faţa în jos pe aleea urât 


mirositoare. 


În interiorul clubului, cei doi bărbaţi ajunseseră la 
toalete. Unul aşteptă afară, iar celălalt intră; într-o 
mână ţinea pistolul semiautomat cu amortizor, iar în 
cealaltă avea telefonul. Nu era nimeni înăuntru. 

Acum, că muzica pornise iar, clienţii erau prinşi jos, 
căci nu se ieşea din sală odată ce începea 
reprezentaţia. Toate uşile cabinelor de la toalete 
erau deschise, în afară de două. Bărbatul se uită la 
uşile închise, iar luminiţa care clhpea de pe ecranul 
telefonului se tot intensifică, până ce-i indică exact 
cabina în care se afla Raglan. Se dădu un pas înapoi, 
tinti şi trase dintr-un unghi jos. Şase focuri unul 
după altul. Începuseră să sară aşchii din uşă, iar 
acesta o deschise cu piciorul şi văzu că geaca lui 
Raglan era agăţată de ţeava toaletei. Făcuse un pas, 
aşa că era acum cu jumătate de corp, inclusiv cu 
braţele, în interiorul cabinei. Raglan păşi silențios 
din cabina alăturată şi-i aplică un pumn chiar în 
spatele urechii. Fusese o lovitură cumplită, care-i 
fracturase instantaneu cea de-a doua vertebră 
cervicală, întocmai ca un ştreang. Bărbatul se 
prăbuşi de parc-ar fi fost un sac de cartofi. Raglan îi 
luă arma şi telefonul din mână. Îşi înşfăcă geaca 
găurită de gloanţe şi ieşi din toaletă, întâlnindu-l pe 
cel de-al doilea bărbat, chiar în faţa uşii. Acesta se 
întoarse, cu garda jos, căci se aştepta să-l vadă pe 
partenerul său. Raglan trase un singur foc cu 
pistolul cu amortizor. Târî trupul neînsuflețit în 
toaletă şi-l aşeză într-una dintre celelalte cabine, iar 
pe celălalt îl aranjă în poala sa; le poziţionase şi 
braţele astfel încât să stea împreunaţi într-o 
„îmbrăţişare mortală”. Le puse amândurora armele 
în mână, închise uşa, o încuie, apoi sări peste 
peretele despărțitor pentru a ajunge în cabina goală 
de alături. Notele muzicale ce răzbăteau de jos 
începeau deja să se audă în surdină. Publicul 
începuse să aplaude. Raglan găsi scara de incendiu 
ŞI ieşi în aerul rece şi proaspăt al nopţii. 

Cobori repede şi ajunse în aleea întunecată; 
lămpile stradale luminau slab tomberoanele ale 
căror umbre brăzdau zidurile clădirii. Exact când 
ajunse pe alee, o siluetă ieşi din întuneric. 

— Le-am zis eu că eşti prea bun, zise bărbatul. 

Era o voce pe care o mai auzise cândva, şi care îi 
ceruse ajutorul. Aceasta era persoana care aşteptase 

cu răbdare, în vreme ce Raglan îl căutase pe Zeller 
şi documentele secrete. 

Raglan îngheţă. Când Jack Swain făcu un pas în 
faţă, cu arma ridicată, lumina îi atinse chipul. 
Raglan observă că datorită umbrelor întunecate, faţa 
acestuia părea mai suptă. 

— Jack, ar fi trebuit să-i laşi să mă ucidă la 
motel. Nu mai poţi scăpa în seara asta. 

— A, schimbul de focuri de la motel a fost un 
eşec total. Credeau că ai la tine dosarul. Eu ştiam că 
nu-l aveai, dar nu am reuşit să-i opresc la timp. 
Ceilalți voiau să te vadă mort şi învinuit pentru 
uciderea senatorului. 

Gesticulă cu arma. 

Raglan se conformă şi se lăsă în genunchi. 

— Du mâinile la ceafă şi ţine degetele 
întrepătrunse, Raglan. Văd c-ai devenit prea rapid 
pentru mine. 

Raglan făcu iar ce-i spunea. 

— Poliţia i-a arestat pe băieţii tăi la Zeller acasă, 
Jack. Dosarele sunt la ei acum. 

— Bună încercare. 

— Nu, pe cuvânt. Eu am sunat şi le-am dat 
pontul. Zeller le ascunsese în spatele bibliotecii, aşa 
cum ţi-am zis. 

— Ai ghicit că erau acolo doar pentru că a făcut 
nevastă-sa nu ştiu ce comentariu vag. Oamenii mei 
m-au sunat înainte să ajungă poliţia să-mi spună că 
găsiseră dosarele goale. Acum mai am încă o 
încurcătură de rezolvat şi trebuie să le şi explic 
autorităților de ce ne-am dus la Zeller acasă. Treaba 
cu „siguranța națională? este expresia mea 
preferată, şi-mi place să o aduc mereu în discuţie, 
căci mă scoate din belele. 

Raglan tresări. Zeller nu pusese dosarele la loc. 
Nu avusese încredere în judecata sa, dar nu le avea 
cu el când fugiseră de acolo, deci probabil le lăsase 
undeva prin casă şi intenționa să se ducă înapoi să le 
ia. 

— Dacă documentele au rămas totuşi acolo, 
oamenii mei vor aştepta ca poliţia să termine de 

verificat locul faptei, iar de data asta vom căuta şi în 
gaură de şarpe. 

Swain zâmbi. 

— A venit vremea să fim ceva mai agresivi. 

Era la mai puţin de doi metri de el şi avea arma 
aţintită spre capul lui Raglan. Până şi un trăgător 
slab putea apăsa trăgaciul suficient de repede cât să- 
| ucidă pe unul aşezat în genunchi; şi puteai spune 
multe despre Swain, nu însă că era un trăgător 
nepriceput. 

Mintea lui Raglan o luase razna. Dacă Zeller 
ascunsese dosarele, atunci cel mai probabil 
intenționa să se întoarcă la el acasă, iar atunci urma 
să cadă în capcana întinsă de ei. Tot ceea ce 
reuşiseră să facă până atunci avea să se ducă pe apa 
sâmbetei. Avea nevoie de Voss ca să-şi facă apariţia, 
să rezolve cumva situaţia, apoi să-l avertizeze pe 
Zeller de pericol. De ce însă încă nu apăruse? Oare 
se înşelase şi în privinţa ei? Trebuia neapărat să-l 
țină pe Swain de vorbă în continuare. 

— N-or să găsească dovezile acolo, îi spuse, în 
speranţa de a-i sădi măcar o urmă de îndoială. 

— Dar acum merită să căutăm temeinic. 

Pe Swain părea să-l doară ceva. Duse mâna la 
şold, apoi oftă. 

— ŞI, ia zi, când ai început să mă suspectezi pe 
mine? îl întrebă. 

— Mult prea târziu ca să mai pot salva unele vieți 
nevinovate. Atunci când am găsit dispozitivul de 
urmărire. Iniţial, aveam dubii, căci CIA avea adresa 
mea din Florida, dar tu eşti cel apropiat de Zeller. 
Tu eşti cel care i-a încredinţat sarcina ca să îţi dai 
seama care erau hibele operaţiunii voastre. 
Problema a fost că şi-a făcut prea bine treaba. Eu 
am luat-o de la coadă la cap. Cum ar fi putut cei de 
la CIA să ştie despre legătura mea cu de Vere? Tu 
ştiai că soţia lui Zeller a apelat la el ca să dea de 
mine. Prin urmare, trebuia să moară pentru ca tu să 
poţi pregăti probe împotriva mea când venea 
vremea să-l caut pe senator. N-ar fi trebuit să ordoni 
să-l ucidă pe bătrânul din D.C. 

— A fost convenabil s-o facem. Cât timp mai 
avea la dispoziţie? Oricum îl căuta moartea pe- 
acasă. Doamna cu coasa nu respectă pe nimeni, ştii 
asta. 

— Şi-a servit ţara, Jack. 

— Asta am făcut cu toţii, Raglan, şi am luptat 
degeaba. Plus că uciderea sa te-a pus pe tine pe fugă 
şi te-a forțat să acţionezi mai rapid. 

— Câţi oameni ai ucis? De când faci asta? Din 
Franţa? 

— Am urmărit apelurile telefonice, Raglan. 
Telefonul lui Zeller îl urmăream încă de la bun 
început. Am trimis oameni în Marsilia ca să-l 
oprească pe omul tău de legătură să te sune. Chiar 
nu te voiam aici, dar ai sosit la timp ca să-i ucizi şi 
să găseşti mesajul de la Bob de Vere. Odată ce s-a 
întâmplat asta, am schimbat planul. Ştii şi tu cum 
funcționează treburile. Când împrejurările îți sunt 
potrivnice, trebuie să fii flexibil. Am decis să mă 
folosesc de tine ca să-i dai de urmă lui Zeller, apoi 
să găseşti dosarele şi senatorul care trebuia să-l 
ajute. Planul era simplu, Raglan: să-ţi înscenăm 
crimele. Pas cu pas. 

Tuşi, iar pe chip i se citi durerea. 

— Într-un final, am reuşit. 

Swain oftă din nou. 

— Obosesc al dracului de tare acum. Mă 
mănâncă de viu, pur şi simplu. 

Observă reacţia lui Raglan şi încuviinţă. 

— Cancer pancreatic. Ce să-i faci. 

Raglan îşi adânci privirea în ochii călăului său. 
Swain îşi coborî privirea şi îl lovi în obraz cu ţeava 
armei printr-o mişcare deloc blândă, apoi se 
îndreptă câţiva paşi mai încolo, să se aşeze pe o ladă 
din şipei de lemn. Încă era suficient de aproape 
încât să-l nimerească în plin dacă trăgea. Ridică 
privirea. 

— Ştii ce, Raglan? Pun pariu că mi-a rămas mai 
puţin de-o lună. Cancerul ăsta în fază terminală 
reuşeşte mereu să te facă să apreciezi mai mult cerul 

înstelat. Odată ce murim amândoi, nimic din toate 
astea nu va mai conta. 

Swain se aplecă înainte, cu braţele sprijinite pe 
genunchi. Adoptase un ton de conversaţie, de parcă 
erau doi vechi prieteni care depănau amintiri. 

— Raglan, ai avut un rol important în toată 
tărăşenia asta. Datorită faptului că ai fost atât de 
eficient, te putem folosi drept ţap ispăşitor. Cu 
ajutorul abilităţilor tale, l-am găsit pe senator. 
Astfel, spuse zâmbind, mulţumită ţie, am câştigat şi 
acum vom declanşa războiul dorit. 

— Mai e şi un card de memorie, de rezervă, care 
conţine toate informaţiile din dosare. L-am ascuns 
într-un loc sigur. 

Lui Swain nu-i păsa câtuşi de puţin. 

— Şi ce-i cu asta? Odată ce mori tu, nu-l va mai 
găsi nimeni niciodată. 

— Casey Zeller trăieşte. S-a ascuns în văzul 
tuturor de la bun început şi ştie despre existenţa 
unităţii de stocare. 

— E o cacealma. 

— În regulă, să zicem că aşa e. Merită să rişti şi 
să mă ucizi? 

— Uite care-i povestea pe care am s-o relatez eu: 
Zeller e un trădător. Tu ai lucrat în cârdăşie cu el, 
ori invers, oricum ar fi, nu e relevant pentru mine. 
Eu te-am prins şi te-am ucis pe tine, cel implicat în 
asasinarea senatorului Thomas. Mai văd eu ce şi 
cum scornesc mai departe. 

— Morţii nu ne părăsesc niciodată, Jack. Voi ţine 
minte suferința pe care ai dezlănţuit-o asupra unor 
oameni nevinovaţi. Mă voi gândi la tine, conştient 
că ai fi meritat să te las să mori în chinurile 
cancerului, în loc să te ucid cu mâna mea. 

Swain se ridică şi veni în spatele lui Raglan. ÎI 
împunse în cap cu ţeava pistolului. Swain era mai 
interesat să analizeze afrontul lui Raglan decât să 
apese pe trăgaci în acel moment. 

— Dumnezeule! Voi, căcănarii ăştia de doi bani 
de vă daţi eroi care luptaţi în prima linie, scoateţi pe 
gură nişte penibilități demne de benzile desenate. 


347 


Nu-i nimic din ce n-am mai văzut până acum la 
infanteria marină din Fallujah, la forţele speciale din 
Afganistan... Pur şi simplu nu ştiţi când să vă daţi 
bătuţi. 

Raglan simţi metalul rece pe scalp. Îl împungea 
cu forță. Intenţia era aceea de a-l răni mai întâi, de 
a-l face să sufere. Ca să-l facă să se concentreze pe 
durere în acele clipe, şi nu pe focul de armă care 
urma să-i facă ţeasta ţăndări în scurt timp. Într-un 
mod bolnav, cumva, era un act de compasiune. 

Raglan trase aer în piept. Încă o bătaie a inimii şi 
moartea avea să vină. 

Urechile îi captau parcă fiecare sunet al nopții. 
Fiecare miime dintr-o fracțiune de secundă era 
momentul antemergător morții sale. Totuşi, în acel 
interval de timp care se comprimase, degetul lui 
Swain nu apăsase pe trăgaci. Bun, ocazia să mai 
tragă de timp. 

— Cine mi-a omorât prietenii? Unul dintre 
contractanții tăi? întrebă Raglan. 

Swain ezită. Mai slăbi presiunea cu care îi apăsa 
arma de craniu. Se duse să se aşeze iar pe ladă. 
Raglan reuşise să mai facă rost de câteva secunde 
vitale. Poate că muribundul voia să-i dea de înțeles 
cât de al naibii de eficient fusese. 

— Nu. Sunt buni şi ei, dar necizelați. Ştii şi tu 
doar, macho dintr-ăştia... 

— Am aflat că a fost o femeie. 

— Ah, deci ştii? Am ţinut-o sub control îndeajuns 
de mult încât să nu te ucidă. Aveam nevoie de tine 
până la atacul de la reşedinţa senatorului. Nici nu 
ştiu cum de-ai reuşit să scapi cu viaţă de acolo. 

Raglan se uită cu atenţie înspre curtea din faţă, 
cufundată pe jumătate în întuneric. Voss era pe- 
acolo pe undeva şi se părea că-i plăcea să-şi facă 
apariția într-adevăr în ultimul moment. Spera doar 
că nu dobândise brusc o mare dragoste pentru 
muzica de jazz şi hotărâse să mai rămână pentru o 
altă reprezentaţie. Jack Swain părea dornic să mai 
discute, iar Raglan îl încurajă. Avea nevoie de timp 
în plus, căci oriunde se poziționa acest tip de la 
Pentagon, lui Raglan îi era imposibil să-l atace sau 
să scape. 

— Vor muri mulți oameni nevinovaţi când tu şi 
cei care iubesc atât de mult războiul veţi declanşa o 
revoltă în Iran. Hai să oprim toată treaba asta, Jack. 
S-a mers prea departe, zise Raglan. Tu şi Consiliul 
aţi făcut o înţelegere cu Mosadul sau cu cei care au 
lucrat pentru Serviciile Secrete israeliene. 

Raglan ştia că lipsa circulației sângelui din 
picioare, fiindcă stătea de atât de mult timp în 
genunchi, însemna că, în curând, avea să-i fie 
imposibil să încerce vreo schemă împotriva celui 
care-l ameninţa cu arma. 

— Ai tot felul de contractanţi cu care lucrezi, 
Jack: ai noştri, ai lor şi câţiva terorişti din America 
Centrală şi de Sud, oameni care ştiu cum să 
provoace şi să dirijeze o revoltă. Recunoaşte şi tu. 
Nu aveţi şanse. Poliţia secretă iraniană va trece pe 
lista neagră numele fiecărui membru despre care se 
ştie că face parte din Gruparea Mojahedin-e-Khalg. 
Le vei arunca întreaga conducere a ţării în mijlocul 
celui mai mare rahat de amploare internaţională. 

— Deci ai aflat despre amicii noştri din Iran. 
Guvernul american va profita de ocazie. Vor vedea 
ce am stârnit şi se vor implica. Trebuie ca Orientul 
Mijlociu să fie al nostru, Raglan. Chinezii şi ruşii ne 
fac să părem nişte proşti. Deja au pus mâna pe mare 
parte din regiune, iar noi nu facem nimic. Nu facem 
decât să dăm din gură, ce dracu’?! 

Swain se ridică în picioare şi se apropie mai mult 
de el: încă un moment care se putea dovedi fatal. 
Raglan nu avea cum să-l lovească. Văzu cu ochii 
minții mişcările posibile: să se aplece şi să se 
rostogolească spre bărbatul gata să-l ucidă, în 
speranţa că-l va putea izbi dintr-un unghi prea mic 
pentru ca acesta să-l poată împușşca. Câte secunde? 
Trei? Cel mult patru. Deja Swain ar fi avut timp 
suficient să-l ciuruiască cu tot atâtea gloanţe. 
Trebuia să-l facă să se apropie mai mult. Swain se 
apropie, dar ştia şi el tacticile, aşa că se poziţionă în 
spatele lui Raglan, în stilul tipic de execuţie. 

Raglan trebuia neapărat să tragă de timp. Voss 
sigur era pe aproape. 

— Ştiu despre iraniancă, Jack. Aram-banou. Pare 
genul tău de femeie. Te-ai cuplat cu ea? 

Swain râse. 

— Îţi baţi joc de mine? Naiba ştie cum ai aflat şi 
asta. Am câţiva oameni de legătură originari din 
Africa de Sud prin Honduras care-i zic 

„Călugăriţa”. Devorează bărbaţii, Raglan. Îi place 
să-l vadă sângerând. 

Honduras, deci. Swain tocmai îi confirmase că 
baza lor secretă era unde bănuia el. Trase aer în 
piept. Fiecare secundă conta. 

— Tu vei fi mort deja, iar marele vostru plan va 
da greş. Ţi-ai irosit toată viaţa asta de nenorocit 
pentru un plan de nimic, care n-are sorți de izbândă, 
spuse Raglan. 

— Sunt un patriot. Când lupţi ca să-ţi aperi 
propria patrie, mai sunt şi victime colaterale. Dar ce 
ştii tu despre asta? Eşti loial unei armate străine. 
Legiunea e căminul tău. 

Unde naiba era Voss? 

— Jack, am făcut poze la imaginile surprinse de 
camerele de supraveghere de la Reyes. Ai fost 
neglijent. Oamenii tăi spălau banii obţinuţi din 
traficul de droguri, iar acum câteva luni l-ai folosit 
pe unul dintre cei de pe camere pentru a-i atrage pe 
agenţii FBI într-o ambuscadă. FBl-ul va găsi 
conturile bancare ale tuturor companiilor-fantomă 
care au achiziționat armamentul. Vor pune piesele 
laolaltă şi se vor prinde cum stă treaba. 

Explicaţia lui Raglan îl făcu pe Swain să-l 
asculte. Treisprezece secunde. Reuşise să-l distragă, 
însă momentul când avea să apese pe trăgaci se 
apropia cu repeziciune. Asta îi dădu Jennei Voss 
şansa să iasă într-un final la iveală, cu arma ridicată. 
Trase piedica Glock-ului. 

— FBI! Aruncă arma şi ridică încet mâinile! 

Raglan îl auzi pe Swain cum i se opreşte 
respiraţia din cauza şocului. Lui Voss îi curgea un 
firicel de sânge din creştet, pe tâmplă şi pe faţă. 

— Agent Voss. Cred că ai o ţeastă tare, doar te- 
am lovit cu putere. Hai, deschide ochii. Acesta e 
bărbatul căutat de poliție şi de ceilalți agenţi 
federali. Ai putea fi eroină. 

Voss nu spuse nimic. Ţinea strâns Glock-ul aţintit 
asupra lui, dar Raglan observă că era cam nesigură 
pe picioare din cauza loviturii de la cap. Se clătina 
uşor, încercând să clipească în speranţa că vederea 

înceţoşată cu care sigur se confrunta avea să se 
amelioreze. 

— Dar, desigur, nu-l cauţi pe Raglan, de fapt, nu- 
1 aşa? zise Swain. 

Se vedea că îşi analiza şansele de reuşită. Putea 
oare să ridice pistolul îndeajuns de repede încât s-o 
ucidă pe Voss, aflată la mai puţin de cinci metri de 
el? Dacă reuşea, atunci avea timp să-l împuşte şi pe 
bărbatul din faţa lui? Pe femeie, da. Pe el însă, nu. 
Raglan ştia cum să acţioneze. 

Venise vremea să ia o decizie. 

— N-ai să reuşeşti să scapi, Jack, îi zise Raglan. 

Swain ezită. 

— Dacă mă împuşti pe mine, te împuşcă ea. 
Trebuie atunci s-o împuşti pe ea mai întâi, spuse 
Raglan. Măcar aşa vei avea o şansă să mă ucizi pe 
mine, altfel te atac eu. Renunţă. Ajută-ne şi, 
implicit, salvează-te pe tine însuţi. Informaţiile te-ar 
putea ajuta să obţii o înţelegere cu autorităţile. 

Bărbatul încă ezita. 

Raglan ştia că nu avea de gând să accepte nicio 
ofertă. Era unul dintre acei luptători antrenați să dea 
totul până la capăt, să dea cu zarul odată ce fusese 
pus ultimul pariu. 

— Mâinile la vedere! strigă Voss când Swain 
duse mâna liberă în buzunarul hainei. 

— Uşor, spuse acesta. Oricum o să moară. 
Depinde de tine când. Uite, vezi? Scot telefonul. 

ÎI ridică să vadă şi ea. 

— Jack, te va împuşca oricum. 

— Nu, nu, Raglan. Acum e momentul când chem 
cavaleria. 

Continuă s-o urmărească pe Voss fără să 
îndepărteze însă arma îndreptată spre capul lui 
Raglan. 

— Oricum ar fi, tot câştig în situația asta. S-ar 
putea să fiu mort în mai puțin de un minut, însă 
operațiunea din Iran merge înainte, căci agenta Voss 
va fi fugară, exact aşa ca tine, Raglan. 

Raglan o fixă cu privirea pe agenta nesigură. 

— Voss, trage. Nu ezita, direct în cap. Îi va 
paraliza reflexele musculare, îi spuse. 

Swain apăsase deja pe un buton de apelare 
rapidă. Vocea lui Kim Burton străpunse tăcerea 
nopţii prin difuzorul telefonului. 

— Swain? 

— L-am prins pe englezul pe care îl căutați şi 
care se face vinovat de uciderea senatorului 
Thomas, însă agentul special Voss are arma ațintită 
asupra capului meu. Cred că a decis să acționeze pe 
cont propriu. 

— Kim, nu-l asculta! ţipă Voss. 

Vorbea greoi. 

— E implicat în conspirația asta. Vrea să-l ucidă 
pe Raglan ca să-şi acopere urmele. Avem dovezi! 

— Împuşcă-l în cap. Fă-o acum, îi spuse Raglan 
calm, îndemnând-o să se concentreze pe ceea ce 
avea de făcut. Concentrează-te! Ucide-l! 

Se auzi iar vocea lui Burton. 

— Jenna, lasă arma jos. Ai mers prea departe. Mă 
auzi? 

Vocile lui Voss şi Swain se întrepătrunseră, apoi 
acesta se ridică în picioare, cu o expresie sfidătoare 
întipărită pe chip şi afişând un zâmbet forţat. 

— Dovezi, Kim. Nu vorbesc aici de suspiciuni, ci 
de dovezi concrete, insistă Voss. 

— Atunci discutăm asta când îl aduci pe Raglan 
la noi. Swain? Mă auzi? 

— Eu da, însă agenta voastră nu. 

Swain zâmbi şi aproape apăsă trăgaciul. 

— Gata, timpul s-a scurs. 

Focul de armă reverberă în curtea împrejmuită de 
zidurile clădirilor. 

Voss nu ţintise bine şi rată, după care o lăsară 
genunchii şi căzu, iar pistolul îi alunecă din mână. 
Swain rămase cu răsuflarea tăiată, apoi îşi ajustă 
rapid poziția defensivă şi se dădu instinctiv înapoi 
ca să riposteze. Asta era şansa aşteptată de Raglan. 
Ridică mâna dreaptă pentru a bloca orice mişcare a 
armei îndreptate spre el. Când se roti spre atacator, 
îl lovi pe Swain cu braţul pe când acesta încerca să 

ridice pistolul. Raglan era însă mai puternic, iar 
lovitura lui îi amorţi mâna lui Swain în care ţinea 
arma. Se aruncă apoi din calea mâinii paralizate a 
acestuia, exact în momentul când veteranul trecu 
pistolul în mâna stângă şi trase. 

Nici nu ţintise, şi foc. Încă unul. Raglan se 
rostogoli, ignoră durerea din lateral care îl 
străfulgera de la rana cusută, luă repede arma lui 
Voss de pe jos, se roti şi trase. 

Gâtul lui Swain plesni instantaneu, aruncat înapoi 
de impactul glontelui de 9 mm care îi găurise 
fruntea. 

Raglan se ridică şi o trase în sus pe Voss, care era 
destul de amețită. 

— La dracu”, exclamă ea. 

— Trebuie să-ţi curățăm rana de la cap, îi spuse 
el. 

Voss duse mâna la sângele uscat de pe scalp, 
merse nesigur câţiva paşi, apoi se prăbuşi pe un 
genunchi, încă puternic ameţită. 

— Îmi trebuie copci? 

Raglan clătină din cap. 

— E doar o zgârietură. Arată mai rău decât e de 
fapt. 

Nu avea de gând s-o trateze ca pe o eroină pentru 
că fusese rănită la datorie şi era conştientă de asta. 

Îi aruncă o privire lui Raglan. 

— Credeam că eşti ca şi mort. 

— La fel a zis şi el, spuse Raglan. 

Ridică telefonul lui Swain de pe Jos. 

— Trebuia să mă fi omorât pe mine primul. L-ai 
făcut să reacționeze. Oricum, nu era genul care să 
moară pe un pat de spital. 

Se uită la ecran. Apelul către Kim Burton fusese 
întrerupt. 

— Acum te-a implicat şi pe tine în uciderea sa. Îi 
vor folosi telefonul ca să-l găsească şi apoi vor face 
teste balistice pentru a vedea cu ce armă a fost 
împuşcat. Nu va exista niciun dubiu că tu ai fost cea 
care l-a ucis ca să mă salvezi pe mine. 

— Rămân aici şi le explic totul. 

— Cât crezi că te vor reţine colegii tăi de la FBI 
pentru a te interoga? Au auzit totul. Poliţia ajunge 
curând aici. Lasă-i pe ei să se contreze cu agenţii 
federali. Vor fi ocupați cu tipii de la Zeller de acasă, 
cu puşca de asalt folosită pentru a-l ucide pe 
senator, plus găsirea unui răspuns la marea întrebare 
care va plana asupra directorului adjunct al 
Serviciului Clandestin, omorât pe o alee lăturalnică. 
Va dura până ce încep să pună şi ei piesele cap la 
cap. 

Scoase dispozitivul de urmărire pe care îl avea 
băgat în geacă şi îl strivi cu gheata. Trebuia să 
ajungă înapoi la Zeller acasă, iar de data asta nu 
voia să ştie ucigaşii ce planuri avea. 

Voss mai privi o dată trupul de pe caldarâm. 

— Acum sunt şi eu o fugară. 

— Al vrut să te implici, îi zise el, întinzându-i 
pistolul. 

Voss îl băgă în toc, apoi clătină din cap, disperată 
în sinea ei de toate cele petrecute. 

— Sunt implicată din clipa în care l-am văzut pe 
Lennie Elliot zâmbind de pe ecranul telefonului tău, 
îi răspunse pe un ton resemnat. 

Dimineaţa anunţa sosirea unor zori cenușii, iar 
vremea se încăpăţâna şi nu voia să facă loc cerului 
limpede aflat dincolo de plafonul de nori. Stropii de 
ploaie reci, ca nişte gloanţe, le biciuiau feţele pe 
când Raglan o conducea printre copaci, pe acelaşi 
drumeag folosit de Zeller cu o seară înainte. Când s- 
au oprit să verifice dacă era ceva mişcare prin 
clădirile neterminate, deja se încălziseră încât 
emanau aburi în urma kilometrului parcurs pe jos, la 
îndemnul lui Raglan. Mersese într-un ritm alert, iar 
Voss îl urmase la câţiva paşi în spate, conştientă 
fiind şi ea de pericolul care îi păştea. Când Raglan 
se opri din nou, Voss miji ochii din cauza ploii; apa 
i se prelingea pe gât şi îi dădea mici frisoane. Îşi 
dădu părul îmbibat cu apă de pe faţă, continuând 
însă să fixeze cu privirea drumul pe care i-l arătase 
Raglan cu o mişcare dreaptă a mâinii şi 
antebraţului. Încă vreo 300 de metri şi ajungeau la 
clădirea pe care el şi Zeller o folosiseră drept post 
de observaţie. Urcară pe schele, în vreme ce 
peretele de fronton îi protejă de ploaia care se 
abătea asupra lor. Aruncară o privire spre casa lui 
Zeller; nicio mişcare. Poliţia pusese banda galbenă 
în jurul perimetrului, ce cuprindea atât locuinţa 
propriu-zisă, cât şi aleile laterale. Nici urmă de 
Zeller sau de altcineva care să fi trecut de banda 
pusă pe uşa de la intrare şi pe uşa garajului. 

— Stai aici, îi zise Raglan. Dacă Zeller a intrat 
cumva în casă, sigur a folosit uşa din spate. 

Tocmai se pregătea să se întoarcă şi să coboare, 
când îi vibră telefonul. ÎI scoase şi se uită la ecranul 
pe care apăruse Casey Zeller, legat la mâini şi la 
picioare, având chipul brăzdat de răni. O siluetă 
apăru în spatele lui, îl prinse de bărbie şi-i ridică 
capul înspre camera telefonului. Nu prea era lucid. 
Raglan şi Voss auziră apoi o voce de femeie, 
marcată puternic de un accent străin, însă cu 
inflexiuni de engleză americană, cum îi spune cuiva 

să aducă documentele. În cadru au apărut mâinile 
unui bărbat, care arătă spre cameră documentele pe 
care le studiase Raglan atât de mult în ultimele zile. 

— Fă-o, zise femeia. 

Pe imaginile în mişcare se văzu cum un bărbat 
aruncă hârtiile într-un coş de gunoi, le stropește cu 
benzină, apoi aruncă un chibrit aprins. Documentele 
începură să ardă numaidecât. 

Camera fu îndreptată apoi spre persoana care 
ținea telefonul, o femeie blondă. Ochii ei migdalaţi 
priveau în obiectiv, la Raglan. Judecând după 
sprâncenele sale închise la culoare şi pielea 
măslinie, nu era o blondă naturală, îşi zise el. 
Înainte să apuce să spună ceva, Raglan i-o luă 
înainte. 

— Mi-ai ucis doi prieteni. Am să te găsesc şi am 
să te omor pentru asta. 

Vocea ei era reţinută oarecum, cadenţa nefiind 
aceea a unui vorbitor nativ de engleză. 

— Îţi înţeleg ambiția, dar e inutilă, căci vei fi 
mort înainte să apuci să ridici un deget asupra mea. 
Pentru că la telefonul angajatorului meu, Jack 
Swain, a răspuns un poliţist, presupunem că e mort. 
De asta te-am şi sunat. Desigur că ne dăduse 
numărul tău. Ştim despre tine încă de la început, iar 
acum ne poți fi mai util decât ne aşteptam. 

— Dacă îl mai răniți pe Zeller, nu veţi primi 
nimic de la mine, Aram-banou, îi zise el, căci deja 
ştia ce urmează să-i ceară. 

Femeia fu luată pe nepregătite la auzul propriului 
nume, făcând ochii mari preţ de o fracțiune de 
secundă. 

— Acum văd că ştim fiecare cu cine avem de-a 
face, spuse ea. 

— Eu am de-a face cu un asasin. Tu nu ocupi o 
funcție importantă în cadrul operațiunii ăsteia, sunt 
alții care dispun de autoritatea necesară pentru a 
negocia. Jack Swain a apucat să-mi confirme asta 
înainte să moară, zise Raglan, în speranţa că o va 
păcăli să-i dezvăluie identitatea persoanelor care 
controlau totul. 

Aceasta zâmbi. Era atrăgătoare, iar Raglan 
înţelegea acum de ce aspectul ei fizic putea distrage 
pe cineva îndeajuns încât să-şi ucidă victima. 

— Poziţia mea îmi permite să-ţi ofer posibilitatea 
unui schimb, îi spuse. 

— Nu ştiu unde e, replică Raglan, ca să-i arate că 
era cu un pas înaintea ei. 

— Ba eu cred că ştii. lar dacă nu, atunci n-am 
niciun motiv să-l mai ţin în viaţă pe prietenul tău. 

Raglan nu spuse nimic o clipă. Mai bine s-o lase 
să creadă că resimte presiunea. 

— Tu ai fost în acea seară la senator acasă? 

— Desigur. 

— Trăgătorii m-au atras pe urmele lor în pădure, 
spre malul apei, dar tu ai rămas acolo şi l-ai ucis. 

— Recunosc că nu mă aşteptam să supravieţuieşti 
atacului. Asta ne-a dat planurile peste cap. 

— Şi m-a transformat într-un fugar căutat de FBI 
şi de poliție. 

— Asta nu-i problema mea. lată însă ce mă 
interesează: am distrus dovezile originale, rămân 
cele de rezervă. Le vrem şi pe acelea. Nu vei putea 
urmări numărul de pe care am sunat ca să afli unde 
suntem. Te voi suna eu mai târziu şi vom stabili 
coordonatele schimbului. Asigură-te că deții ce 
vrem de la tine. 

Zâmbi şi ridică din sprâncene. În orice alte 
împrejurări, ar fi fost o invitaţie tentantă, însă nu şi 
acum. Încheie apelul. 

Raglan tăcu. De ce să aştepte şi să stabilească 
apoi schimbul? Asta îi indica faptul că era în tranzit. 
Dacă bănuielile sale erau corecte, se pregătea să 
iasă din ţară. O privise în ochi pe cea responsabilă 
de uciderea celor doi prieteni ai săi plus a unui 
senator care se afla în calea conspiratorilor. Nu 
simţise nici furie, nici mânie, ci o privise ca pe o 
sfidare. Femeia nici nu clipise, emana fermitate. Doi 
ucigaşi. Niciunuia nu-i stătea în fire să dea înapoi. 
Unul era hotărât să ucidă pe oricine îi stătea în cale, 
celălalt era pregătit s-o ucidă pe ea, orice-ar fi. 
Privirea lui Raglan era la fel de precisă precum 

semnalarea prin radar a unei ţinte pentru un atac cu 
o dronă. Avea s-o caute şi s-o găsească. 

— O iraniancă blondă. Pun pariu că merge la un 
stilist scump, nici măcar nu i se vedeau rădăcinile, 
comentă Voss. 

— Atunci mai bine te piepteni şi te îmbraci cu o 
altă ținută potrivită, pentru că vei lua înapoi stickul 
de memorie pe care am încărcat copiile 
documentelor din dosar. 

Voss se sprijinea cu spatele de perete şi stătea cu 
umerii îndoiţi ca să se ferească de ploaie, încercând 
să împiedice stropii de apă să-i curgă pe gât în jos. 

— Dacă mi-ai spune unde l-ai ascuns, poate aş 
avea şi eu vreo idee cu privire la modul prin care îl 
putem recupera. 

— Unde duce poliția vehiculele care se 
presupune că au fost implicate într-o crimă? 

— La complexul pentru controlul probelor. E 
ascuns într-un vehicul? 

— O motocicletă Harley Davidson. 

— Păi... nu ştiu, mai întâi le duc în clădirea 
principală, apoi în parcare. Complexul e de cealaltă 
parte a râului, la sud de oraş. Va trebui să mă 
pregătesc. 

— Cât ne ia să ajungem de aici? 

— Cam o oră, şi îmi mai trebuie încă un sfert de 
oră ca să mă schimb. 

— Al hainele la motel? 

— În portbagaj. 

— Crezi că poţi pătrunde în complex? 

Se gândi puţin. Voss derulă scenariul în minte. 

— Se deschide la opt şi trebuie să intrăm şi să 
ieşim până ce ne apar pozele peste tot la ştiri şi ne 
recunoaşte lumea. Colegii mei nu pierd deloc 
vremea şi ne vor pune pozele la categoria „Daţi în 
urmărire”. Un senator ucis şi acum un director din 
cadrul Serviciului Clandestin de la Agenţia de 
Informaţii pentru Apărare. Suntem o pradă bună. 

Raglan se uită la ceas. 

— Lucrătorii de pe şantier ajung în vreo două 
ore. E vremea pentru micul-dejun. 

Se ridică în picioare. Voss se holbă la el, 
surprinsă. 

— Îţi stă gândul la mâncare în astfel de 
momente? 

— Îmi stă gândul la combustibil, de care avem 
nevoie ca să putem lupta în continuare. Va fi o zi 
lungă şi nu ştiu când vom mai avea ocazia să 

Raglan îi zise lui Voss să parcheze peste drum de 
restaurant. Aşa puteau să vadă maşina dinăuntru, 
plus că, fiind parcată mai departe, eventualii 
urmăritori nu s-ar fi prins unde intraseră. Ambii 
erau uzi leoarcă de la ploaia rece, iar mirosul tentant 
de cafea fierbinte, şuncă şi ouă, de-ţi lăsa gura apă, 
nu făcu decât să le intensifice senzaţia de foame. 
Restaurantul era gol, cu excepția unui bărbat care 
stătea singur în capăt, citind ziarul de dimineaţă. 
Tinea capul în jos şi mânca, fiind concentrat pe ceea 
ce citea. Oricum, era prea devreme să le fi apărut 
fotografiile şi ştirea în ziar. Evenimentele petrecute 
în spatele clubului de jazz avuseseră loc după ce 
intraseră ziarele la tipar. Totul avea însă să apară în 
ziarul de seară şi pe toate posturile de televiziune 
din zona Washington, D.C. Aceeaşi chelneriță de 
zilele trecute se apropie cu cafeaua. 

— Hei, englezu”, văd că te-ai trezit cu noaptea-n 
cap. 

— A fost o noapte lungă, Roz. 

Le umplu ceştile. 

— Aha. Nici nu mai întreb, atunci, zise ea 
aruncându-i o privire lui Voss. Ce să fie? 

— Două meniuri speciale cu extra şuncă şi pâine 
prăjită, zise Raglan. 

— Bun, spuse Roz. 

Se uită iar la Voss. 

— Domnişoară, nu te deranjează să-l laşi pe 
englezu” să comande pentru tine? Ştiu că multor tipe 
nu le place asta. 

Voss zâmbi. 

— S-a descurcat destul de bine până acum. 
Independenţa şi feminitatea mea nu sunt 
amenințate. 

— Mă bucur pentru tine, don'şoară. Imediat vine 
şi mâncarea. 

Îi făcu cu ochiul lui Raglan şi se îndepărtă. 

Voss îi aruncă o privire ca şi cum cerea lămuriri. 
Raglan zâmbi. 

— E din garda veche. Ne-am înţeles bine data 
trecută când am fost aici. Mi-a apărat spatele când 
mă urmăreau doi băieți de-ai lui Swain. 

— Deci l-ai bănuit chiar de la început? 

Clătină din cap. 

— Ulterior. În regulă. Cum procedăm? Pur şi 
simplu intri în complex şi te duci la motocicletă? 

— Mai întâi mă duc la birourile administrative, 
ca să fiu sigură unde e. 

— De ce nu suni şi le dai numărul de legitimaţie? 

— Mai bine faţă în faţă. Aşa, nu mă mai pune 
nimeni să aştept ca să sune la sediu să verifice cine 
sunt. Intru şi ies. Ştiu destul de multe despre cele 
petrecute încât să par convingătoare. Unde ai ascuns 
dispozitivul? 

Raglan îi explică, apoi adăugă: 

— În jurul capacului de la rezervorul de benzină 
am înfăşurat o bucată subţire de cablu pentru legat 
grădina, ca să ţină lanterna. 

— Bun. Ce facem cu stickul odată ce punem 
mâna pe el? 

— ÎI dăm la schimb cu Zeller. 

— Atunci totul a fost în zadar. 

— Nu, fac totul ca să-l salvăm pe el. 

— Dar le dai ultimele dovezi. 

— Ştiu asta, însă le-am făcut copii în mediul 
cibernetic cu o parolă criptată în cazul în care nu 
scăpăm cu viaţă. Trebuie să trag de timp cât de mult 
pot. 

— Atunci cred că ţi-a ajuns cuțitul la os pentru 
că, în clipa asta, orice om al legii, de la poliţişti şi 
pădurari până la agenţi de circulație, ne caută pe 
străzi. 

Căscă. 

— Mamă, a trecut prea mult timp de când n-am 
mai pus capul pe pernă. 

Împinse spre ea două pliculeţe de zahăr. 

— Bagă o doză. O să-ţi dea energie. 

— N-am mai mâncat zahăr de ani de zile. 

— AZI ai nevoie. E de scurtă durată efectul, dar 
poate ajuta. Mai înlătură din stres. 

O privi cum se juca îngândurată cu un pliculeţ. 

— Cât mai durează până ce colegii încep să-ţi 
urmărească maşina? 

— Mergem undeva? 

— Nu putem lua avionul şi nici nu ne putem 
deplasa cu transportul în comun. 

— Unde? 

— Deci, cum e cu maşina? Cât mai durează? 
repetă el, căci nu era gata încă să-i spună planul său. 

— Păi, ar trebui să fim în regulă o vreme. E 
maşina lui taică-miu. E veche, dar încă e pe numele 
lui. 

— Mai trăieşte? 

Clătină din cap. 

— A murit acum câteva luni. Mereu şi-a dorit să 
mi-o lase mic. 

Ridică din umeri. 

— Am făcut cum mi-a zis. N-am schimbat 
plăcuţele de înmatriculare, iar actele sunt toate la zi. 

Îşi dădu deodată seama că asta era în avantajul 
lor. 

— Pun pariu că va trece o vreme până se prind ce 
şi cum. Mai întâi vor verifica zborurile şi trenurile. 
A, şi autocarele. Asta dacă ipoteza lor e că vom 
încerca să fugim din oraş. După câte îmi dau seama, 
cam ăsta e planul tău. 

Făcu o grimasă când luă o gură din cafeaua în 
care turnase pliculeţul de zahăr fără să-şi dea seama. 

Veni şi chelneriţa cu mâncarea. 

— Uite, scumpule. Poftă bună! 

Voss turnă ketchup. Raglan ridică privirea şi 
zâmbi poznaş. 

— Ce? zise ea. 

— Mâncarea e mai bună fără, ar fi trebuit să 
încerci înainte să pui sos. 

— Ştiu ce-mi place. Vezi-ţi de ale tale. 

— În regulă, trebuie să ţin minte să nu te duc la 
vreun restaurant mai extravagant dacă vii vreodată 
prin Franţa. 

— Franţa? zise Voss, al cărei apetit se dezlănţuise 
brusc după ce luase prima îmbucătură de mâncare. 
Raglan, suntem norocoşi dacă scăpăm din D.C. cu 
viaţă. 

Raglan aşteptă în maşină, peste drum de clădirea 
pentru Controlul Probelor, în vreme ce Voss intră să 
se prezinte. Era ora opt şi cinci minute dimineaţa şi, 
cu puţin noroc, funcționarii de acolo nu urmăriseră 
buletinele de ştiri matinale înainte de a pleca spre 
serviciu. Nu era prea mult timp de pierdut, căci 
trebuia apoi să conducă până la complexul unde 
erau vehiculele sechestrate. Pe când se aflau încă la 
restaurant, Voss îşi luase geanta de sport cu ea la 
toaletă şi se schimbase în costumul de serviciu. Roz, 
chelneriţa, îi adusese lui Raglan restul la masă. 

— Te rog, păstrează-i, îi spuse el. 

— Eşti prea generos, amicul meu englez. 

Raglan îi zâmbi. 

— Roz, al să vezi la televizor şi ai să auzi tot 
felul de chestii spunându-se despre mine, dar vreau 
să ştii că nu sunt deloc adevărate. 

— Aha, zise ea. Şi crezi că ce, o să-mi ţin gura 
dacă îmi dai bani? 

— Nu vreau să-ţi fac probleme, aşa că dacă vin 
să te interogheze poliţiştii sau agenţii federali, 
spune-le că am fost aici. Oricum, voi fi plecat de 
mult din oraş. 

— Aha? 

— Da. 

— Bun. Nu-i nevoie să-mi dai bani ca să nu spun 
nimic. Chestia e că oricum nu văd prea bine fără 
ochelari, plus că, în ultima vreme, nici cu auzul nu 
mai stau aşa de bine. 

— Nu de asta ţi-am dat bacşişul. 

Femeia zâmbi. 

— Ştiu. 

Făcu semn înspre geaca lui. 

— Văd că şi asta spune o poveste. Alea nu-s 
găuri de la molii. 

Raglan nu zise nimic. 

— Bun, păi nu poţi umbla aşa ca ultimul 
boschetar. 

— Are valoare sentimentală pentru mine, Roz. 

— Valoarea sentimentală nu înseamnă s-o iubeşti 
de nu mai poţi. Hai, e vremea să vă despărțiți. Avem 
o debara acolo, în spate. Acum vreo lună a venit un 
tip binefăcut, care a început la un moment dat să se 
certe la telefon, a plecat fără să plătească, s-a urcat 
repede în maşină şi a demarat în trombă. Nu l-am 
mai văzut de atunci. E un tertip mai vechi la care 
mai apelează unii ca să mănânce pe gratis şi să se 
eschiveze, dar ăsta şi-a uitat haina. Era cam de 
aceeaşi statură cu tine. 

Raglan o urmă spre zona destinată angajaţilor, 
unde femeia scoase din debara o haină groasă din 
pânză. Fermoarul şi nasturii erau în regulă şi se 
încheia fără probleme până la talie; îi venea perfect. 
Roz luă geaca ciuruită de gloanţe şi o aruncă în 
tomberonul din spatele restaurantului. Când reveni, 
începu să curețe tejgheaua de la bar cu sârg. 

— Nu-i rea deloc fata, îi zise arătând cu capul 
înspre Voss, care tocmai revenise în restaurant, 
îmbrăcată la costum. 

Raglan îi aruncă o privire lui Voss. 

— Nu-s genul ei. 

Roz zâmbi. 

— Ei, nu mai spune?! Doar ţi-am zis: aici, noi 
spunem lucrurilor pe nume. 


Raglan continuă să se uite la clădirea de peste 
drum, în timp ce răspunse la telefon. 

— Raglan. 

— Maguire, e târziu la voi, văd că nu te-ai culcat 
încă. 

— Avem câteva persoane foarte îngrijorate atât 
aici, cât şi în Israel. Nu există niciun plan provizoriu 
de lovitură de stat în Iran. Mosadul stă ca pe ace şi 
am mai pus şi eu paie pe foc. Cică ar fi vorba de 
unii nemulțumiți din cadrul forţelor speciale şi de pe 
la agenţiile de informaţii. Toată treaba musteşte de o 
vreme. Oamenii lor care se ocupă cu schimburile 
comerciale fuseseră de părere că sancţiunile impuse 

de americani erau prea laxe şi, odată ce China a 
încheiat acordul cu Iranul, asta i-a făcut să se 
pregătească de răscoală. 

— Dacă Mosadul dă pe guşă la americani, sunt ca 
şi mort. 

— Deocamdată i-am strunit eu pe israelieni; la fel 
ca noi, şi ei vor să evite asta. Nici ei nu ştiu cine e 
implicat în chestia din Statele Unite. Nu pot oricum 
să dea totul în vileag şi să îşi oprească oamenii, cel 
puţin nu încă. Dar dacă au într-adevăr concetăţeni 
implicaţi în conspirație, atunci totul se duce dracului 
din punct de vedere diplomatic. 

— De ce îmi spui toate astea, Maguire? 

Vocea acestuia era calmă, iar informaţiile relatate 
concise. 

— Prin anii 1980, CIA a înfiinţat o tabără de 
antrenament în Honduras pentru grupările de rebeli 
Contras din Nicaragua. Aici se antrenau rebelii şi 
brigăzile morţii. Când s-a încheiat mandatul lui 
Reagan, Senatul american a  închis-o. Acum 
cincisprezece ani, o companie americană de 
securitate a cumpărat complexul la un preţ de nimic. 

Maguire începu să enumere o serie de directori ai 
companiei. 

— Sunt morți, îi spuse Raglan. Figurau în 
acționariatele companiilor-fantomă, i-au folosit 
drept paravan. Asta apucaseră să descopere Zeller şi 
senatorul Thomas. 

— Complexul e în folosință, Raglan. 
Contractanții sunt cei de la Executive Decision 
Management. 

Raglan simți cum îi pică fisa chiar în acel 
moment: EDM era gruparea din spatele cortinei. 

— În timpul războiului din Irak au avut o 
înțelegere cu guvernul american să trimită 
mercenari din Honduras şi Venezuela în Irak şi 
Afganistan, dar s-au dat la fund acum doi-trei ani. 
Cred că ştiu unde e baza lor şi unde îşi ţin 
armamentul, zise Maguire. Nu te poţi duce singur 
acolo. 

— Timpul se scurge, iar viaţa lui Casey Zeller 
atârnă de un fir de păr. Dă-mi coordonatele locației. 

— Trimite-mi ce a găsit Zeller. 

— Negociezi când viața unui om atârnă în 
balanţă. 

— Încerc să mă asigur că am ceva concret în 
cazul în care ajungi hrană pentru crocodili. Am 
nevoie de dosarul ăla drept probă. 

— lar eu am nevoie de cuvântul tău de onoare că 
nu-l vei da mai departe. 

— lar eu ţi-l dau, cu excepţia cazului în care 
sfârşeşti mort sau îmi ceri ajutorul. 

— În eventualitatea morţii mele, răspunse 
Raglan. Sau dacă îţi dau eu semn. 

— De acord. Imediat vin şi coordonatele. 

După câteva clipe i-au apărut pe ecran o serie de 
coordonate de latitudine şi longitudine. 

— Le-ai primit? întrebă Maguire. 

— Da. 

Îi trimise linkul criptat de unde putea descărca 
documentele. 

Trecură câteva momente, apoi Maguire zise: 

— Doar o serie de numere? 

— Am vrut ca treaba să fie simplă pentru băieții 
tăi care se ocupă cu informaţiile. Nu-ţi uita 
promisiunea pe care mi-ai făcut-o: sunt dovezi. Nu 
le lăsa să ajungă la cine nu trebuie. 

— Voi proceda cum am convenit, Raglan. 

— Încă ceva, Maguire. 

— Ce? 

— Jack Swain era în spatele întregii conspirații. 

— Înţeleg. Mai ştim şi de altcineva? 

— Nu încă. Oricum, mă îndoiesc. El era cel cu 
legăturile: Venezuela, America Centrală, 
Pentagonul. Se ocupa de toate aspectele legate de 
acoperire şi dedesubturi. 

— Atât cei de la Pentagon, cât şi de la Agenţia de 
Informaţii pentru Apărare vor fi furioşi. Poţi să-l ţii 
sub control? 

— Oarecum ai putea spune asta. L-am omorât. 

Încheie apelul înainte să vină şi replica de la 


Maguire. 


Voss ieşise din clădire în pas alert. Raglan se 
trase pe locul pasagerului când ajunse ea la maşină. 
Izbi portiera, porni motorul autoturismului Acura şi 
demară în trombă pe partea cealaltă a străzii. 

— Deocamdată toate bune. 

— Ce le-ai spus? 

— Că trebuie să verific contorul de parcurs 
pentru vehicule, întrucât e relevant în cadrul 
anchetei aflate în curs de desfăşurare. 

— Cât mai avem până la parcul auto? 

— Cinci minute. Se află la un cvartal distanţă, 
înspre est. Intru doar eu cu maşina, pentru că vor 
verifica persoanele care doresc să intre pe poartă. 

Făcu o buclă mai amplă printr-o zonă 
semiindustrială mohorâtă şi neîngrijită, apoi trase pe 
dreapta lângă un şantier cu silozuri stivuite şi 
echipament greu de uzină. Pe o plăcuţă scria că era 
deţinut de un contractant care turna asfalt. 

— Parcul auto e mai încolo, pe drumul ăla care 
duce într-o parte. N-ai să ai unde să aştepţi. Stai aici 
şi îți dau cu mesaj când mă îndrept spre ieşire. Te 
poţi preface că ai venit să cauţi un loc de muncă pe 
şantier. 

Verifică oglinzile retrovizoare. Nu mai era nimeni 
pe acolo la ora asta în afară de muncitorii care 
acționau maşinile de turnat asfaltul. 

— Pari oricum că ţi-ar prinde bine o slujbă. 

O urmări cum se îndreaptă spre poarta principală, 
cum îi arată  legitimaţia paznicului, apoi 
documentele prin care i se permitea accesul. 
Bărbatul îi făcu semn să treacă. Maşina dispăru în 
marea de maşini parcate în incintă. Vizavi de locul 
în care aştepta Raglan era o mică parcare. 
Autoturismele se aflau toate staționate cu spatele la 
un gard de metal. Încercă să-şi mai omoare timpul. 
Merse vreo 45 de metri într-o direcţie, apoi se 
întoarse şi o luă înapoi. Arăta mai puţin dubios dacă 

se mişca decât dacă stătea pe loc. Mări distanţa cu 
încă vreo douăzeci de metri după cea de-a patra 
tură, apoi îşi verifică ceasul, ca şi cum ar fi aşteptat 


pe cineva. 


Mai luă o pauză de câteva minute şi verifică 
şantierul. Cei câţiva bărbaţi de acolo nu-i dădeau 
atenţie, căci se concentrau pe ceea ce aveau de 
făcut. Raglan se uită în lungul străzii: nu era deloc 
trafic. Zona asta era puţin probabil să fie frecventată 
de oricine nu avea treabă cu materialele de 
construcții sau cu autoturismele  sechestrate. 
Trecuseră 27 de minute. Văzu că se apropie un 
autoturism de culoare închisă. Intră în incinta 
şantierului, se ascunse în spatele pilonului de la 
poarta principală şi urmări maşina care încetini, 
apoi viră spre parcul auto. Îi recunoscu pe cei doi 
detectivi care făcuseră parte din descinderea de la 
Zeller. 

Formă numărul lui Voss. Niciun răspuns. Îi 
trimise repede un mesaj de avertizare. 

Detectivul înalt, afro-american, se dădu jos din 
maşină şi vorbi cu paznicul de la poartă. Dacă 
utilajele din spatele lui Raglan n-ar fi fost atât de 
zgomotoase, poate că briza ar fi purtat vocile 
acestora până la el. Paznicul făcu semn înspre 
parcare, iar detectivul urcă numaidecât înapoi în 
maşină şi demară în trombă printre rândurile de 
autoturisme. Era clar că paznicul le spusese că 
venise cineva de la FBI ca să inspecteze vehiculele 
ridicate de acasă de la Zeller. Raglan o luă la goană 
peste drum, spre un camion de marfă de mici 
dimensiuni care era parcat cu spatele lipit de gardul 
înalt de aproape patru metri. Urcă pe capotă, apoi pe 
acoperiş şi sări peste gardul solid. Ateriză cu 
picioarele flexate, apoi se rostogoli. Fugi repede ca 
să nu-l vadă paznicul din cabina sa, mergând aplecat 
printre rândurile de vehicule, de asemenea având 
grijă să nu-l zărească nici detectivii din maşina lor. 
Deja parcurseseră cam 300 de metri, când au virat 

printr-o deschizătură între maşini. Ploaia începuse 
iar, iniţial măruntă, după care tot mai puternică, 
biciuindu-i faţa, pe măsură ce vântul împingea norii 
care veneau dinspre celălalt mal al râului Potomac. 
Ignorând ploaia, Raglan zări maşina lui Voss. 
Aceasta gândise bine: parcase la 50 de metri de 
Honda şi de motocicletă. Maşina era ferită, 
amestecându-se printre miile de alte autoturisme. Îi 
văzu părul blond cum sălta pe când se îndrepta spre 
maşină. Detectivii luaseră o curbă, dar accesul era 
blocat de alte maşini; se dădură amândoi jos. Îi văzu 
cum se despart, fiecare încercând să-i taie calea lui 
Voss. 

Poliţista, ţinând pistolul cu ambele mâini, o strigă 
pe nume, dar Voss n-o auzise că se apropie din 
cauza ploii care bătea furioasă în capotele maşinilor. 
Se întoarse brusc, văzu că era prinsă şi ridică 
mâinile. Ploaia fusese de partea lui Medina, dar şi a 
lui Raglan, căci nu-l auzise nimeni cum se apropie. 
Fugi înspre Delaney, care era concentrat să ajungă 
la Voss şi la partenera lui. Nu-l observă şi nu-l auzi 
deloc pe Raglan, care se apropia din lateral. Când îl 
văzu, era deja prea târziu. Îi scăpă un mormăit 
surprins când Raglan îl izbi trântindu-l. Se roti, 
încercând să adune suficientă forță cât să-l lovească 
pe Raglan, dar nu reuşi. Raglan îl împungea cu 
genunchiul în spate şi îl prinsese într-o strânsoare în 
jurul gâtului. Îi pusese propria armă la cap, 
neslăbind deloc presiunea. 

— Lasă arma! îi strigă polițiste. 

Medina se afla între Raglan, care îi ţintuise 
partenerul la pământ, şi Voss, care acum avea 
Glock-ul îndreptat înspre ea; Medina o scăpase din 
vedere doar câteva momente, privindu-şi partenerul 
căzut. 

— Medina, fă cum spune, zise Voss. 

Era calmă, deloc grăbită, iar tonul îi exprima 
hotărârea. 

Medina era prinsă la mijloc. În cel mai bun caz, 
putea trage şi apoi să se ghemuiască, însă englezul 
avea să-i ucidă partenerul. Se predă. 

Înjură în spaniolă când Voss o împinse fără 
menajamente spre o maşină, o puse să depărteze 
picioarele, îi scoase cătuşele de la curea şi îi prinse 
încheieturile trecând cătuşele prin mânerul portierei 
unui Chevrolet vechi. 

Raglan îi luă cătuşele lui Delaney şi procedă la 
fel. 

— Eşti nebună, îi spuse acesta lui Voss. Eşti 
agent federal, ce mama naibii? 

Voss îl ignoră şi-i scoase pantofii lui Medina, 
după care îi azvârli înspre grămada de metal vechi. 

Raglan îi strânse bine cătuşele lui Delaney, aşa că 
acesta făcu o grimasă, ceea ce-i atrase atenţia. Îi 
desfăcu cravata şi i-o legă la gură, ca să nu poată 
vorbi. 

— Ascultă-mă cu atenţie, îi spuse Raglan pe un 
ton calm pe când scotea gloanţele unul câte unul din 
încărcătorul Glock-ului. Am să-ţi zic exact ce s-a 
petrecut. Nu vreau să mă repet. Eşti poliţist, aşa că 
poţi judeca singur ce am să-ți spun. Jack Swain 
conducea o operaţiune ilegală. A încercat să mă 
împuşte şi a fost ucis în legitimă apărare. 

Dezasamblă arma şi aruncă piesele lângă 
Delaney. 

—  Descoperisem câteva documente în care 
figurau numele celor implicaţi într-o conspirație de 
anvergură. Vorbesc de senatori care sunt încă în 
funcție şi de foşti şefi din cadrul serviciilor de 
informaţii. Senatorul Mike Thomas urma să dea 
totul în vileag. Swain a fost cel care a organizat 
asasinarea lui. Pe mine m-au luat de tap ispăşitor. O 
asasină 1-a ucis pe senator, pe un bărbat din Florida 
şi pe TJ Jones. Verificaţi firele de păr găsite în 
pumnul lui Jones şi consemnările poliției. Eu am 
fost ţinta schimbului de focuri de la motelul din 
oraş. l-am arătat dovezi în acest sens agentei Voss şi 
e de partea mea. Nu putem avea încredere nici în 
Kim Burton, nici în CIA sau în oricine altcineva din 
cadrul comunităţii serviciilor de informaţii, cel 
puţin până nu aflăm cine e implicat în chestia asta. 
Deci, domnule detectiv, puneţi presiune pe cei doi 

pe care i-aţi arestat la Zeller acasă. Faceţi teste 
balistice pe armele lor de asalt, pentru că au fost 
utilizate în atacul asupra senatorului. Apoi, odată ce 
ați pus piesele laolaltă, voi, şi nu altcineva, să fiţi 
cei care aduceţi cazul la cunoştinţă superiorilor, 
odată ce ştiţi în cine să vă încredeţi. 

Se uită în ochii lui Delaney. 

— Dacă eu sunt cel pe care îl urmăriți tu şi 
agenţii federali, atunci de ce nu vă ucid acum? Sunt 
pe urmele adevăraţilor criminali. Ăsta e adevărul, 
amice. 

Stropii reci de ploaie li se scurgeau tuturor pe 
chip. Delaney scutură capul, privindu-l cu furie pe 
Raglan prin perdeaua de ploaie. Mimă ceva 
neinteligibil, dar Raglan nu-i dădu atenţie. Îl căută 
prin buzunare, îi scoase telefonul, îl ridică să-l vadă 
Voss, ca să procedeze la fel cu mobilul lui Medina, 
apoi îl strivi cu bocancul. Scutură în aer cheile de la 
maşină şi de la cătuşe, apoi le lăsă pe jos suficient 
de aproape încât Delaney să-şi întindă talpa şi să le 
tragă spre el. Raglan păru deodată îngrijorat şi-i 
ajustă acestuia căluşul. 

— Ai cravata strâmbă, exclamă batjocoritor. 

Intră pe jumătate în maşina celor doi detectivi şi 
scoase din bord stația de emisie-recepţie. Se 
îndreptă spre Voss, care aştepta lângă Medina 
imobilizată. Detectiva nu avea pantofi, iar în gură i 
se îndesase una dintre propriile şosete, cureaua 
fiindu-i folosită ca să-i ţină căluşul. Raglan se uită 
la ea, apoi la Voss. 

— Femeia asta are numai prostii în gură, zise 
Voss. 

— Acum chiar că da, admise Raglan. 

Îi făcu semn să se îndrepte spre maşină. Nici 
Delaney şi nici Medina nu puteau vedea unde era 
parcat autoturismul lui Voss, aşa că nu l-ar fi putut 
identifica. 

— Al luat stickul? 

— Luat, spuse ea arătând înspre buzunarul de la 
piept. 

Raglan zâmbi şi întinse mâna. 

— N-ai încredere nici acum după toate prin câte 
am trecut?! 

— Hai, nu-i momentul să faci pe sensibila cu 
mine. 

Voss ştia că-i aparţinea lui, aşa că-i aruncă 
lanterna. Raglan deşurubă capacul şi scoase stickul 
USB de producţie militară. Era uscat şi nedeteriorat, 
la fel ca atunci când îl ascunsese înăuntru. 

Ajunseră la maşină. 

— Mă bag în portbagaj până ce trecem de poartă, 
apoi aşteptăm schimbul şi îl luăm înapoi pe Casey 
Zeller în viaţă. 

— Şi după? 

— Plecăm undeva unde e cald, departe de vremea 
asta oribilă. 

Raglan îi spuse să meargă la un centru comercial 
unde era şi un magazin cu articole sportive. Voss nu 
obiectă când îi zise ce să cumpere. Intră pe uşa 
laterală, ţinu capul în jos şi evită camerele de 
supraveghere; nu avu mare lucru de cumpărat. Plăti 
cu numerar, fără vreun act de identitate, fără card 
bancar. După încă un sfert de oră, Raglan şi Voss 
aşteptau într-o parcare supraterană aflată la periferia 
oraşului, în nord. Ambii se uitau la panoramă. În 
depărtare, clădirea Capitoliului se ridica semeaţă 
peste acoperişuri. Voss era surescitată. Raglan se 
uită cum bătea cu degetul în volan. 

Femeia ridică din umeri. 

— Ăsta e oraşul meu. Acum îmi pare mic. Am 
lucrat aici ani de zile. Ştiu fiecare alee amărâtă şi 
casă mizerabilă în care se adună drogangiii să-şi 
bage în vene. Am fost implicată în tot felul de 
schimburi de focuri cu bandele care fac trafic de 
droguri: Barrio-l8, MS-13, ăia care-şi zic „Micii 
şmecheri”. Bandele astea... 

Scutură din cap şi continuă să se uite la oraş. 
Raglan se gândi că, probabil, în acele momente 
revedea imaginile în minte şi rememora clipele 
pline de adrenalină. 

— „afro-americani, hispanici, cambodgieni, 
chinezi, coreeni. Erau cu toţii gata să ucidă sau să 
fie ucişi. Le stătea în natură să omoare, iar noi le 
făceam pe plac şi le întorceam favoarea când eram 
nevoiţi. Da, aşa stătea treaba: ei sau noi. Ştiam cu 
toţii de ce parte a gardului ne aflam, dar uite ce ne-a 
făcut Swain mie şi echipei mele! Ambuscada aceea 
mi-a ucis doi colegi. Profesionişti adevăraţi, oameni 
inimoşi, cu familii frumoase; iar pe capul meu a 
căzut totul. Lennie Elliot, un informator FBI plătit, 
m-a jucat pe degete, recunosc. 

Trase adânc aer în piept. 

— lar Swain a fost implicat încă de la început, 
pentru că îi ajuta la spălarea de bani, astfel încât 

alții să poată achiziţiona armele. 

— Swain e terminat. Gata, încearcă să dai 
deoparte ce-a fost. Îi prindem şi pe ceilalţi. Tu îl 
vrei pe informator, eu pe blondă. 

Se uită la el. 

— Tu mereu obţii ce vrei? 

— Deocamdată, da, răspunse el. 

— Chiar crezi că-l vor lăsa pe Zeller în viaţă? 

— Dacă ne jucăm bine cărțile. 

Se uită la ceas. 

— Cred că, în momentul în care pun mâna pe 
stick, ne vor vrea morți pe mine şi pe Zeller. Din 
fericire pentru noi, nu ştiu nimic despre tine. Cel 
puţin, din câte îmi dau seama. Femeia nu te-a 
menţionat deloc atunci când am vorbit la telefon, 
ceea ce înseamnă că Swain nu împărtăşise cu ca 
suspiciunile cu privire la tine. 

— Dar le dai dovezile. 

— Nu contează. Cel puţin nu acum. Au ajuns pe 
mâini bune. 

Înainte să apuce să-l întrebe mai multe, Raglan 
primi un SMS. 

— Bun, începem, îi spuse. 

Trimise mesaj înapoi, prin care le solicita o 
dovadă că Zeller e în viaţă. 

În mod evident, ucigaşii se aşteptau la asta, aşa că 
primi numaidecât o fotografie în care apărea Casey 
Zeller, cam „şifonat”. Cineva îi ţinea lângă cap 
ediția de dimineaţă a unui ziar local, pe care figura 
data. 

Voss porni maşina pe când Raglan citea mesajul. 

— O oră până la schimb. La nord de oraş e un 
şantier de remodelare urbană. 

Îi arătă fotografia pe care o primise imediat după 
cea cu Zeller. Clădirea imensă oferea locuri pentru 
cel puţin 50 de maşini, dar parcarea era goală. Din 
semnul de pe clădire lipseau litere, dar rămăseseră 
suficiente încât să le spună că era vorba despre 
„Compania de curăţătorie industrială din districtul 
Maryland”. 

— E lângă autostrada 1-27? 

Raglan rulă să citească mesajul. 

— Da. 

— Ştiu unde e, spuse ea. Cu puţin noroc, ne ia 45 
de minute. Terenul a fost scos la vânzare acum 
câțiva ani. Proiectanţii de la Consiliul local se tot 
ceartă cu dezvoltatorii de multă vreme, de când 
compania a dat faliment. 

Îşi scoase şi ea telefonul şi introduse adresa în 
aplicaţia de hărţi. Îi arătă lui Raglan. 

— E împrejmuit, iar partea din spate dă spre o 
zonă industrială. 

Făcu o mişcare de-a latul ecranului cu ambele 
degete şi mări imaginea cu harta şantierului. 

— Văd clădiri abandonate pe dreapta, dincolo de 
gard, dar îmi vor fi de folos pentru a trece 
neobservată. 

— Vor sta la pândă şi vor urmări zona cu atenţie. 

— Da, dar despre mine nu ştiu că sunt cu tine. 
Conduc eu până acolo, apoi tu intri cu maşina prin 
faţă. Exact la asta se vor şi aştepta. Un singur om cu 
maşina. Fără întăriri. 

— Nu. Dacă totul merge cum vrem, atunci vom 
avea nevoie de maşină după aceea. Dacă intru cu 
maşina, se vor asigura cumva că nu o mai pot folosi. 
Lasă-mă la un cvartal distanţă, apoi aşteaptă pe 
poziţie. 

Încuviinţă. Raglan avea dreptate. Voss călcă 
pedala de acceleraţie, iar maşina viră atât de 
aproape de parapeţii curbați din ciment care marcau 
rampa de ieşire de pe autostradă, încât Raglan se 
gândi că avea să-i sară o portieră în orice clipă. Dar 
era bună. Se uită la Raglan şi zâmbi. Ştia şi ea asta. 


Cu patru minute înainte să se facă ora, Raglan 
ajunse la poarta din faţa fabricii abandonate. Poarta 
din sârmă avea lacăt. Asfaltul din parcare avea peste 
tot crăpături din care ieşeau buruieni şi arăta la fel 
de neîngrijit şi de părăsit precum tencuiala scorojită 
a clădirii. Raglan aşteptă. Dintr-o intrare laterală 
apăru un bărbat tuns până la piele, căruia începuse 

deja să-i crească părul câțiva milimetri, îmbrăcat cu 
o geacă de piele, care parcurse zona de parcare cu 
paşi mari şi, uitându-se atent la maşinile care 
treceau, descuie poarta. Îi făcu semn lui Raglan să 
intre, apoi încuie lacătul. 

— Mergi zece paşi, apoi opreşte-te şi ţine mâinile 
la vedere. 

Raglan se conformă. Portarul era american get- 
beget. Purta bocanci de armată şi o curea lată pe sub 
geacă, la care sigur ţinea arma. Îl percheziţionă pe 
Raglan. Ştia ce face. Raglan nu era înarmat. 
Americanul îi făcu semn înspre partea întunecată a 
clădirii, de unde venise el. 

— Acolo. 

Raglan merse de-a lungul parcării neîntreţinute, 
pe lângă clădire, unde văzu un Chevrolet Suburban 
parcat astfel încât să fie ferit privirii dinspre şosea. 
Au ajuns la o uşă de metal care ducea înăuntru. 
Raglan ar fi putut să-i facă felul celui care îl însoțea 
chiar atunci, dar n-avea niciun rost, şi o ştia şi tipul. 
Acesta îi zâmbi politicos când deschise uşa şi pofti 
prada asasinului înăuntru. Raglan ştia că dacă Voss 
nu se va afla în clădire, după cum discutaseră, 
atunci şi el, şi Zeller aveau să fie morţi curând. 

Clădirea goală era atât de vastă, încât ar fi putut 
adăposti atât un teren de fotbal, cât şi alte spaţii. Pe 
ambele părți se aflau utilaje imense, în afară de 
ultimii optzeci şi ceva de metri pătraţi. Judecând 
după urmele de pe jos, mai fuseseră şi alte utilaje 
țintuite cu şuruburi în ciment pe plăci mari din 
metal, dar se vedea că fuseseră scoase de multă 
vreme. Un comitet de „întâmpinare” format din 
patru bărbaţi şi asasina blondă stăteau în semicerc 
lângă peretele din capăt, privind în lungul culoarului 
imens. Odată intrat pe acea uşă laterală, Raglan era 
acum la aproximativ 45 de metri de ei. Blonda era 
înaltă. O tânără suplă, cu aspect atletic, ceea ce nu 
se văzuse pe cameră în intervalul scurt cât vorbiseră 
la telefon. Purta pantofi sport, colanţi mulaţi din 
lycra, o bluză strâmtă de sport, probabil fabricată 
dintr-un material special, şi o geacă de ploaie largă. 

Părea să poată acţiona pe orice fel de teren, 
indiferent de condițiile meteo. Ucigaşul perfect. 

— Îi ai la tine? 

— Vreau să-l văd pe Zeller. 

— Sigur că da. 

Întoarse puţin capul şi făcu un semn. O uşă din 
spate se deschise şi intrară doi bărbaţi care îl târau 
pe Zeller după ei. Nu putea să se ţină pe un picior, 
care părea rupt. 

— E dur tipul, zise blonda. 

— L-aţi rupt piciorul? 

Ridică din umeri. 

— Aveam nevoie de informaţii. Abia atunci ne-a 
spus că există şi un dispozitiv de stocare şi că e la 
tine. 

— Casey? strigă Raglan. 

Niciun răspuns. 

— E viu, zise femeia. 

— Casey? încercă Raglan din nou. 

Unul dintre bărbaţii care îl ţineau pe Zeller îi 
trase o palmă ca să-şi recapete cunoştinţa. Zeller 
ridică capul şi-l privi pe Raglan. 

— Raglan. Scuze, a trebuit să le zic. 

Zeller era rănit, dar urma planul. Atât el, cât şi 
Raglan erau conştienţi că s-ar fi putut ajunge la asta. 

— Aduceţi-l încoace, spuse Raglan. 

Femeia dădu iar din cap, semn ca aceştia să se 
conformeze. Cei doi îl târâră pe Zeller care 
şchiopăta, aşezându-l sprijinit de un utilaj vechi. 
Preţ de o clipă păru că cei doi voiau să-l pună pe 
Raglan la pământ. 

— Nu e necesar, zise femeia. Raglan ne va da 
dispozitivul de bună voie. 

Raglan i-l întinse unuia dintre cei doi, care i-l 
înmână imediat femeii; era evident că ea conducea 
echipa. Unul dintre ceilalți merse spre ea cu un 
calculator şi introduse stickul în slot. 

Femeia clătină din cap. 

— E criptat. 

Expresia ei facială nu se schimbă deloc, însă în 
ochi se citea ameninţarea. 

— Raglan? 

— Nu ştiu codul de acces. Dacă l-aş fi ştiut, aş fi 
făcut o copie. Doar Zeller ştie codul necesar pentru 
deblocare. 

— Atunci a venit vremea să încheiem socotelile. 

Tonul ei transmitea un mesaj simplu: se scursese 
timpul. 

— Spune-i, îi zise Raglan lui Zeller, care îşi intră 
din nou în rol şi scutură din cap. Spune-i, Casey. 
Doar ştii şi tu cum se termină toată treaba. 

— Nu! insistă Zeller. 

Raglan îngenunche lângă el. 

— Zi-le codul, apoi plecăm de aici. 

— O să ne ucidă, gemu Zeller, iar durerea de la 
bătăile primite i se simţea în voce. 

Raglan se uită la Zeller, apoi la femeie. Părea să 
fi fost convingător: un bărbat care le picase în 
capcană. Îndeajuns de nesăbuit încât să nu aibă 
niciun plan de scăpare, fiind nevoit să facă 
schimbul. 

— Dă-le codul ca să avem o şansă de scăpare. Îţi 
promit. 

— Te cam pripeşti cu promisiunile, Raglan, spuse 
Aram-banou. 

— Am făcut o înţelegere că nu ne ucideţi. 

Preţ de-o clipă, asasina păru nesigură. Ochii îi 
scrutară clădirea, în încercarea de a vedea dacă 
Raglan avea cumva întăriri. Zâmbi. 

— Raglan, eşti singur. Eşti dat în urmărire de 
autorităţi, n-ai cale de scăpare. 

— Lasă să-mi fac eu griji în legătură cu asta. 

Îl ajută pe Zeller să stea mai confortabil. 

— Spune-i. 

În acele momente, jocul actoricesc al lui Zeller 
era demn de Hollywood. Chipul i se contorsionă de 
la angoasă, încercând să prelungească acele clipe 
finale dinaintea deciziei, într-un final, încuviinţă. 

— E 26-9-7-26-1-7. 

Bărbatul aflat în fața laptopului tastă numerele şi 
aşteptă câteva secunde. 

— Merge. 

Aram-banou zâmbi. 

— Aşa se încheie socotelile noastre. 

Acesta era semnalul pentru oamenii săi, care 
începură să ridice armele. Raglan nu putea decât să 
spere că Voss era pe poziţie. 

Aşa şi era. 

Deodată, pe pieptul asasinei apăru un punct roşu 
de laser. 

— Am şi eu prieteni, zise Raglan. Ai obţinut ce 
voiai. Dacă încerci ceva acum, pușca cu bătaie 
lungă te va ucide prima. S-ar putea ca oamenii tăi să 
ne rezolve pe mine şi pe Zeller, dar tu vei fi moartă 
înainte să te prăbuşeşti la pământ. Priveşte-l ca pe 
un târg corect. Acum n-au mai rămas decât 
socotelile neîncheiate dintre noi doi. 

Iranianca se uită în jos la punctul necruţător de pe 
pieptul ei, apoi în direcţia unde credea că se află 
trăgătorul nevăzut. Se vedea că îşi analiza şansele 
de reuşită. 

— Are linia de tragere liberă, spuse Raglan. 
Pleacă acum şi mai prinzi câteva zile pe Pământ 
până te găsesc eu. 

— N-ai să mă găseşti niciodată, iar de vei avea 
vreodată nenorocul, vei muri. Mi-am încheiat 
treburile în ţara asta. Am obţinut ce-am vrut, iar tu 
ar trebui să fii recunoscător că tu şi prietenul tău 
mai sunteţi în viaţă. 

Raglan o privi în ochi. 

— Ai ucis doi oameni buni, nevinovaţi. Cum am 
spus mai devreme, într-o noapte voi veni să te ucid 
şi va fi o moarte grea. Ai zilele numărate din clipa 
asta. 

Venise vremea să ia o decizie. Aram-banou era 
pricepută, dar până şi ea ştia că riscul de a-l ucide 
pe Raglan pe loc era prea mare. Privi iar în jos la 
punctul care se încăpăţâna să rămână acolo. Ea şi 
echipa sa începură să se retragă, continuând să 
urmărească din priviri străfundurile fabricii, 
încercând să vadă unde ar putea fi trăgătorul ascuns. 
Retragerea a fost lentă, însă laserul a rămas tot pe 
pieptul femeii până la final, când au dispărut cu 

toții. Raglan auzi maşina lor cum demarează în 
trombă, cu roţile scrâşnind. 

De undeva din sala imensă se auzi vocea lui Voss. 

— Raglan? 

— Liber! strigă el. 

Se aplecă spre Zeller. 

— Ar trebui să-ţi rup şi celălalt picior. 

Zeller încuviinţă. 

— N-am vrut să pierd controlul dosarului, iar 
acum au pus mâna pe tot ce aveam. Zi-mi, te rog, că 
ai dat informaţiile mai departe. 

— Sunt pe mâini sigure şi încă mai avem timp să 
dăm de blondă şi să aflăm unde ţin armamentul. 

— Care noi? zise Zeller, chinuindu-se să se ridice 
în picioare cu ajutorul lui Raglan. 

Apăru şi Voss dintr-o parte. 

— Agent special Jenna Voss, fă cunoştinţă cu 
Casey Zeller, cel care a început toată nebunia asta. 

Zeller o măsură pe Voss din priviri şi văzu că nu 
avea la ea decât arma din dotare la şold şi un 
accesoriu de cătare cu laser care se montează pe 
puşcă. 

— Dumnezeule, nu aveai puşcă? 

— Doar cătarea, nu aveam nevoie de mai mult. 

— Mamă! exclamă Zeller. Aminteşte-mi să nu 
Joc niciodată poker cu tine. 

Trecuseră nouă ore şi 46 de minute de când 
plecaseră de la complexul unde se aduc vehiculele 
sechestrate de poliţie, iar Jenna Voss ieşi de pe 
autostrada I-95 îndreptându-se spre un orăşel din 
Carolina de Nord. Respectase limita de viteză, 
întrucât nu voia să le dea ofiţerilor de patrulă de pe 
autostradă motiv să îi tragă pe dreapta. 

Îl duseseră mai întâi pe Zeller la spital, pentru a 
primi îngrijiri medicale, mereu atentă să nu fie 
urmăriți, în eventualitatea în care ucigaşa iraniană ar 
fi decis că Raglan şi Zeller încă reprezentau o 
ameninţare. Realist vorbind, totuşi n-ar fi avut 
motiv. Pusese mâna pe dispozitivul pe care erau 
stocate informaţiile în format electronic, iar Raglan 
era în continuare dat în urmărire generală. De ce să 
atragă atenţia asupra ei şi echipei sale? În intervalul 
de timp cât îi luase lui Raglan să o sune pe soţia lui 
Zeller şi să stabilească să fie transportat cu o 
ambulanţă privată în statul Pennsylvania, bănuia că 
asasina va fi dispărut deja fără urmă. Zeller ştia şi el 
că implicarea sa ajunsese la final. 

— Odată ce ajungi la Stroudsburg, găseşte un 
avocat de drept penal şi dă o declaraţie pe proprie 
răspundere despre tot ceea ce ştii şi ce s-a petrecut, 
îl instruise Raglan. Apoi asigură-te că dosarul 
ajunge înaintea unui judecător. Dat fiind faptul că e 
vorba despre fapte petrecute într-un alt stat, va 
trebui să ai în vedere jurisdicţia locală. Dă-i numele 
detectivilor Medina şi Delaney de la Poliţia 
Metropolitană din D.C. După asta, pleacă de acolo 
în Canada, până ce se încheie toate socotelile 
neterminate. Vreau să-mi dai cuvântul tău, Casey. 

Zeller fu de acord. 

— l-am promis Annei că te aduc acasă. Nu mă 
face să vin iarăşi după tine, căci e muncă grea, nu 
glumă. 

Raglan şi Voss aşteptaseră până la sosirea 
ambulanţei. Plătiseră firma privată din banii Annei 

Zeller, prin cardul său bancar, prin intermediul 
telefonului. Urmăriseră apoi maşina cum pleacă cu 
Zeller. El şi Voss porniseră spre sud. 

Raglan nu-i spusese mare lucru pe drum, ci doar 
ce aflase de la Maguire. 

— Cum ajungem în America Centrală? îl 
întrebase ea. Deja figurăm în bazele de date ale 
aeroporturilor cu persoanele date în urmărire. 

— Nu ştiu încă. Oricum, un lucru e sigur: nu 
putem şofa. 

Deja ajunseseră departe de Washington şi, deşi 
sigur apăruseră la buletinele de ştiri pe posturile 
naţionale, Raglan era de părere că, într-un orăşel, 
ştirile locale prezentau mai mult interes pentru 
public. Sorţii erau de partea lor. Voss şi Raglan 
scoseseră bani de la un bancomat înainte de a părăsi 
capitala. Dacă autorităţile îi verificau cardurile lui 
Voss şi sesizau retragerea, cel puţin aveau timp să-şi 
concentreze căutările în zonă în următoarele câteva 
ore. Raglan se întrebă dacă Delaney luase în serios 
tot ceea ce îi spusese el. Îşi aminti că Voss îi spusese 
că unul dintre foştii colegi de-ai lui Delaney se 
număra printre victimele de la casa senatorului. Asta 
ar fi trebuit să-l motiveze într-atât, încât să 
urmărească pista, iar în decurs de 48 de ore un 
judecător din Pennsylvania avea să le pună celor doi 
detectivi tot felul de întrebări. 

De când îl salvaseră pe Casey Zeller, Voss băgase 
de seamă că Raglan îşi tot menaja partea cu rana. 
Era evident că momentul în care sărise gardul de la 
complex, coroborat cu toate prin câte trecuse, îl 
marcase. 

— Cred că ar trebui să luăm o pauză, Raglan. 
Noaptea traficul e mai liber, aşa că şansele de a 
trece neobservaţi se reduc. În plus, trebuie să ne 
ocupăm de rana ta. Am o trusă medicală în 
portbagaj. 

Se uită urât la ea. 

— Putem merge mai departe. 

— Nu eşti de folos nimănui dacă nu schimbi 
pansamentul, insistă ea. Nu-i nevoie decât ca un 

poliţist de patrulă plictisit, aflat în tura de noapte, să 
tragă pe dreapta o maşină care circulă singuratică pe 
autostradă la primele ore ale dimineţii. 

Avea dreptate. Adevărul e că simţise cum se 
desprind câteva copci când sărise gardul. 

— În regulă. 

Îi spuse să găsească cel mai ieftin motel. 
Autoturismul ei Acura era suficient de vechi încât să 
se încadreze în peisaj. Dacă ar fi fost mai scump, nu 
s-ar fi potrivit deloc cu restul maşinilor din parcare. 
Găsiră un motel chiar vizavi de un centru comercial. 
Era ieftin, curat, iar în faţă se aflau parcate vreo şase 
camionete şi dubiţe pentru transport mobilă şi 
livrări. Un popas convenabil pentru cei care aveau 
de parcurs distanţe lungi. 

Raglan îi spuse lui Voss să meargă ea înainte să-şi 
achite camera, apoi intră şi el după douăzeci de 
minute să-şi închirieze o cameră, asigurându-se că 
nu erau apropiate în cazul în care ceva nu mergea 
cum trebuie şi era identificat unul dintre ei. 
Recepţionerul din tura de noapte abia ridică privirea 
să se uite la ei. 

Ajuns în cameră, Raglan se dezbrăcă în boxeri şi 
maiou şi se uită la rana urâtă. Trebuia să schimbe şi 
pansamentul de pe coapsă. Se auzi o bătaie uşoară 
în uşă. 

Voss intră repede când el întredeschise uşa; 
adusese trusa medicală compactă. Abia se abţinu să 
nu se holbeze la trunchiul lui aproape complet 
dezgolit. 

— S-au desprins vreo două copci, îi zise el. Am 
spălat rana, dar am nevoie de un antiseptic. 

Voss încuviință şi puse geanta pe măsuţă, în 
vreme ce el se aşeză pe marginea patului. Raglan se 
întoarse să se uite la rana din lateral, gata să o 
şteargă cu soluţia. 

— Mă ocup eu, îi spuse ea. Stai liniştit. Mi-e mai 
simplu. 

Raglan încuviinţă. Jenna se spălă pe mâini, apoi 
şterse uşor pielea din jurul rănii urâte. Sigur îl 
durea, dar nici nu tresări. Faţa ei era foarte aproape 

de a lui când se aplecă să îi pună un pansament 
curat, după care îl prinse cu bandă adezivă şi 
înfăşură cu tifon. Când se ocupă de rana de pe 
coapsă, se lăsă în genunchi şi prinse câteva copci pe 
lăţimea tăieturi. 

— Pot să pun eu bandajul pe rana asta, spuse 
Raglan fără prea mare convingere. 

Mâna ei zăbovi pe coapsă. 

— Lasă-mă pe mine. 

Spusese asta ca pe-o şoaptă. 

Pulsul de la gât îi crescu. 

Când termină de pus bandajul, Raglan îi cuprinse 
capul în mâini şi se aplecă s-o sărute. Voss închise 
ochii şi rămase neclintită. Un sărut lent, fără grabă. 
Oftă. Amândoi ştiau că nu puteau merge mai 
departe. 

— Ai să-ţi deschizi iar rănile, îi spuse ea. 

Raglan încuviinţă. 

— Oricum, a meritat să încerc. 

Voss se dădu înapoi. 

— Momentul nu e potrivit, Raglan. Ai nevoie de 
odihnă, mai avem de tras. 

Nu era nimic de obiectat, căci avea dreptate. 
Rana îl durea al dracului de tare, iar corpul său chiar 
avea nevoie de câteva ore ca să se refacă. 

Deodată le atrase atenţia televizorul; pe postul 
CNN era un reportaj despre cazul lor. Raglan 
schimbă postul: era şi pe Fox. Pe ecran apăreau 
mari pozele cu el şi Voss. Însă nimic despre 
Delaney şi partenera lui. Nu se spuse nimic nici 
despre marca autoturismului lor. Era doar un 
reportaj informativ, care nu dură mai mult de două 
minute. În principal, era vorba despre moartea unui 
director din conducerea Pentagonului, nimic mai 
mult. 

Raglan spera că astea erau toate informaţiile pe 
care le avea FBl-ul, şi că nu încercau să ascundă 
faptul că ştiau despre autoturismul lor marca Acura. 
Cântări şansele în gând. Dacă Voss fusese 
repartizată în Virginia, oare maşina ei personală 
fusese înregistrată drept autoturism al unui angajat, 

în vederea accesului în parcare? În caz afirmativ, 
atunci agenţii federali sigur verificaseră şi aveau 
deja numărul de înmatriculare. 

— La tine la serviciu au cumva actele maşinii? 

— Nu, spuse ridicând din umeri. Trebuie să ocupi 
o funcție de rang superior ca să primeşti loc de 
parcare. Eu parcam în parcarea principală, unde vin 
şi vizitatorii. 

— Totuşi, avem nevoie de o altă maşină, e mai 
sigur, îi zise. Cineva o să-şi amintească. Şi avem de 
mers vreo şapte ore până la Miami. Deja ar trece 
prea mult timp. E întuneric acum, du-te să muţi 
maşina. Du-o undeva în capătul parcării şi şterge-o 
de amprente. Asigură-te că e parcată cât mai în 
spate, lângă ventilatoare şi tomberoane. Trebuie să 
scăpăm de ea. 

— În regulă, zise ea şi ieşi. 

Ceea ce se petrecuse mai înainte între ei avea să 
rămână, poate, pentru altă dată. 

Raglan aruncă o privire afară, apoi încuie uşa în 
urma ei. Sună să comande o pizza la numărul pe 
care îl găsi pe o carte de vizită de lângă telefonul 
din cameră. I se spuse că avea să dureze cam 
douăzeci de minute. Închise şi sună în Franţa, la 
Sokol, de pe mobil. Acesta din urmă răspunse rapid. 

—  Păsăroiule, trebuie să ajung repede în 
Honduras. Nu pot lua un zbor comercial. Mă îndrept 
spre Florida şi vreau să plec de acolo. Ştim pe 
cineva? 

— Bravo, văd că nu te-au rezolvat încă. 

— Vreo două copci pe aici şi o băutură ţeapănă 
pe dincoace mi-au ţinut laolaltă sufletul şi trupul. 

— Danny, nu ştiu să fie nimeni prin State care să 
te poată ajuta, cel puţin nu de când am activat noi în 
Legiune. Pot începe să dau câteva telefoane, dar o 
să dureze câteva zile până găsesc pe cineva. În plus, 
dacă nu găsim vreun pilot curajos sau un cărăușş 
care transportă droguri cu o barcă de mare viteză, n- 
ajungi nicăieri. 

— Trebuie să existe vreo cale. Nu ştim pe nimeni 
prin America Centrală? Belize? Guatemala? 

— În care să ne putem încrede? Acolo e Vestul 
Sălbatic, îţi închipui că vreunul dintre băieţaşii ăia 
din carteluri o fi activat în Legiune cu noi? 
Foloseşte acte false şi ia un avion de la Miami. 

— Sunt fugar, Păsăroiule. O să mă repereze. Deja 
am ajuns la ştirile naţionale. Atunci când eşti căutat 
de FBI, viaţa e mai grea. 

— Zeller? 

— L-am găsit. Se duce la soția lui. 

— Bun. Cât despre călătoria ta în Honduras... 
Trebuie să găsim o barcă rapidă sau un avion. Am 
să caut, să văd ce găsesc. 

Raglan încheie apelul. Ieşirea din State avea să 
fie prima problemă, apoi urma buba şi mai mare, cu 
jungla honduriană şi ce avea să găsească acolo. Dar 
trebuia să le ia pe rând. În primul rând trebuia să 
fure o maşină. 

Se auzi o bătaie în uşă. Raglan aruncă o privire 
pe geam, apoi îi descuie lui Voss. 

— Am ascuns maşina tatei în spatele motelului. 
Am dezumflat şi două roți ca să nu fie nimeni tentat 
s-o fure. Vreau s-o găsesc tot aici când ne 


întoarcem. 


Raglan îi dădu bacşişul minim băiatului care 
livrase pizza, căci altfel ar fi putut să-l țină minte. 
Acum, Raglan avea să fie invizibil. Un tip 
neîngrijit, nebărbierit, obişnuit, unul dintre mulţii 
clienţi din acea seară. 

— Ne trebuie o cale de a ieşi din ţară, zise Raglan 
pe când mâncau. Eu n-am niciun om de legătură 
aici, ştii tu pe cineva? 

Voss clătină din cap. 

— ŞI eu sunt în vizor, ca tine. 

Mai luă o felie de pizza. 

— Poate, totuşi, spuse ea, gânditoare. Da, s-ar 
putea. 

Nu mai zise nimic. Raglan aşteptă. Voss făcu o 
grimasă. 

— Nu sunt şanse mari să meargă, dar bine că 
măcar avem opţiunea asta. 

Se şterse pe mâini şi scoase telefonul din 
buzunar. 

— Am un prieten care are o barcă. 

— Va trebui să fie una mare şi rapidă, avem cale 
lungă de parcurs. 

Voss îşi clătină ferm capul. 

— Are barca de care avem noi nevoie. Garantat. 
Tipul ăsta pescuieşte în largul oceanului. 

— Bun, tu întreabă-l. Între timp, eu scriu o listă 
cu tot ce ne trebuie. Zi-i că-l plătim. 

Voss mai luă o gură, se ridică şi se duse spre ușă. 

— Zi-mi de ce ai nevoie. Trebuie să verific ceva 
mai întâi. 

La 4 şi 17 dimineaţa, Raglan se dădu jos din pat, 
îşi trase blugii pe el şi simţi cum îl deranjează pielea 
din jurul copcilor. Oricum, nu era la fel de rău ca 
înainte să i-o curețe şi să i-o bandajeze Voss. În 
astfel de momente trebuie să te bucuri de micile 
clipe de noroc. 

leşi, mergând prin zonele întunecate de pe lângă 
motel, şi se îndreptă spre barul deschis până noaptea 
târziu, aflat la câteva sute de metri depărtare, pe 
care-l zărise când intraseră în oraş. Părea să fie unul 
dintre acele locuri zgomotoase, unde lumea petrece 
până dimineaţa. Scăldate în lumina firmei de neon 
văzuse cel puţin douăzeci de maşini. Luminile însă 
fuseseră stinse cu vreo două ore în urmă, iar 
instinctul lui Raglan îi spunea că aici veneau 
preponderent localnicii să bea. Probabil unii plecau 
abia ţinându-se pe picioare pe la două dimineaţa, 
prea beţi să conducă. 

Rămăseseră trei maşini. Un Audi vechi de şase 
ani, o autocamionetă de vreo doi ani pe care era lipit 
un abțibild ce anunţa că proprietarul e simpatizant al 
Confederaţilor, şi un Chevrolet Impala care părea să 
fie vechi de vreo două decenii. La cum arăta 
vopseaua, părea că maşina supravieţuise unei 
furtuni de nisip, căci pe alocuri se vedea direct 
metalul caroseriei. Scaunele erau rupte şi ambalaje 
de la fast-food zăceau aruncate sub bancheta din 
spate. Era o maşină pe care n-ar fi furat-o nimeni, 
motiv pentru care proprietarul nici nu se sinchisise 
s-o încuie. Sigur valora mai mult la fier vechi decât 
dacă o vindea. 

Portiera se deschise cu un scârţâit, apoi Raglan se 
aşeză la volan şi băgă în contact şurubelniţa cu cap 
plat pe care o luase din trusa de scule de la Voss din 
maşină. Îl surprinse faptul că motorul torcea destul 
de bine. Evident că proprietarul se îngrijise mai 
mult de partea mecanică decât de decorul din 
interiorul maşinii. Conduse încet înapoi pe drumul 

de acces de la bar până ce ajunse la o intersecție 
care îl aducea tot pe drumul principal şi la o distanță 
de o sută de metri de parcarea liniştită a motelului. 
Se opri lângă maşina lui Voss, aşa că cele două 
autoturisme erau acum despărțite de tomberoane. 
Aruncă mizeriile din maşină, apoi montă plăcuţele 
de înmatriculare de la Acura pe noua „achiziţie”. 
Dacă găsea cineva maşina lui Voss şi voia să afle 
proprietarul, avea nevoie de numărul de şasiu ca să 
îl descopere. Oricum, până atunci, vor fi departe de 
Carolina de Sud, se gândi el. 

Când terminase, sunase la camera ei, dar nu-i 
răspunsese. Apoi cineva bătu la uşa lui. Voss se afla 
în prag şi adusese două cafele care miroseau 
îmbietor, însoţite de brioşe cu afine. Zâmbi, îşi 
aruncă pe pat şapca şi puse „ofrandele” pe măsuţă. 

— Am găsit o cafenea deschisă non-stop la 
câteva străzi distanță. M-am gândit să pornim la 
drum cât mai devreme. 

Se uită la el: era îmbrăcat şi gata de plecare. 

— Cum e rana? 

— Bine, sunt refăcut. Ai vorbit cu amicul care are 
barcă? 

— N-a răspuns. Mai încerc. 


Încă şapte-opt ore de mers până în Miami. 
Radioul făcuse figuri, nu mergea să pui CD-uri, plus 
că aerul condiționat şi instalația de încălzire 
dăduseră probabil colţul demult, asta dacă maşina 
venise cu astfel de facilități de la bun început. Cu 
toate astea, motorul mergea de minune şi, dacă 
Raglan călca acceleraţia în reprize, tuşea nesigur, ca 
ŞI cum îşi curăța ţevăraia şi îți dădea de ştire că e 
hotărât să nu te dezamăgească. Drumul era drept, iar 
soarele avea să iasă curând. Nu era aşa de rău, ci 
doar inconfortabil. Voss îl sună din nou pe Ronnie 
Diaz. De data asta răspunse. 

— Ronnie, Jenna sunt. Tot încerc să dau de tine. 

— Ştiu, zise agentul FBI pensionat. 

— Nu mi-ai răspuns. 

— Pentru că eşti fugară, iar cu am ieşit la pensie 
şi nu ţin neapărat să fiu arestat. Dumnezeule, Jenna, 
eşti dată în urmărire pentru crimă. 

— N-am ucis pe nimeni şi am nevoie de ajutor, 
zise ea. 

— Păi, altfel de ce-ai suna? Pun pariu că nu vrei 
să mă întrebi cum merge cu pescuitul. 

— Ronnie, Lennie Elliot trăieşte. Nu doar că e 
implicat în spălare de bani şi trafic de droguri, dar 
face parte şi dintr-o conspirație de amploare, 
centrată pe achiziții ilegale de armament. Am o 
pistă în acest sens. Vreau să pun mâna pe el. Mă 
poţi ajuta? 

Ronnie Diaz nu zise nimic. Voss aşteptă. Raglan 
se uită la ea. Continuă să aştepte, în speranţa că 
şansa de a-l prinde pe cel care îi atrăsese în capcană 
pe ea şi echipa sa avea să-i trezească simţul dreptăţii 
lui Diaz. 

— Eşti sigură de asta? 

— L-am văzut într-o poză. Jack Swain, directorul 
adjunct al Serviciului Clandestin de Apărare, 
conducea o operaţiune ilegală în America Centrală. 
Vorbim aici de peşti mari: senatori şi contractanţi 
din mediul privat. Verifică compania EDM — 
Executive Decision Management. E o companie 
imensă, care rulează sume colosale, de sute de 
milioane de dolari obţinuţi din traficul de droguri, 
prin intermediul unor companii-fantomă, cu scopul 
de a cumpăra arme. Când Lennie Elliot ne-a 
înscenat toată debandada cu descinderea, asta n-a 
fost nimic pe lângă operaţiunea pe care o păzesc ei 
cu adevărat. Probabil le suflam direct în ceafă, doar 
că nu ştiam cât de aproape eram. Ne-au omorât 
oamenii, Ronnie. Mai sunt şi alte informaţii, dar 
dacă ce ţi-am spus până acum nu-i suficient ca să te 
conving, înţeleg. 

Îl auzi cum oftează. După patru decenii petrecute 
în slujba legii, n-avea cum să închidă ochii la aşa 
ceva. 

— Vorbim. Cât îţi ia până în Pelican Harbor? 

— Şapte, opt ore. 

— Trimite-mi un mesaj şi zi-mi de ce ai nevoie. 
Lasă maşina în parcare, apoi mergi până în capătul 
pontonului lung. Te aştept acolo. Barca mea e un 
Sea Ray, de vreo nouă metri. E bătrână, ca mine, dar 
să fiu al naibii dacă nu mai avem amândoi oarece 
zVâc. 

Închise. 

Voss păru nesigură, căci stătea şi se holba la 
ecranul negru al telefonului. 

— Poţi avea încredere în el? 

Încuviinţă. 

— Dar se pune în pericol. Abia a ieşit la pensie şi 
ar putea pierde totul. N-ar fi trebuit să apelez la el, 
numai că nu ştiu ce altceva să fac. 

— Apelăm la prieteni când suntem nevoiţi s-o 
facem. Ține la părerea ta şi, în fond, e decizia lui. 

Voss încuviinţă şi privi prin perdeaua de ploaie la 
drumul mohorât ce se întindea în faţa lor. În acea 
clipă, Raglan simţi că era vulnerabilă. Luase şi ea 
aceeaşi decizie de a-şi periclita viaţa şi cariera 
pentru a se încrede în el. 

— O scoatem noi la capăt, îi spuse. 

— Raglan, îl vreau pe nenorocitul care mi-a 
omorât colegii. 

— Atunci hai la treabă, zise Raglan şi apăsă 
pedala de acceleraţie. 

Motorul gemu şi maşina demară în trombă. 
Aveau nevoie amândoi de tot norocul din lume. 

După câteva ore parcurse pe autostrada I-95, se 
apropiau deja de Veto Beach. 

Voss îşi aminti când îl urmăriseră pe Raglan şi îl 
văzuseră cum petrece un timp cu puştiul. Aici 
începuse legătura ei cu Raglan, când instinctele îi 
spuseseră că era mai mult decât un simplu turist. 
Privind retrospectiv, nu se înşelase deloc. 

— Familia ta e aici. 

— Mâine pleacă acasă. 

— Suntem aproape. Ai putea să-i vezi. 

— Nu. Agenţii federali sigur stau ascunşi prin 
boscheţi. Ştii şi tu asta. 

— Cum rămâne cu puştiul? 

— A trecut prin multe. 

— Atunci de ce nu oprim să-l suni măcar? N-o 
să-ți poată urmări cartela preplătită. 

Raglan clătină din cap. 

— Nu las niciodată sentimentele să-mi stea în 
cale, Voss. Trebuie să mă concentrez pe ce am de 
făcut, la fel şi tu. Nici măcar nu ne-am apropiat de 
cei pe care-i urmărim şi s-ar putea oricum să nu 
reuşim, dar până ce nu ştim că am făcut tot ceea ce 
ne stă în putinţă, n-avem nevoie de nimic care să ne 


distragă atenția. 


S-au îndreptat spre periferia oraşului, iar Voss îi 
dădu indicaţii spre Portul Pelican Harbor. 

— [a-o la stânga pe pasarela JFK, zise ea, 
făcându-i semn să iasă de pe bulevardul lung. La 
jumătatea drumului, virează la semafor. 

Raglan traversă şoseaua cu două benzi, ajungând 
apoi pe un drum deschis. Luciul de apă parcă îi 
chema. Voss îi arătă unde să parcheze. Lumina 
soarelui se reflecta pe cimentul parcării. 

Raglan smulse cu mâna  plăcuțele de 
înmatriculare pe care le luase de la maşina lui Voss. 

Aceasta se uită la el: parcă ar fi tras un leucoplast de 
pe o rană pulsândă. 

— N-avem de ce să le facem cadouri poliţiştilor, 
se justifică el. Dacă văd numărul ăsta de 
înmatriculare aici pe o maşină furată, agenţii 
federali vor şti pe cine să caute în port: pe amicul 
tău. Pun pariu că nimeni de pe-aici n-o să dea 
atenţie unui Chevrolet vechi şi ruginit fără numere 
de înmatriculare. O să-l ridice şi o să-l ducă la fier 
vechi ca să fie distrus. 

Voss încuviinţă. Raglan avea dreptate. Aruncă 
plăcuţele în ocean. 

— Sper că poţi avea încredere în tipul ăsta, îi zise 
lui Voss, căci suntem descoperiţi aici ca nişte coşuri 
pe curul unui nudist. 

— l-aş încredința viaţa mea, răspunse ea şi îşi luă 
rucsacul micuţ din maşină. Pe-aici. 

Raglan o urmă. 

— Nu pentru viaţa ta îmi fac eu griji. 

Au mers aşa de-a lungul digului care împrejmuia 
ambarcaţiunile legate la chei. Ajunşi la o barcă cu 
motor, nici urmă de cineva la bord. Dacă prietenul 
lui Voss se hotărâse să îşi apere mai degrabă pensia, 
iar agenţii FBI din Miami voiau să-i ia prin 
surprindere pe agenta lor care acționa pe cont 
propriu şi pe fugarul care o însoțea, aici ar fi făcut- 
o, gândi Raglan. Oameni înarmaţi apărând brusc din 
interiorul bărcii şi un vehicul care să vină dinspre 
dig, pentru a-i lua prin învăluire. Gata joaca. 

Voss îl strigă. 

— Ronnie? 

Bărbatul pe care Raglan îl acostase intenţionat la 
Centrul Spaţial, când ajunsese inițial pe pământ 
american, îşi făcu apariția din cabină. 

— Jenna, zise acesta cu o expresie precaută. Hai 
Jos. Nu vreau să mă vadă lumea stând la taclale cu 
doi infractori. 

Au coborât amândoi şi au intrat în cabină, la 
răcoare. Scaunele din piele şi mobilierul laminat din 
lemn de cireş se încadrau bine în spaţiul mic, dar 
bine echipat. Raglan aruncă o privire înspre partea 

din faţă a bărcii, unde se vedea cabina cu pat dublu. 
În laterala micului salon erau o masă pentru hărţi şi 
un raft cu diverse hărți împăturite, lângă care se afla 
o banchetă. Cu toate acestea, avea suficient 
echipament electronic ca să nu-i trebuiască aceste 
mijloace analogice. 

Ronnie Diaz îl urmărise pe Raglan cum 
analizează totul. 

— Sunt de modă veche şi nu cred că ar trebui să 
mă bazez numai pe judecata unui sistem GPS de 
rahat care poate fi oprit ca să-i facă ăştia 
mentenanţă. Le am instalate dacă e nevoie, dar 
prefer să mă bizui pe hărți. Luaţi loc. 

Voss şi Raglan s-au aşezat unul lângă altul pe 
banchetă, în vreme ce Diaz scoase o carafă cu apă 
rece din frigider şi umplu trei pahare. Raglan simţi 
menta din cuburile de gheaţă. 

— Ronnie, mulţumim pentru... începu Voss. 

Acesta ridică o mână ca s-o oprească înainte să 
apuce să zică ce avea de spus. 

— Nu-mi mulţumi, Jenna. Nu vă pot ajuta cu ce 
vreți vol. 

Voss nu putu să-şi ascundă dezamăgirea. 

— Barca asta n-ar putea nicicum să ajungă până 
în Honduras, îi explică Raglan. Cât poate duce cu 
un rezervor, vreo 240 şi ceva de kilometri, eventual 
puţin peste? zise el, căutând confirmare de la Diaz, 
care aprobă din cap. Avem nevoie de o 
ambarcaţiune cu o capacitate mult mai mare de-atât. 

— Asta, şi plus că va dura prea mult să ajungeţi 
acolo pe mare, mai mult decât aveţi voi timp la 
dispoziţie, completă Diaz. 

Raglan bău apa răcoritoare. Voss se uita la fostul 
ei partener. 

— Ronnie, tot ceea ce avem nevoie ca să punem 
capăt mizeriei ăsteia e în Honduras. Toate 
aeroporturile au semnalmentele noastre. Cât ne ia să 
ajungem până la Key West de aici cu barca? 

— Dacă am grijă la viteză şi la combustibil, 
ajungem în cinci sau şase ore, dar acolo e 
apendicele ţării. Nu-i nimic pe acolo decât oceanul, 


395 


nisipul şi o industrie turistică bazată pe faptul că a 
trăit Hemingway în zonă. 

Voss clătină din cap. 

— Da, dar mai e ceva, Ronnie. Au un hidroavion. 
E un Grumman Mallard. Poate face o călătorie de 
peste 3.200 de kilometri. Dacă pilotul are grijă când 
zburăm deasupra Cubei, ne va duce la destinație 
fără să fim reperaţi. 

Diaz se holbă la ea, apoi la Raglan, care era la fel 
de surprins ca şi el. 

— Dar nu avem bani să-l plătim, zise Diaz. 

— Ştiu, dar am persuasiunea şi influența de 
partea mea. 

Ridică mâna pentru a le face semn celor doi să 
nu-i mai pună întrebări. 

— Aveţi încredere în mine. Vă explic mai încolo, 
dar acum trebuie să plecăm. 

Diaz ridică din umeri şi porni motorul, apoi 
merse pe culoarul care ducea spre cabina pilotului. 

— Buda-i acolo. Apa se trage prin presiune, aşa 
că atunci când vomiţi, nu băga capul prea tare în 
vas. 

Rânji. Voss se strâmbă. 

— A, şi am făcut patul la prora. Asta înseamnă în 
faţă, dacă nu ştiai. Partea aia mai ascuţită a bărcii. 

Îi aruncă o privire lui Raglan. 

— Fi i se face rău şi în cada de baie. 

Raglan ieşi de pe banchetă şi îl urmă pe Diaz. Se 
întoarse spre ea. 

— ŞI ţi s-a părut că asta e o idee bună? 

— Uite ce e, poţi să mă azvârli într-un elicopter şi 
n-am nici pe naiba, dar nu fac faţă în tinichelele 
astea care îți provoacă greață. N-ai idee cât de tare 
vreau să-i prind pe nenorocirii ăştia, Raglan, chiar 
de-ar fi să borăsc tot drumul până în America 
Centrală. Sunt dispusă să mă sacrific. 

Motoarele puternice cu capacitatea de cinci litri 
mugeau, iar barca începu să se mişte. 

Porniseră la drum. 

Raglan a stat cu Diaz pe punte, în vreme ce 
acesta a condus barca afară din port şi departe de 
oraş. Odată ajunşi în spațiu deschis, apăsă pe 
accelerație, iar prora despică apele liniștite, lăsând 
în urmă jetul puternic al elicei. Raglan adora aerul 
acela sărat care îi biciuia fața. De ani buni nu mai 
gonise astfel pe apă într-o barcă semi-rigidă de mare 
viteză, ca atunci când trupa sa de comando pornea 
la atac. Acum, simțea cum viteza şi mişcarea 
valurilor alungau oboseala ce se instalase în trupul 
său rănit. 

— Frumoasă barcă, zise el. Cred că FBl-ul oferă 
o pensie bunicică. 

Ronnie Diaz ridică privirea înspre bărbatul care, 
după el, dăduse naştere tuturor necazurilor în care 
se găseau. 

— Ei, am luat şi cu o mită. 

Preţ de o clipă se văzu că îl luase pe Raglan prin 
surprindere cu remarca sa. Apoi îl observă pe 
bărbatul mai în vârstă cum începe să râdă. Diaz îi 
aruncă un rânjet ştrengăresc. 

— Aşa îi iau pe toţi cei care mă întreabă asta. Pe 
vremuri, aşa o barcă era undeva pe la un sfert de 
milion. lar acum, două decenii mai târziu, valorează 
treizeci de mii. Am vândut tot ce-aveam. N-am avut 
mare lucru. Dacă mi se face dor de o baie fierbinte 
şi să mă uit la televizor, mă cazez o săptămână la 
motel. 

Tăcu, îndreptându-şi atenţia asupra orizontului. 

Se îndepărtaseră mult de uscat, iar Diaz păstră 
maneta de acceleraţie în poziţie fixă. Raglan era 
mulțumit să păstreze amândoi tăcerea. Probabil 
Maguire deja digerase toate informaţiile pe care le 
primise în dosar. Avea să ţină totul pentru el până ce 
toate piesele din puzzle căpătau sens şi era clar în 
cine se putea încrede. O auzi pe Voss vomitând 
dedesubt. Diaz clătină din cap, dar continuă să se 
uite la apă. 

— Din prima zi mi-a zis că nu eşti un simplu 
turist. E o agentă bună, şi au luat-o drept tap 
ispăşitor pentru o operaţiune care primise undă 
verde de sus. Toată treaba a afectat-o tare. Pur şi 
simplu i-au aruncat cariera la gunoi. Informatorul 
le-a dat un pont fals, dar ştiai deja asta, nu? 

— Da, răspunse Raglan. 

— Dacă pune mâna pe el, sper să nu-l omoare. 
Are nevoie de el aici. Sigur nemernicul va încheia o 
înţelegere, aşa că ea îşi va putea spăla reputaţia şi o 
va băga din nou în Echipa de Salvare a Ostaticilor. 

— De ce îmi spui toate astea? 

— Fără niciun motiv. Vorbesc şi eu ca să treacă 
timpul şi ca să-ţi spun că, dacă lucrurile o iau pe 
arătură, ceea ce garantat se va întâmpla, te poţi baza 
pe ea să-ţi apere spatele. 

Se uită la el. 

— Eu vă ajut cât pot, dar la un moment dat 
agenţii federali vor pune totul cap la cap. Voi fi 
băgat în toată treaba indiferent dacă-mi convine sau 
nu. Și ţin să precizez că nu-mi convine. 

— Dar iată-te aici. 

— Am făcut o alegere. Au tratat-o nedrept, iar 
cazul ăsta merită soluționat. Nu-mi plac răufăcătorii 
şi Chiar îi urăsc pe cei care încalcă principiile 
siguranţei naţionale la care ţinem. Am să fac deci ce 
pot. 

Făcu semn înspre una dintre cutiile de depozitare. 

— Acolo găseşti ce-ai cerut. 

Raglan se ridică şi îşi regăsi echilibrul contra 
balansului bărcii, după care deschise cutia 
încăpătoare. Înăuntru era o geantă de voiaj neagră 
mare, din nailon. O scoase, o sprijini de spătarul 
banchetei şi desfăcu fermoarul. 

— Le-am lăsat aşa, fără să le aranjez. Aveţi două 
rucsacuri. M-am gândit că o să vreţi să vă puneţi voi 
lucrurile. Scuze, am uitat de busola pe care o 
ceruseşi. 

— Nicio problemă, răspunse Raglan. E foarte 
bun, mersi! 

Diaz îl urmări pe Raglan cum îşi trece degetele 
peste un şomoiog de bancnote de dolari prinse cu un 
elastic. 

— Al acolo 500 în bancnote mici, folosite. 
Prelate de pus sub corturi şi curele autoblocante. V- 
am luat şi câte un Glock cu amortizor; n-au seric, 
deci nu poate fi identificată proveniența. Fiecare are 
câte două încărcătoare pline. Cu mâncarea staţi bine 
două-trei zile dacă drămuiţi ce aveţi. Cele 55, două 
telefoane prin satelit s-ar putea să fie ultima voastră 
şansă să scăpaţi de acolo, dar ştii şi tu doar că sunt 
inutile sub plafonul format de coronament. Va trebui 
să găsiți un luminiş ca să puteţi suna. Am pus şi 
vreo două rachete de semnalizare şi două cuțite de 
luptă de calitate decentă. Din ce ştiu eu, Hondurasul 
are cea mai mare rată a criminalităţii de pe întregul 
continent american. Ai peste tot bande, traficanţi, 
răpitori şi cărăuşi;, vă duceţi într-un iad. Eşti 
conştient de asta, nu? 

— Nici nu mă aşteptam la altceva, răspunse 
Raglan. 

— Aha. 

Diaz se adânci şi mai mult în spătarul scaunului 
de pilot. 

— N-o lăsa să moară. 

Îi aruncă o privire lui Raglan. 

— O să fiu al dracului de nervos dacă nu se 
întoarce teafără şi nevătămată. 

— Am să fac tot ce pot. 

— M-am asigurat că aveţi şi spray anti-insecte. În 
junglă vă mănâncă de vii ţânţarii, dar presupun că 
deja ştiai asta, din moment ce mi-ai şi cerut să vă 
fac rost. 

Aruncă o privire spre Raglan, dar nu era nevoie 
să-i confirme ceea ce ştia deja că e evident. 

— Bineînţeles că ştiai asta. Tot felul de căcaturi 
de gâze purtătoare de virusuri care te omoară mai 
repede decât un glonte. 

Se auzi cum Voss vomita atât de tare, încât şi-au 
aruncat iar câte o privire. Voss n-avea nicio şansă să 
atragă nici măcar țânțari dacă nu reușea să treacă 

peste răul de mare. Raglan îşi aminti momentul 
când se oferise voluntar să facă parte din Divizia 
Acropurtată din cadrul Legiunii. Stăteau cu toţii 
claie peste grămadă în neîncăpătorul avion de 
transport, plin cu tot felul de echipament, în vreme 
ce aeronava hurducăia prin aerul turbulent din cauza 
curenților de aer, zburând la o altitudine joasă, de 
152 de metri, iar unii, bărbaţi duri în toată firea, 
vomitau de nu mai puteau. De la duhoarea aia 
simţeai şi tu cum îţi ajunge fierea în gât. Era plin de 
recruți agitaţi, disperaţi să se deschidă odată uşa ca 
să simtă aerul rece, vântul şi zgomotul motoarelor, 
care să-i elibereze din chin. 

Raglan se ridică, apoi se echilibră odată cu 
balansul, şi coborî sub punte. Voss era într-o stare 
deplorabilă. Se aplecă şi o ridică în braţe, departe de 
vasul toaletei. Era prea slăbită ca să se opună, aşa 
că-l lăsă s-o care pe punte. O sprijini de banchetă, 
cu faţa înspre stropii de apă care săreau în toate 
direcţiile la prora, apoi băgă mâna în lada frigorifică 
şi scoase o doză de apă tonică. 

— Bea asta, o să-ţi facă bine. 

Voss cuprinse doza cu ambele mâini; tremura 
toată de la starea de greață. O dădu lacomă pe gât, 
clătină apoi din cap şi râgâi zgomotos. 

Raglan zâmbi. 

— Ne-au mai rămas doar patru ore. 

Voss strivi în pumn doza şi afişă un zâmbet 
curajos, după care se aplecă repede peste margine şi 
vomită iar. 

Umilirea la care fuseseră supuşi detectivii 
Delaney şi Medina pălise la scurt timp, când 
Delaney îşi convinsese partenera să ancheteze ceea 
ce le spusese Raglan, rapid şi apelând la toate 
resursele pe care le puteau obține din cadrul 
departamentului. Uciderea unui senator era deja 
anchetă la nivel federal, cu ajutor din partea poliției; 
uciderea unui veteran afro-american ţinea strict de 
poliţie, iar acum un director adjunct de la Serviciul 
Clandestin de Apărare fusese împușcat în jurisdicția 
lor, ceea ce însemna că aveau motive întemeiate să 
insiste ca ei să conducă ancheta. Ambii erau 
conştienţi că atât Unitatea de Protecţie a 
Pentagonului, cât şi propria lor divizie de anchete 
interne aveau să insiste ca FBI-ul să preia controlul, 
aşa că nu-i surprinsese deloc faptul că nu le fusese 
permis accesul în biroul lui Swain. Evident că 
agenţii federali deja se instalaseră acolo, puseseră 
lacătul pe uşă, iar rivalitatea dintre agenţiile de 
apărare a legii fusese clar demarcată. Atât FBl-ul, 
cât şi Agenţia de Informaţii pentru Apărare şi 
Pentagonul le trântiseră uşa în nas, ceea ce lui 
Delaney i se părea totuşi un lucru bun. 

— Bun? zise Medina pe când se întorceau la 
maşină. Agenţii federali ar trebui să se rezume la 
răpitori şi la pornografia infantilă, completă ea. 

Delaney ridică din umeri. Nu făceau decât să 
urmeze etapele normale. Asta presupunea să se 
conformeze când autorităţile federale spuneau că se 
ocupă ele. Prin urmare, făcuseră sluj, aşa cum se şi 
aşteptau agenţii FBI, ceea ce fusese, aşa cum 
subliniase Delaney, o manevră bună. Agenţii 
federali aveau să se certe între ei, în vreme ce el şi 
Medina îşi vedeau de treabă şi luau la puricat 
fiecare aspect legat de viaţa lui Jack Swain. Atunci 
când Raglan nu-i ucisese în parcare şi îi spusese lui 
Delaney toate cele petrecute, acea neîncredere 
cinică tipică poliţiştilor se estompase pe moment. El 

şi Medina deschiseseră un dosar pe numele lui 
Swain, dar deocamdată nimeni nu vorbea despre el. 
Singurul lucru care le ajunsese pe la urechi nu 
făcuse decât să ridice semne de întrebare. 

— Doar eram amândoi conştienţi că n-o să avem 
noroc la Pentagon, spuse el pe când se urcau în 
maşina lor, un Ford Taurus. Cel mai probabil, de 
îndată ce au aflat că a murit, i-au strâns tot din 
birou. În plus, dacă Kim Burton lucrează acum 
pentru serviciile de contrainformaţii, atunci are 
oricum legături cu celelalte servicii de informaţii, 
legături despre care n-o să aflăm noi nimic oricum o 
dăm. Poate că englezul avea dreptate în ceea ce o 
priveşte. Pe Voss a convins-o. 

— Vreau s-o bag la răcoare pe nenorocita aia, 
zise Medina cu ciudă pe când pornea motorul. 

Delaney îşi puse centura de siguranţă şi adulmecă 
aerul. 

— Ţi-ai pus şosete curate azi-dimineaţă? 

— Du-te dracului, Delaney. 

Apăsă pedala de acceleraţie. Delaney oftă şi 
zâmbi. 

— Tot aceeaşi gură spurcată. 


În mai puţin de patruzeci de minute au sosit la 
cartierul rezidențial în care locuise Jack Swain. 
Odată ajunşi la etajul zece, văzură că uşa avea 
bandă galbenă pe diagonală şi era păzită de un 
polițist de la Poliţia Metropolitană. Mai încolo, pe 
hol, un tip îmbrăcat la costum şi care stătea cu 
spatele se întoarse brusc spre ei. 

— Vreo problemă? îl întrebă Medina pe polițistul 
de la uşă, în timp ce se uita înspre tânărul care se 
apropia cu paşi repezi. 

— Nu. Tipul ăsta zice că e de la filiala locală a 
FBl-ului, cică a venit să... 

Agentul FBI îl întrerupse. 

— Nu-i nevoie să-l puneţi pe sticlete să vă zică 
de ce am venit. Mi s-a spus să-i verific apartamentul 
lui Swain. 

Delaney făcu o grimasă, în vreme ce ofiţerul de la 
uşă zâmbi. Tânărul agent FBI era depăşit de situaţie, 
doar că n-o ştia încă. 

— „Sticlete”? repetă Medina. 

Avea zâmbetul acela care le dădea lui Delaney şi 
poliţistului de înţeles că, în mai puţin de un minut, 
tipul nu avea să mai stea tot acolo. Dacă totuşi 
rămânea în acelaşi loc, cel mai probabil avea să se 
țină cu ambele mâini de zona genitală. 

— Fiule, văd că te-au pus ăştia să lucrezi prea 
multe ture de noapte. Pun pariu că îți petreci mare 
parte din timp uitându-te la reluări din serialul 
Columbo. Nu le mai zicem „sticleți” ofiţerilor în 
uniformă. Îi respectăm pe bărbaţii şi femeile care 
sunt în slujba capitalei. 

— De parcă m-ar durea în cur. Anchetez moartea 
unui angajat federal. Voi doi, împreună cu Poliţia 
Metropolitană, obstrucţionaţi ancheta. Vorbim aici 
de o chestiune de siguranţă naţională. 

— N-ai ordin judecătoresc, nu-i aşa, fiule? 
întrebă Medina. 

— Ce? 

— Vezi tu, Procuratura din Districtul Columbia 
are o autoritate amplă, care cuprinde mai multe 
jurisdicții. E procurorul federal pe toată capitala, aşa 
că noi avem autoritate aici. Domnul Swain a fost 
ucis în „ograda” noastră, la fel şi ceilalți doi bărbaţi 
din clubul de noapte lângă care a fost găsit Swain. 

— Eu n-am autoritate? repetă el nevenindu-i să 
creadă. 

— Te-ai bărbierit azi-dimineaţă, Agent — aruncă o 
privire în jos la portofelul lui deschis, în care avea 
insigna şi legitimaţia — Monroe? 

— Poftim? zise agentul frustrat. 

— Eu nu cred, răspunse Medina. Când ai să fii 
destul de mare ca să poţi umbla cu o lamă de unică 
folosinţă fără să te răneşti, atunci poţi veni să te joci 
ŞI tu cu ăia mari. 

Zâmbi. 

— Până atunci, du-te dracului. 

Se aplecă pe sub banda galbenă şi intră în 
apartament. Delaney zăbovi îndeajuns încât să-i 
zâmbească în semn de consolare. 

— În locul tău, aş face cum a zis. O colegă de-a 
ta i-a băgat o şosetă în gură, aşa că încă e cam 
iritată. Deocamdată, FBl-ul e Inamicul Public Nr. 1 
pentru ea. A, şi are dreptate: anchetăm o crimă, deci 
noi avem autoritate. 

Delaney intră şi el în apartament. 

Agentul special Monroe era pur şi simplu 
stupefiat. Scutură din cap şi se întoarse. 

— Zi bună! strigă polițistul după el, apoi adăugă 
pentru sine, zâmbind: „Mârlanule”. 


Odată intrați în apartament, Delaney îi urmă 
exemplul lui Medina şi îşi puse şi el papucei din 
plastic şi mănuși, după care se îndreptă pe hol spre 
camera de zi. Era un apartament spaţios: două 
dormitoare, birou şi privelişte panoramică asupra 
oraşului. Fusese mobilat elegant, probabil de un 
profesionist de la magazinele acelea de designer din 
centru, îşi zise Medina în sinea ei, uitându-se cu 
atenţie la apartamentul vraişte. Zâmbi. Criminaliştii 
în salopetele lor albe răsturnaseră totul cu susul în 
Jos. 

Delaney păşi cu grijă peste mobila răsturnată, 
aruncând câte o privire la ce mai rămăsese pe acolo. 
Se opri la o măsuţă pe care era un telefon fix cu 
robot integrat. Asta îi atrăsese atenţia. 

— De ce-ai ţine un telefon analog în epoca 
digitală? spuse el mai mult retoric. 

— Unora le place să ţină un receptor adevărat la 
ureche, zise Medina venind lângă el. 

Delaney întoarse compartimentul  robotului. 
Apăsă butonul. Tăcere. 

— Niciun mesaj de salut, remarcă. 

— Poate nu era genul care să înceapă cu 
saluturile, spuse Medina. 

— Spre deosebire de mine, zise el. 

— Exact ca tine, răspunse Medina. Nu ştiu, poate 
îi plăcea să cheme prostituate şi nu voia să 
folosească mobilul. Pe telefonul analog nu ai funcţie 
de localizare. 

— Dacă spionii ăştia vor să folosească un telefon 
fără a fi ascultați, sigur au cartele preplătite. 

— Ce, vorbeşti din experienţă? îl tachină ea. 

Delaney zâmbi şi ridică mâna pe care avea 
verigheta. 

— Sunt băiat bun. 

Medina oftă. 

— Ştiu. N-am să am cu ce să te şantajez când o 
să intru în belele. 

Îl văzu pe criminalistul-şef care intră în 
sufragerie dintr-unul dintre dormitoare. 

— Hei, Garcia. Aţi găsit ceva? îl întrebă. 

Criminalistul veni spre ei şi îşi dădu jos masca. 

— Am găsit medicamente în baie. Era bolnav 
omul. Cancer. 

— Înseamnă că asta a fost o moarte mai uşoară, 
zise Medina. 

— Ştii, câteodată poţi fi o nenorocită fără suflet, 
comentă Delaney sec, fără să pară o critică. 

— Nenorocită da, fără suflet nu. Tu ce-ai prefera: 
cancerul sau un glonte de nouă milimetri? 

— De parc-ar fi greu de ales, îi zise Delaney lui 
Garcia. 

Bărbatul îşi puse masca la loc. 

— O să vă placă asta. 

Detectivii l-au urmat spre şemineul pe bază de 
gaz. Avea o lungime de aproape un metru, cu panou 
de sticlă şi buşteni din fibră ceramică. În laterala 
coronamentului coşului era un tablou de vizitare. 
Criminalistul se aplecă şi îl deschise. 

— Ca să meargă focul, trebuie racordat la 
magistrală, pentru flacăra de la gaz. Ăsta însă nu e 
băgat în priză. Pur şi simplu nu funcționează. 

— E frig afară, spuse Delaney. Clar aş vrea 
puţină căldură, măcar pentru senzaţia pe care ţi-o 
oferă când te uiţi la flăcări. 

— Mai ales dacă eşti bolnav, completă Medina. 

— Exact. Plus că apartamentele astea au ferestre 
imense, aşa că sticla reţine aerul rece. Deci da, ai 
zice că omul şi-ar fi aprins focul. Nu a făcut-o. 
Înainte să mă întrebaţi, vă spun, nu, nu e defect. Am 
prelevat totuşi amprentele de pe sticlă şi le-am găsit 
pe ale lui Swain. 

Le arătă exact unde. 

— AICI şi aici, spuse el, indicându-le petele negre 
de pe fiecare parte a panoului de sticlă. Când vrei să 
cureți cealaltă parte a geamului, îl scoţi din 
balamale şi îl pui jos exact aşa cum arată şi 
amprentele sale. 

— Dar de ce l-ai curăța dacă tu nu foloseşti 
şemineul şi nu aprinzi focul? remarcă Medina. 

— Corectă observaţie, replică acesta şi dădu jos 
cu mare grijă panoul de sticlă. Întinde mâna spre 
partea din față, e o muchie acolo. Am văzut-o când 
am luminat cu lampa şi m-am gândit că vreţi voi să 
faceţi onorurile. 

Delaney se conformă. Pipăi cu mănuşa până ce 
dădu de o cutie de metal, pe care o scoase şi o aşeză 
pe podea. Avea vreo 20 de centimetri în lungime şi 
cam zece lățime şi arăta ca un penar pentru copil. 
Desfăcu capacul. Înăuntru erau treizeci de 
microcasete, aranjate frumos, dintr-acelea folosite 
pentru robotul telefonic. 

Delaney zâmbi. 

— Orice făcea Swain, se pare că avea o poliţă de 
asigurare. 

Ronnie Diaz menţinuse ambarcaţiunea Sea Ray la 
o viteză constantă, iar tahometrul oscilase mereu 
chiar sub 4.000 de rotații, aşa că barca se deplasase 
într-un ritm confortabil, de 29 de noduri. Când 
soarele începuse să coboare spre linia orizontului, 
deja urmaseră coasta arhipelagului Florida Keys 
timp de peste o oră. Era aproape seară când Diaz 
arătă înspre portul cu formă neregulată din 
depărtare, care se afla între două porțiuni joase de 
pământ. 

— Portul Stock Island. Aproape am ajuns. 

Voss trecuse totuşi cu bine călătoria, chiar mai 
bine decât îşi închipuise. Raglan rămăsese aproape 
de ea şi o ţinuse când vomitase, apoi îi pusese o 
compresă cu gheaţă pe frunte şi se asigurase că are 
multă apă proaspătă de băut. Discutase ceva cu Diaz 
pe un ton jos şi îl rugase să stea de vorbă cu ea cât 
de des putea, ca s-o determine să nu se mai 
concentreze pe orizontul în continuă mişcare. În 
momentul în care Diaz încetinise barca în ultima 
jumătate de oră, deja părea că se mai pusese pe 
picioare şi coborî sub punte ca să facă un duş rece. 
Când urcă, se schimbase într-o ţinută mulată sport, 
cu maiou şi colanţi, pe care o avea în rucsac. Raglan 
observă şi că încălţase acum o pereche de pantofi 
sport mai solizi, pentru teren accidentat. Adecvaţi, 
aproape la fel de buni ca nişte bocanci pentru mers 
prin junglă. 

Ronnie Diaz îi zâmbi fostei sale partenere. 

— Fi, vezi? N-a fost chiar aşa de rău, nu? 

Voss se strâmbă pe când se aşeză lângă Raglan şi 
se ţinu bine de bara dinspre uscat. 

— Nu mă mai plâng în veci de zborurile de 
noapte la clasa a doua, spuse ea. 

Diaz reduse viteza, iar barca încetini şi alunecă 
elegant pe apele din vecinătatea coastei. 

— Acum că arăţi şi tu mai acătării şi poţi 
înregistra ce zic, voiam să-ţi spun că i-am dat lui 

Raglan echipamentul. În geanta aia de voiaj aveţi 
tot ceea ce vă trebuie pentru câteva zile. Bine, mai 
puţin câteva kilograme de judecată sănătoasă şi 
simţul realității. 

Ridică din umeri. 

— Presupun că n-are niciun rost să încerc să vă 
conving să nu faceţi asta, nu? Ultima şansă să 
renunțaţi. 

Voss îi aruncă o privire ucigătoare, care să-i 
transmită că o deranja teribil ce le spusese. 

— În regulă, zise el, lăsându-se păgubaş în faţa 
inevitabilului. 

Voss arătă în depărtare. 

— Vedeţi hidroavionul ăla gri acostat la chei? E 
„Grey Goose”, 

Raglan şi Diaz s-au holbat la hidroavionul vechi 
cu două motoare, care abia se mişca de la curenţi. 
Fuzelajul purta încă urmele unui desen cu vopsea 
scorojită, ce înfățişă o gâscă în zbor, cu capul 
avântat înspre partea din faţă a aeronavei şi cu 
aripile întinse pictate de-a lungul ampenajelor, către 
partea ventrală a aripilor avionului. 

— E un avion vechi, remarcă Raglan. 

— Un Grumman Mallard, supranumit şi „Rața 
sălbatică”. Erau Buburuzele Volkswagen ale aerului. 
Chestiile astea ţin o sută de ani. Ăla de acolo e de 
prin 1950. Şi zici că se cheamă „Gâscan”? spuse 
Diaz. 

— Pilotul e un nenorocit dat dracului. Pe vremuri 
pilota un Grumman Goose, supranumit şi „Gâscă”, 
dar acela s-a prăbuşit. Urăşte ideea de a pilota un 
avion numit după o rață, spuse Voss, continuând să 
se uite la avion. 

Diaz opri motoarele şi lăsă barca să plutească. Se 
aflau la aproape două sute de metri de aeronava 
ancorată la ponton. 

— Mai demult am demascat o operaţiune a unor 
traficanţi. Erau câţiva mafioţi din Chicago, explică 
Voss. Unul dintre cărăuşi era un pilot australian 
foarte priceput, pe nume Marty Webster. L-am adus 

de partea noastră, iar cu ajutorul său am reuşit să 
băgăm două familii mafiote din Chicago la 
închisoare cu sentințe lungi. L-am introdus în 
programul pentru protecţia martorilor şi a primit un 
nume nou: Harry Briscoe. L-am ajutat să-şi 
deschidă aici o afacere comercială legală. Duce 
provizii pe insule şi, ocazional, mai ia şi pasageri. 
Locuieşte la bordul avionului. El e omul nostru. Du- 
ne lângă avion, Ronnie. 

Diaz porni motoarele şi se apropie de aeronava al 
cărei fuzelaj semăna cu un pântece umflat. 
Tambuchiul din laterala  hidroavionului, aflat 
deasupra apei, era deschis. Diaz veni dintr-o parte, 
reversă turația motoarelor, astfel încât barca să 
încetinească la un ritm constant, după care o lăsă să 
plutească uşor, până ce atinse fuzelajul aeronavei 
chiar în apropierea aripilor. 

Dinăuntru se auzi un accent tipic australian. 

— Hei, oricine-ai fi, valea! Nu-s geamandură ca 
să-ţi ancorezi barca de avionul meu! 

— Harry Briscoe! Mişcă-ţi fundul ăla australian 
încoace, răspunse Voss. 

După câteva clipe, un bărbat suplu, bronzat şi 
chel, a cărui vârstă nu era chiar uşor de ghicit şi care 
purta o pereche de pantaloni scurți uzaţi şi o vestă, 
se aplecă să se uite prin trapă. 

— A, mamă, nu-mi spune: mi-ai adus belele. 

— E o chestiune de viață şi moarte, Harry, îi 
spuse Voss. 

Briscoe se uită la Raglan şi Diaz. 

— Mie-mi par amândoi sănătoşi tun. 

— Nu mă refer la vieţile lor, Harry, ci la a ta. 


După douăzeci de minute, Briscoe stătea supărat 
pe unul dintre scaunele cu cadru metalic prinse de 
podeaua avionului, cu o sticlă rece de bere în mână. 
În partea din spate a aeronavei, pe micul culoar, se 
vedea un pat improvizat. Dar puţin lipsea ca Harry 
Briscoe să poată fi catalogat drept un pierde-vară 
care îşi petrece mai tot timpul hoinărind pe plajă. 

Diferenţa era că nu conducea o camionetă uzată pe 
care avea prinse plăci de surf. Raglan observă 
uniforma „oficială” atârnată lângă pat: pantaloni trei 
sferturi albaştri şi o cămașă albă cu aripi deasupra 
buzunarului de la piept, ambele apretate. Poate că 
Briscoe părea mai necizelat în timpul liber, dar ştia 
cum să se comporte şi să se îmbrace pentru rolul său 
public, atunci când avea de-a face cu clienţii. 

Când Voss îi spuse de ce aveau nevoie, acesta 
lăsă capul în pământ. 

— N-aş fi zis vreodată c-ai să mă şantajezi, agent 
special Voss. E cale a naibii de lungă până acolo. La 
dracu”, Honduras?! Uite, aş vrea să vă ajut, sincer, 
dar n-am cum, scumpa. Copilotul meu s-a dus cu 
gagică-sa în concediu câteva zile. Habar n-am pe 
unde-o fi. 

— Poţi pilota şi singur avionul ăsta, zise Voss. Nu 
mă lua pe mine cu rahaturi dintr-astea, Marty. 

Îi căzu faţa când îşi auzi numele adevărat şi 
implicaţia care venea la pachet. În fond, cât de greu 
era ca noua lui identitate să ajungă la cei care voiau 
să se răzbune pe el? 

— Preiau eu locul din dreapta. Am experienţă pe 
motoare duble, spuse Raglan. 

Briscoe se uită la el. 

— Păi, ziceam şi eu! 

Briscoe nu se îndoia deloc de faptul că tipul din 
fața lui era mai mult decât capabil să facă aproape 
orice-i cereai. Plus că, îi era clar, Voss nu avea de 
gând să-l menajeze. 

— E un drum uşor, răspunse Raglan. Intrăm în 
țară fără să fim detectaţi, aterizezi, apoi te întorci, 
găseşti un loc unde să faci plinul şi, gata, din nou 
eşti aici. 

Briscoe se uită la chipurile lor serioase. 

— Uşor?! Staţi aşa, ce informaţii aveţi voi şi nu 
ştiu eu? În Key West este un aeroport al Forţelor 
Navale americane. 

— Le comunici planul de zbor şi zici că e o zonă 
izolată, undeva destul de aproape cât să zbori la 
joasă altitudine şi să aterizezi. Le zici celor de la 

controlul traficului aerian că verifici instrumentele 
şi, când te pregăteşti să aterizezi, opreşti 
dispozitivul de recepţie-emisie automată. Astfel o să 
creadă că ai aterizat. Apoi însă noi plecăm mai 
departe, îi zise Raglan. 

Rareori i se întâmplase lui Harry Briscoe să nu-i 
vină a lua o duşcă de bere. Omul era versat, dar 
sticla îi ajunse abia la jumătatea distanţei către buze. 

— Da, pornim cu toţii la închisoare dacă ne 
prind. Mă faceţi infractor. 

— Deja eşti un infractor, replică Voss. Ţi s-a 
comutat pedeapsa şi ai primit o a doua şansă. 

— Da, o şansă s-o iau de la capăt, fără belele. 
Cum mama naibii vrei să fac asta? 

— Dacă se duce totul pe apa sâmbetei, mă asigur 
eu că nu vei fi tras la răspundere de autorităţi. 

— Fi, nu mai spune?! Mie mi se pare că ai de 
gând să faci numai belele, iar tipu” ăsta, zise el 
arătând cu bărbia înspre Diaz, n-a zis o vorbă de 
când a urcat la bord. 

— Sunt agent FBI ieşit la pensie. E fosta mea 
parteneră. Te acoperim noi, Briscoe, zise Diaz. 

— ŞI ce, zici că un agent pensionat are ce sfori să 
tragă? 

— Destule cât să se asigure că te lăsăm cu fundul 
în baltă dacă nu ne ajuţi acum, îl ameninţă Voss. 

Briscoe părea foarte nemulțumit. 

Voss arătă din cap înspre Raglan. 

— A lucrat pentru Serviciile Secrete din Regatul 
Unit. Suntem pe urmele unor tipi periculoşi, Harry, 
şi trebuie ca totul să fie făcut pe neve, cu cineva în 
care avem încredere şi care are atât abilităţile 
necesare, cât şi tupeul să execute asta. Dacă se 
întâmplă cumva să dai de probleme de orice fel cu 
autoritățile, garantez eu pentru tine, iar superiorii 
mei îţi vor acorda imunitate. În plus, nu m-ar 
surprinde dacă guvernul te recompensează pentru 
cooperare. 

Nici Raglan, nici Diaz nu-şi trădară surprinderea 
când Voss minţi cu neruşinare. 

Harry Briscoe luă o gură de bere, îi privi pe cei 
trei care veniseră să-i ceară ajutorul şi ridică din 
umeri. 

— De ce n-ai zis aşa de la bun început? Mă duc 


să-mi aduc hărțile. 


În clipa în care Briscoe acceptase, mina i se 
schimbase complet. Deja nu mai era un pierde-vară 
care dădea beri pe gât: alese harta necesară, aşeză o 
tăblie în chip de masă pe scaune şi trasă o linie 
pornind de la poziţia lor din Key West. 

— Nu putem zbura pe timp de noapte, căci aşa 
atragem atenția asupra noastră chiar înainte să 
ajungem în aer. Bun, să vedem... la prima oră le zic 
celor de la controlul traficului aerian că fac un zbor 
local desfăşurat în conformitate cu regulile de zbor, 
la vedere, spre Parcul Naţional „Dry Tortugas”, 
adică... aici, zise el arătând spre un mic grup de 
insule aflat mai departe de Key West. O grămadă de 
bărci şi hidroavioane fac drumul ăsta. E scurt. 
Raglan are dreptate. Le comunic planul de zbor şi, 
fix înainte de aterizare, opresc transmiţătorul, apoi o 
luăm spre sud, către Honduras, evitând spaţiul 
aerian cubanez şi pe cel mexican. 

Îi aruncă o privire lui Raglan, şi continuă. 

— Eşti un tip al naibii de şiret, amice! Nu ştiu de 
unde ştii portiţele astea. 

— Am şi eu amici ca tine, Harry, răspunse 
Raglan. 

— Avem capacitatea necesară? întrebă Voss. 

Briscoe încuviință fără să-şi ia privirea şi degetul 
de pe hartă. 

— Am vreo două mii de kilometri, dar unde mai 
exact în Honduras aterizăm? 

Raglan studie traseul şi trasă o linie de-a lungul 
Peninsulei Yucatan, din America Centrală, dincolo 
de Belize şi Guatemala, după care puse buricul 
degetului pe vârful zonei de uscat unde se află 
Hondurasul. 

— Acolo, zise el. Lasă-ne în laguna aia. E întinsă 
ca suprafaţă. 

Briscoe căzu pe gânduri, scoțând câte un „hmm” 
sau „aha” pe ici-colo, apoi încuviinţă. 

— Da, se face. Chiar la sud de Jericó, în Trujillo, 
e un aeroport, aşa că ne reperează dacă zburăm prea 
aproape. O iau pe ocolite, ţin cât mai spre apă, apoi 
vin la altitudine joasă, ceva mai la nord... aici. Plec 
tot pe acolo. 

— N-ai să ai suficient combustibil ca să te 
întorci, remarcă Raglan. 

— Mă descurc eu. 

Bătu cu palma peste hartă. 

— Alimentez în Mexic, la Laguna Chunyaxche, 
puţin mai la sud de Cancun. 

Ridică privirea spre cei trei, parcă scuzându-se. 

— Ştiu o tipă care stă pe-acolo. 

Ronnie Diaz porni spre țărm. Avea să înnopteze 
chiar acolo, în port, apoi să se întoarcă la Miami. 

Briscoe le aruncă doi saci de dormit oaspeţilor 
neinvitaţi şi le zise să-şi găsească un loc pe podeaua 
fuzelajului din metal. Le arătă unde ţinea pachetele 
cu rații militare de mâncare pentru serile când se 
făcea prea cald, după care se urcă pe locul pilotului, 
se târî sub panoul de comandă printr-un spaţiu 
îngust ce dădea înspre vârful avionului, se cuibări 
bine şi adormi. 

Voss tresări când simţi niturile avionului cum o 
împung în coaste; mai era şi umezeală înăuntru. Îl 
văzu pe Raglan cum urcă pe fuzelaj şi apoi intră în 
apă. Privi prin tambuchi cum înoată spre pontonul 
de ancorare, unde se săltă şi se întinse ca să-şi 
petreacă acolo noaptea. Apa parcă presărată cu stele 
o îmbia. Intră şi ea în apa caldă şi întunecată şi înotă 
spre el. Raglan o ajută să se urce pe ponton. Stăteau 
aşa, unul lângă altul, uitându-se la bolta cerească. 
Aerul cald al nopţii îi învăluia. 

— Să-nţeleg că nu ţi-e frică de rechini? 

— S-ar îneca dacă mă halesc, zise ea zâmbind. 

Raglan nu spuse nimic preţ de un minut, căci 
deocamdată nu-l întrebase cu ce s-ar putea 
confrunta. Voia însă să se asigure că înţelege în ce 
se bagă. 

— Odată ce ajungem, înaintăm înspre interiorul 
Junglei. Stabilim şi un loc unde să ne regrupăm. 
Acolo va fi punctul de întâlnire. 

Voss încuviinţă. Aspectele tactice care ţineau de 
logistică îi erau ca o a doua natură. 

— Am înţeles. 

— Avem telefoane prin satelit şi s-ar putea să 
avem nevoie de ajutor la un moment dat. 

— De la cine? 

— Încă nu ştiu, dar aş tinde să zic agenţii FBI. 

Se holbă la el cu gura căscată. 

— Poftim?! 

— Uite cum stă treaba: ne băgăm într-o situație 
în care e probabil să fim copleșiți. Una e să ajungem 
doar acolo, dar alta e să şi scăpăm teferi. Dacă-i 
oprim pe ăştia... 

— Vrei să zici dacă o ucizi pe iraniancă, îl 
întrerupse ea. 

— A, să înţeleg că tu nu eşti aici strict în interes 
personal?! N-ai venit ca să faci o plimbare agreabilă 
şi să fluturi stindardul american, Voss. Vrei să pui 
mâna pe cel care ţi-a trimis echipa într-o 
ambuscadă. Eu ştiu bine ce vreau, dar în momentul 
în care vor fi nenumărate arme aţintite asupra 
noastră, s-ar putea să avem nevoie de ajutor. 
Misiunile astea sinucigaşe sunt prea idealizate. 

— Bun, şi cum chem cavaleria? 

— Suni la Biroul FBI din Miami şi le zici că ai 
fost răpită. 

— De tine? 

— Alege tu, vei avea nenumărate opţiuni legate 
de ce să le zici. Dacă un cetăţean american e răpit 
de forțe străine, FBl-ul are dreptul de a înfiinţa un 
grup operativ. Nu v-au învăţat asta la Academie? 
Credeam că ai condus o Echipă de Salvare a 
Ostaticilor. 

— Da, pe plan domestic. 

— Tu eşti cea care va putea chema întăriri când 
vom avea nevoie. 

— Nu vor putea să ajungă la timp. 

— La Baza Aeriană „Soto Cano” din Honduras e 
staționat un grup operativ american. Sunt acolo de 
ani buni şi furnizează asistență medicală, ajutor în 
caz de dezastre naturale, precum şi instruire 
militară. Sigur le-ar plăcea o bătaie bună. Pot veni 
cu elicopterele la locația noastră în treizeci de 
minute. Încerc doar să-ţi spun că s-ar putea să vină 
momentul când n-o să ne mai descurcăm pe cont 
propriu. 

Voss încuviință. Drumul ce se aşternea înainte o 
chema. În câteva ore, avea să se înarmeze şi să-l 
urmeze pe englez într-o zonă ostilă. Îşi derulă în 

minte scenariul preconizat: ideea de a lupta într-un 
mediu necunoscut clar o îngrijora. 

Raglan sesiză expresia de îngrijorare care 1 se 
aşternuse temporar pe chip. Voss avusese curajul de 
a se implica într-un schimb de focuri împreună cu 
echipa sa de salvare a ostaticilor, însă nu era sigur 
cât de mult se putea baza pe ea într-un mediu 
necunoscut şi ostil precum jungla. Singurul lucru de 
care se temea era ca Voss să se blocheze complet 
odată ce începeau să se deplaseze prin mlaştinile de 
mangrove mustind de şerpi şi crocodili. Mai bine 
să-i deschidă ochii acum. 

— Uite cum stă treaba, zise el pe un ton blând. O 
să ne confruntăm cu un teren dur. Mlaştinile cu 
mangrove şi râurile din junglă pot fi crunte. 

Făcu o pauză ca să-i dea şansa să-şi închipuie 
mediul acela ostil. 

— Plus că vor fi şi crocodili. 

Văzu cum 1 se tensionează chipul. 

— Înţeleg. Evident că m-am gândit că o să fie. 

— Da, evident. Voss, ai mers până aici, dar eu 
acționez cel mai bine pe cont propriu. 

— Nu. Merg cu tine. 

— Rămâi la punctul de întâlnire şi chemi 
cavaleria când voi avea nevoie. 

— Raglan, am să stau fix în coastele tale, deci 
nici să nu-ţi treacă prin minte să mă laşi în urmă. 

— În regulă. M-am gândit că merită abordat 
subiectul. 

— Mulţumesc. 

Nu mai era nimic de spus. Următoarele zile aveau 
să fie pline de pericole. Trebuia acum să se 
concentreze strict pe atingerea obiectivului propus. 
La momentul actual nu aveau multe informaţii, dar 
trebuiau să se descurce cu ce aveau. Raglan o privi. 
Pontonul oscila uşor dintr-o parte într-alta, odată cu 
mareea, asemenea unei saltele umplute cu apă. Nu 
putea nega că o dorea pe Voss şi era al naibii de 
sigur că şi ea simţea la fel. Se întoarse, cu genunchii 
la piept. Raglan întinse braţul şi Voss se cuibări la 
pieptul lui. 

O ascultă cum respiră. Adormise. Raglan oftă. 
Nimic nu se compară cu un somn bun. 

Abia se crăpase de ziuă, iar Briscoe sunase la 
controlul traficului aerian şi îi informase pe cei de 
acolo că face un zbor de testare desfăşurat în 
conformitate cu regulile de zbor la vedere spre 
Insula Marco. O oră mai târziu, coborî până aproape 
de apă, atinse uşor suprafaţa, ca şi cum ar fi aterizat, 
apoi opri transmiţătorul ca să nu poată fi urmărit şi 
întoarse spre coasta de nord-vest a Cubei. Zbură la o 
altitudine joasă timp de trei ore şi se asigură că nu e 
reperat de radarele cubaneze şi mexicane. Raglan 
efectuase verificările dinaintea zborului cu Harry şi 
avusese grijă să fie văzut pe locul copilotului în 
momentul decolării de către orice trecător îndeajuns 
de perspicace şi căruia i s-ar fi părut suspect că 
avionul Grumman desfăşura un zbor doar cu pilotul 
la bord. 

Drumul decurse conform planurilor făcute în 
prealabil. Avionul avea instrumente mai învechite 
pe panoul de comandă aflat deasupra capului lui 
Raglan, precum şi un ecran modern cu funcţii 
multiple de navigaţie pe consola centrală. Briscoe îi 
spuse lui Raglan să le apese şi să le confirme pe 
toate pe măsură ce  parcurgeau etapele 
antemergătoare zborului. Nivelul de concentrare şi 
atenţia la detalii îi oferea lui Raglan un sentiment 
plăcut de siguranţă. Briscoe era foarte ordonat, la fel 
ca un chirurg în sala de operaţie. Odată ajunşi în aer, 
îi făcu semn lui Raglan. 

— Bun, amice, de-aici mă descurc eu. Tu 
întoarce-te la domniţa ta. Trebuie să discutaţi serios 
despre ce vă aşteaptă acolo jos. Din câte ţin eu 
minte, e o întreagă harababură, de nici nu ştii de 
unde apar belelele. Nu e un loc prietenos. Asta o ştie 
ŞI ea, nu? 

— Am vrut neapărat să i-o spun. 

Briscoe rânji. 

— Da, sunt convins. Oricum, pe mine n-ai să mă 
vezi „bălăcindu-mă” prin mlaştinile de mangrove. 

Îmi place să-mi ţin picioarele uscate şi boaşele la 
locul lor. 

Raglan înaintă cu grijă spre cabina mică din 
spate, unde Voss tocmai verificase ce era în geanta 
pe care le-o dăduse Diaz. Îşi prinsese părul într-o 
coadă de cal. Acum, privind-o atent, lui Raglan i se 
părea că e o altă femeie, nu cea cu care-şi petrecuse 
ultimele zile. Arăta de parcă fusese menită să facă 
asta. 

— Ai idee încotro ne îndreptăm odată ce 
aterizăm? 

Raglan desfăcu harta şi se aşeză pe locul aflat de 
cealaltă parte a culoarului. Trecu apoi cu degetul de 
la estuar la partea din capătul lagunei. 

— Chiar la marginea lagunei e un drum care 
porneşte dinspre micul aeroport. Briscoe o să vină 
suficient de departe astfel încât să nu-l repereze 
radarele lor. Estuarul are cam 40 de metri lățime. Va 
încerca să ne lase cât mai în amonte. Încercăm mai 
întâi aşezarea asta mică de aici. 

— Dacă e teritoriul ocupat de traficanţi, nu ne vor 
ajuta. 

— Dar dacă vechea bază de antrenament a CIA e 
unde cred eu, atunci şi locul unde se ascunde Reyes 
se află prin apropiere. Avea o bază de distribuţie 
unde oamenii lui Jack Swain voiau să ţină 
armamentul. ÎI vor transporta spre un port din nord, 
apoi îl încarcă pe un vas să-l ducă în Iran. 

— Sigur au transportat marfa cu avionul până 
acolo. Aşa că poţi umple un avion militar C-130 
Hercules cu suficientă marfa încât să faci ca 
mutarea să decurgă simplu şi fără probleme. 

— Nu cred. Un avion Hercules are nevoie de o 
pistă cu lungimea de aproximativ 1.500 de metri. 
Nu apare nimic aici pe hărţi. Plus că dacă ar exista o 
asemenea pistă de decolare şi aterizare, jungla ar fi 
înghițit-o în câteva luni dacă nu ar fi fost întreţinută. 
Nu, s-au folosit de transportul rutier, apoi au avut 
nevoie de un loc unde să ţină armamentul. 

— Dacă ar fi avut hangare, acest tip de clădiri ar 
fi văzute din aer. Raglan, nu putem face asta singuri. 

— Asta vom stabili când le găsim. 

— ŞI apoi? 

— Facem zgomot, creăm o diversiune şi 
pătrundem în complexul lor. 

— Nu-i operaţiunea de infiltrare cea mai bine 
pusă la punct la care să particip. 

— Cu toţii am planificat atacuri în trecut, dar 
când vine vremea să acţionezi, de obicei se duce 
totul dracului. Te adaptezi sau mori, Voss. 

— Mă cheamă Jenna. 

— Ştiu. 

Împături harta şi o puse la loc de unde o luase. 

— Dar aici e vorba de treburi oficiale, deci să nu 
ne familiarizăm prea tare. 

— Chiar şi după ce s-a petrecut între noi acum 
două nopţi? 

— Dacă eşti rănită sau te muşcă vreun şarpe, te 
las în urmă. E valabil şi invers, dacă sunt eu rănit. 
Misiunea asta este vitală. Odată ce o ducem la bun 
sfârşit, cine e încă în viaţă se întoarce să-l ajute pe 
celălalt. 

— Iisuse, Raglan, ai o inimă de gheaţă! Eu mi- 
am pus mereu echipa pe primul loc. 

Raglan se întinse pe două scaune. 

— Atunci ai greşit, Voss. Ţinta e pe primul loc. 

Mintea lui Voss fu inundată de tot felul de 
gânduri, pe când îşi închipuia c-o lasă să 
putrezească într-o junglă, departe de casă. 

— M-ai lăsa să mor? 

— Da. 

Se ridică într-un cot, adăugând: 

— Nu-ţi lăsa imaginaţia s-o ia razna. Te-ai mai 
confruntat cu situaţii critice în trecut şi a trebuit să-i 
laşi pe unii să moară. 

— Dar nu pot fi la fel de detaşată când vine vorba 
despre executarea unei operaţiuni, Raglan. Încerc să 
îmi fac mereu un plan de rezervă pentru scenarii 
neprevăzute. 

— Însă în cazul ăsta nu ai cum. Avem deja 
planificată infiltrarea, deplasarea în amonte şi apoi 
în junglă, precum şi o cale de ieşire dacă 

supravieţuim. Cineva încearcă să pornească un 
război, iar noi avem şansa să-i punem capăt. În plus, 
putem să-i găsim şi pe cei pe care vrem să-i ucidem. 

— Nu intenționez să-l omor pe Lennie Elliot. 
Vreau să pun mâna pe el în viaţă. El e şansa mea să 
îmi reabilitez numele şi să reiau slujba pe care o 
aveam în cadrul FBl-ului înainte ca el să îmi dea 
misiunea peste cap. 

— Nu gândeşti cum trebuie, zise Raglan. 

— De ce?! 

— Te duci într-o luptă cu intenția de a captura pe 
cineva care ţi-a întins o cursă şi din cauza căruia ți- 
au murit oameni din echipă. De aceea spun că nu 
gândeşti cum trebuie. Vei face tot posibilul să-l 
capturezi în viaţă, iar asta mă pune pe mine în 
pericol. Nu ezita dacă se iveşte şansa: ucide-l. Apoi 
îi faci poză mort şi-i arăţi şefului tău. 

— Am condus o Echipă de Salvare a Ostaticilor. 
Ne aflam acolo ca să salvăm oameni, Raglan. Nu 
eram un grup de ucigaşi. 

Raglan se întinse la loc. 

— Acum asta suntem. 

Cam în momentul în care Harry Briscoe începuse 
să încline vârful hidroavionului Grumman Mallard 
pentru a ameriza, detectivii Delaney şi Medina se 
aflau în faţa procurorului pentru Districtul 
Columbia. Departamentul era cel mai mare birou de 
procuratură din SUA din cauza numeroaselor 
responsabilităţi şi a amplasamentului său, mai exact 
în oraşul în care se află sediul guvernului federal, 
ceea ce însemna că răspundea de cazuri cu 
importanţă naţională şi de urmărirea în justiţie a 
tuturor infracțiunilor federale şi a celor grave de pe 
plan local săvârşite de persoanele majore din D.C. 
Prin amploarea lor, dovezile descoperite pe casetele 
lui Jack Swain uimeau şi deopotrivă indignau în cel 
mai înalt grad, întrunind criteriile necesare pentru 
implicarea procuraturii din DC, mai exact biroul 
procurorului William Frank. 

Timp de doisprezece ani, acesta instrumentase 
dosare ale unor membri ai Congresului acuzaţi de 
diverse infracțiuni, de la evaziune fiscală la 
obținerea de foloase necuvenite în urma utilizării 
abuzive a informaţiilor privilegiate, recurgând la 
informaţiile cu caracter sensibil la care avuseseră 
acces în timp ce se aflau în funcție. Demascase şi 
pusese capăt unor acorduri comerciale ilegale cu 
Coreea de Nord şi se bucurase de un succes 
răsunător împotriva traficanților de droguri din 
Venezuela şi a afaceriştilor de la nivel înalt care 
aveau legături cu cartelurile. Era un adevărat patriot 
despre care unii spuneau chiar că ar fi fost ultimul 
rămas în picioare dacă barbarii ajungeau la porțile 
oraşului. Având mereu alături drapelul ţării sale 
mult iubite. Când ascultase casetele cu înregistrările 
telefonice găsite în apartamentul lui Jack Swain, iar 
cei aflați în sală pentru această procedură fuseseră 
cu toţii zdruncinaţi de cele auzite, mâna lui William 
Frank începuse să tremure de la furia şi disperarea 
ce îl cuprinseseră datorită conspirației dezvăluite. 

Pusese palmele pe birou, îşi adunase gândurile şi 
lăsase valul de furie să pălească. 

— Dispuneţi de autoritatea mea deplină. Până 
ieşiţi din clădire, mandatele de arestare vor fi emise. 

— Va mulţumesc, domnule, zise Delaney. 

— Acţionaţi cu grija cuvenită, domnule detectiv. 
Nu trebuie încălcate protocoalele sub nicio formă. 

— Cum rămâne cu agentul special Kim Burton, 
domnule? întrebă Medina. E pe cale să devină 
director adjunct al Sucursalei de Operaţiuni de 
Spionaj din cadrul FBI. Mai are şi relaţii la CIA pe 
deasupra. 

— Mă ocup eu de asta. Voi, împreună cu Poliţia 
Metropolitană, vă ocupați de arestările de pe plan 
local. 

Cei doi detectivi au grăbit pasul pe când coborau 
treptele de la intrarea în clădirea Departamentului 
de Justiţie. Deja erau pregătiţi cam 12 ofiţeri de la 
Poliţia Metropolitană, plus întăriri. Funcţionarii 
guvernamentali corupți de la nivel înalt fuseseră 
identificați de-acum, în funcție de unitatea 
administrativă în care activau. Corupţia era chiar 
mai răspândită în rândul funcționarilor de nivel 
inferior decât relevase ancheta lui Casey Zeller. 
Acesta descoperise peştii cei mari, iar Delaney şi 
Medina se pregăteau acum să-i tragă în barcă. 
Porniră spre Capitol Hill. Agenţii de poliție de la 
Capitol Hill, îmbrăcaţi în uniforme albastre şi aflaţi 
sub comanda unui inspector, aşteptau în faţă. 
Confirmaseră mandatele de arestare pe numele 
senatorului de Tennessee Rufus Billingham şi al 
senatoarei de Florida Margaret  Hillsum. 
Departamentul Poliției Metropolitane nu avea 
autoritatea necesară pentru a intra în clădire ca să 
aresteze membri ai Congresului. Pe măsură ce 
ofițerii intrau în birourile celor doi senatori, 
Delaney şi Medina aşteptau afară, în lumina 
soarelui cu dinți. 

Delaney simțea căldura în spate, dar îl cuprinsese 
şi un sentiment de satisfacție crescândă la gândul că 
reuşiseră să elimine un nucleu putrezit din Guvern. 

— Să fiu al dracului! Se pare că nenorocita aia de 
Voss spunea adevărul, comentă Medina. 

Delaney se întoarse cu faţa spre razele soarelui 
iernatic. 

— Fă-mi o favoare. Când îi aduc pe senatori 
afară, nu te lăsa pradă dorinţei tale acerbe de a umili 
oamenii, de a-i lua peste picior şi de a-i insulta. De 
acum înainte, numai de astfel de tratament o să aibă 
parte oricum. 

Medina ridică din umeri şi strâmbă din nas. 

— Ştiu. 

— Mulţumesc. 

— Dar aş vrea să fiu eu prima. 


Trenciul de ploaie lung şi descheiat al lui Kim 
Burton îi flutura peste picioare în timp ce mergea. 
Pe când se deplasa prin sediul CIA din Langley, 
statul Virginia, aflat de cealaltă parte a râului faţă de 
sediul  FBl-ului, tocurile ei de doisprezece 
centimetri clămpăneau zgomotos pe pardoseală. 
Departamentul său aflase că cei doi detectivi care 
anchetau uciderea senatorului Mike Thomas — asta 
înainte să apară ea acolo şi, folosindu-se de 
autoritatea sa, să preia ancheta sub egida exclusivă a 
FBl-ului — descoperiseră dovezi la Jack Swain, care 
fusese, la rându-i, ucis. Oamenii pe care îi trimisese 
nu  putuseră nici măcar să treacă pragul 
apartamentului răposatului, întrucât Procuratura din 
D.C. stabilise că era o crimă ce intra întâi de toate 
sub jurisdicția Poliţiei Metropolitane. După asta, se 
dusese totul naibii. 

— Doamnă, zise agentul de securitate care o 
condusese spre sala de aşteptare din biroul lui Lewis 
Culver. Vă deranjează dacă îl aşteptaţi aici pe 
directorul Grupului Operativ? 

Kim Burton încuviinţă. Bărbatul intră pe o uşă pe 
care scria Accesul permis doar personalului 
autorizat. Aruncă o privire spre fotografiile de pe 
perete, în care apăreau foştii directori adjuncţi ai 
Serviciului de Operaţiuni de când fusese înfiinţată 

CIA după cel de-Al Doilea Război Mondial. Erau 
nume despre care citise, oameni legendari. Pe vreo 
doi îi şi întâlnise în persoană în timpul ascensiunii 
sale în cadrul FBl-ului, iar unul dintre ei le făcuse 
viaţa un calvar tuturor, căci aruncase vina în cârca 
altora când avuseseră loc atacurile din 11 
septembrie. Asta fusese mereu problema: băieții şi 
jucăriile lor. O lume a bărbaţilor, în care nu activase 
nicio femeie. Asta până acum. Simţi cum o cuprinde 
un sentiment de satisfacţie. Se schimbau vremurile. 
Acum, în cadrul agenției, trei femei se aflau în 
fruntea celor mai importante departamente. Atenţia i 
se concentră asupra unei alte siluete care venea pe 
hol înspre ea. Era destul de departe. Ştia că bărbatul 
activa în cadrul Biroului pentru Congresul Statelor 


Unite, cei care lucrau aici fiind consilieri ai 
membrilor Congresului. Kim Burton înţelese, dar 
avea nevoie s-o ia prin învăluire cu minciuni 
administrative. 

Persoana care o escortase tocmai revenise, 
spunându-i: 

— Directorul Culver nu este disponibil 
momentan, doamnă. 

Îi aruncă o privire de gheață şi trecu pe lângă 
consilierul şocat. Acesta îi strigă să se oprească, însă 
Burton îl ignoră, apoi trecu de uşa care ducea înspre 
alt culoar, cu uşi de-o parte şi de alta. Biroul lui 
Culver era chiar în capăt. Dădu buzna, ignorând 
protestele secretarei sale, care puse imediat mâna pe 
receptor ca să cheme paza. Kim Burton întinse 
degetul spre femeia luată prin surprindere, de parcă 
ținea un pistol în mână. 

— Nu te obosi. Nu stau mult. 

Intră în biroul lui Culver. Acesta îşi dăduse jos 
sacoul şi era doar în cămaşă, parcurgea un raport. 

— Kim! Ce mama dracului?! 

— Citeşti cumva despre Luis Reyes, Casey 
Zeller, Jack Swain şi una de-a noastră, Jenna Voss? 
îl întrebă pe un ton tăios. 

— Am să pun să te dea afară de aici. 

Agentul de pază şi cei de la OCA se aflau chiar în 
spatele ei, dar s-au oprit numaidecât când Burton îi 
aruncă un mandat de arestare împăturit. Culver îl 
prinse cu stângăcie. 

— Mâinile la vedere, dacă nu cumva vrei să-ţi 
verifici mai întâi boaşele să vezi dacă sunt la locul 
lor, înainte să ţi le tai cu. Eşti arestat. 

Hidroavionul Grumman Mallard făcu o serie de 
mișcări bruşte din cauza curenților de travers, 
azvârlind-o pe Voss înspre peretele aeronavei. Îşi 
recăpătă echilibrul şi strigă iritată: 

— Briscoe! Vezi că nu suntem mărfuri să ne 
izbeşti aşa! 

— Mai bine erați. V-aş sfătui să vă puneţi 
centurile, strigă el. 

Voss se ţinu de ceva ca să-şi recapete echilibrul, 
apoi se aşeză şi îşi puse centura. Raglan ignoră 
sugestia lui Briscoe şi urcă în carlingă. 

— Ce se petrece? 

Briscoe îi arătă în faţă, apoi înspre aripa stângă. 
Se vedea o masă gri ca un vârtej ce se apropia cu 
repeziciune. 

— Vijelie, zise Briscoe. O să ne lovească în 
câteva minute. N-avem cum s-o evităm. 

— În perioada asta a anului? spuse Raglan 
surprins. 

— Vremea e dată peste cap, amice, totul e cu 
susu'-n jos. 

— Cât mai avem? 

— Cam 160 de kilometri. Urma să cobor, dar a 
apărut mizeria asta de nicăieri. 

— Hai să ne folosim de ea, zise Raglan. Poţi să 
zbori pe vijelie? 

— Dacă trebuie, pot şi să pilotez o maşină de 
spălat în timp ce se roteşte. 

— Atunci intră în norul de furtună, zboară cât de 
Jos poţi, aşa că nu ne va repera nimeni de la sol. E 
acoperirea ideală. 

Briscoe afişă un rânjet larg. 

— Ei bine, „„Gâscanul” ăsta bătrân nu te va 
dezamăgi, promit, dar s-ar putea ca aterizarea să fie 
cu emoții. 

— Vrei să te asist din dreapta? 

Briscoe clătină din cap. 

— Mă descurc. 

Pe când spunea asta, începu numaidecât să 
pregătească aeronava pentru furtună. Raglan îl 
urmări cum ajustează asieta într-un mod eficient şi 
rapid. Se auzi sunetul motoarelor schimbându-se, 
iar avionul se zdruncină brusc. Raglan merse 
legănat înapoi spre cabina din spate. 

— Să-ţi aduc o găleată? o întrebă pe Voss. 

— 'Ți-am zis deja: n-am probleme în avion sau 
elicopter. Doar mersul pe apă mă face să vomit. Mă 
simt ca acasă în aparatele astea de zbor care te 
zdruncină din toţi rărunchii. 

Raglan îşi puse şi el centura. Motoarele 
turbopropulsoare produseră o zvâcnitură puternică, 
iar avionul cobori în picaj ca un pietroi, după care 
se stabiliză, iar motoarele începură să preia 
alternativ din sarcină,  contrabalansând forța 
curenților de aer. Fuzelajul fu izbit aparent de 
câteva pietricele care ricoşau în metal, de fapt asta 
însemnând că treceau prin norul de ploaie. Sunetul 
era asurzitor şi răsuna ca un ecou în cabina goală. 
Întreaga navă se zguduia; părea să fie mai mult 
decât o mică vijelie. Briscoe înjura din toți 
rărunchii. Avionul coborî întâi în picaj, la o 
altitudine şi mai joasă. Raglan şi Voss fură ridicați 
la câțiva centimetri de pe scaune în urma picajului, 
simțind acea senzație tipică de nod în stomac. 

— Schimbare de planuri, Raglan! Am nevoie de 
copilot! 

Solicitarea presantă a lui Briscoe, a cărui voce îşi 
mai pierduse din încrederea de mai înainte, îl făcu 
pe Raglan să-şi desfacă numaidecât centura şi să 
pornească clătinându-se pe culoar, către carlingă. Se 
aşeză pe locul copilotului şi îşi puse centura de 
siguranţă. Ştergătoarele de abia mai puteau face faţă 
ploii furioase. Parcă se mişcau în gol. Perdeaua de 
ploaie redusese complet vizibilitatea. Raglan puse 
mâinile pe butoanele de comandă. Coloana de 
control comună în formă de Y aflată în centrul 
cabinei de comandă le oferea ambilor piloţi 
posibilitatea de a manevra aeronava manual. Se 
vedea pe radar că furtuna avea un ochi în mijloc. 

— Parşivă nenorocita asta de furtună, amice. 
Toată energia e concentrată chiar aici, zise Briscoe, 
arătând înspre un petic albastru cu irizaţii verzui- 
închis. Nu e atât un ciclu de rotire, ci mai degrabă 
ne poate arunca peste cap cu toată forța. 

Aeronava se zdruncină din nou. Raglan ţinu ferm 
manşa şi simţi în braţe energia aeronavei. Briscoe 
întinse mâna dreaptă spre maneta aflată deasupra. 
Raglan duse imediat mâna stângă pe sub dreapta lui 
Briscoe, ajutându-l, în vreme ce acesta apăsa 
manetele în față. Crescuse puterea motoarelor. 
Briscoe zbura orbeşte în acel moment şi se baza 
exclusiv pe instrumentele de la bord. Pe Raglan îl 
linişti gândul că tipul ăsta care arăta ca un pilot 
excentric se ridicase la înălțimea aşteptărilor şi se 
vedea că ştia ce face. Când zbori orbeşte, mintea şi 
trupul sunt în conflict. Numeroşi piloţi, chiar şi cei 
cu experienţă, îşi ascultă instinctele în loc să se ia 
după instrumente, şi tocmai asta le provoacă 
moartea. Avionul Grumman se avântă cu furie în 
mijlocul vijeliei. Poate că era o aeronavă veche, dar 
semăna cu un tanc care îşi croia drum printr-un lan 
de porumb. 

Parbrizul se lumină deodată; se vedea deja linia 
de coastă. Briscoe scoase un mormăit în semn de 
satisfacție. Adusese avionul masiv pe deasupra 
coronamentului la viteză maximă,  potrivind 
momentul la perfecție. Dacă ar fi coborât cu 15 
metri mai Jos, ar fi ajuns în jungla deasă. 

— Acolo! zise Briscoe, făcând semn cu bărbia în 
faţă. 

Nici nu era nevoie să-i arate lui Raglan suprafaţa 
strălucitoare a lacului, o întindere îndeajuns de vastă 
încât semăna cu o mare interioară. Raglan deja 
analiza pădurile dimprejur. Briscoe se întoarse şi-i 
rânji lui Raglan. 

— Aţi ajuns la destinaţie, zise el, imitând vocea 
de pe un GPS. Cu toate astea, o să vă cam udaţi, 
amice. Vijelia e chiar deasupra noastră. 

— Pielea mea e impermeabilă, spuse Raglan. 

Arătă înspre punctul cel mai îndepărtat al lacului. 

— Uite şi estuarul. Du-ne cât de departe poţi. 
Mai ai nevoie de mine aici? 

Briscoe clătină din cap; se concentra acum pe 
apropierea de locul aterizării. Deja scrutau suprafaţa 
lacului, în vreme ce pilotul menținea cu pricepere 
corpul hidroavionului la câţiva metri deasupra apei. 
Raglan ieşi de pe locul copilotului, îl bătu pe 
Briscoe pe umăr în semn de mulţumire şi se aplecă 
să coboare în cabină, la Voss. 

— Am fost destul de-aproape să adunăm ca 
amintire câteva crengi, comentă ea. N-ai verificat 
prognoza meteo înainte să plecăm din Key West? 

— Nu era nici urmă de furtună şi nici n-ar trebui 
să fie astfel de vijelii în perioada asta a anului. E o 
ploaie caldă. Dat fiind faptul că am transpirat atâtea 
ore în tinicheaua asta, ne va prinde bine. 

Motoarele încetiniră şi corpul aeronavei scârțâi. 

— Aterizăm! strigă Briscoe. 

Raglan se ţinu de tavan. Când Briscoe ateriză, 
vaporii de apă acoperiră geamurile. Fuzelajul 
despicat al aeronavei tăie suprafaţa apei ca o lamă, 
aterizând perfect. Spre deosebire de o ambarcaţiune, 
hidroavionul nu avea cârmă, aşa că nu putea fi 
dirijat decât cu ajutorul manşei pentru a fi adus în 
poziția adecvată. Raglan deschise trapa laterală. 
Soarele era încă sus pe cer. Se uită înspre furtuna 
care venea cu repeziciune spre coastă. Le fusese de 
ajutor când se apropiaseră de uscat, iar curând avea 
să-şi îndeplinească acelaşi rol pentru Briscoe, când 
acesta urma să se îndrepte cu aeronava scurtă şi 
îndesată spre pădurea de mangrove. 

— Cât de departe ne poţi duce prin estuar? îl 
întrebă Raglan. 

— Destul de mult. De îndată ce văd că se 
îngustează, întorc şi las curenţii să mă împingă sub 
coronament. 

Voss mai verifică o dată Glock-ul. Ce-nseamnă 
puterea obiceiului! Prima oară o faci ca să ai inima 
împăcată, iar a doua oară ca să fii sigur. Acum, 
motoarele torceau, încetinind pe măsură ce Briscoe 
identifica locul exact unde voia să ajungă. Nu-i luă 

mult să ajusteze motorul din stânga şi să întoarcă 
aeronava. Lăsă „„Gâscanul Gri” să alunece lin în 
locul perfect, după care opri motoarele, facerea veni 
ca o uşurare, fiind întreruptă doar de chpocitul 
liniştit al apei lacului, mişcată uşor de curenţi. Briza 
de la mal, care deja anunţa venirea furtunii, făcea la 
rându-i apele să tremure uşor. Briscoe se aplecă pe 
sub consola panoului de bord înspre tambuchiul din 
față, apoi echilibră şi ancoră avionul legându-l de 
un trunchi de copac mai solid ce atârna de deasupra. 
Dacă privea cineva aflat de cealaltă partea a lacului 
în direcția lor sau dacă erau patrule în aer, 
hidroavionul nu se vedea. 

— Lasă-ţi legitimaţia FBI aici, îi spuse Raglan lui 
Voss. 

Era normal ca ei nici să nu-i treacă prin cap să se 
despartă de legitimaţie şi insignă. 

— Ascultă-mă, nu-i cea mai bună idee s-o ai la 
tine dacă dăm de duşmani. 

Voss încuviinţă şi scoase portofelul şi insigna, pe 
care i le întinse lui Briscoe. 

— Asta înseamnă că sunt agent cu titlu onorific 
acum? 

— Înseamnă c-ai intrat în rahat până la gât dacă 
încerci ceva, îl ameninţă ea. 

Raglan trase cu ochiul prin trapă. 

— În ce suntem? E noroi? 

— Suntem într-un fel de şanţ cu mâl, răspunse 
Briscoe. Nu e adânc. Vreţi barca gonflabilă? 

Voss se uită la apa mâloasă, deloc îmbietoare. 

— Bună idee. 

— Nu, o luăm încetişor prin apă şi înotăm pe 
unde putem, zise Raglan, Oricum va trebui s-o 
lăsăm pe undeva odată ce ajungem pe uscat. 

— N-ar zări-o nimeni printre mangrovele astea, 
se grăbi Voss să spună. O putem şi scufunda când 
nu mai avem nevoie de ea. 

— Ar merge să procedaţi aşa, amice, interveni 
Briscoe. 

— Astfel de mici golfuri sunt foarte multe prin 
Jur. Localnicii pescuiesc în ele. Vreau neapărat să 

ajungem la drum prin mlaştină, apoi să dăm de satul 
ăsta, zise Raglan, arătând punctul pe hartă. N-avem 
nevoie de barcă. 

Se uită la poziţia soarelui pe cer. 

— Ştiu unde trebuie să ajungem. După vreo două 
ore de înaintat anevoios prin mâlul ăsta, ajungem pe 
uscat. 

— Asta dacă nu vă servesc mai întâi crocodilii la 
cină, completă Briscoe, uitându-se pe furiş la Voss, 
care avea o expresie îngrijorată. 

— Sau şerpii, zise Raglan, ignorând propunerea 
lui Briscoe, care încerca să-i intre în graţii lui Voss; 
evident că voia s-o convingă să rămână cu el la 
avion. 

— Ce fel de şerpi? întrebă ea. 

— Nişte piticanii al dracului de nenorocite, spuse 
Briscoe. Şarpele de catifea e cel mai rău. Are vreo 
doi metri, se poate întinde pe aceeaşi lungime ca să 
muşte victima şi scuipă un venin care te orbește. 
Dacă îți ajunge veninul pe piele, faci băşici şi îți 
mănâncă practic țesutul. A, şi dacă îți străpunge 
pielea cu colții, dus eşti. 

Voss se uită şocată la Raglan care replică: 

— Ignoră-l. Exagerează doar. 

Raglan strânse mai bine curelele rucsacului. 

— Oricum, sunt specii de şerpi mult mai 
veninoase şi mortale decât cel de catifea. 

Zâmbetul pe care îl afişă îi spunea că n-avea cum 
să-l convingă să nu meargă pe jos prin mlaştina de 
mangrove. 

Briscoe ridică neajutorat din umeri. 

— Scuze, iubire. Am încercat. Nu-ţi fă probleme. 
Fata din Mexic mai poate aştepta. Stau cât de mult 
pot şi vă aduc acasă teferi şi nevătămaţi. 

Le zâmbi cât de încurajator putu. Spera să-i 
revadă. În fond, Voss era o femeie foarte atrăgătoare 
şi înarmată pe deasupra: o combinaţie interesantă 
pentru Briscoe. 

Avansau încet prin apa care le ajungea până la 
talie. După câteva minute începu şi furtuna. 
Picăturile de ploaie străpungeau apa ca nişte 
gloanţe. Dinspre coronament se vedeau tot felul de 
umbre, căci maimuţele căutau să se adăpostească 
printre ramuri. În câteva momente erau amândoi uzi 
leoarcă, iar ploaia îi spăla de transpiraţia acumulată 
în urma aventurilor din ultimele două zile, pe 
măsură ce înaintau prin aerul irespirabil. Hainele li 
se lipiseră de trup, iar umiditatea şi ploaia îi 
învăluiseră complet. Broboanele de sudoare li se 
prelingeau necontenit pe feţe. 

Raglan se întoarse spre ea. Pe chipul lui Voss era 
întipărită o expresie îndârjită şi hotărâtă. Era o 
femeie puternică, în formă, care trecuse printr-un 
program riguros de formare la centrul FBI de la 
Quantico, după care se oferise voluntar să facă parte 
din Echipa de Salvare a Ostaticilor. După estimările 
lui, probabil că fuseseră undeva la o sută de 
candidaţi pentru post, şi doar câţiva reuşind să 
treacă prin procesul complicat de selecţie. Ştia şi el 
cu ce se mănâncă de pe vremea când activase în 
Legiune. Prin urmare, era sigur că Voss era pregătită 
pentru o luptă crâncenă. Cu toate astea, e chinuitor 
să-ţi croieşti drum printr-o mlaștină de mangrove. O 
instruise în prealabil cum să treacă peste rădăcinile 
groase cât un braţ şi să stea cu capul mereu sub 
crengile joase, dedesubtul cărora se găsesc puzderie 
de insecte care te pişcă, precum şi spini şi scaieţi 
care te taie, şi îi mai spusese că orice rană se 
infectează rapid într-un astfel de mediu. Raglan o 
aşteptă să-l prindă din urmă. Apa nu mai era la fel 
de adâncă acum. 

— E un mal cu stufăriş cam la 18 metri în faţă. 
Mă duc înainte să văd ce-i pe acolo. 

— De ce? întrebă ea, uitându-se la întinderea 
întunecată de apă până la brâu pe care trebuiau s-o 
parcurgă ca să ajungă la mal. 

Raglan o avertizase că astfel de locuri erau 
preferate de şerpi şi lipitori. Ei îi părea însă a fi o 
zonă perfectă pentru crocodilii care îşi trag prada în 
ascunzătoare. 

— Simţi mirosul ăsta? zise el. 

Voss se îndreptă în direcţia brizei. Strâmbă 
numaidecât din nas. 

— Totul duhneşte aici. Apa e stătută, iar jungla e 
plină de vegetaţie în putrefacție. 

Înghiţi brusc şi scuipă gustul dezgustător care îi 
inundase gura. 

— Dumnezeule, ce-i asta? 

Ştia însă din clipa în care pusese întrebarea. 

— E un cadavru. 

— Stai aici. S-ar putea să fie prada vreunui 
crocodil. 

Voss strânse din dinţi. Locuise în Florida destul 
de mult încât să ştie cât de rapid se mişcă un 
crocodil ca să înşface prada de pe uscat. Scoase 
pistolul de la curea. 

— La naiba cu asta, Raglan. 

— Nu, fără focuri de armă. Păstrăm asta ca 
ultimă opţiune. 

Tonul lui reţinut era un avertisment. 

— E plin de tot felul de creaturi, unele 
dormitează, altele sunt deja în alertă; ne-ar putea 
auzi. 

Oare crocodilii au un auz ascuţit? se întrebă Voss 
în sinea ei. ÎI privi consternată pe Raglan cum 
înaintează prin apa slinoasă cu cuțitul pregătit de 
atac. Aruncă priviri nelimştite în stânga şi în 
dreapta, apoi în spate, înspre direcția din care 
veniseră. Oare era acesta locul perfect pentru 
ascunzătoarea unui crocodil? Stai, crocodilii au 
ascunzători? Scutură din cap ca să alunge întrebările 
prosteşti care i se învârteau cu încăpățânare prin 
minte. 

Raglan înaintă prin apă. Analiză malul înalt plin 
de vegetaţie şi pietriş adus de apele golfulețului. Nu 
se vedeau urme de gheare sau de vreun trup târât la 
mal. Se ridică afară din apă, dar nu-şi luă ochii de la 

tufişurile dese aflate la cinci metri în faţă. Aruncă o 
piatră într-acolo. Nu mişcă nimic. Încercă din nou. 
Nimic. Convins că era singur pe malul acela îngust, 
îi făcu semn lui Voss să vină spre el. Urmă duhoarea 
puternică şi folosi cuțitul cu lama lată ca să taie 
frunzele din cale. Pe-aici vânau şi jaguari, iar dacă 
aveau noroc şi prindeau ceva, locul preferat unde 
duceau prada era între crengile joase. Se uită în sus, 
dar nici urmă de vreun animal ucis. În schimb, se 
vedeau atârnând de o cracă înaltă rămăşiţele a trei 
bărbaţi. Partea inferioară a braţelor fusese sfâşiată 
de animale, cel mai probabil de vreo felină sau un 
crocodil, care se avântase cât îi permisese trupul 
pentru a rupe carnea de pe os. Unul dintre ei arăta 
ca un manechin de la magazin, cu nişte panglici 
însângerate ce îi atârnau sub genunchi: măruntaiele 
îi fuseseră scoase din cavitatea abdominală. 

— La dracu”, exclamă Voss când îl ajunse din 
urmă. Nu sunt aici de multă vreme. 

— l-au atârnat suficient de sus încât animalele să 
nu-i poată trage jos de pe creangă, în tufişuri sau în 
apă. Frânghia e din cânepă şi e făcută manual. Nu se 
văd urme că ar fi uzată. Ai dreptate: au fost atârnaţi 
aici recent. 

Raglan se deplasă trei-patru metri în toate 
direcţiile şi căută urme care să indice cine fusese pe 
acolo. Îi arătă cu degetul. 

— Uite, ceva a fost tras la mal. 

Voss îl urmă, ocolind cadavrele groteşti, devorate 
parţial de creaturile flămânde din junglă. Raglan 
înaintă cu precauţie pe cărarea îngustă lăsată în 
urmă de un animal. Se opri, ridică mâna şi se lăsă 
pe vine. Voss procedă la fel, lăsându-se pe 
genunchi, în vreme ce Raglan se uita cu atenţie pe 
sub crengile joase. Satisfăcut, se ridică şi avansă. 
Voss îl urmă. Auzi clipocit de apă. Raglan îi făcu 
semn să ciulească urechile, privirea lui fiind 
constant atentă împrejur. Încă un mic golf se vedea 
printre mangrove. Aproape se putea distinge 
parcursul şerpuit al bărcii când fusese scoasă afară 
din râu şi târâtă în ascunzătoarea în care se afla 

acum, acoperită cu o pânză veche de camuflaj şi cu 
ferigi şi crengi menite s-o ascundă privirilor. Raglan 
dădu crengile la o parte ca să vadă mai bine. Barca 
nu avea mai mult de şase metri lungime, iar motorul 
imens suspendat care ar fi trebuit să fie montat pe 
cadrul transversal special ranforsat al ambarcaţiunii 
lipsea. 

— Pare să fie o barcă cu motor, una rapidă, zise 
Voss. Laguna şi râul duc înspre mare. Probabil că 
suntem aproape de vreun drum parcurs de traficanţi. 

Raglan încuviinţă. 

— lar bărbaţii ăia ucişi sunt implicaţi. 

Dădu deoparte materialul de camuflaj care 
acoperea barca. 

— Cine i-a omorât voia să se întoarcă aici ca să 
le folosească barca. 

— Ce zici, oare vreo bandă rivală de traficanţi? 
întrebă ea. 

— Tot ce e posibil. Totuşi aici, în inima junglei, 
departe de orice bază? Dacă ar fi fost aşa, i-ar fi 
decapitat şi atârnat de picioare, aşa cum se 
procedează în cadrul cartelurilor. Ăştia sunt cărăuşi 
care transportă drogurile spre navele de pe coastă, 
ancorate la buza lagunei. Şi, oricum, n-au nicio 
treabă cu transporturile de armament. 

— Poate că or mai fi şi alte carteluri care îşi 
desfăşoară activitatea pe-aici. Alte unităţi unde se 
prelucrează droguri, vreau să zic, sugeră ea. 

Raglan clătină din cap. 

— Reyes e încă implicat în toată treaba. El 
asigură în continuare fluxul de bani obţinuţi din 
traficul de droguri şi tot el e în slujba celor pe care-i 
urmărim noi. Hai să-i dăm înainte, căci se întunecă 
în curând. 

Voss aruncă o privire în sus, spre coronament. 
Lumina din pădure pălise vizibil. Simţea cum i se 
prelinge transpirația pe spate. O mânca tare pielea. 
Deja simţea insecte nevăzute cum o pişcau. Raglan 
părea imun în faţa pădurii tropicale. Observă că 
ținea în continuare cuțitul cu lamă lată strâns în 
mână. Îi părea că, orice intruși i-ar fi apărut în cale, 

probabil i-ar fi răpus fără să scoată niciun sunet. I se 
uscase gura. Ştia că nu era suficient de dură pentru 
genul ăsta de luptă corp la corp, în astfel de condiţii. 
O singură dorinţă o mâna să-l urmeze îndeaproape 
pe Raglan, aceea de a-şi depăşi teama inerentă pe 
care i-o induceau pădurea tropicală sufocantă şi 
ameninţarea creaturilor nevăzute. Era hotărâtă să 
nu-l dezamăgească şi să nu se dovedească a fi 
povara pe care o credea. Luptele în mediul urban 
reprezentau un set de competenţe pe care îl 
înțelesese şi deprinsese cu pricepere, însă această 
lume complet străină îi trezea până şi cele mai 
ascunse temeri. O îngrozea gândul că va trebui să-şi 
petreacă noaptea acolo şi să împartă pământul cu tot 
felul de păianjeni veninoşi, furnici care te pişcă şi 
şerpi a căror mușcătură este letală. 

Foşnet de frunze. 

Creaturile invizibile colcăiau împrejur. Jungla era 
animată de viaţă. 

Raglan găsi un mic luminiş şi lăsă jos rucsacul. 
La nivelul umerilor erau trunchiuri prăbuşite 
acoperite cu licheni şi muşchi de copac. Şuieratul 
produs de ciocnirea uşoară a tulpinilor groase de 
bambus mişcate de briză, sus în coronament, suna 
ca ritmul neobişnuit al unei marimbe. Raglan luă 
două bucăţi de tulpină de bambus rupte şi căzute la 
sol; fiecare avea cam doi metri lungime. Voss îşi 
lăsă şi ea echipamentul jos şi aşteptă instrucţiuni. Îi 
făcu semn să vină înspre el şi-i ridică braţul. 

— Bun, nu te panica. 

Se pregătea să-şi tragă braţul înapoi când îi arătă 
gâtul şi ce avea chiar sub gulerul tricoului. 

— Vezi asta? 

— Bleah, rahat! 

— Uşurel, e doar o lipitoare. Nu doare dacă te 
pişcă şi nu sunt otrăvitoare. Dacă aş lăsa-o suficient, 
şi-ar da drumul singură odată ce se îmbuibă bine cu 
sânge. 

— Dumnezeule, Raglan. Vai, nu zi că... 

O trecură fiorii. 

— Am şi eu una? 

— Hai să-ţi arăt cum le dai Jos. 

Trecu degetele peste trupul lipitorii, iar presiunea 
uşoară aplicată o făcu să se desprindă de pe piele. 

Îşi verifică şi ea braţele şi picioarele, însă 
mânecile lungi şi colanţii mulaţi o protejaseră. 
Raglan aşteptă, făcându-i semn unde să ducă 
degetele. Se strâmbă când ajunse la gât şi simţi 
creatura gelatinoasă. Parcă era unul dintre limacşii 
aceia pe care îi vedea că mâncau plantele din 
grădina de legume a tatălui ei, doar că acum ea era 
masa lor. 

— Lasă-mă pe mine, zise Raglan, se aplecă şi îi 
desprinse trei de pe gât. 

Voss coborî privirea în jos, sub bluză, şi văzu 
unul care i se prinsese chiar între sâni. 

— Dumnezeule, ce scârbos, exclamă iar. 

— Să o iau eu şi pe aia? spuse el zâmbind. 

Voss băgă mâna pe sub bluză, simţi cu degetele 
masa slinoasă şi spongioasă şi procedă precum 
Raglan. Lipitoarea se desprinse fără să lase niciun 
strop de sânge. O azvârli pe jos. 

Raglan încuviinţă. 

— Vezi tu, trebuie să înţelegi bine mediul în care 
te afli, să devii parte din el. Nu-ţi face probleme, e 
un proces de acomodare şi învăţare. Până acum e 
bine? 

Voss încuviinţă. 

— Bun. Hai să facem un foc şi să ne pregătim 
locurile de dormit. 

După câte se părea însă, nu era niciun loc 
îndeajuns de uscat încât să poată face focul sau să 
alcătuiască un adăpost improvizat. 

Raglan aşeză bambusul crăpat pe un buştean 
căzut pe jos. 

— Uite, îi zise, ţine partea asta. Trebuie să ne 
mişcăm repede până se întunecă. 

Se lăsă cu greutatea pe partea mai lungă şi începu 
să tragă partea mai scurtă a băţului cu mișcări de 
du-te-vino, făcând fibrele fâşii. I-l întinse ei şi zise: 

— Ne trebuie vreascuri uscate, cam două mâini. 
Vezi gaura aia mică pe care am făcut-o aici? O să 
ajute să circule aerul spre vreascuri, iar fricţiunea va 
genera suficientă căldură ca să le aprindă. Continuă 
aşa până ce scoate fum şi vezi că arde mocnit. Ai 
înţeles ce ai de făcut? 

— Raglan, astea-s căcaturi de cercetaşi. N-aveam 
nevoie decât de o brichetă şi de pastile de aprins 
focul. 

— Dacă am pierde bricheta, oricum am fi nevoiţi 
să facem asta. Plus că ai fi surprinsă să afli de la ce 
depărtare simte mirosul de benzină cineva care 
luptă în junglă. 

Voss procedă cum îi spusese, fără să mai zică 
nimic. Raglan dobori încă o tulpină de bambus. O 
înclină orizontal, apoi o crestă şi puse o sticlă goală 
sub ea; înăuntru tulpina era plină cu apă proaspătă. 
Îi dădu sticla umplută lui Voss, apoi îi scoase 

hamacul de nailon din rucsacul micuţ. Când îi legă 
capetele de copaci, se extinse devenind mai 
încăpător. Nu rămăsese decât să tragă apoi 
fermoarul pentru a acţiona plasa pentru țânțari. 
Repetă aceeaşi operaţiune şi cu hamacul lui. Sunetul 
cicadelor anunţa lăsarea întunericului. Până ce 
Raglan testase să vadă dacă ţineau hamacurile, Voss 
reuşise să desfacă o mână de fâşii de bambus. 
Raglan luă grămăjoara care ardea mocnit, suflă în 
ea până ce începură să apară flăcările, apoi o aşeză 
între pietre. lar odată ce puse şi câteva frunze 
uscate, focul începu să ardă bine; în câteva minute, 
mai adăugă câteva rămurele şi licheni ca să-l aţâţe. 
Căldura era izolată doar în apropierea focului, iar 
briza purta fumul pe deasupra capetelor lor. 

Lui Voss începură să-i lăcrimeze ochii de la fum 
şi clipi ca să-i treacă, apoi îi întinse o conservă cu 
ceva ce părea aproape comestibil. Raglan dădu din 
cap în semn de mulţumire şi se aşeză pe vine lângă 
foc. 

— Atât? zise ea. 

— Ce, te aşteptai la tacâmuri şi ospătari care să 
ne servească masa? a-ţi şi tu ceva de mâncare şi nu 
mai sta pe jos. Soluţia care respinge insectele nu 
rezistă niciodată suficient atunci când transpiri mult. 
Funinginea ajută să le ţină la distanță cumva, iar 
plasele de țânțari doar le vor îndepărta pe cele mai 
periculoase. 

— Dar nu gătim ceva la foc? Am putea face 
cafea. Ronnie ne-a pus câteva pliculeţe de cafea 
instant în pachetele cu mâncare. 

Raglan părea relaxat. Îşi desfăcu conserva cu 
cheiţă şi luă o gură cu un băț rupt din tulpina de 
bambus. Voss se holbă la el. Raglan părea să se 
simtă ca acasă; pentru el nu era nicio diferență dacă 
se afla în junglă sau pe străzile oraşului. 

— Mirosul de mâncare gătită poate fi purtat la 
depărtare de briză. La fel şi în cazul cafelei. N-avem 
nevoie decât de apă. În plus, cu cât transpirăm mai 
mult, cu atât mai bine. Aşa scăpăm de mirosul de 
săpun. 

Aruncă o privire prin micul luminiş. 

— Locuitorii de prin zonă ne pot simţi mirosul de 
la depărtare. Chiar şi transpiraţia noastră miroase 
diferit. 

Savură mâncarea, însă nu-şi luă deloc ochii de la 
jungla densă. 

— Deja ştiu că suntem aici, însă n-or să vină în 
timpul nopții. 

— De ce nu? întrebă Voss. Doar focul e suficient 
de puternic să-l vadă. 

Raglan clătină din cap şi se scobi printre dinți ca 
să-şi scoată resturile de mâncare. 

— Pe o distanţă de vreo 18 metri de aici, desişul 
maschează fumul. Oricum, nimănui nu-i place să 
umble noaptea prin zonă, căci atunci ies la 
vânătoare felinele mari. Tu să rămâi în hamac 
mereu. Dacă-ţi vine să faci pipi, ţine-te. Urina 
atrage jaguarii. Ne facem nevoile mâine-dimineaţă, 
înainte să pornim. 

Voss nu spuse nimic. Deja se lăsase noaptea. 
Chiar şi acum auzea tot felul de sunete venind 
dinspre junglă. 

Raglan observă că avea o tăietură la mână. 

— Dă-mi să văd. 

— Nu-i decât o zgârietură. Bambusul e ascuțit. E 
o tăietură mică. 

— Ştiu, zise el fără să pară îngrijorat. 

Întinse mâna şi rupse un mănunchi de ceea ce 
părea a fi rochiţa-rândunicii, cu frunzele despicate 
mai mari chiar şi decât palma lui. Le zdrobi şi 
stoarse seva peste rană. 

— O să oprească infecția. 

— Puteam să folosim produsele antiseptice din 
trusa medicală. Stai, nu zi că se simte mirosul de 
substanţe chimice tocmai până în Florida Keys! 

Raglan zâmbi. 

— Ne putem purta singuri de grijă aici. 

Voss lăsă conserva cu mâncare rece şi îşi dădu o 
palmă ca să alunge insecta căreia i se părea delicios 
sângele ei. 

— Raglan, e o nebunie ce facem noi aici. Nu ştim 
unde suntem şi nici nu putem vedea cerul ca să 
găsim o cale de ieşire. Cei care i-au atârnat de copac 
pe traficanţii ăia, dacă asta erau cu adevărat, ar 
putea fi prin apropiere. Ar trebui să renunțăm şi să 
ne întoarcem la avion. lau legătura cu Kim Burton 
ŞI o rog să ne ajute. 

— Sigur, aşa facem dacă vrei. M-am gândit totuşi 
că tipul pe care vrei să îl prinzi e important. 

— Este, dar aşa n-o să găsim complexul lui Luis 
Reyes niciodată. Îţi e şi ţie clar asta, nu? 

Raglan se ridică şi îşi şterse palmele de pantaloni. 

— Imediat ce se crapă de ziuă, îţi arăt drumul 
înapoi către avion. Mă poţi aştepta acolo, dar acum 
avem amândoi nevoie de odihnă. 

Şi Voss se ridică cu greu. Negura nopţii învăluise 
totul împrejur, cu excepţia luminii date de flăcări. 
Umbrele lăsate de văpăi îi jucau pe chip lui Raglan. 
Stătea neclintit cu faţa spre ea. Focul îi lumina 
ochii, în vreme ce întunericul ca nişte gheare lungi 
îi scotea în evidenţă trăsăturile dure. 

— Ai face asta? Mă trimiţi aşa înapoi, singură? 

— Voss, eşti un pericol pentru mine. E mai bine 
aşa pentru amândoi. Drumul înapoi e drept. Rămâi 
cu Briscoe, iar când sun, chemaţi cavaleria. Apoi 
poţi să conduci tu echipa de asalt şi să fu eroină. 

Mai puse o grămadă de frunze de palmier uscate 
pe foc. Flăcările se înteţiră numaidecât, aşa că 
aruncă deasupra câteva crengi umede. Împreună, 
flăcările şi fumul îndeplineau un dublu scop: atât de 
a ţine departe animalele sălbatice, cât şi de a opri 
gâzele şi gândacii care încercau să le invadeze 
hamacurile, nefiind descurajate de plasă. Raglan se 
urcă în culcuş, sub plasă, şi trase colţurile înăuntru, 
ca într-un cocon. Cuţitul având o lamă cu aspect 
înfricoşător şi-l puse pe piept, la îndemână. Pistolul 
era în lateral, aproape de mâna sa. Acum nu mai 
avea altceva de făcut. 

Adormi. 

Pe Voss o durea spatele de la hamacul ce nu 
oferea deloc suport lombar. Deschise ochii şi puse 
palma pe plasa de țânțari suspendată deasupra ei. 
Era întuneric beznă, dar lumina focului era 
suficientă ca să vadă că plasa era împânzită de 
insecte ce  colcăiau. Închise strâns ochii. 
Claustrofobia ameninţa să-i taie respirația, însă îşi 
impuse să se calmeze. Aici era vorba despre lupta 
minte-trup. Fu şi ea conştientă că era vulnerabilă. 
Capacităţile îi fuseseră puse la încercare atunci când 
fusese coordonatorul echipei de salvare, însă într-un 
mediu urban, unde se putea efectua o analiză a 
țintei. Echipa avea opţiunea de a avansa în mod 
tactic, aplicând manevre stabilite şi repetate în 
prealabil. Dar într-o astfel de situație? Fiecare pas 
pe care îl făceai în jungla asta te putea aduce mai 
aproape de un ucigaş aflat la câţiva centimetri 
distanţă, fie el animal sau om. Îi sărise deja somnul. 
Oare cât mai era până se lumina? Miji ochii şi privi 
ceasul ale cărui limbi îi arătau ori patru şi zece, ori 
două şi douăzeci, nu distingea. Se rugă în sinea ei să 
fie patru, căci Raglan îi spusese că zorile erau 
undeva pe la cinci. 

Deodată, un urlet de-ţi îngheţa sângele în vine îi 
tăie respiraţia. Sunetul acela jalnic era atât de 
aproape de ei, încât aproape o surzi. Instinctiv, se 
roti în hamac şi se luptă să iasă din coconul cu plasă 
de țânțari. Avea pistolul deja în mână. Mai multe 
țipete ascuţite străpunseră liniştea nopţii. Înjură, 
dând din picioare şi trăgând de plasă. Deja 
broboanele de sudoare rece i se prelingeau pe ceafă 
spre spate. Inima îi bătea să-i sară din piept, când 
căzu în sfârşit printre ierburi, pe jumătate ghemuită, 
anticipând atacul. Raglan fusese mai rapid şi avea 
deja o creangă aprinsă într-o mână şi lanterna în 
cealaltă. 

— Rămâi acolo! îi strigă. 

Vass înlemni. Urmări fasciculul de lumină, care 
căzuse pe o zonă întunecată din desiş, cam la vreo 
douăzeci de paşi de unde se aflau ei. O pereche de 
ochi galbeni îi privea la rându-i, colții albi fiind 
plini de sânge. Un jaguar negru avea în gheare un 
paca, o rozătoare cam de mărimea unui câine de 
talie medie. ÎL scutură violent, îi trosni gâtul, apoi 
ținând strâns în bot trupul neînsufleţit al creaturii, 
dispăru în junglă. Voss îşi reveni brusc din starea de 
şoc şi trase rapid două focuri de armă. 

— Opreşte-te! ţipă Raglan la ca. 

Nici vorbă să fi nimerit felina. Raglan se apropie 
încet de locul în care fusese ucisă prada, ţinând în 
faţă lumina lanternei şi torta. 

— L-am nimerit? strigă ea. 

Raglan se întoarse spre ea. 

— Nu. 

Se vedea că era furios. Aruncă creanga înapoi pe 
foc. 

— Ce dracu” ai? 

— Raglan, ce Dumnezeu? Ne-ar fi putut ucide pe 
oricare dintre noi! 

— Eşti o idioată! Te comporți de parcă-ai fi un 
polițist începător, ieşit pentru prima oară pe traseu. 
Dacă jaguarul ăla ar fi vrut să ne omoare, ar fi făcut- 
O. 

— Ce? Adică ar trebui să fiu Mama Omida din 
lumea felinelor, ce naiba? 

Raglan făcu un semn nervos cu degetul în aer. 

— Îşi prinsese deja prada. 

— Am reacționat şi eu într-o situație periculoasă, 
insistă ea. 

— Ai exagerat. Într-adevăr, n-ai ce căuta aici, 
Voss. Du-te înapoi la speluncile pline cu drogangii 
din cartierele rău-famate şi continuă să te bazezi pe 
tertipurile pe care le ştii ca să te descurci la oraş. N- 
ai ce căuta aici. 

— E un animal sălbatic! 

Raglan dădu drumul legăturilor care ţineau 
hamacul suspendat. Scutură apoi plasa pentru 
țânțari. 

— Jack Swain zicea că cei de la FBI sunt nişte 
fandosiți proşti. Acum înțeleg şi cu ce voia să 
spună. 

Se întoarse spre ea. Simţi cum i se duce sângele 
spre gât şi spre faţă, care i se înroşiseră, şi nu de la 
lumina focului. 

— Focurile de armă sigur au alertat persoanele 
din zonă, exclamă. 

Voss nu se mişcase. 

— Plec înapoi, Raglan. M-am săturat de 
căcaturile astea, împături hamacul şi îl puse la loc în 
rucsac, apoi strânse curelele. 

— Aş vrea eu, dar crocodilii or să te rezolve în 
mai puţin de o oră. Nu vreau să le pice greu la 
stomac prostia ta. 

Stinse focul. 

— Mai sunt şi pe lista speciilor pe cale de 


dispariţie. 

Furia care o cuprinsese o făcu să se grăbească. 
Împachetase prost, îndesând toate lucrurile în rucsac 
la nimereală, după care, ezitând, deopotrivă animată 
de dorinţa de a scăpa din junglă, dar conştientă fiind 
de faptul că Raglan avea perfectă dreptate în 
privinţa şanselor ei de supravieţuire, îl urmă. Alaiul 
de maimuțe urlătoare începuse să ţopăie printre 
crengi la sosirea zorilor, iar ţipetele lor ascuţite şi 
lătrăturile îi dădeau impresia că o ocărăsc. Şi-aşa 
era oribil că o batjocorise Raglan, dar când văzu că 
până şi sălbăticiunile îi ţineau isonul, fu tentată să 
golească încărcătorul Glock-ului în ele. Raglan 
părea să ştie încotro să se îndrepte. Tot se uita la 
ceas, apoi se orienta în funcţie de lumina care 
pătrundea printre vârfurile copacilor. După două ore 
de cutreierat pe o cărare îngustă croită de animale şi 
deplasându-se încet prin mlaştinile de mangrove cu 
apa până la brâu, era murdară, transpirată, zgâriată 
şi extenuată. Raglan îi întinse mâna ca s-o ajute să 
urce pe malul noroios, iar Voss o apucă şi-l lăsă s-o 
tragă. 

— Totuşi, te descurci bine, îi zise. 

— Nu mă lua de sus, Raglan. Am trecut prin 
procesul de selecţie pentru echipa de salvare. 

— Aşa-i. Te rog să mă scuzi. Aproape-am ajuns. 

— Unde, mai exact? 

— Dacă suntem unde trebuie, e un drum cam la 
un kilometru şi jumătate de aici, care parcurge 
direct jungla şi mlaştinile, de la est la vest. 

— Şi de unde ştii asta? întrebă ea. 

— Odată ce zăresc razele soarelui printre copaci, 
mă folosesc de ceas drept busolă. 

— Doamne, tot cu cercetaşii mă iei? 

— Soldaţii aşa procedează atunci când sunt 
nevoiţi, iar noi n-avem încotro pentru că Diaz a uitat 
de busolă. E o metodă mai primitivă, dar merge. 

Zâmbi. 

— Drumul ăla e lung. La un moment dat, tot dăm 
noi de el; avem nevoie doar de ceva orientare în 
spaţiu. 

Voss se şterse pe frunte cu dosul palmei pline de 
noroi şi trecu pe lângă el. 

— Bine de ştiut. N-aş fi zis că eşti cercetaş. 

— Nu te panica, dar să ştii că suntem urmăriţi de 
mai bine de o oră încoace. 

Voss se întoarse brusc şi scrută pădurea. 
Luminişul micuţ în care se aflau se îmbina cu 
pădurea tropicală, fără a trăda însă vreo urmă de 
mişcare sau umbre. 

— N-ai să-l vezi până ce nu se vor vrea ei. Dacă 
ar fi să ghicesc, aş zice că sunt localnici. Cel mai 
probabil vânători. 

Voss duse mâna la tocul armei. Raglan se întinse 
repede spre ea şi o împiedică să-şi scoată pistolul. 

— Am fi fost deja morți dacă ar fi vrut să ne facă 
felul. 

— Şi ce, ignorăm ameninţarea? 

Raglan încuviinţă. 

— Odată ce ajungem la şosea, vom vedea dacă 
ies la iveală. 

Vestea că erau urmăriţi o umplu cu o doză mare 
de adrenalină. Deja îi dispăruse oboseala, iar acum 


446 


era complet concentrată; nu îl mai urma pur şi 
simplu pe Raglan pe când acesta îşi croia drum prin 
junglă, ci încerca la rândul ei să pătrundă desişul cu 
privirea. Era imposibil de văzut ceva oricum. Nu se 
putea abţine să nu se simtă recunoscătoare. Lăsând 
orgoliul deoparte, el era expertul, iar ea turista. 
Viaţa ei era în mâinile sale. Avalanşa de emoţii care 
o cuprinseră îi reaminti de momentul când coborâse 
din „Gâscanul Gri”, fiind hotărâtă să nu se 
dezamăgească pe sine. Reuşi să-şi ţină în frâu teama 
şi nesiguranța. Era esenţial acum să se concentreze. 

Raglan ridică mâna. Rămăsese neclintit şi 
uitându-se extrem de atent când la stânga, când la 
dreapta. Asculta cu urechile ciulite. Se aplecă pe un 
genunchi. Nu spuse nimic, apoi se ridică. 

— Drumul e în faţă. Sunt aici. Nu fă nimic 
prostesc. 

Voss încuviinţă şi îl urmă. După nici 20 de metri 
ajunseră la marginea pădurii. Un drumeag drept pe 
care erau parcate două camionete uzate tăia jungla. 
Toate portierele erau deschise. Şase bărbaţi îi 
aşteptau deja, cu puştile îndreptate asupra lor. 

Doi dintre ei le-au luat armele, în timp ce ceilalți 
îi supravegheau. Nimeni n-o tachina pe femeia 
frumoasă şi nici nu încercă s-o atingă până ce nu 
coborî o femeie de la volanul uneia dintre 
camionete şi o percheziționă. Raglan fusese deja 
percheziționat. N-a fost nevoie de vreo invitație, ci 
doar de imboldul dat de țeava puştilor care îi 
împunse, făcându-li-se semn să urce pe bancheta 
din spate a uneia dintre camionete. Urmă o călătorie 
pe drumeagul desfundat şi, după douăzeci de 
minute, au ieşit de pe drum, îndreptându-se spre un 
sătuc. Raglan observă că era genul de aşezare cu o 
singură cale de acces. Peste tot umblau găini, într- 
un coteț se vedeau mai mulți porci, iar câțiva cai 
păşteau în poiana aflată în spatele lui. Pădurea 
fusese tăiată de generația anterioară, iar acum se 
zăreau rândurile ordonate de culturi. Pe când 
pătrundeau mai departe spre mijlocul satului, 
trecură pe lângă câteva afumători unde erau atârnați 
de cârlige peşti eviscerați. Dinspre unele căsuțe 
modeste cu acoperiş de tablă se auzea zumzetul 
generatoarelor. Pe unde era câte un petic de umbră 
leneveau pisici şi câini costelivi. Camionetele au 
oprit în fața uneia dintre casele mai mari. Raglan şi 
Voss au fost escortați înăuntru, unde se afla un 
bărbat în vârstă, cu mustăți albe, îmbrăcat în 
salopetă şi cămaşă. Un ventilator făcea aerul din 
încăpere să circule. 

— Ăştia-s, patrón, spuse în spaniolă unul dintre 
bărbați. 

Bătrânul nu arăta diferit de ceilalți. Fermierii de 
prin acele locuri nu prea aveau şanse să scape de 
salopete şi de cămăşile zdrențăroase. Aproape că era 
o uniformă universală a celor care se luptau să 
supraviețuiască la limita subzistenței. Pe măsuța de 
lângă el era un pachet de țigări şi un pahar cu lichid 
de culoarea chihlimbarului. 

— Luaţi loc, vă rog, zise bătrânul, făcându-le 
semn către scaunele din faţa lui. Câteodată mai 
avem vizitatori Yanquis™ de la aeroportul din 
Trujillo. De regulă, vin ca să vadă laguna de lângă 
aeroport şi se rătăcesc. Îi induce în eroare faptul că 
n-avem indicatoare rutiere. Mulţi consideră zona 
asta un mediu ostil, aşa că sunt îndrumați spre 
locurile în care vor fi în siguranţă. Cu toate astea, nu 
prea întâlnim Yanquis care să vină prin mlaştinile de 
mangrove dinspre lagună, înconjurând coasta. Cel 
puţin, nu înarmaţi. 

Engleza acestui patron era perfectă. Raglan 
aruncă o privire prin încăpere. Lângă un televizor 
vechi se afla o mică bibliotecă ce conţinea cam 
douăsprezece cărţi îndoite pe la colţuri; două dintre 
rafturi erau pline de casete audio. Toate cărţile erau 
în limba engleză. Bătrânul observă la ce se uita 
Raglan. 

— Uneori mai ducem legume la hotelul de pe 
coastă. Suntem săraci, iar turiştii sunt bogați şi nu 
mai iau înapoi cărţile cu ei. Îmi place să citesc şi să 
ascult. 

— Engleza dumneavoastră e foarte bună, îi spuse 
Raglan. 

Bărbatul ridică din umeri. 

— Cândva am lucrat pe un vas de pescuit deținut 
de un american. Asta înainte să vină pe aici navele 
care transportă droguri, cu vreo treizeci de ani în 
urmă. Dacă nu mai mult. Acum ați ajuns într-un loc 
periculos. Poate că ați şi văzut tot felul de lucruri pe 
care n-ar fi trebuit să le vedeți. 

Înainte ca Raglan să apuce să răspundă, apăru o 
femeie cu o tavă pe care erau pahare cu apă rece. 

— Vă rog, pesemne că sunteţi însetaţi, zise 
bătrânul. 

Pe pereţii paharului se vedeau picăturile formate 
în urma condensului. Voss bău cu poftă, în vreme ce 
Raglan luă câteva guri mici. Dacă bei apă rece ca 
gheaţa într-un climat cald, în momentul în care apa 
ajunge în stomac, poţi avea crampe. Bărbatul nu 

încetase nicio clipă să-l privească pe Raglan drept în 
ochi. Îi analiza fiecare gest. Încuviință. Raglan era 
profesionist şi ştia ce face. Femeia? Ei bine, era 
puternică şi nu dădea semne că i-ar fi teamă, însă 
era evident că nu era obişnuită cu jungla 
înăbuşitoare; cu toate astea, iat-o aici. 

— Îmi spuneţi acum ce faceţi prin aceste locuri? 
Dumneata, zise el, uitându-se iar la Raglan, accentul 
dumitale nu e de yankeu. L-am mai auzit la turiştii 
care vin pe coastă. Totuşi, nu sunteţi turist. Sunteţi 
englez? 

— Da. Oamenii dumneavoastră i-au atârnat pe 
traficanţii aceia? întrebă Raglan. 

Această întrebare îl plasa automat în poziţie 
ofensivă. Nu era vreme acum să fie evaziv sau să 
încerce să scape din acea situaţie cu vorbăria. 
Raglan arătase că ştia cum stau treburile. Nu-i era 
teamă, iar bătrânul ştia asta. 

Acesta scoase un oftat aproape imperceptibil. 

— Poate că aţi văzut prea multe, ceea ce nu-i 
bine pentru niciunul dintre noi. 

— Dacă 1-aţi ucis voi, asta înseamnă că nu sunteţi 
prietenii lui Luis Reyes şi ai celor pentru care 
lucrează. 

Unul dintre cei doi paznici înarmaţi de la uşă 
exclamă ceva pe sub mustață. 

— Aţi menţionat un nume care ne este cunoscut. 
Ce legătură aveţi cu acest bărbat? 

— Reyes e plătit de anumite persoane influente 
din America. Traseul pe care aduce drogurile în 
Statele Unite e utilizat pentru a transporta arme aici, 
după care acestea ajung într-o altă ţară, pentru a 
porni un război. Mai sunt şi alţi străini aici, aliaţi cu 
mercenarii americani. Mi-au omorât prietenii, aşa că 
am venit să-i ucid. 

Pe chipul bătrânului se citi mirarea preţ de câteva 
clipe. Unul dintre paznicii de la uşă râse. Patron 
zâmbi. 

— Atunci, sunteţi nesăbuit. Nimeni nu poate 
pătrunde în complexul lor. Ştim şi noi despre ei. 
Credeţi că suntem surzi şi orbi? Noi îi aprovizionăm 

cu mâncare şi vedem câţi oameni sunt acolo, 
înarmaţi până-n dinţi. 

— Și totuşi i-aţi ucis fără să vă temeţi de 
represalii din partea lor, comentă Voss. 

— Nu ne războim cu cartelul lui Reyes, spuse 
bătrânul. 

— Dar văd că-i omorâţi, insistă Raglan. Pesemne 
aveţi motiv pentru asta. 

— Mereu există motive. Le avem şi noi pe ale 
noastre. Odată ce oamenii lor transportă drogurile 
către navele din larg prin lagună, uneori, când se 
întorc pe acelaşi traseu noaptea târziu, îi ucidem. 
Atunci când putem. Ceilalţi nu vin niciodată să-i 
caute, aşa că nu ne suspectează. În fond, de ce ne-ar 
bănui pe noi? Ne plătesc ca să aibă alimente 
proaspete. Mai mult decât atât: niciunul dintre ei nu 
s-ar aventura în inima junglei, la şaizeci şi ceva de 
kilometri de complexul lor, doar ca să caute trei- 
patru traficanţi care s-au rătăcit, beţi cel mai 
probabil, şi care au căzut din barcă, pe traseu, 
ajungând păpică pentru /os cocodrilos. 

Bătrânul îi mai măsură din priviri preţ de câteva 
clipe. Ridică din umeri şi îşi aprinse o ţigară, după 
care luă o gură din pahar. 

— Orice cetăţean din orice sătuc care mai are şi o 
mică afacere pe deasupra, care conduce un taxi, 
vinde fructe ori deţine un magazin trebuie să 
plătească taxă de război bandelor. Dacă nu ne 
conformăm, murim. Aşa merg treburile prin părțile 
astea. 

— lar acesta e un motiv întemeiat ca să ucideţi 
traficanţii? întrebă Raglan. 

Bătrânul tuşi de la fumul de ţigară care probabil 
că 1 se acumulase în plămâni în decursul ultimelor 
şase decenii. 

— Si, avem noi motivele noastre. Cu ceva ani în 
urmă ne-au făcut rău. Ne-au rănit oameni ca să ne 
țină cu botul pe labe şi să se asigure că ştim cu cine 
avem de-a face. 

Se uită fix la Raglan. 

— Aveţi intenţii serioase, aşa cum aţi zis? 

— Da. Altfel de ce am fi venit aici? răspunse 
Raglan. 

— lar femeia? 

— Poate să vă răspundă ea la întrebare, replică 
Raglan. 

Patrón se uită la ea. Voss nici nu se clinti. 

— Sunt fugară. 

Bătrânul avea o expresie amuzată pe chip. Se uită 
înspre paznici, care începură şi ei să râdă. 

— De cine fugiți? 

— De FBI, zise Voss. La fel şi el. 

Bătrânul desfăcu palmele. 

— Doi fugari căutaţi de FBI, iar eu i-am adus la 
mine în sat. Dacă cei de la FBI au luat cumva 
legătura cu autorităţile honduriene, asta ne-ar putea 
crea probleme chiar mai mari decât cele provocate 
de oamenii lui Luis Reyes. 

— Señor, autorităţile federale nu ştiu unde 
suntem, interveni Raglan. 

— Oamenii mei au găsit telefoane prin satelit în 
rucsacurile voastre. 

— Asta pentru că telefoanele mobile obişnuite nu 
au semnal în junglă, răspunse Voss. 

— Ori poate aveaţi nevoie să vorbiţi cu cineva 
din America, ei? 

— Nu vreau să discut cu nimeni din State, replică 
Voss pe un ton tăios. 

Patron se aplecă în faţă. 

— Hai să vă zic eu ceva: cred că ăştia care 
lucrează cu Luis Reyes sunt protejaţi de anumite 
persoane din guvernul nostru. Prin urmare, e o 
situație periculoasă pentru noi. Ce ne iese dacă vă 
ajutăm? 

— Nimic, în afară de certitudinea că, ucigându-i 
pe cei care reprezintă un pericol permanent, vom 
împiedica să vi se mai facă şi vouă vreun rău. 

— Dacă omorâţi prea mulţi dintre ei, iar vom fi 
săraci. Nu ţineţi minte ce v-am zis? Le vindem 
alimente. 

— Câţi bani credeţi că au în complexul acela? 

— Mulţi. 

— Atunci nu va mai trebui să vă faceţi probleme 
în ce priveşte banii, şi nici nu va plana vina asupra 
dumneavoastră sau a celorlalți cetăţeni de aici. Sunt 
un străin şi nu am nevoie de la dumneavoastră decât 
de informaţii. 

Era evident că oferta îl pusese pe bătrân pe 
gânduri. 

— Şi cum rămâne cu armele? 

— Americanii vor fi înştiințaţi când sunt găsite, îl 
asigură Raglan. 

— Aha, deci aveţi pe cineva din America cu care 
vreţi să comunicaţi telefonic. 

— Eu le voi spune, zise Raglan. 

— Şi drogurile? 

— Eu n-am nicio treabă cu drogurile. 
Dumneavoastră? 

— Nici noi. 

— Atunci, dacă sunt şi droguri în incintă, vor fi 
distruse. 

Patrón pufăi un norişor de fum de țigară. Se uită 
peste umerii lor la paznicii de la uşă. 

— Aduceţi-l pe nepotul meu. 

Aprinse încă o ţigară imediat după ce o termină 
pe cealaltă. 

— Complexul lui Luis Reyes e destul de aproape, 
cam la vreo 65 de kilometri pe acelaşi drum. La un 
kilometru şi jumătate are staţionaţi paznici care 
supraveghează drumul de acces. Nu au niciodată 
probleme. Rareori, dacă se rătăceşte vreun turist pe 
drumurile ncasfaltate care vin dinspre coastă, li se 
oferă indicaţii. Nimeni din afară nu este rănit. Aşa a 
şi reuşit Reyes să rămână în siguranţă ascuns atâta 
vreme în junglă. Nu dă motive poliţiei să-şi bage 
nasul în treburile sale, şi îi mai are şi la mână prin 
mita pe care o dă. Incinta e aproape complet 
înconjurată de apă. E plin acolo de cocodrilos. Dacă 
vă prind cumva, vă aruncă la ei. Oamenii ăştia sunt 
nişte sălbatici plini de cruzime: le place să facă rău. 
Ceilalţi despre care ziceaţi, străinii: mai e o femeie 
care a fost aici acum câteva luni, după care a 
dispărut şi a revenit de câteva zile. 

— E o femeie înaltă cu ochi căprui şi păr blond, 
zise Raglan. 

Bărbatul dusese paharul la gură, însă nu bău. ÎI 
privi drept în ochi pe Raglan. 

— Dios mio, pe ea aţi venit s-o ucideţi. 

— De unde ştiţi? 

— Ea este cea pe care o protejează americanii de 
aici. N-are deloc suflet. Până şi un şarpe are mai 
multă bunătate. 

— Ce ştiţi despre ea? întrebă Raglan. 

Bătrânul mormăi, iar pe chip i se citi dezgustul. 

— Femeia asta a prins-o pe o fetişoară în casă că 
fura mâncare. Apoi, chiar în fața mamei sale, i-a 
spus fetei ce urma să păţească pentru asta. 

Scutură din cap la gândul celor petrecute. 

— A tăiat-o aici, zise el, trecându-şi palma de-a 
lungul zonei inghinale. După asta, a aruncat-o pe 
mal, pradă animalelor. Încă era în viață când au 
început s-o sfâşie. 

Era aceeaşi incizie letală pe care i-o aplicase şi 
lui TJ Jones. 

Patron strânse din dinţi ca şi cum încerca să ţină 
cuvintele să nu-i scape. 

— A obligat-o pe maică-sa să asiste. 

Clătină din cap. 

— S-a sinucis mai apoi. N-a putut trăi cu oroarea 
pe care o văzuse. Oamenii mei sunt duri, e drept, s- 
au confruntat cu multe greutăţi şi pericole pe când 
vânau în junglă, dar unora care au văzut ce s-a 
întâmplat şi pur şi simplu li s-a întors stomacul pe 
dos. Femeia a privit totul. N-a zâmbit. A urmărit 
scena ca şi cum... cum să zic... ca şi cum era ceva 
ce trebuia studiat şi analizat. 

Bătrânul clătină din cap. 

— Crimele înfăptuite de cartelurile astea sunt 
groaznice. Decapitează victima şi o atârnă de 
glezne, ca sângele să se scurgă pe jos, dar să faci ce 
i-a făcut ea fetei ăleia?! Asta-i din altă categorie 


ŞI... 
Işi făcu cruce. 

— E ceva ce Dumnezeu nu iartă niciodată. N-are 
nimic sfânt în ea femeia aia. Dacă aţi venit s-o 
omorâţi, atunci vă ajutăm, dar trebuie să-mi 
promiteţi ceva. 

— Spuneţi. 

— NI-l daţi nouă pe Luis Reyes. 

— Nu ştiu cum aş putea face asta. 

— Ne asigurăm noi că veţi avea şansa. Veţi şti 
când se va ivi. 

Raglan încuviinţă. 

— Dacă nu moare, vi-l aduc. 

— Suntem conştienţi de faptul că s-ar putea 
dovedi o cerinţă pe care n-o veţi putea îndeplini. 

— De ce? întrebă Raglan. 

— Aveţi de înfruntat un obstacol major. Dacă 
reuşiţi să pătrundeţi în incintă, atunci cum veţi ieşi? 

Înainte să apuce Raglan să-i mai pună întrebări cu 
privire la complex, bătrânul ridică capul şi zâmbi. 

— A, iată-l şi pe nepotul meu, Carlos. 

Unul dintre bărbaţi aduse pe braţe un adolescent 
de vreo 18-19 ani, în vreme ce altul trase un scaun 
ca să-l aşeze pe băiat lângă bunicul său. Era un 
tânăr voinic, cu părul brunet răvăşit şi, asemenea 
multor alţi tineri din America Centrală, avea tatuaje 
pe partea superioară a braţului şi pe umeri. Spre 
deosebire însă de mulţi alții, picioarele îi fuseseră 
amputate de la genunchi. 

Bunicul îi spuse repede ceva în spaniolă. Băiatul 
îl ascultă cu atenţie, aruncându-le din când în când 
câte o privire celor doi străini din faţa lor. Dădea 
frecvent din cap, în semn că asculta ce-i spunea 
bunicul. Raglan ştia suficientă spaniolă ca să 
înțeleagă că bătrânul îi explicase nepotului ce 
discutaseră până atunci. 

— Acum şapte ani, Luis Reyes s-a întors în 
Honduras ca să verifice dacă era totul în regulă cu 
rutele lui de trafic. Nepotul meu avea 11 ani pe- 
atunci. Noi tocmai livraserăm alimentele, în vreme 
ce copiii noştri plecaseră în căutare de orhidee 
sălbatice pentru turişti. Orhideea e floarea noastră 
națională şi facem bani buni din vânzarea lor la 

hotelurile de pe coastă. Băiatul a dat peste câteva 
peşteri adânci. Într-una dintre ele e un tunel îngust 
care duce drept în incinta complexului lui Reyes. 
Acolo îşi ţine Reyes cocaina. Carlos a fugit, dar 
oamenii lui l-au prins. Ne-au chemat înapoi în 
complex, iar eu i-am implorat să-i cruţe viaţa 
băiatului. Am căzut în genunchi în ţărână şi am jurat 
că băiatul n-a văzut nimic şi că n-o să scoată o 
vorbuliță nimănui. Le-am zis să mă ucidă pe mine, 
nu pe copil. 

Raglan văzu cum i se umpluseră ochii de lacrimi. 

— Luis Reyes mi-a zis că se va asigura că băiatul 
nu mai calcă pe proprietatea lui niciodată. Au folosit 
o macetă ca să-i taie picioarele. 

Clipi ca să 1 se ducă lacrimile. 

Voss se holba şocată. Se uită la Raglan, care nu 
dădea niciun semn de emoție la auzul poveştii. În 
acea clipă ştiu în adâncul sufletului că, dacă era 
cineva pe lumea asta care putea pătrunde acolo să le 
facă dreptate prietenilor săi ucişi şi acestor oameni 
năpăstuiţi, acela era englezul. 

Bătrânul continuă relatarea. 

— Apoi, când Reyes s-a dus înapoi în America, 
am început să-i ucidem. Dacă dădeam peste trei- 
patru în vreo barcă, îi prindeam în ambuscadă şi-i 
lăsam în pădure să-i sfâşie fiarele. După aceea, ne 
continuam traiul cotidian. 

Întinse mâna şi-l mângâie pe băiatul care-i 
zâmbea. 

— Carlos ştie unde e peştera. Cu puţin ajutor, vă 
indică el exact locul. 

Raglan se întoarse spre băiat. 

— Trebuie să pătrund acolo fără să fiu văzut. 
Explică-mi cum pot face asta şi-ţi rămân dator. 

Patron strânse uşor mâna băiatului şi i-o sărută. 
Băiatul zâmbi. 

— Nu poate spune nimănui nimic. Când i-au tăiat 
picioarele, i-au tăiat şi limba. 

Raglan şi Voss stăteau alături de bătrân şi de vreo 
doisprezece oameni de-ai săi, înarmați cu toții. 
Atitudinea li se schimbase de când aflaseră ce 
intenții avea Raglan. Acesta avea nevoie de o schiță 
cu incinta complexului şi de locul exact pe unde se 
putea intra în peşteră. Bunicul lui Carlos le-a spus 
ce ştia despre zonă, iar oamenii săi au mai făcut 
completări pe baza experiențelor cu potecile de prin 
junglă, cursurile mici de apă şi mlaştinile. Bărbații 
au aşezat pietre pe jos şi au desenat forma clădirilor 
din complex, în vreme ce bătrânul îl tot întreba pe 
băiat dacă schița lor corespundea cu amplasarea 
peşterii. În funcție de semnele băiatului mutilat, 
care când încuviința, când clătina din cap negând, 
patrón se apleca în față şi schimba forma desenului. 
Râul trecea printre mangrove, pădure şi mici lacuri 
adânci, unde îşi duceau crocodilii prada. Era greu de 
ajuns la intrarea în peşteră. De când pătrunsese 
băiatul acolo, Reyes şi cei care trăgeau sforile 
puseseră paznici să patruleze prin junglă. Dincolo 
de complexul lor erau mici puncte de supraveghere 
împrăştiate prin junglă, căsuțe în care stăteau şi 
mâncau grupuri de câțiva paznici. Casa lui Reyes 
era o vilă cu două etaje, situată chiar în mijlocul 
unui luminiş din junglă, înconjurată de grădini. În 
exterior era un zid nu foarte înalt, iar paznicii 
stăteau la intrarea principală; în afară de aceştia, 
mai erau oameni care patrulau mereu prin incinta 
complexului. Complexul mai cuprindea şi încăperi 
în care stătea personalul, plus camere pentru străinii 
veniţi din afară. 

Bătrânul puse o piatră într-o porțiune a schiţei 
complexului, dincolo de beţişoarele şi iarba care 
reprezentau grădinile. 

— Aici stă femeia. O tratează ca pe-o regină. 
Nimeni nu are acces la ea şi e păzită. 

— Cine se mai află acolo? întrebă Voss. 

— Tot felul de americani vin aici să discute cu 
Reyes. A fost plecat multă vreme, dar s-a întors de 
curând însoțit de câţiva americani. Nu arăta deloc 
bine. Oamenii mei sunt de părere că şi-ar consuma 
propriile droguri. 

Unul dintre bărbaţi îi arătă lui Raglan unele 
porțiuni din schiţa improvizată folosind un băț. 

— Casa e mare. Au camere pentru oaspeţi aici şi 
aici, zise el. Am dus mâncare în bucătărie aici. 

Indică din nou locul. 

— lar sus, la etaj, am văzut oameni la balconul 
acesta. Beau şi fumează acolo; par să fie importanți. 
Pe unul chiar l-am văzut în ziar. 

Bătrânul îi făcu semn. 

— ÎI mai ai? 

— Si, patron. 

— Du-te să-l aduci. 

Raglan îşi scoase telefonul şi le arătă pozele cu 
bărbaţii de la casa lui Reyes din Washington. 

— Recunoaşteţi pe vreunul de aici? 

Fiecare încuviință pe rând pe când dădeau 
telefonul din mână în mână. Raglan îi aruncă o 
privire lui Voss. Bărbatul pe care-l cunoştea drept 
Lennie Elliot, cel care îi atrăsese pe ea şi echipa sa 
în ambuscada fatală, se afla în complex. Pe chipul 
lui Voss se citea nerăbdarea în aşteptarea 
momentului când avea să fie faţă în faţă cu el. 

Cel trimis după ziar reveni cu un număr vechi de 
două luni al cotidianului La Prensa. Una dintre 
fotografii îl prezenta pe senatorul de Tennessee, 
Rufus Billingham pe când era întâmpinat de mai 
mulți înalți funcționari hondurieni. Conform titlului 
articolului, acesta se afla în Honduras pentru a 
coopera cu Ministrul Infrastructurii, precum şi 
pentru a-şi da acordul cu privire la finanţarea 
extinderii aeroporturilor din ţară. 

Raglan îi întinse ziarul lui Voss. 

— Acum ştim sigur. El e unul dintre cei 
descoperiţi de Casey Zeller. Să sperăm că nu voi fi 
nevoit să ucid un senator american aici. 

Se întoarse spre patron. 

— Bărbatul acesta se află cumva aici acum? E cu 
Luis Reyes? 

Bătrânul îşi întrebă oamenii. Nimeni nu ştia. 

— Bun, atunci gestionăm problema când se 
ajunge la asta, îi spuse Raglan lui Voss. 

Se uită la armele celor din jur. 

— Astea sunt toate armele pe care le aveţi? 

— Vânăm pentru a avea ce mânca. Nu suntem 
pregătiţi pentru luptă. 

— Atunci vom folosi ce avem, zise Raglan. 

— Nu-i suficient, interveni Voss. 

Raglan zâmbi. 

— Niciodată nu e suficient. 


Patru camionete care văzuseră şi vremuri mai 
bune se deplasau acum pe drumul plin de praf. 
Raglan şi Voss stăteau pe bancheta din spate în 
maşina din fruntea convoiului, cu umerii lipiţi de 
peretele din metal al cabinei şoferului. Voss trase de 
tricoul îmbibat de transpiraţie, ca să şi-l dezlipească 
de pe piele. Simţea cum o învăluise umezeala într-o 
peliculă caldă. Pielea îi era brăzdată de broboane de 
sudoare şi o mânca. Căldura aceea epuizantă nu-i 
permitea să se concentreze, şi tocmai de asta avea 
nevoie în orele următoare. Se şterse pe faţă cu dosul 
palmei. 

— În mlaştină e şi mai fierbinte aerul, o avertiză 
Raglan. 

— Raglan, nu scapi de mine, aşa că nici nu mai 
încerca. 

— Atunci, ține minte: trebuie să laşi jungla să-ți 
fie prietenă. Trebuie să devii parte din ea. Nu i te 
împotrivi. 

Ăi era mult prea cald ca să-l mai contrazică. Deja 
se instalase oboseala, iar aerul acela fierbinte o 
storcea de vlagă. Înainte de a pleca, Raglan îşi 
peticise rănile. Copcile ţinuseră, aşa că uscase 
transpiraţia de pe piele şi aplicase un pansament 
uscat şi rezistent la apă pe rana urâtă dintr-o parte. 
Apoi, curăţase şi bandajase şi tăietura de pe coapsă. 


459 


Acum nu percepea semne de disconfort de la 
căldură sau de la răni pe când camioneta hurducăia 
pe drumul cu denivelări. Voss se rugă în sinea ei să 
poată ţine pasul cu el. 

Bătrânul stătea pe locul pasagerului, iar Carlos 
era înghesuit pe bancheta din faţă între el şi şofer. În 
urma lor rămânea un nor de praf, care aproape 
acoperea complet cele trei autovehicule din spate, 
încărcate cu lădițe pline cu alimente şi legume 
proaspete. După 45 de minute, bătrânul opri 
convoiul, ieşi din maşină şi le făcu semn lui Raglan 
şi Voss să-l urmeze. Jungla deasă mărginea drumul 
de ambele părți. 

— Nu mergem mai departe până ce nu ne 
convingem că aţi ajuns la peşteră. După asta, 
procedăm la fel ca de obicei: livrăm mâncarea, ne 
luăm banii şi ne întoarcem acasă. Înţelegeţi? Nu 
suntem implicaţi în niciun fel. 

— Înţeleg, spuse Raglan. 

Bătrânul privi înspre drumul care dispărea în 
junglă. Se vedea că ceva îl făcea să ezite. În cele din 
urmă se întoarse înspre Raglan. 

— Dar dacă armele nu sunt acolo? Intraţi oricum 
să faceţi ce v-aţi propus? 

Raglan simţea că 1 se ascundea ceva. 

— Ce ştiţi despre armament? 

— Nimic. 

— Atunci de ce întrebaţi? 

— Acum două nopţi, un convoi de camioane a 
părăsit complexul. 

Se gândi că, cel mai probabil, bătrânul nu-i 
spusese informaţia aceasta vitală pentru că doar prin 
Raglan obţine ce-şi dorea: capturarea lui Luis 
Reyes. 

Bătrânul ridică din umeri. 

— E o ocazie pe care n-o vom mai avea 
niciodată. 

— Câte camioane? întrebă Voss. 

— Mai multe. 

— Cât au de parcurs până ce ajung la un port? îl 
întrebă Raglan pe bătrân. 

— Douăsprezece ore, poate mai mult. Drumurile 
sunt proaste în cea mai mare parte. Duc până la cel 
mai important port, adică Puerto Cortés. 

Raglan se îndepărtă de Voss şi de grupul de 
bărbaţi. 

Voss se duse repede după el cu paşi mari. 

— Acum ce facem? 

Raglan ştia că, dacă tot convoiul transportase 
armamentul, atunci ajunseseră prea târziu ca să mai 
oprească încărcarea pe nave. Rămăsese însă o 
persoană, singura care putea face acest lucru. 
Raglan duse repede telefonul la ureche. 

— Noi trebuie să parcurgem câteva etape cu mari 
eforturi ca să obţinem ceva, dar ştiu cu pe cineva 
care nu e nevoit s-o facă. 


Maguire urmărea ploaia mohorâtă cum biciuia 
geamurile imense ale clădirii MI6 aflate la Vauxhall 
Cross. Tamisa părea cu adevărat furioasă, iar 
suprafața zbuciumată a apei se lupta cu toţi curenţii 
din adâncime. În general, starea vremii se potrivea 
perfect cu veştile supărătoare primite din State, care 
îi ajunseseră pe birou de la Agenţia Naţională de 
Informaţii din America. Curenţii tulburi de 
adâncime care agită lumea serviciilor de informaţii 
scoseseră la suprafaţă numai mizerii. Se părea că 
Raglan agitase puternic cuibul de viespi şi, 
deocamdată, se număra printre puţinele persoane 
care nu fuseseră înțepate. 

— Domnule? se auzi vocea lui Jenny Armstrong. 

Se întoarse. Chipul secretarei sale nu trăda nicio 
emoție, însă putea detecta o notă expectativă în 
vocea el. 

— Raglan. Lima unu. 

Maguire dădu din cap în semn de mulţumire. 
Femeia închise uşa în urma sa chiar când el ridică 
receptorul. 

— Maguire, am nevoie de ajutorul tău. 

— Unde eşti? 

— În Honduras. 


461 


Maguire se obişnuise deja că nu avea rost să pună 
el întrebări. Dacă Raglan era acolo, atunci avea 
motive întemeiate. 

— De ce-ai nevoie? 

— Transportul de armament din State deja se 
îndreaptă spre o navă aflată în Puerto Cortes. Nu 
ştiu mai mult de-atât, dar pun pariu că e o navă 
înregistrată sub un pavilion de complezenţă. Sigur 
lăzile vor fi marcate ca echipamente de fermă. Ce 
poţi face să-l opreşti? 

— Avem o navă a Marinei Regale care 
colaborează cu Paza americană de Coastă în apele 
Caraibilor în materie de taxe vamale, ca să se 
combată traficul de droguri. Acum sunt undeva pe 
lângă Belize. 

— la legătura cu ei. Sunt la o aruncătură de băț 
de ţintă. Dacă nava nu a terminat de încărcat marfa, 
atunci o pot intercepta după ce pleacă din port. 

— Raglan, FBl-ul l-a arestat pe Lewis Culver. El 
şi Swain lucraseră cot la cot în treaba asta. Au mai 
arestat şi alţi doi senatori. Se pare că Swain avea 
poliţă de asigurare, căci mai au probe pentru alte 
mandate de arestare. Gata treaba, Raglan. 

Maguire luă receptorul de la ureche exact în clipa 
în care Raglan închisese. Deja nu-l mai asculta. 


Îi spuse lui Voss ce aflase de la Maguire. 

— Doi senatori şi Lewis Culver au fost arestaţi 
de agenţii federali. S-ar putea ca unul dintre ei să fie 
Rufus Billingham. 

— Deci sunt implicaţi şi cei de la CIA şi cei de la 
Ministerul Apărării? 

Conspirația devenise deja şi mai gravă. 

— N-aş zice că Agenţia la nivel general, ci mai 
degrabă Culver a acţionat independent. El şi Swain 
se cunosc încă de pe vremea când lucrau împreună 
la CIA. 

— Şi Kim Burton? A fost şi ea implicată? 

— N-am aflat nimic despre ea. Dacă avem noroc, 
agenţii FBI i-au neutralizat deja pe pionii principali 

din State până să apuce să-i avertizeze pe cei de- 
aici, altminteri aceştia vor fi şi mai precauţi. 

Bătrânul le făcu semn. 

— Dacă întârziem prea mult, vor începe să ne 
întrebe ce anume ne-a reţinut de n-am ajuns la timp 
cu marfa. Señor, vă rog. Sunteţi gata? Nepotul meu 
vă arată drumul. 

Raglan îi dădu bătrânului telefonul său prin 
satelit. 

— Ştiţi cum să-l utilizaţi? 

— Am şi eu un telefon mobil pentru când merg în 
oraş. 

— E acelaşi principiu, doar că ăsta merge şi aici, 
în junglă. Ai nevoie să fii sub cerul liber, nu sub 
coronament. Dacă dăm de probleme mari, vom avea 
nevoie de cineva care să ne aştepte pe drumul 
acesta. Lăsaţi o maşină aici şi pe cineva gata să ne 
răspundă. S-ar putea să trebuiască să scăpăm 
repede. 

Bătrânul încuviinţă şi se uită spre Carlos, pe care 
îl ducea în spate tipul vânjos care le arătase ziarul. 

— Gerardo îl duce în spate cât va fi nevoie, apoi 
sunteţi pe cont propriu. Înţelegeţi că sunt patrule 
prin junglă, da? Sunt la fel de sălbatici precum 
fiarele. Vă iau urma înainte să apucaţi să-i vedeţi 
sau să-l auziţi. Señor, vă întreb încă o dată: sunteţi 
sigur pregătit pentru ce urmează? 

Raglan zâmbi. 

— Până se apropie ei de noi, deja am să duhnesc 
ca un şobolan de mlaștină. 

Bătrânul încuviinţă. Era decis. 

— Pe nepotul meu îl cheamă Carlos Alvarado. Pe 
femeia a cărei fucă a fost ucisă o chema Gabriela 
Mejia. Veţi da peste câteva femei care lucrează 
pentru Reyes în casa lui şi care ştiu cele întâmplate. 
S-ar putea să fie dispuse să vă ajute. 

Ridică din umeri. 

— Trăiesc însă mereu cu frica-n sân şi ştiu că 
riscurile sunt mari. 

Patron îi făcu semn lui Gerardo, care porni cu 
paşi mari în junglă. Raglan şi Voss îl urmară. 


463 


Gerardo avansa fără probleme, ca şi cum n-avea 
pe el decât cămaşa. Mergeau aşa cam de o oră, când 
Gerardo se opri la indicaţia băiatului. Raglan se 
duse lângă ei. Băiatul arătă în faţă ceva. Iniţial, 
Raglan nu văzu nimic altceva decât copacii şi 
tufişurile, însă, ulterior, pe când îşi muta ochii de la 
un trunchi la altul, scormonind mai adânc cu 
privirea, reuşi să distingă o siluetă. Acolo, în 
pădure, văzu o structură înaltă, mai exact acoperişul 
unei clădiri lăsate în paragină, acoperită de licheni 
şi iederă. Părea să fie faţada unei vechi biserici, al 
cărei fronton în formă de clopot se înălța spre 
lumina soarelui. 

Intuiţia lui Raglan se dovedi a fi corectă. 

— E o veche biserică pe care au construit-o 
misionarii chiar înainte de a se naşte tatăl lui patrón. 
Peştera e cam la un kilometru şi jumătate depărtare, 
poate chiar mai mult. Noi nu mergem mai departe. 
Mlaştina se află la vreo opt sute de metri după 
ruine. 

Gerardo vorbea pe un ton scăzut, pentru a le da 
de înţeles că erau aproape de zona patrulată de 
oamenii lui Reyes. 

— Este cumva vreo potecă dincolo de mlaştină? 
întrebă Raglan. 

Avea să le ia o zi întreagă să-şi croiască drum 
prin desiş dacă foloseau doar lama cuțitului. 

Gerardo ridică din umeri. Carlos le făcu semn şi 
spuse ceva prin câteva cuvinte distorsionate. Raglan 
se gândi că, de când fusese mutilat, probabil că 
reuşise treptat să se facă înţeles pentru cei din jur. 
Gerardo dădu din cap. 

— De cealaltă parte a mlaştinii e o potecă croită 
de animale. Cam la două sute de metri după ce 
ieşiţi, poate mai mult. Va trebui să urcați pe mal ca 
s-o găsiți. O folosesc şi cei care patrulează prin 
junglă. Dacă o rataţi, atunci nu aveţi încotro şi 
trebuie să rămâneţi în apă, iar mergând puteți 
ajunge aproape de zona periculoasă în care se află 
tabăra paznicilor. Mai bine o luaţi pe cărarea aceea 

prin pădure; aşa, vă cresc şansele. Râul are şi el 
pericolele sale. Înţelegeţi ce zic? 

— Înţeleg, spuse Raglan. 

Carlos îi zâmbi şi scoase iarăşi câteva sunete 
neinteligibile. Gerardo încuviinţă. 

— Spune că se va ruga să vă dea Dumnezeu 
curajul de a vă lupta cu ticăloşii care au semănat 
frica în satul nostru şi care ucid de plăcere. 

Băiatul întinsese mâna, aşa că Raglan i-o strânse, 
îl bătu uşor pe umăr, după care porni cu paşi mari 
spre lăcaşul pe care până şi Dumnezeu îl uitase 
acolo. 

Voss îl urmă pe Raglan în apa urât mirositoare 
fără să crâcnească. Au coborât uşor pe malul 
alunecos în apa gri care le ajungea până la piept. 
Voss încercă să-şi alunge din minte gândurile care 1- 
o luau razna când îşi închipuia ce ameninţări 
nevăzute se ascundeau sub apă. Raglan se duse 
aproape de mangrovele de pe mal. Şanţul de sub 
picioare cedă şi se scufundă şi mai mult. Se dădu 
apoi repede deoparte, întinse mâna şi-o ajută să 
ocolească groapa formată. Au mai mers aşa încă 
vreo două sute de metri, până ce vegetaţia făcu loc 
unui mal noroios. Raglan se urcă pe el, apoi întinse 
iar mâna s-o ajute pe Voss să vină şi ea. S-au lăsat 
amândoi pe vine, ţinându-şi respiraţia. Raglan îi 
făcu semn să rămână acolo, apoi merse ghemuit de- 
a lungul malului. Reveni după câteva clipe. 

— Am văzut cărarea. E bătătorită bine; sigur sunt 
patrule. 

Voss încuviinţă şi îşi verifică pistolul, scoţându-l 
de unde-l avea băgat la spate. Îl îndreptă apoi în jos 
şi lăsă apa să se scurgă din percutor şi ţeavă. Scoase 
după aceea încărcătorul şi îl scutură bine să iasă apa 
şi de acolo. Ridică capul şi văzu că Raglan deja 
făcuse acelaşi lucru. Înşurubă amortizorul şi-l urmă, 
mergând unul după altul pe poteca croită de 
animale. Era plină de cotituri şi şerpuia în jurul 
trunchiurilor groase de copac, aşa că se văzură 
nevoiţi să păşească peste tot felul de rădăcini ieşite 
din pământ, care se ițţeau ca nişte gheare din sol. La 
nici douăzeci de minute de când ieşiseră din 
mlaștină, bocancii lui Voss încă musteau de apă. Nu 
era concentrată la drum, căci încerca să-şi mişte 
degetele de la picioare ca să n-o mai deranjeze 
şosetele, mustrându-se pentru că nu-i urmase 
exemplul lui Raglan atunci când plecaseră de la 
avion, iar el îşi dăduse jos şosetele şi îşi pusese 
bocancii peste tălpile goale. Se vedea că-şi redusese 
dependenţa de confort la minimul necesar. Când 

ridică piciorul să păşească peste rădăcini, se 
dezechilibră. 

lar asta îi salvă viaţa. 

Chiar atunci apăruse un bărbat din desiş, croindu- 
şi drum printre crengi cu o macetă; în cealaltă mână 
avea un AK-47. Din inerție se dezechilibră şi el 
puţin. Voss căzuse foarte rău pe-o parte a corpului 
peste rădăcinile tari ca piatra, iar mâna stângă 1 se 
blocase sub greutatea corpului. Scoase un țipăt în 
momentul când 1 se fractură osul şi înjură de la 
durerea resimțită când inhală şi trebui să-şi 
contracte coastele rănite ca să tragă aer în plămâni. 
Deşi aproape de leşin, izbuti însă să-i dea un picior 
bărbatului cu bocancul. Lovindu-l în bărbie exact 
când tipul încerca să se elibereze. Era suficient de 
aproape de ea ca să-i mai dea o lovitură drept între 
picioare. Puşca AK-47 îi căzuse, însă bărbatul încă 
avea maceta, pe care o ţinea strâns. Voss nu se putea 
mişca. Rădăcinile ieşite din sol o împiedicau să se 
rostogolească departe de el; oricum, nici n-ar fi 
putut în urma leziunilor suferite. Aproape că nu mai 
vedea de durere. 

Următoarele clipe s-au perindat ca fulgerul, încât 
abia apucă să vadă lovitura mortală aplicată de 
Raglan. Apăruse brusc şi-i trăsese cu putere un 
pumn bărbatului chiar în spatele urechii, după care 
îi prinsese gâtul ca într-o menghină. Auzi un trosnet 
aproape imperceptibil când îi frânse gâtul. Voss 
încercă să se ridice, dar ştia că sigur îşi fracturase şi 
câteva coaste. Raglan nu scoase niciun sunet şi 
rămăsese neclintit, lăsând-o să se chinuie pe jos. 
Asculta dacă se mai apropia cineva. Intră în desiş 
târând cadavrul înspre junglă. Voss agoniza, dar se 
forţă să stea în genunchi, trase aer în piept fără să 
expire puternic, apoi, ignorând pe cât putea durerea 
resimțită, se ridică nesigură, sprijinindu-se de 
trunchiul de copac. Unde naiba era Raglan? Nu-l 
vedea. 

Prădătorii din junglă stau complet nemişcaţi la 
pândă, astfel că mişcările şi sunetele le dau prada de 
gol. Aşa s-a petrecut şi cu cel de-al doilea bărbat, 

care apăru brusc pe cărare din desişul compact. Era 
zvelt, cu muşchii bine definiții şi umerii acoperiţi de 
broboane de sudoare. Tricoul vechi pe care îl purta, 
plin de pete de transpiraţie, era suficient de larg 
încât să atârne pe el. Pe cap avea legată o bandană 
care îi ţinea părul, iar chipul îi era brăzdat de o 
cicatrice de la ureche la bărbie: un însemn pe care îl 
afişa cu mândrie şi care semnala că e călit în lupta 
cu cuțitul. Ridică puşca AK-47 pe care o ţinea şi 
mârâi agresiv în spaniolă înspre Voss, care se lipi 
mai tare cu spatele de copac. O siluetă care se mişca 
rapid în desişul verde al junglei păru o nălucă 
privită cu ochiul liber. Bărbatul se roti rapid, însă 
făcu imediat contact cu pumnul lui Raglan, care îi 
împlântă cuțitul adânc în stern. Durerea îl copleşi, 
iar cavitatea toracică 1 se umplu de sânge. Ochii îi 
ieşiră din orbite şi 1 se tăiară genunchii. Se prăbuşi 
la pământ. Exact în momentul în care Raglan îl 
trăgea de pe cărare, tăcerea a fost întreruptă de o 
salvă de focuri de armă. Păsările au început să 
cârâie, iar maimuţele să urle. Raglan se roti pe 
jumătate şi o văzu pe Voss cu arma cu amortizor în 
mână. Se uită în direcţia în care avea aţintit Glock- 
ul. La vreo 15 metri distanţă, pe potecă, era căzut un 
alt bărbat care, pe când îşi dădea ultima suflare, 
apăsase pe trăgaciul puștii. 

Raglan fugi repede spre el. În partea din față a 
tricoului se vedeau două găuri de glonte. Era mort. 
Raglan îl târî şi pe acesta în tufişuri şi aruncă arma 
peste cadavru, apoi veni înapoi spre Voss, care avea 
dinţii încleştaţi de durere şi îşi ţinea braţul rupt lipit 
de corp. 

Femeia clătină din cap. 

— A apărut de nicăieri. 

Raglan scrută pădurea: nicio mişcare. 

— Lucrează în grupuri. Cineva o să observe că 
lipsesc ăştia trei şi sigur au auzit şi alţii focurile de 
armă. Bun, hai să vedem unde te-ai rănit. 

Tresări de durere când îi pipăi mâna ruptă, după 
care trecu palma uşor peste coastele ei. 

Atent la durerea pe care o simţea Voss în ambele 
părţi, o sprijini şi o aşeză pe un buştean, apoi îşi 
dădu jos rucsacul şi scoase trusa de prim-ajutor. 
Desfăcu un bandaj lat şi 1-l puse uşor sub braţ ca să- 
i susțină greutatea, apoi îl legă strâns pe partea 
cealaltă, unde nu era rănită. 

— La dracu”, scrâşni ea printre dinţi. 

— Încearcă să stai dreaptă pe cât poţi. Fie ţi-ai 
lovit puternic şi coastele, fie chiar ai una fracturată. 
Acum nu putem face nimic în privinţa asta. 

Îi zâmbi. 

— În zona asta n-avem gheaţă să punem pe răni. 

Voss tresări iar. 

— Trage adânc aer în piept ca să lucreze 
plămânii. Trebuie să faci asta în fiecare oră, ai 
înţeles? Chiar dacă te doare de nu mai poţi, trage 
adânc aer în piept măcar de douăsprezece ori într-o 
oră. 

Voss îşi muşcă buza şi dădu din cap. 

— Vor veni şi alții dacă au auzit focurile. 

— Ştiu, îi răspunse el, scoțând câteva analgezice 
puternice din trusa de prim-ajutor. 

I le întinse împreună cu sticla lui de apă. Voss le 
dădu pe gât şi înghiţi apa cu guri mari. 

— Dacă nu l-ai fi ucis, atunci am avea belele mai 
mari acum decât o mână şi câteva coaste rupte. 
Asta-i situaţia. Când au decurs lucrurile aşa cum ne 
aşteptam noi? 

— Dumnezeule, Raglan, mi-ai zis ce se întâmplă 
dacă ne rănim. Acum trebuie să mă laşi aici. 

— Știu, îi răspunse, ridicând-o cu grijă ca să stea 
în picioare. 

Verifică dacă bandajul pe care i-l legase ca să-i 
susțină braţul se menținea bine strâns pe corp. 
Raglan îi scoase telefonul din rucsac şi apoi aruncă 
rucsacul în tufiş. 

— N-ai să mai ai nevoie de el. 

Voss îi aruncă o privire perplexă, dar înainte să 
apuce să protesteze, o cuprinse de talie. 

— Mergem înapoi să te las la biserică. 

Voss se strădui pe cât putea să țină pasul cu el. 
Era îndeajuns de puternică şi în formă ca să poată 
merge încă în ritm alert, dar dacă Raglan n-ar fi fost 
acolo să-i susțină greutatea, era conştientă că n-ar fi 
avut de ales decât să aştepte să moară în junglă. 
Când ajunseră la mlaștină, alunecă el mai întâi pe 
malul noroios, apoi o sprijini de bocanci pe când se 
lăsa şi ea uşor în apă. Tresări de durere când îi săltă 
braţul în urma mişcării, iar coastele îi atinseră 
malul. 

— În regulă, ştiu că te doare de nu mai poţi, dar 
strânge din dinţi. Foloseşte-te de durere în avantajul 
tău. Concentrează-te! Înţelegi? 

O cuprinse din nou. 

— Hai, nu mai avem mult de mers. 

— Raglan, nu ştii deloc să minţi, îi spuse cu dinţii 
încleştaţi. 

Parcurseseră vreo cincizeci de metri de-a lungul 
malului şi ajunseseră la marginea mangrovelor, 
când auziră vocile bărbaţilor care se deplasau 
deasupra lor, pe potecile din junglă. Raglan se piti 
sub rădăcinile încâlcite de mangrove şi o trase şi 
mai adânc în apă. Voss apucă să tragă adânc aer în 
piept exact înainte să-i pună mâna strâns la gură. 
Avu câteva convulsii din cauza durerii resimţite 
când i se contractaseră plămânii. O trase şi mai 
aproape de el, având însă grijă ca nu cumva să-i 
strângă prea tare cutia toracică sau braţul, protejând- 
o. Voss se ţinea de el cu braţul liber. Patrulele aveau 
să ocolească mangrovele şi să stea unde era teren 
solid. Raglan şi Voss rămaseră neclintiţi. Insectele îi 
pişcau întruna şi simțeau cum curenţii de sub apă îi 
trag parcă de picioare. Mâlul pe care se aflau se 
surpă uşor, însă Raglan îşi ajustă poziția ca să-şi 
menţină amândoi echilibrul. Vocile se îndepărtaseră 
de-acum. O trase după el înapoi în mlaștina 
principală. În timp ce o traversau, aveau să fie 
expuşi oricui se afla pe malul din apropiere, însă 
Raglan era destul de sigur că bărbaţii pe care îi 
auziseră porniseră mai adânc spre inima junglei. Au 
continuat de-a lungul malului până ce a fost sigur că 

aveau şanse mari să ajungă pe cealaltă parte mai 
îndepărtată. Exact când o ajuta în mijlocul apei, se 
opri brusc. 

— Nu te mişca, îi şopti. 

Se lipi de el, privi înapoi, dar nu văzu pe nimeni 
pe mal. Pericolul era cu ei, în apă. Scrută suprafaţa, 
dar nu vedea nimic care ar putea fi o ameninţare. 
Deodată, un mic cerc apărut pe apă semnală ivirea 
unui crocodil, al cărui bot şi ochi abia dacă treceau 
de suprafaţa apei. 

— Dumnezeule mare, şopti Voss. 

— Nu te mişca, repetă Raglan pe un ton calm. Nu 
noi suntem ţinta, însă hai totuşi să nu-i stăm în cale. 
O simţi cum i se tensionează tot corpul de frică. 

Crocodilii au organe multisenzoriale în piele, 
acestea fiind sensibile la vibrații, atingere, căldură şi 
frig, precum şi la substanţele chimice prezente în 
mediul înconjurător. Ceva tulburase apa. La treizeci 
de metri depărtare, un grup de maimuţe-păianjen 
stăteau printre crengile unui copac, iar o parte dintre 
fructele pe care le adunau căzuseră în apă. Atrasă de 
un fruct anume, o maimuţă coborâse pe una dintre 
crengile mai joase. Un vârtej de apă ţâşni în toate 
părțile în momentul în care crocodilul se aruncă în 
sus asemenea unui proiectil. Traiectoria sa verticală 
îi dădu la iveală întregul trup lung, iar fălcile 
încercară să prindă prada. Eşuă, însă maimuța se 
dezechilibră şi căzu. Preţ de câteva clipe păru că 
avea şanse de scăpare când încercă să ajungă la mal. 
Creatura îşi agita braţele din răsputeri. Crocodilul se 
cufundase  numaidecât la loc după tentativa 
nereuşită. Maimuţa murată apucase să urce malul 
până la jumătate, în vreme ce suratele ei o urmăreau 
scoțând tot felul de strigăte de încurajare, când 
crocodilul se aruncă din nou, înfigându-şi bine 
ghearele din față în mâl pentru sprijin. De această 
dată nu dădu greş. Maimuţa urlă din toți rărunchii. 
Voss trecuse la viaţa ei prin tot felul de schimburi de 
focuri şi văzuse oameni murind, însă acele țipete 
pline de teroare ale micii primate aduceau cu ale 
unui copil care strigă ca din gură de şarpe. Apa 

învolburată se calmă. Maimuţa se înecase, iar acum 
crocodilul începuse ospăţul. 

Raglan profită de şansa ivită şi se grăbi să ajungă 
la malul celălalt. Lui Voss i s-au părut cei mai lungi 
paisprezece metri pe care îi parcursese vreodată în 
viaţa ei. Raglan îi ignoră strigătul de durere când o 
ridică pe mal, pe teren uscat. Voss se lăsă pe jos ca 
un sac de cartofi. 

— Ridică-te, îi zise pe un ton aspru. Te poţi 
odihni când ajungem. 

— Doamne, Raglan, după toate prin câte-am 
trecut, acum ţi-ai găsit să faci pe şeful? Am nevoie 
să-mi trag puţin sufletul. Pur şi simplu agonizez. 

— Ori te ridici acum, ori te las aici. 

Raglan făcu un pas înapoi. 

Voss îl fulgeră cu privirea, dar se chinui din 
răsputeri să se ridice în picioare, în pofida durerii 
insuportabile. 

Asta avea nevoie Raglan din partea ei. 

— Acum al o şansă de supravieţuire. 

— Du-te la dracu”, Raglan. 

— Poate mai târziu. 

Îi zâmbi. 

Când au ajuns la vechea biserică lăsată în 
paragină, soarele deja începea să cuprindă încet- 
încet coronamentul. Cu puţin noroc, putea ajunge la 
peşteră până la lăsarea întunericului. În cel mai bun 
caz, putea fi acolo chiar înainte să se însereze, iar 
apoi să se mişte în tăcere la adăpostul întunericului. 
O ajută pe Voss să stea sprijinită confortabil, îi dădu 
sticla sa de apă şi analgezicele. 

— Bea cât vrei. Tramadolul o să-şi facă în curând 
efectul. Continuă să le iei o dată la patru ore. 

Apăsă pe butonul de apelare rapidă al telefonului 
prin satelit. Răspunse cineva de la celălalt capăt. 

— Am nevoie de ajutor la vechea biserică. 
Femeia e rănită, zise Raglan în spaniolă. 

Ascultă răspunsul dat de bărbaţii care îi aşteptau 
pe drumul ce ducea în junglă. Încuviinţă, încheie 
apelul şi-i dădu lui Voss telefonul înapoi. Se aplecă 

pe vine şi îi îndepărtă cu tandreţe de pe faţă o şuviţă 
de păr murdărită de noroi. 

— Vine Gerardo să te ia. 

— Nu te poţi duce înapoi acolo, Raglan. Hai să 
chemăm întăriri, îi zise pe când el desfăcea prelata 
de camuflaj contra ţânţarilor şi o aşeza peste 
marginea zidului vechi în spatele căruia se afla ea. 

Avea s-o ascundă privirilor dacă venea pe acolo 
altcineva, şi nu Gerardo. Îşi propti rucsacul în 
laterala corpului ei ca să-i susţină partea rănită. 

— Decizia îţi aparţine de-acum, Voss, dar acordă- 
mi răgaz până în zori. 

N-avea niciun rost să încerce să-l convingă să nu 
facă ceea ce voia. 

— Am nevoie de Lennie Elliot în viaţă, doar atât 
îi mai spuse. 

Raglan încuviinţă şi-i puse Glock-ul în mână. 
După câteva clipe dispăruse. 

Sentimentul care o strângea ca o gheară în piept o 
şocă. Avea senzaţia că n-o să-l mai vadă niciodată, 
cel puţin nu în viaţă. 

Raglan o porni înapoi pe unde venise, însă 
rămase în apă, cu direcția amonte. Pierduse deja 
prea mult timp şi trebuia neapărat să ajungă la 
peşteră, iar cea mai rapidă cale era să urmeze sfatul 
dat de Carlos, şi anume să urmeze râul. Gazele 
emanate de apa mlăştinoasă făceau bule la 
suprafaţă, pe sub vegetaţia în putrefacție a pâlcurilor 
de mangrove. Se încadră bine în timpul rămas şi 
merse mereu pe aproape de rădăcinile mâloase. 
Când ajunse la alt mal, realiză că vânătorii patrulau 
zona exact aşa cum ar face-o cei care îşi duc traiul 
în pădurea tropicală. Ascultă. Erau pe-aproape. 
Douăzeci, poate treizeci de metri? Vocile lor erau 
estompate de desiş, însă îndeajuns de clare încât să 
se înțeleagă unul pe altul. Probabil că dăduseră deja 
peste camarazii lor morţi. Ajunsese într-un punct în 
care apa se aduna, formând un bazin mai adânc. Pe 
malul îndepărtat se vedeau urme de crocodili, 
întrucât pe mâl rămăseseră brazde de când reptilele 
ieşiseră din apă. Deocamdată, întinderea nemişcată 
tresărea doar de la mişcările sale încete, făcute cu 
mare grijă pe când înainta. Dacă bărbaţii se 
apropiau mai mult de mal, aveau să vadă că se 
mişcă apa. Se opri şi verifică în spate dacă nu 
cumva îl urmărea vreun prădător tăcut, ascuns chiar 
sub suprafața apei. Totul era complet nemișcat. 
Continuă să avanseze încet, în vreme ce cu tălpile 
identifica zonele mâloase care cedau sub greutatea 
lui, cu grijă să nu-şi piardă echilibrul. Dacă 
împroşca apa cumva, auzul ascuţit al patrulelor avea 
să le aducă exact unde se afla el. 

Încă cincizeci de metri şi putea să se urce pe mal, 
după care să se târască pe burtă până la adăpostul 
oferit de desiş. Simţea cum îl strâng copcile de la 
rana din lateral. Îşi dădu seama că, cel mai probabil, 
îi cedaseră câteva când se luptase cu cei care o 
atacaseră pe Voss. Ignoră senzaţia de disconfort şi 
apucă ultima dintre mangrove până ce ajunse pe 


474 


malul aflat la vreo doi metri deasupra apei. Mai sus 
de câţiva copaci cu trunchiuri joase aflați în 
depărtare se putea distinge forma întunecată a unei 
stânci. Se ridica la vreo trei sute de metri de unde 
stătea el în apa ce duhnea dezgustător. În curând nu 
va mai avea de ales, fiind nevoit să urce pe uscat şi 
să caute peştera. Ascultă cu urechile ciulite şi 
ținându-şi respirația, uitându-se când într-o parte, 
când în cealaltă. Patrulele erau tot pe acolo, greu de 
estimat cât de aproape de el. Preţ de o clipă se gândi 
că putea să mai parcurgă câțiva metri şi să se 
adăpostească sub câteva tufişuri dese ce atârnau 
aproape de sol, însă apa tulbure din faţă îl făcu să se 
oprească. Şarpele era pe-atât de lung, pe cât era 
Raglan de înalt, iar trupul îi era gros cât încheietura 
mâinii. Veninul său l-ar fi paralizat total. Dacă 
patrulele înarmate erau pe atât de aproape pe cât 
estima el, atunci orice mişcare, cât de mică, le-ar fi 
atras atenţia. N-avea de ales. Aşteptă, urmărind 
şarpele cum se roteşte prin apă, cu capul ridicat 
deasupra, ochii aceia reci şi negri privind fix înainte 
şi limba despicată adulmecând aerul. Îşi căuta 
prada. 

Două creaturi letale se aflau faţă în faţă. 

Reptila se pregătea să atace. Raglan se întoarse 
pe jumătate în apă şi-l apucă brusc de după cap, ca 
într-o menghină, după care, printr-o mişcare fluidă, 
îi aruncă trupul şerpuind în desiş înainte să apuce să 
i se încolăcească pe braţ. Îl auzi cum se izbeşte de 
crengi şi, după câteva clipe, urmă staccatoul de 
focuri de armă, când gloanţele ciuruiră ramurile 
joase ale copacilor, ca un roi de lăcuste care 
devorează frunzele, făcându-le ferfeniţă. Acea rafală 
de focuri de armă reverberă prin întreaga junglă. 
Fâlfâit de aripi. Peste tot umbre care săreau de pe o 
creangă pe alta prin coronament. Maimuţele 
urlătoare țipau şi zbierau. Creaturile nu fuseseră în 
raza gloanţelor şi nu fusese niciuna rănită, însă le 
cuprinsese panica. Raglan profită de faptul că acea 
cacofonie avea să acopere sunetul de apă 
împroşcată, înaintă rapid şi urcă repede pe mal, apoi 

rămase nemişcat. Acoperit de mâzgă şi noroi, abia îl 
puteai deosebi de mizeria specifică unei cocine de 
porci în care se băgase. Îl văzu pe unul dintre 
bărbaţi cum apare dintre copaci, undeva pe la 15 
metri depărtare de el, cu un cuţit în mână. Se mişca 
exact ca un vânător, lent şi cu mișcări dibace. Se 
opri şi privi cu atenţie la suprafaţa apei. Nu observă 
nimic care să-i dea de bănuit, aşa că se întoarse cu 
spatele la malul pe care stătea Raglan neclintit şi 
dispăru din nou. Se auzi o voce care striga ceva, iar 
alta răspunse. Raglan văzu un tip cu bandană, pe 
poteca aflată mai sus de mal, care se uita şi el atent 
înspre apă. Avea puşca pe umăr. Mulţumit, dispăru 
şi acesta înapoi în junglă. Raglan aşteptă. După 
sunetele vocilor, părea că se apropiaseră unul de 
altul, iar acum se îndepărtau cu toţii de locul unde 
se afla el. Masculii de maimuţă urlătoare scoteau 
sunetele lor specifice, asemănătoare unor lătrături, 
avertizând tot grupul, apoi conducându-şi femelele 
departe de pericol, printre ramurile arborilor. 

Raglan grăbi pasul pe una dintre poteci, care se 
asemăna mai mult cu o mică cicatrice făcută prin 
desişul junglei, o muchie îngustă aflată între tufişuri 
şi râu. După douăzeci de minute, pe când 
întunericul înghiţea ultimele rămăşiţe ale razelor de 
soare, observă flăcări în depărtare, precum şi licărul 
alb emanat de o lampă cu gaz printre trunchiurile 
copacilor. Se simţea miros de mâncare gătită şi de 
pâine coaptă. Se ghemui şi se apropie de foc şi de 
cei care locuiau acolo. Mirosul de pâine proaspătă îi 
aduse brusc aminte de momentele când parcurgea 
străduţa aceea lăturalnică din Marsilia, în locul în 
care începuseră crimele ce-i purtaseră paşii până 
aici. 

Voci de femei. Râsete şi exclamații de încântare 
la auzul vreunei glume. Se apropie mai mult şi văzu 
că era o mică aşezare ce cuprindea şase colibe din 
răchită, cu acoperiş de frunze de palmier, precum şi 
un foc de tabără aprins în zona aflată chiar în 
mijlocul locuințelor; în apropierea focului erau 
întinşi şi doi câini costelivi. Mai erau şi focuri mai 

MICI, deasupra cărora erau aşezate mici vase şi 
„cuptoare” improvizate din lut. O femeie scoase o 
tavă cu pâine coaptă, apoi strigă ceva spre o alta, 
care râse şi-şi văzu de-ale ei. Având în vedere faptul 
că erau şase colibe, Raglan se gândi că probabil 
locuiseră cel puţin şase bărbaţi acolo înainte ca 
Raglan şi Voss să-i fi ucis pe trei dintre aceștia. 
Dacă femeile găteau, însemna că-i aşteptau pe 
bărbaţi să se întoarcă acasă. Nu păreau deloc 
speriate de rafala de focuri de armă care tulburase 
mai devreme liniştea serii. Poate că exact asta îşi 
spuseseră mai înainte şi se întrebaseră dacă nu 
cumva bărbaţii împuşcaseră ceva vânat. Raglan se 
uită la fumul emanat de focuri. Briza slabă venea în 
susul râului şi împingea fumul înspre direcţia sa; el 
se afla în partea opusă vântului. Lumina focului 
făcea umbrele să joace pe trunchiurile din apropiere, 
iar silueta înaltă şi întunecată aflată dincolo de 
colibe, neagră ca tăciunele, era muntele la care 
trebuia să ajungă. Ocoli aşezarea; vocile femeilor se 
estompară. Bărbaţii lor se întorceau şi se zăreau 
acum luminile lanternelor cum apar printre crengi. 
Timpul se scursese. Fiind întuneric beznă, Raglan se 
împiedică, însă atinse cu umărul peretele de stâncă, 
aşa că nu căzu. Mai în faţă, Licuricii brăzdau roca. 
Înaintă cu grijă pe cărarea aflată chiar lângă stâncă; 
vocile care se auzeau dinspre mica aşezare erau 
acum mai puternice. O femeie scoase un strigăt de 
durere, apoi o alta. Bărbaţii au strigat la ele să tacă. 
Cei pe care îi omorâseră el şi Voss nu se mai 
întorseseră acasă, femeile lor aflaseră acum, însă 
ceilalți ţipau la ele să-şi ascundă durerea. 

Raglan ajunsese la intrarea în peşteră. Se pare că 
nu erau licurici, ci mici reflexii în cuarţ, astfel că 
interiorul peşterii era şi el luminat, iar raza de 
lumină dispărea apoi în tunel. Chiar la intrarea în 
peşteră îşi ţineau vânătorii carnea: sub formațiunile 
de rocă dispusă în zigzag de pe tavanul peşterii erau 
atârnate de cârlige animalele eviscerate. 

Raglan se afundă şi mai adânc în inima 
pericolului. 

În demersurile de răsturnare a guvernului iranian 
nu se poate vorbi despre morţi nevinovate. Cei care 
muriseră pentru asta îşi dăduseră viaţa în slujba unui 
scop nobil. Încercarea de a-i înscena englezului că 
şi-a ucis prietenii aproape dăduse roade. Acum nu 
mai conta. Primul transport de armament care 
fusese ţinut în junglă deja pornise spre coastă, sub 
paza a cincizeci de mercenari. Cel de-al doilea şi 
ultimul transport, un convoi cu şase camioane, avea 
să plece a doua zi, împreună cu restul de douăzeci 
de luptători a căror experienţă avea să prindă bine 
când urmau să-i antreneze pe cei din Gruparea 
Mojahedin-e-Khalq. 

Misiunea lui Aram-banou se încheiase. Îşi 
înfrânase sentimentele în ceea ce priveşte 
cooperarea cu disidenţii israelieni din Mosad şi cu 
cei care făcuseră parte din Forţele Speciale; curând 
aveau să dispară cu toţii din viaţa ei, odată ce se 
integrau printre cei aflaţi deja pe teren în Iran. Se 
întinse pe covoraşul pe care făcea sport, aşezat pe 
jos în încăperea necompartimentată din zona de 
locuit rezervată exclusiv pentru confortul ei. Forţa şi 
agilitatea de care dădea dovadă erau rezultatul unei 
discipline de fier care îi fusese insuflată încă din 
copilărie şi apoi temeinic educată în timpul 
antrenamentului dur desfăşurat alături de Garda 
Revoluționară Islamică, pentru a deveni o luptătoare 
a Rezistenței împotriva Occidentului. Se aflase 
departe de casă, însă amintirile îi erau mereu 
aproape de suflet. 

Mama ei murise de cancer pe când avea 14 ani, 
aşa că fusese crescută cu dragoste de tatăl său, un 
om de o mare blândeţe. La câţiva ani după aceea, 
bărbatul pe care îl idolatrizase mai mult decât pe 
oricine altcineva îşi exprimase anumite îndoieli 
atunci când se oferise voluntar să facă parte din 
unitatea de luptătoare, iar acele sentimente negative 
o răniseră. Rana fusese cauterizată în momentul în 

care tatăl ei, profesor universitar, fusese executat 
public ca urmare a opoziţiei sale făţişe în faţa 
încălcării drepturilor omului şi a măsurilor de 
tortură aplicate de stat. În Instanţa Revoluționară era 
obligatorie o sentinţă ce consta în pedeapsa cu 
închisoarea, însă un înalt funcţionar a adus dovezi 
false împotriva lui pe baza spuselor unui lector 
debutant de la aceeaşi universitate, un tânăr care 
fusese arestat şi torturat tocmai pentru anumite 
acuzaţii false. Mărturia lui îl condamnase pe tatăl ei 
la moarte. Înainte de supliciu fusese purtat pe 
străzile din Teheran, apoi îl spânzuraseră de o 
macara. N-a fost o execuţie unde laţul călăului îi 
frânge  numaidecât gâtul condamnatului, ci o 
strangulare lentă, care a durat douăzeci de minute. 

Un singur nevinovat a murit atunci: tatăl ei. 

Acea imagine oribilă, când îl văzuse cum se 
sufocă şi se zvârcoleşte la capătul frânghiei groase 
din nailon, era singurul ei regret. Întrebarea pe care 
şi-o punea acum era dacă englezul avea să vină pe 
urmele ei. Oare era posibil să fi descoperit această 
bază de operaţiuni din inima junglei? În fond, care 
este totuşi scopul ca să încerce să ajungă la ea? Privi 
la complexul cu ziduri joase şi la acea casă veche şi 
frumoasă care se ridica în mijlocul grădinii 
tropicale. Îi amintea de grădina casei lor, pe când 
era mică. Zidurile acelea îi oferiseră siguranţă, iar 
tatăl ei îi fusese protector. Oftă. Acum o călăuzeau 
răzbunarea şi simţul datoriei, la fel ca pe englez. 

Mai devreme sau mai târziu, fie că se afla aici sau 
oriunde altundeva, avea să vină după ea. 


Raglan înaintă în adâncul peşterii. Micile sclipiri 
de cuarț cât o gămălie de ac abia dacă radiau 
suficientă lumină cât să poţi traversa peştera de la 
un capăt la altul. Caverna se îngusta, după care 
şerpuia, aşa că Raglan se gândi că lumina ce pâlpâia 
la capătul celălalt venea de la generatorul care 
alimenta complexul lui Reyes, dat fiind faptul că cei 
care trăiau la intrarea în peşteră nu aveau deloc 

electricitate. Dacă oprea curentul, atunci întunericul 
avea să fie de partea sa. Ajunse într-un punct în care 
pereţii şi tavanul peşterii se apropiau, iar această 
îngustare bruscă îl făcu să se aplece. Pereţii din 
stâncă erau şlefuiți, cel mai probabil din cauza 
tuturor celor care se perindaseră pe acolo în 
decursul timpului. Iluminatul se oprea în acel loc. 
Acest cordon ombilical îngust şi torsionat îi separa 
pe vânătorii care patrulau jungla şi păzeau intrarea 
de complexul aflat la capătul tunelului, unde locuiau 
Reyes şi stăpânii săi. Raglan se opri. Peştera 
înăbuşea sunetele, însă auzi mai multe voci. Dacă 
pasajul îngust şi întunecat avea să se lărgească în 
curând, atunci cel mai probabil dădea peste paznicii 
din partea unde se afla complexul. Instinctele 
înnăscute şi intens antrenate ale lui Raglan în ce 
priveşte luptele corp la corp în tuneluri îl ajutară să 
înlăture senzaţia de claustrofobie care te face şi să te 
întrebi peste ce ai putea da pe măsură ce înaintezi. 
Amintirile l-au purtat în tunelurile din Africa de 
Vest. Atacul de atunci se desfăşurase împotriva unor 
terorişti. Uciseseră oameni pentru a-i salva pe alţii. 
Un atacator apăruse brusc din tenebre, iar Raglan îl 
omorâse. Abia când înaintase mai mult, descoperise 
că era un puşti, care nu avea mai mult de zece- 
unsprezece ani. Un copil trimis de un adult să ucidă 
intruşii. Pesemne un adept al doctrinei salafiste, 
pentru care niciun sacrificiu nu era prea mare, nici 
măcar viaţa unui copil. Ochii băiatului se făcuseră 
mari şi se holbase şocat la Raglan. Imaginea cu acel 
copil mort îi rămăsese întipărită în memorie pentru 
totdeauna. Acum, se deplasa prin întuneric pentru a- 
i găsi pe ucigaşa cu mintea bolnavă, fără suflet, 
oricând hotărâtă să suprime viaţa oricui îi stătea în 
cale, precum şi pe traficantul de droguri care 
mutilase cândva un alt băiat. O criminală cu inima 
de gheaţă şi o brută. Un preţ ce trebuia plătit. 
Raglan îl salută în gând pe bătrânul „şobolan de 
tuneluri”, TJ Jones. Poate că spiritul veteranului din 
Divizia Aeropurtată îi era alături, pe când înainta 
lent cu cuțitul în mână, spre ceea ce ştia că sunt voci 

de bărbaţi. Arma sa semiautomată cu amortizor avea 
să ucidă cu eficienţă, însă nu avea cum să fie sigur 
dacă gloanţele nu cumva vor penetra țesuturile şi 
vor ricoşa apoi de stâncă. lar sunetul avea să 
producă un ecou, alertându-i pe cei din complex. 
Nu, trebuia să-i ucidă prin metoda mai dificilă. 

Raglan îşi spuse că sigur trebuie să fie vreo 
anticameră care făcea ca vocile lor să se propage de 
la un perete la altul, după care le înăbuşea mai 
departe, pe măsură ce avansai în tunel. Cu cât se 
apropia mai mult, cu atât se intensifica duhoarea de 
dejecţii. Se pare că locul îl foloseau drept latrină. 
Trase cu ochiul după colţul următor, folosindu-se de 
palma stângă ca să se ghideze de-a lungul peretelui, 
ținând cuțitul cu lama în jos şi ochii închişi preţ de o 
clipă, pe când asculta cu mare atenţie cam pe unde 
se aflau şi cât de aproape erau. Deschise ochii. 
Lumina artificială se revărsa într-o peşteră mai 
mică, dând la iveală două lăzi pentru marfă folosite 
drept scaune de un bărbat aflat la un metru şi ceva 
depărtare de el. Stătea cu spatele la Raglan, tăia 
ceva cu un cuțit şi mânca. Un al doilea bărbat îşi 
făcu apariția dintr-o firidă săpată în stâncă, 
încheindu-şi prohabul; era evident că acolo se afla 
latrina. Acesta se îndrepta înapoi spre tovarăşul său. 
Vorbeau spaniolă, iar ritmul conversaţiei lor 
animate creştea şi cobora pe când discutau despre 
nişte echipe de fotbal rivale. Armele lor stăteau 
proptite la o oarecare distanţă, căci nu aveau motive 
să fie în alertă. De-a lungul peretelui, pe cârlige 
erau atârnate şabloane pătate cu vopsea roşie tip 
spray. Fiecare exprima câte o minciună: Tevi. 
Mecanisme de transmisie. Piese de tractoare. 

Le văzu mâinile mânjite cu vopsea roşie. Sarcina 
lor era să aplice însemnele pe lăzile cu armament 
aflate în peşteră. Era îndeajuns de întuneric pentru 
ca Raglan să poată avansa. Tipul ieşit din latrină 
încă se apropia de amicul său, când Raglan îi înfipse 
cuțitul în gât. Fără să încerce să scoată lama din 
gâtul victimei, deja trecuse de trupul prăbuşit exact 
când bărbatul care mânca se ridica, nesigur de ceea 

ce auzise. Îi căzu faţa instantaneu şi făcu ochii mari 
la vederea nălucii pline de noroi uscat care apăruse 
din peştera slab luminată şi ale cărei degete rigide 
se îndreptau fix spre gâtul lui. Cuţitul pe care îl 
folosise pentru a tăia bucata de carne devenise 
amintire, însă oricum n-ar fi avut timp să-l 
folosească înainte ca laringele să-i fie fracturat. 
Scăpă carnea şi cuțitul din mâini când le duse spre 
gâtul rănit. Ochii i se înceţoşaseră din cauza durerii, 
orbindu-l, astfel că nici nu văzu venind lovitura la 
tâmplă care îl dobori. I se tăiară genunchii, iar capul 
i se izbi atât de tare de stâncă, încât gâtul i se frânse. 
Raglan îşi recuperă instrumentul de ucis şi luă şi 
una dintre puştile AK-47. Câteva rafale de focuri de 
armă trase în direcția potrivită ar fi putut deveni 
diversiunea necesară odată ce pătrundea în 
interiorul complexului. Dădu pe mut radioul 
mortului şi-l băgă în spatele pantalonilor. 

Înaintă. Peştera se lărgea, iar de acum erau 
montate lumini pe pereţi. Lăzile fuseseră stivuite 
câte zece, una peste alta. După estimările sale, 
probabil erau cam două sute. Urme rămase pe jos 
indicau unde mai fuseseră ţinute şi alte lăzi. Nu erau 
singurele cu armament depozitate în peşteră; tot 
acolo erau ţinuţi şi câțiva paleţi cu drogurile lui 
Reyes. Cu cât se apropia mai mult dinspre complex 
intrarea în peşteră, cu atât se vedea mai bine 
exteriorul. Câteva maşini de transport erau parcate 
în şir, cu platformele de încărcare coborâte şi 
prelatele din pânză legate. Vreo doisprezece bărbaţi, 
care păreau a fi localnici, stăteau la o ţigară în 
punctul orb faţă de unde se afla Raglan. Lăzile erau 
pregătite pentru încărcarea în maşini, gata de 
transport. De regulă, echipamentele militare 
necesitau să fie transportate de specialişti, însă 
transporturile ilegale de armament reprezentau o 
treabă fără prea multe fasoane, ceea ce însemna că 
era foarte probabil să nu se respecte procedurile de 
siguranță mai stricte. 

Reşedinţa principală se afla cam la trei sute de 
metri distanţă, încadrată de ziduri joase şi grădini 

bine îngrijite. Era o fermă spaniolă construită în stil 
vechi, cel mai probabil în urmă cu un secol de către 
un tip bogat care făcea comerț undeva în josul 
râului. Ulterior, se mutaseră mahării care făceau 
trafic de droguri, iar cel mai recent ajunsese pe 
mâna lui Luis Reyes. Acest puşti din Honduras 
ajunsese în marele oraş, după care găsise un drum 
ce ducea din jungla tropicală în cea de beton şi-şi 
clădise un imperiu din nimic. Gangsterul din înalta 
societate, căzut apoi în dizgrație, se întinsese mai 
mult decât îi era plapuma, iar protectorii săi 
atotputernici se  dovediseră a fi oficiali 
guvernamentali americani corupți. Datorită 
influentei acestora, reuşise totuşi să se întoarcă în 
paradisul său privat. 

Raglan analiză structura complexului. Balconul 
era exact acolo unde indicase băiatul mut, iar 
veranda mare şi ferestrele de la parter se întindeau 
pe întreaga lungime a casei. Dincolo de geamuri, 
din camerele spaţioase venea o lumină caldă. La 
fiecare capăt al verandei era postat câte un paznic 
înarmat. Se părea că patrulau tot perimetrul casei şi 
se întorceau exact în faţă. La două sute de metri de 
reşedinţă, pe partea dreaptă, se afla o clădire lungă 
cu un singur nivel, o versiune mai modernă a unei 
case rurale tipică Americii Centrale şi de Sud. 
Structura era ridicată pe câţiva piloni scurţi, precum 
restul clădirilor auxiliare, având câteva trepte la 
intrare care duceau spre veranda din față. Din câte 
văzuse pe acea schiță rudimentară a complexului 
făcută de oamenii lui patron, era baraca unde 
dormeau oamenii lui Reyes, implicaţi în transportul 
de droguri. La zece metri depărtare de baracă mai 
era o casă. În preajma ei, Raglan numără 
paisprezece bărbaţi, clar mercenari cu toţii. Erau 
aşezaţi în jurul unui foc de tabără cu grătar, dinspre 
care mirosul de carne ajungea până la ascunzătoarea 
lui. Bărbaţii voinici erau binedispuşi, cu sticlele de 
bere în mână. Toţi păreau să fie foşti membri ai 
Forţelor Speciale ori americane, ori latino- 
americane. Estimă că ei reprezentau grupul de bază 

care îi instruia şi conducea pe insurgenți şi o apăra 
pe asasina iraniană. Arătau cu toții relaxaţi, 
însemnând probabil că încă nu aflaseră de arestarea 
persoanelor influente din State. Sesiză semne de 
activitate în casă. Nici urmă de Reyes deocamdată, 
însă Raglan îl identifică pe unul dintre cei care 
apăruseră pe camerele de supraveghere de la 
reşedinţa lui Reyes din D.C.: Elias, fostul agent 
Mosad. Aşadar, devenea clar: atât el, cât şi ceilalți 
încă erau implicaţi în afacerile lui Reyes, totodată 
fiind foarte posibil să se afle acolo şi Aram-banou. 

Raglan ocoli camioanele parcate, merse aplecat 
de-a lungul zidului scund, apoi se ghemui când unul 
dintre paznicii care patrulau perimetrul se opri să-şi 
aprindă o ţigară şi să-i strige ceva altuia. Asta îi 
indică exact unde se afla celălalt paznic. Văzu 
lumina de la ţigară la vreo treizeci de metri înspre 
poarta principală. Micul pod care se întindea 
dincolo de poartă avea cam patruzeci de metri, fiind 
construit peste mlaştină şi râul îngust. Asta însemna 
că reşedinţa lui Reyes era perfect apărată, exact cum 
îi explicase şi bătrânul patrón. În afară de luminile 
de la poartă, unde păzeau doi bărbaţi, nu mai erau şi 
altele. Raglan n-ar fi putut să estimeze lungimea 
podului dacă n-ar fi fost aprinse farurile unei vechi 
camionete tip papuc care bloca capătul celălalt al 
structurii înguste din lemn. Era chiar una dintre 
maşinile bătrânului. Capota era ridicată, iar patron 
şi trei dintre oamenii săi stăteau aplecaţi peste motor 
cu lanternele aprinse, prefăcându-se că se uită să 
vadă care e problema. Desigur că nu era nimic în 
neregulă. Livrarea alimentelor ajunsese exact la ora 
stabilită, iar aşa-zisa problemă la motor reprezenta 
ocazia creată de bătrân astfel încât Raglan să-l poată 
prinde pe Reyes şi să-l aducă într-un anumit fel în 
fața justiţiei. Preţ de o fracțiune de secundă, Raglan 
se gândi că ar fi fost un gest milostiv dacă îl ucidea 
direct pe Reyes decât să-l dea pe mâna sătenilor. 
Acel moment trecu repede. Nu-i stătea mintea acum 
la milă. 

La adăpostul întunericului se mişcă rapid de-a 
curmezişul potecii care ducea de la poartă spre 
partea din lateral a casei. La jumătatea drumului se 
opri şi aşteptă ca ochii să i se obişnuiască cu 
întunericul.  Distinse pe fundalul întunecat o 
structură care se înălța spre cer. Iniţial i se păru că ar 
fi o altă formaţiune de stâncă, după care se ivi brusc 
o rază de lumină. Câţiva bărbaţi chiuiau şi strigau 
de bucurie, în vreme ce unul dintre ei aprinsese o 
rachetă de semnalizare. Lumina roşie scăldă 
edificiul înalt al unei ruine mayaşe, a cărei structură 
etajată se ridica semeaţă deasupra coronamentului. 
Raglan îşi spuse că această ruină, cândva o vastă 
aşezare străveche, fusese înghițită cu timpul de 
junglă, şi doar turnul supravieţuise. Acea civilizaţie 
remarcabilă căzuse pradă foametei şi bolilor, însă 
iată că aici încă trona simbolul său sfidător. lar dacă 
acel turn fusese cumva un fel de templu de 
sacrificiu, atunci cu atât mai mult îşi avea locul aici, 
martor la ceea ce urma să se petreacă înainte ca 
primele raze ale soarelui să-i lumineze vârful. 

Raglan îşi formase de acum o imagine cu privire 
la dispunerea elementelor din cadrul complexului, 
precum şi la traseele pe care patrulau paznicii. Dar 
ca să pătrundă în casă, avea nevoie de o diversiune 
din afară. Deloc uşoară treaba. Se aplecă pe vine, 
ferit de zidul şi de tufişurile de lângă uşa de la 
bucătărie. Ar fi fost nesăbuită ideea de a pătrunde 
prin efracţie şi de a acţiona cu violenţă într-o casă în 
care era posibil să se afle oameni înarmaţi în fiecare 
încăpere. Poate că ar fi fost mai indicat să nu-l mai 
preocupe casa principală, s-o caute pe femeie şi s-o 
ucidă? Se uită la ceas. În acele ore dinainte de ivirea 
zorilor, oamenii dorm cel mai profund. Atunci 
aveau sorții să fie de partea lui, hotărî. Desigur, asta 
dacă totul mergea bine. lar Raglan ştia sigur un 
lucru din experienţă: rareori mergeau treburile bine. 
Era necesar, aşadar, să echilibreze chiar el balanţa, 
luând frâiele în mână. Acum. Dacă urma să se 
dezlănţuie haosul, atunci cel mai indicat era să fie el 
cauza. Cu cât aştepta mai mult să se crape de ziuă, 
cu atât mai mult creşteau şansele de a fi descoperit. 
Venise vremea să acţioneze. 

Se aplecă şi fugi, ignorând rana care-l supăra. 
Şopronul în care se găsea generatorul era o clădire 
mică de lemn, cu o singură uşă, nepăzită. Verifică 
dacă zona era liberă, apoi încercă uşa. Se deschise. 
Nimeni înăuntru. Generatorul masiv era o bestie 
însetată, aşa că în lateral erau stivuite peste 
cincizeci de canistre cu combustibil. Raglan luă una 
în mână: era plină. Aruncă o privire afară. Nici 
urmă de patrule. Îşi cântări opţiunile. Să distrugă 
generatorul sau armamentul din peşteră pregătit în 
vederea transportului? Prima opţiune avea să 
întrerupă curentul şi lumina în incintă. Cea de-a 
doua avea să prăbuşească tavanul peşterii. Pereţii 
urmau să se surpe, ceea ce avea să limiteze arealul 
exploziei, dar deflagraţia se va propaga în exterior, 

spre camioanele parcate. Greu de ales; aşadar, se 
hotărî să le distrugă pe ambele. 

O bandană murdară folosită drept cârpă de careva 
fusese aruncată peste una dintre conductele de 
combustibil. Raglan şi-o legă la frunte în ideea că, 
la o primă vedere, avea să pară că e unul dintre 
localnicii folosiţi pentru munca fizică şi patrularea 
perimetrului. Îşi agăţă pe umăr puşca AK-47 şi luă 
în mână câte o canistră de douăzeci de litri, plină 
ochi. N-avea nicio şansă să fugă până la peşteră cu 
o asemenea greutate fără să fie văzut. Va trebui să 
meargă. 

Păşi în noapte. Complexul era traversat de un fel 
de potecă, ceea ce-i oferi o oarecare şansă în plus. 
Cărarea şerpuită aflată la marginea grădinilor era 
mărginită de copaci şi tufişuri. Casa se afla mai 
departe, în stânga lui. Camioanele parcate şi bărbaţii 
care se ocupau acum de încărcarea lor erau tot în 
lateral, cam la o sută de metri. Raglan urmă poteca 
mai departe. Luminile slabe care brăzdau grădina îl 
ajutau să vadă pe unde merge, iar lămpile electrice 
cu arc aţintite spre bărbaţii care încărcau 
camioanele aruncau şi ele o lumină albă puternică. 
Speră că, dacă arunca cineva vreo privire în direcția 
lui, avea să îşi închipuie că era unul de-ai lor. Oare 
li s-ar părea ciudat că un tip cară după el canistre cu 
benzină înspre peşteră? Datorită luminii slabe nu se 
vedea că era plin de noroi uscat. Tot se uita stânga- 
dreapta pe când mergea cu paşi hotărâți spre 
spărtura imensă din peretele de stâncă, aflată la doar 
o sută cincizeci de metri depărtare. Mai avea nevoie 
doar de câteva momente. 

Se auzi o voce care strigă ceva înspre el. Era unul 
dintre tipii care se aplecase să încarce o ladă plină 
cu muniţie. Nu se oprise din ceea ce avea de făcut, 
iar remarca fusese un fel de glumă. Raglan se uită 
spre el şi dădu din cap. 

— Pudrete! îl înjură. 

Apelase la o cacealma ca să nu fie nevoit să se 
oprească de tot. Bărbatul izbucni în râs. 

Cărarea şerpuia acum printre tufişuri şi, când 
ajunse la următorul cot, observă o deschizătură în 
zidul dinspre grădină. Dacă o lua pe acolo, mai avea 
încă optzeci de metri până la peşteră. Aproape 
ajunsese. Când coti iarăşi, ramurile joase de palmier 
îl atingeau pe umeri, aşa că se aplecă şi, în acea 
clipă, îl văzu pe unul dintre paznici, aflat la doi 
metri depărtare, cum se uită cu interes la intrarea în 
peşteră. Sunetul paşilor lui Raglan îl făcu să-şi 
piardă concentrarea, se întoarse şi se uită mirat la 
apariţie, pe când creierul încerca să-şi amintească 
dacă îl cunoştea pe bărbatul din faţa lui. Raglan îi 
zâmbi şi lăsă canistrele jos. 

— Necesito un cigarrillo, îi spuse, afişând din 
nou un zâmbet. 

Paznicul era însă deja în zona aceea neclară, când 
instinctul îl făcea să ducă mâna la puşcă, însă 
mintea îi spunea că tipul ăsta care căra câteva 
canistre grele chiar avea nevoie de o ţigară. Mâinile 
şi creierul nu au reuşit însă să se împace. Raglan îl 
lovi în gât, eliminând astfel orice posibilitate ca 
omul să strige după ajutor. Bărbatul se dezechilibră 
în spate şi scăpă arma din mână. Căzu, cu o expresie 
mirată pe chip. În cădere însă dădu accidental din 
picior, lovindu-l pe Raglan în mâna cu care acum 
ținea cuțitul, apoi în coapsă, exact la rană; pur 
noroc. Raglan îşi pierdu elanul şi scăpă cuțitul. Se 
dezechilibra şi el în vreme ce bărbatul se zvârcolea, 
încercând să scape. Raglan se prăbuşi peste el, 
folosindu-se de propria-i greutate ca să-l sufoce. 
Paznicul se zvârcoli cu disperare, dând haotic din 
braţe şi din picioare, însă Raglan îi puse ambele 
mâini pe gură şi pe nas, apoi se lăsă cu toată 
greutatea pe pieptul lui, sufocându-l. Deja îi 
vătămase grav oasele de la nivelul gâtului. Continuă 
să aplice presiune. Duhoarea râncedă de transpiraţie 
stătută a bărbatului îi inundă nările. Nu era totuşi 
nimic pe lângă noroiul acela din mlaştină prin care 
se târâseră Raglan şi Voss. 

Trecură câteva minute până ce omul îşi dădu 
duhul. Raglan trase aer în piept, aruncă o privire pe 

sub desiş, după care îl târî în tufişuri, aruncându-i 
arma peste el. Îl durea zdravăn, căci copcile se 
desfăcuseră, cel mai probabil, iar tăietura de pe 
coapsă îi sângera. Alese să ignore durerea. Îşi luă 
cuțitul, apucă cele două canistre şi merse 
şchiopătând înspre peşteră. 

Cei doi pe care îi ucisese mai devreme erau tot 
unde îi lăsase. Raglan se folosi de luminile montate 
în perete pentru a verifica simbolurile vopsite pe 
lateralele cutiilor. Muniţiile, grenadele şi mortierele 
reprezentau cu adevărat „pâinea” celor care luptau, 
iar lăzile erau pline-ochi. Găsi paleţii pe care îi 
căuta, tăie una dintre curelele cu care erau legate 
lăzile şi desfăcu capacul uneia. Trase deoparte 
ambalajele groase din carton, lăsând lumina să cadă 
peste grenadele de fragmentare M67 create pentru 
armata americană. Raglan ştia că avea să-i ia doar 
câteva secunde să le pună dispozitivul de armare. În 
vreo două minute urma să aibă vreo cinci-şase gata 
de utilizare. Însă se dovedi a nu fi necesar. Una 
dintre metodele prin care se transportă grenadele 
active este aceea de a le aşeza în sticle de apă goale 
din plastic, pentru a amortiza şocurile. Exact asta 
avea Raglan acum în faţă: erau sute şi sute. 

Scoase vreo douăsprezece. Verifică intrarea şi 
constată că încă nu descoperise nimeni trupul 
paznicului ascuns în tufişuri. Dar aveau să-i observe 
cât de curând lipsa. Cei care încărcau camioanele 
aproape că terminaseră. În curând, convoiul avea să 
pornească spre coastă. Îi curgea sânge din coapsă. 
Îşi desfăcu bandana de pe frunte şi-şi legă rana. 
Apoi, duse canistrele cu combustibil mai aproape, le 
desfăcu capacele şi turnă benzina peste lăzi. Odată 
golită prima, turnă benzină din cea de-a doua 
canistră de-a lungul şirului de lăzi, după care o 
ridică în aer şi o scutură, astfel încât benzina rămasă 
să se prelingă printre lăzile stivuite. Se duse mai în 
spate şi scoase cuiul unei grenade, după care o fixă 
sub capacul lăzii pe care o desfăcuse. Procedă la fel 
cu alte trei grenade, aşezate sub alte lăzi. Atunci 
când pregăteşti o capcană care să declanșeze o 

reacţie în lanţ, cea mai sigură modalitate este să pui 
o grenadă sub trupul unuia dintre morţi. lar el avea 
doi. Raglan constatase adesea că teroriștii apelează 
la această metodă de a ucide, însă după ce văzuse 
atâția legionari mutilaţi astfel prefera să nu se 
folosească de morţi pentru a-i ucide pe alţii. 
Întoarse cutia din lemn pe care stătuse bărbatul ucis 
şi o folosi pentru a bloca calea de acces în peşteră. 
Scoase cuiul şi aşeză grenada sub cutia întoarsă, 
devenită astfel un obstacol care trebuia înlăturat 
pentru acces, iar explozia declanşată avea să 
pornească reacţia în lanţ. 

Se uită la ceas. Privi spre convoi. Terminaseră de 
încărcat şi închiseseră platformele de încărcare ale 
camioanelor, aşa că bărbaţii se îndreptau acum spre 
cealaltă parte a complexului. Raglan aşteptă. Se 
duceau înspre un alt corp de clădiri faţă de cel în 
care stăteau mercenarii, însemnând că se aflau 
separați de foştii luptători din Forţele Speciale. Era 
instituită o ierarhie. Îi urmări cum se îndreaptă spre 
uşa barăcilor aflate cam la cincizeci de metri de 
locaţia mercenarilor. Unul dintre mercenari, care 
stătea şi bea bere, strigă o remarcă în zeflemea. 
Părea să aibă accent sud-african, iar Raglan îşi 
aminti ce-i spusese Jack Swain. Erau bărbați din 
diverse ţări, plătiți pentru experienţa lor. Unul dintre 
ei aruncă o sticlă înspre hondurieni. Cei care 
încărcaseră camioanele s-au ferit şi au strigat câteva 
înjurături drept răspuns, dar deşi nu păreau novici 
într-ale actelor de violenţă, nu au îndrăznit să 
reacționeze şi altfel la gestul de batjocură. 

Raglan aşteptă până ce localnicii intrară. Au 
apărut două femei, fiecare cu câte o tavă de 
mâncare. Raglan urmări să vadă de unde veniseră, 
căci acolo era bucătăria. Mercenarii se distrau, 
binedispuşi. Unii începuseră să facă plecăciuni şi 
să-şi agite mâinile chipurile în semn de respect 
pentru femei, care însă le ignorau sceneta comică. 
Se părea că amatorii de bere conveniseră să-şi ia 
fripturile de pe grătar şi să le urmeze pe femei 

înăuntru, acum că le aduseseră cina. Drumul era 
liber. 

Raglan alergă înapoi spre şopronul în care se afla 
generatorul, încercând să ignore durerea din lateral 
şi din coapsă, care 1 se intensifica. Se ascunse după 
zidul scund şi urmări ce se petrecea în incintă. Cei 
care mai rămăseseră în urmă după ce încărcaseră 
camioanele strigară ceva înspre pod, unde patron şi 
ai săi păreau în continuare să lucreze la motor. Dacă 
s-ar fi apropiat careva să verifice, ar fi descoperit că 
aceştia, de fapt, trăgeau de timp. Toată lumea din 
incintă se retrăgea la culcare. Raglan se afla între 
reşedinţa principală şi barăci, însă vedea bine turnul 
mayaş şi casa aflată la bază. Era întuneric beznă, nu 
se vedea nicio lumină. Oare femeia se afla acolo? 
Îşi verifică pistolul cu amortizor şi când tocmai se 
pregătea să se îndrepte spre acea clădire, îi văzu pe 
tipul din Mosad şi pe Luis Reyes aşezaţi în 
sufrageria spațioasă din vilă. Parcă se certau. Vocile 
lor ridicate îi alarmaseră pe paznicii de afară. 
Aceştia se grăbiră să ajungă la uşa de sticlă de la 
verandă, însă un al treilea bărbat din încăpere le 
făcu semn că nu era nicio problemă. Şi pe el îl 
văzuse Raglan în imaginile surprinse de camerele 
de supraveghere de la Reyes. Probabil era cea de-a 
doua gardă de corp. Raglan îl ucisese pe celălalt 
când îl urmărea pe Reyes pe străzile lăturalnice din 
Washington, după ce trăsese în poliţişti. 

Reyes părea spăşit; îşi turnă băutură în pahar şi o 
dădu pe gât. Vocile înfundate nu lăsau să se 
înțeleagă subiectul discuţiei, însă devenea evident 
că Reyes era ca o marionetă pentru agentul Mosad, 
care se întoarse înspre garda de corp şi încuviinţă. 
Se părea că oricare-ar fi fost motivul certei, treaba 
fusese lămurită. Israelianul şi garda de corp ieşiră 
din încăpere. Reyes se aplecă peste măsuţa de cafea 
şi trase puţină cocaină pe nas. Avea să fie foarte 
ameţit, dar plin de energie şi periculos. Se aprinse o 
lumină la etaj. Israelianul trecu prin faţa ferestrei. 
Oare unde era garda de corp? Sigur va sta undeva 
prin apropiere. Reyes dădu drumul la televizor. 

Sonorul era dat tare. Capturarea lui Reyes era acum 
posibilă. Nici urmă de misteriosul Lennie Elliot, de 
care avea nevoie Voss ca să-şi spele reputaţia. În 
ceea ce-l privea pe Raglan, nu era o prioritate. 

Aruncă o privire spre clădirea în care stătea 
iranianca. Tot întuneric. I se păru că vede o umbră 
cum se mişcă în apropierea casei. Aşteptă. Nicio 
altă urmă care să-i indice că asasina s-ar fi strecurat 
afară. Raglan propti puşca AK-47 într-un loc unde 
să nu dea careva peste ea şi apoi o luă prin lateral, 
dând ocol zidului dinspre bucătăria vilei. O 
conductă urca spre balcon. Nu părea să-i poată 
susține greutatea. Trecerea timpului şi umezeala 
erodaseră materialul din care era făcută. Se deschise 
uşa de la bucătărie. Una dintre femeile care lucrau 
acolo îi spuse ceva alteia peste umăr pe când golea 
un castron cu resturi alimentare în cocina porcilor, 
aflată la un metru şi ceva de uşă. Lumina din 
bucătărie se revărsă în întunecimea nopţii. Asta era 
şansa lui Raglan de a pătrunde în casă. Femeia 
stătea încă cu capul întors şi vorbea cu cealaltă 
persoană din bucătărie. Raglan înaintă cu paşi 
mărunți, după care se opri lângă ea. Dacă se 
întorcea şi-l vedea fără niciun fel de avertizare, 
atunci erau şanse foarte mari să ţipe, aşa că spuse pe 
un ton blând, acoperindu-i gura cu mâna. 

— Gabriela Mejia. 

Femeia se întoarse brusc şi scăpă castronul din 
mână. Raglan nu se mişcă deloc, înţelese că apariţia 
acelei creaturi ieşite din mlaştină fusese un şoc 
pentru ca. Femeia nu reacționă însă violent şi trase 
adânc aer în piept; o mână şi-o duse la gură, iar pe 
cealaltă la inimă. 

— Gabriela? şopti ea şi îşi făcu cruce. 

Văzu arma din mâna lui, cuțitul din teacă şi 
bandana însângerată. 

— Gabriela şi Carlos Alvarado, completă Raglan. 

Femeia înţelese ce voia să zică. Îi făcu semn cu 
mâna să aştepte, aruncă o privire stânga-dreapta, 
apoi se întoarse înapoi în bucătărie. După câteva 
clipe veni şi cealaltă femeie. Se holbă la Raglan, 

apoi îi făcu semn să intre. Femeile se traseră spre 
perete. Prima îi arătă cu degetul înspre un culoar, cu 
faţa crispată de frică. 

— Reyes, şopti. 

— La mujer? întrebă el. 

Clătinând amândouă din cap, se uitară înfricoşate 
una la cealaltă. 

— Nu e aici, spuse una dintre ele, apoi arătă în 
direcția în care se afla casa lui Aram-banou. O 
protejează grupul acela de bărbați. Este... 
importante. 

Raglan încuviinţă în semn că înţelese, după care 
arătă în sus şi mişcă două degete ridicate, imitând 
urcatul scărilor. Ambele au încuviinţat. Una dintre 
ele îi spuse să o urmeze şi, după câţiva paşi pe 
coridor, se opri să-l lase să treacă. Ajunseseră la 
câteva trepte înguste de serviciu care şerpuiau în 
sus, spre primul etaj. 

— Aţi terminat ce aveaţi de făcut pentru seara 
asta? o întrebă el pe un ton jos. 

— În curând. 

— Încheiaţi acum şi nu ieşiţi afară. Aveţi unde să 
vă ascundeţi? 

— În cămară? 

— Bun, staţi acolo. Veţi şti când e sigur să ieşiţi. 
Înţelegeţi? Vor veni alţii când se luminează de zi. O 
să-i auziți când vin, sublinie el, sperând că femeia 
înţelegea că urmau să vină ajutoare. 

Dădu din cap; se vedea că e emoţionată. 

— Înţeleg. Soldaţi? 

— Da. Câţi sunt aici în casă la etaj? 

— Trei bărbaţi, spuse ea. 

Raglan se îndreptă spre scări. 

— Domnul să vă binecuvânteze! şopti femeia şi 
reveni la tovarăşa ei de la bucătărie. 

Raglan urcă scările. 

În mod straniu, Jenna Voss se simţea destul de 
amețită de la băutura pe care i-o dăduseră sătenii 
pentru durerea resimțită la mâna ruptă. Acum însă 
începea să-i pălească durerea şi i se limpeziseră şi 
gândurile. După primele focuri de armă auzite la 
puţin timp după ce plecase Raglan, se aşternuse 
tăcerea în privinţa asta. Oare fusese ucis? Dacă da, 
i-ar fi dus trupul în incinta complexului lui Reyes? 
Totuşi dacă s-ar fi petrecut aşa ceva, patron ar fi 
venit la ea s-o înştiințeze. Nu-i spusese nimic. O 
măcina această nesiguranţă cu privire la ce se 
întâmplase cu misiunea lui Raglan, faptul că nu 
avea nicio veste dacă reuşise sau nu să pună mâna 
pe Reyes şi s-o omoare pe asasină. Ştiau sigur că cel 
puţin un lot de armament pornise spre coastă, dar 
dacă mai urma altul? Cei care rămăseseră în sat erau 
în alertă şi păreau că sunt pregătite în caz că se 
ivesc probleme. Riscurile pe care şi le asumaseră 
erau colosale dacă Reyes bănuia cumva implicarea 
lor. Dacă lucrurile o luau razna, atunci satul lor 
urma să fie distrus, iar ei ucişi. Mai rămăseseră 
aproape trei ore până la ivirea zorilor. 

O dureau coastele. Merse şchiopătând spre mica 
poiană şi verifică semnalul de la telefonul prin 
satelit. Cerul era senin. Nici urmă de furtună. 
Coborî braţul în care avea telefonul şi se uită în 
direcția în care bănuia că se aflau patron şi Raglan. 
Elicopterele militare „Black Hawk” aveau să ajungă 
în mai puţin de o oră, odată ce le dădea semnalul. 
Dacă o făcea prea devreme, sosirea lor putea 
distruge întreaga operaţiune, iar dacă aştepta prea 
mult, atunci Reyes, iranianca şi Lennie Elliot se 
făceau nevăzuţi. Raglan îşi încălcase regula de aur 
şi abandonase un timp misiunea ca s-o ducă pe ea la 
loc sigur. Deci până şi el încălca regulile. 

Apăsă pe butonul de apelare rapidă ca s-o sune pe 
Kim Burton. 

Raglan păşi fără zgomot pe holul de la etaj. 
Lămpile din fier forjat de pe perete scăldau tot 
coridorul într-o lumină difuză. De ambele părți se 
aflau uşile camerelor: şapte pe stânga, şapte pe 
dreapta şi câte una în fiecare capăt al coridorului. O 
uşă era mai mare, placată cu lemn, ornamentată şi 
aşezată într-un cadru voluminos — cel mai probabil 
dormitorul principal. De jos bubuia televizorul, iar 
sonorul se propaga cu ecou pe la scările principale 
din capătul coridorului. Podeaua din lemn era 
străbătută chiar pe centru de o traversă îngustă. 
Vechiul parchet scârţâia uşor când păşea, astfel că 
puse piciorul aproape de perete, unde era punctul 
cel mai rezistent. Dacă totuşi scândurile scârțâiau, 
spera că sonorul televizorului de jos avea să acopere 
zgomotele. Lipi urechea de prima uşă de pe stânga 
şi apăsă uşor clanţa; era descuiată. O deschise cu 
grijă. Era o încăpere spațioasă, cu un pat dublu de 
dimensiuni considerabile. Mobilată cu gust. Nu se 
afla nimeni acolo. Continuă să parcurgă holul şi 
încercă o altă uşă, cu aceeaşi grijă să nu facă 
zgomot. Tot nimic. Era evident că încăperile locuite 
erau situate mai departe de partea din spate a 
reşedinţei, unde se afla bucătăria. Pe undeva prin 
casă erau trei bărbaţi: agentul Mosad, garda de corp 
şi încă cineva. A treia oară fu cu noroc. Raglan 
deschise cu grijă una dintre uşile de pe stânga şi 
văzu silueta unui bărbat care dormea în pat. Camera 
era cufundată în întuneric. Se vedeau pe masă sticla 
de tărie şi drogurile. Uşa de la baie era crăpată şi se 
zărea lumina aprinsă. Oare cel adormit avea 
companie? Raglan încercă uşa; nu era nimeni în 
baie. Se apropie de el cu pistolul pregătit. Bărbatul 
stătea pe burtă în pat; un firicel de salivă i se 
prelingea pe la colţul gurii. Mormăi, însă nu se trezi 
în momentul în care Raglan aprinse lampa de pe 
nopticră ca să vadă cine este: omul lui Voss, Lennie 
Elliot. 

Raglan trase de şnurul cu care erau legate 
draperiile groase. Dădu deoparte aşternutul din 
mătase şi înfăşură şnurul în jurul uneia dintre 
gleznele acestuia. Tot nu se trezi. Cel de-al doilea 
nod cu care legă cealaltă gleznă îl făcu să mormăie 
ceva şi să încerce să revină înapoi din lumea viselor. 
Raglan legă ambele capete de picioarele patului şi 
apoi apăsă cu genunchiul în spatele bărbatului cât îi 
legă mâinile strâns. Lennie Elliot începu brusc să 
bolborosească tot felul de sunete, alarmat de ceea ce 
se petrecea. Raglan îi apăsă faţa în pernă şi-i îndesă 
o bucată de cearşaf în gură. Acum Elliot chiar se 
trezise şi făcuse ochii mari. Raglan rupse o fâşie din 
faţa de pernă şi i-o legă peste gură. Bărbatul 
dezbrăcat începu să se zvârcolească. Raglan îl 
legase cu mâinile şi picioarele la spate ca pe un 
purcel şi îi aplică un pumn care îl făcu instantaneu 
să-şi piardă cunoştinţa. 

Nu era nimeni în camera de alături. Raglan 
aşteptă pe hol. Se auzi cum cineva dintr-o cameră 
situată ceva mai încolo schimbă postul la un 
televizor. Rememoră momentul când îl văzuse la 
fereastră pe fostul agent Mosad care îl manevra pe 
Reyes. Realiză, camera se afla undeva pe la 
mijlocul holului, cu geamurile orientate spre partea 
din faţă a clădirii. Era periculos dacă Raglan intra şi 
treburile o luau razna, căci putea auzi oricare dintre 
paznicii care patrulau veranda din față chiar sub 
dormitoare. Nu se vedea lumină pe sub uşă. Raglan 
păşi în faţă şi apăsă cu grijă clanţa. Era întuneric în 
încăpere, cu excepția strălucirii difuze care venea 
dinspre ecranul televizorului. Când Raglan intră în 
cameră, o siluetă se ridică rapid în capul oaselor. 
Bărbatul care activase în Mosad avea adânc 
înrădăcinate aceste instincte. Raglan trase un singur 
foc. Glontele amortizat îl izbi drept în frunte, iar 
bărbatul căzu pe spate. Impactul de la împuşcătura 
în cap împroşcase cu sânge sticla ferestrei pe 
jumătate deschise. Raglan închise uşor uşa. Era 
suficientă lumină în cameră ca să-i poată privi mai 
îndeaproape trăsăturile. Gaura de glonte trasă exact 

deasupra ochilor făcuse ca acesta să moară privind 
în sus. Micul pistol automat îi căzuse din mână; se 
pare că se culcase pregătit pentru un eventual atac. 
Aşternutul de mătase se îmbibă încet cu sânge, iar 
pata începu să devină tot mai vizibilă. Raglan căută 
prin buzunarele hainelor aşezate pe o comodă şi-i 
găsi actele în portofel. Nu încercase să-şi ascundă 
cetăţenia israeliană. În afară de asta, nu mai era 
niciun element care să indice faptul că lucrase 
cândva pentru una dintre cele mai formidabile 
agenţii de informaţii din lume. 

Găsi o servietă în dulap, pe raftul de jos; era 
plină-ochi cu tot felul de acte. Prea multe hârtii ca 
să le ia cu el. Răsturnă conţinutul pe pat. Văzu 
paşaportul bărbatului şi îl frunzări. Mai avea unul 
ascuns în buzunarul lateral. Era clar, tipul fusese un 
pion important. Raglan închise servieta şi se 
îndreptă spre uşă, luând-o totuşi cu el. Observă pe 
sub uşă o umbră cum trece prin dreptul ei de la 
dreapta la stânga. Îngheţă. Se trase într-o parte 
lipindu-se de perete, astfel încât să poată trage 
direct în intrusul care ar fi încercat să pătrundă în 
cameră. Umbra de la uşă nu se mişcase deloc. 
Raglan nu avea unde să se ducă. N-avea cum să iasă 
înapoi pe hol; până şi cineva cu cea mai 
rudimentară instruire îl putea ucide pe loc. 

Se ghemui, ignorând durerea intensă de la rana de 
pe coapsă. Pregăti arma, trase adânc aer în piept şi 
începu să tuşească zdravăn. Se prefăcu că încearcă 
să inspire, tuşind ca şi cum s-ar fi înecat. Uşa se 
deschise, iar lumina de pe culoar scoase în evidenţă 
statura robustă şi arma pe care o avea bărbatul în 
mână. Era garda de corp; omul se afla încă în 
boxeri. Adresă întrebarea exact în momentul în care 
păşi în cadrul uşii: 

— Domnule Elias? 

Raglan trase două focuri. Un glonte îl izbi sub 
bărbie, celălalt i se împlântă în piept. Pesemne că 
cineva auzise sunetul produs în momentul în care 
trupul acela voinic se izbise de podea, însă 
televizorul se auzea în continuare la fel de tare. 

Raglan păşi peste el şi apoi se îndreptă cu paşi 
repezi pe unde venise, coborând repede scările spre 
bucătărie. Deschise pe rând două uşi; cea de-a doua 
era cămara. Femeile speriate de moarte stăteau pe 
podea, ghemuite, ţinându-se de mână ca să-şi mai 
aline teama. Raglan puse servieta pe jos. 

— Vor veni soldaţii. Daţi-le asta. Spuneţi-le că 
englezul a zis că e important. 

Cele două au încuviinţat, iar una dintre ele a 
strâns servieta la corp. 

— Când vin? 

— În curând, zise el. N-aveţi de ce vă teme, le 
linişti. 

Cele două au dat din cap, dar se vedea că nu-l 
credeau. 

Raglan se întoarse şi porni pe holul de la parter. 
Grăbi pasul. Sonorul televizorului se auzea din ce în 
ce mai tare pe măsură ce se apropia. Deschise uşa 
ce dădea în camera de zi, o încăpere foarte 
spațioasă. Îi vedea ceafa lui Reyes, care se uita la un 
documentar despre animalele sălbatice din Africa, 
cu câţiva lei care tocmai îşi ucideau prada. Grupul 
de leoaice prinsese în ambuscadă un bizon imens. 
Luis Reyes scanda încântat pe măsură ce prădătorii 
ucigaşi se apropiau de pradă. Raglan se uită pe 
fereastră. Luminile din grădină aruncau tot felul de 
umbre, însă nici urmă de paznici. Reyes mai luă o 
gură din paharul cu whisky, apoi chiui din nou în 
momentul în care leoaicele şi-au doborât prada în 
sfârşit. Raglan îl împunse în ceafă cu ţeava 
amortizorului. Reyes scăpă numaidecât paharul şi 
ridică braţele. 

— Nu trage, spuse el. 

O reacţie tipică a cuiva care se aşteaptă să fie 
UCIS. 

— Închide televizorul, îi zise Raglan în timp ce 
stingea lămpile de pe măsuţele aflate de-o parte şi 
de alta a canapelei. 

Reyes apăsă pe un buton al telecomenzi. 
Luminile din grădină făceau să se reflecte tot felul 
de umbre ascuţite ale plantelor pe fereastră. 

— Uită-te la mine, îi ordonă Raglan. 

Mintea bărbatului era în cu totul altă parte, însă 
simţurile îi deveniseră mai ascuţite, iar în momentul 
în care se întoarse cu ochii bulbucaţi, îi analiză 
chipul lui Raglan în lumina difuză. 

— Hei, amice, te ştiu, îi zise. 

— Crede-mă când îţi spun că nu vrei să ştii cine 
sunt. 

Raglan aruncă pe masă radioul pe care îl luase de 
la tipul ucis în peşteră. 

— a-l, îi spuse. 

Reyes atinse cantitatea generoasă de cocaină de 
pe masă când întinse mâna să ia radioul. ÎI privi 
stăruitor pe Raglan. 

— Ce-i asta? Nu eşti unul dintre oamenii mei. 

Se holbă în continuare la el. 

— Te-a trimis Swain cumva? Uite, ştiu şi cu că 
lucrurile au cam scăpat de sub control. Înţeleg care 
e problema, dar totu-i bine, omule. E-n regulă. 
Transporturile merg exact conform indicațiilor lui 
Swain. 

Raglan îi făcu semn cu pistolul. 

— În picioare. 

Reyes se conformă. Luminile de afară îi scoteau 
în evidenţă privirea nebună pe care o avea. Nu era 
ameţit complet, dar nici prea conştient nu era. Părea 
pata să încerce ceva pentru a scăpa. Îi zâmbi. 

— Prietene, n-ai nimerit bine. E plin de paznici 
pe-aici. 

Apoi, de parcă era prima dată când vedea în ce 
hal arăta Raglan, strâmbă din nas. 

— Puţi! Ştii, covoarele asta nu-s deloc ieftine. Nu 
vreau să-mi faci dâre de rahat pe ele. 

— Atunci ai prefera să le decorez cu creierii tăi? 
întrebă Raglan. 

— Bine, bine, nu te ambala, zise repede Reyes 
dând încet ocol canapelei. 

Aruncă o privire fugitivă spre scări. 

— Nu vine nimeni, îi spuse Raglan. 

Lui Reyes îi căzu faţa. Dacă sperase cumva să-l 
țină de vorbă pe intrus suficient timp cât să-i vină 

ceilalți din casă în ajutor, şansa aceea se spulberase 
acum. 

— Femeia. E în casa de lângă turn? 

— Femeia?! 

Reyes făcea, pur şi simplu, pe prostul, încercând 
să abordeze mina şi gestica unui tip chipurile mirat, 
neştiutor şi nevinovat. 

Raglan îl pălmui zdravăn. 

— Jesus, Madre de Dios, spuse Reyes scuipând 
pe jos. 

Îi spărsese buza. Raglan îi lipi ţeava pistolului de 
frunte. 

— Bine, bine. Da, în casă. E în casa aia, zise el. 

— lar bărbații ăia o păzesc? Ei o protejează? 
Mercenarii? 

— Străinii, sí. 

— De ce? 

— De ce?! 

— De ce e ea atât de importantă? 

— Aşa. 

Raglan trase piedica. Reyes ridică iar ambele 
mâini resemnat. 

— Ea e omul de legătură pentru grupul de acolo. 

— Din Iran, adică? 

— Da, Iran, confirmă Reyes. E importantă din 
mai multe motive. E o asasină, ştiai? Ei? Pun pariu 
că habar n-aveai de asta. 

— Ştiam, scrâşni Raglan. 

— Căcat, cine naiba eşti tu? 

— Un turist, zise Raglan şi-l apucă de guler, 
apăsând ţeava Glock-ului în gât. 

— Unde sunt banii? 

— Banii? Poţi să-i iei, sigur că da. Ia-i pe toţi. la 
banii şi fugi, spuse Reyes. 

Dacă doar asta urmărea, îşi spuse Reyes, atunci 
avea şanse să scape. Făcu semn înspre un dulap. 
Raglan îl puse să-l deschidă. De jos şi până sus era 
plin de genţi negre cu fermoar. 

Reyes desfăcu din proprie iniţiativă una dintre ele 
şi-i arătă ce conţinea. Era plină de teancuri de 
bancnote mari, învelite în folie transparentă. 

— Strânge-o şi ia-o cu noi, zise Raglan. 

— la ce vrei de aici. Pot să fac rost de mai mulți. 
Ia-i pe toți. 

Raglan îl lovi în ceafă cu patul pistolului. Reyes 
tresări de durere şi puse geanta pe umăr. Raglan îl 
împinse pe hol. Trecură prin bucătărie, apoi Raglan 
îl trase înapoi în umbra zidului casei şi îl întoarse 
spre cărarea din grădină pe care venise el. Luă 
puşca de asalt pe care o ascunsese mai devreme şi 
continuă să-l împingă pe Reyes — care se tot văita — 
până când au ajuns la zidul grădinii ce mărginea 
partea dinspre barăcile celor care încărcaseră 
camioanele. Clădirea în care erau cazaţi mercenarii 
se afla imediat după. 

— Câţi mercenari sunt aici? 

— Nu ştiu. Au fost aduşi din afară. 

— Zece, douăzeci? 

— Da. 

— Vorbeşte, câţi mai exact? 

— Doisprezece, poate mai mulți? Habar n-am. 

— Foloseşte radioul şi zi-le paznicilor din incintă 
să se ducă în peşteră. Spune-le că e urgent şi că a 
pătruns un intrus în complex. Fă să pară reală 
minciuna. 

— Peşteră? repetă Reyes, în timp ce încerca să 
înțeleagă ce-i trecea prin cap celui care-l luase 
ostatic. 

Raglan îl împunse cu pistolul. 

Reyes se opri şi ridică o mână în semn că se va 
conforma. 

— Bine, bine. 

— Vezi că vorbesc spaniolă, îl avertiză Raglan. 
Sin trucos. Entiendes? Nu încerca să mă păcăleşti. 

Raglan a fost impresionat de modul în care Reyes 
le-a dat ordine oamenilor săi. Ridicase tonul şi chiar 
transmitea panică. Ce-i drept, nu strica faptul că 
avea ţeava pistolului presându-l după ureche. S-au 
auzit vocile paznicilor care strigau unii la alții de 
după casă. Raglan aruncă o privire prin grădină şi 
văzu umbrele cum se mişcă rapid printre copaci şi 
pe cărări. Siluetele bărbaţilor tot apăreau şi 

dispăreau prin peticele de lumină. Probabil că nu 
erau mai mult de şase-şapte care patrulau 
perimetrul, însă acum se adunaseră ca să se îndrepte 
cu toţii rapid înspre peşteră. 

— Eşti un tâmpit, amice, îi zise Reyes. 

— Eu sunt cel cu arma aţintită spre tine, răspunse 
Raglan. 

— Deocamdată, dar te înşeli dacă îți închipui c-o 
să scapi viu de aici. 

Raglan îi urmări cum se năpustesc cu toții spre 
intrarea în peşteră. Într-adevăr, Reyes chiar putea să 


aibă dreptate. 


Cu telefonul prin satelit în mână, Jenna Voss 
ascultă vocea familiară de la celălalt capăt al firului. 

— Sunt în Miami, zise Kim Burton. Am deschis 
o anchetă ca să aflăm cât de răspândit e putregaiul. 
L-am arestat deja pe Lewis Culver. Jenna, trebuie 
neapărat să vii înapoi. N-am cum să te-ajut altfel. 

— Singura modalitate prin care mă poţi ajuta e să 
trimiți o echipă de intervenţie aici. La Baza Aeriană 
„Soto Cano” e staționat un grup operativ american 
care face parte din trupele noastre din sud. 

— Ştii că nu pot autoriza asta. 

— Sunt cetățean american şi am fost adusă aici 
împotriva voinţei mele. Sunt în pericol. Sunt 
ameninţată, iar cel care se ocupă de transporturile 
ilegale de armament e la doar patruzeci de minute 
de mers cu maşina de locul unde mă aflu eu, aşa că 
nu-mi spune că ai mâinile legate. 

Exploziuile au scăldat în lumină cerul întunecat. 
Bubuitura tulburase tot coronamentul junglei, iar 
flăcările se ridicau ca nişte limbi de foc în depărtare. 

— Ce-a fost asta? întrebă Burton cu îngrijorare în 
voce. 

— A izbucnit iadul pe Pământ, răspunse Voss. 

Lui Luis Reyes îi căzuse fața instantaneu. 
Bubuitura provocată de deflagraţie ricoşase în 
spaţiul îngust din peşteră, iar după câteva clipe, 
absorbise tot oxigenul şi scuipase înapoi o bilă 
imensă de foc ce înghiţise vehiculele încărcate cu 
armament şi muniții. Pământul se zgudui bine, iar 
unda de şoc îndoi vârfurile copacilor din apropiere. 
Raglan îl târî pe Reyes în spatele zidului din grădină 
şi îl împinse ca să se lase pe genunchi. Acesta se 
zvârcolea să scape din strânsoare, iar cocaina şi 
alcoolul îi dădeau forță şi hotărâre, făcându-l să se 
comporte mai prostesc decât atunci când nu era 
cumva treaz. Începea să devină o povară ce se 
intercala între Raglan şi obiectivul său principal: 
femeia. Îl imobiliză c-un genunchi în piept şi-l lovi 
cu putere. Reyes se prăbuşi la pământ. Bărbații pe 
jumătate dezbrăcaţi ieșeau în goană din barăci. 
Suflul continuu îi forțase să se adăpostească. 
Camioanele încărcate explodau unul după altul. 
Raglan simţi cum căldura înăbuşitoare îi arde faţa. 
Rămăsese ghemuit în continuare în spatele zidului 
şi aruncă repede o privire pe deasupra: în pofida 
haosului general, mercenarii se aflau în alertă. Erau 
cu toții cu armele în mână, ferindu-se de molozul 
care zbura peste tot prin aer, şi stăteau cu privirile 
aţintite înspre acel infern de foc. Pe măsură ce tot se 
declanşau în lanţ alte deflagraţii, se tot ghemuiau, 
adăpostindu-se pe unde puteau. 

Bărbaţii care  încărcaseră camioanele se 
zăpăciseră de tot şi se fereau care pe unde putea, 
întrucât muniţiile tip artificii ţâşneau continuu din 
cutiile care ardeau. Ambele grupuri se adăpostiseră 
cât de cât de exploziile letale. Raglan ţinti cu puşca 
AK-47 şi trase trei rafale prelungi în mercenari, căci 
ei reprezentau ameninţarea mai mare, după care îşi 
ajustă rapid poziţia şi trase în oamenii lui Reyes. 
Doborî patru mercenari, urmaţi de patru de-ai lui 
Reyes. Localnicii strigau confuzi şi disperaţi unii la 

alții, în vreme ce mercenarii se repliară rapid şi 
începură de asemenea să tragă, întorcându-se în 
direcția din care veniseră focurile de armă, 
încercând să identifice unde se afla trăgătorul 
nevăzut din spatele lor. Unghiul din care trăsese 
Raglan dădea impresia că oamenii lui Reyes ar fi 
fost cei responsabili de atac, aşa că au început 
imediat să le răspundă în acelaşi fel localnicilor care 
habar nu aveau ce se petrece. Nu era însă vreme 
pentru explicaţii. 

Urmă un schimb violent de împușcături între cele 
două grupuri, sunetele gloanţelor amestecându-se cu 
strigăte de durere şi de panică. Raglan îl întoarse pe 
spate pe Reyes, îi ridică trunchiul astfel încât să se 
sprijine de zid şi, folosindu-se de perete drept 
contragreutate, îl ridică pe umerii săi. În pofida 
greutății bărbatului şi a genţii cu bani, Raglan reuși 
să ajungă la pod, cu tot cu cadoul pentru patron în 
spate şi cu banii meniţi să-i cumpere tăcerea. Dacă 
l-ar fi văzut careva, părea că duce un camarad rănit 
la adăpost de carnagiul produs de incendiu. În urma 
lui se auzi cum schimbul de focuri se intensificase 
deja. Aerul devenise aproape irespirabil din cauza 
mirosului de combustibil ars, metal calcinat şi 
muniție explodată. Urletele scoase de maimuțe 
încercau parcă să înăbuşe croncănitul păsărilor. 
Raglan aproape că ajunsese la pod, când văzu cum 
se aprind farurile camionetei lui patron, iar bărbatul 
şi doi oameni de-ai săi apărură în fața 
autovehiculului. Raglan goni spre ei, simțind cum îl 
chinuie rănile din cauza efortului depus. Încetini 
când îl văzu pe patron cum ridică puşca şi trage 
înspre ei. Instinctiv, se aplecă automat. Patrón îi 
făcu semn să vină spre el şi strigă ceva neinteligibil. 
Raglan se întoarse pe jumătate să se uite în spate şi 
văzu trupul căzut al unuia dintre paznici, care fusese 
staționat inițial la capătul podului. Fie supravieţuise 
exploziei, fie alesese să ignore ordinul lui Reyes, 
când le spusese tuturor să se ducă în peşteră. Era 
evident că intenţionase să-l împuște pe Raglan. 

Raglan îl azvârli pe Reyes, dar şi geanta grea 
plină cu bani la picioarele sătenilor. Oamenii lui 
patron l-au ridicat pe acesta şi l-au aşezat în 
remorca  camionetei. Bătrânul închise capota 
maşinii, luă geanta şi, cu un gest din cap în semn de 
rămas-bun către Raglan, urcă înăuntru. Geamul era 
deschis. 

— Dacă mai trăieşti până în zori, găseşti o barcă 
cu motor acostată la un ponton de sub pod, îi strigă. 

Motorul porni, cauciucurile se rotiră puţin în gol 
până să acumuleze inerția necesară, iar camioneta 
demară în trombă pe drumul cu hopuri ce ducea 
înapoi spre sat. Raglan se întoarse. Se opri câteva 
clipe pentru a-şi trage sufletul şi a se uita la infernul 
dezlănţuit. Coronamentul fusese cuprins de flăcări 
şi scânteile erau purtate de curent înspre cerul 
înstelat. Camioanele încă mai ardeau, iar suflul 
deflagraţiei îi surprinsese pe mulţi, izbindu-le 
rămăşiţele carbonizate de metalul pârjolit. Se vedea 
cum iese fum dinspre lăzile cu arme ce ardeau încă, 
iar în incintă răsunau în continuare focurile de armă, 
acum însă doar sporadic, ceea ce însemna că 
înfruntarea aproape se încheiase. În reşedinţa 
principală încă erau aprinse luminile, la fel şi în 
grădină şi în barăci. Raglan traversă în fugă podul şi 
intră înapoi în incintă, o luă prin grădină şi ocoli 
zona în care se aflau acum mercenarii, care se 
plimbau printre cadavrele de pe jos. Câţiva 
supraviețuiseră atacului lansat de Raglan şi 
schimbului ulterior de focuri purtat cu trăgătorii 
hondurieni ai lui Reyes. Se părea totuşi că n-aveau 
dispoziţia necesară să-i ajute pe localnicii răniţi; 
dacă găseau vreunul viu, îl împuşcau. Raglan 
avansă printre clădiri, îndreptându-se înspre 
şopronul unde se găsea generatorul, al cărui huruit 
continua fără a fi afectat de întreaga harababură. Se 
uită la ceas. Dacă Voss făcuse cum o instruise, 
atunci elicopterele ar trebui să ajungă la complexul 
din junglă în mai puțin de două ore. Exploziile 
intermitente continuau să tulbure liniştea nopții pe 

măsură ce alte componente de armament cedau în 
faţa căldurii intense. 

Exact când trecea de colţul unei clădiri, îi apăru 
din faţă un bărbat, la fel de lat în umeri şi de înalt ca 
el; unul dintre mercenari. Că era israelian, american, 
sud-african, nu mai conta: reacționă rapid când îl 
văzu pe Raglan. Îi era clar că străinul aflat la doar 
doi metri în faţa sa nu avea ce căuta acolo. Ridică 
puşca de asalt. Raglan făcu un pas spre el, lovi ţeava 
armei cu o mână, în vreme ce cu podul celeilalte 
palme îl izbi pe bărbat sub puntea nazală. 
Mercenarul îşi dădu brusc capul într-o parte, primi 
lovitura fără să crâcnească, scuipă sânge şi deja 
dusese mâna la cuțitul pe care îl avea băgat la 
cureaua specială de pe umăr unde ţinea muniţia. 
Raglan i-o prinse cu mâna stângă, iar cu dreapta îl 
lovi în repetate rânduri, cu toată forța. Numai în 
zonele vitale: urechi, ochi, artera carotidă, inimă, 
coaste şi rinichi. Loviturile erau însă parate, iar 
bărbatul încerca de asemenea să-l lovească. Raglan 
ridică bocancul şi-l lovi exact între picioare. 
Durerea reuşi să o ignore, nu căzu zvârcolindu-se, 
însă această lovitură bruscă şi extrem de dureroasă 
îl făcu să ezite preţ de o clipă. Mercenarul trase 
adânc aer în piept. Raglan îl izbi de peretele clădirii 
şi-l lovi iar şi iar. Acesta se lăsă să alunece în jos şi 
încercă să se rostogolească pentru a scăpa de 
lovituri, însă mişcările îi deveniseră lente. Raglan îi 
prinse încheietura unei mâini, 1-0 suci şi auzi cum 
pocneşte osul; bărbatul gemu când îi apăsă cu 
bocancul pe gât. Presiunea era la fel de violentă şi 
necruțătoare ca şi cum s-ar fi folosit o rangă de 
metal. Încercă să-l lovească pe Raglan cu picioarele, 
se zbătu, însă ajunsese la capătul puterilor, țintuit 
zdravăn la pământ. Muri în decurs de un minut. 

Raglan slăbi strânsoarea şi făcu o grimasă. Îl 
durea când respira mai adânc. Avea coastele 
învineţite, iar copcile de pe rana din lateral deja se 
desprinseseră de pe țesutul fragil, îi sângera nasul şi 
simţea şi rana de pe unul dintre pomeţi, din care i se 
prelingea sânge pe gât. Merse mai departe 

şchiopătând, cu pistolul cu amortizor în mână, şi 
verifică dacă mortul nu cumva mai avea amici prin 
preajmă. 

Nu mai aşteptă să vadă ce efect avu grenada pe 
care o aruncă în şopronul în care se afla generatorul. 
Când explodă, deja înconjurase jumătatea casei în 
care se afla femeia protejată de mercenari. Doi 
dintre aceştia, care păzeau partea din faţă, se 
întoarseră brusc la auzul exploziei. Raglan îi 
împuşcă pe amândoi. De cealaltă parte a grădinii, 
trei maşini 4x4 tocmai demarau în trombă prin 
partea din spate a complexului. Fugi să le 
intercepteze în cazul în care Aram-banou încerca să 
fugă, însă nu erau decât cei câţiva mercenari rămași 
în viaţă. Hotărâseră să-şi ia tălpăşiţa, conştienţi fiind 
de faptul că, dacă elemente necunoscute reușiseră să 
provoace atâta distrugere, atunci cel mai probabil 
urma un alt atac, de o amploare şi mai mare. Raglan 
îi lăsă să plece. Ucigașşa pe care o căuta nu era cu ei. 

Rămăsese aici. 


507 


79 


Aram-banou stătea în casă, pe întuneric. În 
momentul în care limbile de foc ţâşniseră înspre 
cerul întunecat, se dăduse instantaneu la o parte de 
la fereastră. Reprizele bruşte de focuri de armă 
păreau să fi venit dinspre barăcile în care stăteau 
oamenii lui Reyes. Oare îi trădase cumva 
traficantul? Îi împuşcaseră pe cei plătiţi s-o apere; îi 
văzuse pe doi dintre aceştia cum cad seceraţi la 
pământ. După strigătele de durere, îşi dădu seama 
că probabil mai muriseră şi alții. Se mai retrase 
puţin, departe de ferestre, şi aşteptă. Nu se temea. 
Soarta se desfăşura chiar sub privirile ei, iar teama 
nu avea nimic de-a face cu reacția sa la ceea ce 
vedea, şi nici cu certitudinea privind cele ce urmau 
să se întâmple. Uciderile prevesteau un singur lucru: 
bărbatul acela se afla aici, venea s-o omoare. Avea 
să-l lase pe Raglan să se lupte cu toţi cei care o 
protejau ca să ajungă la ea. Odată ce un animal de 
pradă scapă din cuşcă, e nesăbuit din partea ta să te 
duci pe terenul său de vânătoare. 

Renunţase la hainele tipic occidentale şi se 
îmbrăcase cu geaca şi pantalonii negri de arte 
marțiale, apoi îşi pusese un hijab negru pe cap, ce-i 
lăsa doar ochii la vedere. Privise deflagraţia care 
zguduia împrejurimile, apoi zări silueta unui bărbat 
care se deplasează aplecat prin incintă, cu un altul în 
spate. Nu vedea prea bine din cauza celorlalte 
clădiri şi-l pierduse când ajunsese la pod. De ce se 
dusese pe pod? Şi de ce adusese cu el un bărbat 
rănit? Un singur pas greşit în apropierea malului, şi 
creaturile înfricoşătoare care se ascundeau sub apă 
aveau să-şi prindă prada. Nu avea răspuns la 
întrebări. Nu era altceva de făcut decât să aştepte. 
Motivele aveau să i se dezvăluie în curând. 

Urmă o altă explozie, în urma căreia se întrerupse 
curentul în complex. Doar flăcările mai luminau pe 
alocuri incinta şi făceau ca umbrele să joace, fiind 
astfel greu de distins dacă cineva se mişca prin 


508 


întuneric. N-o deranja. In întuneric, avea să fie 
aproape invizibilă pentru orice intrus. 
Ținea lama cuţitului în jos, de o parte a corpului. 


Raglan dădu ocol casei. Nicio mişcare. Doar 
morţii erau prin apropiere. Aruncă o privire pe sub 
pilonii de susţinere. În celălalt capăt, unul dintre 
mercenarii pe care îi ucisese zăcea cu faţa în jos şi 
cu capul întors înspre el. Ochii acestuia schpeau de 
la flăcări şi-l fixau cu privirea pe Raglan. Aveau 
întipărită o expresie de şoc şi plină de reproş. 
Asemenea tuturor celorlalți pe care îi ucisese, chipul 
bărbatului avea să-i rămână pentru totdeauna 
întipărit în minte. 

Geamurile erau închise, iar storurile erau trase în 
cea mai mare parte, în afară de una dintre ferestrele 
principale din față. Dacă interiorul casei era închis 
atât de etanș, atunci, presupuse, oricine-ar fi fost 
înăuntru se simţea ca într-o seră foarte umedă. Asta 
s-ar fi putut dovedi a fi în avantajul lui dacă le 
încetinea reacțiile persoanelor respective. Exista 
riscul ca unul dintre mercenari să fie înăuntru cu 
ucigaşa. Se dădu înapoi şi aruncă o piatră în geamul 
ferestrei principale. Niciun foc de armă drept 
răspuns. Urcă repede cele câteva trepte care duceau 
către uşa de la intrare, în lumina scânteietoare a 
limbilor de foc. Se deschidea în afară, aşa că nu 
avea cum s-o lovească cu piciorul ca s-o desprindă 
de yală. În colţul verandei era un scaun vechi din 
lemn. Îl luă şi-l azvârli cu forţă în sticla care mai 
rămăsese intactă după ce aruncase cu piatra în 
geam. Pe măsură ce tot cădeau cioburile, păşi peste 
pragul de jos al ramei. Pentru că storurile erau trase, 
iar uşile închise, întreaga casă era cufundată în 
beznă. Cât de încăpătoare era oare camera în care se 
afla acum? Se ghemui. Flăcările ce pâlpâiau afară îi 
erau totuşi de folos, căci reuşi astfel să-şi dea seama 
că încăperea decorată modest era camera de zi, iar 
ucigaşa nu se afla aici. Se gândi că, cel mai 
probabil, uşa închisă de cealaltă parte a camerei 

ducea înspre dormitoare. Simţi sticla spartă sub tălpi 
când se îndreptă spre uşă şi roti clanţa. Exact în 
acea clipă fu aruncat pe spate; cineva izbise puternic 
în uşă cu piciorul din cealaltă parte. În cădere, 
pistolul îi zbură din mână, iar Raglan ateriză pe 
podeaua plină de cioburi, simțind cum îl înţeapă 
prin bluză. Ignoră tăieturile superficiale şi se 
rostogoli rapid pe sticla spartă ca să evite umbra ce 
sărise înspre el pentru atacul final. 

Din instinct, îşi încrucişă braţele ca să-şi 
protejeze pieptul. Antebraţele sale opriră impactul 
brusc al traiectoriei cuţitului ce venea cu putere în 
Jos, spre torace. Mişcă repede capul într-o parte, 
evitând lama scânteietoare, şi simţi răsuflarea lui 
Aram-banou pe faţă, însă nu-i văzu decât ochii 
căprui aproape de ai săi preţ de câteva clipe. Dădu 
cu piciorul şi reuşi s-o lovească. Deşi fusese o 
lovitură aplicată cu forță, femeia nu scoase niciun 
sunet când căzu pe spate; o auzi totuşi cum trage aer 
în piept când se tăie în cioburile de pe jos. 

Raglan se ridicase deja, la fel şi umbra care parcă 
dansa într-o parte şi alta cu mişcări fluide; în lumina 
flăcărilor o văzu cum se ghemuieşte, apoi 
efectuează o lovitură de arte marțiale cu piciorul, cu 
intenţia de a-l lovi în faţă. Se feri, îşi trecu greutatea 
de pe un picior pe altul şi trimise un pumn cu putere 
spre locul unde estimase că ar fi faţa asasinei. Prea 
târziu, însă. Deja se răsucise şi, revenind, 
redirecționă cu rapiditate lama cuţitului într-o 
mişcare descendentă prin beznă. Pentru că pumnul 
său îşi ratase ţinta, Raglan îşi întorsese umărul şi 
avea spatele expus acum. Incizia care parcă îl ardea 
în carne îi trecu prin bluză şi piele. O lovitură 
menită să incapaciteze adversarul şi care, dacă 
efectul ar fi fost deplin, i-ar fi desprins muşchii de 
pe os, exact aşa cum filetează măcelarul halca de 
carne. Mişcările extrem de rapide şi neaşteptate ale 
femeii îmbrăcate în negru din cap până în picioare, 
contopindu-se cu bezna din cameră, îi confereau un 
avantaj cert. Raglan blocă mai mult din intuiţie încă 
o lovitură, iar Aram-banou îl lovi cu piciorul în 

coapsă. Rana începu din nou să-l incomodeze vădit. 
Reuşi totuşi să facă repede doi paşi mari în spate şi 
se sprijini de perete ca să-şi poată susține mai bine 
piciorul slăbit, dar şi ca s-o atragă în lumina 
flăcărilor de afară. Se vedea că era hotărâtă să 
termine treaba. Păşi în faţă şi direcționă fulgerător 
lama în sus, încercând să-i nimerească artera 
femurală. Previzibil. Metoda de a ucide care o şi 
consacrase. 

Lama nu nimeri însă țesutul, ci doar aerul. Raglan 
se ferise într-o parte, se întorsese şi într-o fracțiune 
de secundă îi împlântase cuțitul în braţul drept. 
Femeia scoase un strigăt de durere. Încercă s-o 
imobilizeze, dar nu reuşi să-i apuce decât hijabul de 
pe cap. Aram-banou se retrase, iar Raglan rămase 
doar cu bucata de pânză neagră în mână, pe când 
părul blond i se revărsă femeii pe umeri. Alergă spre 
uşă. 

Raglan o urmări afară, în noaptea luminată de 
flăcările ce ardeau peste tot. 

Păşi peste trupurile întinse prin tot complexul. 
Zări părul blond lui Aram-bonou pe când ea fugea 
spre pod, întorcându-se să vadă dacă era încă pe 
urmele sale. Văzu că se ţinea de braţul stâng, unde o 
înjunghiase el. Puțin probabil să o fi rănit prea tare. 
Oare încerca să-i arate că e vulnerabilă, ca să-l 
atragă într-o capcană, în speranţa că va lăsa garda 
Jos? Femeia încă avea cuțitul în mână. Grăbi pasul 
şi ieşi de pe drum, luând-o prin cealaltă parte a 
zidului scund. Un SUV era parcat chiar acolo, 
caroseria fiind vopsită în culori de camuflat, astfel 
că abia se putea distinge printre palmierii nu prea 
înalți. Raglan nu văzuse maşina când îl predase pe 
Reyes sătenilor. Dacă ajungea la autoturism şi avea 
cheile în contact, atunci putea scăpa, iar persoanele 
influente implicate erau în măsură s-o protejeze. 

Goni spre pod, încercând disperat să-i taie calea. 
Pe jos erau împrăştiate bucăţi de metal de la 
camioanele distruse în urma deflagrațiilor. Raglan 
apucă o bucată imensă şi contorsionată de caroserie 
care fusese despicată în fâşii ascuţite pe-o parte. 

Metalul distorsionat era îndeajuns pentru a opri un 
autovehicul. Trebui să-şi adune toate forțele ca s-o 
târască spre gura podului. Sângele îi şiroia pe picior, 
iar suturile de la rana din lateral nu mai rezistaseră. 
Urmările fireşti ale luptei crâncene corp la corp le 
resimțea din plin. Icni de la efort, se dezechilibră şi 
căzu, însă reuşi să se ridice şi târî bucata de metal şi 
mai aproape de pod. Motorul SUV-ului pornise. 


Aram-banou apăsă pedala de acceleraţie şi trase 
de volan. Rana de la braţ o ustura ca şi cum i-ar fi 
ars pielea cu apă clocotită, dar se putea folosi totuşi 
de el, aşa că ignoră spasmele musculare şi întoarse 
volanul ca să iasă pe drumul ce ducea către pod. 
Pierdu controlul volanului când partea din spate a 
maşinii alunecă şi atinse marginea zidului, fixându- 
se cumva într-o denivelare, iar roţile patinară. 
Schimbă viteza ŞI acceleră. Greutatea 
autoturismului îl propulsă totuşi în faţă şi reuși 
astfel să treacă de obstacol. Farurile cu fază lungă 
luminară bucata de metal care bloca podul de-a 
curmezişul. Raglan aştepta în spatele obstacolului. 
Apăsă frâna la maximum, stăpânind motorul 
puternic. Podul era însă singura ei cale de scăpare. 
Era posibil ca metalul ascuţit să agaţe partea 
inferioară a maşinii, însă poate că bolidul reuşea să 
înlăture obstacolul. Luă piciorul de pe frână şi apăsă 
acceleraţia. Raglan se retrase câţiva paşi. Maşina se 
izbi cu putere de metalul contorsionat şi se opinti, 
iar motorul puternic fu turat la maximum pentru a-l 
îndepărta. Aram-banou jubilă şi ţinu piciorul pe 
acceleraţie, însă sunetul produs de excrescenţele 
ascuţite de metal care spintecau pe dedesubt 
măruntaiele maşinii îi alungă rapid sentimentul 
temporar de uşurare. Motorul bolidului se înecă şi 
cedă complet. Femeia se împinse cu umărul în 
portieră şi ieşi din maşină exact în momentul în care 
Raglan, venit în fugă, ajunsese la doar câțiva paşi de 
ea, luminat de faruri. 

Aram-banou alergă înspre râu. Malul înalt de 
patru metri cobora în pantă, oprindu-se apoi într-o 
limbă dreaptă de pământ chiar la marginea apel. 
Ezită, însă îl auzi pe englez cum vine în goană din 
urmă. Ceva se mişcă în apă. Alunecă uşor vreo doi 
metri şi apucă un mănunchi de iarbă ca să-i 
încetinească coborârea, după care se afundă în noroi 
cu călcâiele, oprindu-se. O pereche de ochi sclipeau 
chiar sub suprafaţa apei, în mijlocul râului. I se tăie 
instantaneu respiraţia. Rămasă fără suflu, se temea 
de moartea care o aştepta la marginea apei dacă 
încerca s-o ia pe sub pod, spre barca despre care ştia 
că e ancorată acolo. 

— Alegerea îți aparţine, spuse Raglan, aflat chiar 
pe malul înalt. Sper că te încearcă măcar o părticică 
din ce a simțit fata aia când ai tăiat-o şi ai lăsat-o 
pradă crocodililor, îți ofer şi cu aceeaşi şansă de 
scăpare. 

Nu-şi luă deloc ochii de la Raglan şi încercă să 
urce înapoi pe mal, însă din cauza ploilor noroiul 
era prea moale. Raglan o urmări cum alunecă, însă 
reuşi să se apuce de câteva smocuri de iarbă şi să 
revină. 

— Dacă treci de mine, drumul e liber, îi mai zise 
el, făcând câţiva paşi în spate, pentru a-i da şansa să 
ajungă până sus. 

Orice slăbiciune resimţise din cauza efortului 
depus, dispăruse acum când urca malul. Englezul nu 
părea să fie în formă. Judecând după limbajul 
corpului său, îl dureau puternic atât partea din 
lateral, cât şi piciorul. Avea mâinile pline de mâzgă 
şi sânge de la numeroasele lupte, adăugându-se 
recent şi tăieturile de la cioburile de sticlă din casă. 
Nu mai avea cuțitul în mână. Sângera aproape peste 
tot. Mizeria multă întărită de pe hainele sale părea 
că-l trage în jos. Stătea cu capul plecat, iar bărbia îi 
ajunsese aproape în piept. Da, încă putea să spere. 
Îşi închipuia că Raglan e terminat. Asaltul 
necruţător asupra întregului complex îi depăşise, în 
final, limitele; nu mai era în stare să îndure nimic. 
Aşadar se aruncă disperată înainte, spre pieptul lui, 

prefăcându-se că vrea să-l înjunghie, dar se roti apoi 
rapid, cu intenţia de a-i înfige lama în stomac. 

Braţul cu care ţinea cuțitul a fost însă imobilizat 
cu o strânsoare copleşitoare, simțind că i se rup 
oasele. Umărul lui Raglan o izbi în faţă şi gura i se 
umplu de sânge. Antrenamentul şi instinctele îi 
spuneau să-l lovească în gât. Însă auzi şi simţi 
totodată cum îi plesneşte cotul. Durerea a fost atât 
de intensă, încât a orbit-o preţ de o fracțiune de 
secundă. Nu înţelegea cum, însă Raglan reuşise să 
evite ambele lovituri şi-i răspunsese rapid şi în 
forţă. Nu mai era bărbatul pe care îl crezuse sfârşit. 
Înţelese. Se amăgise crunt cu o iluzie. O atrăsese în 
capcană. Îi citi limpede în priviri sentinţa când îşi 
apropie faţa de a ei. 

Braţul stâng era terminat şi simţi gust de fiere. 
Raglan îi imobiliză mâna în care avea cuțitul, 
lipindu-şi trupul de al ei, apoi întorcând încet lama 
în sus. O străfulgeră o arsură pe coapsă, iar senzaţia 
se răspândi înspre zona inghinală. Raglan slăbi 
strânsoarea. Aram-banou se retrase cu paşi nesiguri, 
scuipă sânge, scăpă cuțitul şi apăsă cu palma pe 
rana sângerândă de la coapsă. Sângele cald îi şiroia 
pe picior. 

Încă nu putea realiza ce se întâmplase. Încercă să 
spună ceva ca să-şi exprime şocul. 

— Trebuie să se facă dreptate, spuse Raglan. 

Aram-banou se prăbuşi în genunchi şi clătină din 
cap, încercând să-şi alunge din minte slăbiciunea 
care îi acaparase corpul. Se uită în sus, la Raglan. 
Alunecă în jos pe mal. Întinse repede braţul şi se 
agăţă de bocancul lui, cu un ultim efort. 

— Nu... nu se poate... Tot ce-am... Tot ce am 
vrut a fost să fac dreptate, murmură ea. 

Raglan îşi retrase piciorul. Nu mai avu de ce să se 
țină şi începu să alunece încet înspre creatura care 
se avântase cu ghearele pe mal, scoţându-şi trupul 
din apă. Chipul i se contorsionă, lăsând loc groazei. 

— La fel şi eu, murmură Raglan. 

Două elicoptere Black Hawk, ale căror rotoare 
erau acum  nemişcate, stăteau în interiorul 
complexului, în vreme ce grupul operativ desfăşura 
percheziţii în casă, împrejurimi şi barăci. Kim 
Burton venise şi ea la o oră după. Voss îi întinse 
servieta. 

— Cele două femei care lucrau în reşedinţa 
principală au zis că le-a dat-o un englez. Am 
verificat ce-i înăuntru. Sunt chiar mai multe dovezi 
pe care le poate utiliza un procuror special 
desemnat. A fost o conspirație dată naibii, iar eu m- 
am trezit în miezul ei chiar de la bun început. Pe- 
atunci n-aveam habar că eram atât de aproape de 
toate astea. Raglan avea tot dosarul pe un stick de 
memorie, fiecare act şi fiecare document. Acolo 
figurau numele persoanelor, locurile şi mijloacele 
prin care îşi desfăşurau activităţile ilicite. 

— Şi informaţiile respective se regăsesc în 
documentele astea? 

— Poate, cumva. Dac-ar fi însă să-mi dau cu 
părerea, aş zice că, integral, sunt în mâinile 
Serviciilor Secrete britanice. 

Burton oftă. 

— Măcar le vor împărtăşi cu noi, căci astfel au şi 
ei o miză. Or să vrea să fie implicaţi şi ei în toate 
acțiunile noastre. Un târg cinstit, cum s-ar spune. 

Burton şi Voss se plimbau prin zona devastată de 
exploziile şi luptele de noaptea trecută. Soldaţii 
întinseseră pe jos toate trupurile pe care le găsiseră, 
aliniate unul lângă altul. Aerul încă era încărcat cu 
miasma aceea înțepătoare de fum. Chipul lui Voss 
era murdar de funingine şi transpiraţie. 

— Ai fost şi tu aici? o întrebă Burton. 

Voss clătină din cap. 

— Am luat una dintre camionetele din sat când s- 
au întors ei. Am ajuns cu doar câteva minute 
înaintea elicopterelor. Totul se terminase deja. 

— Dumnezeule, parcă a avut loc un atac cu 
napalm. Câte cadavre avem deocamdată? întrebă 
Burton. 

Voss ridică din umeri. 

— Suficiente. 

— Parcă e o măcelărie. Ştim ceva de Luis Reyes? 
întrebă Burton. 

Voss întoarse capul ca să se asigure că agenta FBI 
atât de experimentată n-o vede mințind, căci, într- 
adevăr, îl zărise pe Reyes când îl aduseseră sătenii 
în camioneta lui patrón. 

— Habar nu am. Nu se află printre morţii de aici. 

Abia acum îndrăzni s-o privească pe Burton în 
ochi. 

— O fi zăcând mort prin altă parte. 

— Paza noastră de Coastă şi o fregată de-a 
Marinei Regale Britanice au oprit o navă care 
transporta armament adus de aici. Cei de la Paza de 
Coastă au zis că britanicii îi puseseră în alertă. De 
asemenea, ni s-a comunicat că a fost o femeie 
implicată în toată treaba asta. Cetăţean străin, 
iraniancă. 

— A murit. E acolo, pe mal. Are o rană provocată 
de cuţit şi a murit din cauza pierderii de sânge. Cel 
puţin aşa s-ar părea judecând după ce-a mai rămas 
din ea. Dacă e să ne luăm după aparenţe, a dat peste 
cineva care a ştiut să folosească violenţa într-un 
mod mai eficient decât ea. Bun, asta înainte să cadă 
în ghearele crocodilului. Apare şi ea în documentele 
din servietă. Găseşti totul acolo, Kim. Atât CIA, cât 
şi Agenţia de Informaţii pentru Apărare vor avea de 
suferit în urma întregii tărăşenil. 

Burton încuviinţă şi strâmbă din nas din cauza 
duhorii care plutea în aer, cel mai probabil de la 
cadavrele arse. 

— FBl-ul o să iasă cu bine din toată treaba asta. 
Apropo, deja ai fost reabilitată. 

— Nici n-am plecat, zise Voss. 

Îi făcu semn înspre un bărbat dezbrăcat — cu 
excepţia unui prosop înfăşurat în jurul taliei —, care 
era condus de agenţi spre unul dintre elicoptere. 

— Lennie Elliot. Umple el lacunele cu restul 
răspunsurilor. Echipa l-a găsit legat de piciorul 
patului. Sigur a fost mâna lui Raglan, ca toată 
treaba, de altfel. 

Zâmbi. 

— Aşa, în semn de rămas-bun. 

Burton privi iar întreaga scenă. Îl căuta pe englez. 

— Unde-i Raglan? 

Jenna Voss ridică din umeri fără a-şi da în vileag 
sentimentele. 

— A dispărut. 

MULȚŢUMIRI 


N-aş fi reuşit să termin — sau chiar să încep — 
mare parte din cartea de faţă dacă n-aş fi avut şansa 
de a demara o corespondenţă cu un cititor american, 
pe nume Mike Thyrring, care îmi citise cărțile 
anterioare şi secţiunea biografică de pe site, astfel 
încât am descoperit că avem multe elemente în 
comun. Această corespondenţă a avut drept rezultat 
o ofertă generoasă din partea sa, căci m-a invitat la 
serviciul lui, mai exact la Pentagon, unde a aranjat 
să beneficiez de un tur privat. Nici nu ştiam la acea 
vreme că fusese locotenent în Corpul de Marină al 
Statelor Unite, ieşit la pensie. Mike şi fermecătoarea 
sa soție, Gayle, mi-au fost gazde primitoare cât timp 
am stat la Washington, D.C. A împărtăşit cu mine 
tot felul de informaţii despre oraş, mi-a spus ce zone 
să evit pentru a nu pica în vreo situaţie periculoasă, 
iar toate aceste elemente desigur că au fost 
încorporate în poveste. În decursul cercetărilor mele 
ulterioare a continuat să-mi ofere sfaturi nepreţuite 
cu privire la numeroase nelămuriri care, probabil, 
păreau adesea a fi lipsite de importanţă. 

De asemenea, aş dori să-mi exprim recunoştinţa 
față de locotenent-colonelul american Randy Odom, 
ieşit la pensie, care şi-a dedicat cu generozitate 
timpul pentru a mă însoți prin incinta Pentagonului, 
oferindu-mi un tur fascinant şi edificator. A fost 
ghidul perfect, iar competenţa sa militară amplă a 
adus parcă la viaţă atât numeroase exponate, cât şi 
istoria Pentagonului. 

Fotografierea este interzisă în interior din motive 
lesne de înţeles. În timpul turului meu, însă, pe când 
ne îndreptam spre un alt culoar, l-am întâlnit pe 
generalul-maior Garrett S. Yee din armata 
americană, iar acesta a vrut să ştie cine este englezul 
escortat prin Pentagon. Fără a sta pe gânduri, a 
sugerat să facem o fotografie comemorativă pentru 
a marca momentul. A fost o ofertă generoasă, pe 

care am acceptat-o cu mare recunoştinţă. (Puteţi 
vedea fotografia accesând www.davideilman.com. ) 

În Washington, D.C. sunt diverse agenţii de 
apărare a legii şi, pentru a mi se confirma 
veridicitatea informaţiilor aflate despre tot felul de 
proceduri de-ale poliției din Capitală în ce priveşte 
securizarea probelor în cadrul unei anchete ce 
vizează o crimă, am luat legătura cu Poliţia 
Metropolitană, mai exact cu departamentul care se 
ocupă de Controlul Probelor. Şeful de unitate, 
domnul Roger Sutton, a fost amabil şi mi-a oferit 
lămuririle necesare. 

Le mulţumesc şi lui Desmond şi Aletei Gibson, 
care au binevoit a-mi fi gazde în timpul şederii mele 
în Vero Beach, unde venisem să fac cercetări pentru 
carte. Des a fost ghidul perfect, care m-a dus cu 
maşina prin zona ce figurează în descrierile din 
roman. 

Dr. Grenville Major a fost amabil şi mi-a oferit 
informaţii cu privire la diverse tehnici chirurgicale, 
iar Keith Chiazzari m-a ajutat să aleg aeronavele şi 
mi-a spus cum se evită controalele traficului aerian 
din Key West. Le sunt extrem de recunoscător 
amândurora pentru ajutorul lor generos. Orice erori 
apar în carte sau modificări aduse sfaturilor pe care 
le-am primit din partea celor îndeajuns de 
mărinimoşi să mi le ofere îmi aparţin în totalitate. 

Îi mulţumesc lui lan McLean din Australia pentru 
ochii săi de şoim. Acesta este cel de-al zecelea 
roman al meu pe care Richenda Todd îl citeşte şi îl 
pregăteşte cu meticulozitate pentru tipar. Răbdarea 
şi neobosita ei pricepere sunt mai presus de simpla 
îndeplinire a datoriei. Acelaşi lucru se poate spune 
şi despre editorul meu, Nic Cheetham, împreună cu 
întreaga echipă de la Editura Head of Zeus. 

Agentei mele literare minunate şi perspicace, 
Isobel Dixon, de la Agenţia Literară „Blake 
Friedmann”: îţi mulţumesc pentru entuziasmul şi 
încurajarea neîncetate. Am evoluat mult de când ți- 
am trimis primul meu manuscris, în 2006. Un mare 

mulțumesc şi tuturor celor de la agenţie, pentru 
munca depusă în culise. 

N-aş fi reuşit să încep niciuna dintre cărțile mele, 
darămite să le mai şi termin, dacă nu era minunata 
mea soţie, Suzy Chiazzari, care îmi e alături zi de zi 
şi care mi-a răbdat atâta vreme nenumărate 
personaje cu dragoste şi îngăduință. Uneori, am 
avut tot felul de oaspeţi-fantomă la masa de seară, 
însă e incredibil cum de ea continuă să ne tolereze 
pe toţi. 

David Gilman, 
Devonshire 

“1 Abreviat în engleză - HRT (Hostage Rescue Team) (n. r.). 


f 
k 


#. Abreviat în engleză — CJIS (Criminal Justice Information Services 
Division) (n. r.). 


(33 2 PAER, 
= „Lacurile la răsărit” (n. r.). 


` „Privind valurile cum se îndepărtează (n. r.). 


J6} xp 


„Am primit mesajul tău” (fr., în original) (n. r.). 
(Forţele Armate Revoluţionare din Columbia) (n. r.). 


“5. Abreviat în engleză — PFPA (Pentagon Force Protection Agency) 
(n. tr.). 

* Termen care se referă la amestecul de heroină sau morfină cu 
cocaină, toate luate prin inhalare sau injecție intravenoasă (engl., în 
original) (n. r.). 

*. Bună dimineaţa, inimă rănită” (n. tr.). 

"“— „Gâscanul gri” (n. tr.). 

t Abreviat în engleză — OCA (Office of Congressional Affairs) (n. 


tr.). 


$ 
4 


(Bi Yankei (sp., în original) (n. tr.). 

